
David Ignatius s-a născut la 26 mai 1950 și este absolvent 
al St Albans School, Harvard College și King's College, 
Cambridge. Editorialist al cotidianului The Washington Post, a 
scris despre activitatea CIA și despre problemele Orientului 
Mijlociu timp de douăzeci și cinci de ani, fiind pe rând reporter, 
corespondent străin, redactor și editorialist. A publicat articole în 
Foreign Affairs, The New York Times Magazine, The Atlantic 
Monthly, The New Republic și The Washington Post. l-au fost 
editate alte cinci romane, între care Agents of innocence (1987), 
SIRO (1991) și A Firing Offense (1997). 


e NOTA AUTORULUI e 


Războiul descris în aceste pagini este cât se poate de real, 
dar cartea de față este o operă de ficţiune. Personajele, 
întâmplările și instituţiile sunt inventate. Serviciul secret 
iordanian pe care l-am înfățișat este bazat pe imaginaţie, deși 
poartă numele celui adevărat și, într-o oarecare măsură, are 
același stil. Sunt foarte îndatorat prietenilor mei din mai multe 
țări, la fel de fascinaţi și exasperaţi de Orientul Mijlociu ca mine 
și care, de-a lungul anilor, au încercat să-mi arate drumul către 
adevăr. Acești oameni curajoși, care își riscă vieţile să 
îmbunătăţească situaţia din acea parte a lumii, sunt eroii din 
umbră ai cărţii. 

Tin să mulțumesc în mod special câtorva oameni: lui Jonathan 
Schiller, care îmi este prieten de patruzeci de ani și care mi-a 
oferit cu generozitate un birou la firma sa de avocatură, Boies 
Schiller & Flexner, unde m-am putut ascunde timp de mai multe 
luni ca să lucrez pe îndelete la această carte, lui Eve Ignatius și 
lui Garrett Epps, care au citit variantele iniţiale ale 
manuscrisului, lui Raphael Sagayln, lui Bridget Wagner și lui 
Eben Gilfenbaum, extraordinarii mei agenţi literari, care m-au 
încurajat și m-au impulsionat în permanenţă, lui Bob Bookman 
de la Creative Artists Agency, care mi-a dat sfaturi înțelepte cu 
privire la roman și la personajele sale, lui Starling Lawrence, 
redactorul meu de carte de la editura Norton, care, prin 
însemnările sale acide pe marginea manuscriselor, predă un 
adevărat curs masteral de tehnici narative, și, în cele din urmă, 
lui Donald Graham, prietenul și șeful meu de la Washington 
Post. 


Dezorientarea și inducerea în eroare a dușmanului au fost 
întotdeauna practici fundamentale ale războiului. De aceea, 
începând de la episodul calului troian, sau poate chiar de mai 
înainte, diversele ruses de guerre! au avut un rol în aproape 
toate campaniile. Acest joc a fost practicat de atât de multe ori, 
încât nu este ușor să inventezi metode noi pentru a-ţi camufla 
puterea și intenţiile. In plus, stratagemele trebuie pregătite și 
puse în aplicare cu foarte multă grijă, altminteri cel care le 
folosește, în loc să-și înșele inamicul, nu reușește decât să se 
demaște. 


Lord Ismay, Prefaţă la 
Omul care nu a existat niciodată, 1953 


1 În franceză, în original: „stratageme de război” (n.tr.). 


A fost nevoie de aproape o lună ca să fie găsit cadavrul 
potrivit. Roger Ferris avea cerințe foarte precise: voia un bărbat 
între treizeci și patruzeci de ani, cu constituție atletică, de 
preferință blond și cu trăsături caucaziene ușor de recunoscut. 
Nu trebuia să aibă semne de boală sau cicatrice evidente. Și nici 
răni provocate de gloante, pentru că situația s-ar fi complicat 
prea mult mai târziu. 

În cea mai mare parte a timpului, Ferris era plecat în misiune 
în Orientul Mijlociu, așa că sarcina de a se ocupa de detalii i-a 
revenit lui Ed Hoffman, șeful lui. Hoffman știa că nu putea 
încredința colegilor săi găsirea unui cadavru, pentru că fie ar fi 
considerat că era de datoria lor să informeze vreo comisie a 
Congresului, fie ar fi făcut treabă de mântuială. Dar puteai găsi 
oricând pe cineva din armată care să fie dispus să facă aproape 
orice, așa că Hoffman a luat legătura cu un colonel ambițios din 
personalul serviciul de informații J-2 de la Comandamentul 
Operațiunilor Speciale al bazei aeriene MacDill din Florida. 
Hoffman i-a explicat colonelului, care îi fusese de ajutor și în alte 
împrejurări, că era vorba de un hatâr - unul neobișnuit. l-a spus 
că avea nevoie de un bărbat de aproximativ un metru optzeci 
înălțime, care să nu aibă mai mult de patruzeci de ani, suficient 
de musculos cât să poată fi luat drept agent de recrutare, dar 
nu atât de musculos încât să pară un simplu executant. 
Candidatul ideal trebuia să fie necircumcis. Și trebuia să fie 
mort. 

Trei săptămâni mai târziu, colonelul a găsit un cadavru într-o 
morgă din sudul Floridei. Interceptase convorbirile telefonice ale 
unei rețele de ofițeri în rezervă care lucrau în domeniul 
securității private și pretindeau că puteau face rost de orice. 
Bărbatul se înecase cu o zi înainte, în timp ce făcea windsurf în 
Golful Mexic, în apropiere de Naples. Era un avocat din Chicago 
plecat în vacanță. Avea constituţie atletică și păr șaten, nu era 
atins de nicio boală și se afla în posesia unui preput. Se numea 
James Borden și avea treizeci și șase de ani. Cadavrul era exact 
așa cum trebuia, însă avea un singur cusur. peste două zile, 
avea să fie incinerat la o capelă din Highland Park, ceea ce 
constituia o adevărată provocare. Hoffman l-a întrebat pe 
colonel dacă plănuise vreodată o pătrundere prin efractie, iar 
colonelul a spus că nu, dar că era gata de orice. lată o stare de 
spirit pe care nu o întâlnea decât rareori la CIA. 


Ca să fure cadavrul, au pus la cale o variantă de alba-neagra 
cu doar două discuri. În avionul care a decolat din Fort Myers a 
fost încărcat un cadavru, însă la aeroportul O'Hare a fost 
descărcat un altul: deși sicriul care a ajuns la Chicago era 
același, înăuntru se afla un pensionar de șaptezeci și opt de ani, 
fostul director al unei firme de asigurări, care murise în urma 
unui atac de cord. Colonelul a trimis un subofițer la crematoriul 
din Highland Parky să se asigure că nimeni nu avea să ia 
hotărârea de a deschide sicriul în ultima clipă. Pentru cazul în 
care lucrurile n-ar fi mers așa cum trebuia, aveau pregătită 
povestea potrivit căreia compania aviatică făcuse o greșeală 
regretabilă și încurcase două sicrie atunci când sortase 
încărcătura; aveau să spună că nu se mai putea face nimic, 
pentru că celălalt corp deja fusese incinerat în Milwaukee. Dar 
n-au fost nevoiți să se folosească de această poveste. 

Cadavrul lui James Borden nu era perfect, dar se apropia 
foarte mult de perfectiune. Jumătatea superioară a corpului era 
musculoasă, deși burta începuse să i se cam lase și avea un 
început de chelie în vârful capului. Apoi a ieșit la iveală și că 
avea un testicul necoborât în scrot. Dar cu cât Hoffman se 
gândea mai mult la aceste imperfecțiuni, cu atât era mai 
multumit de ele: erau niște detalii cu adevărat omenești, 
mulțumită cărora înșelătoria avea să fie credibilă. Stratagema 
perfectă trebuia să aibă și câteva cusururi. 

Hoffman a țesut în jurul acestui cadavru o întreagă poveste. 
Nu mai era cadavrul lui James Borden, ci al lui Harry Meeker. Au 
închiriat un apartament în Alexandria pe numele lui Harry 
Meeker, apoi i-au făcut rost de un număr de telefon fix și de 
unul de telefon mobil. Au luat poza de pe permisul de conducere 
al lui Borden, eliberat de statul Illinois, şi i-au făcut unul eliberat 
de statul Virginia. Apoi i-au făcut un pașaport, iar cineva de la 
Departamentul tehnic i-a aplicat ștampilele și vizele necesare. 
Ca să-i facă pașaportul, Sami Azhar, un coleg al lui Hoffman, a 
intrat pe pagina de internet a biroului de avocatură unde lucra 
Borden și a găsit acolo o fotografie care era folosită în mesajele 
publicitare pe care le trimitea biroul. 

Conform poveștii pe care o inventaseră, Harry Meeker ar fi 
lucrat la Agenția pentru Dezvoltare International a Statelor 
Unite, așa că a fost nevoie să i se facă un card de identificare cu 
sigla Agenției. l-au făcut și cărți de vizită, pe care au trecut 


numărul de interior la care putea fi găsit. Prefixul era corect - 
712 - dar când sunai, vocea înregistrată pe robotul telefonic se 
auzea infundat și nu prea semăna cu vocea unei secretare 
adevărate, ci mai degrabă cu cea a unei persoane care încerca 
să ascundă ceva în legătură cu Meeker. l-au făcut rost de un loc 
de parcare la subsolul Centrului Reagan de pe bulevardul 
Pennsylvania, unde se afla și sediul central al Agenției pentru 
Dezvoltare Internațională. De asemenea, i-au pus în portofel un 
card cu numărul locului de parcare, care i-ar fi fost de ajutor în 
cazul în care ar fi uitat unde își lăsase mașina. Terminaseră 
partea ușoară - CIA făcea astfel de lucruri ori de câte ori 
construia identitatea falsă a unui agent - și le rămăsese să 
conceapă și o personalitate pentru Harry Meeker. 

Harry avea nevoie de haine. Hoffman era străin de modă și 
purta ce-i cumpăra soția de la Target, așa că nu era persoana 
cea mai indicată să meargă la cumpărături. De aceea, l-au 
trimis pe Azhar la un magazin Nordstrom, unde ar fi putut găsi 
haine care să-i confere lui Harry înfățișarea elegantă si sigură de 
sine a unui tânăr din nordul Virginiei, dornic de promovare. 
Personalitatea pe care o construiseră pentru Harry Meeker era a 
unui ofițer CIA în plină ascensiune, care lucra la Centrul pentru 
Contraterorism de la sediul central al agenției. Urcase câteva 
trepte în carieră și se străduia să dobândească o situație bună; 
era un tip inteligent, care se descurca puțin în arabă și se 
pricepea să abordeze un caz dificil. Incă nu știau cu exactitate 
unde avea să ajungă cadavrul, dar probabil că urma să fie dus în 
apropierea graniței de nord a Pakistanului, unde putea fi vreme 
rece. Așa că Azhar a cumpărat un sacou sport de mărime 
mijlocie, o cămașă albă - dar nu și cravată -, o pereche de 
pantaloni de lână cu pense duble, marca Dockers, și o pereche 
de mocasini cu talpă de crep, numai buni pentru călătorii și 
mersul prin oraș. Apoi le-a dus la curățătorie de mai multe ori, 
până când le-a dispărut aspectul de haine cumpărate de curând. 
Însă pantofii puneau probleme: păreau prea noi, chiar şi după ce 
le tociseră tălpile. Pantofii trebuiau să arate ca și cum în ei ar fi 
stat mai multă vreme niște picioare adevărate și transpirate, 
așa că Azhar i-a purtat timp de o săptămână întreagă, încălțat 
cu două perechi de șosete, ca să nu facă bătături. 

Dar viata privată a lui Harry Meeker? Ferris hotărâse deja că 
trebuia să fie divorțat. Toată lumea se aștepta să-și fi părăsit 


prima soție și să și-o tragă cu cine apuca - era un episod tipic 
din viața unui ofițer CIA. Pentru a sugera că era divorțat, Azhar a 
întocmit o scrisoare de la avocatul care apăra interesele lui 
Amy, soția imaginară a lui Meeker. Avocatul îi cerea lui Meeker 
să trimită pensia alimentară la o nouă adresă și il avertiza să nu 
ia legătura cu Amy. Oare Meeker fusese jigodie sau îl înșelase 
soția? Era bine și într-un caz, și în celălalt. 

Dar Harry Meeker avea nevoie de o iubită. Trebuia să fie 
drăguță, poate chiar sexy. Toti oamenii văzuseră filme cu James 
Bond, ba chiar și cu mujahedini, și erau siguri că orice spion 
american adevărat i-o trăgea unei gagici trăsnet. Hoffman voia o 
poză cu o blondă tâtoasă în bikini, dar lui Azhar i s-a părut o 
alegere lipsită de imaginație, inspirată de modelul Pamela 
Anderson. Trebuia să găsească o femeie sexy, dar a cărei 
înfățișare să te facă să crezi că ar fi putut lucra pentru agenție. 
Ferris a avut o idee foarte ingenioasă: prietena lui Harry avea să 
fie negresă. Era un lucru atât de puțin probabil, încât părea 
perfect verosimil. Hoffman a propus-o pe secretara lui - o 
frumusețe cu piele ciocolatie și cu zâmbet sclipitor. A întrebat-o 
dacă ar fi avut ceva împotrivă să pozeze într-o bluză cu decolteu 
amplu. Prenumele ei - Denise - părea foarte potrivit, așa că 
atunci când fotografia a fost developată, Hoffman i-a cerut să 
scrie pe spatele ei „Te iubesc, dragul meu. Denise” și să 
deseneze o inimioară. 

Ferris s-a întrebat dacă nu cumva ar fi fost bine să inventeze 
și o scrisoare de dragoste, dar în cele din urmă s-a părut bătător 
la ochi. Oamenii nu mai scriau scrisori de dragoste, ci trimiteau 
e-mailuri. Harry Meeker nu urma să aibă la el un laptop, dar 
Azhar a avut o idee excelentă: să trimită câteva mesaje pe 
telefonul său mobil. Au trimis două mesaje de pe telefonul fictiv 
al Denisei. Unul suna așa: „motănelul meu dulce", iar celălalt: 
„Întoarce-te, dragul meu. Mi-e foarte dor de tine. Te sărut şi te 
îmbrățișez. Deni.” Li se părea că mesajele erau sexy, fără să 
dea impresia că fuseseră scrise de o cocotă. Hoffman a sugerat 
că ar fi bine dacă în portofelul lui Harry s-ar afla un prezervativ, 
ceea ce ar da de înteles că poate avusese o aventură cât fusese 
plecat de acasă. 

Telefonul mobil a fost o adevărată provocare. Azhar a 
introdus în memorie numărul Denisei și pe cel de la sediul 
central al Agenţiei pentru Dezvoltare Internațională, apoi a 


adăugat numărul Sheilei, o altă iubită fictivă, și pe cel al lui 
Rusty, un prieten fictiv; numărul lui Rusty era de fapt numărul 
de acasă al lui Azhar. Ca să-i pună pe gânduri pe cei care aveau 
să găsească telefonul, Azhar a sunat la numărul lui Harry de la 
mai multe numere interioare de la CIA, al căror prefix - 482 - 
era ușor de recunoscut. A adăugat și alte numere care dădeau 
de gândit în lista cu „Apeluri recepționate” și în cea cu „Numere 
formate”: pe cele de la două restaurante din McLean, situate în 
apropierea sediului central al CIA, apoi câteva numere de la 
Pentagon, unul de la Ambasada Statelor Unite la Islamabad și 
unul de la Ambasada Statelor Unite de la Tbilisi. Telefonul mobil 
este o arhivă electronică a vieții celui care-l posedă. N-ar fi fost 
nevoie să scotocești prea mult prin telefonul lui Harry Meeker, 
ca să începi să bănuiești că avea și o viață secretă. 

Au îmbrăcat cadavrul pe la sfârșitul toamnei, într-o cameră cu 
temperatură scăzută, pe care Hoffman o amenajase special 
pentru acest scop sub parcarea situată la nord de sediul CIA. 
Pielea lui Harry era rece ca gheața și devenise palidă ca fildeșul 
- căpătase culoarea unui neon care se stinge. Avea un păr cam 
încâlcit, așa că i l-au tuns foarte scurt, făcându-l să semene cu 
Bruce Willis. Harry stătea întins pe o targă de metal, cu 
testiculul necoborât și cu toate defectele lui. 

— In ce hal arată! Hai dracului să-l îmbrăcăm! a spus 
Hoffman. 

Voia să-i pună o pereche de chiloti, dar Azhar a dat din cap: 

— Nu-i o idee bună. 

Așa că i-au pus o pereche de boxeri spălați de mai multe ori. 
Pret de câteva clipe, au rămas pe gânduri, neștiind dacă să-i 
pună maiou sau nu, dar în cele din urmă au hotărât că maioul l- 
ar fi făcut să arate prea dichisit. Le-a fost ușor să-i pună 
pantalonii și cămașa, dar cu pantofii a fost mai greu: moartea și 
frigul îi înțepeniseră picioarele, iar gleznele și degetele îşi 
pierduseră elasticitatea. Hoffman a trimis o secretară să 
cumpere un uscător de păr, apoi a încălzit picioarele cadavrului 
până când au devenit flexibile. 

La sfârșit, au îndesat în buzunarele lui Harry portofelul și tot 
felul de hârtiuțe care sau l-ar fi dat de gol, sau ar fi reușit să-i 
înșele pe cei care aveau să le găsească. l-au pus o notă de plată 
de la Afghan Alley, un restaurant din McLean unde mâncau la 
prânz ofițerii CIA, notă care fusese achitată cu cardul Visa al lui 


Meeker. Hoffman a mai adăugat una de la Kinkead's Colvin Run 
Tavern din Tyson s Corner, localul de la care proveneau cele mai 
multe note de plată pe care le deconta agenția. Era pentru două 
persoane, de aproape două sute de dolari - poate că Harry 
începuse să ia în serios relația cu Denise. Ferris a adus și un 
pliant de la o bijuterie din Fairfax, pe care a făcut următoarea 
însemnare: „2 carate - 5 000 de dolari???” Carevasăzică, Harry 
voia să se logodească, dar își făcea griji din pricina banilor. 
Azhar a propus să adauge și o chitanță de la curățătoria Park's 
Fabric Care din McLean, pentru că oamenii întotdeauna uitau să- 
și ia hainele de la curățătorie atunci când plecau într-o călătorie, 
și una de la benzinăria Exxon de pe autostrada 123, situată 
chiar înainte de sediul central al agenției. Fusese o propunere 
foarte inspirată, la fel ca aceea de a adăuga un bon gratuit 
pentru spălătoria auto a unei benzinării din Alexandria, care se 
afla foarte aproape de apartamentul lui Harry. 

Întrucât Hoffman voia ca Harry să aibă și un iPod, s-au 
străduit cu toții să aleagă muzica pe care ar fi ascultat-o agentul 
lor fictiv. Dar lui Azhar i-a venit fulgerător o idee: nu muzică ar fi 
trebuit să încarce în iPod, ci un curs de limba arabă. Cei care ar 
fi găsit cadavrul și-ar fi frământat creierii multă vreme cu 
expresiile din iPod, ca să afle dacă nu cumva erau un cod 
secret. Apoi și-ar fi dat seama că era vorba doar de un curs de 
limba arabă, care dădea la iveală caracterul serios și plicticos al 
americanilor și era exact lucrul pe care l-ar fi avut asupra sa un 
agent de recrutare ambițios și dornic să se instruiască singur. 
Hoffman i-a pus într-unul dintre buzunarele sacoului și un bilet 
de la o finală jucată de Washington Redskin. 

Mai târziu aveau să adauge și ultimele detalii: documentele 
pe care Harry Meeker le ducea omului său de legătură din Al 
Qaeda și fotografiile și mesajele care aveau să explodeze ca 
niște adevărate bombe cu ceas după ce aveau să ajungă la 
vârful rețelei, deoarece ar fi constituit dovada că membrii 
celulelor teroriste fuseseră ademeniți și trădaseră. Ceea ce 
pregăteau cu atâta grijă era de fapt o pastilă cu otravă 
ambalată atât de verosimil și de ademenitor, încât dușmanul 
avea s-o înghită. Pastila cu otravă era Harry Meeker și putea 
distruge toți centrii vitali și venele din trupul dușmanului. Dar 
mai întâi trebuia ca dușmanul să înghită pastila. 


e Capitolul 1 « 
BERLIN 


La patru zile după atacul cu mașina-capcană de la Milano, 
Roger Ferris a plecat la Berlin împreună cu Hani Salaam, șeful 
serviciului secret iordanian. La centrul CIA din Amman mesajele 
năvăleau ca o furtună digitală, iar conducerea agenţiei urla 
întruna și aștepta informaţii despre atacatorii de la Milano, pe 
care directorul să le poată duce președintelui. Dar conducerea 
zbiera de fiecare dată când avea loc un incident, iar Ferris 
considerase că era mai important să-l însoţească pe Hani la 
Berlin. Ulterior, s-a dovedit că atunci avusese dreptate. 

Ferris auzise multe povești despre curajul celor care lucrau în 
serviciul secret iordanian. Ofițerii CIA le spuneau „inimi” atât 
pentru că serviciul iordanian era cunoscut sub numele de cod 
INIMA REGINEI-MAMĂ, cât și pentru că apelativul descria foarte 
bine modul în care își desfășurau operațiunile. Dar Ferris a văzut 
„inimile” în acţiune abia când a mers la Berlin. Operaţiunea nu 
avea un plan extravagant și a părut simplitatea însăși în 
momentul în care a fost desfășurată, cu toate că organizarea ei 
durase câteva luni. Era vorba de o problemă care avea o singură 
soluţie. Ferris nu s-a gândit prea mult la complexitatea care se 
ascundea în spatele aparenţțelor: labirintul era atât de bine 
gândit, încât nu avea cum să-ţi treacă prin cap că ar fi putut 
face parte dintr-un labirint mai mare, iar ieșirea din el era atât 
de luminoasă, încât nu-ţi venea să te întrebi dacă nu cumva era 
de fapt o intrare care ducea cine știe unde. 

S-au apropiat de un bloc situat în estul Berlin-ului, într-un 
cartier mărginaș, devastat de Armata Roșie în 1945, dar care nu 
fusese reconstruit decât parţial. Soarele palid de octombrie 
învăluia norii într-o lumină difuză și metalică și întregul cartier 
avea un aspect prăfuit: tencuiala blocurilor era de culoarea 
noroiului, gropile din asfalt erau pline cu apă uleioasă, iar lângă 
trotuar era parcat un Trabant vechi și ruginit. Câţiva copii turci 
se jucau cu mingea pe stradă, iar dinspre Jakobstrasse, situată 
în apropiere, venea zgomot de mașini. În rest, zona era liniștită. 
În faţă se vedea un bloc sinistru, care fusese construit cu câteva 


decenii în urmă pentru muncitorii de la fabrica din apropiere. 
Blocul devenise o ruină urbană locuită de imigranţi, oameni fără 
adăpost și câţiva nemți bătrâni care erau prea năuci sau prea 
deprimati ca să se mute, iar prin cele câteva ferestre deschise 
nu ieșea miros de varză și șniţel, ci de usturoi și ulei de măsline 
ieftin. 

Ferris avea aproape un metru optzeci și trăsături blânde, iar 
părul negru îi stătea tot timpul zbârlit. Avea un zâmbet degajat, 
iar ochii lui strălucitori îl făceau să pară interesat chiar și atunci 
când nu era. Defectul său cel mai vizibil era că șchiopăta: cu 
șase luni înainte, în timp ce mergea pe o stradă situată la nord 
de Balad, mașina în care se afla fusese lovită de o rachetă 
antitanc. Ferris avusese noroc: deși piciorul îi fusese ciuruit de 
schije, scăpase cu viaţa, în timp ce agentul irakian care 
conducea mașina murise. Se spune că, pentru a fi un bun ofițer 
în serviciile secrete, trebuie să ai o înfățișare banală și un chip 
care să nu iasă în evidenţă atunci când te afli într-un loc 
aglomerat. judecând după acest criteriu, Ferris își alesese prost 
meseria. Era un tip nerăbdător și plin de viaţă, aflat în căutarea 
unui lucru pe care încă nu reușise să-l dobândească. 

Ferris mergea în urma lui Hani și a lui Marwan, asistentul 
acestuia. Au ocolit cu grijă gunoiul care se revărsă din lada 
amplasată în gang și s-au îndreptat către intrarea din spate. 
Peretele blocului era acoperit cu graffiti - cuvinte scrise cu 
majuscule groase într-un amestec de germană și turcă. Chiar 
lângă ușă se vedea un cuvânt care semăna cu „Allah”, dar de 
fapt era „Abba”, numele formaţiei suedeze. Hani a dus degetul 
la gură, apoi a făcut un semn cu mâna spre ferestrele de la 
etajul al treilea. Prin perdelele maro și pline de pete, se vedea 
că în acel apartament lumina era aprinsă. Obiectivul era acasă, 
ceea ce nu era de mirare, dat fiind că oamenii lui Hani, care 
lucrau impecabil, supravegheaseră blocul timp de câteva luni. 

e 

Hani Salaam era un iordanian elegant și manierat. Avea părul 
lucios și negru, prea negru pentru un bărbat care se apropia de 
șaizeci de ani, însă mustața încărunțită îi trăda vârsta. Hani se 
afla la cârma serviciul secret iordanian, al cărui nume oficial era 
Departamentul General de Informaţii. Era un bărbat impunător 
și elocvent, căruia angajaţii îi spuneau de obicei „Hani Pașa” - în 
pronunția lor, titlul onorific otoman devenea „Bașa”. La început, 


Ferris se simţise intimidat de Hani, dar după câteva săptămâni 
începuse să se gândească la el ca la o versiune arabă a lui Dean 
Martin, interpretul de muzică ușoară. Hani Salaam arăta 
impecabil, de la pantofii perfect lustruiţi până la ochelarii cu 
lentile fumurii. Asemeni celor mai mulţi dintre oamenii de 
succes din Orient, Hani avea un comportament reținut, aproape 
sfios. La prima vedere, felul său de a fi semăna cu al unui 
britanic - se simţea influența semestrului pe care îl petrecuse la 
Academia Militară Regală din Sandhurst, cu multă vreme în 
urmă. Însă la temelia caracterului său se afla firea generoasă și 
rezervată pe care o întâlneai la conducătorii triburilor de 
beduini. Era unul dintre acei oameni care nu spuneau niciodată 
tot ce știau. 

Odată, când îi prezentase lui Ferris Departamentul General de 
Informaţii din Amman, Hani îi spusese în glumă că iordanienilor 
le era atât de frică de el, încât porecliseră sediul central al 
departamentului „Fabrica de unghii”. 

— Oamenii de aici sunt foarte proști, îi spusese el lui Ferris, 
făcând un gest disprețuitor cu mâna. 

Bineînțeles că nu le dădea voie oamenilor lui să smulgă 
unghiile celor anchetați. Era o metodă care nu dădea roade, 
pentru că prizonierii spuneau orice numai ca să scape de dureri. 
Pe Hani nu-l deranja că oamenii îl credeau nemilos, dar n-ar fi 
suportat să fie considerat ineficient. La acea primă întâlnire, 
Hani îi spusese lui Ferris că, atunci când prindea un membru Al 
Qaeda, îl ţinea treaz câteva zile în camera de interogatoriu, pe 
care iordanienii o botezaseră „hotelul albastru”, apoi îi arăta o 
poză cu unul dintre părinţii sau fraţii săi. De multe ori, era 
suficient. Hani știa că familia reușea să facă ceea ce n-ar fi 
reușit nicio mie de lovituri date de vreun gardian. Imaginea unei 
rude submina dorința de a muri a prizonierului și îl făcea să-și 
recapete pofta de viaţă. 

Ofițerii de la sediul din Langley ziceau deseori că Hani era un 
„profesionist”, dar întotdeauna aveau un ton ușor 
condescendent, asemănător cu cel pe care-l aveau albii care 
spuneau despre un negru elocvent că „vorbește limpede”. Dar 
elogiile aduse lui Hani ascundeau faptul că CIA ajunsese să 
depindă de el mai mult decât ar fi trebuit. În calitate de șef 
interimar al centrului din Amman, Ferris trebuia să ţină legătura 
cu directorul serviciului secret iordanian, așa că invitaţia de a 


lua parte la operaţiunea din Germania, pe care o primise cu 
două zile mai înainte chiar de la Dean Martin, era un lucru foarte 
important. Birocraţii de la Departamentul pentru Orientul 
Apropiat din cadrul CIA spuseseră că Ferris trebuia să rămână la 
biroul său din Amman, ca să trimită mesaje despre atacul cu 
mașină-capcană de la Milano. Dar Ed Hoffman, directorul 
departamentului, intervenise în favoarea lui Ferris. 

— Nişte cretini! spusese el despre subordonații săi care 
încercaseră să blocheze plecarea lui Ferris. 

Hoffman îi ceruse să-l sune imediat după ce operaţiunea avea 
să se încheie. 

e 

Hani a deschis cu grijă ușa din spate și le-a făcut semn să 
intre lui Ferris și Marwan. Holul era întunecos, iar pereţii 
miroseau a mucegai. Încălţat cu pantofii săi ușori, cumpăraţi de 
pe strada Jermyn, Hani a urcat în vârful picioarelor treptele de 
beton. Nu se auzea decât șuierul ușor al respirației lui de 
fumător. Apoi a urcat Marwan. Arăta ca un bătăuș de pe stradă, 
pe care îl dichisiseră numai ca să-i facă o impresie bună lui 
Ferris. Era suplu și vânos ca un câine de vânătoare, iar pe 
obrazul drept, chiar lângă ochi, avea o cicatrice. Ultimul a urcat 
Ferris, a cărui șchiopătare era aproape imperceptibilă, deși 
piciorul încă îl durea. _ 

Sub haina lui Marwan se ghicea un pistol automat. In timp ce 
urcau scările, l-a scos din toc și l-a strâns ușor în mână. Toţi trei 
mergeau în același ritm, la mică distanţă unul de altul. Hani a 
rămas nemișcat când a auzit deschizându-se o ușă la etajul de 
deasupra, apoi i-a făcut un gest cu mâna lui Marwan, care și-a 
lipit pistolul de coapsă. Dar nu era decât o nemţoaică bătrână, 
care mergea la cumpărături cu un cărucior. Când a trecut pe 
lângă ei, nu le-a aruncat nici măcar o privire. 

Hani a urcat mai departe. Tot ce-i spusese lui Ferris la Amman 
era că pregătise acea operaţiune timp de câteva luni. 

— Vino să vezi cum apăs pe trăgaci, îi spusese el. 

Dar Ferris nu știa dacă Hani și Marwan chiar urmau să 
împuște pe cineva. În principiu, ar fi fost ilegal, dar dacă Ferris 
ar fi întocmit raportul așa cum trebuia, cei de la sediul CIA n-ar fi 
zis nimic. Nu mai erau atât de scrupuloși când era vorba de 
astfel de cazuri. America se afla în război, iar pe timpul 


războiului regulile erau diferite, sau cel puţin așa îi tot spunea 
Hoffman. 

Când a ajuns la etajul al treilea, Hani le-a făcut semn să se 
oprească. A scos un telefon mobil din buzunar, l-a dus la ureche 
și a șoptit câteva cuvinte în arabă. Apoi le-a făcut semn cu capul 
și s-au furișat cu toţii spre ușa apartamentului cu numărul 36. 
Hani știa că Mustafa Karami era acasă în după-amiaza aceea. 
De fapt, știa aproape totul despre el: ce obiceiuri avea, unde 
lucra, unde locuia familia lui din Amman și ce prieteni avusese 
pe vremea când era elev la o școală din Zarqa. Ştia la ce 
moschee din Berlin mergea să se roage, ce numere de telefon 
mobil folosea și prin ce agenți ai reţelei Hawala i se trimiteau 
bani din Dubai. Lucrul cel mai important era că știa când fusese 
în Afganistan și când devenise membru Al Qaeda. Știa și că 
membrii organizaţiei aveau încredere în Mustafa și păstrau 
legătură cu el. Pentru Hani, Mustafa Karami era ca o materie pe 
care o studiase temeinic, iar în după-amiaza aceea venise 
momentul să susţină examenul. 

Când Hani s-a apropiat de ușă, Marwan și-a ridicat pistolul. 
Ferris a rămas în umbră, câţiva metri mai în spate. Sub haină, în 
tocul prins de umăr, avea și el un pistol, iar în momentul acela i- 
a strâns cu mâna dreaptă patul neted de metal. Din 
apartamentul de deasupra se auzeau acordurile vagi ale unei 
melodii arăbești. Hani a ridicat o mâna ca să dea de înțeles că 
era pregătit. A bătut cu putere în ușă, a așteptat câteva clipe, 
apoi a ciocănit încă o dată. 

Ușa s-a întredeschis și s-a auzit o voce enervată care a 
întrebat: 

— Bitte?? 

Deși lanţul era pus, Karami s-a uitat cu multă precauţie prin 
ușa întredeschisă, iar când a văzut chipuri străine, a încercat s-o 
închidă. Dar Hani și-a vârât repede piciorul între ușă și toc, apoi 
a spus în arabă: 

— Salut, Mustafa! Dumnezeu e mare! Pacea fie cu tine, 
prietene! 

Marwan și-a așezat piciorul în așa fel încât să poată sparge 
ușa dacă ar fi fost nevoie. 

— Ce vreţi de la mine? a întrebat vocea dinăuntrul 
apartamentului. 


2 În germană, în original: „Ce doriţi?” (n.tr.). 


Lanţul încă era pus. 

— Cineva vrea să-ţi vorbească. la telefonul ăsta, te rog. E 
doar un telefon mobil, crede-mă! Nu-ţi fie teamă! 

l-a întins telefonul prin ușa întredeschisă, dar la început 
Karami nu a vrut să pună mâna pe el. 

— la telefonul, dragul meu! a spus Hani pe un ton blând. 

— De ce? Cine vrea să-mi vorbească? 

— Mama ta. 

— Poftim? 

— Vorbește cu mama ta. Te așteaptă la telefon. 

Tânărul arab a dus telefonul la ureche și a ascultat o voce pe 
care n-o mai auzise de trei ani. La început, i-a fost greu s-o 
înțeleagă. Mama lui i-a spus că era foarte mândră de el, că 
știuse întotdeauna că avea sa reușească în viaţă, chiar de pe 
vremea când era elev la Zarqga. li părea bine că ajunsese să facă 
lucruri importante și se bucurase când primise de la el banii, 
frigiderul și televizorul cel nou. Cu banii primiţi, voia să-și 
cumpere un alt apartament, în care avea să stea pe un scaun la 
fereastra, ca să vadă cum apunea soarele după dealuri. 
Ajunsese un om de succes și era foarte mândră de el. li 
mulțumea lui Dumnezeu că îi dăduse un fiu minunat. Era visul 
oricărei mame, o binecuvântare dumnezeiască. Mama lui a 
început să plângă, iar când și-a luat la revedere de la el, 
plângea și Mustafa. Desigur, plângea pentru că auzise vocea 
mamei lui după atât timp, dar și din pricina gândului chinuitor că 
fusese prins. 

— Eşti cea mai mare bucurie a mamei tale, a spus Hani. 

— Ce i-aţi făcut? a întrebat Mustafa, ștergându-și lacrimile. Aţi 
păcălit-o. N-am făcut nimic din ce-a spus ea. 

— Lasă-mă să intru, ca să putem sta de vorbă. 

Mustafa aștepta, ca și cum s-ar fi gândit la un mijloc de a 
scăpa, dar deja se afla în mâinile lui Hani. A scos lanţul și a 
deschis ușa, iar cei trei au intrat în camera lui deprimantă: nu 
avea nici mobile, nici obiecte decorative, ci doar o saltea 
așezată lângă perete și un covoraș de rugăciune orientat spre 
Mecca. Mustafa avea un trup pirpiriu și boţit ca un costum 
jerpelit. 

— Ce vreţi? 

Mâinile îi tremurau. 


— Am ajutat-o pe mama ta, i-a răspuns Hani, aplecându-se 
către el. 

Nu trebuia să adauge și concluzia evidentă, anume că îi era la 
fel de ușor să-i facă rău pe cât îi fusese s-o ajute. 

— Aţi păcălit-o, a repetat Mustafa, iar trupul i-a fost scuturat 
de un tremur ușor. 

— Nu, am ajutat-o. l-am făcut multe daruri și i-am spus că 
erau de la fiul ei, pe care îl iubește atât de mult. Am făcut o 
hasanna, o faptă bună. 

Cuvintele lui Hani pluteau în aer. 

— Aţi băgat-o la închisoare? a întrebat Mustafa. 

Mâinile îi tremurau în continuare. Hani i-a dat o ţigară și i-a 
aprins-o. 

— Bineînţeles că nu. Ți s-a părut că avea vocea cuiva care se 
află la închisoare? Mama ta e fericită și mi-ar plăcea să rămână 
așa până la sfârșitul vieții. 

Ferris stătea într-un colţ și privea cu ochii larg deschişi. Nu 
făcea nicio mișcare, de teamă să nu strice scenariul pus la cale 
de Hani. E drept că CIA plătise pentru reprezentaţie, ca să 
spunem așa, dar Ferris nu era decât un simplu spectator. 

S-a lăsat o tăcere care a durat câteva secunde, timp în care 
Mustafa a evaluat situaţia dificilă în care se afla. Puseseră mâna 
pe mama lui, iar din el făcuseră un erou. Dacă ar fi vrut, oamenii 
aceia ar fi putut să-i nimicească pe amândoi, pe el și pe mama 
lui. Așa stăteau lucrurile. 

— Ce vreţi să fac? a întrebat Mustafa în cele din urmă. 

Ferris și-a încordat auzul, să fie sigur că nu pierde niciun 
cuvânt din ce-și spuneau cei doi în arabă. Avea sentimentul că 
asista la reprezentaţia unică a unei capodopere. Hani nu pusese 
mâna pe Mustafa, nu-l ameninţase în mod direct și, de fapt, nici 
măcar nu încercase să obţină ceva de la el. Tocmai în asta 
consta frumuseţea acelei operaţiuni - Hani construise un 
tobogan imposibil de evitat, pe care victima sa aluneca fără să- 
și dea seama. 

— Am vrea să ne ajuţi, a spus Hani. Îţi cerem un lucru foarte 
simplu: vrem să-ți trăieşti viaţa la fel ca înainte. Nu-ţi cerem să 
fii un trădător sau un musulman care își nesocotește credința, și 


nici să faci ceva haran”. Nu vrem decât să fii prietenul nostru. Și 
un fiu devotat. 

— Vreţi să fiu agentul vostru. 

— Nu, ai înţeles greșit! Dar o să vorbim pe îndelete mai 
încolo. Întâi, vreau să-ţi dau un telefon special, ca să poţi lua 
legătura cu mine. 

Hani i-a dat un telefon mobil de mici dimensiuni, iar Mustafa l- 
a examinat cu multă precauţie, ca și cum ar fi fost o grenadă 
care avea să explodeze. 

— O să ne întâlnim mâine într-un loc sigur și o să stăm de 
vorbă, a continuat Hani. 

Apoi i-a dat o hârtie pe care era notată o adresă dintr-un 
cartier mărginaș al Berlin-ului. 

— Memorează, te rog, adresa, apoi dă-mi hârtia înapoi. 

Mustafa a întors capul, ca și cum ar fi încercat să găsească un 
mijloc de a scăpa din plasa care se strângea în jurul lui. 

— Și dacă spun nu? a întrebat el cu un tremur în glas. 

— Mama ta ar fi foarte mâhnită. E foarte mândră de tine. Eşti 
o binecuvântare dumnezeiască pentru o femeie bătrână. De 
aceea știu că nu mă vei refuza. 

Cuvintele lui Hani erau blânde, dar nu și privirea. Mustafa și-a 
dat seama că nu avea nicio scăpare. A privit hârtia, s-a uitat la 
adresă preţ de zece secunde, apoi a închis ochii. 

— Dacă ai terminat, dă-mi hârtia înapoi, a cerut Hani. 

Tânărul s-a uitat încă o dată pe hârtie, apoi i-a înapoiat-o. 

— Bravo! a spus Hani, zâmbindu-i încurajator. Așadar, ne-am 
înțeles: mâine la ora patru ne întâlnim la numărul 114 de pe 
Handelstrasse. Baţi la ușa cu numărul 507 și întrebi dacă Abdul- 
Aziz e acolo. O să-ţi răspund eu și o să te întreb dacă ești 
Mohsen, iar tu o să spui că da. Asta e parola: eu o să fiu Abdul- 
Aziz, iar tu, Mohsen. Dacă nu poţi ajunge mâine după-amiază, 
vino la aceeași adresă poimâine dimineaţă, la ora zece, și 
folosește aceleași nume. Ai înţeles? 

Mustafa a încuviinţat din cap. 

— Dacă încerci să ne păcălești și să fugi, o să te urmărim. 
Dacă încerci să iei legătura cu prietenii tăi, o să aflăm imediat. 
Te supraveghem zi și noapte. Dacă faci vreo prostie, veţi avea 


3 Haram: cuvânt arab întrebuințat pentru a desemna alimentele și faptele interzise de 
legea islamică. (n.tr.). 


de suferit atât tu, cât și cei pe care îi iubești. Așa că nu fi prost. 
Ai înțeles? 

Tânărul a aprobat din cap încă o dată. 

— Repetă numele, adresa, zilele și orele pe care ţi le-am spus. 

— Abdul-Aziz și Mohsen. Numărul 114 de pe Handelstrasse, 
camera 507. Mâine după amiază la ora patru sau, dacă nu pot 
veni, poimâine la ora zece. 

Șeful serviciului secret iordanian l-a luat pe Mustafa de mână 
și l-a tras foarte aproape de el. Cu un aer supus, Mustafa l-a 
sărutat pe amândoi obrajii pe bărbatul mai în vârstă. 

— Fie ca Dumnezeu să te aibă în paza Lui, a spus Hani. 

— Slăvit fie numele Domnului, a spus tânărul, atât de încet 
încât abia îl puteai auzi. 

a 

În noaptea aceea, la o masă retrasă dintr-un restaurant 
aproape pustiu de pe bulevardul Kurfurstendamm, Ferris i-a pus 
o întrebare lui Hani. O parte din el nu voia să spună nimic, ci 
doar să savureze ultimele note interpretate de acel virtuoz în 
liniştea care se lăsase după ce orchestra se oprise. Dar trebuia 
să-l întrebe. 

— Credeţi că individul ăsta o să ne ajute să descoperim autorii 
atentatului de la Milano? 

Era singurul lucru care îi interesa pe ofițerii de la 
Departamentul pentru Orientul Apropiat. 

— Sper din toată inima. Și dacă n-o să ne fie de folos în cazul 
atentatului de la Milano, atunci o să ne ajute să-i găsim pe cei 
care vor comite atentate similare. E un război lung și vor avea 
loc multe atentate. Am descoperit un nou fir călăuzitor, pe care 
o să-l urmărim până la capăt, iar când o să vedem unde duce, 
poate că o să fim în stare să lămurim toate atentatele 
asemănătoare cu cel de la Milano. Nu crezi? 

Ferris a încuviințat din cap. Dar ce-i spusese Hani nu era 
tocmai un răspuns - în orice caz, nu era un răspuns pe care să-l 
poată înțelege trântorii de la Departamentul pentru Orientul 
Apropiat. Aveau să-l întrebe de ce-l însoțise pe iordanian la 
Berlin, din moment ce nu aflase nimic. Și ar fi fost o întrebare 
rezonabilă. 

— Dar, la urma urmelor, de ce m-aţi luat la Berlin? a îndrăznit 
Ferris să-l întrebe. Nu v-am fost de niciun ajutor. 


— Pentru că îmi placi, Roger. Eşti mai inteligent decât cei pe 
care Ed Hoffman îi trimite de obicei la Amman. Am vrut să vezi 
cum lucrăm, ca să nu repeţi greșelile celor dinaintea ta. Nu 
vreau să te porți arogant - asta e boala americanilor, nu-i așa? 
N-aș vrea ca de la asta să ţi se tragă moartea. 

Hani era învăluit în fumul diafan și albăstriu al ţigării sale, iar 
Ferris îl privea cu atenţie. Viermele avansa: cu o lună înaintea 
atentatului de la Milano, avusese loc unul la Rotterdam. În 
ultima vreme, mașinile-capcană începuseră să fie folosite în 
mod regulat pe teritoriul Europei. În urma acestor atacuri, ar fi 
trebuit ca membrii reţelei să fie mai ușor de prins, dar de fapt 
deveneau din ce în ce mai greu de găsit. Dușmanul își 
schimbase strategia, iar operaţiunile sale erau planificate mult 
mai repede. Se simțea mâna unui șef nou, iar Ferris era sigur că 
Hani observase schimbarea. Credea că exact acela era firul pe 
care îl urmărea iordanianul și că de aceea se aflau la Berlin. 

— Pe cine urmăriţi? a întrebat Ferris calm. 

Hani i-a zâmbit printre șuviţele de fum. 

— Nu știu, dragul meu. 

Dar Ferris își închipuia că știa pe cine voia să pună mâna 
Hani: credea că era omul pe care îl urmărea și el, omul a cărui 
prezență o simţise pentru prima oară în urmă cu câteva luni, 
într-o casă conspirativă situată la nord de Balad, cu doar câteva 
zile înainte ca piciorul să-i fie ciuruit de schije. Când închidea 
ochii, Ferris avea impresia că pe retină îi apărea o imagine 
tremurătoare. Era imaginea celui care trimitea teroriști înarmaţi 
cu bombe în capitalele ţărilor din Europa - acea parte a lumii pe 
care oamenii încă voiau să o considere civilizată. Nu avea nicio 
fotografie a lui, habar n-avea unde se afla și nici măcar nu era 
sigur că exista cu adevărat. Îi știa doar numele. În ziua în care 
agentul său irakian îi șoptise în grabă acel nume, Ferris se afla 
lângă Balad. 

— Suleiman, îi spusese agentul, iar cuvântul aproape că i se 
oprise în gât, ca și cum simpla lui pronunțare l-ar fi putut ucide. 

Suleiman - acesta era numele groazei. 


e Capitolul 2 « 
AMMAN 


A doua zi, când Ferris s-a întors la Amman, orașul părea ostil 
și agitat, dar de ceva vreme pe oriunde mergea oamenii păreau 
foarte  tensionaţi. America lovise un viespar, iar viespile 
începuseră să zumzăie prin toate bazarurile și moscheile din 
lumea arabă. În scurtă vreme, aveau să umble pe străzile cu 
magazine și prin centrele comerciale din Occident. Analiștii de la 
sediul din Langley dăduseră numele de „sângerare” acestei 
proliferări a terorismului irakian. În avionul companiei Royal 
Jordanian cu care s-a întors de la Berlin, Ferris a tras cu urechea 
la conversaţia pe care o purtau doi arabi bine îmbrăcaţi de la 
clasa business. Stăteau în rândul din faţa lui și discutau pe un 
ton competent despre atacul cu mașina-capcană de la Milano. 
Mașina era exact ca aceea de la Rotterdam; ba nu, era mai 
mare, iar înăuntrul ei fuseseră puse butelii cu propan, pentru ca 
explozia să fie mai puternică. Era un atentat pus la cale de Al 
Qaeda; ba nu, era mâna șiiţilor, care voiau să se creadă că totul 
fusese plănuit de Al Qaeda; ba nu, era o grupare nouă, mai 
sângeroasă decât toate celelalte. Singura lor certitudine era că 
totul se întâmpla din vina americanilor. 

Până și stewardesa părea enervată. Purta o fustă care i se 
mula pe fund și o jachetă strâmtă - ambele de culoare roșie -, 
iar pe cap avea o bonetă - tot roșie - cum nu mai întâlneai 
decât la stewardese. Era o trăsătură foarte simpatică a 
companiei Royal Jordanian: rămăsese blocată într-o buclă de 
timp, la fel ca lordania însăși. Ferris a încercat să intre în vorbă 
cu stewardesa, dar ea nu i-a răspuns, iar atunci când a venit să-i 
aducă mâncarea, și-a întors capul în altă parte, făcând o 
grimasă. Felul de a se purta al stewardesei i-a dat de înţeles lui 
Ferris că, după părerea ei, numai americanii erau de vină pentru 
tot ce se întâmpla. 

Ferris a simţit că era privit cu ostilitate atunci când a ajuns la 
punctul de control al pașapoartelor din Amman. Odată cu 
avionul său, aterizase și un avion care venea de la Tel Aviv, iar 
iordanienii se uitau urât la cei care aveau înfățișare de israelian 


sau de american. Pentru arabi, evreii și cruciații deveniseră 
interschimbabili. Ferris voia să ajungă la birou și să facă ceva 
care să-i împiedice pe acei oameni furioși să provoace și alte 
dezastre. După-amiaza se apropia de sfârșit, iar cei mai mulţi 
dintre angajaţii de la ambasadă încă se aflau la birourile lor. L-ar 
fi putut suna pe Hoffman, ar fi putut să citească mesajele care îi 
veniseră pe adresa electronică sau să răspundă la întrebările 
care îi parveniseră telegrafic sau să se gândească la ce-ar fi 
răspuns dacă ar fi fost întrebat ce anume făcea el, Roger Ferris, 
pentru ca atacurile teroriștilor să înceteze înainte ca mașinile- 
capcană să înceapă să explodeze și în Peoria sau Petaluma. 
e 

Autostrada care făcea legătura dintre aeroport și Amman era 
mărginită de panouri publicitare care ţi-ar fi putut da impresia 
că lordania încă era în plină ascensiune. Vedeai cum piața 
globalizată înșirase printre dealurile aride din deșertul Arabiei 
reclame pentru Citibank, hotelul Four Seasons, terenuri pe malul 
mării în Dubai, rețele de telefonie mobilă din ce în ce mai 
performante și pentru o mulţime de alte servicii. Îţi dădeai 
seama cât de agitată era toată lumea abia când vedeai pe 
marginea drumului fotografiile uriașe ale tânărului rege: în unele 
apărea îmbrăcat în straiele tradiţionale arabe, pe care nu le 
purta niciodată în viața de zi cu zi și care îl făceau să arate ușor 
caraghios, iar în altele își îmbrăţișa regretatul tată. Fotografiile 
în care apărea alături de tatăl său deveniseră adevărate 
amulete naţionale, care dădeau impresia că fostul rege încă era 
în viață. lordania rămăsese o ţară plină de minciuni și secrete, în 
care supraviețuirea era singurul scop politic. 

Cu toate acestea, lui Ferris îi plăcea Amman-ul. Clădirile 
vopsite în alb făceau ca orașul să aibă o înfățișare monahală și 
să capete puritatea aridă și năucitoare a deșertului, din pricina 
căreia o dată la fiecare mileniu oamenii își pierdeau minţile în 
așa măsură, încât începeau să inventeze religii. La Amman, 
chiar și în miezul zilelor fierbinţi de pe la mijlocul verii, aveai 
impresia că te afli într-o saună înviorătoare. Nu era ca în Yemen, 
unde Ferris se simţise mereu toropit, de parcă ar fi făcut o 
nesfârșită baie de aburi, sau ca la Balad, unde trăise cu senzaţia 
că se afla într-un cuptor nemilos. În plus, Amman-ul păstra 
multe dintre trăsăturile pitorești ale lumii arabe tradiţionale: 
puteai vedea negustori ambulanți chiar și pe marginea 


autostrăzii care ducea de la aeroport la Amman. Erau băieți care 
vindeau pe tarabe improvizate fructe, legume și ceșcuţe de 
cafea arabă parfumată și amară. Din când în când, pe 
autostradă intrau turme de oi păzite de ciobani îmbrăcaţi în 
burnuzuri cu falduri largi, care păreau veniţi dintr-o altă lume. 
Oricât de mult ar fi încercat să arate ca o ţară occidentală, 
lordania rămânea profund orientală. Prin bazarurile iordaniene 
mișunau negustori de mirodenii, ghicitori și vânzători de arme - 
era o lume secretă ale cărei circuite erau foarte diferite de cele 
ale lumii globalizate. 

Pentru palestinieni, care ajunseseră să fie majoritari în 
Amman, traiul bun nu era cea mai eficientă răzbunare, dar era 
singura pe care o aveau la îndemână. Se întorceau destul de 
bogaţi din Doha și Riad, apoi își construiau vile imense, în care 
dădeau petreceri, puneau la cale afaceri și își etalau nevestele 
îmbrăcate după moda occidentală. La Amman chirurgia estetică 
era o industrie în plin avânt: o femeie nu avea succes decât 
dacă își mărea sânii sau își făcea operaţie la nas. Era ca la Los 
Angeles, atâta doar că lipsea oceanul. In plus, la Amman apărea 
revista Viața bună, plină cu reclame care le spuneau tinerelor 
arabe de unde să-și cumpere bikini, DVD-uri cu Totul despre sex 
și mobilă retro. Acestui amestec se adăugase caracterul 
neplăcut al irakienilor care se refugiaseră de curând în capitala 
lordaniei: făceau speculă cu terenuri și angajau mii de mardeiași 
care să-i apere de alţi mardeiași. 

Tânărul rege părea să-și fi dat seama că lăcomia era liantul 
naţional al lordaniei. Sub domnia lui, ţara trecuse de la corupţia 
măruntă de altădată la cea barocă, în stil libanez: ajunseseră să 
fie implicaţi în afaceri necurate chiar și unii dintre generalii 
iordanieni. Capii acestor afaceri erau atât de bine cunoscuți, 
încât identitatea lor nu mai era un secret pentru nimeni. Se 
bârfea despre ei peste tot, dar nimeni nu-i acuza în mod direct - 
iordanienii aveau ipocrizia în sânge. 

În plus, lordania era o ţară islamică, iar islamul era atât forța 
creatoare, cât și izvorul suferințelor din interiorul tuturor ţărilor 
arabe. Principala misiune a centrului CIA din Amman, pe lângă 
aceea de a oferi sprijin tânărului rege, era să supravegheze 
acțiunile organizaţiilor islamiste. lordanienii erau de confesiune 
sunnită, iar rețeaua de moschei administrate de stat era la fel 
de osificată ca Biserica Angliei. Marea moschee cu dungi albe și 


roz construită de Abdullah | în centrul vechi al orașului era 
aproape goală vinerea. lordanienii credincioși mergeau la 
moscheile mici din cartierele sărăcăcioase și din taberele de 
refugiați amplasate în afara orașului sau la cele din Zarqa, 
marele oraș industrial de la nord de Amman, care constituia 
principala pepinieră a reţelelor teroriste. Uneori aveai impresia 
că șeicii fundamentaliști erau singurii oamenii din lordania care 
spuneau adevărul, criticând corupţia și destrăbălarea noii elite. 
Ei dădeau glas furiei care îi cuprindea pe iordanieni atunci când 
vedeau Mercedes-urile și BMW-urile celor de la putere, dar pe 
care aceștia nu o puteau exprima fățiș. În timp ce tânărul rege 
găzduia giganţii Forumului Economic Mondial în hotelurile 
luxoase din staţiunile de la Marea Moartă, pe strădutele din 
Zarqa se vindeau covorașe cu Bin Laden și se ascultau casete 
cu discursul în care declarase război Americii. 

Într-un mesaj telegrafic pe care i-l trimisese lui Hoffman la 
câteva săptămâni după ce ajunsese la Amman, Ferris botezase 
cu numele „conducta” reţeaua jihadistă care trecea prin Zarqa. 
Reţeaua aducea și scotea din Irak oameni pe care îi plasa în 
ganglionii limfatici ai lumii arabe, iar apoi în sistemul sanguin 
global. Ferris căuta rețeaua din care făcea parte un anumit om - 
cel pentru al cărui nume plătise un preţ atât de mare în Irak și 
pe care îl urmărea de când venise aici, în urmă cu două luni. 
Știa unde se afla casa conspirativă din Amman în care fusese 
recrutat agentul său irakian; știa și numele câtorva oameni care 
făceau drumuri între Zarga și Ramadi. Nu avea decât aceste 
informaţii fragmentate, care aproape că îl costaseră viața, dar 
erau oricum un punct de pornire. 

Din prima zi în care sosise la Amman, Ferris folosise puţinele 
informaţii pe care le deţinea ca pe o daltă cu care ar fi putut 
pătrunde până la acea reţea subterană. Casa conspirativă era 
supravegheată continuu. Agenţia pentru Securitate Naţională 
intercepta telefoanele și mesajele electronice din computerele 
tuturor celor care se apropiau de clădire, iar sistemul de 
supraveghere prin satelit urmărea toate mașinile care ieșeau 
din curtea ei. Ferris nu i-a spus lui Hani pe cine urmărea, dar 
bănuia că nici nu era nevoie: la Berlin căpătase certitudinea că 
amândoi urmăreau același om. 


Ambasada Statelor Unite semăna cu o fortăreață și era 
situată departe de centru, în cartierul Abdoun. Fațada de 
marmură albă avea la mijloc o deschizătură care dădea spre o 
curte în formă de semilună, pavată cu piatră de culoare roz- 
portocalie. Ambasada avea o înfățișare plăcută, dar 
amenințătoare. În faţa ei erau parcate blindate ale Forţelor 
Speciale iordaniene, în care stăteau soldaţi cu nas coroiat și 
uniforme de camuflaj albastre. Ai fi zis că era ambasada unei 
națiuni asediate - de fapt, americanii chiar erau asediați. După 
ce o mașină l-a lăsat în curtea clădirii, Ferris a urcat la ultimul 
etaj și a intrat în încăperile secrete ale centrului CIA. A văzut că 
cei mai mulți dintre angajați încă se aflau la birourile lor. Poate 
că voiau să-l impresioneze, dar pentru Ferris prezenţa lor 
însemna doar că nu aveau nimic mai bun de făcut decât să stea 
în ambasadă. 

Ferris s-a dus în biroul său, a închis ușa și l-a sunat pe 
Hoffman, folosind o linie telefonică sigură. Îi trimisese un mesaj 
telegrafic de la Berlin, dar încă nu vorbise cu șeful 
departamentului pentru care lucra. În ultimii ani, învățase să nu 
facă greșeala de a crede că știa ce voia Hoffman. La fel ca 
agenţia, Hoffman semăna cu un șir de compartimente. Se 
întâmpla deseori să te afli într-un anumit compartiment și să 
crezi că îţi poţi reprezenta imaginea de ansamblu, dar 
descopereai dintr-odată că ce-l interesa pe Hoffman se afla în 
alt compartiment, despre care uneori știai câte ceva, iar alteori, 
nimic. Ferris învățase că, dacă voia să stea de vorbă cu 
Hoffman, trebuia să-l sune pe ofiterul de la centrul de 
supraveghere. De multe ori, avea impresia că tipii de la 
Departamentul pentru Orientul Apropiat nu știau unde se afla 
Hoffman, însă nu reușea să-și dea seama dacă se prefăceau sau 
chiar nu știau. Ofiţerul de la centrul de supraveghere i-a făcut 
legătura. 

— Aştept de mult să mă suni. Pe unde naiba ai fost? 

— Mai întâi am stat într-un avion, apoi am urcat într-o mașină, 
iar acum am ajuns la ambasadă. 

Ferris se aștepta ca șeful lui să-i ceară un raport verbal al 
operaţiunii de la Berlin, dar din tonul abrupt înţelese că nu era 
nevoie. 

— Vreau să știu ce urmărește Hani. la spune, ne este de 
vreun folos operaţiunea de la Berlin? 


— Încă nu știu. Nu vrea să-mi spună prea multe. Știu că îl 
cunoști mai bine ca mine, dar impresia mea e că face totul pe 
îndelete. Nu-i place să fie grăbit. 

— Hani are două viteze: încet și marșarier. Dar de data asta 
n-avem cum să ne mișcăm cu viteza melcului. Să terminăm 
odată cu încetineala asta de căcat! Trebuie să-l băgăm pe Hani 
în altă viteză. Atacul de la Milano a speriat pe toată lumea. 
Președintele ţipă la directorul agenţiei și-l întreabă de ce nu-i 
putem opri pe teroriști, iar directorul zbiară la noi. Mai exact, la 
mine. Trebuie să distrugem reţeaua asta imediat! Așa să-i spui 
lui Hani. 

— Încă nu s-a întors. E tot la Berlin. 

— Bravo! Asta înseamnă că se ocupă de arabul ăla în absenţa 
noastră. Nu se poate așa ceva! Cine crede că plătește pentru 
toate operaţiunile astea? 

Ferris a rămas câteva clipe pe gânduri, apoi a hotărât să-i 
spună lui Hoffman ce bănuia. 

— Cred că urmărește același tip ca și mine. Nu-s sigur, dar 
cred că ăsta e motivul pentru care a organizat operaţiunea de la 
Berlin. 

— Pe cine? Pe Suleiman? 

— Da, pentru că altfel nu-mi explic de ce a organizat-o atât de 
minuţios. Și nici de ce m-a invitat să-l însoțesc. Cred că încearcă 
să pătrundă în rețeaua lui Suleiman. 

— Păi, atunci situaţia e clară. Vin la Amman. De treaba asta 
ne vom ocupa noi, că altfel președintele o să dea cu mine de 
pământ. Și cu tine - mă rog, nu că i-ar păsa cuiva. O să-ți trimit 
niște delicatese pentru Hani, ca să-și dea seama cât de mult îl 
iubim. Încearcă să-l îndulcești când se întoarce. În curând, o să 
vină tăticul să termine treaba. 

— Dar ești sigur că merită să vii? 

Ferris simţea că pământul îi fugea de sub picioare, atât pentru 
că n-avea să mai poată supraveghea operaţiunea de la Berlin, ci 
și dintr-un alt motiv, pe care nu-l putea formula nici măcar 
pentru el însuși. În acea parte a lumii, nu se proceda așa. Nu 
puteai să-i tragi cuiva un șut în cur, iar apoi să-ţi închipui că 
avea să fie cooperant. Nu era ca în KGB. Arabii te ajutau pentru 
că aveau încredere în tine. Pentru un prieten ar fi făcut orice, 
însă pentru un străin n-ar fi ridicat un deget, și cu atât mai puţin 
pentru cei care îi dispreţuiau. Tocmai când se pregătea să-l 


convingă pe Hoffman că nu era o idee bună să vină la Amman, a 
auzit un clic la celălalt capăt al firului și a înţeles că șeful lui 
închisese telefonul. 


e Capitolul 3 e 
BALAD 


Când a auzit pentru prima oară de Suleiman, Ferris se afla în 
lrak, unde începuse de puţină vreme o misiune la baza CIA din 
Balad, care ar fi trebuit să dureze un an. La început, Hoffman nu 
voise să-l trimită în Irak, pentru că și-ar fi dorit să-l păstreze ca 
adjunct al său, dar Ferris insistase - spusese că era cel mai 
nimerit să meargă, deoarece vorbea araba și cunoștea cultura 
Orientului. Într-un fel sau altul, își urmărea obiectivul de vreo 
zece ani, încă de pe vremea când era student la Universitatea 
Columbia și începuse să se intereseze de radicaliștii islamici. 

— Situaţia din Irak e de căcat, îi spusese Hoffman. 

— Și ce dacă? îi răspunsese Ferris. Tocmai de-aia e 
interesantă. 

Pe Ferris nu-l interesa deloc politica - era o treabă de care se 
ocupau Departamentul de Stat și invitaţii talk-show-urilor. Era 
singurul om din Statele Unite care nu voia să discute despre 
situaţia dezastruoasă din Irak. Voia să meargă acolo. Cât timp 
lucrase alături de Hoffman, dăduse o mână de ajutor la 
conceperea unor tehnici de camuflaj care să permită 
supraviețuirea ofițerilor tineri: trebuiau să poarte broboade, 
burnuzuri și pantofi ieftini, să-și vopsească mustaţa în negru și 
să conducă mașini rablagite, cu mătănii agățate de oglinda 
retrovizoare și casetofoane stereo din care să urle muzică 
arăbească. Pentru anumiţi oameni, era cea mai interesantă 
slujbă. Hoffman știa că nu avea cum să-l împiedice pe protejatul 
său, așa că i-a făcut rost de o misiune cu adevărat importantă. 

Inainte ca Ferris să plece, Hoffman îi zisese: 

— Treaba ta e să alimentezi mașinăria. 

Dar Ferris a înţeles ce voise să spună abia în ziua când a 
ajuns la baza aeriană din Balad, situată la vreo optzeci de 
kilometri de Bagdad. Acolo era adăpostită o patrulă de avioane 
de recunoaștere, iar cei mai mulţi dintre angajaţii de la baza CIA 
își petreceau zilele uitându-se la „filme aero-porno” - așa 
fuseseră botezate imaginile transmise în timp real de camerele 
montate pe cele trei avioane fără echipaj care patrulau agale pe 


deasupra Irakului. Baza i-a fost prezentată lui Ferris de însuși 
șeful ei, care l-a dus în centrul de comandă și i-a arătat un ecran 
enorm care se profila deasupra lor. 

— Ăștia sunt agenţii mei stelari! 

În josul ecranului erau, scrise cu literele mari, specifice 
armatei, trei nume: CIUȘCA, GRAUNTE și NITRAT. Păreau să fie 
numele unor animale de companie sau ale unor personaje de 
desene animate, dar de fapt erau numele de cod ale celor trei 
avioane de recunoaștere fără echipaj, care decolau de la baza 
din Balad. Pe un ecran mai mic se vedeau imagini de la alte trei 
avioane de recunoaștere, care survolau teritoriul Afganistanului: 
HULPAVUL, ÎNARIPATUL și RULETĂ. Imaginile erau captivante, 
chiar și atunci când nu știai ce anume înfățișau. Ferris s-a uitat 
la ecranul pe care erau afișate imaginile transmise de avioanele 
din Irak și a văzut o mașină închisă la culoare care s-a târât o 
vreme pe un drum cu două benzi, apoi a cotit pe un drum lateral 
care ducea spre deșert. În tot acest timp, avionul silențios și 
invizibil se ţinea după ea, zburând agale la o înălțime de vreo 
trei sute de metri. Ferris a întrebat de unde erau imaginile care 
se vedeau pe ecran. 

— Din partea de vest a Irakului, de lângă graniţa cu Siria, i-a 
răspuns șeful bazei. Bănuim că în mașina aia se află un obiectiv 
foarte important. 

S-au uitat împreună la ecran timp de aproximativ zece 
minute, apoi imaginea s-a întunecat. Șeful bazei a vorbit cu unul 
dintre operatori, apoi i-a spus lui Ferris: 

— Pistă falsă. 

În cele din urmă, își dăduseră seama că ţinta - oricare i-ar fi 
fost importanța - nu se afla în acea mașină. Abia atunci a 
început Ferris să înțeleagă care era problema. 

Apoi șeful bazei a fost convocat la o videoconferință cu cei din 
Langley și l-a lăsat pe Ferris să stea pe scaunul lui, care era 
amplasat pe platforma din mijlocul centrului de comandă. In 
încăpere se auzea un bâzâit difuz, iar cei din jurul lui se uitau cu 
atenţie la zidul de monitoare cu ecran plat, fiind absorbiți în 
munca lor de rutină: planificarea operaţiunilor, stabilirea 
obiectivelor și evaluarea rezultatelor. Operatorul așezat lângă 
Ferris urmărea șase grupuri de discuţii online care aduceau cele 
mai proaspete informaţii brute strânse de microfoanele și 
avioanele de recunoaștere din întreaga lume. Nu se auzea decât 


zumzetul monoton al muncii din serviciile de informaţie, dar 
dintr-odată atenţia tuturor a fost atrasă de ecranul pe care erau 
afișate imaginile din Afganistan. 

— Uitaţi-vă la ce transmite HULPAVUL, a zis în șoaptă 
subofițerul de aviaţie care stătea la biroul de lângă Ferris. 

În după-amiaza aceea, HULPAVUL hoinărea pe deasupra 
regiunii Waziristan din nord-vestul Pakistanului, căutându-l pe 
unul dintre șefii Al Qaeda, care erau atât de greu de depistat. 
Avionul stătea aproape nemișcat deasupra unei peșteri din acei 
munţi pe care nu-i străbătea nicio potecă. Plutea, examina 
împrejurimile și, în timp ce aștepta ca prada să iasă, făcea viraje 
domoale pe deasupra vârfurilor înzăpezite și versanților 
stâncoși. 

— Cred că se mișcă ceva în peșteră! a spus unul dintre 
operatori, apoi s-a făcut liniște în încăperea mare și întunecată a 
centrului de comandă. 

HULPAVUL era pilotat dintr-o clădire situată în parcarea 
sediului central din Langley. Operatorii de acolo examinau 
datele primite de la senzorii avionului și, dacă în umbra peșterii 
ar fi apărut un bărbat înalt și slab, ar fi lansat imediat o rachetă 
cu sistem de ghidare prin laser. Ferris a observat iarăși mișcări 
în umbră, apoi a văzut că, deodată, a apărut ceva în lumina zilei 
și a crezut că operaţiunea avea să se termine cu bine. 

Dar și-au dat seama imediat că din umbra adâncă a peșterii 
ieșise în lumina soarelui nu un om, ci un iac. S-au auzit din toate 
părţile murmure de nemulțumire. Nu era prima oară când 
HULPAVUL descoperea astfel de comori: un liliac, o jivină sau o 
baligă. Ferris se uita în continuare la ecran, în timp ce 
HULPAVUL se îndrepta către alte coordonate, iar camera de luat 
de vederi transmitea imagini din munţii Hindukuș: defileuri, 
versanţi abrupți și râuri învolburate. Ferris era captivat de 
perindarea lentă a peisajelor pe care de obicei nu le vedeau 
decât șoimii și vulturii. Era o dovadă a geniului americanilor în 
materie de servicii secrete: acele păsări de pradă mecanice 
puteau survola cele mai neprimitoare regiuni ale lumii. Dar 
situaţia era absurdă, pentru că de cele mai multe ori serviciile 
secrete nu știau ce anume căutau. Avioanele de recunoaștere 
erau niște păsări cu văz desăvârșit, dar lipsite de creier. 

Mașinăria trebuia alimentată. Ferris începuse să înţeleagă ce 
voise să spună Hoffman atunci când îi încredințase misiunea: 


trebuia să facă rost de informaţii sigure, pe care operatorii să le 
poată folosi atunci când hotărau unde anume aveau să trimită 
avioanele de recunoaștere. Operatorii aveau nevoie să știe cine 
se afla în mașinile care șerpuiau de-a lungul graniței cu Siria, cu 
ce autobuz rablagit era transportat la una dintre casele 
conspirative din suburbiile Bagdadului ultimul grup de luptători 
jihadiști sosiți la aeroportul din Damasc și în care jeepuri GM se 
aflau șefii operaţiunilor teroriste. Dacă Ferris ar fi reușit să facă 
rost de aceste informații, avioanele de recunoaștere ar fi putut 
descoperi fiecare loc în care se oprea obiectivul, fiecare 
complice care îi dădea o mână de ajutor de-a lungul drumului, 
fiecare loc în care oprea să mănânce, să doarmă sau să se cace. 
Cineva trebuia să alimenteze mașinăria. 

— Eşti omul cel mai potrivit pentru misiunea asta, 
nesuferitule! îi spusese Hoffman. 

Și era adevărat: Ferris vorbea araba perfect. În plus, avea 
părul negru și tenul măsliniu - ceea ce i-ar fi permis să treacă 
drept arab, dacă și-ar fi pus pe cap o broboadă și s-ar fi 
îmbrăcat cu un burnuz - și era stăpânit de o poftă de aventură 
pe care credea că și-o va putea potoli doar asumându-și niște 
riscuri. 

e 

Înainte de a-și începe misiunea, Ferris a petrecut o 
săptămână alături de şeful de operațiuni din Bagdad. Era un 
irlandez vânjos pe care îl chema Jack, dar dacă și-ar fi vopsit în 
negru părul roșcat și mustaţa și s-ar fi îmbrăcat cu un burnuz, l- 
ai fi putut confunda cu un șeic sunnit. Jack i-a arătat lui Ferris 
ascunzătorile și dotările pe care le avea agenția în Zona verde: 
atelierul auto în care erau revopsite mașinile pe timpul nopţii, 
locurile prin care agenţii ieșeau din Zona verde ca să înfrunte 
pericolele, sutele de numere de înmatriculare false și zecile de 
mașini vechi - una mai rablagită ca alta - parcate în Zona roșie. 
l-a arătat și locurile unde erau amplasate casele conspirative din 
centrul Irakului pe care Ferris avea să le folosească. Ca să 
îndepărteze frica, au băut și au glumit. 

— Ai grijă să nu fii prins, i-a spus Jack în ultima zi, înainte ca 
Ferris să plece spre nordul Irakului. Aici asta-i regula de bază. 
Dacă te prind, în cele din urmă o să te omoare, dar mai întâi o 
să te facă să spui și laptele pe care l-ai supt de la maică-ta. Așa 
că ai grijă să nu fii prins. Asta-i tot. Dacă dai de un blocaj rutier 


și crezi că o să încerce să te oprească, să-ţi scoţi pistolul și să 
începi să tragi până când reușești să treci sau mori. 

— Vorbesc araba destul de bine, a răspuns Ferris. 

Jack a dat din cap. 

— Îți spun încă o dată: ai grijă să nu fu prins. Dacă intri în 
căcat, n-o să reușești să-i duci cu vorba pe indivizii ăștia. Cel 
mai bine e să tragi din prima - doar așa o să-i pui la respect. Și 
nu încerca să faci pe deșteptul. Caută să împuști cât mai mulţi și 
atunci n-o să mai conteze cât de bine știi araba. 

e 

În ziua în care a dat norocul peste el, Ferris se afla în Irak de 
aproape trei luni. Trăise cu frică aproape tot timpul de când 
ajunsese acolo și nici în ziua aceea n-a reușit să scape de ea. 
Dis-de-dimineaţă, în timp ce făcea duș, baza a fost bombardată 
cu mortiere. A trebuit să iasă din baia improvizată de lângă 
rulota lui complet dezbrăcat, înfășurat doar cu un prosop care 
abia îi acoperea fuduliile, și să meargă de-a bușilea ca să se 
ascundă sub bariera de beton folosită drept adăpost. Două 
dintre proiectile au căzut destul de aproape - unul la vreo opt 
sute de metri. Nimeni nu se mai ostenea să anunțe că pericolul 
trecuse, pentru că nu trecea niciodată. Ferris s-a întors să-și 
termine dușul și s-a gândit - în mod greșit, după cum avea să 
iasă la iveală - că începutul acelei zile nu era de bun augur. 

În dimineaţă aceea, avea să se întoarcă în „căcat” - așa 
numeau colegii lui teritoriul din afara zidurilor bazei. Se 
obișnuise ca, după fiecare săptămână petrecută afară, să stea o 
săptămână în bază. Lui Hoffman nu-i plăcea acest obicei, pentru 
că cea mai dificilă parte a misiunii consta tocmai în intrarea și 
ieșirea din bază. Voia ca Ferris să ia legătura cu agenţii săi chiar 
în interiorul bazei. Șeful Departamentului pentru Orientul 
Apropiat se temea în mod sincer că ar fi putut să-l piardă pe 
Ferris în Irak, unde se duceau lupte despre care nu credea că 
meritau un asemenea sacrificiu. Dar Ferris știa că precauţiile 
erau inutile. Decât să ai agenţi care intrau și ieșeau tot timpul 
dintr-o bază americană, mai bine te lipseai de ei. Își dăduse 
seama că, dacă veneai în Irak, nu puteai să te implici doar pe 
jumătate. 

Ferris s-a îmbrăcat cu burnuzul său transpirat, apoi și-a pus 
broboada pe cap. La fel ca majoritatea irakienilor, își lăsase 
mustață și o barbă ţepoasă, care dădea impresia că nu era nici 


rasă, nici nerasă. Cu tenul lui, putea fi luat cu ușurință drept 
arab. Nu arăta chiar ca un irakian, ci mai degrabă ca un 
egiptean - aceasta era identitatea lui falsă. De fapt, Ferris 
începuse să studieze araba chiar la Cairo, unde fusese cu o 
bursă pe vremea când era student la Universitatea Columbia, și 
încă vorbea cu g-ul moale specific dialectului egiptean. S-a 
întrebat ce-ar fi zis Gretchen, soţia lui, dacă l-ar fi văzut. Ea își 
imagina că viaţa lui de spion semăna cu cea a lui James Bond; 
credea că umbla în costume elegante și bea numai martini. 
Dacă l-ar fi văzut în acel moment, i-ar fi spus să se ducă să-și 
schimbe hainele. Lui Gretchen îi plăcea totul la Ferris, mai puţin 
viaţa lui de zi cu zi. 

Ferris a plecat împreună cu un grup de muncitori arabi care 
ieșeau din tura de noapte atunci când cei din tura de zi veneau 
în bază. Ştia că muncitorii nu aveau să intre în vorbă cu el, 
pentru că irakienii care lucrau în bazele americane nu intrau în 
vorbă cu nimeni. Își puteau pierde viaţa din pricina banilor pe 
care îi câștigau în bază: dacă insurgenții ar fi aflat că lucrau 
pentru americani, zilele lor ar fi fost numărate. Așa că s-au 
împrăștiat imediat ce-au ieșit pe poarta bazei, și la fel a 
procedat și Ferris. 

Afară îl aștepta o mașină irakiană. Era un Mercedes rablagit, 
fabricat pe la mijlocul anilor '70, care fusese cumpărat pe 
vremea când Irakul era doldora de bani. La volan era unul dintre 
agenţii lui Ferris - un tânăr pe nume Bassam Samarai. Trăise în 
Michigan, în comunitatea irakiană din Dearborn, și fusese 
suficient de fraier cât să creadă discursurile americane din 2003 
și să plece în Irak cu o leafă grasă din partea CIA. Rudele lui 
erau din zona în care se afla baza și îl adăpostiseră de când se 
întorsese acasă. Se prefăceau că înghiţiseră povestea pe care 
le-o spusese, anume că venise în Irak cu gândul de a înfiinţa o 
firmă care să importe antene parabolice și decodoare. Ferris știa 
că, într-o bună zi, Bassam avea să se aleagă cu un glonţ în cap, 
dar n-avea cum să împiedice acest sfârșit. 

— Ya Bassam! Marhaba, şi-a salutat Ferris agentul. 

Apoi s-a lăsat cu toată greutatea pe scaunul din față și a 
ridicat geamul portierei. lrakianul purta o haină de piele ieftină 
și avea părul dat pe spate cu gel. 

— la zi, frate, care-i treaba? Cum îţi merge? 


4 În arabă, în original: „Bine te-am găsit!” (n.tr.). 


Deși Ferris îi spusese că era periculos, Bassam folosea în 
continuare cu multă plăcere expresii pe care le puteai auzi prin 
cartierele americane. li aduceau aminte de Dearborn, dar era și 
altceva la mijloc. In ziua aceea, lui Bassam îi străluceau ochii de 
parcă ar fi murit de nerăbdare să-i spună ceva lui Ferris. 

— Imi merge bine, a răspuns Ferris. Mă bucur că am scăpat 
de acolo. Mi-e scârbă de Balad - sunt prea mulți americani 
țicniţi. Abia aştept să dau de câţiva irakieni ţicniţi. 

— Șefule, să știi că azi ţi-am pregătit un irakian ţicnit rău de 
tot. N-o să-ţi vină să crezi. Zău așa, frate! Întrece toate limitele. 

Bassam părea un disk-jokey cuprins de frenezie. 

— la zi, peste cine ai dat? 

— Peste un terorist pursânge, frate! Un membru Al Qaeda de 
pe lângă Tikrit. II știu de când eram mic, dinainte de-a pleca din 
ţară. Îl cheamă Nizar. Voia să vină și el în America, dar n-a reușit 
să obțină viza, iar apoi s-a angajat în serviciul secret al lui 
Saddam. După eliberare, a lua-o razna, mă-nțtelegi, la fel ca 
mulți irakieni din Tikrit, și a început să lucreze pentru teroristul 
Zarqawi. Cel puţin așa zice. lar acuma, frate, se cacă pe el de 
frică. 

Ochii lui Ferris străluceau. Şi-a înfășurat broboada mai strâns, 
ca să nu i se vadă fața din mașinile alăturate. Dacă ce spunea 
Bassam era adevărat, atunci venise în sfârșit momentul pe care 
îl aștepta de trei luni. 

— Cum ai dat peste individul ăsta? 

— A venit el la mine, frate. Îl îngrozește gândul că o să-l 
omoare băieţii răi. Trebuia să meargă într-o misiune sinucigașă, 
dar i s-a făcut frică. Știe o mulţime de căcaturi, mă-nţelegi. Vrea 
să-l ajutăm - adică să-l scoatem de aici. 

— Căcat! a spus Ferris, dând din cap. Doar nu i-ai spus că 
lucrezi pentru Unchiul Sam. 

— Nu, frate! Mă crezi tâmpit? A venit la mine pentru că am 
trăit în State, asta-i tot! Crede că pot să-l scot din căcat. l-am 
spus că o să văd ce pot să fac. Acuma e acasă la unchiu-meu, 
care stă undeva între Balad și Tikrit. l-am spus că azi o să ne 
întâlnim cu el. 

Ferris s-a uitat la agentul său irakian, care vorbea ca un artist 
hip-hop. 

— Ești un băiat de nota zece, Bassam! Să știi de la mine! Sunt 
mândru de tine. 


S-au amestecat în traficul matinal de pe Autostrada 1, care se 
întindea de-a lungul Tigrului, și au pornit spre Tikrit. Convoaiele 
de aprovizionare ale Statelor Unite treceau huruind pe lângă ei, 
iar Bassam, la fel ca ceilalţi irakieni, încetinea ca să-i lase să 
treacă pe militarii americani, care stăteau tot timpul cu degetul 
pe trăgaci. Ferris s-a gândit că ar fi fost culmea să moară ciuruiţi 
de arma automată a unui subofițer din Nebraska, însărcinat cu 
paza unui convoi care ducea cotlete și sucuri soldaților din 
nordul Irakului. Bassam asculta Radio Sawa, un post american 
care punea atât muzică americană, cât și arăbească - era 
singurul succes al propagandei americane. Ferris l-a întrerupt în 
momentul în care îngâna versurile unei melodii a lui Eminem. 

— Trebuie să fim atenţi, Bassam. Dacă e adevărat că individul 
ăsta știe multe chestii, or să încerce să-l omoare imediat ce-or 
să afle că a dat bir cu fugiţii. Frate, o să trebuiască să iei foarte 
în serios tehnicile de camuflaj. Ai priceput? 

— Da, șefule! O să fiu băiat cuminte. 

— Nu, știu eu că n-o să fii băiat cuminte. O să ne omori pe 
toți: și pe noi doi, și pe Nizar, amicul tău. Așa că fii atent! 
Incepând din noaptea asta, va trebui să ne plimbăm de colo- 
colo. Săptămâna asta, n-o să pot dormi de două ori în același 
loc. Și nici tu. Dacă ce ţi-a spus Nizar e adevărat, să știi că am 
dat de o mină de aur. O să avem grijă să nu moară din cauza 
unor neglijenţe de căcat. O ocazie ca asta se ivește foarte rar și 
n-am de gând s-o irosesc. Ai priceput? Zi dracului dacă ai 
priceput! 

— Da, șefule! a repetat Bassam. 

Dar Ferris deja știa că înţelesese. 

e 

Pentru a ajunge la casa unchiului lui Bassam, trebuia să 
străbaţi un drum neasfaltat destul de lung, care trecea prin 
apropierea orașului Ad-Dawr. Acolo fusese altădată o fermă - 
încă se mai vedea sistemul de irigaţii dar câmpurile rămăseseră 
nelucrate și se transformaseră într-un talmeș-balmeș de ierburi 
încâlcite și utilaje abandonate. Ferris i-a spus lui Bassam să 
parcheze mașina în spatele clădirii principale, ca să nu poată fi 
văzută de pe drum. Sub un eucalipt, la vreo cincizeci de metri 
de clădire, se afla o casă mai mică. Bassam i-a spus că era 
goală, iar Ferris i-a cerut să-l aducă pe Nizar acolo și să nu 


spună nimănui că venise și el la fermă. Bassam i-a făcut cu 
ochiul, încercând să pară foarte sigur pe sine, dar Ferris își 
dădea seama că îi era frică. 

Ferris a intrat în căsuţă și a fost izbit de un puternic miros de 
rahat, dar nu și-a putut da seama dacă era de om sau de animal 
- irakienii aveau obiceiul scârbos de a se căca aproape peste 
tot. A deschis ferestrele ca să aerisească și a aranjat scaunele în 
așa fel încât să poată sta de vorbă cu Nizar fără să fie văzut. 
Apoi s-a așezat și a început să aștepte. 

După vreo zece minute, Bassam s-a întors împreună cu Nizar. 
Ferris l-a auzit pe Bassam și a înţeles că începuse să vorbească 
într-o versiune arabă a argoului monoton pe care îl folosea și în 
engleză. Nizar era scund și robust, iar buzele îi erau acoperite 
de o mustață lungă. Deși nu înţelegea în întregime argoul 
irakian în care își vorbeau cei doi, Ferris și-a dat seama ușor că 
Nizar era agitat. Avea un tremur în glas chiar și atunci când 
vorbea cu Bassam, iar ochii îi fugeau în toate direcţiile, scrutând 
orizontul ca să identifice pericolul pe care îl presimţea. Când a 
intrat în căsuţă, s-a uitat cu atenţie la Ferris, încercând să-i 
deslușească fața ascunsă în umbră. 

— El e prietenul meu egiptean, a spus Bassam, arătând spre 
Ferris. S-ar putea să-ți fie de ajutor. 

Au schimbat politețuri islamice: „Pacea fie cu tine!”, „Să vă 
dea Dumnezeu sănătate!” Bassam a luat sticla cu apă pe careo 
adusese din casa unchiului său și a umplut cu gesturi 
ceremonioase trei pahare murdare. Discuţia a demarat destul 
de greu, dar în acea parte a lumii era bine să nu grăbești 
niciodată lucrurile. 

— Te pot ajuta, prietene, a spus Ferris în araba lui cu accent 
egiptean. 

— Slavă Domnului! a exclamat Nizar. 

— Dar de ce ai nevoie de ajutor? De ce ţi-e frică? 

— Știu prea multe lucruri. Am călătorit împreună cu Abu 
Musab și îi cunosc secretele. Oamenii ăștia au avut încredere în 
mine. M-au instruit cu grijă, pentru că aveau de gând să mă 
trimită în afara Irakului. Dar în urmă cu câteva zile, mi-au spus 
că, din păcate, planul s-a schimbat și că au nevoie de mine 
pentru un atentat sinucigaș la Bagdad. Cred că n-au mai avut 
încredere în mine, dar nu știu de ce. Poate din cauza zvonurilor, 
sau poate pentru că au aflat că îl cunosc pe Bassam. In 


momentul când am aflat, am hotărât să fug. Oricum, nu de 
martiri duc ei lipsă. Nu vreau să mor! Vreau să merg în America. 

— Te pot ajuta, a repetat Ferris. Cunosc oameni care te pot 
duce în Statele Unite. Îţi fac ei rost de tot ce-ţi trebuie: bani, 
viză, carte verde. Dar știi că americanii sunt lacomi. Dacă vrei 
să te ajute, trebuie să le dai ceva la schimb. Deci spune-mi ce 
poţi să le oferi, iar eu o să-mi dau seama dacă te pot ajuta. 

Nizar a dat din cap. 

— E prea periculos. O să le spun doar americanilor. Nu pot 
avea încredere în arabi - sigur o să mă trădeze. 

Ferris a rămas pe gânduri câteva clipe. Tot ce spusese Nizar 
până în acel moment era rezonabil și, într-adevăr, avea 
suficiente motive să nu se încreadă în arabi. Oferta trebuia să 
vină din partea unui american. Ferris știa că dacă și-ar fi 
dezvăluit atunci identitatea, ar fi încălcat planul operaţiunii sale, 
dar nu-i trecea prin cap niciun alt mijloc prin care să-l convingă 
pe Nizar să vorbească. S-a aplecat în faţă, astfel încât chipul să-i 
fie scăldat în lumina soarelui, apoi și-a dat jos broboada, 
lăsându-l pe Nizar să-i vadă trăsăturile. 

— Sunt american, Nizar. Lucrez pentru Consiliul de Securitate 
Naţională, a spus Ferris mai întâi în engleză, apoi în arabă. Te 
pot ajuta să ajungi în America, dar trebuie să-mi spui ce știi. 
Abia apoi o să putem face un plan. 

Nizar s-a uitat la fața lui, încercând să ia o decizie, apoi a 
făcut un gest la care Ferris nu se aștepta deloc: a îngenuncheat 
și i-a sărutat mâna. Nizar avea lacrimi în ochi - într-atât era de 
speriat că oamenii lui Zarqawi aveau să-l omoare. 

— Spune-mi ce știi, i-a cerut Ferris pe un ton liniștit, 
pronunțând cuvintele fără grabă. Abia apoi o să te pot ajuta. 
Spune-mi un lucru pe care șeful meu din Washington, adică 
președintele Americii, o să fie foarte bucuros să-l afle. 

Nizar a închis ochii. Știa că în momentul acela trebuia să joace 
totul pe o singură carte. Ferris și-a pus o mână pe fruntea 
irakianului, ca și cum ar fi încercat să-l vindece. Făcea gestul 
pentru prima oară în viaţa lui, dar atunci i s-a părut că era lucrul 
cel mai nimerit. 

— Voiau să plec din Irak, a vorbit Nizar. 

— Mi-ai zis deja. Dar de ce voiau să pleci din Irak? l-a întrebat 
Ferris. 


— Pentru că știu să fac bombe - am învățat pe vremea când 
lucram în serviciul secret al lui Saddam. Și mă pricep să planific 
operaţiuni. Am toată pregătirea necesară. Mi-au spus că au 
nevoie de mine pentru operaţiunile din Europa. Planul lor e să 
organizeze atacuri cu mașini-capcană în Europa, exact ca la 
Bagdad, dar n-au suficienţi oameni. De-aia aveau nevoie de 
mine. 

Nizar s-a oprit, fiindu-i frică să continue. 

— Cine avea nevoie de tine? l-a întrebat Ferris. 

Apoi s-a uitat în ochii lui și a repetat întrebarea: 

— Cine avea nevoie de tine, Nizar? Dacă nu-mi spui, mă ridic 
în momentul ăsta și plec. 

— Omul care conduce noua reţea Al Qaeda. Cel care pune la 
cale atentatele cu bombă din Europa. E omul de care americanii 
se tem cel mai tare. Membrii din Irak se află în legătură cu el. La 
omul ăsta voiau să mă trimită. 

— Cum îl cheamă? 

Dar Nizar a tăcut din nou și a început să dea din cap - era 
îngrozit și nu știa ce să facă. Ferris și-a dat seama că dacă nu 
acționa rapid, n-avea să obţină ce voia. S-a ridicat de pe scaun 
ca și cum ar fi fost gata să plece. 

— Haide, Bassam! Plecăm. 

Nizar a spus un cuvânt, dar vocea abia dacă i s-a auzit. 

— Vorbește mai tare, a cerut Ferris. 

— Suleiman, a șoptit el. Nu e numele lui adevărat, dar așa i se 
spune - Suleiman Magnificul. El e șeful operaţiunilor. 

„Doamne! și-a spus Ferris în gând. Am reușit! Dar oare cum o 
să-l păstrăm în viaţă pe omul ăsta?” 


e Capitolul 4 o 

Ferris l-a sunat pe Ed Hoffman de pe telefonul mobil chiar din 
acea căsuţă dărăpănată aflată pe malul Tigrului. La Washington 
probabil că era ora patru dimineaţa, dar nu conta: dacă Ferris l- 
ar fi sunat mai târziu ca să-i spună peste ce dăduse, Hoffman cu 
siguranţă s-ar fi înfuriat pentru că nu fusese trezit. A sunat la 
centrul de operaţiuni al Departamentului pentru Orientul 
Apropiat, iar ofiţerul de la centrul de supraveghere, care avea o 
voce enervată, de parcă ar fi fost întrerupt dintr-o partidă de 
Solitaire, i-a făcut legătura cu numărul de acasă al lui Hoffman. 

Primele cuvinte ale lui Hoffman au fost: 

— Ce pizda mă-sii! 

Apoi a zis: 

— Ce oră e? 

— Imi pare rău că te trezesc, dar cred că am găsit aici, într-un 
orășel, exact ce căutam. 

— Serios? a spus Hoffman, care se trezise de tot. Despre ce-i 
vorba? 

— Am stat de vorbă cu un terorist irakian care a venit să ne 
ceară ajutorul. E un sunnit din Samarra care a lucrat în serviciul 
secret al lui Saddam. Acum face parte din rețeaua Al Qaeda din 
lrak sau, mă rog, făcea parte până în urmă cu câteva zile, când 
i-au spus că voiau să-l trimită într-o misiune sinucigașă, iar el a 
hotărât să fugă. Tocmai am aflat de la el ceva extrem de 
interesant. 

— Zău? Ascult! 

— Mi-a spus că Al Qaeda urma să-l trimită în afara Irakului, ca 
să ia legătura cu șeful de operaţiuni din Europa. Vor să 
organizeze o rețea care să comită atentate cu mașini-capcană în 
orașele europene - cel puțin așa mi-a zis. Ştie cum îl cheamă pe 
șeful de operaţiuni. Numele lui ar fi Suleiman. 

— Ai dreptate. Zău că-i o chestie interesantă! a rostit 
Hoffman, pe un ton încântat. Ce ţi-a mai spus? 

— Căcat! Nu-i suficient? Vreau să-l scot de aici, Ed. Trebuie 
să-l interogăm pe îndelete. 


— Ce-ai zis? 

— Am zis că vreau să-l scot de aici. Dacă rămâne în Irak, e un 
om mort. l-am spus că dacă îmi livrează marfă de bună calitate, 
îl scot de aici. 

— Pe dracu’! Nici să nu-ţi treacă prin cap! Individul ăsta e o 
mină de aur. Stoarce de la el tot ce poţi. Dar trebuie să-l lăsăm 
acolo o vreme, ca să-i descoperim pe ceilalți membri ai reţelei. 
Pune pe urmele lui un avion de recunoaștere - așa o să aflăm cu 
ce oameni stă de vorbă, după care o să-i înhățăm. 

— Dar ţi-am spus deja ca o să-l omoare! Tipul ăsta fuge de ei. 

— Mare căcat! Dacă îl omoară, măcar o să vedem cine apasă 
pe trăgaci. 

Ferris s-a uitat pe fereastră și l-a văzut pe Nizar, care ieșise 
din căsuţă și stătea în soare. Pe fața lui se vedea un zâmbet 
ușor. Credea că avea să fie păzit de americani. 

— Nu-mi place deloc chestia asta. Am impresia că nu 
procedăm cum trebuie. La urma urmei, e cazul meu. Lasă-mă să 
mă ocup de el cum cred de cuviință. 

— Mă tem că nu se poate. Îmi pare rău. Interoghează-l acum. 
Scoate tot ce poţi de la individ, că poate mai încolo or să pună 
mâna pe el. Dar dă-i drumul imediat ce termini de vorbit. O să-l 
urmărim o vreme, apoi o să-l punem la adăpost. Imi pare rău că 
trebuie să fiu câinos, dar exact așa o să procedăm. 

— Dumnezeule! 

Ferris a luat telefonul de la ureche preț de câteva clipe. Știa 
că nu avea niciun rost să se contrazică pe marginea acelui caz. 
Oricum, nu cu Hoffman. 

— Dar pot măcar să-i promit bani și casă în America? 

— Bineînţeles! Nicio problemă! Promite-i ce vrei. 

Hoffman nici măcar nu l-a întrebat câţi bani avea să-i promită 
lui Nizar. Știa că oricare ar fi fost suma, nu avea s-o achite 
niciodată. 

Ferris i-a cerut lui Nizar să se întoarcă în casă și să se așeze 
pe scaun. l-a spus că voia să-i mai pună câteva întrebări. 
lrakianul era binedispus - se relaxase și simţea că îi fusese luată 
povara de pe umeri. Își închipuia că, în curând, coșmarul lui 
avea să se termine. Ferris înregistra convorbirea cu un mini- 
reportofon digital. l-a cerut lui Nizar să-i spună numele 
membrilor Al Qaeda cu care păstra legătura în Irak și, de 


asemenea, locurile în care se întâlnea cu membrii celulei sale. 
Nizar i-a spus că fusese recrutat la Amman, într-o casă 
conspirativă situată în partea de sud a orașului, în cartierul Jebel 
Al-Akhthar. l-a spus adresa, iar Ferris și-a notat-o cu grijă în 
agendă. Dacă ar fi supravegheat casa conspirativă din Amman, 
poate că ar fi reușit să anihileze o întreagă rețea. Ferris i-a cerut 
și cartela SIM a telefonului mobil, iar Nizar i-a dat-o. 

lrakianul cel scund a vorbit timp de câteva ore. Bassam a 
plecat să aducă niște mâncare și s-a întors cu câteva chebapuri 
și beri Heineken făcute în Egipt, iar Nizar a mâncat și a băut cu 
poftă. Pe Ferris începea să-l îngrijoreze șederea lor prelungită în 
casa rudei lui Bassam. Vecinii aveau să bage de seamă că se 
aflau în căsuţă și aveau să spună și altora. La lăsarea nopţii, 
avea să devină un loc periculos pentru ei. 

După ce Ferris a aflat tot ce voia să știe, Nizar s-a uitat la el 
cu atenţie. 

— Plecăm spre Zona verde? a întrebat el. 

— Nu încă, Nizar, a răspuns Ferris. 

Zâmbetul plin de speranţă al irakianului a dispărut imediat, 
apoi Ferris a continuat: 

— Prietenilor mei le va lua ceva timp că să-ţi aranjeze 
plecarea din Irak. Intre timp, va trebui să-ţi vezi de treburile 
tale. Să umbli cu băgare de seamă și să nu intri în panică. Totul 
o să se rezolve până la urmă. 

— Dar or să mă omoare. V-am spus asta încă de la început. 

— N-or să te omoare. O să te urmărim și o să te protejăm. 
Avem auz fin și ochi pătrunzători. 

Nizar dădea din cap. 

— Din păcate, nu puteţi proteja pe nimeni. Nici măcar pe voi 
doi. Cum aţi putea să mă protejaţi pe mine? 

— O să avem grijă de tine. Bassam, prietenul tău, o să fie tot 
timpul prin preajma ta. Dar nu poate să rămână împreună cu 
tine. Și nici eu. Până când o să venim să te luăm, va trebui să ai 
grijă de tine singur. 

lrakianul a suspinat ușor. Dăduse totul și nu primise nimic. 
Ferris nu-l putea lăsa în halul în care se afla - era atât de 
deprimat, încât ar fi dat imediat de bucluc, iar a doua zi n-ar mai 
fi fost în viaţă. 

— O să cer să ţi se deschidă imediat un cont într-o bancă din 
America. Ce părere ai? 


Ochii lui Nizar au strălucit ușor. 

— E bine. Despre ce sumă e vorba? 

— La început, o să primeşti o sută de mii de dolari. Pe lângă 
asta, o să-ți dăm o casă în America, iar soţia și copii tăi or să 
vină să locuiască împreună cu tine. 

lrakianul deja prinsese curaj. 

— Aș vrea un milion. Și n-am nevastă. 

„Doamne! s-a gândit Ferris în sinea lui. În urmă cu doar 
câteva clipe, era cu un picior în groapă, iar acum îi arde de 
târguieli.” 

— O să ne ocupăm de milionul ăla mai încolo, dar acum vreau 
să discutăm despre regulile pe care va trebui să le respecţi ca 
să rămâi în viaţă. 

L-a chemat pe Bassam și au vorbit despre măsurile de 
siguranţă pe care trebuia să le îndeplinească în săptămâna care 
urma. Ferris i-a dat un telefon mobil pe care avea să-l 
folosească în caz de urgenţă, iar irakianul l-a înșfăcat de parcă 
ar fi fost un avans din milionul de dolari pe care-l ceruse. 

— Vreau să trăiesc la Los Angeles. Vreau să am o casă pe 
plajă, la fel ca alea din Baywatch. 

— Nicio problemă, a spus Ferris. Se rezolvă. 

După ce a dat mâna cu Ferris, irakianul a ieșit tiptil pe ușă, a 
străbătut în grabă curtea prăfoasă și, gândindu-se la fete în 
bikini, s-a urcat în BMW-ul său negru. Apoi le-a făcut semn cu 
mână și a plecat. Ferris n-avea să-l mai vadă niciodată. 

Bassam a aflat de la unul dintre agenții săi că Nizar fusese 
omorât chiar în dimineaţa următoare. Își luase micul dejun într- 
un restaurant de pe strada principală din Samarra. Era un local 
unde mergea deseori, iar oamenii de acolo îl cunoșteau. Fusese 
o prostie din partea lui - făcuse exact lucrul pe care Ferris îi 
spusese că trebuia să-l evite. Când a ieșit de acolo, l-au urmărit 
două mașini. Singura veste bună era că nu fusese prins. Avea un 
pistol la el și reușise să tragă înspre urmăritori suficiente 
gloanțe cât să-i determine să-l omoare, ceea ce însemna că nu 
reușiseră să-l interogheze. 

Ferris l-a sunat pe Hoffman abia după ce s-a înnoptat. Se 
ascunsese într-o vilă din spatele secţiei de poliție. Pe de-o parte, 
era furios, iar pe de alta, știa deja ce avea să-i spună Hoffman și 
nu avea chef să-l asculte. Când în Irak s-a făcut aproape ora 


douăsprezece noaptea, a luat telefonul mobil și a sunat la sediul 
din Langley. Ofițerul de la centrul de supraveghere i-a făcut 
legătura cu Hoffman. 

— A murit, a spus Ferris. Tipul pe care l-am recrutat a fost 
ciuruit în dimineața asta. 

— Deja? Căcat! Au fost foarte rapizi. L-au interogat înainte să- 
| omoare? 

— Din câte am aflat, nu. Niciunul dintre noi nu se afla în 
preajma lui când s-a întâmplat. Informaţiile pe care le am sunt 
la mâna a doua - le am de la unul dintre băieţii care lucrează 
pentru mine. 

— La dracu'! a mormăit Hoffman. Ce-ai reușit să scoţi de la el 
înainte să-l omoare? 

— Câteva informaţii preţioase. Am vorbit cu el câteva ore 
înainte să-i dau drumul. Mi-a dat adresa casei conspirative din 
Amman în care a fost recrutat și mi-a spus cine face parte din 
rețeaua lui. Am înregistrat totul. Bietul băiat era atât de 
emoționat încât vorbea întruna. 

Hoffman și-a dat seama că Ferris se simţea vinovat. 

— Îmi pare rău, Roger. Porcării dintr-astea se întâmplă tot 
timpul. Dacă vrei, îmi cer scuze, dar ce rost ar avea? Orice ar fi 
făcut, tot ar fi fost omorât, dar informaţiile pe care ţi le-a dat s- 
ar putea să salveze multe vieți. 

— Da, s-ar putea. Ai dreptate, porcării dintr-astea se întâmplă 
tot timpul. 

— Acum trebuie să te pui la adăpost. Fie că individul a vorbit, 
fie că nu, suntem nevoiţi să presupunem că ai fost deconspirat. 
Vreau să te întorci imediat la Balad. O să vedem după aceea 
dacă e cazul să-ţi încredințţăm o nouă misiune. Nu ne putem 
permite să te pierdem - ești mult prea important. 

— Nu plec de aici! Sunt prins în mijlocul unui război. Nu pot 
să-mi abandonez agenţii numai pentru că am dat-o în bară. 
Dacă nu ţi-ai dat seama până acum, să știi că asta e problema 
noastră în Irak: dăm bir cu fugiţii. 

— Nu fi emotiv, Roger. Nu ești în siguranță acolo. N-am de 
gând să-l pierd pe cel mai bun dintre tinerii mei ofițeri numai 
pentru că se simte atât de vinovat din cauza unui irakian mort, 
încât hotărăște să se sinucidă. Îmi pare rău, dar n-o să accept 
nici în ruptul capului. 

— Nu plec de aici, a repetat Ferris. 


Vocea lui Hoffman a devenit aspră. Rostea cuvintele rar și își 
reținea cu greu furia stârnită de faptul că Ferris refuza să-i dea 
ascultare. 

— Vreau ca mâine să te întorci la Bagdad, Ferris. E un ordin. 
Dacă nu-l îndeplinești, poţi să-ţi cauţi altă slujbă. Dar numai în 
cazul în care nu te întorci acasă într-un coșciug. Ai înţeles? 

Ferris nu știa ce să răspundă, așa că a închis telefonul, iar 
când l-a sunat Hoffman, n-a vrut să răspundă. Putea fi concediat 
fie și numai pentru asta, dar în momentul acela nu-i păsa. A 
încercat să doarmă, dar când a văzut că nu-l lua somnul, a 
început să citească dintr-un roman de Charles Dickens cu 
paginile ferfeniță, pe care îl luase cu el pentru asemenea 
momente. 

În dimineaţa zilei următoare, Bassam a venit să-l ia pe Ferris 
din faţa casei în care dormise. Ferris era îmbrăcat cu burnuzul, 
iar pe cap își pusese broboada - la prima vedere, arăta ca un 
irakian neîngrijit, puţin trecut de treizeci de ani. Bassam avea 
părul dat cu gel, ca de obicei, dar era limpede că nici el nu prea 
reușise să doarmă. Era agitat și palid, iar ochii îi erau adânciţi în 
orbite. lrakienii aveau un cod de onoare care le impunea 
stoicism în faţa pericolului, așa că Bassam încerca să pară foarte 
vioi. 

— Hai noroc, patroane! a spus el atunci când Ferris a urcat în 
mașină. Totul merge brici! 

Ferris i-a răspuns în arabă: 

— Bassam, azi o să vorbim numai în arabă, ca să nu ne 
expunem nici unui pericol. 

Apoi s-a uitat în oglinda retrovizoare și a văzut că un BMW cu 
trei irakieni mergea în urma lor. 

— Trage pe dreapta și lasă-i să treacă, a cerut Ferris. 

Bassam a oprit mașina fără să spună nimic - lăsase deoparte 
pălăvrăgeala. BMW-ul a încetinit, iar Ferris era gata să-i spună 
lui Bassam să accelereze și să fugă, dar în ultimul moment 
șoferul mașinii din spate a accelerat și i-a depășit. Unul dintre 
irakienii din BMW l-a privit drept în față. „La dracu’! s-a gândit 
Ferris. Au aflat! M-au descoperit.” 

— la-o spre sud. Hai să mergem la casa unde ne-a spus Nizar 
că se întâlneau oamenii din celula lui. Dacă dăm peste cineva 


acolo, o să cer ca un avion de recunoaștere s-o supravegheze. 
În felul ăsta, o să știm cine intră și cine iese. 

— Ești sigur? a întrebat Bassam. 

Ferris și-a dat seama că era agitat. Bassam credea că 
americanul își forța norocul. Avea dreptate, dar lui Ferris nu-i 
păsa. In momentul acela, era hotărât să ducă misiunea la capăt. 
Încă era furios din pricina morţii lui Nizar, irakianul scund și 
îndesat care își pusese în el toată încrederea. Porniseră spre 
sud, mergând pe malul Tigrului - un fluviu mare și urât, prin a 
cărui albie părea să curgă mai mult mâl decât apă. 

Bassam știa unde trebuia să ajungă. Cunoștea până și casa 
despre care le vorbise Nizar. Prin părţile acelea, fiecare familie 
știa unde locuiau toate celelalte familii - fiecare pătrăţel al tablei 
de șah era acoperit cu ceva. Au luat-o pe un drum lateral, au 
trecut pe lângă un crâng de măslini și s-au îndreptat către o vilă 
pe jumătate terminată, situată la aproape un kilometru de 
strada principală. Atmosfera era sinistră - niciun zgomot nu 
tulbura liniștea de mormânt a dimineţii. Nu trecea nicio mașină 
pe stradă și nici măcar nu se vedea vreo pasăre pe cer. Ferris și- 
a scos telefonul mobil și s-a uitat la coordonatele GPS ale locului 
în care se aflau, ca să le spună celor din Balad unde anume să 
trimită avionul de recunoaștere. 

Când mai aveau de parcurs cam jumătate de kilometru, Ferris 
a văzut un norișor de praf care se ridica ușor din apropierea vilei 
- era o mașină. Deși nu-și putea da seama dacă venea sau 
pleca, Ferris n-avea niciun dubiu că se afla în mișcare. 

— Incetinește, i-a spus lui Bassam. 

L-a sunat pe șeful bazei din Balad și i-a cerut să-i trimită pe 
CIUȘCA, GRAUNTE și NITRAT. l-a dat coordonatele GPS și i-a 
cerut să se grăbească. Era vorba despre un obiectiv important - 
centrul operativ al unei celule teroriste adevărate. 

Bassam mergea cu douăzeci și cinci de kilometri pe oră. 

— Întoarcem? a întrebat. 

— De ce? Aproape am ajuns. Hai să vedem ce-i acolo. 

— Dar mașina aia se îndreaptă spre noi, a spus Bassam, iar în 
vocea lui s-a simţit un tremur pe care Ferris nu-l mai auzise 
până atunci. 

Ferris s-a uitat la norul de praf din zare, care devenea din ce 
în ce mai mare. Deja putea să distingă mașina. Bassam avea 
dreptate: se îndrepta spre ei. Nu avea de unde să știe dacă cei 


dinăuntrul mașinii veneau după ei, dar trebuia să ia imediat o 
decizie. 

— Intoarce! Și bagă viteză! a adăugat în engleză. 

Bassam a tras repede de volan, a întors mașina la o sută 
optzeci de grade și a apăsat la maximum pedala de acceleraţie. 
Mercedes-ul lui Bassam a ridicat și el un nor de praf, din pricina 
căruia nu se mai putea vedea mașina care venea din spate. 

Când s-au apropiat de autostradă, Ferris și-a dat seama că 
intraseră într-o mare încurcătura. Mașina din spatele lor îi 
urmărea în continuare, iar o alta, un Chevrolet galben-pai, 
aștepta pe marginea autostrăzii. Ferris a deschis torpedoul 
Mercedes-ului și a scos arma pe care Bassam o ţinea acolo. Era 
un pistol semi-automat de calibru mic - o armă aproape inutilă. 
Se apropiau de intersecție. 

— Ce facem, șefule? a întrebat Bassam. 

— la-o spre sud. Mergem la Balad. 

Bassam a virat în viteză, fiind la un pas de-a se ciocni cu o 
basculantă. Chevrolet-ul galben parcat pe marginea autostrăzii 
a demarat zgomotos și s-a luat după ei, iar în urma lui venea 
mașina care îi urmărise pe drumul neasfaltat. Ferris a sunat 
iarăși la baza de la Balad. 

— A decolat avionul ăla? Avem o problemă pe Autostrada 1. 

— Am recepționat mesajul, a răspuns ofițerul de serviciu. 
GRAUNTE se află în drum spre coordonatele pe care ni le-aţi 
trimis. O să ajungă în câteva minute. 

— Uite cum stă treaba: suntem în căcat până-n gat! Cred că 
băieţii răi ne-au descoperit pe mine și pe unul dintre agenţii mei. 
Am intrat pe autostradă și ne îndreptăm spre Balad. Suntem 
într-un Mercedes vechi de culoare roșie și ne urmăresc două 
mașini. Cea care merge chiar în spatele nostru e un Chevrolet 
galben. Dacă aţi reuși să trimiteţi un elicopter de luptă, ne-ați 
salva viețile. 

— Am recepționat mesajul, a spus încă o dată ofiţerul de 
serviciu. Rămânetţi la telefon. O să sunăm la baza unde 
staționează elicopterele. Să vedem ce putem face. 

Ferris s-a întors către mașina galbenă. Pe portiera din spatele 
șoferului stătea sprijinit un om care ţinea un obiect mare în 
mâini. Semăna cu o cameră de luat vederi, dar dintr-odată 
Ferris și-a dat seama ce era: „La dracu'! Un lansator de 
rachete!” 


— Mergi mai repede! i-a cerut lui Bassam. Cât de repede se 
poate! 

Bassam a accelerat la maximum, iar acul vitezometrului a 
ajuns la o sută treizeci, apoi la o sută cinzeci, însă erau mașini în 
faţă și trebuia să reducă viteza, să nu se lovească de ele. 

Câteva clipe mai târziu, Ferris a fost la un pas de moarte. Nici 
măcar n-a auzit șuierul rachetei care a ieșit din țeava 
lansatorului. A văzut deodată o lumină puternică în stânga lui, 
chiar lângă portiera lui Bassam, apoi a auzit zgomotul asurzitor 
al rachetei care a explodat lângă roata din faţă. Totul s-a făcut 
alb și lucrurile au început să se miște cu încetinitorul. De la 
șocul exploziei, mașina s-a ridicat de pe asfalt, s-a răsucit o dată 
și încă o dată, iar după aceea a căzut înapoi pe roți. L-a auzit pe 
Bassam scoțând un strigăt foarte puternic în arabă și a văzut 
cum îi ţâșnea sângele din rănile de pe piept. „La dracu'!”, și-a 
spus Ferris în sinea lui. A întins mâna spre Bassam, având 
impresia că se mișca în lumina unui stroboscop, apoi și-a retras- 
o cu groază. In loc de abdomen, Bassam avea un talmeș-balmeș 
de sânge și intestine - schijele îi străpunseseră carnea ca niște 
bisturie. Deși ţipa întruna, apăsa în continuare pedala de 
acceleraţie și își ţinea mâinile pe volan. Dintr-odată, Ferris a 
simţit o durere tăioasă, de parcă tot piciorul i-ar fi fost înțepat 
de viespi, și abia atunci a văzut că schijele îl atinseseră și pe el. 
Avea piciorul făcut praf de la jumătatea coapsei până la gambă. 
Și-a dus mâna la testicule, ca să fie sigur că încă le mai avea. 

— Poţi să conduci? a strigat Ferris. 

Dar singurul răspuns pe care l-a primit au fost tipetele de 
durere ale lui Bassam, care a reușit totuși să ocolească mașinile 
oprite din pricina exploziei, apoi a mers mai departe pe 
autostradă. 

— Poţi să conduci? l-a întrebat Ferris din nou. 

Dar mașina deja începuse să meargă șerpuit. În ochii lui 
Bassam se vedea că nu mai avea mult de trăit, iar după câteva 
clipe trupul i s-a prăbușit. 

Ferris a pus mâna pe volan și a reușit să stabilizeze mașina, 
dar n-a putut să-și miște piciorul stâng ca să apese pedala de 
acceleraţie, pe care încă se sprijinea piciorul lui Bassam. Mașina 
a început să încetinească. „Aici o să mor”, și-a spus Ferris. S-a 
gândit atât la mama, cât și la tatăl lui, care murise. Dar la soție 
nu s-a gândit. Mașina încetinea, iar urmăritorii se apropiau tot 


mai mult. A auzit un zgomot puternic, dar era prea ameţit ca să- 
și dea seama de unde venea. Zgomotul a devenit și mai 
puternic, iar dintr-odată s-a auzit un șuier, ca și cum o nouă 
rachetă s-ar fi îndreptat spre el. Apoi i s-a încețoșat văzul și n-a 
mai fost în stare să pună cap la cap senzațiile. „Până aici mi-a 
fost, s-a gândit el. Am dat-o în bară!” Acesta a fost ultimul gând 
al lui Ferris, înainte ca totul să devină negru în jurul său: „Am 
dat-o în bară!” 
e 

Zgomotul auzit de Ferris venea de la elicopterul de luptă care 
decolase din Balad imediat după ce ofițerul de serviciu trimisese 
mesajul său bazei aeriene. Elicopterul Apache a distrus 
Chevrolet-ul galben într-o clipă, apoi a lichidat și mașina din 
spatele lui. Două alte elicoptere au aterizat pe marginea 
autostrăzii și au alcătuit un perimetru păzit. L-au pus pe Ferris 
pe o targă și la fel voiau să procedeze și cu Bassam, dar când au 
văzut că e mort, l-au pus într-un sac de plastic. Câteva minute 
mai târziu, Ferris a ajuns în baza de la Balad, traversând în 
siguranţă graniţa care despărțea viața de moarte, iar alte 
douăzeci de minute mai târziu, se afla în camera de urgenţă a 
spitalului de campanie, unde doctorii se străduiau din răsputeri 
să-i salveze piciorul. 

Primul telefon pe care l-a primit după ce s-a trezit a fost de la 
Hoffman, care i-a spus cam același lucru pe care îl gândise și 
Ferris: „Ai dat-o în bară!” Deși suna ca un epilog, povestea lor 
abia începea. 


e Capitolul 5 e 
WASHINGTON 


Ferris avusese noroc - reușiseră să-i salveze piciorul, îl 
scoseseră din Irak și îi făcuseră rost de o cameră personală la 
spitalul militar Walter Reed. Cei mai mulţi dintre soldaţii 
internaţi acolo nu fuseseră la fel de norocoși ca el. Își pierduseră 
braţele sau picioarele, o bucată de craniu sau o parte din față. 
Ferris se jena de norocul lui. Se întorsese din Irak cu un avion 
militar C-130 în care se afla și cadavrul unui soldat - auzise de la 
cineva că îl chema Morales - care fusese omorât de proiectilul 
unui mortier în timp ce se afla într-un avanpost de la sud de 
Bagdad. Lada în care se aflau rămășițele pământești ale 
soldatului nu prea semăna cu un sicriu, ci mai degrabă cu un 
cufăr de metal, dar era înfășurată cu un steag american. În 
Kuweit cadavrul fusese întâmpinat de garda de onoare. Fusese 
organizată o ceremonie solemnă numită „Exerciţiul patriotic”, 
dar după ce au prezentat onorurile militare rămășițelor 
pământești ale ostașului, soldaţii din gardă au ridicat cufărul de 
metal și l-au vârât într-un fel de camion frigorific. Apoi au ieșit 
din formație, iar camionul a plecat. 

Însuși directorul agenţiei i-a făcut o vizită lui Ferris, la scurtă 
vreme după ce a fost adus acasă cu avionul. Era manierat și 
viclean ca un aristocrat venețian. Venise însoţit de Ed Hoffman, 
care avea burta proeminentă și își tunsese părul ţepos la fel ca 
soldații americani. Mersul lui țanţoș semăna cu cel al unui 
antrenor de fotbal american din anii '50. Ferris încă se afla sub 
influența sedativelor, iar când s-a trezit, și-a dat seama că 
directorul îl ţinea de mână. 

— Cum te simţi, tinere? a întrebat directorul. 

Ferris a mormăit ceva, iar directorul i-a strâns mâna. 

— Suntem mândri de tine. Mă auzi? 

Dar directorul n-a primit niciun răspuns de la Ferris, aşa că a 
continuat: 

— Ti-am adus ceva. E o medalie pentru curaj în timpul 
misiunii. Se acordă rar - e valoroasă. 


Ferris a simţit că i-a fost pus pe piept un obiect greu. A 
încercat să-i mulţumească directorului, dar n-a reușit să 
vorbească foarte limpede. Apoi directorul și-a reluat discursul - 
spunea ceva despre luptătorii din umbră. În momentul în care 
Ferris încerca să-i dea un răspuns, directorul a zis că poate era 
mai bine să-l lase pe convalescent să se odihnească. A rostit 
ultimele cuvinte pe un ton vesel: „Odihnește-te, bătrâne!” Ferris 
a reușit să bâiguie: „Mulţumesc!”, apoi a închis ochii. Înainte să-l 
cuprindă iarăși somnul provocat de sedative, a văzut chipurile 
celor doi agenţi ai săi care muriseră în Irak. 

Hoffman l-a vizitat iarăși câteva zile mai târziu. Ferris se 
simţea mai bine și nu i se mai dădeau atât de multe sedative. 
De aceea, avea dureri mai mari la picior, în schimb avea mintea 
mai limpede. 

— Te-ai descurcat bine, a spus șeful Departamentului pentru 
Orientul Apropiat. Tatăl tău ar fi fost mândru de tine. 

Ferris s-a ridicat în capul oaselor ca să-l vadă mai bine pe 
Hoffman. 

— Tata ura CIA, a răspuns el. 

— Știu. Tocmai de-aia ar fi fost mândru de tine - ai adus 
puţină demnitate în agenţie. 

Era adevărat. Tom Ferris lucrase la Departamentul de Știință 
și Tehnologie al agenţiei și se ocupase de rețelele de 
comunicații ale mai multor generații de sateliți de spionaj. Și nu- 
i plăcuse aproape deloc munca lui. Pe la sfârșitul anilor '70, pe 
vremea când Stan Turner era directorul agenţiei, fusese dat 
afară din cauza programului de primenire a cadrelor, apoi 
lucrase pentru biroul din Washington al unei agenţii aero- 
spaţiale. Începuse să bea mult, iar noaptea ţipa la soţia lui. 
Ferris știa că tatăl său se considera un ratat - fusese un inginer 
talentat care își irosise viaţa în birocraţia secretă și epuizantă a 
agenţiei. Când se îmbăta, începea să vorbească nedeslușit 
despre CIA. „Mediocritate! spunea el. Minciuni!” Abia îi puteai 
înțelege cuvintele. Viaţa îi fusese curmată de un atac de cord 
provocat de vestea că unicul său fiu se alăturase inamicului. 
Poate că ar fi fost bucuros să afle că oamenii din pricina cărora 
suferise atât de mult îi oferiseră o medalie băiatul său, dar lui 
Ferris nu îi prea venea să creadă. 

— Vreau să mă întorc în Irak, a spus Ferris. 


— Sub nicio formă! i-a răspuns repede Hoffman. E imposibil! 
Ai fost descoperit. Băieții răi știu cine ești. Așa că las-o baltă. 

— Atunci îmi dau demisia. Trimite-mă înapoi în Irak sau îmi 
caut altă slujbă. 

— Nu fi scârbă, Roger! Și nu mă ameninţa, că n-o să-ți 
meargă! În orice caz, am o altă propunere pentru tine. Ţi-ar 
plăcea să lucrezi aici pentru mine? E o treabă puţin neobișnuită, 
ca să zic așa. 

— Unde? La sediul central? În niciun caz! Să știi că dacă 
încerci să mă obligi, nu îmi dau demisia, ci dezertez! 

— Nu chiar la sediul central. E o chestie care nici măcar nu 
apare în organigrama agenţiei. Ti-am zis că e ceva neobișnuit. 
Sunt sigur că o să-ţi placă. E o treabă croită pentru un încurcă- 
lume ca tine! 

— Despre ce e vorba? 

— Nu pot să-ţi spun decât dacă vrei să te bagi. 

— Atunci las-o baltă. Vreau să mă întorc în Irak. Ti-am spus 
deja: ori mă duc acolo, ori demisionez. 

— Potolește-te! Fii matur! Ti-am zis că n-ai cum să te întorci în 
lrak. Dacă îmi refuzi propunerea, faci o greșeală. Oricum, e 
problema ta. Dar pentru că insiști atât de mult să te întorci pe 
teren, sunt gata să-ți ofer o misiune într-un loc aproape la fel de 
interesant ca Bagdad-ul, adică la Amman. De fapt, e mai bine la 
Amman, pentru că acolo poţi să desfășori operaţiuni adevărate, 
nu ca în Irak, unde trebuie sa stai tot timpul chircit și să speri că 
n-o să fii făcut praf de vreo bombă. Sunt dispus să te numesc 
șef interimar la centrul din Amman, ceea ce-i o noutate 
absolută, dat fiind că ești așa de tânăr. Așa că taci din gură! De 
fapt, bine ar fi să nu taci. Ar trebui să spui: „Mulţumesc, Ed! 
Amman e o adevărată delicatesă. Zău că apreciez încrederea pe 
care mi-o acorzi.” 

Ferris și-a scărpinat barba ţepoasă, apoi a spus: 

— Când aș putea să plec la Amman? Mă rog, în cazul în care 
îți accept propunerea. 

— Imediat ce-o să fii în stare să te ţii pe picioare, iar doctorii 
mi-au spus că o să se întâmple peste vreo lună. 

Ferris s-a uitat pe fereastră la pajiștea spitalului, apoi la 
traficul sugrumat de pe Strada 16: curieri de la Pizza Hut, șoferi 
de la FedEx și navetiști care se grăbeau să ajungă pe la casele 
lor, să prindă emisiunile preferate de la televizor. Cât de 


normală era America! Harababura nenorocită din lrak părea de 
pe altă planetă. S-a întors spre Hoffman, care în mod evident 
aștepta un răspuns. Deși făcea pe nebunul, Hoffman era la fel 
ca toată lumea - voia ca oamenii să-i dea numai vești bune. Dar 
Ferris era prost dispus, pentru că îl durea foarte tare piciorul. 

— Ed, o să pierdem războiul ăsta. lţi dai seama, nu? 

— Dacă vorbeşti de micul război din Irak, ai dreptate - o să-l 
pierdem. Dar n-o să pierdem războiul cel mare, cel puţin nu prea 
curând. Mă refer la războiul care ar putea să distrugă totul de la 
Los Angeles până la Bangor și care i-ar face pe oamenii obișnuiți 
să se cace pe ei de frică. Deocamdată, reușim să ne păstrăm 
supremaţia în războiul ăsta, dar ne e din ce în ce mai greu. De- 
aia vreau să mergi la Amman. În Irak, înainte să te alegi cu un 
picior făcut praf, ai reușit să-i descoperi pe teroriști. Reţeaua lui 
Suleiman chiar există. În ultimele zile, am primit confirmări și 
din alte surse. Trebuie să-l nimicim. Trebuie! Așa că nu-ţi mai 
plânge de milă și însănătoșește-te cât mai repede. Fă-ţi 
exercițiile de recuperare. O să te trimit la Amman imediat ce-o 
să pot. Ne-am înţeles? 

Ferris a zâmbit ușor. 

— Am de ales? 

— Nu prea. 

Hoffman s-a ridicat să plece, apoi s-a răzgândit și s-a așezat 
iarăși pe scaun. Voia să fie sigur că Ferris înțelesese despre ce 
era vorba. Misiunea de la Amman nu era un premiu de 
consolare. A mijit un ochi, ca și cum ar fi încercat să distingă un 
lucru aflat în depărtare. 

— Îți amintești când ai venit prima oară în biroul meu, imediat 
după ce te-ai întors de la Fermă? 

— Bineînţeles. La întâlnirea aia, ai reușit să mă bagi în 
sperieţi. 

— Mă flatezi. Oricum, ce vreau să-ţi spun e că, din ziua aia, 
mi-am dorit să lucrezi pentru mine. Și știi de ce? Desigur, a 
contat că te descurcaseși excelent la antrenamente - primisem 
un raport din care reieșea că fuseseși cel mai bun. 

Ferris a dat din cap. Se întâlnise cu Hoffman la câteva zile 
după ce își terminase stagiul de pregătire la baza cunoscută sub 
numele de „Ferma”, care probabil că era cel mai prost 
camuflată dintre toate bazele secrete din lume. Era o zonă 
vastă, împrejmuită cu gard, situată în regiunea mlăștinoasă din 


estul Virginiei, în apropierea orașului Williamsburg. Baza era 
plină de șerpi și alte jivine, iar instructorii erau ofițeri de 
recrutare inutilizabili, care fuseseră trimiși acolo după ce 
identitatea lor falsă fusese descoperită. Lui Ferris i se păruse că 
era un fel de tabără de cercetași cu renume, unde recruţii erau 
învăţaţi să citească o hartă și să conducă cu viteză mare, să 
tragă la ţintă și chiar să sară cu parașuta. Totul era conceput în 
așa fel, încât să nu se poată bănui că cei mai mulţi dintre recruți 
aveau să-și piardă timpul pe la recepţiile ambasadelor. Ferris 
fusese foarte bun în timpul stagiului de pregătire. Avea o 
constituţie atletică, ceea ce-l avantaja în exerciţiile care 
presupuneau forță fizică, precum lupta corp la corp, iar ofiţerul 
care îl învățase tehnicile de camuflaj spusese că era un „agent 
de recrutare înnăscut”. 

— Erai o vedetă, a continuat Hoffman. Dar nu de-aia am vrut 
să lucrezi cu mine. Mulţi dintre cei care se descurcă foarte bine 
la Fermă ajung ofiţeri de recrutare lamentabili. E ca la liceu. E 
un fel de raport invers proporţional între succesele timpurii și 
viața adevărată de mai târziu. Deci nu de-aia, ci pentru că aveai 
o trăsătură aparte, una atât de rară, încât credeam că dispăruse 
din breasla noastră. 

— Gata, mă dau bătut! Despre ce e vorba? 

— Se vedea că erai făcut pentru spionaj - nu știu cum aș 
putea să-ţi spun mai clar de-atât. Nici măcar nu începuseși să 
lucrezi, dar deja știai ce aveai de făcut. Știai că undeva pe 
lumea asta se află niște indivizi înspăimântători, care vor să 
omoare americani. Îi studiaseși deja. Le vorbeai limba și știai că 
aveau să ne atace, adică pe vremea aia înțelegeai mai multe 
decât nouăzeci și nouă la sută dintre angajaţii agenţiei. Și 
lucraseși în presă. Cei mai mulţi dintre angajaţii noștri vin din 
Corpul de Marină, din FBI sau dintr-o instituție asemănătoare, 
unde învaţă să execute ordine și să se conformeze unui anumit 
stil de viață. Dar tu nu semănai cu ei. Erai un tânăr deștept și 
rebel, care studiase araba în timpul facultăţii și alesese să 
lucreze pentru revista Time. Îţi dăduseși seama că ne păștea un 
pericol iminent și că trebuia să faci ceva. Asta mi-a plăcut la tine 
- știai despre ce era vorba. Și știi în continuare. 

— Credeam că nu poţi să suporţi reporterii. 

— Păi, nu-mi plac - sunt niște fraieri. Dar de tine îmi place. 


Ferris a dat din cap, amintindu-și de fanfaronii și directorii 
neisprăviţi alături de care lucrase la Time. În 1991, când a 
început să lucreze la revistă, presa încă era o afacere 
profitabilă. Mai întâi, fusese trimis la Detroit, să facă reportaje 
despre ce mai rămăsese din industria auto americană. Se 
plictisise grozav acolo și, după un an, voise să plece de la Time, 
dar întrucât știa araba, șefii lui insistaseră să rămână - se 
gândeau că într-o bună zi l-ar fi putut trimite în străinătate. Așa 
că îl aduseseră înapoi la New York și îl puseseră să scrie despre 
lumea financiară. Întrucât era o treabă și mai plicticoasă decât 
cea de la Detroit, Ferris se gândea foarte serios să-și dea 
demisia, dar apoi șefii lui îl însărcinaseră cu scrierea unui 
reportaj despre musulmanii  radicaliști, care deveniseră 
cunoscuţi în rândul opiniei publice în 1991, când încercaseră să 
arunce în aer World Trade Center. Ferris se apucase să citească 
presa arabă și să meargă pe la moschei. Pe măsură ce stătea de 
vorbă cu șeicii, îi era din ce în ce mai limpede că oamenii aceia 
îi urau pe americani. Nu aveau nimic de negociat, ci voiau doar 
să omoare americani. Ferris știa că descoperise ceva important, 
dar Time nu voise să publice decât vreo mie de cuvinte. Când se 
plânsese, redactorul-șef îi ţinuse o lecţie despre „lucrul în 
echipă”. Apoi Ferris se gândise să scrie o carte despre 
radicaliștii islamici, dar nu reușise să găsească o editură care 
să-i ofere un avans. 

Așa că își dăduse demisia și se înscrisese la doctorat - era 
singurul mijloc de a-și continua cercetările care ajunseseră să-l 
obsedeze. Profesorii lui de arabă de la Universitatea Columbia 
se bucuraseră să-l revadă, dar nu fuseseră deloc încântați de 
faptul că, în loc să scrie o declaraţie de dragoste faţă de 
palestinienii  asupriţi, Ferris voia să studieze extremismul 
islamic. La vreo șase luni după ce se înscrisese la doctorat, 
avusese loc una dintre acele întâlniri întâmplătoare care, privite 
retrospectiv, păreau să fi fost predestinate: un fost decan, care 
îl simpatiza pe Ferris, îl invitase să ia masa cu el. La început, îl 
luase pe ocolite, dar în cele din urmă, când își beau cafeaua, îl 
întrebase pe Ferris dacă se gândise vreodată să lucreze pentru 
CIA. Ferris izbucnise în râs. Dacă se gândise vreodată? 
Nicidecum! Fugise de CIA toată viaţa lui. Dar apoi îi trecuse prin 
minte că ar fi fost bine să nu mai fugă, pentru că acolo îi era 


locul. Un deceniu mai târziu, se afla într-un pat de spital, cu o 
proteză de oţel în picior, și stăruia să se întoarcă pe teren. 

Hoffman îi zâmbea. 

— Îţi aduci aminte ce mi-ai spus la acea primă întâlnire? 

Ferris a încercat să-și aducă aminte. În ziua în care și-a 
terminat stagiul de pregătire la Fermă, instructorul-șef îl 
chemase la el și îi spusese că directorul Departamentului pentru 
Orientul Apropiat voia să-l vadă cât mai repede cu putinţă. 
Instructorul vorbise de parcă ar fi fost ceva foarte important. 
Ferris plănuise să meargă o săptămână în Florida, să se 
prăjească la soare și să bea bere, dar era evident că trebuia să 
renunţe la vacanță. Condusese ca un descreierat pe Autostrada 
95, ascultând muzică la maximum și spunându-și că era un tip 
extraordinar. Când ajunsese la sediul central al agenţiei, 
gardianul îl trimisese la un birou de la etajul al patrulea. Odată 
intrat în sediu, își dăduse seama brusc că era o clădire ca 
oricare alta. Pe aviziere erau lipite hârtii care anunțau întâlniri 
fixate după terminarea programului, ceea ce i-a adus aminte de 
liceu, iar pe uși fuseseră puse inscripţii de mici dimensiuni - 
„Panou electric”, „Debara” de parcă agenţiei i-ar fi fost teamă 
că angajaţii ei s-ar fi putut rătăci. La Fermă, tinerilor recrutaţi 
pentru Serviciul Clandestin Naţional li se spusese că aleseseră 
să facă parte din cel mai bun serviciu secret din lume, dar 
văzând femeile și bărbaţii greoi, cu ochii duși în fundul capului, 
care forfoteau pe holurile sediului central, Ferris și-a dat seama 
că n-avea cum să fie adevărat. Se întreba dacă nu cumva făcuse 
cea mai mare greșeală din viaţa lui. _ 

Apoi îl cunoscu pe Ed Hoffman. Il surprinsese la acea primă 
întâlnire gabaritul lui Hoffman - era masiv, nu gras. Făcea parte 
din categoria oamenilor care ocupau mult spaţiu chiar și atunci 
când stăteau la birou. Era tuns ca un recrut din Corpul de 
Marină, dar probabil că trecuse de cincizeci de ani. Când Ferris 
intrase în cameră, Hoffman îi aruncase pe deasupra ochelarilor 
săi de hipermetrop o privire surprinsă și nerăbdătoare, ca și cum 
ar fi uitat că-l chemase. Dar nu uitase, ci era curios. 

Hoffman stătea în continuare lângă patul lui Ferris de la 
spitalul Walter Reed și aștepta un răspuns. Se făcuse un pic mai 
mare - era niţel mai umflat în zona mediană. Dar ochii săi nu-și 
pierduseră nici strălucirea surprinzătoare, nici vioiciunea care 
contrasta cu trupul său greoi. 


— Ed, îţi spun cinstit că, în afară de „Da, domnule” și „Nu, 
domnule”, nu-mi aduc aminte nimic din ce-am vorbit în ziua aia. 
incercam să-ţi fac o impresie bună. Îmi aduc aminte că mi-ai zis 
că avem ceva în comun - amândoi aveam rude care se rataseră 
din pricina CIA. Nimeni nu mi-l mai descrisese în felul ăsta pe 
tata, deși era adevărat. Și mi-ai povestit despre Frank, unchiul 
tău care conducea centrul CIA din Beirut și care într-o bună zi s- 
a înfuriat pe șeful lui și demisionat. Mi-a plăcut povestea lui. 
Unde-i unchiul tău acum? 

— E în Florida și joacă golf cu cine se nimerește. Dar îmi 
ocolești întrebarea, Roger. Îţi amintești ce-ai spus la sfârșitul 
întâlnirii, după ce ţi-am pus tot felul de întrebări în legătură cu 
grupurile islamice și am vorbit despre Bin Laden? Erai singura 
persoană de la sediul central care avea habar cine era Bin 
Laden, deși nici măcar nu-ți încasaseși primul salariu de la CIA. 
Iti aduci aminte ce-ai spus la sfârșitul acelei întâlniri, după ce ai 
aflat că voiam să te trimit în Yemen, ca să strângi informații 
despre Al Qaeda? Iți amintești ce răspuns mi-ai dat? 

— Sincer, am uitat. S-a întâmplat cu multă vreme în urmă. 

— Să știi că eu am ţinut minte. Te-ai uitat ţintă în ochii mei și 
mi-ai spus: Trebuie să reușim! N-am uitat. După atacurile din 
unsprezece septembrie, m-am gândit imediat că am nevoie de 
tine. Mi-am zis că trebuie să te aduc din Yemen și să te fac 
adjunctul meu. Știai că aș fi putut alege pe oricine altcineva 
dintr-o listă de treizeci de oameni? Unsprezece septembrie a 
fost un dezastru pentru America, dar pentru tine, amice, a fost 
un pas important în carieră. 

— Ed, scutește-mă! După cum vezi, stau într-un pat de spital, 
cu jumătate din picior făcut praf. 

Dar Hoffman nu l-a luat în seamă, ci a continuat: 

— Ce-ai spus atunci e valabil și acum, când vrem să-l anihilăm 
pe Suleiman, iar tu urmează să pleci la Amman. Avem de-a face 
cu niște criminali. Vor să extindă războiul ăsta asupra tuturor 
supermarketurilor și centrelor comerciale din America. Așa că o 
să repet ce-ai spus atunci: Trebuie să reușim! 

(J 

O dată la câteva zile, Gretchen Ferris venea să-și vadă soțul. 
Era o brunetă superbă, al cărei chip voluptuos îi făcea pe 
bărbaţii din spital să se zgâiască la ea și să dea din cap. Nu 
stătea niciodată foarte mult. De fiecare dată, trebuia să se 


întoarcă repede la Departamentul de Justiţie. Dar îi era devotată 
lui Ferris, chiar dacă devotamentul ei trebuia să respecte un 
anumit program. Se întâlniseră pe vremea când erau studenți la 
Universitatea Columbia. Ea era mai deșteaptă decât el - cel 
puţin dacă judecai după standardele convenționale. Gretchen se 
înscrisese la Facultatea de Drept de la Universitatea Columbia și 
își luase fără probleme toate examenele, în timp ce el muncea 
ca un rob pentru Time. Când Ferris intrase în CIA, ea venise la 
Washington ca funcţionară la biroul unui judecător conservator 
de la Curtea de Apel, iar când republicanii veniseră la putere, i 
se oferise o slujbă la Departamentul de Justiţie. Îl întrebase pe 
Ferris dacă era vreo problemă ca amândoi să lucreze pentru 
guvern, iar el îi spusese că nu. Erau mândri unul de altul. 

Gretchen avea niște principii ferme - în asta consta diferenţa 
dintre ei. Pentru Ferris, cele mai multe reguli de viaţă erau 
inductive și puteau fi revizuite oricând, în timp ce Gretchen 
credea că lucrurile stăteau invers: practica trebuia să se sprijine 
pe principii. Sau Ferris își pierduse certitudinile, sau Gretchen 
fusese mai puţin sigură de anumite lucruri când era mai tânără. 
Înainte să plece în Irak, această deosebire nu-l îngrijorase pe 
Ferris decât în mică măsură, dar după aceea începuse să capete 
o importanţă tot mai mare. Gretchen nu voia să afle lucruri care 
ar fi tulburat-o. Când Ferris încerca să-i spună de ce era 
îngrijorătoare situaţia din Irak, ea dădea din cap, cu aerul că 
soțul ei nu era suficient de convingător. 

Oricare ar fi fost diferenţele dintre ei, Gretchen știa cum să le 
depășească. Apetitul ei sexual era ieșit din comun și, într-un 
anumit sens, plin de inventivitate. Trăsătura aceasta o făcea să 
se deosebească de portretul robot al avocatei conservatoare. 
Când a venit prima oară la spital, și-a desfăcut impermeabilul, 
iar Ferris a văzut că pielea ei albă ca laptele era acoperită doar 
de un sutien și o pereche de ciorapi cu jartiere. Voia să i-o sugă. 
La început, Ferris s-a opus, simțind că i-ar fi trădat pe soldaţii 
răniţi din secţia în care era internat, dar în scurtă vreme a 
cedat. 

Când Ferris i-a spus că urma să plece la Amman, ochii i s-au 
umplut de lacrimi, nu doar pentru că avea să-i fie dor de el, ci și 
pentru că i se părea o misiune nobilă. Gretchen i-a spus că 
amândoi luptau în același război și că își sacrificau fericirea 
pentru o cauză măreaţă. „Asta-i nebunie curată! și-a spus Ferris 


în sinea lui. Nicio femeie nu rămâne alături de soțul ei pentru că 
e spre binele ţării.” Deja începuse să se întrebe dacă mariajul lor 
avea să reziste. Pentru ea, era mai degrabă un erou decât o 
persoană în carne și oase. În ziua în care a plecat, Ferris i-a spus 
la aeroport că nu știa dacă avea să-i poată rămâne fidel, dat 
fiind că avea să stea foarte departe de ea o vreme atât de 
îndelungată, dar ea l-a întrerupt: 

— Dacă n-o să-mi povestești niciodată ce s-a întâmplat, n-o să 
fie nicio problemă. 

L-a sărutat și i-a spus că-l iubește - era foarte sinceră. Ferris i- 
a spus aceleași cuvinte - „Te iubesc!” -, dar i s-a părut că sunau 
fals. 


e Capitolul 6 » 
AMMAN 


La o zi după ce Hani Salaam s-a întors de la Berlin, Ferris a 
trecut pe la Departamentul General de Informaţii. La intrarea în 
incinta instituţiei, un gardian de la punctul de control a oprit 
jeepul blindat în care se afla Ferris, apoi i-a făcut semn cu mâna 
să intre. În mod evident, printre angajaţii departamentului se 
răspândise vestea că era prietenul Pașei. lordania avea 
trăsătura tipică a țărilor în care casa regală reprezintă centrul 
vieții publice: bârfele se răspândeau ca vântul, fără să 
întâmpine nicio opreliște. Persoanele din anturajul regal își 
spuneau una alteia veștile care le ajungeau la urechi și toată 
lumea părea să afle instantaneu tot ce se întâmpla. De 
exemplu, nu trecuseră decât puţine zile până când regele și 
anturajul său aflaseră că, la câteva săptămâni după sosirea lui 
la Amman, Ferris devenise șeful interimar al centrului CIA ca 
urmare a demiterii lui Francis Alderson. Numirea lui trebuia să 
fie un mare secret, dar Amman-ul era un oraș sociabil, și nu 
dintr-un singur punct de vedere. 

Sediul Departamentului General de Informaţii era situat pe 
vârful unei coline abrupte din cartierul Abdoun, la mare distanţă 
de Ambasada Statelor Unite. Clădirea nu se vedea de pe stradă, 
dar când ajungeai la o anumită curbă, apărea dintr-odată, 
asemenea unui castel de piatră. În curtea interioară flutura 
ameninţător steagul negru al serviciul secret, pe care era scris 
în arabă: „Vremea dreptăţii a sosit.” In nopţile senine, de pe 
colină se puteau vedea la orizont luminile lerusalimului. 
Departamentul era foarte mare. Nimeni nu știa câţi oameni erau 
în solda poliţiei secrete iordaniene, așa că își imaginau ce era 
mai rău. Oare cel care stătea lângă tine la restaurant era 
informator? Dar bawab-ul” care-ţi păzea blocul, sau colegul de 
serviciu care lucra în biroul alăturat? Poate că toţi aceștia, 
împreună cu alţi zece inși pe care îi întâlneai în viaţa de zi cu zi, 
erau informatori, dar nu aveai de unde să știi. Uneori, tinerii 
iordanieni se amuzau prin baruri încercând să ghicească cine 


5 În arabă, în original: „portar” (n.tr.). 


lucra pentru poliția secretă, dar își permiteau această joacă 
numai cei al căror tătic era suficient de bogat cât să rezolve 
problemele care ar fi apărut dacă cineva ar fi tras cu urechea. 
Puterea lui Hani venea tocmai din faptul că iordanienii, neavând 
informaţii precise, își închipuiau că oamenii lui se aflau peste 
tot. 

Ferris avea la el o servietă cu cifru, în care se aflau 
înregistrările unor convorbiri interceptate în ultima vreme de 
Agenţia pentru Securitate Naţională, în care câţiva membri ai 
familiei regale cereau bani din conturile palatului. Hoffman 
venise cu ideea interceptărilor. Constituiau o ofertă care avea 
să-i fie făcută lui Hani imediat ce Ferris ar fi obţinut o 
întrevedere cu el. Mesajul era acesta: „Noi te-am ajutat, acum e 
rândul tău să ne ajuţi.” 

Secretara lui Hani l-a așteptat pe Ferris la intrare, apoi l-a 
condus la etajul unde se afla acesta. Ferris a trecut pe lângă o 
frescă în culori vii de la etajul întâi, care înfățișa familia regală, 
apoi a urcat treptele unei scări impozante. Ai fi crezut că te aflai 
în foaierul unui hotel luxos: de jur împrejur, se vedeau 
ornamente în lemn de tec lustruit și crom strălucitor. Interiorul 
elegant al departamentului i-ar fi surprins pe cei mai mulți 
dintre iordanieni, care își închipuiau că sediul central al 
serviciului secret semăna cu o închisoare kafkiană. Dar ofițerilor 
din Departamentul General de Informaţii le plăcuse întotdeauna 
viața îmbelșugată, iar uneori făceau excese. Unul dintre 
predecesorii lui Hani intrase la închisoare după ce fusese acuzat 
că oferise contracte unor prieteni care, în semn de recunoștință, 
îi viraseră sume importante într-un cont secret. 

Ferris a fost condus în biroul adjunctului amabil al lui Hani, 
care l-a servit cu ceai și a făcut conversaţie cu el. l-a spus că 
directorul avea să fie disponibil în câteva minute. In cele din 
urmă, un consilier al importantului om a venit să-l anunţe că 
putea să intre. Ferris a străbătut holul și a intrat într-un birou 
mare, decorat cu fotografii ale tânărului rege și ale tatălui 
acestuia. Hani s-a ridicat de la birou și s-a îndreptat spre el cu 
pași mari. 

— Salaam Aleikuf, Hani Pașa! a spus Ferris. 

Apoi americanul s-a aplecat spre iordanian și l-a sărutat pe 
amândoi obrajii. Hani a părut amuzat de acea dovadă de 

respect. A tras un fum din ţigara pe care o ţinea în mână șia 
făcut un rotocol perfect, pe care l-a trimis către Ferris. 

— Mă bucur să te văd, Roger. Sunt sigur că ai un pic de sânge 
arab - ești foarte cuviincios. De aceea ne placi atât de mult. 

— Sunt doar un american care vorbește araba. 

— Totuși, poate că în urmă cu multă vreme ai avut vreo rudă 
arabă, i-a spus Hani, zâmbind. O bunică sau vreun străbunic. 
Sunt sigur. Nu mă înșel niciodată. 

— De data asta vă înșelaţi, i-a răspuns Ferris cu un zâmbet 
prietenos. 

Nu vorbea niciodată despre trecutul său, pentru că agenţia nu 
era de acord ca angajaţii ei să destăinuiască celor din jur prea 
multe detalii autobiografice. Dar Ferris mai avea un motiv: 
credea că viaţa lui personală îl privea numai pe el. 

— Yallah! la loc! _ 

Hani i-a făcut un gest cu mâna să se așeze pe canapea. In 
dimineaţa aceea, semăna foarte mult cu Dean Martin. Era 
îmbrăcat cu o haină de tweed și o cămașă cu gulerul descheiat, 
iar în picioare purta o pereche nouă și elegantă de mocasini din 
piele de căprioară, pe care probabil și-i cumpărase recent de la 
Londra. 

— Arătaţi bine, i-a spus Ferris. 

Și era adevărat - Hani plesnea de sănătate. Probabil că la 
Berlin trecuse pe la o prostituată de lux, ca răsplată pentru 
isprăvile sale. 

— Ce-ţi mai face piciorul, dragul meu? La Berlin șchiopătai. 
Chiar dacă ai făcut eforturi să nu se vadă, tot mi-am dat seama. 
Sper că te-ai vindecat. Îmi fac griji pentru tine. 

— Mă simt bine. Și mă bucur că am putut veni să vă văd, Hani 
Pașa. 

— M-am întors din Germania ieri. E o ţară minunată, dar nu au 
servicii de informaţii - nu cred că și-au dat seama că am fost 
acolo. Când m-am întors, oamenii mei mi-au spus că vrei să mă 
vezi. De urgenţă! 

Hani și-a ridicat sprâncenele. 

— E vorba de atacul de la Milano. Atât europenii, cât și Casa 
Albă au luat-o razna, iar toată lumea ţipă la noi. 

— Și la mine, a spus Hani, ridicându-și braţele. În dimineaţa 
asta, am amânat câteva întâlniri cu ofițeri din serviciile secrete 

italiene, franceze și britanice, numai ca să mă pot vedea cu tine. 
Toată lumea vrea să obţină rezultate peste noapte. Cred că nu 
înțeleg cum se lucrează în serviciile secrete. Işi închipuie că 
suntem un fel de cuptor cu microunde. Dar Ed Hoffman înţelege 
foarte bine. Știe că graba strică treaba. 

— Operaţiunea de la Berlin i-a stârnit interesul domnului 
Hoffman. M-a rugat să vă felicit din partea sa. A fost foarte 
impresionat. 

Apoi Ferris s-a oprit - aproape că începuse să mintă. 

— Spune-i lui Ed că-i mulțumesc pentru laude. Dacă ar fi venit 
din partea altcuiva, aș fi crezut că încearcă să mă flateze ca să 
obțină ceva. 

Un zâmbet ușor i-a dezlipit buzele așa cum aripioara unui 
rechin despică apa. 

— Hani Pașa, domnul Hoffman vrea ca această operaţiune să 
se desfășoare rapid. Și vă daţi seama că are o mulţime de 
întrebări în legătură cu Mustafa Karami, omul pe care am fost 
să-l vedem la Berlin. 

— Da, îmi dau seama. 

— Mai exact, domnul Hoffman ar vrea să știe cum a decurs 
cea de-a doua întâlnire. 

Ferris nu voia ca, trecând repede la chestiunea care-l 
interesa, să dea impresia că se pripește, dar nu puteai ști 
niciodată cât timp avea să-ţi acorde Hani. Regele avea obiceiul 
să apară la orele cele mai neobișnuite, iar șeful serviciului secret 
dispărea timp de câteva ore. 

— E un caz complicat, i-a răspuns Hani. E un caz care o să ne 
fie de folos, dar e complicat. 

— De ce? Individul ăla era prins în menghină. „Vorbește cu 
mama ta.” Cea mai bună stratagemă din câte mi-a fost dat să 
văd. Și vă îndreptaţi într-o direcţie care ne interesează și pe noi. 

Ferris s-a oprit, în speranța că Hani avea să continue 
subiectul, dar directorul departamentului s-a făcut că n-a auzit 
decât laudele. 

— Chiar l-am prins „în menghină”, cum spui. A doua întâlnire 
a decurs bine, la fel și cea de-a treia, care a avut loc cu puţin 
timp înainte să plec de la Berlin. Acum lucrează pentru noi. N- 
am niciun dubiu că e omul nostru, dar situaţia tot complicată 
este. 


Ferris se aștepta să urmeze o explicaţie, dar întrucât Hani nu 
mai spunea nimic l-a întrebat încă o dată: 

— De ce e complicată? 

— Pentru că Al Qaeda e o organizaţie complicată. Are foarte 
multe niveluri, iar cine încearcă să treacă de la unul la altul 
devine suspect. În Al Qaeda nu faci nimic din proprie iniţiativă, 
ci întotdeauna aștepți să ţi se ceară ceva. 

— Dar știți că nu putem aștepta. Mai ales după atentatul de la 
Milano. Sperăm să-l puneţi la lucru pe Mustafa cât mai repede. 

— Sunt de acord că nu putem aștepta. Din pricina așteptării 
noastre, ar putea muri și alți oameni. Dar pe de altă parte, 
trebuie să așteptăm. Eu sunt răbdător chiar și atunci când mă 
grăbesc. Mi-a luat foarte mult timp ca să plănuiesc operaţiunea 
asta și n-am de gând să mă pripesc tocmai acum, chiar dacă Ed 
Hoffman vrea să mă mișc repede. 

Ferris a tăcut câteva clipe înainte să-i răspundă. Hani era 
foarte prudent. Sosise momentul să-i ofere cadoul pe care i-l 
adusese. 

— Domnul Hoffman m-a rugat să vă aduc niște documente. 
Îmi închipui că le așteptați de mai multă vreme: sunt 
transcrierile convorbirilor telefonice pe care unii membri ai 
familiei regale le-au avut cu oameni din Europa și America. E 
vorba de acei membri care... l-au îngrijorat pe rege. O să vă 
intereseze mai ales convorbirile cu bancherul libanez din Paris 
care administrează o parte a conturilor regale. 

Ferris și-a deschis servieta și i-a dat un teanc de hârtii. 

— Ah, da! a spus Hani 

Apoi și-a aruncat privirea peste câteva pagini și a închis 
dosarul. A mijit ochii și a spus: 

— Foarte frumos din partea lui. Sunt sigur că o să trezească 
interesul Maiestăţii Sale. E un gest de mărinimie din partea lui 
Ed. 

Hani părea puţin stânjenit din pricina cadoului, dar Ferris nu 
prea înţelegea de ce. Când venise ultima oară la Washington, 
regele însuși îi vorbise directorului agenţiei despre fraţii săi 
neascultători. 

— Vrea să vă vadă. Vine la Amman. 

— Da, știu. E limpede că are nevoie de ceva, dar nu-mi dau 
seama de ce anume. 


Hani a zâmbit, apoi și-a aprins o altă ţigară. Poate că Hani 
aflase de la Hoffman de venirea lui la Amman, sau poate doar se 
prefăcea că știe. Oricum, nu avea nicio importanţă. 

— O să vrea să discutaţi despre cazul de la Berlin. 

— E binevenit! Ahlan wa sahlan. Numai să nu încerce să preia 
conducerea operațiunii. O să comită greșeli. Pe tine te 
simpatizez tocmai pentru că știi ce anume nu știi. Ești tânăr și 
deștept, vorbești araba și îi respecţi pe cei mai în vârstă decât 
tine. In adâncul sufletului, ești arab. 

Hani i-a făcut cu ochiul. 

— Ne puteţi da înregistrarea interogatoriului la care l-aţi 
supus pe Karami? a întrebat Ferris. Mi-ar fi de ajutor în discuţiile 
pe care o să le am cu Hoffman. 

— Nu, îmi pare foarte rău. N-ar fi bine. Dar o să-ţi rezum ce 
ne-a spus. Karami ţine legătura cu un individ care a fost în 
tabăra de antrenament din Afganistan și care se află acum la 
Madrid. Întâlnirile lor au loc la Budapesta. Banii îi sunt trimiși lui 
Karami de către cineva din Dubai, care, la rândul său, îi 
primește de la un individ din Karachi, al cărui nume încă nu-l 
știm. De asemenea, am aflat că a fost folosit pe post de curier în 
operaţiunea USS Cole din 2000. Atunci i s-a cerut să facă un 
drum până în Yemen, dar apoi n-a mai fost folosit în nicio altă 
operaţiune. Momentan, e inactiv. ÎI păstrează la Berlin pentru o 
operaţiune viitoare. Sau poate că au uitat de el. Imi pare rău, 
habib? dar să știi că n-o să ne putem infiltra în reţea numai cu 
ajutorul lui Karami. Dacă ar încerca să-l întâlnească pe șeful cel 
mare, i s-ar spune că nu se poate. Dar am de gând să mă 
folosesc de el în alt fel. 

— Cum anume? a întrebat Ferris, încercând să nu se încrunte. 

— Nu-ţi pot spune. 

Tenul lui Hani nu avea riduri, părul său era negru și bogat, iar 
mustata îi era impecabil aranjată. 

— Nu-i adevărat, a continuat el. Bineînţeles că aș putea să-ți 
spun, dacă aș vrea, dar nu vreau. 

— De ce? Sunt sigur că urmărim același obiectiv! De ce să nu 
cooperăm? 

— Pentru că este operaţiunea mea. Desigur, o să vă 
comunicăm rezultatele la care o să ajungem, dar trebuie să mă 
lăsaţi să conduc operaţiunea asta așa cum vreau. Pentru că... 


8 În arabă, în original: „dragul meu” (n.tr). 


hai s-o spunem pe șleau, dragul meu, pentru că nu aveţi de 
ales. 

Hani a zâmbit. Lui Ferris i se părea că avea un farmec 
irezistibil, chiar și atunci când îi spunea lucruri care aveau să-i 
facă viaţa grea. 

— Hoffman n-o să fie deloc mulțumit. 

— Ma'alesh. Asta e! O să-i treacă. Cine iubește americanii mai 
mult decât mine? 

— Agenţia plătește mare parte din costurile acestor 
operaţiuni. 

— Asta e o ameninţare, dragul meu Ferris? Bravo ţie! Abia 
acum începi să semeni cu șeful unui centru CIA. Dar ai grijă să 
nu faci aceleași greșeli ca predecesorii tăi, să nu fim nevoiţi să 
te înlăturăm și pe tine. 

lordanianul i-a zâmbit, iar ochii săi exprimau pe deplin 
încrederea în sine. Nimeni nu voia să aducă vorba despre 
excesele lui Francis Alderson, predecesorul său, dar se părea că 
toată lumea le ţinea minte. Hani l-a bătut ușor pe umăr. 

— Îmi dau seama că vorbești în numele șefilor din Langley, 
dar când mă ameninţi în felul ăsta, reușești doar să-mi arăţi cât 
de neputincios ești. Așa că ai face bine să nu mai aduci 
niciodată vorba. Și spune-i șefului tău că dacă o să pomenească 
despre bani atunci când o să vină să mă vadă, o să-i pară rău. Și 
cu asta, am încheiat discuţia, nu-i așa? 

— Bine, dar n-am de unde să știu cum o să reacționeze 
domnul Hoffman. 

— O să înţeleagă și el. Sunteţi în război și trebuie să aveţi 
încredere în prietenii voştri. Bea-ţi ceaiul. 

e 

În noaptea aceea, Ferris s-a dus la apartamentul său din 
cartierul Shmeisani. Stătea la ultimul etaj al unui bloc deținut de 
un inginer palestinian ieșit la pensie și avea o vedere frumoasă 
asupra orașului alb ca laptele și a dealurilor din zare. Ferris a 
ieșit pe balcon. Deja se înserase, iar umbrele acopereau încetul 
cu încetul colinele Amman-ului. Și-a turnat un pahar de votcă și 
s-a așezat pe bancheta de pe balcon, privind în zare, către 
strălucirea slabă a lerusalimului. De obicei, îi plăcea să stea 
singur. Îi plăcea să se întoarcă în spaţiul gol și primitor al unui 
apartament izolat. În viaţa de zi cu zi, oamenilor le trebuiau 
locuinţe în care să se poată simți în siguranţă, dar nu resimţeau 


această nevoie tot timpul. În noaptea aceea, Ferris cu siguranţă 
nu avea nevoie de așa ceva. 

S-a gândit preţ de câteva clipe la soţia lui. Gretchen îi trimitea 
scrisori de dragoste în care se amestecau pasaje ce păreau 
copiate din Cosmopolitan şi descrieri ale vieţii în biroul juridic al 
Procurorului General. Aborda în mod competent toate domeniile 
- sex, jurisprudenţă, politică. Ferris și-ar fi dorit să se gândească 
cu dragoste la Gretchen, dar chipul ei îi dispărea repede din 
minte. Nu mai reușea să se concentreze asupra imaginii ei: 
lipiciul care înainte îi ţinea strâns uniţi se uscase. Imaginea ei se 
îndepărta de el și plutea pe deasupra colinelor din Amman. 
Pentru Ferris, soţia lui nu mai era decât o prezenţă îndepărtată, 
o femeie care stătea la un birou mare de stejar din 
Departamentul de Justiţie. Și-a dat seama că nu l-ar fi deranjat 
dacă ea ar fi făcut sex cu altcineva - poate că în adâncul 
sufletului său Ferris deja nu-i mai era fidel lui Gretchen. 

Golul din viața lui Ferris a fost umplut de o femeie pe nume 
Alice Melville. Se întâlniseră la Amman cu trei săptămâni înainte. 
Ferris o plăcuse imediat și, înainte să ia cina cu ea în oraș, își 
scosese verigheta, lucru pe care nu-l mai făcuse niciodată. După 
aceea, o invitase la el acasă. 

— Nu-ţi forța norocul! îi spusese ea. 

lar când Ferris își luase un aer posomorât, ea îl sărutase pe 
obraz și îi șoptise: 

— Retrag ce-am spus. Forțează-ţi norocul! Dar nu în noaptea 
asta. 

Unul dintre motivele pentru care o plăcea pe Alice era că se 
deosebea foarte mult de soţia lui. În timp ce Gretchen era o 
femeie pentru care problemele importante ale vieţii fuseseră 
rezolvate, Alice dădea impresia că, pentru ea, chestiunile 
fundamentale încă erau supuse discuţiei. Lucra pentru refugiații 
palestinieni și vorbea cu multă însufleţire despre suferințele 
arabilor. Colegilor lui de la centrul din Amman li s-ar fi părut 
suspectă dacă ar fi făcut cunoștință cu ea, dar Ferris avea de 
gând să facă tot posibilul ca ei să n-o întâlnească. Întâi de toate, 
Alice era misterioasă. În schimb, Gretchen nu avea niciun 
ascunziș și toate calităţile ei erau evidente: inteligenţa, 
frumusețea și ambiția. Alice era mai enigmatică, iar lui Ferris i 
se părea că semăna cu arabii - sub francheţea ei aparentă se 
ascundea șiretenia, și nu spunea niciodată tot ce știa. 


Alice îi trimisese o scrisoare chiar înainte ca el să plece la 
Berlin. Era continuarea unei conversații pe care o purtaseră la 
ultima lor întâlnire, când se îmbătaseră și discutaseră despre 
politică. Tonul scrisorii era serios și frivol în același timp - Ferris 
bănuia că așa era și felul ei de fi, dar încă nu ajunsese s-o 
cunoască cu adevărat. Păstrase scrisoarea într-un buzunar. A 
scos-o și a citit-o încă o dată la lumina slabă de pe balcon, 
suspendat în întunericul nopţii. 


Urăsc războiul ăsta, Roger - acestea erau primele 
cuvinte ale scrisorii. Și oare când a început? A început 
în 2001, pe vremea cruciadelor sau când anume? Și 
cine sunt „băieții răâi' despre care prietenii tăi de la 
ambasadă vorbesc intruna? Presupun că nu sunt toți 
musulmanii. Dar chiar dacă ar fi numai musulmanii care 
urăsc America, tot ar fi o mulțime de oameni. Ce-i de 
făcut? Să-i omorâm pe toți? Și cum vom reuși să-i 
facem măcar pe unii dintre ei să ne iubească, din 
moment ce omorâm arabi mereu? Oi fi eu proastă și din 
cauza asta nu reușesc să înțeleg. Sper să luăm cina 
împreună și altă dată. Am putea merge să dansăm la 
clubul care s-a deschis de curând în Shmeisani. Și ai 
grijă să nu te spetești muncind. Mi-e dor de tine! Tie îti 
este vreun pic dor de mine? 


Sub numele scris cu litere de tipar, se iscălise cu o înfloritură 
de efect. 

În timp ce stătea pe terasă și sorbea din al doilea pahar de 
votcă, Ferris și-a dat seama că de fapt îi era foarte dor de ea. A 
sunat-o pe telefonul mobil, dar nu i-a răspuns. Oare era cu 
altcineva, se afla într-o călătorie sau pur și simplu făcea pe 
misterioasa? 

Ferris a simţit nevoia să scrie o scrisoare, dar nu lui Alice, pe 
care avea s-o vadă în curând, ci lui Gretchen. Știau amândoi că 
se aflau într-o situaţie imposibilă, dar nu voiau să recunoască: 
dacă Gretchen ar fi venit cu el la Amman sau dacă Ferris ar fi 
refuzat misiunea și ar fi rămas la Washington, poate că mariajul 
lor ar fi avut o șansă. Dar pentru asta, ar fi trebuit să nu mai fie 
ei înșiși. Gretchen nu-și dorea cu adevărat să fie soţia lui. Deși 
n-ar fi recunoscut niciodată, era atât de ocupată încât nu putea 


fi soţia nimănui. Desigur, îi plăcea ideea de a fi căsătorită cu un 
ofițer din serviciile secrete, pentru că se potrivea cu imaginea 
pe care și-o făcea despre sine: se gândea că ei doi alcătuiau un 
cuplu de războinici, dar singura problemă era că nu alcătuiau 
deloc un cuplu. 

„Acum e momentul!” își spunea Ferris în sinea lui. A intrat în 
apartament, s-a așezat în fața laptopului din birou și a început 
să scrie: 


Draga mea Gretchen... Ba nu. Dragă Gretchen, 


În iunie, când am plecat din Washington, am hotărât 
că trebuie să stăm de vorbă serios, dar încă nu ne-am 
făcut timp. Dar cred că a venit momentul. Căsătoria 
noastră s-a terminat... sau mai bine zis căsătoria 
noastră trece printr-o criză. Nu e un secret pentru 
niciunul din noi. Trăim despărțiți de multe luni și e o 
situație care nu pare că se va sfârși prea curând. Tu nu 
vrei să renunti la slujba ta și nici eu la a mea, mai ales 
după ce s-a întâmplat în Irak. Nu avem cum să fim sot și 
soție din moment ce nu suntem unul lângă altul, 
Întrucât nu trăim împreună, cu siguranță ne vom găsi 
amândoi pe altcineva... Nu, nu așa. Întrucât nu trăim 
împreună, cred că ar trebui să te adresezi unui avocat... 


Ferris s-a oprit. S-a gândit la avocaţi, la goana după bani și la 
bătaia de cap pe care o presupunea un divorţ. A salvat 
documentul, apoi l-a șters. N-ar fi putut suporta să negocieze cu 
Gretchen. Era mai deșteaptă decât el, iar ca avocată, avea să 
facă mult mai mulţi bani decât ar fi putut câștiga el vreodată ca 
ofițer în serviciile secrete. În câţiva ani, avea să-și dea demisia 
de la Departamentul de Justiţie și avea să se angajeze la un 
birou de avocatură cu tarife exorbitante, unde avea să câștige 
patru sute de mii de dolari pe an. Ferris n-ar fi reușit să obţină o 
asemenea sumă decât dacă ar fi delapidat fondurile pentru 
operaţiunile secrete, dar nu se pricepea la așa ceva - cel puţin, 
nu încă. lar în cazul unui divorţ, Gretchen n-ar fi fost deloc 
rezonabilă. 

Problema ei era că nu-i putea suporta pe cei mai slabi decât 
ea, iar în categoria asta intra aproape toată lumea. Când se 


întâlniseră la Universitatea Columbia, îi spusese că avea de 
gând să voteze cu republicanii la următoarele alegeri 
prezidențiale. Fusese mai mult un avertisment decât un test. Lui 
nu-i păsa de politică, în schimb Gretchen îl fascina. Stăpânirea ei 
de sine era admirabilă, și avea acea încredere în forțele proprii 
care îi caracterizează pe tinerii ambiţioși. Oare ce anume îl 
făcuse să se îndrăgostească? In parte, fusese vorba tocmai de 
mândria ei: știa cum să străbată pentru a avea succes și îl făcea 
să se simtă important prin simplul fapt că se afla în preajma ei. 
În plus, Gretchen reușea să-i ghicească gândurile. Când Time îi 
ceruse să scrie despre radicaliștii islamici, a fost printre puţinii 
oameni care și-au dat seama despre ce era vorba cu adevărat. 

— Sunt periculoși, îi zisese ea. Trebuie să te ocupi serios de 
problemă. 

Gretchen îi spunea întruna că relaţia lor rezista pentru că 
alcătuiau un cuplu perfect. Era superbă - genul de fată pe care 
îți doreai s-o plimbi pe Fifth Avenue în preajma Crăciunului. Se 
îmbrăca în roșu, asculta U2 și îi plăcea să meargă la un salon de 
înfrumusețare scump, unde își epila părul pubian ca să poată 
purta bikini. Când se îmbăta, era încântătoare: îl privea pe sub 
gene și își lua un aer ușor vulgar, care îi dădea de înțeles că 
voia să facă sex. Aproape că era autoritară atunci când venea 
vorba despre dreptul ei la plăcere, de parcă ar fi vrut să-și 
capitalizeze orgasmele. Noaptea, când nu făcea amor, Gretchen 
dormea ca o pisică, iar Ferris rămânea treaz și se întreba de ce 
se simţea singur. 

Se căsătoriseră pentru că la vremea aceea... păruse lucrul 
potrivit. Toţi prietenii lor se căsătoreau. Păruse un fel de 
tranzacţie avantajoasă la bursa de valori - toată lumea 
cumpără, drept care cumperi și tu. Ferris era foarte îndrăgostit 
de Gretchen, iar ea îl așteptase doi ani, cât fusese plecat în 
Yemen. Când s-a întors, Gretchen îi spusese: „A sosit și vremea 
noastră!” Apoi închiriaseră un apartament în Kalorama, iar ea a 
începuse să lucreze la Departamentul de Justiţie chiar înainte de 
atacurile din unsprezece septembrie 2001. 

Gretchen întotdeauna fusese patriotă, dar după atacurile 
teroriste, începuse să simtă că avea de îndeplinit o datorie. 
Suferise o schimbare discretă - când ambiția se întâlnește cu 
principialitatea, are loc un fel de reacţie chimică. Lui Ferris nu-i 
convenea că, la Departamentul de Justiţie, Gretchen începuse să 


se ocupe cu înverșunarea ei caracteristică de probleme pe care 
le întâlnea și el în activitatea de spionaj. Într-o seară, voise să 
discute cu Ferris despre tehnicile de interogare. li pusese multe 
întrebări precise: câtă durere trebuia să-i provoci cuiva ca să-l 
faci să vorbească, în cât timp se refăcea un prizonier după 
interogatoriu. Ferris își dăduse seama că nu era o discuţie 
frivolă despre interogare - presupunând că ar fi existat astfel de 
discuţii - și își închipuise că Gretchen făcea o anchetă juridică. li 
spusese că nu știa decât ceea ce-l învăţaseră instructorii de la 
Fermă, iar ea păruse dezamăgită. 

Însă Gretchen insistase, iar Ferris îi spusese în cele din urmă 
că fusese martorul unui interogatoriu dur o singură dată, pe 
vremea când se afla în Yemen. Serviciul secret yemenit prinsese 
un suspect Al Qaeda, iar anchetatorii îl bătuseră timp de trei zile 
cu un baston de crichet - era un detaliu care se întipărise în 
mintea lui Ferris. Avuseseră grijă să rămână suficient de 
conștient cât să poată simţi fiecare val de durere care se abătea 
asupra lui. În cele din urmă, nemaiputând suporta durerea, 
prizonierul începuse să le dea acele răspunsuri pe care își 
închipuia că voiau să le audă. Dar nu reușise decât să-i înfurie și 
mai tare pe anchetatori, așa că începuseră să-l bată cu și mai 
multă cruzime. În cele din urmă, murise din pricina sângerării şi 
a unui traumatism cranian. Ferris privise totul. 

— Le-ai cerut să înceteze? întrebase Gretchen. 

— Nu, mă tot gândeam că avea să vorbească, dar până la 
urmă a murit. E 

— Să nu mai povestești nimănui. Ce-aţi făcut e ilegal. In 
principiu. 

Când Ferris o întrebase de ce era atât de interesată de 
interogatorii, Gretchen nu-i dăduse nici un răspuns, ci se dusese 
să-și facă niște însemnări, iar la întoarcere, avea nasturii de sus 
ai bluzei desfăcuţi. 

Discuţia aceea îl tulburase pe Ferris, și i-ar fi plăcut să creadă 
că o tulburase și pe Gretchen, dar nu putea fi sigur. Incepuse să- 
și dea seama că pentru ea munca în domeniul justiţiei era un alt 
mod de a obţine victorii: trebuia să îndepărtezi obstacolele care 
îl împiedicau pe clientul tău - în cazul lui Gretchen, pe 
președintele Statelor Unite - să facă ceea ce dorea. Pentru ea, 
munca în justiție avea o latură sexuală. Era vorba de un fel de 
sadism răsturnat: i se părea că aplicarea legii presupunea 


desfacerea legăturilor care îi imobilizau pe oameni, astfel încât 
să-și poată face mendrele. 

Fusese mândră de el atunci când aflase că se alesese cu o 
rană în Irak. Ferris crezuse că cicatricele aveau s-o scârbească, 
dar lui Gretchen îi plăcea să le atingă, ca și când ar fi ajutat-o 
să-și dea seama ce simţise soţul ei în momentele acelea. Dar nu 
avea cum să reușească: pe Autostrada 1, în clipa în care își 
închipuise că nu avea să mai scape și înţelese că Gretchen se 
afla departe de el, Ferris văzuse moartea cu ochii. Cum ar fi 
putut să-i spună toate astea? In timpul convalescenței, Ferris 
trăise cu sentimentul că se îndepărtase de ea și își dăduse 
seama că niciodată n-avea să-i poată împărtăși lui Gretchen 
anumite lucruri. 

e 

Ferris a încercat iarăși să stea de vorbă cu Alice pe telefonul 
mobil. l-a răspuns abia când soneria s-a auzit a patra oara. Avea 
o voce somnoroasă: apelul lui o trezise. La început, Ferris a avut 
impresia că uitase cine era, dar a încercat să nu pară deranjat. 
Nu avea niciun drept - Alice nu-i aparţinea. 

— Am tot încercat să dau de tine. Pe unde ai fost? 

— În cea mai mare parte a timpului, la Amman. Și am fost 
plecată o zi la Damasc. Uneori, nu răspund la telefonul mobil. 

— Ce-ai făcut la Damasc? 

— Am fost la cumpărături, i-a răspuns ea scurt. Chiar mă 
întrebam ce s-o fi întâmplat cu tine. M-am gândit că poate nu 
mă placi. 

— Am fost plecat din Amman. A trebuit să merg în altă ţară. 

— Hm! a spus ea pe un ton neîncrezător. 

— Aș vrea să te văd. Cât mai repede. Ești liberă mâine seară? 

A doua zi era joi, prima zi a week-end-ului la musulmani. 
Făceau o pauză lungă. 

— Nu știu ce să zic... 

— Cum adică? a întrebat Ferris, ţinându-și respiraţia. 

— Nu știu dacă o să pot aștepta până mâine, i-a răspuns ea, 
amuzându-se că se lăsase dus de nas. 

După ce a închis telefonul, Ferris a ieșit din nou pe terasă. Se 
înnoptase, iar orașul fusese învăluit dintr-odată de răcoarea 
deșertului. Sub cerul întunecat, Amman-ul semăna cu o tipsie de 
foc. Deși nu se simţea mai bine, cu siguranță nu se mai simţea 
la fel de rău ca înainte. 


e Capitolul 7 «* 
AMMAN 


Ferris a fost s-o ia pe Alice Melville de acasă. Apartamentul ei 
se afla în cartierul vechi, de lângă amfiteatrul roman. Niciunul 
dintre americanii pe care îi cunoștea nu locuia acolo. Alice, care 
avea părul blond, era îmbrăcată cu o rochie de vară și își 
aruncase un pulover pe umeri, iar în picioare avea sandale. La 
prima vedere, părul ei părea să se miște cu încetinitorul. „Hei, 
salut!” l-a întâmpinat ea, apoi a sărit pe scaunul din dreapta și a 
schimbat imediat postul de radio. „Doamne, cât de frumoasă e!” 
s-a gândit Ferris. 

Au mers să ia cina la restaurantul italian de la hotelul Hyatt. 
Era cel mai romantic loc pe care îl știa Ferris în Amman. Au stat 
afară, sub cerul înstelat, având lângă ei o sobiță cu gaz, care îi 
ferea de răcoarea serii. Ferris a comandat o sticlă cu vin, iar 
după ce au terminat-o, a mai cerut una. Vinul a făcut-o 
vorbăreaţă, deși Ferris credea că n-ar fi rămas tăcută nici dacă 
ar fi fost perfect trează. Îi descria munca ei cu refugiații 
palestinieni - asta îi era slujba. Lucra într-o organizaţie non- 
guvernamentală care acorda ajutor umanitar în taberele de 
refugiaţi, unde încă se adăposteau mulţi palestinieni săraci. Deși 
Ferris îi spunea „Salvaţi copiii”, acel ONG se numea de fapt 
Consiliul pentru Ajutorarea Orientului Apropiat. 

— Refugiații nu au nicio speranță, Roger, i-a spus ea în 
șoaptă, de parcă ar fi fost un secret. Singura lor rațiune de a fi e 
furia. li ascultă pe șeicii care fac parte fie din Hamas, fie din 
Jihadul Islamic și cumpără casete cu discursurile lui Bin Laden. 
Cred că noaptea, când se bagă în pat, își imaginează că omoară 
israelieni și americani. lar în ultima vreme, chiar și italieni. 
Doamne ferește! 

— Dar nu-și imaginează că te omoară și pe tine. 

Alice era foarte serioasă, iar el stătea și o privea. Părul ei 
căpătase o strălucire roșiatică de la lumina lămpii cu gaz. S-a 
aplecat spre ea peste masă, ca și cum ar fi vrut să audă mai 
bine ce-i spunea. In timp ce Alice vorbea, Ferris vedea cum i se 
mișcau sânii prin decolteul rochiei. 


— Nu, pe mine nu vor să mă omoare. Mă respectă... pentru că 
îi ascult. Tu îi asculţi, Roger? Oare guvernul nostru îi ascultă? 
Sau noi, americanii, nu vrem decât să-i împușcăm? 

Ferris îi spusese că lucra în secţia politică a ambasadei - asta 
era identitatea lui falsă. 

— Bineînţeles că-i ascult. Și ambasadorul îi ascultă. Toţi îi 
ascultăm. Eu le și vorbesc. 

l-a turuit un pic într-o arabă fluentă, spunându-i că arăta 
superb în lumina lunii și că spera să vină la el acasă în noaptea 
aceea. Spre surprinderea lui, i-a răspuns într-o arabă destul de 
bună. Alice i-a spus că era un bărbat chipeș, dar că soarta lui 
depindea de voia Domnului. Apoi a adăugat în engleză: 

— Și nu încerca să mă flatezi, dragă Ali Baba. Să știi că sunt 
mulţi cei care au încercat să mă agate - mai mulţi decât... 

S-a gândit câteva clipe, apoi a continuat: 

— Mai mulţi decât jucătorii care au încercat să-l lovească pe 
Curt Schilling. 

— Ții cu Red Sox? 

— Bineînţeles! 

— N-o să te flatez, dar să știi că am o problemă: sunt atras în 
mod irezistibil de blondele care vorbesc araba. 

Alice a aruncat o privire spre arabii care erau așezați la 
mesele din restaurant, apoi a spus: 

— Să știi că nu ești singurul. Dar hai să lăsăm gluma 
deoparte, Roger. Tare mi-aş dori să aflu ce le spuneți oamenilor. 
Voi, cei de la ambasadă, le spuneți că vă pare rău că americanii 
omoară musulmani? Și că vă pare rău că israelienii le-au omorât 
copiii și le-au dărâmat casele cu buldozerele? Le spuneţi că doar 
pare că suntem aliaţii scrântiţilor de dreapta din Israel? Că am 
greșit atunci când am invadat Irakul și l-am făcut ţăndări? Deci, 
ce le spuneţi? Tare aș vrea să aflu. 

Ferris a oftat. Nu era diplomat, ci ofițer în serviciile secrete. 

— Chiar trebuie să vorbim despre subiectul ăsta? 

— Nu. Poţi foarte bine să-mi spui că nu e treaba mea. lar eu o 
să mă duc acasă. 

Gândul că Alice ar fi putut să plece l-a speriat. 

— Bine. Stai să mă gândesc. Când oamenii mi se plâng, le 
spun că apreciez punctul lor de vedere. Le spun că nu eu fac 
politica Statelor Unite. Uneori, le spun că o să trimit mai departe 
opiniile lor printr-un mesaj telegrafic. Cum ţi se pare? „Voi 


comunica opiniile dumneavoastră printr-un mesaj telegrafic.” 
Sună aiurea, nu? 

Incerca să fie amuzant, dar nu-i ieșea. 

— Chiar nu înţelegi! Stai toată ziua în ambasadă, în timp ce 
eu merg în prima linie. Vorbesc serios, Roger. Oamenii ăștia ţipă 
la mine în fiecare zi, iar eu trebuie să-i ascult. Ştiai că 
săptămâna asta vestea atacului de la Milano a fost întâmpinată 
cu strigăte de bucurie în taberele de refugiaţi? Strigăte de 
bucurie! A fost nevoie ca niște prieteni să vină să mă apere. 
Oamenii ăștia vor să ne omoare, nu înţelegi? 

Se înroșise la faţă din pricina discuţiei, așa că și obrajii ei 
căpătaseră strălucirea roșiatică a lămpii cu gaz. Ințelegea că ar 
fi trebuit să-i dea răspunsuri mai bune, dar una dintre 
problemele lui Ferris era că nu se pricepea la discuţii pe teme 
politice, care îi aduceau aminte de ceea ce-i displăcuse pe 
vremea când lucra în presă. Disputele politice erau treaba 
diplomaților de la Departamentul de Stat, a celor care publicau 
articole de opinie în paginile ziarelor sau a unor oameni precum 
această misterioasă Alice, care muncea în taberele pentru 
refugiaţi și purta la cină o rochie de vară. Dar Ferris trebuia să-i 
spună ceva, altminteri Alice nu și-ar mai fi bătut capul cu el. 

— Ba înţeleg, Alice. Mai bine decât îţi închipui. Și eu sunt în 
prima linie. Viaţa noastră, a tuturor, se desfășoară în prima linie. 

Alice s-a uitat în ochii lui, de parcă ar fi căutat ceva. Oare știa 
cu ce se ocupa el de fapt? Ghicise? Gândul l-a tulburat pe Ferris. 
Apoi i-a spus că avea să lipsească puţin și a plecat la baie. Atât 
la dus, cât și la întors, s-a străduit să-și ascundă șchiopătarea, 
dar, din pricina frigului care se lăsase, simţea dureri în picior, iar 
Alice și-a dat seama. 

— Ce-ai păţit la picior? l-a întrebat ea când s-a întors la masă. 
Eşti rănit? 

— Am fost, dar mi-a trecut. Acum mă simt bine. 

— Dar cum s-a întâmplat? Sau e o întrebare indiscretă? 

Ferris s-a gândit câteva clipe. Intr-adevăr, i se părea o 
întrebare indiscretă, dar pentru ca relația să meargă, Ferris 
trebuia să-i dezvăluie mai multe despre cine era cu adevărat. 

— Am fost rănit în Irak, în misiunea pe care am avut-o înainte 
de-a veni aici. O rachetă antitanc a explodat lângă mașina în 
care mă aflam, iar schijele mi-au ciuruit piciorul. Dar mă simt 


bine acum. Atâta doar că uneori șchiopătez. Dar mulțumită 
accidentului, mă descurc cel mai bine atunci când stau în pat. 

Gluma lui n-a făcut-o pe Alice să râdă. Incă se uita la el cu 
atenție. 

— Ce făceai în lrak? 

— Lucram pentru ambasada de la Bagdad. Trebuia să stau 
acolo un an, dar după ce am fost rănit, m-au trimis aici. Apoi te- 
am întâlnit pe tine. Vezi? Am avut noroc. 

— Dar nu te aflai în ambasadă atunci când ai fost rănit. 

— Nu, mă aflam în afara Zonei verzi. Mergeam pe un drum de 
la nord de Bagdad. 

Alice i-a apucat mâna, i-a strâns-o în semiîntunericul de pe 
terasă, apoi i-a dat drumul. 

— Nu cumva lucrezi pentru CIA? 

— Bineînţeles că nu! Nu fi caraghioasă! Înainte să intru în 
diplomaţie, am lucrat pentru Time. Caută-mă pe arhiva Nexis. 
CIA nu angajează niciodată un fost jurnalist. 

— Asta-i bine. Altminteri am avea o problemă. 

Ferris a simţit furnicături în brațe, iar părul i s-a zbârlit. De 
obicei, nu-l deranja să mintă atunci când era întrebat dacă lucra 
pentru CIA - făcea parte din meseria lui. Dar cu Alice era 
altceva. 

— Te admir pentru curajul tău. Dar mi-aş fi dorit să-ţi pui 
curajul în slujba altei cauze. Simt că războiul ăsta distruge 
America. Oamenii ar vrea să ne iubească, dar când ne văd 
făcând lucrurile astea îngrozitoare, se întreabă dacă nu cumva 
am devenit monștri. Mi-e teamă de ce urmează să se întâmple. 

— Și eu sunt îngrijorat. 

Ferris s-a ridicat de la masă și a luat-o de mână. 

— Trăim vremuri grele, i-a spus el. 

A tras-o ușor spre el, iar ea a rămas în braţele lui câteva clipe 
bune, apoi s-a desprins. 

e 

Ferris a luat-o pe strada Prințul Mohammed și s-a îndreptat 
spre apartamentul ei din centrul vechi al orașului. Alice tăcea și 
se uita pe fereastră. El credea că o supărase, dar la un moment 
dat Alice i-a spus: 

— Cotește la stânga. Vreau să-ți arăt un loc în care n-ai fost 
niciodată. 


A început să-i dea o sumedenie de indicaţii rapide. Au umblat 
încoace și încolo pe străduțele înguste ale orașului vechi și, în 
câteva minute, se aflau la câţiva kilometri de centrul orașului, 
într-un cartier care nu avea deloc înfățișarea cosmopolită a 
locurilor pe care străinii veneau să le vadă la Amman. Străzile 
erau umede și prost luminate, iar pe marginea drumului se 
târau căruțe trase de măgari. Pe ziduri se vedeau steaguri 
palestiniene, postere vechi și scorojite cu Yasser Arafat și graffiti 
antiamericane rudimentare. 

— Oprește! i-a cerut ea. 

Ajunseseră pe culmea unei coline, lângă o străduţă lată cât o 
alee, care ducea spre o mulțime de case construite din bolţari și 
tencuite cu ipsos. Ferris a cercetat cu grijă zona - era o tabără 
pentru refugiații palestinieni, una dintre cele vechi, în care 
oamenii veniseră după războaiele din 1948 și 1967. Ferris a 
recunoscut-o, pentru că o văzuse în timpul unei ședințe în care îi 
fuseseră prezentate măsurile de securitate. Ofiţerul care le 
făcuse instructajul le precizase că era unul dintre locurile în care 
angajaţii ambasadei nu aveau ce căuta. 

— Aici lucrez, a spus Alice, apoi a deschis portiera. Mă rog, e 
unul dintre locurile în care lucrez. Vreau să vezi cum arată. Cred 
că o să te ajute să mă cunoști mai bine. Și în felul ăsta, poate că 
o să devenim mai intimi. 

Oare își bătea joc de el? 

Alice s-a îndreptat cu pași mari spre intrarea în tabăra de 
refugiaţi. Ferris a cercetat cu atenţie drumul prăfos. De stâlpii 
amplasați din loc în loc erau agăţate șiruri de becuri pâlpâitoare 
care semănau cu ghirlandele de Crăciun. O cafenea situată 
lângă zidul de la intrare și câteva magazine împrăștiate de-a 
lungul drumului încă erau deschise. În cafenea, câţiva bărbați 
stăteau în jurul unei narghilele, trăgând din furtun și scoțând 
fumul pe gură. Când au văzut jeepul lui Ferris, și-au întrerupt 
discuția. Ferris era agitat. Judecata lui sănătoasă îi spunea că n- 
aveau ce căuta acolo la acea oră din noapte. 

— Haide! l-a chemat Alice, îndreptându-se spre cafenea. 
Poate că dăm peste unii dintre prietenii mei. 

Ferris încă șovăia. Se simțea ca pe vremea facultăţii, când 
cineva care băuse voia să conducă, iar el trebuia să hotărască 
dacă avea să-i strice cheful spunând nu sau avea să fie de 
acord. 


— Haide! Nu fi caraghios! O să am eu grijă de tine. 

L-a luat de mână și l-a tras către cafenea. Au luat loc pe 
scaunele de plastic așezate pe terasa de beton, sub un chioșc 
de lemn care, în timpul zilei, proteja clienţii de bătaia soarelui. 
Bărbaţii dinăuntru s-au uitat circumspect la el, apoi și-au reluat 
discuţia. Ferris a observat că unul dintre ei a făcut un gest cu 
mâna în direcţia lui, apoi l-a auzit întrebând în arabă: 

— Cine e evreul ăla? 

În câteva clipe, a apărut proprietarul cafenelei. Alice l-a 
salutat, iar el i-a răspuns călduros. Apoi l-a întrebat în arabă 
dacă Hamid trecuse pe acolo în seara aceea, iar proprietarul i-a 
spus că nu și că, slavă Domnului, își vizita mama care locuia la 
Ramallah. 

— Păcat! a spus Alice, întorcându-se către Ferris. Aș fi vrut să- 
| întâlneşti pe Hamid. E una dintre cunoștințele mele de nădejde 
din tabăra asta. Și e unul dintre cei mai inteligenţi oameni pe 
care-i cunosc. Sigur ţi-ar plăcea. 

— Serios? De ce? 

— Pentru că seamănă cu tine. E un om călit, care știe multe 
lucruri. Oamenii de aici îl respectă. M-am gândit că ar putea să- 
ți spună anumite lucruri mai bine decât mine. 

— Alice, nu prea cred că prietenul tău Hamid ar fi încântat să 
întâlnească pe cineva care lucrează la Ambasada Statelor Unite. 
Oamenii de aici nu prea ne înghit. 

— Stai liniștit! Ești cu mine, iar pe mine mă plac. O să am eu 
grijă de tine. 

Privirea lui Alice îi spunea că vorbea serios. Se aflau pe 
teritoriul ei. 

— Da, dar Hamid ar putea să-și facă o impresie greșită. Sau 
dacă nu el, atunci alţi oameni. 

— Ce impresie? 

Ferris îi vedea cu greu chipul în întuneric. Oare știa cu ce se 
ocupa de fapt? Asta insinua? 

— Nu contează, i-a răspuns el. 

Încă era agitat. S-a uitat cu atenţie în jur, căutând indicii ale 
pericolului, dar zona era liniștită. Poate că Alice era protejată 
tocmai de nonșalanța ei - nu-și dădea seama că putea fi 
periculos să stea la o oră târzie din noapte într-o tabără de 
refugiaţi. Sau poate că era vorba despre altceva. Poate că se 


afla într-adevăr pe teritoriul ei. Și poate că se simţea la fel de 
bine în multe alte locuri unde el nu avea acces. 

Proprietarul le-a adus cafea turcească, al cărei gust dulce- 
amărui semăna cu cel al ciocolatei negre. Au băut-o pe îndelete, 
iar Ferris s-a mai relaxat. 

— Cum se face că n-ai un iubit? Sunt sigur că o fată frumoasă 
ca tine e curtată tot timpul. 

Alice nu i-a răspuns imediat. A sorbit ultima înghiţitură de 
cafea, apoi a înclinat ceașca și a așteptat preţ de câteva clipe ca 
zațul să se usuce pe interiorul peretelui de porțelan. A ridicat 
ceașca în lumină, ca și cum ar fi fost o ghicitoare. 

— E de bine? 

— Oarecum. Mă rog, numai dacă aș crede că soarta oamenilor 
e scrisă în zaț. Fostul meu iubit chiar credea asta. Și multe alte 
lucruri trăsnite. 

— Deci ai avut un iubit. 

Și-a luat privirea de la Ferris și s-a uitat pe drumul îngust, 
învăluit în întuneric. Abia după vreo zece secunde lungi s-a uitat 
iarăși la el. 

— L-am iubit. Era un palestinian foarte mândru și foarte 
furios. Îl iubeam, dar el mă chinuia. 

Ferris și-a întins mâna spre Alice, dar n-a reușit s-o atingă, 
pentru că era așezată prea departe de el. 

— Cum anume te chinuia? 

— În toate modurile pe care ţi le poţi închipui. Și în alte 
câteva. 

— Dumnezeule! Nu-mi pot imagina că cineva ţi-ar putea face 
rău. 

— Nu se putea abţine. Era extrem de furios, dar nu din pricina 
mea. ÎI înfuria totul. Asta am tot încercat să-ţi spun. Oamenii 
ăștia sunt foarte mânioși pe noi. Ne închipuim că putem să-i 
mințim, să le furăm pământul și să-i tratăm ca pe niște gunoaie, 
iar ei o să treacă totul cu vederea. Dar nu-i așa! 

— De ce n-ai plecat din lordania după aceea? Cum de-ai putut 
să rămâi aici după tot ce ţi-a făcut? 

— Sunt încăpăţânată, Roger. Probabil că e una dintre 
trăsăturile pe care tu și cu mine le avem în comun. Și cu cât mă 
gândeam mai mult la el și la furia lui, cu atât eram mai convinsă 
că nu trebuie să fug. Era exact lucrul pe care se așteptau să-l 
fac, atât el, cât și ceilalți arabi. Erau obișnuiți ca noi să spunem 


că ne pasă de ei, iar apoi s-o ștergem imediat ce dăm piept cu 
viața adevărată. Așa că am rămas, în felul ăsta, am reușit să 
depășesc toată povestea. Am continuat să-i iubesc pe oamenii 
care îmi făcuseră rău. Nu voiam să plec. Și nici acum nu vreau. 

Ferris a simţit înţepăturile lacrimilor, cu care nu era deloc 
obișnuit. S-a șters la ochi, încercând să-și camufleze gestul, dar 
ea l-a apucat de mână și i-a zâmbit așa cum nu-i mai zâmbise 
până atunci. Ferris a sărutat-o pe obraz. Pe față lui încă se mai 
simțeau urmele lacrimilor. 

Amândoi voiau să mai rămână. Ferris a întrebat-o despre 
munca ei din taberele de refugiaţi, iar Alice i-a explicat cum 
anume îi ajuta. Avea sarcini logistice: achiziţiona manuale 
școlare și consumabile medicale, se ocupa de finanţarea 
rețelelor de apă potabilă și a clinicilor dentare și obținea burse 
de studiu la facultăţile americane pentru tinerii palestinieni. Era 
slujba ei și o făcea foarte bine. Dar însufleţirea din voce dădea 
de înțeles că făcea singurul lucru din lume care avea importanţă 
pentru ea. 

Ferris s-a uitat pe strada sărăcăcioasă și a văzut casele 
întunecoase și ascunzătorile în care un străin n-avea cum să 
pătrundă. Ar fi vrut să poată împărtăși convingerea lui Alice că, 
mulțumită manualelor și clinicilor dentare, oamenii normali 
aveau să devină majoritari în cele din urmă. Dar știa mult prea 
multe lucruri. Oamenii de acolo clocoteau de ură. Zâmbetele lor 
erau false - în adâncul sufletului, erau însetaţi de răzbunare. 
Fuseseră chinuiţi de americani, de israelieni și chiar de arabii 
înșiși. Erau ca niște șoareci într-o cușcă. Oricât ar fi fost de 
curajoasă, Alice n-avea cum să descopere grozăviile care 
încolțeau în acele tabere de refugiaţi. Nu înțelegea că indivizii 
aceia voiau s-o omoare. Da, pe ea! Nu era vorba de o 
neînțelegere care putea fi îndepărtată prin mai multă iubire, ci 
de ură. Treaba lui Ferris și a celor ca el, care știau cum stăteau 
lucrurile, era să distrugă celulele, reţelele și ascunzătorile 
criminalilor, pentru ca oamenii ca Alice să poată supravieţui. 

— Nu fi atât de serios! O să strici petrecerea. 

Ferris a încercat să zâmbească. 

— Ai grijă, draga mea! Atâta îţi spun: ai grijă! Lumea nu-i la 
fel de binevoitoare ca tine. 

— Știu ce fac, Roger. Mă subestimezi. Spre deosebire de tine, 
știu exact până unde se poate merge. Tu ești cel care s-a ales 


cu un picior făcut praf, nu eu. Tu ești cel care ar trebui să aibă 
grijă. 

Ferris a luat-o iarăși de mână și i-a șoptit la ureche: 

— Vreau să te strâng în braţe, dar nu pot aici. Hai să mergem 
la tine. 

Alice i-a zâmbit și s-a ridicat de la măsuţa la care stăteau. 
Ceva se schimbase. 

(J 

Au trecut pe lângă ruinele romane și prăvăliile aurarilor, apoi 
au traversat câteva intersecţii și au ajuns la clădirea în care 
locuia Alice. Simțea că n-ar fi fost bine să-și forțeze norocul în 
noaptea aceea, dar voia să mai rămână cu ea. Când au ajuns la 
ușa de la intrare, a întrebat-o dacă putea să urce și el. 

— Nu acum, dar poate altă dată. A fost o noapte specială. De 
multă vreme nu m-am mai simțit așa alături de cineva. Vreau să 
fiu sigură că sunt pregătită. 

— Te plac mult. 

Voise să spună „Te iubesc!”, dar știa că ar fi sunat prostește. 
Nu o cunoștea decât de câteva săptămâni. 

— Și eu te plac, Roger. Mă bucur că ai venit cu mine în tabăra 
de refugiați. Acum mă cunoști un pic mai bine. 

S-au retras în umbra de lângă ușa de la intrare, ferindu-se de 
lumina străzii. Ferris a sărutat-o pe buze, iar ea a răspuns - întâi 
și-a depărtat buzele ușor, apoi și le-a desfăcut larg. A strâns-o în 
braţe și i-a simţit trupul lipit de al său. În timp ce o săruta, 
simţea că Alice fremăta și începea să cedeze. 

— Te doresc. 

Vocea ei șoptită era plină de dorinţă. 

— Mă poţi avea. 

— Nu încă, i-a răspuns ea, apoi s-a dat înapoi ca să se poată 
uita la el. Ești puternic, dar cred că aici, în locul ăsta, ești moale, 
a continuat ea, lovindu-l ușor în dreptul inimii. Așa e? Ai o inimă 
moale? 

Ferris nu știa cum să răspundă, așa că a încuviințat din cap. 
Alice l-a sărutat pe obraz, iar buzele ei i-au zăbovit îndelung pe 
piele. Apoi s-a întors cu spatele și a urcat scările. Ferris a rămas 
în față blocului, uitându-se către apartamentul ei. După câteva 
clipe, s-a aprins lumina, iar la fereastră a apărut un chip. Ferris a 
plecat stăpânit de un fel de zăpăceală care, în parte, se datora 
pasiunii năvalnice pe care i-o stârnise Alice. Dar întâi de toate, 


era bulversat de ce-i spusese: nu-i trecuse niciodată prin minte 
că avea o inimă slabă. Se întreba dacă Alice avea dreptate. 


e Capitolul 8 » 
AMMAN 


Ed Hoffman a ajuns în lordania câteva zile mai târziu. Era 
Marele American - avea mâini mari și era lat în piept, iar părul 
său scurt și țepos îi încununa fața lătăreaţă și rumenă. Purta 
ochelari de soare care îl făceau să arate ca un grangur din Los 
Angeles - genul de om care umblă la el cu un teanc de bancnote 
de o sută de dolari. A venit cu un avion privat marca Gulfstream, 
pe care nu se vedea decât un număr înscris pe coadă. Ferris a 
fost să-l întâmpine la aeroportul militar, dar Hoffman i-a spus să 
se întoarcă la birou. Directorul departamentului s-a dus la hotel 
ca să doarmă, iar apoi a mâncat un chebap la restaurantul său 
preferat. In cele din urmă, a ajuns la ambasadă pe seară și l-a 
convocat imediat pe Ferris în sala de ședințe izolată fonic. Când 
a intrat Ferris, Hoffman era așezat la masă și își masa tâmplele. 

— Mă doare capul. N-ar fi trebuit să beau vin roșu la 
restaurant. 

Ferris i-a întins mâna, dar Hoffman l-a îmbrățișat ușor. 

— Te mai doare piciorul? N 

— Nu prea. M-au pus să fac exerciții. In rest, sunt bine. Atâta 
doar că mă simt prost față de băieții care au rămas în Bagdad. 

— N-ai de ce. Ei n-ar fi reușit să aibă cu Hani relația pe care o 
ai tu. Operațiunea de la Berlin e foarte importantă. Te-ai 
descurcat foarte bine. 

— Mulţumesc, dar să știi că am fost un simplu spectator. 
Operațiunea e rodul muncii lui Hani. 

— Jos pălăria în față lui! Fără discuție! 

Hoffman a scos din buzunar o pungă foșnitoare și a aruncat în 
gură un pumn de alune. 

— Dar a venit momentul să intervenim noi. Trebuie să 
preluăm frâiele. 

— Atunci avem o problemă. Hani vrea să păstreze controlul 
asupra operațiunii. Nici măcar n-a vrut să-mi dea o transcriere a 
interogatoriului. Zice că e a lui, dar că o să ne comunice 
informaţiile pe care o să le obţină. 


— Știu, știu! a spus Hoffman, mâncând în continuare alune. Și 
e bine așa, pentru că de fapt nici nu e nevoie să preluăm 
controlul operaţiunii. Nu trebuie decât s-o manipulăm un pic. 
De-aia am venit. 

— Nu înțeleg. 

Și era adevărat - Ferris habar n-avea despre ce vorbea 
Hoffman. 

— O s-o manevrăm. O s-o influențăm. O să ne folosim de ea. 

— Imi pare rău, dar dacă asta înseamnă să-l tragem în piept 
pe Hani, nu-s de acord. 

Hoffman a zâmbit. 

— Mă  emoţionează simpatia ta pentru amicul nostru 
iordanian. Dar o să vezi despre ce-i vorba. Il putem manevra pe 
Hani controlând informaţiile pe care le obţine, astfel încât să 
vadă exact ce vrem noi să vadă. E simplu! De fapt, nu e simplu, 
e al dracului de complicat. Dar ideea e simplă. Crede-mă, la 
sfârșit o să ne fie recunoscător. 

— Dar e agentul lui Hani. Il poate folosi așa cum vrea. lar noi 
habar n-avem ce face Hani cu el. 

— Aici te înșeli, tinere! Știm mai multe decât îţi închipui. O să- 
ți divulg un secret. Mă rog, probabil că deja ai aflat, deși n-ar fi 
trebuit. Ce vreau să-ţi spun e că, după unsprezece septembrie, 
am prins mult mai mulți membri Al Qaeda decât îți imaginezi. 
Am făcut multe chestii nasoale ca să-i obligăm să vorbească - 
chestii care indignează pe toată lumea, dar oricum mă doare fix 
în cur! Că tot veni vorba, îi suntem foarte recunoscători soţiei 
tale: ea a întocmit raportul care ne-a scos basma curată. Incă e 
soţia ta, nu? 

— Da, presupun că da. Într-un fel, suntem despărțiți. De 
distanţă. 

— În fine. Ce vreau să-ţi spun e că deţinem multe informaţii 
despre nenorociţii ăștia. Știm care urăște pe care și cine 
plătește pe cine. Știm care crede că a fost prost plătit și cine i-o 
trage „nevestei temporare” a altuia. Cunoaștem rivalităţile 
dintre ei și știm unde trebuie să stârnim îndoieli. Îi manevrăm cu 
ajutorul unor fire invizibile pe indivizii ăștia, pentru că știm 
foarte multe despre ei, iar ei habar n-au cât știm de fapt. Nici 
măcar nu știu pe cine am reușit să prindem. Nu știu dacă Abdul- 
Rahman din Abu Dhabi a fost capturat sau a renunţat, dacă a 
acceptat o ofertă mai bună sau a hotărât că a venit momentul 


să stea cu burta la soare. Nenorociţii ăștia primesc întruna e- 
mailuri de la oameni pe care își închipuie că i-am prins, însă nu 
sunt siguri. Asta-i toată șmecheria. Și de-aia putem să punem la 
cale anumite înșelătorii. Hopa! Am zis-o! Niciodată n-am fost 
foarte buni la chestii dintr-astea de mare rafinament, dar știi 
ceva? Devenim din ce în ce mai buni. Și în felul ăsta o să 
ajungem în cele din urmă la știi tu cine. 

— La Suleiman? 

— Amin, fratele meu! E cazul tău - piciorul ciuruit o dovedește 
din plin. lar Hani urmărește același lucru. Noi doar o să-i dăm o 
mână de ajutor. 

Ferris a tăcut o clipă, gândindu-se la ce-i spusese directorul 
departamentului. Din tot acel șuvoi de vorbe, reieșea că 
Hoffman voia să-l înșele pe Hani. Lui Ferris i se părea o idee 
proastă. 

— Tu ești șeful. Dar dacă ţi-ai propus să-i joci feste lui Hani, 
sfatul meu e să te lași păgubaș. În momentul ăsta, avem nevoie 
de prietenii noștri. După Rotterdam și Milano, sigur o să urmeze 
alte atentate. Mi se pare o greșeală că vrei să-l tragi pe sfoară. 
În partea asta a lumii, trebuie să ai încredere în oameni, 
altminteri n-ajungi nicăieri. 

— Fals! În partea asta a lumii, nu poţi să ai încredere în 
nimeni, pentru că toată lumea minte. Chiar și Hani, prietenul 
nostru. Îmi pare rău, dar asta e realitatea. Am luptat în Corpul 
de Cămile mult mai mult decât tine. Și ai dreptate - eu sunt 
șeful. 

Ferris a dat din cap în semn de resemnare. 

— O să-i sară dracii când o să afle. Şi toate or să se spargă în 
capul meu. lar apoi Hani o să mă înlăture la fel ca pe 
predecesorul meu. 

— Păi, dacă o să afle, normal că o să-i sară dracii. Dar n-o să 
afle, pentru că n-o să-i spunem nimic, nu-i așa? America 
plătește facturile operaţiunilor de aici, așa că mi se pare normal 
să facem ce vrem. Și încă ceva: nu există nicio asemănare între 
tine și Francis Alderson. 

De câteva luni, Ferris tot voia să-l întrebe pe Hoffman despre 
predecesorul lui la Amman, dar abia în momentul acela i s-a ivit 
ocazia. 

— De ce l-au declarat persona non grata pe Francis? Nu mi-a 
spus nimeni până acum. N-am găsit nimic în dosare și nimeni de 


la Departamentul pentru Orientul Apropiat nu vrea să-mi spună 
ce s-a întâmplat. Deci, ce-a făcut? 

— Hm, hm, hm... 

Hoffman a închis ochii și a rămas pe gânduri câteva clipe. 

— Pentru binele tău, n-o să-ţi spun. 

— De ce? Ce-a făcut? l-a tras-o soţiei cuiva? 

— Ce să-ţi spun! Toţi iordanienii fac asta. Mi-ar fi părut bine 
dacă ar fi fost vorba doar de așa ceva. 

— Atunci ce s-a întâmplat? 

— Întreabă-l pe Hani! 

— N-o să-mi spună. 

Hoffman i-a zâmbit, apoi și-a împins scaunul în spate și s-a 
ridicat să plece. 

— Asta e un semn bun. 

— Zău? Hai să-ţi spun care e bănuiala mea cea mai sumbră, 
care nu se bazează pe nicio informaţie. Mă tem că Hani s-a 
descotorosit de Alderson numai ca să vin eu la conducerea 
centrului din Amman. Pentru că-s tânăr și n-am multă 
experiență, s-a gândit că mă poate manipula, așa că a scornit 
ceva nasol despre Alderson. Și m-a luat cu el la Berlin tocmai ca 
să capete o influenţă mai mare asupra mea. 

— Ești paranoic, băiete! E o trăsătură care te poate ajuta 
uneori, dar în cazul ăsta baţi câmpii. Hani n-a fost nevoit să 
scornească nimic despre Alderson. Crede-mă! 

— Atunci ce-a făcut Francis? Haide, vreau să știu! Trebui să 
știu! 

Hoffman s-a scărpinat în cap și a rămas pe gânduri câteva 
clipe. 

— Bine. O să-ţi spun, dar numai ca să nu-ți mai treacă prin 
cap tot felul de aiureli. Năzbâtia pe care a făcut-o Francis 
Alderson a fost că a încercat să-l recruteze pe unul dintre 
adjuncţii lui Hani. Se împrietenise cu el și începuse să-l invite la 
masă. Tipul părea numai bun de recrutat, așa că Francis a 
încercat. Bineînțeles că i-a oferit niște bani. Facem asta în 
fiecare zi într-un loc sau altul din lumea asta. Lui Hani i-a sărit 
țandăra când a aflat. A zis că am profitat de încrederea lui. Am 
încercat să mușamalizăm totul. Francis a spus că banii erau 
pentru operaţia pe care puştiul individului trebuia s-o facă în 
America. Dar Hani și-a dat seama că era o abureală. Ne prinsese 
cu mâța-n sac. Așa că l-a declarat persona non grata pe Francis. 


— lar mesajul lui era: nu vă jucaţi cu mine! 

— Exact! 

— lar acum ne jucăm cu el. 

— Dumnezeule!  Calmează-te, Roger!  Acordă-mi puţină 
încredere! Și ţi-am mai zis: până la urmă, o să ne fie 
recunoscător. 

e 

Hoffman şi Ferris i-au făcut o vizită lui Hani în dimineața 
următoare. Șeful serviciului secret iordanian era foarte șarmant 
în ziua aceea. Anume pentru vizita distinsului musafir, Hani se 
îmbrăcase într-un costum închis la culoare și își pusese cravată, 
dar după numai câteva minute de conversaţie, cravata îi era 
slăbită, iar haina îi atârna pe speteaza scaunului. judecând după 
felul în care se luau peste picior, ai fi zis că se cunoșteau de 
multă vreme. Hoffman a glumit pe seama unei anume Fifi, o 
femeie care părea să fi fost implicată într-una dintre primele lor 
operaţiuni comune. „O minune a naturii”, a spus Hoffman, 
făcându-i cu ochiul lui Ferris, care habar n-avea la ce înzestrare 
naturală făcea aluzie. 

Când Hoffman i-a oferit lui Hani un trabuc, iordanianul și-a 
scos propria-i cutie de trabucuri și a insistat ca musafirul său să 
ia unul. Și-au aprins trabucurile ieftine și au început să pufăie cu 
un aer satisfăcut, povestindu-și întâmplări petrecute în timpul 
ultimelor operaţiuni. Dar Ferris știa că, atât pentru unul, cât și 
pentru celălalt, atitudinea prietenoasă era o tactică de amânare 
a discuţiei despre problema care îl făcuse pe Hoffman să vină 
tocmai de la Washington. Hani n-a adus vorba despre 
operaţiunea de la Berlin. Poate pentru că era foarte politicos. 
Sau poate că voia să-l oblige pe american să deschidă el 
discuţia în legătură cu acel subiect, ceea ce Hoffman a și făcut 
în cele din urmă. 

— Hani, poate că ar trebui să vorbim pe șleau. Știu că ești un 
om ocupat și că probabil te așteaptă regele. 

— Cum vrei. Știu că americanilor le place să vorbească pe 
șleau. 

Într-adevăr, din tonul lui Hani reieșea că, forțându-l pe 
Hoffman să deschidă subiectul, obținuse o victorie. 

— Vrei să vorbim despre Berlin, desigur. Presupun că domul 
Ferris ţi-a dat toate detaliile. 


— Da, mi-a povestit cum a fost. Trebuie să recunosc: e al 
naibii de bine că ai reușit să-l identifici și să-l urmărești pe 
individul ăla. E o operaţiune de nota zece! De nota zece! Dar 
trebuie să-ţi spun că sunt un pic nemulţumit. 

— De ce ești nemulțumit, Ed? a întrebat iordanianul pe un ton 
preocupat și de nepătruns. 

— Pentru că nu sunt implicat mai mult în operaţiune. Vreau să 
te ajut să-l folosești cât mai bine pe Mustafa Karami, băiatul de 
la Berlin. Vreau să aflu dacă nu cumva am putea să-l infiltrăm 
chiar în inima rețelei care organizează atentatele cu mașini- 
capcană din Europa. Pentru noi, prietene, e o chestiune de viață 
și de moarte. Indivizii ăștia vor să omoare americani. De aceea 
te rog să faci o favoare Statelor Unite, anume să conducem 
această operaţiune împreună. 

Hani a tăcut vreo cinci secunde. Nu-i făcea plăcere să-l 
dezamăgească pe Hoffman. 

— Îmi pare rău, Ed, a spus el în cele din urmă. Așa cevae 
imposibil. Știi mai bine decât oricine că de fapt nu există 
operaţiuni comune. Întotdeauna există o parte care știe mai 
mult și una care știe mai puţin. Așa că lasă-măa să conduc 
singur. Îmi cunosc meseria. Te-am dezamăgit eu vreodată? 

— Nu, e prima oară. Și nu-mi place. Vrem să te ajutăm să-ți 
conduci operaţiunea. Putem să aducem o contribuţie importantă 
la cazul ăsta. Întâmplarea face să știm foarte multe despre 
Karami. Agenţia pentru Securitate Naţională îl supraveghează 
de multă vreme. 

Hoffman a scos din servietă un dosar roșu, pe care se vedea 
un șir de cuvinte-cheie, și l-a pus pe birou. 

— Vreau ca operaţiunea aceasta să fie un succes. Dar 
problema e că n-o să-ţi dau informaţiile pe care le am decât 
dacă o să conducem împreună. 

Hani s-a uita la dosar, apoi la Hoffman. Ferris a înțeles că în 
interiorul său se dădea o luptă. 

— Îmi pare rău, Ed. Nu pot să te duc cu preșul. Ți-aș putea 
spune că vom conduce împreună operaţiunea, numai ca să te 
fac să te simţi mai bine, dar n-ar fi adevărat. Noi l-am găsit și l- 
am recrutat pe Karami, așa că tot noi o să-l folosim. O să-ți 
spunem tot ce aflăm. Îmi pare rău, dar numai în condiţiile astea 
vom putea colabora. 


Hoffman s-a încruntat. S-a uitat la Ferris, ca și cum ar fi vrut 
să hotărască dacă să-i ceară să iasă din cameră, apoi s-a întors 
către gazdă. 

— Nu mi-ar plăcea deloc să-l rog pe președintele Statelor 
Unite să-l sune pe Maiestatea Sa și să i se plângă de situația 
asta. Suntem aliaţi. De aceea Congresul este dispus să aprobe 
virarea în secret a banilor care acoperă cea mai mare parte a 
cheltuielilor necesare pentru operaţiunile voastre. Banii ăia sunt 
folosiţi și pentru alte activităţi, ca să le zic așa, ale guvernului 
iordanian. Să știi că nu mi-ar plăcea deloc. Dar îmi faci viaţa 
grea, Hani. Mă pui într-o situaţie de căcat. Și nu-mi place deloc! 

— Nu mă ameninţa, prietene! i-a retezat-o scurt iordanianul. 

Tonul lui, care de obicei era foarte cuviincios, devenise aspru. 

— Să nu mă mai ameninţi niciodată, Ed, că n-o să-ţi meargă! 
Regele n-o să permită așa ceva! Și nici eu! Mai degrabă 
renunțăm la toţi banii voştri decât să vă închipuiţi că ne puteţi 
cumpăra cu câteva sute de milioane de dolari. L-am avertizat 
deja pe domnul Ferris, subordonatul tău cel tânăr, și mi-am 
închipuit că ţi-a spus. 

— Roger m-a sfătuit să nu-ţi cer să conducem operaţiunea 
asta împreună. Mi-a spus că o să te enervezi și a avut dreptate. 
Dar eu tot vreau să controlez operaţiunea într-o oarecare 
măsură. 

Hani a dat din cap. 

— N-ai s-o controlezi deloc! l-am spus și domnului Ferris că 
operațiunea e complicată și necesită mult timp. Dacă încercăm 
s-o grăbim ca să punem mâna pe potul cel mare, n-o să ne 
alegem cu nimic. De-aia trebuie să ai răbdare. 

— Știu că e complicat! Doar nu-s cretin, a spus Hoffman, 
lovind ușor cu mâna dosarul de carton din fața sa. Am citit 
transcrierile convorbirilor telefonice pe care le-a interceptat 
Agenţia pentru Securitate Naţională. 

Apoi a zâmbit. 

— Ar fi bine să le citeşti și tu. 

Hani s-a uitat încă o dată la dosar. 

— Aș vrea să le citesc. 

Adevăratul atu al Americii în lumea serviciilor secrete nu erau 
nici banii, nici agenţii secreţi, ci capacitatea de a intercepta 
aproape orice convorbire de pe lumea asta. 

— Cât de valoroase sunt interceptările? a întrebat iordanianul. 


— Foarte valoroase! Din ele reiese că, în ultimele șase luni, 
Mustafa Karami s-a aflat în legătură cu Hussein Amary, un lider 
Al Qaeda din Indonezia. Am auzit de el de la singaporezi. Ți-e 
cunoscut? 

— Amary? a rostit Hani, apoi s-a gândit câteva clipe. Nu, nu 
cred. 

— Păi, ar fi trebuit. După părerea noastră, Amary e foarte 
periculos. Se află în legătură cu cel care plănuiește atacurile cu 
mașini-capcană din Europa. Noi îi spunem Suleiman. lar dacă 
Amary ţine legătura și cu Mustafa Karami, înseamnă că omul tău 
de la Berlin e mult mai implicat în plănuirea operaţiunilor decât 
îți închipui tu. 

— Foarte interesant! 

Hani părea descumpănit. 

— Mda, nu-i așa? 

— Îmi poţi da transcrierile convorbirilor? S-ar putea să ne fie 
de ajutor. După cum ai spus, avem același dușman. 

— Și mie ce-mi iese? 

— Ce ţi-am spus mai înainte: o să-ți pun la dispoziţie 
informaţiile pe care le obţinem. Cert e că dacă am dispune de 
mai multe informaţii, operaţiunea ar avea mai mult succes, iar 
tu ai obţine mai mult de pe urma ei. Dacă pe parcursul 
desfășurării operaţiunii se va ivi ocazia să colaborăm la 
planificarea ei, n-o să mă opun. lar Maiestatea Sa nu cred c-o să 
aibă nimic împotrivă. Și vom fi foarte recunoscători Statelor 
Unite pentru ajutorul acordat. 

Hoffman a luat dosarul de pe birou. Ferris nu-și putea da 
seama dacă avea să-l pună la loc în servietă. Dar, după câteva 
secunde, i l-a dat lui Hani. 

— Imi place de tine. Joci tare! 

— Ahlan wa sahlan, a spus Hani. Întotdeauna ești binevenit la 
noi. 

— Să nu mă tragi în piept! 

— Dragă Ed, suntem aliaţi. Avem un dușman comun. Trebuie 
să ne purtăm respectuos unul faţă de celălalt. 

lordanianul strângea dosarul în mână de parcă l-ar fi obţinut 
cu prețul unei lupte. Și-au dat mâna, au mai discutat o vreme și, 
în cele din urmă, americanii au plecat. 


Hoffman și Ferris n-au vorbit deloc nici pe drumul de 
întoarcere la ambasadă, nici când au străbătut coridoarele. Au 
început să discute abia când au ajuns în incinta izolată a sălii de 
ședințe. 

— Cum de-ai reușit? La sfârșitul discuţiei, ajunsese să-ți 
cerșească lucrul pe care ai venit tocmai de la Washington ca să 
i-l dai. 

— A fost ușor. N-a trebuit decât să-l manipulez fără niciun fel 
de scrupul. Întotdeauna m-am priceput. 

— Interceptările erau adevărate? 

— Mai mult sau mai puţin. N-avem niciun dubiu că Amary și 
Karami comunicau. Îmi aduc aminte că au luat legătura pentru 
prima oară la puţină vreme după ce iordanienii au început să 
supravegheze apartamentul de la Berlin al lui Karami. 

— De unde știaţi voi, cei de la agenţie, că îl supravegheau? 

— Nu suntem chiar atât de proști. Mă rog, cel puţin eu nu 
sunt. Nemţilor nu le place ca pe teritoriul lor să se desfășoare 
nicio operaţiune fără acordul lor. Așa că, atunci când au 
observat că se întâmplă ceva, ne-au anunțat. 

— Hani crede că nemţii habar n-au de operaţiunea lui. 

— Asta e una dintre greșelile lui. Când se află pe teritoriul lui, 
e genial, dar tocmai din cauza asta e niţel cam încrezut când 
acţionează în altă parte. Îmi pare rău că trebuie să spun. 

Ferris se scărpina în cap. Încă încerca să înţeleagă cum 
anume se legau lucrurile pe care i le spunea Hoffman. 

— Cine a iniţiat convorbirile dintre Amary și Karami? 

— Amary, evident! 

— De ce e atât de evident? 

Hoffman l-a tras pe Ferris lângă el. Îi era teamă că le-ar fi 
putut fi ascultată conversaţia chiar și în sala de ședințe izolată. 

— Pentru că Amary e omul nostru, i-a șoptit Hoffman. Asta e 
șpilul - e omul nostru! lar mulţumită operaţiunii lui Hani o să 
reușească să se infiltreze în Al Qaeda. lordanienii or să-l pună în 
legătură cu rețeaua, iar apoi o să înceapă distracţia. 

— Grozav! E un plan excelent! Mă rog, exceptând faptul că 
trebuie să-i păcălim pe iordanieni. 

— E absolut necesar. Am încercat să fiu rezonabil: i-am 
propus să conducem operaţiunea împreună, dar prietenul tău 
Hani m-a refuzat. N-ar fi trebuit, dar m-a refuzat. Așa că acum o 
să procedăm altfel. N-a fost nevoie să-l conving să ia 


interceptările alea - pur și simplu a înhăţat dosarul. În orice caz, 
iordanienii or să iasă foarte bine din afacere. O să fie cea mai 
importantă operaţiune din cariera lui Hani. Și din cariera ta. 
Așteaptă și-ai să vezi. Trebuie să înţelegi că America se află în 
război, iar regulile s-au schimbat. 

— Așa îmi spune întruna și nevastă-mea. 

— Are dreptate. Luptăm împotriva unui dușman nemilos și nu 
ne mai putem bizui pe bunăvoința prietenilor noștri. Nu mai 
putem sta în baza unor iordanieni geniali. America poartă 
propriul ei război, ceea ce înseamnă că trebuie să organizăm 
propriile noastre operaţiuni împotriva teroriștilor din Al Qaeda. 
N-avem de ales. Dacă așteptăm, or să moară oameni. 

— Sper ca planul să meargă, a spus Ferris, închizând ochii. 

— O să meargă. E o operaţiune bine gândită. Și dacă n-o să 
meargă, o să încercăm altceva. Așa e în război - trebuie să 
improvizezi! Așa că, dragul meu, nu-ţi mai face griji și dă o 
mână de ajutor! Mă bazez pe tine! Pot să mă bazez pe tine? 

— Bineînţeles! Poţi să ai încredere totală! Și să știi că nu-mi 
fac griji, ci mă gândesc la anumite lucruri: arabii sunt diferiţi de 
noi. 

— Atunci nu te gândi prea mult, că o să te consumi nervos! i-a 
spus Hoffman, punându-și mâna cărnoasă pe umărul lui. Adu o 
sticlă de whisky și niște gheaţă. Trebuie să mă îmbăt rău de tot, 
ca să mă ia somnul în avion. 

— Pleci la Washington în seara asta? 

— Înî! l-am promis lui Ethel că o duc la un spectacol mâine 
seară. La Regele Leu. Îţi spun cinstit că nu înţeleg cum vine 
chestia! Cum să transformi un film de desene animate într-un 
spectacol pe Broadway? Dar Ethel vrea să meargă, iar eu o să 
mă conformez. 

Ferris era încântat de ideea că Hoffman era ţinut sub papuc 
de o soţie pe nume Ethel. Și-a amintit nu de soţia lui, ci de Alice, 
și s-a gândit că i-ar fi plăcut să o ducă la un musical de pe 
Broadway, sau la un film, sau într-un loc în care ar fi putut uita 
că, în ţinutul acela plin de dealuri aride și prăfoase, duceau o 
viaţă pe muchie de cuțit. Ferris a plecat să aducă o sticlă de 
whisky, iar Hoffman a rămas în sala de ședințe, zâmbind 
împăcat - semăna cu un anti-Buda. 

Alice Melville a plecat la Boston pentru înmormântarea 
mătușii ei. Ferris a condus-o la aeroport. Era îmbrăcată cu o 
fustă largă verde-deschis și o bluză albă. Işi prinsese părul cu o 
panglică, iar singurul lucru care îi lipsea era o agrafă. 

— Ce-i cu înfățișarea asta de fată cuminte? 

Era o latură a ei pe care o vedea pentru prima oară. 

— Nu vreau s-o sperii pe mama. E de acord ca eu să lucrez în 
lordania, numai pentru că regele a învăţat la Deerfield. 

Alice ţinuse foarte mult la mătușa ei, o avocată curajoasă, 
foarte implicată în viaţa societăţii civile, care o încurajase să 
meargă în lordania atunci când toţi cei din jurul ei o socoteau 
nebună. Chiar în seara când a ajuns în America, Alice i-a trimis 
lui Ferris un e-mail în care a adăugat și următorul lucru: „Mătușa 
Edith era și mai nebună decât mine.” În primele zile, i-a trimis 
câteva mesaje caraghioase - unul dintre ele conţinea un filmuleţ 
de desene animate de pe internet, în care Statele Unite îl 
scoteau din sărite pe Bin Laden asaltându-l cu telefoane 
promoționale. Apoi nu i-a mai scris. Desigur, era foarte ocupată, 
sau foarte afectată de moartea mătușii. Sau poate că, odată 
întoarsă acasă, unde se simţea în siguranță, uitase cu totul de 
el. 

Ferris s-a adâncit în muncă. Vizita lui Hoffman fusese un 
adevărat șoc pentru el - îi adusese aminte că lucra într-o branșă 
în care orice acţiune era permisă, atâta vreme cât dădea roade. 
Se întreba dacă folosea într-adevăr la maximum mijloacele pe 
care le avea la îndemână pentru a pătrunde în reţeaua lui 
Suleiman. De fapt, nu dispunea decât de adresa casei 
conspirative în care agenții lui Suleiman îl recrutaseră pe Nizar, 
bietul irakian care fusese omorât la mai puţin de douăzeci și 
patru de ore după întâlnirea cu Ferris. Era o vilă situată la 
marginea de sud a orașului, în cartierul Jebel Al-Akhthar. Din 
momentul în care făcuse rost de adresă agenţia o supraveghea 
încontinuu. Pusese la cale o misiune prin care reușise să se 
conecteze la linia telefonică a vilei și adunase o mulţime de 


informaţii despre familia iordaniană care locuia acolo, încercând 
să găsească legături între membrii ei și agenţii Al Qaeda. Dar 
încă nu ieșise nimic la iveală. 

Era o casă simplă, construită din bolţari și înconjurată de un 
zid murdar, ridicat din cărămizi. Proprietarul ei era un iordanian 
puţin trecut de șaizeci de ani, pe nume Ibrahim Alousi, care 
lucrase pentru o firmă de construcţii arabă din Kuweit și se 
pensionase de puţină vreme. Cei doi fii ai săi erau ingineri și 
lucrau pentru filiala din lordania a aceleiași companii, iar soțiile 
și copii lor trăiau cu toţii în acea vilă. Toţi erau musulmani 
practicanți. Se sculau în zori pentru rugăciunile de dimineaţă și 
mergeau aproape în fiecare vineri la moschee, dar nu păreau să 
aibă vreo legătură cu grupurile salafiste” din lordania. Oamenii 
lui Ferris au supravegheat vila cu răbdare și s-au ţinut după 
membrii familiei, dar n-au găsit niciun indiciu care să ateste 
vreo legătură între ei și reţeaua lui Suleiman. Poate că familia 
Alousi era foarte precaută, dar în cele din urmă șeful de 
operaţiuni de la Departamentul pentru Orientul Apropiat îl 
sfătuise să pună capăt acelei operaţiuni de supraveghere - era 
scumpă și nu furniza nicio informaţie. Dar Ferris nu voia să 
renunţe la singura lui pistă, pe care o obținuse cu prețul unor 
vieți omenești. Membrii familiei Alousi aveau un aer atât de 
nevinovat, încât lui Ferris i se păreau suspecți. 

Așa că a hotărât că venise timpul să treacă la acţiune. 
Așteptase destul ca oamenii din reţeaua lui Suleiman să-și 
trădeze prezenţa într-un fel sau altul. Venise momentul să-i 
provoace. Avea să arunce o momeală - o provocare irezistibilă - 
membrilor familiei Alousi, ca să vadă cum aveau să reacționeze. 
Și întâmplarea făcea să aibă la îndemână exact momeala de 
care avea nevoie ca să-și ademenească prada. Francis Alderson, 
predecesorul său, recrutase un tânăr palestinian pe nume 
Ayman, care se refugiase din Jenin, un oraș din Cisiordania. 
Locuia la Amman și, la fel ca majoritatea palestinienilor, lucrul 
pe care și-l dorea cel mai mult era o viză pentru Statele Unite. 
Consulatul îl recomandase centrului CIA din Amman ca pe un 
posibil recrut, iar Alderson aprobase racolarea lui chiar înainte 


? Salafism: școală de gândire sunnită care susţine că doctrina islamică era completă 
încă de pe vremea lui Mahomed, respingând toate inovațiile care i-au fost aduse 
ulterior. (n.tr.). 


să fie dat afară. Deși în documentele centrului figura ca agent, 
nu i se atribuise încă nicio misiune. Ferris îi făcuse rost de una. 

S-a întâlnit cu Ayman într-o cameră a hotelului 
Intercontinental, situat în apropierea Pasajului trei. În anii '80, 
când Ambasada Statelor Unite se afla peste drum, hotelul 
constituia inima vieţii mondene, dar de ceva vreme nu mai era 
în centrul atenţiei. Când Ayman a ciocănit la ușa apartamentului 
de la unul dintre etajele superioare, Ferris era deja înăuntru și îl 
aștepta. Lumina puternică a soarelui se reflecta în apa piscinei 
de lângă hotel și pătrundea prin ferestre. După ochii larg 
deschişi ai tânărului, Ferris și-a dat seama că era camera cea 
mai luxoasă pe care o văzuse vreodată. Avea înfățișarea aspră a 
unui arab tânăr: mâini vânoase, față osoasă și ten plin de bube, 
acoperit în parte de o barbă ţepoasă. Purta o tichie de rugăciune 
împletită din lână albă. Era omul pe care-l căuta. 

l-a spus tânărului ce avea de făcut. Trebuia să meargă la casa 
din cartierul Jebel Al-Akhthar și să spună că voia să-l vadă pe 
unul dintre fraţii Alousi. Dacă nu era niciunul acasă, trebuia să 
întrebe când aveau să se întoarcă, iar apoi să meargă acolo încă 
o dată. Când avea să-l întâlnească pe unul dintre ei, trebuia să 
spună o singură propoziţie: „Am un mesaj din partea lui 
Suleiman.” Când acela dintre fiii lui Alousi cu care ar fi reușit să 
stea de vorbă l-ar fi întrebat ce mesaj fusese însărcinat să 
transmită, Ayman trebuia să-i spună să meargă la o anumită 
adresă din Zarqga în ziua următoare, la ora șapte seara. Era o 
capcană: dacă familia ar fi avut vreo legătură cu rețeaua, atunci 
cu siguranţă unul dintre membrii ei ar fi trebuit să meargă la 
acea adresă, fie și numai ca să verifice dacă mesajul era fals. 

Când Ferris i-a repetat instrucțiunile, Ayman părea neliniștit. A 
încercat să-l încurajeze. l-a spus că dacă avea să îndeplinească 
așa cum trebuia misiunea, urma să primească viza pentru 
Statele Unite, dar dacă avea să facă vreo greșeală, ar fi încăput 
pe mâinile celor de la Departamentul General de Informaţii. 

e 

Casa familiei Alousi era construită în coasta unei coline 
abrupte. Avea două niveluri, iar barele de fier forjat ruginite care 
se vedeau pe acoperiș dădeau de înțeles că bătrânul Alousi 
intenționase să construiască nu un etaj, ci două, dar rămăsese 
fără bani. Pe străzile din apropiere, bărbaţi cu broboade și femei 
cărora nu li se vedeau decât ochii mergeau cu capetele plecate, 


fără să audă și fără să spună nimic. Vântul șuiera pe străzile 
prăfoase și desprindea pietricele de pe coastele colinei. Întrucât 
Ferris pusese un agent să supravegheze clădirea, putea urmări 
pe monitorul său tot ce se întâmpla. Ayman s-a apropiat de ușa 
casei și a vorbit mai întâi cu o femeie. Apoi a apărut bătrânul 
Alousi, iar Ferris a clătinat din cap, crezând că băieţii lui erau 
plecaţi. Dar, în cele din urmă, a apărut în prag unul dintre ei, 
îmbrăcat cu un trening bleumarin. S-a uitat precaut la Ayman, 
apoi l-a invitat în casă. 

Ayman a rămas înăuntru aproape o oră. Ferris nu-și putea da 
seama dacă era de bine sau de rău. Într-o oră, familia Alousi îi 
putea pune suficiente întrebări cât să iasă la iveală că 
identitatea sumară pe care o construise Alderson pentru tânărul 
său agent nu era decât o născocire. Dar când Ferris l-a 
chestionat în noaptea aceea, Ayman i-a spus că în ora pe care o 
petrecuse înăuntru nu se întâmplase nimic important. Mai exact, 
nu se întâmplase nimic. Transmisese mesajul așa cum îi ceruse 
Ferris. Spusese că avea un mesaj de la Suleiman. Îl întrebaseră 
cum era posibil să primească un mesaj de la Suleiman, din 
moment ce nu cunoșteau niciun Suleiman. Spuseseră că 
probabil era o greșeală. Ferris l-a întrebat de ce stătuse atât de 
mult, din moment ce nu înţeleseseră mesajul, iar Ayman i-a 
spus că, din politeţe, îl serviseră cu ceai și cafea, apoi îl 
întrebaseră despre familia lui din Jenin și despre prietenii lui. Îl 
întrebaseră și dacă fusese arestat vreodată de israelieni. Ayman 
era bucuros că-și îndeplinise misiunea, oricare ar fi fost ea. Voia 
să afle când urma să obţină viza, iar Ferris i-a spus că avea să 
dureze câteva săptămâni, cel mult o lună. 

e 

Trei zile mai târziu, Departamentul General de Informaţii a 
descoperit cadavrul lui Ayman îngrămădit într-o ladă de gunoi 
amplasată în apropierea adresei din Zarga unde ar fi trebuit să 
aibă loc întâlnirea. Limba îi fusese smulsă, iar în locul ei se 
vedea un ciot acoperit cu sânge închegat. Cadavrul avea și alte 
semne de tortură: coaste rupte și degete lipsă. Unul dintre 
asistenții lui Hani îi adusese pozele la ambasadă într-un plic 
înăuntrul căruia se afla și un bileţel cu următoarea însemnare: 
„Pentru informarea dumneavoastră.” Deci iordanienii știau că 
luase legătura cu Ayman. S-a străduit să se uite la fotografii. Îi 
era foarte îndatorat bietului băiat. 


Ferris l-a sunat pe adjunctul lui Hani și i-a spus că avea nevoie 
de o favoare. l-a dat adresa familiei Alousi din Jebel Al-Akhthar, 
cerându-i să facă de urgenţă o descindere și să-i aresteze pe 
toți cei care locuiau acolo. l-a spus că avea să-i explice totul mai 
târziu. Echipa DGI a ajuns acolo într-o oră, dar n-a găsit pe 
nimeni. Toţi membrii familiei Alousi plecaseră în mare grabă, 
părăsind casa noaptea, pe drumul din spate. Aruncaseră câteva 
haine în valize și dispăruseră în întuneric. Adjunctul lui Hani l-a 
sunat pe Ferris și i-a spus că DGI va încerca să pună mâna pe 
familia Alousi. Dar Ferris bănuia că toţi membrii ei trecuseră 
deja graniţa - se aflau la Damasc, la Riad sau poate la Fallujah. 

Momeala lui Ferris funcţionase - vila era într-adevăr o casă 
conspirativă. Dar totul se dusese de râpă. Toate informaţiile pe 
care le obţinuseră mulțumită supravegherii continue erau 
inutile. Hani nu sunase, iar Ferris se simţea ușurat, pentru că nu 
fusese nevoit să-i explice cum ajunsese tânărul din Jenin în lada 
de gunoi. Învăţase ceva din acea operaţiune, anume că 
infiltrarea în reţeaua dușmanului era mai dificilă decât își 
închipuise. Se afla în fața unui zid și niciuna dintre cărămizi nu 
era slăbită. Poate că Hoffman avea dreptate. Poate că singurul 
mijloc prin care putea pătrunde în reţea era înșelătoria, dar nu- 
și putea da seama cum anume ar fi putut să-și înșele dușmanul. 

e 

Ferris aștepta ca Alice să se întoarcă. Ura partea birocratică a 
muncii sale. Pentru absolut orice lucru era nevoie de rapoarte, 
aprobări și mesaje telegrafice semnate cu nume de cod, cărora 
ofiţerii CIA le spuneau „nume ridicole”. Numele lui de cod era 
Hanford J. Sloane. Dacă ar fi vrut, ar fi putut inventa la 
adăpostul acelui pseudonim o puzderie de operaţiuni și recrutări 
fictive. Dar lui Ferris chiar îi plăcea spionajul. In schimb, 
hârţoagele îl plictiseau la culme. 

Monotonia de la birou a fost întreruptă de o telegramă secretă 
primită de la Andy Cohen, cel mai bun prieten al lui de la Fermă, 
al cărui „nume ridicol” era Everett M. Farcas. Înainte să intre în 
CIA, Cohen era înscris la un doctorat în sinologie și, la fel ca 
Ferris, suferea de plictiseală în stadiu terminal. Era înalt și avea 
un barbișon compus din câteva fire subțiri. La început, 
instructorii îl puseseră să și-l radă, dar apoi Cohen îl lăsase din 
nou să crească. Îi plăcea să ironizeze tot și pe toată lumea. Spre 
deosebire de Ferris, care știa de la tatăl său cât de banală putea 


fi munca în agenţie, Cohen își imaginase că lumea spionajului e 
plină de bărbaţi ca Pierce Brosnan și de femei ca Sharon Stone. 
Când dăduse de instructorii de la Fermă, bondoci și trecuţi de 
patruzeci de ani, îi șoptise lui Ferris: „E o glumă, nu?” Viaţa pe 
care o dusese în tabăra de antrenament i-a dat de înţeles că 
situaţia din CIA era nasoală. În noaptea dinaintea absolvirii 
stagiului, îi spusese: „Ştii ceva, oamenii ăștia-s niște ratati.” Dar 
a rămas în agenţie și îi trimitea regulat rapoarte despre 
incompetenta și prostia colegilor săi. 

Primul său post în străinătate a fost la Taiwan, unde a ignorat 
avertismentul pe care i-l dăduse șeful centrului CIA și a recrutat 
agenţi taiwanezi. Ca pedeapsă pentru iniţiativa lui inadmisibilă, i 
s-a dat un post la Corpul de Control al Cadrelor de la sediul 
central. Creat la începutul anilor '90, cu scopul de a reduce 
cheltuielile inutile și birocraţia, CCC devenise un fel de 
manufactură, care oferea locuri de muncă pentru zeci de ofiţeri 
de recrutare transformați în scriptologi. Corpul examina 
activitatea agenţilor și, dacă era cazul, îi disponibiliza pe cei 
care nu mai erau utili. Întrucât lui Cohen i se părea că toți 
agenții erau inutili, ar fi vrut să-i concedieze în bloc, dar nu-i 
plăcea deloc să care de colo-colo hârțoage și să purice dosarele 
de activitate ale agenţilor. Așa că lucra cât mai puţin posibil, iar 
în timpul care-i rămânea făcea schimb valutar de pe contul pe 
care și-l deschisese la E*Trade și scria diatribe pe care i le 
trimitea lui Ferris. 

Ultima lui epistolă începea astfel: 


Colegii mei de la CCC sunt proști bâtă, Roger! Mă 
înspăimântă! La CCA au ajuns toti indivizii de la Fermă 
care erau atât de neghiobi, încât nici nu știau să 
citească o hartă. Înfricoșător e că ăștia decid care 
agenți merită să fie păstraţi. Zău că e incredibil! Tipul 
din biroul de alături e un mormon din Salt Lake pe care 
îl cheamă Stan. leri mi-a spus că unul dintre ofițerii de 
recrutare ar trebui dat afară pentru că a recunoscut la 
testul cu detectorul de minciuni că, atunci când era mic 
și locuia la o fermă din Nebraska, a făcut sex cu o oaie. 
O chestie ridicolă, nu? Dar Stan s-a supărat rău de tot. 
A zis că individul reprezintă un risc pentru agenție. Ce-o 
fi fost în capul lui? Că o să-l șantajeze oaia? lti vine să 


crezi? Și să-ți mai zic una tare! Îl mai tii minte pe Aaron 
Fink, de la cursul de supraviețuire și autoapărare? Ei 
bine, Stan crede că recrutările pe care le face Fink în 
Lima sunt fictive, pentru că majoritatea recrutților au 
nume evreiești. Doamne fereste! E limpede că Fink e 
evreu, dar oare Stan îşi închipuie că îi recruta pe 
indivizii ăia la ordinele baronului Rothschild? Te apucă 
groaza! Așa că m-am uitat pe lista agenților lui Aaron și 
am văzut că pe cei mai mulți îi chema Sanchez sau Ruiz 
- nume spaniolești cât se poate de obișnuite nu 
Schickelgruber sau Gottbaum, pentru numele lui 
Dumnezeu! Așa că i-am spus lui Stan: „Prietene, cred 
că nu prea ai nimerit-o! Astea nu-s nume evreiești și, 
chiar dacă ar fi, unde dracului vezi tu problema?" lar 
Stan îmi zice: „S-ar putea ca numele să fi fost 
schimbate.”  Mânca-ţi-aș! Care va să zică ăștia-s 
oamenii cu care am de-a face! Nu-s doar tâmpiţi, ci 
tâmpiţi antisemiti în toată regula! Zău așa, agenția se 
duce de râpă! Să nu te întorci! Rămâi pe teren cât de 
mult poți, apoi scoate la înaintare piciorul ăla paradit și 
pensionează-te pe caz de boală. Eu o să mă angajez la 
Fox News, ca să dau nas în nas cu realitatea! Cu drag, 
Everett M. Farcas. 


Ferris i-a trimis un răspuns scurt, de care a atașat și câteva 
glume pe care le găsise pe internet. Cohen avea dreptate. Mulţi 
dintre angajaţii agenţiei erau de o incompetenţă ridicolă. Dar 
Ferris nu era incompetent, iar Hoffman cu atât mai puţin, așa că 
avea să uite de toți ceilalţi și să-și vadă de treabă. 

e 

Ca să se mai destindă, Ferris s-a dus la biblioteca de la 
Consiliul Britanic. Unul dintre hobby-urile lui era să citească 
despre operaţiunile de spionaj din cel de-al Doilea Război 
Mondial. Citise aproape toate cărţile care se scriseseră vreodată 
despre moșia  Bletchley!*, despre tehnica de spionaj a 
britanicilor și despre stratagemele prin care îi păcăleau pe 
nemți, manipulându-le agenţii prinși în Marea Britanie. Ferris 


D Moșia Bletchley este situată în orașul Milton Keynes din comitatul Buckinghamshire. 
In timpul celui de-al Doilea Război Mondial, a adăpostit cel mai important centru 
britanic de decriptare a comunicațiilor codate. (n.tr.). 


știa că britanicii se aflaseră la un pas de a pierde războiul. 
Retragerea de la Dunkerque fusese un dezastru, iar 
bombardamentele aeriene ale nemților le provocaseră mari 
pierderi. Dușmanii lor erau mai puternici și mai feroce. Singurul 
avantaj al britanicilor era că se pricepeau la dezlegat enigme. 
Ferris lua cărţi de pe rafturi și spera să găsească ceva care să-l 
îmbărbăteze sau măcar să-l distragă de la munca sa. 
e 

La o săptămână după plecarea lui Alice, Ferris se afla în 
apartamentul său mare și gol și, ca de obicei, mânca singur. 
Geamurile zornăiau din pricina vântului de sfârșit de octombrie - 
o adiere rece și uscată care venea dinspre deșert și îl pătrundea 
pe Ferris până la oase. Era ziua în care Gretchen obișnuia să-l 
sune. Dar conversaţia lor a fost mai plicticoasă decât de obicei. 
Ferris nu putea să vorbească despre muncă și nici nu știa 
despre ce altceva să discute cu ea. Vorbind șoptit și gutural, 
Gretchen i-a povestit lucrurile pe care voia să i le facă în pat, 
atunci când avea să se întoarcă. Ferris i-a cerut să înceteze, 
pentru că linia telefonică probabil că era urmărită, dar n-a reușit 
decât s-o excite și mai tare. 

— Chestia asta nu-mi place deloc! 

Se referea nu doar la discuţia despre sex pe o linie telefonică 
urmărită, ci și la relaţia lor. 

— Ești prost dispus, iubitule. Asta-i tot. Sună-mă când n-o să 
mai fi atât de ursuz. 

„Recunoaște! și-a spus el când a închis telefonul. Ți-e dor de 
Alice.” Și mai era ceva: îi era teamă ca nu cumva Alice să-și fi 
pierdut interesul pentru el după ce se întorsese acasă și trăise 
printre studenţii supradotaţi din Boston, acel centru universitar 
care reprezenta o mare pepinieră de talente. Viaţa lui părea o 
imagine în oglindă cât se poate de perversă. Era căsătorit cu 
Gretchen, pe care n-o iubea, și se îndrăgostise de Alice, dar îi 
era teamă că ea s-ar fi putut simţi atrasă de alt bărbat. 

e 

Ferris era întins în pat și aștepta să-l ia somnul. Așa cum i se 
întâmpla uneori, și-a adus aminte de un episod din viaţa lui care 
îi rămăsese întipărit în memorie. Era vorba de un meci de lupte 
greco-romane pe care îl disputase pe vremea când se afla în 
ultimul an la liceul George Marshall din Fairfax. Conducea cu o 
diferenţă de puncte destul de mare și ar fi putut să câștige în 


cea de-a treia repriză. Deși adversarul său era epuizat, Ferris nu 
slăbea ritmul. Voia să-l pună la podea și să obțină o victorie 
categorică. Îl apucase de gât și îi trăgea cu putere braţul în jos, 
astfel încât să-l trântească pe spate. Băiatul a încercat să spună 
ceva, dar n-a reușit decât să scoată un geamăt. Apoi s-a auzit o 
trosnitură și un țipăt foarte ascuţit. Ferris și-a dat seama că-i 
rupsese mâna. Spectatorii au rămas uluiţi și n-au scos niciun 
cuvânt în timp ce adversarul său a ieșit din ring bălăbănindu-se 
și ținându-se de încheietura mâinii rupte. Apoi au început să 
huiduiască. Unii dintre spectatori presimţiseră că avea să se 
întâmple ceva grav - își dăduseră seama că Ferris nu voia doar 
să-și învingă adversarul, ci să-l distrugă. Când se gândea la acel 
meci, își aducea foarte bine aminte mai ales momentul de 
dinainte să audă trosnitura, când băiatul gemuse și încercase 
să-i spună să se oprească. 

Ferris a închis ochii, încercând să alunge amintirea. Deși trăia 
cu ea de aproape douăzeci de ani, încă îl mâhnea. Nu violenţa în 
sine era problema, ci violenţa neintenţionată - faptul că putea 
face rău cuiva fără să vrea. Apoi și-a îndepărtat gândul - dacă 
voia, își putea împiedica mintea să zăbovească asupra lucrurilor 
care-l deranjau - și în cele din urmă a adormit. 

e 

Alice s-a întors după zece zile și, imediat ce a aterizat la 
aeroportul Regina Alia, l-a sunat pe Ferris. 

— Îmi pare rău, dar să știi că mi-a fost dor de tine, i-a spus, ca 
și cum și-ar fi recunoscut un defect de caracter. Cât am fost 
plecată, m-am gândit mult la tine, Roger. De fapt, tot timpul. 
De-aia nu te-am sunat: eram neliniștită. 

— Da? Și mie mi-a fost dor de tine. O fi bine sau rău? 

— Nu știu. Presupun că e de bine. Dar o să trebuiască să 
aflăm. 

— Așa e! Când începem? 

— Păi... a spus ea, făcând o pauză ca și cum s-ar fi gândit cu 
adevărat la problemă. De mâine seară. Ce zici? Trebuie să mă 
odihnesc. Bărbatul care a stat lângă mine în avion a sforăit 
toată noaptea, de la Boston până la Londra. Și, în plus, avea 
bromhidroză. 

— La ce oră să vin să te iau? 

— Nu prea îmi place să ne întâlnim în oraș. Spune-mi, știi să 
gătești? 


— Oarecum. Nu foarte bine. 

— Nu contează. Cumpără carne pentru friptură, câţiva cartofi 
și niște vin. N-o să avem nevoie de altceva. Ce zici? Și niște 
fasole verde, dacă găsești. Sau broccoli. Sau morcovi. E bine 
așa? 

Ferris i-a promis că avea să se ocupe de cumpărături, iar când 
a închis telefonul era bucuros. Și-a petrecut cele douăzeci și 
patru de ore care au urmat așteptând cu plăcere momentul în 
care avea s-o revadă: se gândea nu doar la sex, ci mai ales la 
bucuria de a o avea din nou alături de el pe Alice - o apă azurie, 
nesfârșit de adâncă. l-a cerut menajerei să arunce ziarele vechi 
și toate resturile care se adunaseră prin casă, apoi a trimis-o să 
cumpere de mâncare și multe flori. A pus niște lumânări în 
dormitor, dar apoi s-a gândit că ar fi fost prea mult și le-a strâns. 

Alice a întârziat jumătate de oră. Când a deschis ușa și s-a 
uitat la ea, Ferris a dat ușor din cap. Alice avea un chip luminos, 
pe care se putea citi nerăbdarea, iar părul ei blond părea că 
scânteia în întunericul albăstrui al nopţii. 

— Dumnezeule, cât de frumoasă ești! 

— Lasă-mă să intru odată! Mi-e frig. 

A intrat în apartament, l-a sărutat și a spus: 

— Așteaptă puţin. Vrea să arunc o privire. 

S-a plimbat singură prin tot apartamentul, uitându-se în 
fiecare cameră. A zăbovit puţin mai mult în dormitorul principal, 
ca să-l examineze cu atenţie. Apoi s-a întors dând din cap. 

— Mamă! Îmi închipui că ești mare mahăr! Apartamentul e 
enorm. 

— E al ambasadei. Se presupune că angajaţii vin cu familiile, 
așa că apartamentele sunt destul de mari. 

— Destul de mari? Asta e uriaș! Mă rog, n-o să mă apuc să-ți 
fac morală. N-o să-ți spun câte familii palestiniene nevoiașe ar 
putea locui în apartamentul ăsta. Așa că, haide, poartă-te ca o 
gazdă! Ce ai de băut? 

— Vrei șampanie? 

Alice a încuviinţat din cap, iar Ferris a adus o sticlă de Dom 
Pérignon pe care o luase chiar în ziua aceea din stocul rămas 
după plecarea grabnică a lui Alderson. După ce s-a uitat la 
etichetă, Alice i-a spus: 

— Șampania asta ar trebui să mă impresioneze? Dom 
Pérignon? Ei bine, trebuie să-ți spun că nu sunt impresionată. 


Femeile n-au încredere în bărbaţii care cumpără șampanie 
ieftină. Nu folosește la nimic. E ca și cum o femeie și-ar cumpăra 
lenjerie ieftină, înţelegi ce vreau să spun? Bineînţeles că nu. 

Ferris a umplut două pahare pe care le-au băut repede, stând 
pe canapea, în timp ce Alice îi vorbea despre cum fusese acasă, 
despre părinţii, fraţii și verii ei. Ferris a umplut paharele încă de 
două ori, iar ea vorbea mai departe. l-a spus că le povestise 
despre el celor de acasă, dar că nu-și dădea seama de ce. 
Tocmai de aceea se întorsese la Amman atât de dornică să-l 
vadă. Voia să înţeleagă de ce-i dusese dorul atât de mult. 

Ferris s-a apropiat de ea și a luat-o pe după umeri. Alice s-a 
sprijinit de el, iar apoi s-a dat înapoi ca să se uite la el. 

— Te cunosc, Roger. Crezi că nu știu nimic despre tine, dar te 
înșeli. Ești o fire deschisă, dar nu vorbești despre tine. Ești 
curajos, dar ţi-e teamă de ceva. Ți-e teamă că trebuie să ai grijă 
de tot. Dar nu-i așa. În noaptea asta, trebuie doar să stai cu 
mine. 

Ferris nu i-a răspuns. l-a atins fața cu mâna, plimbându-și 
ușor degetele peste obrajii și buzele ei. l-a dat pe spate părul de 
pe frunte, care era foarte mătăsos și subţire, aproape la fel ca al 
copiilor. Apoi a tras-o spre el. Alice s-a încordat o clipă, apoi s-a 
destins, apropiindu-și gura de a lui. Ferris a sărutat-o blând, 
buzele lui abia atingându-le pe ale ei. Alice a deschis ușor gura, 
iar limbile li s-au atins. Ferris era excitat și s-a apropiat și mai 
mult de ea. 

Ochii lui Alice s-au deschis larg, apoi s-au închis. 

— Nu încă. Trebuie să-ţi pregătesc cina. 

A pregătit carnea, cartofii și fasolea neagră pe care le 
cumpărase menajera de la piaţă. În timp ce gătea, a cântat cu o 
voce surprinzător de bună /ťs Raining Men. Ferris s-a gândit că 
era cea mai dezinvoltă persoană pe care o întâlnise și a încercat 
să-și închipuie cum se comporta în pat o asemenea femeie. 

Alice a surprins expresia ochilor săi. 

— Deschide vinul! Fă-te util! a cerut ea, iar Ferris a început să 
caute tirbușonul. 

Au luat cina pe terasa închisă. 

— Stinge lumina! i-a cerut Alice. 

Partea aceea a apartamentului nu dădea spre oraș, iar 
noaptea neagră ca smoala a deșertului te făcea să crezi că ai fi 
putut vedea toate stelele de pe cer. 


— la-mă de mână. 

— De ce? a întrebat Ferris, căruia îi era foame. 

— Trebuie să spunem o rugăciune. Fii atent, Roger. 
Rugăciunea asta e folosită în familia mea de trei sute de ani. 
Vreau s-o spun pentru că e o seară specială. Trebuie s-o înveţi și 
tu până la Ziua Recunoștinței, închide ochii. Doamne, în paza Ta 
ne tii și ne miluiești cu binecuvântările Tale, iar inimile noastre 
pline de smerenie Ție iţi aduc multumire. Amin! Zi amin! 

— Amin! 

Alice i-a strâns mâna, apoi i-a dat drumul. Ferris a deschis 
ochii și s-a uitat la ea. S-a simţit dintr-odată vinovat. Era atât de 
îndrăgostită și încrezătoare, iar el îi ascunsese ceva important - 
poate lucrul cel mai important. În timp ce mâncau, Alice i-a 
povestit despre zilele petrecute acasă. A mâncat cu poftă 
friptura și cartofii, dar nu s-a atins de fasolea neagră. După ce a 
terminat, a dat farfuria la o parte și s-a uitat visător spre stele, 
apoi s-a întors către el. Și-a dat jos pantoful și a început să-și 
plimbe degetele pe gamba lui Ferris. 

— Trebuie să-ţi mărturisesc ceva, a spus Ferris cu stângăcie. 

— Care-i problema? Nu-ţi plac fetele? a chicotit ea. 

— Nu, e ceva serios. 

— Ah, bine. Despre ce-i vorba? 

Ferris a dat ușor din cap. 

— Nu știu cum să-ţi spun. Mi-e jenă. Să știi că sunt căsătorit. 

— Știu! Doamne, cât de fraieră mă crezi? a spus ea, făcând 
un gest cu capul. 

— De unde știi? Doar nu ţi-am spus nimic și nici n-am mai 
purtat verigheta de când te-am cunoscut. 

— E evident! Un burlac ar fi încercat să sară pe mine chiar de 
la prima întâlnire. Dar tu ai fost mai răbdător. Mai matur. La fel 
ca un bărbat însurat. Asta pe de-o parte. 

— Am vrut să sar pe tine atât la prima întâlnire, cât și la 
următoarele două. 

— Nu-i vorba numai de asta. Ești ușor trist chiar și atunci când 
te simţi bine, ca și cum ai avea nevoie de un lucru pe care o 
anumită persoană nu reușește să ţi-l ofere. Nu e vorba de sex, ci 
de dragoste. Așa am reușit să-mi dau seama că ești însurat și că 
ai o căsnicie nefericită. 

— Așa e. Am nevoie de dragoste. Și am o căsnicie nefericită. 

Ferris a vrut să-i atingă mâna, dar Alice și-a retras-o. 


— Unde mai pui că m-am și interesat. 

— Cum adică te-ai interesat? 

— Am întrebat pe cineva de la ambasadă. Una dintre 
secretarele voastre e înscrisă la un curs de yoga pe care îl 
frecventez și eu. l-am spus că am întâlnit un bărbat foarte 
atrăgător pe care-l cheamă Roger Ferris, iar ea mi-a zis: „Ai 
grijă! E căsătorit.” Așa că știam. Dar toate celelalte chestii sunt 
adevărate. De-aia am așteptat atât de mult timp. Am vrut să 
văd dacă merită să mă încurc cu tine. 

— Nu ești supărată că nu ţi-am spus încă de la început că sunt 
căsătorit? 

— Nu, pentru că mi-ai spus în cele din urmă. Dacă nu mi-ai fi 
spus, poate că n-aș fi făcut amor cu tine. Nu, nu-i adevărat: tot 
am fi făcut amor. Dar e mai bine așa. Și urmează să-ţi părasești 
soţia. 

— Ai dreptate. Vreau să divorțăm. O să-i spun când mă duc la 
Washington. 

— Roger, dacă nu ești fericit, ar trebui să divorţezi. Dar nu 
pentru mine, ci pentru binele tău. 

— Acum sunt fericit. 

— Da, dar urmează să fii și mai fericit. 

L-a luat de mână și l-a dus în dormitor. Lângă pat era o 
lumânare. Alice o pusese acolo pe ascuns atunci când se 
plimbase prin apartament. Când au intrat, a aprins-o. 

— la-mă în brațe, a spus ea. 

Ferris i-a atins părul și buzele, apoi a tras-o spre el. Au 
început să se sărute, iar ea i-a desfăcut cureaua. În timp ce Alice 
îi trăgea în jos pantalonii, Ferris și-a vârât mâna sub rochia ei. 
Materialul moale dintre picioarele lui Alice a părut că se 
destramă. Și-au aruncat hainele pe jos. Ferris a întins-o pe pat și 
a privit-o în lumina pâlpâitoare a lumânării: obrajii ei erau netezi 
precum alabastrul. Își acoperise sânii cu un gest pudic, dar apoi 
și-a dat mâna la o parte. Apoi a văzut cicatricele de pe piciorul 
lui - la lumina lumânării, semănau cu niște delușoare moi. 

Alice și-a desfăcut picioarele, dezvăluindu-se ochilor lui și 
lăsându-se în seama mâinilor sale delicate. Ferris i-a atins trupul 
cu pielea lui fierbinte. 

— Te doresc! i-a spus ea, iar cuvintele îi erau înăbușite de 
dorință. 


l-a luat mădularul în mână și i l-a îndreptat către ea. Ferris a 
pătruns-o ușor, iar Alice l-a tras mai înăuntrul ei, mișcându-și 
trupul cu agilitate. Apoi i-a spus ceva, dar înainte ca Ferris să-i 
poată răspunde, trupurile lor au ajuns dintr-odată la aceeași 
prăpastie a dorinţei. A simţit că Alice se strânge în jurul lui și a 
uitat de sine, fiind cuprins de un fior de plăcere care i-a purtat 
pe amândoi spre un tărâm învăluit într-o lumină orbitoare. Ferris 
și-a sprijinit capul pe sânii ei, pe care îi umezise cu salivă, și i-a 
ascultat bătăile inimii. 

Câteva zile mai târziu, Ferris a fost chemat de Hani în biroul 
lui. S-a dus singur la Departamentul General de Informaţii, 
conducând pe drumul care cotea brusc și dădea la iveală 
fortăreaţa așezată în coasta muntelui. In ziua aceea, a fost 
condus de doi sergenți care îl flancau ca și cum ar fi fost 
gardieni. Și, pentru prima oară, n-a mai fost pus să aștepte în 
biroul adjunctului, ci a fost dus direct la Pașa. Ferris nu știa ce se 
întâmplase. Nu avea niciun motiv să creadă că Hani ar fi fost 
supărat; de fapt, nu auzise nimic despre el de câteva zile. 

Când a intrat în biroul lui Hani, Ferris și-a dat seama imediat 
că ceva nu era în regulă. lordanianul își pierduse bravura 
obișnuită. li crescuse barbă și avea cearcăne pronunţate, de 
parcă n-ar fi dormit de câteva nopţi. l-a făcut semn să se așeze 
pe scaunul din faţa biroului său, nu pe una dintre canapelele pe 
care stăteau de obicei. A așteptat ca ușa să se închidă, apoi a 
tăcut câteva clipe, ca să se liniștească. 

— Mustafa Karami a murit, a spus iordanianul, pe un ton rece. 
Omul nostru din Berlin. A fost ucis în urmă cu o săptămână. 

În vocea lui Hani se simţea o furie puternică. Era expresia 
nemulțumirii, a supărării și a regretului că toate eforturile îi 
fuseseră zădărnicite. Nu regreta atât pierderea acelei vieți, cât 
zilele de muncă de care fusese nevoie pentru planificarea 
operațiunii. Se gândea la vieţile pe care le-ar fi putut salva dacă 
operaţiunea ar fi reușit. 

Ferris nu știa ce să spună. 

— Cine l-a omorât? a întrebat el în cele din urmă. 

— Presupunem că unul dintre oamenii lui de legătură din Al 
Qaeda. L-au omorât la Madrid. Ce nu înțelegem e de ce a fost 
omorât? 

lordanianul s-a uitat ţintă în ochii lui Ferris și l-a întrebat: 

— Tu ce crezi? 

Ferris a făcut o pauză lungă, prea lungă. 

— N-am nici cea mai vagă idee. 


— Nici cea mai vagă idee. Asta înseamnă mai mult decât un 
simplu „nu”, ceea ce mă face să mă întreb de ce simt oamenii 
nevoia să nege folosindu-se de cuvinte suplimentare. De ce 
spun „n-am nici cea mai vagă idee”, când un „nu” ar fi suficient? 
E ciudat, nu crezi? 

— Bine, Hani. O să-ţi dau varianta simplă a răspunsului. Nu 
știu cine l-a omorât pe Mustafa Karami. Am aflat că a murit abia 
acum, după ce am intrat în biroul tău. 

Hani încă medita asupra cuvintelor. 

— Araba e alcătuită în așa fel, încât toate propoziţiile pe care 
le rostești în limba asta sunt mincinoase într-o oarecare măsură. 
Chiar și atunci când spui adevărul. Limba noastră e făcută 
pentru poeţi, nu pentru ingineri. Dar engleza e simplă. E o limbă 
a lui „da” și „nu”. Dacă oamenii adaugă ceva, cu siguranţă au 
un motiv. Ori de câte ori oamenii încep cu „iţi spun cinstit, 
Hani...” sau: „Hani, o să-ţi zic pe șleau...”, presupun că mă mint. 
Dacă ar spune adevărul, n-ar avea nevoie de cuvintele astea 
suplimentare care să le accentueze frazele. Ar spune adevărul 
pur și simplu. Am dreptate? 

— Da, Hani. Ai dreptate. 

— Dar te cred că nu știi de ce a fost omorât Karami. De unde 
ai putea să știi, din moment ce eu însumi nu știu? 

— Îţi mulțumesc. 

— Dar o să aflăm împreună, dragul meu. Nu-i așa că e o mare 
șansă? Tu și cu mine o să aflăm de ce a fost omorât Mustafa 
Karami. 

— Cum o să aflăm? 

Dintr-odată, Ferris a devenit agitat. Simţea că inima îi bătea 
cu putere. 

— Interogându-l pe omul care l-a omorât. Spaniolii l-au prins 
la Madrid, apoi ni l-au predat nouă. Îl cheamă Ziyad. Se află la 
noi de aproape o săptămână. E aici, în sediul departamentului. 
Se află chiar sub noi, în închisoarea de la subsolul clădirii. 

— Palatul stafiilor, a spus Ferris. 

Acesta era numele pe care îl foloseau uneori iordanienii 
pentru a se referi la închisoarea de la subsolul DGI. Se spunea 
că din acea închisoare ieșeai cu totul altfel decât intraseși. 

— Aiureli, dragul meu Ferris. Acolo nici nu-s stafii, nici nu se 
rup oase. Ştii foarte bine că noi nu torturăm pe nimeni. Cea mai 
bună tehnică de interogare este să-i lași pe prizonieri să cedeze 


de la sine. Le duci în celulă un șeic sau citești Coranul împreună 
cu ei - metodele astea sunt mult mai eficiente decât toate 
celelalte pe care le-am putea aplica. 

— Dar nu atunci când ai nevoie de informaţii urgent. 

— Nu, dragul meu Ferris. Trebuie să ai răbdare mai ales 
atunci când te grăbești. Pe Ziyad l-am abordat tot cu răbdare. 
Când l-am adus aici, în urmă cu o săptămână, striga prin sacul 
pe care-l avea pe cap că n-aveam să scoatem nimic de la el. Se 
jura pe Allah că mai degrabă s-ar căca pe mustata regelui decât 
să ne spună ceva. Dădea din picioare și ţipa, ca să ne arate cât 
de hotărât era să reziste la ceea ce credea că-l așteaptă. Cred 
că își dorea să-l bat, ca să-i ridic adrenalina. Dar l-am lăsat 
singur. Nu i-am spus niciun cuvânt. 

— Nici măcar un cuvânt, Hani? 

— Nimic. Nu i-am vorbit deloc. Ziyad n-a auzit decât 
rugăciunile pe care le făceam la orele cuvenite. Când m-am dus 
la el în noaptea următoare, se purta la fel, dar nu mai era atât 
de mânios. L-am dus în camera de interogatoriu, m-am așezat în 
spatele lui și m-am uitat la el mai mult de o oră. Pe hol se 
auzeau țipete. Așa procedăm întotdeauna: aveam niște ţipete 
înregistrate. O vreme, a tot trăncănit, spunându-mi că era foarte 
puternic. A adăugat că îi pare bine că l-a omorât pe Karami, 
pentru că era un trădător. Îi părea bine. A ţipat la mine. Tortura 
la care credea că avea să fie supus se lăsa așteptată. Și iarăși 
nu i-am spus nimic. Inainte să plec, m-am rugat din nou. Dar lui 
nu i-am adresat niciun cuvânt. 

— Era dezamăgit. Îi răniseși demnitatea. 

— Ai perfectă dreptate, Roger. A vorbit arabul din tine. Ziyad 
credea că era atât de important, încât aveam să-l batem ca pe 
hoţii de cai ca să scoatem de la el ceea ce știa. Dar noi îl 
ignoram. Nu înţelegea ce se întâmpla. După cum ai spus, era o 
insultă adusă demnităţii lui. Noaptea trecută, m-am dus iarăși să 
stau împreună cu el. N-a mai ţipat. M-am așezat iarăși în spatele 
lui. Stăteam foarte aproape de ceafa lui, ca să-mi poată auzi 
respiraţia. Am tăcut multă vreme. O oră întreagă sau poate 
chiar mai mult, nu-mi dau seama. În cele din urmă, a vorbit. 
Voia să știe dacă am de gând să-i pun vreo întrebare. În 
momentul ăla, mi-am dat seama că avea să vorbească. Cerea să 
fie interogat. 

— Și ce ţi-a spus? 


— Nimic, pentru că tot n-am vrut să-i vorbesc. l-am șoptit la 
ureche că se afla într-o mare încurcătură. l-am dat jos sacul de 
pe cap și i-am pus o fotografie în faţă. 

— O fotografie cu mama lui. 

— Bineînţeles. Și i-am șoptit: „Ai grijă.” Apoi am plecat. Am 
vrut să rămână dezorientat încă douăzeci și patru de ore, ca să 
simtă cu adevărat nevoia de a mi se confesa. Și cred că acume 
pregătit. A stat treaz și noaptea trecută. Da, cred că a sosit 
momentul. Mergem să vedem? 

— Da, a spus Ferris, știind că oricum nu avea de ales. Dar 
vreau să te întreb ceva. 

— Ce anume? 

— Pot să sun la sediul central al agenţiei, să spun că Mustafa 
Karami a murit? 

— Nu, i-a răspuns Hani, cu ochi triști ca de câine. Mă tem că 
nu poţi să suni la sediul central. Ar fi foarte nepotrivit. 

— De ce? 

Dar Hani n-a luat în seamă întrebarea. Apoi, pentru prima 
oară de când venise în lordania, lui Ferris i s-a făcut frică de 
gazda lui. Era prizonierul iordanianului și nu avea niciun dubiu 
că, în ciuda jocurilor de cuvinte subtile ale lui Hani, acesta l-ar fi 
omorât, dacă ar fi crezut că era necesar. 

Hani s-a ridicat de la birou și a ieșit pe ușă. Câţiva asistenți ai 
săi s-au oferit imediat să-l însoţească, dar el le-a făcut semn cu 
mâna să se îndepărteze. Când Pașa a trecut pe lângă un gardian 
de la capătul coridorului, acesta a murmurat plin de respect: Ya 
sidi.!! lordanianul a dat din cap, apoi a introdus un cod într-un 
dispozitiv electronic. S-a deschis o ușă groasă, iar Ferris l-a 
urmat în Palatul stafiilor. 

Foarte aproape de ușă se afla un lift mic, fără butoane. Hani a 
introdus o cheie într-o încuietoare și ușa liftului s-a deschis. 
Înăuntru nu erau decât două butoane: sus și jos. Era liftul privat 
cu care Hani ajungea la închisoare. Coborârea a durat mult timp, 
aproape treizeci de secunde, dar nu-și putea da seama dacă 
liftul era lent sau coborau foarte adânc sub pământ. In cele din 
urmă, ușa s-a deschis, iar Ferris a văzut un coridor de beton, 
lung, umed și rece. 

Pe coridor era un grup de arabi vânjoși, care dădeau impresia 
că te-ar fi putut împușca după bunul lor plac. Hani s-a apropiat 


1 În arabă, în original: „Stăpâne!” (nitr.). 


de ei și le-a spus câteva cuvinte pe care Ferris n-a reușit să le 
înţeleagă. Americanul tremura ușor - era frig în acea galerie. 
Hani i-a făcut semn să-l urmeze. Din zece în zece metri, erau uși 
groase de metal, cu deschizături mici. 

— Dacă vrei, poţi să arunci o privire înăuntru, i-a spus Hani. 

Ferris s-a uitat printr-o deschizătură. A văzut un bărbat foarte 
slab, îmbrăcat în izmene, ai cărui ochi erau atât de sticloși, încât 
cu greu ai fi zis că era viu. În celulă mirosea a excremente și 
urină. 

— Asta e un caz dificil. Dar în cele din urmă, o să-l aducem pe 
calea cea bună. 

Ferris n-a vrut să se uite și în alte celule. Nu era un tip 
impresionabil și văzuse de ce erau în stare aliaţii și prietenii 
Americii atunci când voiau să stoarcă informaţii de la cineva. În 
comparaţie cu alţii, Hani era blând. Dar nu-i făcea plăcere să se 
afle acolo. Au ajuns într-un punct unde coridorul se intersecta cu 
un altul, presărat și el cu uși de fier și întinzându-se cam o sută 
de metri atât la stânga, cât și la dreapta. Apoi au dat de încă o 
intersecție. „Dumnezeule, s-a gândit Ferris, probabil că în 
închisoarea asta se află jumătate din populaţia Iordaniei!” 

— Am ajuns, a spus Hani în momentul în care au dat de oa 
treia răscruce. 

lordanianul a luat-o la stânga. Pe acel coridor nu erau celule, 
ci doar cămăruțe care păreau să fie folosite drept camere de 
interogare. Ferris a auzit ţipetele unui bărbat. Mai întâi, un 
strigăt de durere care a izbucnit brusc, ca și cum i-ar fi fost rupt 
cuiva un picior. Apoi strigătul a crescut în intensitate, de parcă 
piciorul rupt ar fi fost îndoit într-o parte și în alta. Ferris habar n- 
avea dacă era un țipăt adevărat sau dacă era cineva care doar 
se prefăcea. A urmat o pauză, apoi s-a auzit un alt țipăt 
înfiorător, însoţit de scâncetele și rugăminţile în arabă ale 
victimei. _ 

Hani a deschis o ușă și i-a făcut semn lui Ferris să ia loc. In 
fața lui se afla un geam reflectorizant, dincolo de care era 
camera de interogatoriu, luminată puternic de un bec 
fluorescent prins de tavan. In ea se aflau o masă și două 
scaune. Pereţii erau vopsiți în albastru. Carevasăzică acela era 
„hotelul albastru”. Ferris a observat că lângă geam era montat 
un mic difuzor, ca să se poată auzi ce se discuta în cealaltă 
încăpere. 


— Ce bine că știi araba! a spus Hani. Nu cred că ce-o să auzi 
s-ar putea traduce foarte ușor. 

L-a lăsat singur pe Ferris, a intrat în camera de interogatoriu 
și a tras unul dintre scaune lângă perete, la vreo zece metri de 
celălalt. Câteva clipe mai târziu, ușa din fund s-a deschis și 
prizonierul a fost adus de doi gardieni. Era neras și extenuat din 
pricina nesomnului, dar în rest nu părea să fi fost brutalizat. 
Gardienii au așezat prizonierul pe scaun, legându-i mâinile și 
picioarele de cadrul său metalic. Apoi au ieșit. Prizonierul se uita 
la Hani cu o faţă aproape plângăreaţă. 

Ferris se aștepta ca Hani să spună ceva, dar iordanianul 
tăcea. 

— Ce vrei de la mine? a întrebat prizonierul. 

Apoi a repetat întrebarea pe un ton care semăna cu un 
geamăt. Hani tăcea în continuare. Au trecut câteva minute, timp 
în care prizonierul se uita la el cu o privire chinuită. Au început 
să-i curgă lacrimi pe obraz, apoi și-a înăbușit un hohot de plâns. 

— Ce vrei? s-a tânguit el. 

În cele din urma, Hani i-a răspuns. 

— Spune-mi, Ziyad, de ce l-ai omorât pe Mustafa Karami? 

Hani avea o voce blândă, iar de pe coridor se auzeau întruna 
țipete. 

— Pentru că era un trădător! Pentru că era un trădător! 
Pentru că era un trădător! 

Hani a lăsat să se aștearnă în cameră o liniște asemănătoare 
presiunii care apasă craniul scafandrului ajuns la o adâncime 
mult prea mare. După zece minute, Ziyad a ajuns într-o stare de 
disperare care l-a făcut să vorbească din nou. 

— Te rog! Îţi spun adevărul! Mustafa Karami era un trădător. 

— Dar, Ziyad, de unde știi că Mustafa era un trădător? 

Întrebarea lui Hani aproape că era o dojană. 

— Vrei să mă păcălești. Știi deja! 

— Nu e vorba de nicio păcăleală. Spune-mi! 

— Mustafa lucra pentru americani. Era un trădător, pentru că 
lucra cu americanii. 

Hani a făcut o pauză, ca să reflecteze la cuvintele lui Ziyad. 

— Și de ce ești atât de sigur? 

Vocea lui era implacabilă ca un vis. 

— Ştii răspunsul! ÎI știi! ÎI știi! 


— Bineînţeles că-l știu, dar vreau să-l aud de la tine. Ești un 
om foarte important. Vreau să aud răspunsul de la un om sincer 
și demn de respect ca tine. 

— Mulţumesc, sidi! Știam că era un trădător, pentru că se afla 
în legătură cu omul lor. Cu Hussein Amary, care lucrează pentru 
americani în Indonezia. Așa ne-am dat seama că Mustafa Karami 
lucra pentru americani. 

— Da, pentru americani, a spus Hani, cu ochii plini de mânie. 
Dar cum v-aţi dat seama? 

— Ne-am dat seama în momentul în care Karami l-a contactat 
pe Amary. La început, era invers: Amary era cel care îl suna. 
Karami chiar ne întrebase cine era Hussein Amary și de ce-l tot 
suna. Dar mai târziu, am aflat că Mustafa îl contactase pe 
Amary. Voia să-l ajute pe Amary să vină în Europa, ca să-i 
întâlnească pe unii dintre noi. De asemenea, Karami a întrebat 
de cineva pe nume Suleiman. Așa ne-am dat seama că voi și 
americanii încercaţi să-l infiltraţi în rețeaua noastră. Asta era 
șmecheria pe care o puseserăţi la cale. Vă foloseaţți de Karami 
ca să plasați un om în ascunzătorile noastre. De aici am înțeles 
că nu puteam avea încredere în Karami. Lucra pentru americani 
și pentru voi. 

Hani se uita ţintă la prizonier. După chipul său, Ferris și-a dat 
seama că iordanianul se străduia să-și păstreze calmul. 

— De ce nu l-aţi omorât pe Amary? 

— Am încercat, dar n-am reușit să-l găsim. A dispărut. 
Americanii au fost deștepţi. L-au ascuns. Americanii sunt foarte 
deștepţi. Dar sunt Satana, iar Dumnezeu îi va pedepsi. 

Hani s-a uitat spre geamul reflectorizant, exact în locul unde 
știa că stătea Ferris. 

— Da, a spus iordanianul pe un ton liniștit. Americanii sunt 
foarte deştepţi. _ 

Apoi s-a ridicat de pe scaun și a ieșit din cameră. In mersul 
său se simțea o violenţă reținută, ca a boxerului profesionist în 
drum spre ring. 

A deschis ușa camerei în care Ferris stătea și asculta. Ferris s- 
a întrebat dacă Hani urma să-l împuște pe loc. lordanianul avea 
pumnii încleștați - s-a dovedit imediat că nu era vorba de o 
prevestire a violenţei, ci de o încercare de a-și stăpâni emoțiile. 

— Nu vreau să mai vorbesc cu tine niciodată! a spus el, cu un 
tremur în glas. Aveam pentru Karami un plan bun, gândit cu 


multă grijă. Ar fi putut fi un agent foarte valoros atât pentru noi, 
cât și pentru voi. Poate că ar fi reușit să ne ducă acolo unde 
voiam să ajungem. Dar l-am pierdut din pricina prostiei și 
minciunilor voastre. 

Hani s-a uitat la Ferris cu un aer foarte contrariat. Cum 
putuseră americanii să fie atât de proști? A dat din cap. Totul se 
terminase. S-a întors spre ușă, dar apoi s-a oprit și s-a uitat din 
nou la Ferris. 

— Știu ce aţi făcut. În arabă există un cuvânt care denumește 
fapta voastră - taqiyya. E un cuvânt care se folosește încă de pe 
vremea Profetului și desemnează minciuna pe care o spui ca să 
te aperi de necredincioși. Întrucât necredincioșii sunt niște 
ignoranţi, le poţi spune orice minciună dorești, înșelătoria pe 
care aţi pus-o la cale tu și Hoffman asta este - tagiyya. Dar aţi 
făcut o greșeală foarte gravă. 

— lmi pare rău, a spus Ferris. 

— Nu-mi mai spune niciun cuvânt! Dacă îmi mai vorbești o 
dată, te ucid! 

Apoi s-a întors spre ușă și a ieșit, lăsându-l pe Ferris în galeria 
respingătoare din măruntaiele muntelui. 

Ferris s-a uitat prin geam și a văzut că cei doi gardieni l-au 
dezlegat pe Ziyad și l-au scos din camera de interogatoriu. 
Ziyad cedase, iar iordanienii aveau să-l exploateze. Urmau să 
stoarcă de la el tot - numele oamenilor săi de legătură și toate 
locurile în care se pișase -, dar americanii n-aveau să primească 
nicio informaţie. 

Ferris a așteptat o vreme, întrebându-se dacă avea să vină 
cineva să-l ia de acolo sau avea să fie lăsat în închisoare, ca să 
putrezească în grohotișul din galerie. În cele din urmă, au venit 
să-l ia aceiași doi soldaţi care îl conduseseră în biroul lui Hani la 
venire. Au ieșit din închisoare pe un alt drum, străbătând 
coridoare murdare și prost luminate, care miroseau a fecale. 
Când trecea pe lângă ușile celulelor, auzea ţipetele unor oameni 
care sau sufereau, sau stăteau închiși acolo de atâta vreme, 
încât pur și simplu înnebuniseră. 

În cele din urmă, au ajuns la un lift vechi cu ușă de grilaj, 
suficient de mare cât să încapă în el o cireadă de vite. Ferris și-a 
dat seama că era liftul prizonierilor. Duhnea din cauza celor care 
se căcaseră pe ei de frică atunci când coborâseră în casa morții. 


Liftul zornăitor a început să urce încet. Când s-a deschis ușa, 
au dat iarăși peste jeg și resturi descompuse. Miasmele 
captivităţii pluteau peste tot, iar Ferris a văzut câteva fețe în 
lumina sumbră a becurilor cu neon. Apoi s-au îndreptat către o 
ușă cu zăvoare. Un prizonier i s-a adresat lui Ferris, crezând că 
era un străin care l-ar fi putut salva. Apoi gardienii au deschis 
ușa și l-au înghiontit pe Ferris. Se lăsase întunericul, iar luna 
încă nu apăruse pe cerul sumbru. 

Jeepul lui era parcat peste drum. A urcat și a pornit motorul, 
trecându-i prin minte că mașina ar fi putut exploda. Dar Hani nu 
proceda așa. Ferris s-a dus la ambasadă, i-a trimis un mesaj 
telegrafic lui Hoffman pe linia specială, iar apoi, o oră mai târziu, 
a vorbit cu el pe scurt, folosind linia telefonică sigură. Hoffman 
părea supărat, dar nu și chinuit de remușcări. 

e 

În dimineața următoare, Ferris a luat avionul spre 
Washington. În drum spre aeroport, a trecut pe la Alice și a 
trezit-o. Ea și-a dat seama imediat că se întâmplase ceva 
îngrozitor. 

— Ce s-a întâmplat, iubitule? 

Era prima oară când îi spunea „iubitule”. 

— S-a întâmplat un necaz la serviciu. Vor să mă întorc și să 
stau de vorbă cu cei de la Departamentul de Stat. 

— Ai dat de bucluc? S-a întâmplat ceva îngrozitor, nu-i așa? 
Se vede pe tine. 

Ferris s-a uitat la șuvițele de păr care-i atârnau peste fața 
somnoroasă. 

— Nu s-a întâmplat nimic. Nimic important. Dar trebuie să 
rezolv problemele astea de la serviciu. Și să stau de vorbă cu 
soția mea. 

Alice a dat din cap. 

— Când te întorci? 

Pe fața lui Ferris s-a contractat un mușchi. S-a sprijinit pe 
piciorul teafăr. Nu știa când avea să se întoarcă. Probabil că 
niciodată, dacă Hani vorbise serios. 

— Imediat ce-o să pot. Cât o să fiu plecat, o să te sun de 
fiecare dată când e posibil. Vrei? 

— Bineînţeles. Dar numai dacă într-adevăr o să te întorci. 

Nu i-a răspuns imediat. Ştia din experienţă că făceau 
promisiuni numai cei de care aveai motive să te îndoiești. Și-a 


amintit ce-i spusese Hani: fiecare cuvânt în plus adăuga un pic 
de nesinceritate. 

— Nu vreau să plec de lângă tine, a spus el, și fiecare cuvânt 
era încărcat de emoția care-l cuprinsese. 

— Roger! a spus ea, dând din cap. 

Alice avea lacrimi în ochi. 

— Vreau să-mi promiţi ceva. Dacă hotărâști să nu mai 
continui relaţia cu mine, să-mi spui. Nu vreau să sufăr. Acum am 
o viață frumoasă și sunt fericită. Nu vreau să mai fiu vreodată 
nefericită. 

— N-aș putea niciodată să-ți fac rău. ` 

Ea a dat din cap, apoi s-a întors cu spatele la el. In timp ce se 
îndepărta, Ferris și-a spus: „Deci așa te simți când ești 
îndrăgostit. Ăsta e sentimentul irezistibil al iubirii.” 

În timp ce Ferris se afla în drum spre casă, la Frankfurt a 
explodat o mașină-capcană. Când a făcut escală la Londra, a 
sunat la Departamentul pentru Orientul Apropiat și a vorbit cu 
ofițerul de la centrul de supraveghere. L-a întrebat dacă trebuia 
să se întoarcă în lordania, iar ofițerul i-a spus că nu și că 
Hoffman aștepta să revină la Washington cât mai repede posibil. 
Pe feţele oamenilor din aeroportul Heathrow se citea frica. Se 
îngrămădeau în jurul televizoarelor amplasate în sălile de 
așteptare ca să vadă știrile. S-au luat măsuri de securitate 
suplimentare, iar câteva zboruri au fost anulate. 

Ferris a sunat-o pe Alice de la Londra - ea încă nu aflase 
despre atacul de la Frankfurt. l-a spus să aibă grijă, iar ea a 
izbucnit în râs. 

— Cine, eu? Tu să ai grijă! Nu eu provoc necazurile astea. 

Ferris a râs și el, dar era trist. Voia să se întoarcă la Alice. De 
când era căsătorit cu Gretchen, nu-și dorise nici măcar o dată să 
se retragă undeva cu soţia lui și să uite de restul lumii. Gretchen 
era strâns legată de lumea în care trăia - era una dintre 
trăsăturile ei fundamentale. Arăta impecabil și era neîntrecută în 
domeniul ei. Dar Alice era cu totul altfel. Pentru Ferris încă era 
înconjurată de mister și ar fi dorit să fie alături de ea în 
momentul acela. 

Pe drumul de la Londra la Washington, Ferris s-a gândit la 
situația în care se aflau. Pierduseră teren. Avuseseră câteva 
șanse de a se infiltra în reţeaua dușmanului, dar lucraseră de 
mântuială. Simţea că nu era cu nimic mai bun decât Hoffman. 
Nerăbdarea și lăcomia îl făcuseră să piardă urma dușmanului. Il 
deprima gândul că trebuia să se întoarcă la sediul CIA. Nu din 
cauza linoleumului de pe jos și a plictiselii de acolo, nici din 
pricina clădirii a cărei înfățișare „modernistă” din anii '60 se 
demodase în scurtă vreme de la terminarea ei. Ferris avea 
impresia că aerul funcţionăresc de la sediul central se 
impregnase în pereţii coridoarelor precum mucegaiul. Işi 
închipuise că la agenţie avea să întâlnească mai puţini birocraţi 


înguști la minte decât la Time, dar se înșelase. Era mai rău. 
Rutina funcţionărească domnea în agenţie de atât de multă 
vreme, încât oamenii de acolo nu mai puteau să facă diferenţa 
între realitate și ficțiune. Eșecurile nu puteau fi tolerate, drept 
pentru care CIA nu recunoștea niciodată că săvârșea erori. 
Oamenii agenţiei credeau orbește în propriile lor prezentări în 
PowerPoint. 

Ca să se relaxeze, Ferris a început să citească din cartea pe 
care o luase de la Consiliul Britanic. Și britanicii lucraseră de 
mântuială - au ieșit al naibii de șifonaţi din vălmășagul de la 
Dunkerque. Și totuși, când și-au dat seama că în joc era chiar 
propria supraviețuire, au găsit în firea lor o ferocitate 
neîmblânzită. Șahiștii timizi și excentricii de salon s-au dovedit a 
fi adevărați ucigași. Acesta era mesajul poveștilor de spionaj pe 
care Ferris le citea cu plăcere. Intrucât se aflau în fața unui 
dușman pe care nu-l puteau înfrânge atacându-l frontal, 
britanicii s-au folosit de alte metode. Au transformat minciuna 
într-o adevărată tehnică de luptă. Au reușit să facă rost de 
mașinile de criptare Enigma, pe care le foloseau nemţii, și i-au 
angajat pe cei mai excentrici și mai inteligenţi dintre britanici ca 
să spargă codurile dușmanului. Au capturat agenţi nemți și i-au 
trimis înapoi în Germania, creând o rețea de minciuni atât de 
încâlcită și de veridică, încât nemților li s-a părut că era 
realitatea însăși. Știau că nu aveau să obţină victoria decât dacă 
America ar fi intrat în război, așa că au pus la cale o serie de 
acțiuni secrete pentru a-i neutraliza pe izolaționiștii americani, 
răspândind minciuni și bârfe pe seama membrilor din Congres 
care le făceau probleme. Cu masca lor de aristocrați geniali, dar 
nepricepuţi, britanicii au reușit să se strecoare până la Berlin. Au 
izbândit ticluind minciuni zi de zi. 

Volumașul pe care îl luase cu el era despre o stratagemă 
foarte îndrăzneață a britanicilor. În timp ce dădea paginile, se 
gândea la propriul său adversar, întrucât nu putea asocia niciun 
chip cu numele de „Suleiman”, nu vedea absolut nimic atunci 
când închidea ochii. Dar auzea exploziile mașinilor capcană din 
Rotterdam, Milano și Frankfurt. Era sigur că, în scurtă vreme, 
aveau să urmeze Pittsburg și San Diego. Suleiman nu fusese 
anihilat, dar nu agenţia era responsabilă de eșec, ci el însuși. La 
începutul anului, când se afla în Irak, reușise să agate una dintre 
rădăcinile foarte ramificate ale organizaţiei - îl recrutase pe 


Nizar. Când îl însoţise pe Hani la Berlin, dăduse peste unul dintre 
nodurile reţelei. lar Hoffman îl făcuse să creadă că avea să fie 
foarte ușor să strecoare un agent chiar în coasta dușmanului. lar 
la Amman, întrucât era din ce în ce mai nemulţumit că nu 
avansa, își închipuise că-și putea ademeni dușmanul să iasă din 
ascunzătoare. Dar manevrele lui și ale lui Hoffman nu făcuseră 
decât să distrugă cele câteva piste pe care le descoperiseră. lar 
între timp bombele continuau să explodeze. 

Se aflau în punctul din care plecaseră și intraseră în criză de 
timp. Explozia de la Frankfurt avea să înspăimânte iarăși lumea. 
Teroriștii loviseră cu mult tupeu chiar în inima capitalei 
financiare a Europei. Atacul lor dădea de înțeles că aveau o 
rețea atât de ingenios construită și de bine ascunsă, încât CIA și 
aliaţii ei habar n-aveau cum să dea de ea. Acele explozii le 
spuneau oamenilor că nu mai beneficiau de nicio protecţie și că 
erau cu totul lipsiţi de ajutor în faţa dușmanului. 

Avionul înainta imperturbabil continuându-și cursa lungă, iar 
Ferris se gândea la ce-i spusese Hani despre tagiyya, minciuna 
necesară. În textele islamice pe care le studiase pe vremea 
când era student la Columbia, acest termen era aplicat mai ales 
șiiților, care erau învăţaţi să mintă atunci când era necesar, ca 
să scape de pericol. Această șiretenie a șiiților îi făcea pe sunniţi 
să-i considere mincinoși înveteraţi. Acel cuvânt avea o 
semnificaţie profundă, care se regăsea și în Coran, unde era 
folosit în legătură cu un însoțitor al Profetului pe nume Ammar 
bin Yasir. După hijrah?, bin Yasir a fost întemnițat la Mecca 
împreună cu familia lui. Părinţii săi au fost torturați și uciși, 
pentru că își mărturisiseră credința musulmană, dar el a reușit 
să scape printr-un vicleșug: s-a prefăcut în faţa necredincioșilor 
că le venera zeii, apoi a fugit la Medina, unde s-a alăturat lui 
Mahomed. Bin Yasir l-a întrebat pe Profet dacă procedase bine 
când îi minţise pe necredincioși, iar Mahomed l-a asigurat că-și 
făcuse datoria. Acel însoțitor al Profetului înconjurase adevărul 
cu o platoșă de minciuni, și la fel au procedat britanicii multe 
secole mai târziu. Bin Yasir îi tratase pe necredincioși cu 
disprețul pe care-l meritau. Mersese în inima taberei lor și îi 
înșelase, pentru ca după aceea să poată lupta iarăși. 


12 În arabă, în original: „hegiră”. În islam, hegira desemnează data de 16 iulie 622 
(începutul calendarului musulman), când Mahomed a fugit din Mecca, îndreptându-se 
către Medina. (n.tr.). 


Pe vremea Profetului, înșelătoria era esenţială pentru 
supravieţuire. O altă poveste vorbea despre căpetenia unui trib 
arab care punea la cale asasinarea lui Mahomed. Profetul le-a 
spus însoţitorilor săi că slăbiciunea asasinului era vanitatea. 
Când l-au vizitat pe acel șeic, însoțitorii lui Mahomed l-au lăudat 
pentru parfumul său minunat și i-au cerut să se aplece mai mult 
spre ei, ca să-i poată savura mireasma încântătoare. „Încă 
puţin, preafrumos șeic, încă puţin!” Apoi i-au tăiat capul șeicului 
vanitos. Povestirea exemplifica un adevăr etern al artei 
războiului: când te afli în faţa unui adversar redutabil, uneori e 
mai bine să profiţi de vanitatea lui. Ademenește-l spre tine, adu- 
| pe teritoriul tău, apoi apasă atât cât trebuie în locul potrivit, iar 
dușmanul se va prăbuși de la sine. Era tactica pe care 
musulmanii le-o aplicaseră americanilor în Irak. Dar putea fi 
aplicată și în sens invers. 

Ferris a început să citească mai atent cartea despre britanici, 
care încă stătea deschisă în poală. Operaţiunea descrisă fusese 
în egală măsură un spectacol de teatru și o stratagemă de 
război. In 1943, britanicii își ascunseseră planul de a ataca 
Sicilia, convingându-i pe nemți că urmau să debarce în Grecia, 
înșelătoria fusese atât de bine pusă la punct, încât nemţii 
căzuseră în plasă, crezând că descoperiseră un mare secret - nu 
bănuiseră că era vorba de o minciună. Stratagema funcţionase. 

Ferris s-a ridicat în capul oaselor pe locul său, i-a cerut 
stewardesei o ceașcă de cafea neagră, apoi a început să 
mâzgălească niște notițe. În momentul în care avionul a aterizat 
la aeroportul Dulles, în mintea lui Ferris deja mijise o idee. 

e 

Când Ferris a intrat în biroul lui Hoffman, l-a găsit stând 
posomorât la birou. Arăta îngrozitor. Faţa lui rumenă devenise 
puhavă, iar pielea de sub ochi era vânătă de la prea puţin somn 
și prea multă băutură. Chiar și părul său tuns scurt era pleoștit. 
Nu mai semăna cu un grangur, ci cu un parior căruia nu-i 
ieșiseră socotelile. Adjunctul său era așezat la masa unde se 
țineau consiliile și răsfoia un dosar gros, dar când a intrat Ferris, 
Hoffman i-a cerut să plece și a închis ușa. Șeful departamentului 
avea o voce gravă și răgușită. Se uita mai mult la birou decât la 
fața lui Ferris. 

— Aș putea să-mi cer scuze, dar ar fi cu totul de prisos. Și 
totuși, aș fi putut să te anunţ din timp că urma să înfrunți 


necazurile stârnite de moartea lui Mustafa Karami. Aici am 
greșit. 

Ferris era uluit. 

— Cum adică? Aflaseși că Mustafa murise înainte ca eu să mă 
văd cu Hani? 

— Cam așa ceva. Am aflat de la spanioli odată cu iordanienii. 
Așa am reușit să-l retragem pe Amary. Ne-am mișcat repede. 

— Căcat! Știi ceva, Ed? Ai dreptate. Ar fi trebuit să-mi spui! 
De ce nu mi-ai spus? 

Ferris era furios. Își închipuise că situaţia nu putea fi mai rea 
și descoperise că se înșelase. 

— Pentru că le-ai fi spus iordanienilor. Și te-aș fi înțeles: dacă 
aș fi fost în locul tău, și eu le-aș fi spus. Dar nu puteam risca. Ti- 
am spus că-mi pare rău. 

— De fapt, Ed, ai spus că scuzele sunt cu totul de prisos. 
Oricum nu mai contează. 

— De ce nu mai contează? Totul contează! 

— Pentru că Hani nu vrea să mai schimbe vreo vorbă cu mine. 
Am crezut că o să mă omoare când a aflat ce-i făcuserăm. Era 
furios. Nu mai am ce căuta acolo. 

— Nu fi atât de sigur. Te place. Și ești mai bun decât tipul pe 
care urmează să-l trimitem. Poate că Hani o să înțeleagă. Și îţi 
spun cinstit: îmi pare rău. 

Hoffman și-a ridicat faţa obosită și puhavă. Și-a ţuguiat buzele 
și i-a trimis lui Ferris o bezea, apoi i-a arătat degetul mijlociu. 
Ferris a râs fără să vrea. În mod ciudat, i se părea liniștitor 
faptul că Hoffman încă putea să se poarte ca un adolescent 
după un asemenea dezastru. A hotărât că n-avea rost să se 
înfurie. 

— Chiar crezi că mă va primi iarăși în lordania? 

Adică în locul unde trăia Alice și unde ar fi vrut să fie și el în 
acel moment. 

— Nu e cu totul imposibil. O să așteptăm și-o să vedem cum 
se aranjează lucrurile. 

— Ed, să știi că merită să lucrăm cu Hani! Ce bine ar fi dacă 
am reuși să facem uitată năzbâtia asta. Știu că n-ai nevoie de 
părerea mea, dar îţi spun că l-am văzut pe Hani la lucru. Am 
văzut cum l-a făcut să vorbească pe individul care l-a omorât pe 
Karami. S-a descurcat al naibii de bine. Individul a mărturisit tot: 


i-a spus și cum s-a întâmplat, și că știau cu toţii că Amary lucra 
pentru noi. lar Hani nici măcar nu l-a atins. E foarte bun! 

— Mda, știu. E o mare vedetă! lar noi l-am tras în piept și tot 
restul. Îmi pare rău că a trebuit să-i suporţi furia - sunt sigur că 
n-a fost deloc amuzant. Dacă te consolează vreun pic, să știi că 
m-a sunat și a ţipat și la mine. l-am spus să se calmeze și că, 
uneori, se întâmplă chestii nasoale în război. l-am explicat că se 
poate să fii doborât de gloanțele oamenilor tăi, așa că mai bine 
ar trece peste episodul ăsta. 

— Și s-a calmat? 

— Nu prea. Dar a tăcut. l-am cerut să te reprimească la 
Amman, dar am avut impresia că era pe altă lume. Mi-am dat 
seama că se gândea la ceva. Făcea pauze lungi - se purta 
ciudat. Dar o să-i treacă. E un profesionist. 

Ferris s-a uitat la șeful său, întrebându-se dacă avea rost să 
mai spună ceva. 

— Îţi spun sincer că exact asta mă deranjează. Hani chiar este 
un profesionist. A muncit mult la operaţiune. A pregătit-o cu 
grijă, apoi l-a racolat pe individul ăla. Intre mine și Hani se 
stabilise o relaţie bazată pe încredere. Asta e unul dintre 
lucrurile pe care le-am învăţat despre arabi: vor totul sau nimic, 
adică ori au încredere totală în tine, ori n-au deloc. Dar nu mai 
beneficiez de încrederea lui. Așa că, pentru el, nu mai 
însemnăm nimic. 

Apoi a tăcut. Hoffman și-a sprijinit fața boţită în mâini, 
frecându-și ochii obosiţi. Când a început să vorbească, vocea lui 
era puţin mânioasă. 

— Bine! Așa e! L-am tras pe sfoară pe Hani! Deși am făcut-o 
pentru o cauză nobilă, și eu aș fi furios dacă aș fi în locul lui. Aș 
fi furios și dacă aș fi în locul tău. Ai bănuit că așa avea să se 
întâmple și mi-ai spus. Asta e! Ai avut dreptate! 

Șeful departamentului s-a ridicat în picioare. Trupul său 
durduliu s-a ivit deasupra scaunului, iar apoi, în culmea unui 
acces de supărare, Hoffman a izbit biroul cu pumnul. 

— Dar eu nu sunt Hani, ce dracu'! Și nici nu mă cheamă 
Ferris! Eu sunt eu și am o treabă de făcut! N-o să mă 
învinovăţesc și n-o să las totul baltă! Ce naiba, suntem în război! 
În timp ce noi tăiem frunză la câini, jigodiile alea detonează câte 
o bombă în fiecare zi. Desfășurăm operaţiuni despre care tu n-ai 
nici cea mai vagă idee, dar știi ceva? Nici ele nu dau rezultate! 


La ședința de azi, președintele l-a întrebat pe director dacă 
agenția și-a luat concediu pe termen nelimitat. Dumnezeule! a 
mormăit Hoffman, dând din cap. Indivizii ăștia încearcă să ne 
omoare și aproape că am epuizat stratagemele prin care am fi 
putut să-i oprim. Ca să pun la cale șmecheria cu Amary am avut 
nevoie de tot atâta timp cât a avut nevoie și Hani ca să-și 
organizeze mica lui operaţiune, dar acum totul s-a dus pe apa 
sâmbetei. Așa că stai liniștit, în loc să am remușcări pentru că i- 
am tras în piept pe amicii noștri iordanieni, o să mă gândesc la 
cum să rezolvăm problema atentatelor. 

În cameră s-a lăsat liniștea. Ferris se aștepta ca Hoffman să 
mai dea o dată cu pumnul în birou, dar șeful său era încruntat și 
tăcea. Scăpa situaţia de sub control. Tuturor celor din agenţie le 
scăpa situaţia de sub control. Șeful departamentului avea 
dreptate: în scurtă vreme, aveau să epuizeze toate 
stratagemele. Așteptau un nou atac, în speranţa că ar fi putut 
pune mâna pe unul dintre membrii rețelelor teroriste de la care 
să scoată suficiente informaţii cât să poată dejuca următorul 
atentat. Dar bineînțeles că nu era vorba de o strategie, ci de o 
înfrângere cu încetinitorul. Hoffman tăcea în continuare, iar lui 
Ferris i-a trecut prin minte că aștepta o sugestie de la el. Se 
gândea la ideea care îi venise în timpul zborului lung și plicticos 
spre Washington. S-a gândit la cuvântul pe care i-l spusese Hani 
- tagiyya. Când adevărul nu dă rezultate, minţi. Când pierzi pe 
un anumit teren de joc, inventezi unul nou. 

— Am o idee, a spus Ferris, iar cuvintele lui au căzut într-o 
liniște absolută. Poate că e una prostească. 

— Despre ce-i vorba? l-a întrebat Hoffman, care nu era 
obișnuit ca Ferris să propună operaţiuni. 

— Am o idee care mi-a venit în avion. M-am gândit la ea și 
mai înainte, dar mi s-a părut prea trăsnită. Acum nu mi se mai 
pare așa. Vrei să ţi-o spun? 

— Sigur că da! N-avem nimic de pierdut, în afară de Statele 
Unite. 

— Bine. Trebuie să ajungem la Suleiman, altminteri ne 
mănâncă de vii. Știi și tu că suntem într-o situaţie foarte 
nasoală. Trebuie să punem la cale ceva. Am dreptate? 

— Clar! Care-i ideea? 

— E vorba de un lucru pe care mi l-a spus Hani înainte să plec 
de la DGI. Mai exact, chiar la sfârșit, înainte să mă dea afară. Mi- 


a vorbit despre o chestie tipic musulmană care se numește 
tagiyya - minciuna pe care o spui ca să obţii ce vrei. Și m-am 
gândit ce-ar fi dacă am minţi și noi. Ce-ar fi dacă l-am face pe 
Suleiman să creadă că deja i-am infiltrat reţeaua? Noi știm că 
nu-i adevărat, dar el n-are de unde să știe. O să-și închipuie că 
suntem chiar în coasta lui și că așteptăm momentul potrivit. În 
linii mari, ideea mea e să-l minţim, să-l facem să creadă că e la 
mâna noastră, iar apoi să profităm de frica lui. Are vreo noimă? 

— S-ar putea. Atât doar că nu înţeleg despre ce vorbești. 

— E vorba de o înșelătorie. Tagiyya e singurul mijloc prin care 
o să reuşim să pătrundem în reţeaua lui Suleiman. Am tot 
încercat, dar n-am ajuns la niciun rezultat. Am putea încerca în 
continuare. Am putea să ademenim în continuare musulmani 
care frecventează moscheile salafiste răspândite în întreaga 
lume și să așteptăm ca cineva dintr-un anumit colț al lumii să 
muște momeala. Și poate că, într-o bună zi, o să dea rezultate. 
Dar nu mai avem timp. Așa că dacă nu avem timp să recrutăm 
un agent adevărat, atunci hai să pretindem că am reușit să 
recrutăm unul și să-l folosim ca pe un agent imaginar. „Și ce 
rost ar avea?” o să mă întrebi. Ei bine, dacă nu avem în mână 
cărţi bune, atunci hai să ne prefacem că le avem! Hai să blufăm! 
Să-l facem pe Suleiman să creadă că am pătruns în reţeaua lui, 
adică să pretindem că am recrutat un agent! Ce dracu’, dacă 
vrem, putem să ne prefacem și că l-am recrutat pe Suleiman. 
Putem să pretindem tot ce vrem. Dacă o să avem suficient 
tupeu, o să meargă. 

Hoffman a dat din cap. Zâmbea iarăși. Norii mohorâţi se 
împrăștiaseră. 

— Cred că va trebui să-mi revizuiesc părerea pe care mi-am 
făcut-o despre tine. Habar n-aveam că ești atât de viclean. Deja 
te privesc cu alți ochi. 

— Sunt disperat. La fel ești și tu. 

— Așa e! Și cum crezi că am putea pune la cale înșelătoria 
asta? Mă rog, presupunând că aș fi interesat. 

— Mi-a picat fisa în timp ce eram în avion. Citeam o carte 
despre o stratagemă pusă la cale de britanici în cel de-al Doilea 
Război Mondial, când aveau foarte mare nevoie să-i ducă de nas 
pe nemți. Și m-am gândit că am putea folosi și noi stratagema 
lor. 

— Și ia zi, geniule, cum se numește cartea? 


— Omul care nu a existat niciodată. 

Hoffman a închis ochii și a încercat să-și amintească despre 
ce era vorba în acea carte. Și totul i-a revenit în minte dintr- 
odată: cadavrul, mesajul fictiv, noianul de minciuni. S-a dus la 
bibliotecă și a scos un exemplar ferfeniţit din cartea pe care o 
pomenise Ferris. 

— Operaţiunea Talmeș-balmeș! Așa o botezaseră britanicii, 
nu-i așa? E clar că am îmbătrânit și m-am prostit, din moment 
ce nu m-am gândit eu însumi. 

— Doar ai îmbătrânit. 

— Știi ceva, Ferris? Îmi place de tine. Ești un mare ticălos. Zău 
că ești! 

— Mulţumesc! 

— Ca să ne iasă chestia asta așa cum trebuie, va trebui să te 
introducem într-un nou circuit. Deja am niște oameni care fac 
niște treburi cam neobișnuite. Am încercat să te bag și pe tine în 
povestea asta după ce ai fost rănit în Irak, dar mi-ai dat cu tifla. 
Dacă ești interesat, nici acum nu-i prea târziu. Dar nu te pripi! 
Să știi că ce-ţi propun eu n-are nicio legătură cu ce făceau la 
Fermă recruţii pentru Serviciul Clandestin. Eşti sigur că vrei să 
te bagi? 

Ferris nu s-a gândit deloc înainte să răspundă. Niciodată nu 
stăm pe gânduri atunci când luăm deciziile care ne schimbă 
viețile. 

— Trebuie să punem mâna pe Suleiman, iar chestia asta ar 
putea să ne ajute. 

— Tagiyya, a spus Hoffman. 

Incă se delecta cu propunerea lui Ferris. Hoffman a strâns 
brațul tânărului cu mâna sa mare. 

— Roger, ai spus cu multă vreme în urmă: trebuie să reușim! 
Nu ne putem permite să dăm greș. Dacă nu distrugem rețeaua 
lui Suleiman, o să moară mulţi oameni. 

Hoffman și-a domolit strânsoarea și i-a spus lui Ferris că peste 
câteva zile avea să-l sune secretara lui, să-i comunice când 
aveau să se întâlnească din nou. Înainte să-l poată introduce pe 
Ferris în noul circuit, Hoffman trebuia să pună la punct câteva 
lucruri și să trimită câteva mesaje telegrafice. 

În prima noapte după ce s-a întors la Washington, Ferris a 
dormit la hotel. Într-unul mic și șubred, situat lângă Dupont 
Circle, care îi aducea aminte de locurile în care stătuse înainte 
să intre în CIA. Simţea nevoia să fie singur, departe de toţi 
cunoscuții. Nu voia să se vadă cu Gretchen înainte să decidă ce 
avea să-i spună. Soţia lui știa să-i respingă propunerile, iar 
uneori pur și simplu nu i le lua în seamă. Dar Ferris hotărâse ca 
la următoarea întâlnire să stabilească el felul în care urma să 
decurgă discuţia. A sunat-o în dimineaţa următoare, la șase și 
jumătate - era ora la care Gretchen își termina dușul și se 
pregătea să se machieze. 

— Bună, Gretchen! 

— Roger? 

Era surprinsă, dar bucuroasă. 

— M-am întors acasă. 

— Ba nu! Sigur nu ești acasă. Eu sunt acasă. Tu ești în altă 
parte. Unde ești? 

— La un hotel. 

— Păi, ce cauţi acolo? 

— O să-ţi explic. Putem lua cina împreună? 

— Nu fi caraghios, iubitule! Vino acasă! Te așteaptă soţia și 
apartamentul tău. Azi am mult de lucru și o să ajung acasă pe la 
șapte. Dar ai și tu cheie - e casa ta. Așa că vino și odihnește-te. 
La noapte o să trebuiască să fii în formă. 

Ferris a vrut s-o avertizeze că nu era vorba de o întâlnire așa 
cum își închipuia ea, dar Gretchen se grăbea să plece la 
serviciu, așa că i-a închis, dar nu înainte să-i spună că-l iubește 
și că e foarte bucuroasă că s-a întors. Și era sinceră. Lui Ferris 
nu avea să-i fie ușor. Trebuia să-i spună și să plece. 

Apartamentul lor se afla într-o clădire impecabilă din 
Kalorama, chiar lângă bulevardul Connecticut. Era exact așa 
cum își dorea Gretchen. În zonă locuiau oameni cu relaţii care se 
trăgeau din familii bogate. Gretchen făcuse cunoștință cu vecinii 
și devenise un fel de fiică pentru ei. Îi vizita când erau bolnavi și 


le aducea mici cadouri când se întorcea din călătorii. 
Apartamentul era decorat somptuos - pe vremea când locuiau 
împreună, Gretchen îl târa deseori pe Ferris la licitaţii și la 
anticariate, să cumpere câte un nou ornament. Atunci când 
vecinii veneau în vizită, bărbaţii păreau să știe unde muncea de 
fapt Ferris, deși el nu le spusese niciodată. 

Gretchen era o aristocrată autodidactă. Vecinilor mai în vârstă 
le plăcea că tânăra inteligentă făcea eforturi să pătrundă în 
lumea lor. Tatăl ei era agent de asigurări în Indiana. Era un 
cetățean generos și de nadejde, dar nu visase niciodată că fiica 
lui avea să fie primită în Clubul Sulgrave. Avea un frate mai 
mare, care locuia în Indiana și lucra ca director regional de 
vânzări pentru John Deere. Gretchen n-ar fi putut duce o 
asemenea viață. Așa că, atunci când împlinise optsprezece ani, 
își pusese în spate un propulsor cu reacţie și zburase spre 
Universitatea Columbia, să-și construiască o nouă viaţă. Admira 
efortul prin care Gretchen se realizase, dar nu mai voia să 
trăiască alături de ea. 

Ferris l-a salutat pe portar, iar acesta a fost surprins să-l 
revadă. A urcat cu liftul, apoi a deschis cu grijă ușa 
apartamentului. A observat că în holul de la intrare se afla o 
masă de scris pe care n-o știa. Era un birou franțuzesc lucrat 
foarte frumos, cu picioare curbate, dar pe care nu prea ai fi avut 
cum să scrii. Apartamentul era curat. Nu se vedea nicio urmă 
care să-i dea de înțeles că Gretchen ar fi dus o altă viață cât 
timp el fusese plecat. S-a dus în dormitor. Pe noptiere se aflau 
câteva poze înrămate. S-a uitat la poza lui. Era făcută pe 
vremea când nu erau căsătoriţi - avea un aer dezinvolt și încă 
aducea vag cu un jurnalist. Nu era niciun pic de praf pe ramă. 
Oare o ștergea frecvent sau tocmai o scosese din vreun dulap? 

Mergând prin apartament, a observat că obiectele pe care le 
folosea el dispăruseră. In frigider nu era nicio bere și era evident 
că abonamentul lui la revista Sports //lustrated fusese anulat. 
Gretchen scosese din șifonier hainele pe care Ferris le lăsase 
acasă și pusese în locul lor haine de-ale ei. Poate că totul avea 
să fie mai ușor decât își închipuise. Deja dispăruse din casă. 

Gretchen a sunat puţin înainte de șase și jumătate ca să-i 
spună că trebuia să mai rămână la serviciu, dar că avea să 
ajungă pe la șapte și jumătate. Apoi a sunat din nou la șapte și 
jumătate, ca să-i spună că tocmai pleca de la serviciu. In cele 


din urmă, a ajuns acasă la nouă fără câteva minute. A deschis 
ușa cu putere și a spus: 

— Bună, dragul meu! M-am întors! 

Vorbea de parcă Ferris n-ar fi fost plecat de atâta vreme de 
acasă. l-a spus că-i părea rău că venise atât de târziu, dar nu 
avusese cum să scape de la birou. Procurorul General trebuise 
să termine urgent un proiect, iar ea fusese nevoită să mai 
rămână. Încercase să plece, dar îi fusese imposibil. Nu se scuza, 
ci pur și simplu îi spunea că fusese reținută de o sarcină foarte 
importantă. 

Ferris s-a uitat la ea cu atenţie. Arăta la fel ca înainte, ba 
chiar mai bine. Părul de un negru strălucitor îi încadra faţa, 
făcând-o să semene cu o vedetă de cinema italiană. Sânii mari 
erau primul lucru pe care îl remarcau la ea cei mai mulţi oameni 
- fie bărbaţi, fie femei -, iar Gretchen îi folosea ca să intimideze 
sau să seducă, în funcţie de împrejurări. Purta un costum 
elegant, iar bluza de mătase avea un decolteu suficient de larg 
cât să se vadă un pic adâncitura dintre sâni. 

Se aștepta să fie îmbrăţișată și sărutată, dar când a văzut că 
Ferris se lăsa așteptat, s-a apropiat de el și l-a îmbrățișat ea, 
apăsându-și trupul de al lui. A strâns-o și el în brațe, dar fără 
prea multă pasiune. Gretchen și-a dat seama că ceva nu era în 
regulă, dar a început să vorbească de parcă n-ar fi fost nimic 
grav, sperând că va putea îndepărta acel lucru neplăcut. 

— Ce s-a întâmplat, Rog? Te-a dat peste cap schimbarea 
fusului orar? 

— Trebuie să stăm de vorbă. 

— Despre ce? a întreba ea, cu o privire îngrijorată. 

— Hai să stăm jos. 

— Vrei să-ţi aduc ceva de băut? 

— Nu. Nu acum. Vreau să discutăm ceva. 

— Să luăm loc aici, scumpul meu. 

Gretchen s-a așezat pe canapea, a strâns o pernă în braţe și a 
așteptat ca soțul ei să se așeze lângă ea. Ferris a observat că 
pernele erau noi. Erau tivite cu un brocart care se asorta cu 
șnururile draperiilor. Ferris s-a așezat în fotoliul de lângă 
canapea - dacă nu s-ar fi așezat un pic mai departe de ea, n-ar 
fi reușit să-i mărturisească ce voia. Se gândea cum să înceapă, 
dar când Gretchen a rupt tăcerea cu sporovăială ei, a rostit 
dintr-odată: 


— Vreau să divorțăm, Gretchen. Căsătoria noastră nu mai 
merge. 

— Ce-ai spus? 

Era ultimul ei refugiu - să pretindă că nu auzise bine. 

— Am spus că vreau să vorbim despre divorț. Nu mai trăim 
împreună. Și asta se întâmplă pentru că ne-am îndepărtat unul 
de celălalt. Cred că a venit timpul să punem capăt căsătoriei 
noastre. 

Fața ei arăta de parcă ar fi fost pălmuită. 

— Nenorocitule! 

Obrajii i s-au înroșit, apoi a început să plângă. Dar Ferris nu se 
așteptase la așa ceva. Crezuse că avea să ţipe la el. Gretchen s- 
a ridicat și s-a dus la baie să-și sufle nasul. A rămas acolo 
aproape zece minute. Când s-a întors, era proaspăt fardată și își 
recăpătase calmul. Recăpătase controlul asupra situaţiei. 

— Roger, nu poţi face una ca asta. N-am să te las să distrugi 
ce-am construit împreună. Avem o căsnicie la care multă lume 
visează. Suntem făcuţi unul pentru celălalt. Ai fost foarte 
solicitat în ultima vreme. Te înțeleg. Nu știu ce crezi că nu 
merge bine, dar orice-ar fi, se poate îndrepta. 

— Nu se poate îndrepta nimic atât vreme cât nu locuim 
împreună. Și nu prea îmi vine să cred că ai vrea să te muţi în 
lordania. ` 

— Nu pot să plec de la departament. Ştii foarte bine! Imi dau 
seama că-ți este foarte greu. Mi-aș dori să pot pleca de aici ca 
să vin cu tine la Amman, așa cum fac celelalte soții, dar nu pot. 
Vrei să mă simt vinovată pentru că-mi fac datoria? 

Ferris a dat din cap. Nu era vorba despre vinovăție. 

— Nu mă înţelegi, Gretchen. Nu vreau să mai fiu căsătorit cu 
tine. Căsătoria noastră s-a destrămat și nu cred că mai poate fi 
salvată. 

— Orice poate fi salvat, dar trebuie făcute eforturi. Dacă unele 
lucruri nu merg bine, trebuie să le îndreptăm, nu să aruncăm la 
gunoi tot ce-a fost. Trebuie să ai încredere în tine. 

Gretchen nu-l asculta. Se purta de parcă dorinţa lui de a 
divorța era semnul unei slăbiciuni care putea fi depășită cu 
ajutorul voinţei - cu ajutorul voinţei ei, dacă Ferris n-avea să fie 
în stare. Și-a dat seama că trebuia s-o abordeze altfel. Credea 
că va putea evita o mărturisire, dar se înșelase. 

— Gretchen, am o relaţie cu altcineva. 


A așteptat un moment, crezând că avea să plângă iarăși, dar 
ochii ei n-au vărsat nicio lacrimă. Ferris a continuat: 

— Și asta nu e bine, dacă suntem în continuare căsătoriți. 

— Ti-am spus... a început ea, dar s-a oprit. 

În vocea ei se simțea o furie stăpânită. 

— Ți-am spus că nu mă interesează relaţiile pe care le ai cât 
timp ești plecat. Poţi să ai câte partenere de futut îţi dorești, dar 
nu vreau să aflu nimic despre ele! 

— Nu e vorba de o... parteneră de futut. E o femeie pe care o 
plac. 

— Roger, nu fi caraghios! Nu mă interesează cine e, dar cu ea 
nu te vei simţi la fel de fericit cum te simţi cu mine. Știi foarte 
bine! 

— Nu mă simt fericit cu tine! Nu mă mai simt de multă vreme. 

Gretchen nu l-a luat în seamă. Deja era cufundată în universul 
ei și se gândea cum să-l facă să revină la ea. 

— La început, mi-am făcut griji. M-am temut că nu mă mai 
iubești. Dar dacă e vorba doar de o altă femeie, îţi spun cinstit 
că mă așteptam la una ca asta - aș fi fost surprinsă dacă nu s-ar 
fi întâmplat. Știu că toţi bărbaţii sunt la fel. Nu ești așa de 
virtuos pe cât pretinzi. 

Ferris a dat să spună ceva, dar Gretchen l-a întrerupt. 

— Du-te să pregătești două pahare de martini, a spus ea. Mă 
întorc imediat. 

Apoi a plecat spre dormitor înainte ca el să-i poată răspunde. 
Ferris a rămas în fotoliu o vreme, apoi a hotărât că i-ar prinde 
bine ceva de băut, chiar dacă fusese ideea ei. S-a dus la bar șia 
pregătit două martini cu votcă. În timp ce agita amestecul, a 
simţit că degetele i se lipesc de shakerul extrem de rece. In 
paharul ei a pus o măslină, iar în al său, puţină lămâie. Intr-un 
mod pervers, chiar se întorsese acasă. Se întreba dacă avea să 
fie în stare să reia discuţia. Poate că ar fi trebuit să plece pur și 
simplu. 

A dus paharele în sufragerie și s-a așezat. Oare de ce întârzia 
atât de mult? Dar știa foarte bine de ce. Și a rămas pe loc. A luat 
o înghiţitură de martini, apoi încă una. l-a simţit pe limbă gustul 
răcoros și metalic. În cele din urmă, a auzit deschizându-se ușa 
dormitorului. ` 

Era îmbrăcată cu o cămașă de noapte de dantelă neagră. In 
timp ce se apropia de el, sânii grei i se legănau sub dantelă. 


Roger i-a dat de înțeles printr-un semn al capului că nu o dorea. 
Dar îi privea trupul. 

— Nu vreau să ne mai certăm. 

S-a așezat lângă el, desfăcându-și ușor veșmântul, astfel încât 
să i se vadă curbele voluptoase ale sânilor. Apoi s-a întins pe 
canapea, iar cămașa i s-a desfăcut larg, dându-i la iveală 
goliciunea. Ferris a văzut că nu avea niciun pic de păr între 
picioare - era ceva nou. Ar fi vrut ca trupul ei să nu-l excite, dar 
nu se putea împotrivi. 

— Am nevoie de tine. Am nevoie de soțul meu. 

S-a aplecat spre el, astfel încât sânii îi atingeau cămașa. Apoi 
a vrut să-i desfacă fermoarul. 

— Nu vreau, a spus el, dându-i mâna la o parte. Nu-i un 
moment potrivit. 

— Nu mă mai necăji. Te doresc. 

Și-a dus iarăși mâna la fermoarul lui și i l-a desfăcut. Și-a dat 
seama că deja nu mai putea s-o oprească - nu mai putea din 
momentul în care acceptase să pregătească paharele de martini 
și o lăsase să plece din sufragerie. A făcut un ultim efort și i-a 
îndepărtat iarăși mâna. Gretchen s-a înfuriat. 

— Ce-ai păţit? l-a întrebat ea, îndepărtându-se. Eu te aştept 
de cinci luni, iar tu nu vrei să pui mâna pe mine? 

Gretchen a rămas pe gânduri o clipă, de parcă și-ar fi revizuit 
strategia, apoi i-a aruncat o privire bosumflată. 

— Mă simt atât de singură. 

Și-a desfăcut ușor picioarele epilate - erau netede ca 
marmura. Ferris a încercat să nu se uite, dar îl prinsese în mreje. 

— Încetează, Gretchen! 

Ferris începea să cedeze. În felul acesta reușea Gretchen să 
iasă învingătoare din toate certurile lor. l-a desfăcut nasturii de 
la cămașă, apoi i-a dat jos pantalonii, pantofii și șosetele. Ferris 
era lipsit de ajutor. Întâi i-a luat mădularul în gură, apoi l-a 
încălecat, astfel încât îi atingea faţa cu sânii, iar sfârcurile îi 
gâdilau pleoapele. A început să se miște în sus și în jos deasupra 
lui, iar în cele din urmă a scos un geamăt. Apoi l-a dus în 
dormitor și au făcut amor iar și iar. 

A doua zi dimineaţă, când Gretchen era la duș, Ferris s-a 
îmbrăcat și a ieșit pe furiș din apartament. Îi era silă de el. Era 
prea slab ca să ţină piept forței sălbatice a soţiei sale. Data 
viitoare, avea să lase un avocat să vorbească în locul lui. Când a 


ieșit pe ușa apartamentului, era sigur că o închidea pentru 
ultima oară. 

Ferris a petrecut două zile la sediul central al agenţiei, care 
semăna cu un joc de pinball fără aripioare, așteptând să fie 
chemat de Hoffman. După atentatul de la Frankfurt, becurile 
jocului se înroșeau ori de câte ori senzorii semnalau prezența 
cuiva de pe lista de suspecți. Întâlniri și ședințe de instructaj se 
succedau neîncetat, iar ofițerii erau convocați de politicieni. 
Mașina-capcană de la Frankfurt fusese parcată peste drum de 
sediul Citibank din Germania și detonată la o oră de vârf a după- 
amiezii. Doisprezece oameni muriseră și de trei ori mai mulți 
fuseseră grav răniţi. Ferris a găsit un birou împrejmuit cu 
paravane în centrul de operaţiuni al Departamentului pentru 
Orientul Apropiat și a încercat să coordoneze de la distanţă 
activitatea centrului din Amman. O dată la câteva ore, trecea pe 
la biroul lui Hoffman, dar șeful departamentului nu era niciodată 
înăuntru. Adjunctul său îl întreba dacă îi putea fi de ajutor, dar 
Ferris clătina din cap în semn că nu. După o vreme, acele 
drumuri au devenit jenante, și a încetat să mai verifice dacă 
Hoffman se întorsese. Dacă șeful departamentului voia să-l 
vadă, îi era ușor să dea de el. 

În cele din urmă, Hoffman i-a trimis un e-mail scurt prin 
circuitul electronic intern: „Așteaptă-mă în Parcul Talmeș- 
balmeș la ora nouă.” Ferris a zâmbit. Hoffman deja își însușise 
ideea. Secretara lui Hoffman i-a trimis un alt mesaj, din care a 
aflat că trebuia să meargă într-un loc din sediul central în care 
nu mai fusese până atunci - în clădirea nouă, de cealaltă parte a 
bufetului cu autoservire, lângă platforma pe unde erau aduse 
echipamentele. Ferris s-a întrebat de ce nu-l chemase în biroul 
Departamentului pentru Orientul Apropiat de la etajul patru, 
acolo unde se întâlneau de obicei. 

A doua zi dimineaţă, când Ferris a intrat pe ușa indicată, a 
văzut că înăuntru îl aștepta secretara lui Hoffman. S-a dovedit 
că acel loc nu era adevărata sa destinaţie, ci o adresă falsă. Au 
mers împreună de-a lungul unui coridor lung și au ajuns la o ușă 
pe care nu era scris nimic. Secretara a introdus un cod, după 


care și-a pus degetul mare pe un detector de amprente și a 
așteptat ca ușa să se deschidă. Apoi a descuiat cu cheia ușa 
unui lift și au coborât cam cincisprezece secunde. După ce-au 
ieșit din lift, secretara a mai deschis câteva uși cu cifru și au 
ajuns într-o sală de mari dimensiuni - era o cavernă vopsită cu 
albastru și verde, plină cu panouri pe care erau montate ecrane 
mari și monitoare de calculator. In acea sală de dimensiunile 
unui teren de baschet, câteva zeci de oameni lucrau la birouri și 
în separeuri. Ferris s-a uitat la becurile fluorescente de pe tavan 
care împrăștiau o lumină albă și rece. Bănuia că se aflau undeva 
sub parcarea situată la nord de sediul central. Hoffman stătea în 
picioare lângă o ușă aflată în mijlocul unuia dintre pereţii 
laterali. Șeful departamentului i-a făcut semn cu capul să se 
apropie. 

— Parcul Talmeș-balmeș? a întrebat Ferris. 

Hoffman i-a zâmbit. 

— E un nume drăguţ, nu crezi? Amintește de moșia Bletchley 
și de toate celelalte chestii. Voiam să-i zic Parcul Tagiyya, dar 
mi-a fost teamă că e un cuvânt pe care n-o să-l poată pronunţa 
nimeni. _ 

A arătat cu un gest sala și angajaţii aferaţi dinăuntru. In ciuda 
veștilor proaste, părea mulţumit de sine. 

— Biroul ăsta nu există. Dacă o să spui cuiva că ai fost aici, o 
să jur că minţi, iar apoi o să te concediez. Numai în felul ăsta n-o 
să dăm de bănuit nimănui. 

— Am înţeles. Dar ce e de fapt Parcul Talmeș-balmeș? Poţi să- 
mi spui, din moment ce m-ai adus aici. 

— Până ieri, îi spuneam Grupul Consultativ pentru 
Operațiunile din Orientul Apropiat - GCOOA. Dar suna vag și 
birocratic. Pe scurt, de aici coordonăm operațiunile clandestine 
ale departamentului - adevăratele operaţiuni de contraterorism. 

— Și, mai exact, cu ce vă ocupați aici? Mă rog, dacă nu te 
deranjează să-i spui unuia care până acum s-a ocupat de 
operaţiuni neserioase. 

— Roger, nu fi nemernic! Am zis că sunt „serioase”, ca să 
înţelegi că nu figurează în evidența agenţiei. Operațiunile de 
contraterorism pe care le coordonăm de aici sunt „neoficiale”, 
ca să zic așa. Existenţa lor poate fi negată, pentru că 
președintelui nu i se spune nimic despre ele în mod formal - ele 
nu figurează în niciun document scris. Și întrucât președintele 


nu știe de existenţa lor, cum ar putea să înștiințeze Congresul în 
legătură cu ele. Dacă n-ar fi vraiște, CIA ar trebui să fie exact ca 
Parcul Talmeș-balmeș. Altfel spus, Parcul Talmeș-balmeș e un 
serviciu secret clandestin, drept care poate să-și asume riscuri, 
să încalce legile, să ignore exigenţele birocratice și să le spună 
dubioșilor să se care din ţara noastră. Și e o organizație 
invizibilă, ascunsă sub parcarea de la nord de sediul agenţiei. 
Suntem ca peronul 9 și 3/4 din filmele alea tâmpite cu Harry 
Potter. Nu suntem decât un zid de cărămidă, până în momentul 
în care introduci codul în încuietoarea cu cifru și vezi ce se 
ascunde de fapt în spatele lui. lar apoi, hocus-pocus! Intri într-o 
altă lume, în care vrăjitorii încă mai au puteri magice. Ei, ce zici? 
Haide, recunoaște! Ești impresionat! 

— Aici erai când nu reușeam să dau de tine? 

— Exact! a spus Hoffman zâmbind. 

Ferris a cercetat cu atenţie sala. Semăna cu centrul de 
comandă de la Balad, atâta doar că avea o înfățișare mai 
neobișnuită. Pe ecranele mari de pe peretele din fund se vedeau 
imaginile pâlpâitoare și ușor de recunoscut ale filmelor aero- 
porno. Dar acţiunea serioasă avea loc în acea sală, unde lucrau 
operatorii. Nu semănau deloc cu angajaţii CIA pe care îi văzuse 
până atunci. Cei mai mulţi dintre ei erau tineri - aveau vârste 
cuprinse între douăzeci și cinci și treizeci și cinci de ani. Toţi 
erau îmbrăcaţi cu blugi, tricouri sau fuste strâmte. Nimeni nu 
purta cravată. Paravanele separeurilor semănau cu pereţii 
jerpeliţi ai unei camere de cămin: erau pline de poze cu dușmani 
bărboși și hărţi pe care erau marcate atât poziţiile agenţilor, cât 
și liniile ca o pânză de păianjen care, în urma cercetărilor, 
fuseseră trasate pentru a uni locurile în care se aflau membrii 
rețelei subterane. Analiştii stăteau aplecaţi deasupra birourilor 
la fel ca ofiţerii de pe submarine, care cercetează cu atenţie 
sonarul, încercând să detecteze inamicii nevăzuţi și să-i forțeze 
să iasă la suprafaţă. 

— Ţi-ai construit o agenţie proprie, a spus Ferris. 

Hoffman a încuviințat din cap. 

— Da, așa-i. E adevărat că oamenii ăștia nu există din punct 
de vedere oficial, dar stau aici și muncesc până fac bătături la 
cur. Și știi de ce? Pentru că înţeleg că ei sunt ultima speranţă. 
Ințeleg că, nu peste multă vreme, bomba care o să explodeze la 
Milano, Frankfurt sau New York o să fie una nucleară, iar dacă 


nu reușesc s-o găsească la timp, o să moară un milion de 
oameni. Așa că muncesc zi de zi și oră de oră, ca s-o găsească și 
să-i omoare pe cei care vor s-o detoneze. De-aia îi iubesc pe toți 
inadaptaţii ăștia suprasolicitaţi. Sunt niște criminali, deși nu par. 

Ferris s-a uitat la șirurile de separeuri. Cel puţin jumătate 
dintre ele erau ocupate de femei. Și, într-adevăr, arătau ciudat - 
făceau baloane cu guma de mestecat și loveau ușor podeaua cu 
vârful pantofilor. Era limpede că multe dintre ele ar fi fumat, 
dacă li s-ar fi permis. Unele aveau chipuri aspre de femei 
trecute prin viaţă și erau cam prea fardate - ţi le puteai imagina 
pe post de crupier la un cazinou din Las Vegas. Altele aveau o 
blândețe amăgitoare, dar în ochi li se vedea privirea rece de 
viperă. 

— Bună, Gwen! a spus Hoffman, îndreptându-se către biroul 
cel mai apropiat, la care stătea o brunetă puţin trecută de 
treizeci de ani. Spune-i, te rog, cu ce te ocupi. 

Bruneta s-a uitat la el cu un aer întrebător, iar Hoffman a 
încuviințat din cap. 

— Urmăresc o celulă teroristă din Siria. Noaptea trecută, 
membrii ei se aflau la Damasc. Azi au ajuns la Dayr al-Zor și se 
îndreaptă spre graniţa irakiană. Dar cred că n-o vor trece, ca să 
ajungă la Husbaya - avem niște ninja în zonă. Imediat ce-o să le 
identific poziţia, or să fie ca și morți. 

Bruneta a zâmbit ușor și calm ca un asasin plătit. Ferris s-a 
întors către Hoffman și a întrebat: 

— Pentru cine lucrează acești ninja? 

— Pentru nimeni - tocmai asta e șmecheria. Numai așa o să 
ieşim din situaţia asta nasoală. Sunt oameni ca Gwen. 

Hoffman l-a luat de braț pe Ferris și l-a dus spre ușa deschisă 
a unui birou. 

— Vino! Vreau să-ţi fac cunoștință cu cineva. 

În birou se afla un bărbat oacheș, cu ochelari cu rame subțiri, 
care stătea în fața unui calculator și tasta de zor. Era îmbrăcat 
cu un pulover de cașmir negru și părea să fie trecut de treizeci 
și cinci de ani - probabil că era cu câţiva ani mai mare decât 
Ferris. Când s-a apropiat, Ferris a văzut că era arab. Judecând 
după nuanţa maronie a pielii sale, s-a gândit că era din nordul 
Africii. Arabul i-a privit pe deasupra ochelarilor, apoi s-a întors 
iarăși la monitor. Degetele lui au continuat să ţopăie pe 


tastatură preţ de cincisprezece secunde, apoi s-au oprit. Arabul 
a apăsat tasta „Enter” și s-a uitat din nou la ei. 

— Îmi pare rău că v-am făcut să așteptați. Tocmai am lichidat 
contul bancar al unui lider salafist din Riad. O să creadă că banii 
i-au fost furaţi de unul dintre oamenii alături de care își face 
rugăciunile. Și dacă avem noroc, o să încerce să-l omoare. 

Apoi a zâmbit, gândindu-se că toate aceste rezultate fuseseră 
obţinute doar cu ajutorul câtorva apăsări ale degetelor pe 
tastatura computerului său. 

— ȚI-l prezint pe Sami Azhar, a spus Hoffman. Zi de zi 
conduce operaţiuni de aici, din cavernă. E mult mai deștept 
decât noi doi. 

— Ed, cu siguranţă sunt mai deștept decât tine, a spus Azhar, 
privind pe deasupra ochelarilor. Pari deștept, dar numai pentru 
că ai în sânge mult prea multă cafeină. Sau pentru că ai băut 
prea mult. Încă nu știu ce să zic despre musafirul tău, dar o să- 
mi dau seama. 

l-a întins mână lui Ferris și l-a salutat. 

— Înainte, Sami a lucrat ca expert în analiză cantitativă pe 
Wall Street. S-a născut în Egipt și a venit în Statele Unite să facă 
facultatea. Are un doctorat în matematică și unul în economie. 
Apoi a lucrat pentru un fond mutual și a câștigat foarte mulţi 
bani. A devenit atât de bogat, încât a hotărât să-și răsplătească 
într-un fel ţara de adopţie. Sami, i-am prezentat bine trecutul 
tău, nu-i așa? 

— Ed, e drept că am fost bine recompensat, dar am și investit 
cu cap. 

— În anii '90, Sami a lucrat în calitate de colaborator în cadrul 
unor operaţiuni dificile organizate de CIA și de Agenţia pentru 
Securitate Naţională, ajutându-ne să-i înţelegem pe ţicniţii care 
încercau să se facă stăpâni peste religia lui. După atacurile din 
unsprezece septembrie, și-a dat seama că lumea a luat-o razna 
și că numai un tâmpit ar putea continua să lucreze pentru un 
fond mutual. Ca musulman, a simţit că e de datoria lui să dea o 
mână de ajutor celor care încearcă să-i oprească pe ţicniţii ăștia. 
Nu-i așa, Sami? 

— Într-adevăr, așa e! Sau, cum ai zice tu: „Al dracului să fiu 
dacă nu-i așa!” 

— Exact! Așa că m-a întrebat dacă nu cumva putea face ceva 
important pentru mine, dar fără să figureze în evidenţa agenţiei. 


Îl cunoșteam pe Sami și știam că e un tip suficient de ciudat 
pentru organizaţia pe care aveam de gând s-o înființez. li 
citisem dosarul: știam că, încă de pe vremea când era copil și 
locuia în Egipt, era genial la matematică. Obţinuse o bursă de 
studii în America și câștigase atâția bani pe Wall Street, încât 
nici nu le mai putea ţine socoteala. Era o pasăre rară. Altfel 
spus, un tip pe cinste! Deștept și necruţător. In plus, îi păsa de 
ce se întâmplă. Un tip special. 

— De fapt, te înșeli, Ed. Nu-s deloc special. Cei mai mulţi 
oameni de pe Wall Street sunt deștepţi și necruţători. 
Deosebirea e că, în fond, sunt mai puţin egoist decât ceilalți. Și 
țin să subliniez că nu-s deloc ciudat pentru un matematician, 
atâta doar că-s mai furios. Asta e diferenţa. 

Azhar s-a întors către Ferris. 

— Deși îl tachinez pe Ed, să știi că-mi face mare plăcere să 
lucrez aici. Incercăm să facem acel lucru despre care toată 
lumea vorbește, dar care nu-i iese nimănui - încercăm să 
abordăm problemele dintr-o perspectivă nouă. De fapt, am 
evoluat atât de mult și am ajuns să avem o viziune atât de 
originală asupra lucrurilor, încât nici nu mai știm de unde am 
plecat. 

— Gată cu flecăreala! a spus Hoffman. Trebuie să stăm de 
vorbă. 

A închis ușa, s-a așezat la masa de ședință și le-a făcut semn 
lui Ferris și Sami să ia loc. Dincolo de biroul lui Azhar era montat 
un ecran mare. 

— Roger, o să-ţi fac o scurtă prezentare. Punem la cale o 
operaţiune nouă, pe care am pornit-o de la zero. Pentru ca totul 
să meargă bine, va trebui să-ţi dezvălui niște secrete care-s 
foarte bine păzite chiar și faţă de unii dintre angajaţii de aici. 
Vreau să fiu sigur că înţelegi cum stă treaba. 

Ferris a încuviinţat din cap. 

— Treaba stă exact așa: n-am voie să divulg nimănui 
informaţiile pe care mi le vei furniza, nici măcar angajaţilor 
agenţiei. 

— Mă rog, chestia asta e evidentă. Mă refeream la altceva. 
După ce pleci de aici, urmează să te întorci iarăși pe teren. De- 
aia nu ţi-am spus până acum nimic din ce se întâmplă aici - e 
periculos. Nu le pot vorbi despre operaţiunile noastre oamenilor 
care ar putea fi prinși. Dar m-am tot gândit și am ajuns la 


concluzia că n-am încotro: trebuie să-ți spun. Așa că uite cum 
stă treaba: dacă dai de bucluc și ești prins, nu a; voie să divulgi 
informaţiile pe care urmează să le afli de la mine. Trebuie să-ți 
iei măsuri de precauţie. Ai înţeles? 

Ferris s-a dat pe spate dintr-odată. Credea că înţelesese, dar 
voia să fie sigur. 

— Trebuie să-mi iau măsuri de precauţie. 

— Așadar, dacă ești prins și crezi că n-o să poţi rezista la 
tortură, va trebui să-ţi iei „măsuri de precauţie”. Și hai să fim 
cinstiţi: nimeni nu poate rezista la tortură prea multă vreme. Nu 
te lua după ce ţi s-a spus la Fermă. Așa că o să-ţi dăm o pilulă 
de cauciuc pe care ai s-o ţii în gură atunci când te întorci pe 
teren. Dacă ajungi într-o situaţie disperată, pilula o să-și facă 
treaba. Dacă o muști cu putere, o să curgă din ea o otravă care- 
și face efectul foarte repede și fără dureri. Și mi s-a spus că are 
un gust bun. N-am avut plăcerea s-o gust, dar am la mine o 
astfel de pilulă ori de câte ori plec într-o călătorie. În orice caz, 
vreau să știu ce părere ai. N-o să cred că ești laș dacă spui nu, 
ci pur și simplu conversaţia noastră va lua sfârșit. 

Ferris s-a gândit câteva clipe. Fusese vârât într-o lume de a 
cărei existență nici măcar nu știa cu cincisprezece minute în 
urmă. Era zenitul carierei pe care și-o alesese, sau poate nadirul 
ei, dar oricum n-avea nicio importanţă. | se propunea ceva 
extrem de periculos. Ferris s-a gândit dintr-odată la Alice, dar 
imaginea ei i-a dispărut repede din minte. 

— Mă bag! 

— Bravo! a spus Ferris, strângându-i mâna. Adevărul e ca nu 
ţi-aș fi propus niciodată, dacă n-aş fi fost sigur că ai să spui da. 
Ei bine, e o conspirație la care nu luăm parte decât noi trei. 
Nimeni altcineva n-o să aibă acces la toate informaţiile. Ne-am 
înțeles? 

Cei doi conspiratori au încuviinţat din cap, iar Hoffman a 
continuat. 

— l-am vorbit lui Sami despre ideea ta năstrușnică. Și n-o să-ți 
vină să crezi, dar e înnebunit după ea! Și crede că or să înghită 
momeala. Așa e, Sami? 

— E o idee foarte ingenioasă, a spus Azhar, încuviințând din 
cap. 

— E clar că întâi de toate trebuie să facem rost de un 
cadavru. Ai vreo idee, Roger? 


— Lucrul cel mai important e că trebuie să arate ca un agent 
de recrutare. Ar trebui să fie cam de vârsta mea, adică să aibă 
în jur de treizeci și cinci de ani, și să pară că a primit misiunea 
de a infiltra reţeaua lui Suleiman. Trebuie să aibă trăsături 
caucaziene tipice, să fie sănătos și musculos. Și trebuie să se 
vadă clar că e creștin. 

— Cum adică? 

— Adică trebuie să nu fie circumcis. Dacă băieţii răi văd că n- 
are prepuţ, or să creadă că e israelian. 

Hoffman a dat din umeri și s-a întors către Azhar. 

— Așa e, Sami? 

— Mă tem că da. Arabii sunt obsedaţi de evrei, ca să zic așa. 
Asta e! 

— Cam așa ar trebui să arate cadavrul, a continuat Ferris. Dar 
cum o să facem rost de el? Să-i punem pe cei de la FBlsă ne 
găsească unul într-o morgă? 

— Doamne fereşte! a spus Hoffman. Nu le-aș cere să caute 
nici măcar un câine rătăcit! De treaba asta o să se ocupe frații și 
surorile noastre de la Comandamentul pentru Operaţiuni 
Speciale. O să ne facă rost de un cadavru fără să pună vreo 
întrebare. 

— Atunci hai să vorbim cu militarii să ne procure unul. 

Radia de bucurie - ideea lui avea să fie pusă în practică. 

— Am vorbit deja. Am luat ieri legătura cu cineva de la baza 
aeriană MacDill. S-ar putea să dureze câteva săptămâni. 
Probabil că tu iarăși o să fii plecat din ţară atunci când o să ne 
vină cadavrul, așa că vreau să aflu dacă ești de acord cu ce ne- 
am gândit noi să facem. Sami și cu mine o să construim o 
poveste în jurul cadavrului. O să facem în așa fel încât 
identitatea lui falsă să fie credibilă. Deja i-am găsit un nume - 
Harry Meeker. E o identitate pe care am construit-o cu câţiva ani 
în urmă pentru o operaţiune, dar n-am mai folosit-o. Ce zici? 

— Alegeţi ce nume vreţi, numai să nu fie Roger Ferris. 

— Eu și cu Sami ne-am gândit la câteva detalii ale operaţiunii 
înainte să te chemăm aici. Și credem că o să fie nevoie de un 
agent secundar, pentru ca această tagiyya să fie credibilă. 
Trebuie să-i înnebunim de-a binelea pe indivizii ăștia, să-i facem 
să creadă că întreaga lor lume se năruie. Ca să reușim, trebuie 
ca înșelătoria noastră să funcţioneze pe mai multe niveluri, care 


să se sprijine unele pe altele, altminteri Suleiman o să-și dea 
seama că e o capcană. Ți se pare că are noimă? 

— Bineînţeles. Dar vreau să dau o mână de ajutor la 
manevrarea agentului secundar. 

— N-o să fie nicio problemă. De fapt, Roger, tu o să faci cea 
mai mare parte a muncii. Eu sunt prea bătrân, iar Sami e un tip 
prea ciudat, așa că mai rămâi tu. Sami, nu vrei să-i explici 
câștigătorului nostru în ce constă premiul? 

Hoffman a apăsat pe un buton și a stins luminile. Azhar s-a 
îndreptat spre computerul de lângă ecranul proiectorului, iar 
tenul de culoarea untului de cacao și părul negru și creț i s-au 
proiectat pe fondul gri din spatele său. 

Sami Azhar și-a pus ochelarii pe nas și s-a așezat în faţa 
computerului său, strângând la un loc informaţiile pe care voia 
să i le arate lui Ferris. Preţ de câteva clipe, a părut să piardă 
noțiunea timpului. Părea că rătăcea undeva între locul în care se 
afla în acel moment și mica școală generală din Cairo, în care, 
cu multă vreme în urmă, își uimise profesorii cu capacitatea lui 
de a înmulţi mintal numere mari. Ferris se uita la Azhar cu 
atenţie și se gândea că probabil era la fel ca refugiații care îi 
ajutaseră pe americani și pe britanici în timpul celui de al Doilea 
Război Mondial. Întrucât crescuse la Cairo, probabil că 
presimţise răbufnirea care se apropia și voise să scape de 
efectele ei. Dar, până la urmă, se dovedise că nu era posibil - 
războiul se extinsese peste tot. 

— Imi pare rău, dar trebuie să încep chiar cu ţinta căutărilor 
noastre, a spus Azhar. In lunile în care au trecut de când ai auzit 
pentru prima oară numele lui Suleiman, echipa de aici a făcut 
câteva investigaţii. Știm despre acest domn puţin mai multe 
lucruri decât îţi închipui. 

Azhar a atins mouse-ul și pe ecran a apărut o primă imagine. 
Era fotografia unui arab slab, cu barbă îngrijită, care avea pe 
cap o tichie de rugăciune împletită din lână albă. Avea o faţă 
inteligentă, care trăda nu comportamentul feroce al unui 
criminal, ci austeritatea și ascetismul unui erudit. Pe Ferris l-a 
fascinat strălucirea ochilor lui. Erau incandescenţi și plini de 
mânie. 

— Am avut mare noroc că am reușit să punem mâna pe 
fotografia asta. E dintr-un pașaport vechi, pe care-l folosea 
înainte să dispară. Acum e ca o flăcăruie: e peste tot și nicăieri. 
In moscheile frecventate de radicaliști, i se pronunţă numele 
doar în șoaptă, de parcă ar fi o stafie. Se scriu poezii despre el. 
Și am găsit niște CD-uri date cu grijă din om în om, care îi 
prezintă izbânzile. Dar nu lasă nicio urmă. În lumea difuză a 
teroriștilor Al Qaeda, a devenit adevăratul șef de operaţiuni. E 
omul care a făcut legătura dintre radicaliștii islamici de la Kabul 


din 1996 și cei din 2006 de la Bagdad. Este puntea dintre 
vechea și noua Al Qaeda. L-am căutat cu toţii - tu, noi și 
iordanienii -, dar n-am reușit să-i dăm de urmă. 

Ferris s-a uitat cu atenţie la acel chip, vrând să și-l 
întipărească în minte. Într-o oarecare măsură, era furios că 
Hoffman îi ascunsese atât de multe luni informațiile, dar în și 
mai mare măsură era curios - abia aștepta să afle cum anume 
se gândiseră Hoffman și Azhar să pună în practică tag/yya. 

— Deși nu știm unde e Suleiman, știm de unde e, a continuat 
Azhar. E sirian și s-a născut la Hama. Numele său adevărat e 
Karim al-Shams. Toţi bărbaţii din familia lui - tatăl, fraţii și unchii 
- au fost uciși în 1982 de trupele lui Hafez al-Assad. Erau figuri 
importante în Ikhwan Muslimeen - „Frăția Musulmană”. După 
masacrul de la Hama, Suleiman a fost adoptat de Frăția 
Musulmană din Arabia Saudită. A făcut studii de electronică și 
fizică la Riad. A studiat și puţină biologie. Imi pare rău să spun, 
dar e un tip inteligent. Am reușit să punem mâna pe un test de 
inteligență pe care l-a făcut pe vremea când era student - 
rezultatele sunt uimitoare. Am găsit în Afganistan documente 
care arată că a făcut experimente detaliate cu dispozitive 
nucleare și biologice. 

— Spune-i despre atentatele cu mașină-capcană de la Milano 
și Frankfurt, i-a cerut Hoffman. 

Azhar a apăsat pe unul dintre butoanele mouse-ului și a 
apărut o planșă în care se vedea ce rămăsese din mașina- 
capcană detonată cu câteva zile mai înainte la Frankfurt, lângă 
sediul Citibank. 

— Știm că lui Suleiman îi plac mașinile-capcană. La puţină 
vreme după ce atentatele de la Bagdad au luat amploare, am 
interceptat un mesaj în care se spunea că un membru important 
din Al Qaeda - la vremea aceea, nu știam cine era - a cerut ca 
atacurile sinucigașe să aibă loc în Europa și America, astfel încât 
să moară creștini și evrei, nu musulmani. Suleiman voia ca 
teroarea să se mute în Occident. Nu era vocea lui, ci a unui 
membru al reţelei care credem că e foarte apropiat de el. A fost 
primul indiciu al existenţei lui Suleiman. Apoi a urmat explozia 
de la Milano. 

A apăsat încă o dată pe mouse, iar pe ecran au apărut câteva 
bucățele de metal. 


— N-o să intru în detalii pirotehnice, pentru că nu mă pricep, 
dar FBl-ul crede că bomba de la Milano seamănă cu cele din 
Irak, pe care, în urmă cu câţiva ani, centrul CIA de la Bagdad le- 
a identificat ca fiind fabricate de membri ai reţelei lui Suleiman. 
Datele primite de la Frankfurt dau de înţeles că și acolo a fost 
folosit același tip de bombă, nu-i așa, Ed? 

— Mda. Mă tem că așa e. Suleiman are planuri mari. Are o 
rețea alcătuită din membri extrem de discreţi, care își 
desfășoară operaţiunile chiar sub nasul nostru. Construiesc 
mașini-capcană, le plasează acolo unde trebuie, apoi reușesc să 
scape. Și indivizii ăștia sunt foarte deștepţi: folosesc mașini 
furate și se deghizează atunci când le parchează în locul ales. 
Avem fotografii făcute de camerele de supraveghere din Milano 
și Frankfurt: se văd mașinile-capcană aflate în drum spre 
destinaţie și se pot distinge chipurile şoferilor. Poliţiștii din 
Europa au încercat să-i identifice și au înnebunit căutând prin 
toate ungherele, dar n-au ajuns la niciun rezultat, pentru că 
indivizii au condus mașinile deghizați. Au o tehnică impecabilă. 
Credem că Suleiman se pregătește să atace America și s-ar 
putea să folosească bombe biologice sau nucleare. Iți amintești 
de Karla, agentul KGB care era eminenţa cenușie în romanele lui 
Le Carré? Ei bine, Suleiman e Karla din Al Qaeda - toate frâiele 
se află în mâinile lui. Și o să atace într-o bună zi. 

— Casa Albă știe toate lucrurile astea? 

— Bineînţeles că nu! Ține minte că noi nu existăm. Și dacă ar 
afla, și-ar ieși din minţi. Nu, Casa Albă nu știe decât porcăriile pe 
care le primește de la analiștii care se ocupă de contraterorism. 

Ferris s-a uitat la poza de pe ecran. Știau atât de multe și, în 
același timp, atât de puţin. 

— Vreau să vă pun o întrebare stupidă. Cum se face că până 
acum n-am reușit să dăm de el nici eu, nici voi, nici Hani? De ce 
e atât de greu de găsit? 

A urmat o tăcere stânjenitoare. Ferris a simţit că îi ascundeau 
ceva. S-a uitat la Hoffman și i-a făcut un semn cu capul, ca și 
cum ar fi vrut să spun: „Haide, zi-mi!” 

— In mod evident, exact asta încercam să facem prin 
operaţiunea Amary - să-i dăm de urmă. Voiam să ne apropiem 
de Suleiman și să-i putem intercepta convorbirile. Dacă Mustafa 
Karami ar fi întărit povestea pe care o construisem în jurul lui 
Amary, ne-am fi folosit de omul din Berlin al lui Hani ca să 


trimitem câteva mesaje pe care le-am fi putut urmări în timp ce 
se îndreptau spre Suleiman. Metoda cărților însemnate. lar dacă 
nu obțineam niciun rezultat în felul ăsta, am fi încercat să-l 
prostim pe Suleiman, făcându-l să creadă că știm unde se află. 
Și poate că s-ar fi speriat și ar fi încercat să fugă. Sau poate ar fi 
luat legătura cu anumiţi oameni. Chestiile de soiul ăsta sunt 
specialitatea doctorului Azhar. Spune-i, profesore! 

Egipteanul a încuviinţat din cap. 

— Cât am lucrat pe Wall Street, am avut de-a face cu lucruri 
care pot fi observate. Dacă reușeam să monitorizez un anumit 
lucru, puteam observa care îi erau tendinţele, apoi corelam 
tendinţele cu alte elemente observabile. De exemplu, încercam 
să corelez prognozele meteo cu preţurile viitoare ale cerealelor 
sau speculaţiile bursiere cu preţul țițeiului. În munca mea de 
analist, încercam să introduc informaţii care anterior nu 
fuseseră cuantificate sau monitorizate într-un domeniu unde 
puteau fi urmărite ușor, astfel încât să poată fi speculate micile 
diferențe de preţ. Așa am făcut avere. Munca pe care o fac 
acum pentru Ed constă în aplicarea acelorași tehnici la ţintele 
alese de el. 

— Nu-i așa că e un tip extraordinar? a spus Ferris, pe un ton 
care trăda o admiraţie sinceră. Spune mai departe, Sami! 

— Ei bine, când avem de-a face cu membri Al Qaeda, scopul 
nostru e să-i atragem într-un spaţiu pe care să-l putem 
monitoriza. Dacă vorbesc la telefoane mobile pe care nu le 
putem intercepta, încercăm să-i speriem, astfel încât să-și 
schimbe mijloacele prin care comunică, pentru că de fiecare 
dată când fac o schimbare, lasă urme. De exemplu, își cumpără 
alte telefoane mobile, fără să știe că ţinem evidenţa tuturor 
telefoanelor și cartelelor care se vând în Pakistan. Sau încep să 
nu mai aibă încredere în calculatoarele pe care le folosesc și 
hotărăsc să-și cumpere unele noi, fără să-și dea seama că 
deținem controlul absolut asupra domeniului informatic. 
Mulțumită eforturilor noastre, putem accesa toate serverele din 
lumea asta care stochează e-mailuri. lar în ceea ce privește 
computerele, îmi vine să râd: putem intra pe hard-disk-ul oricui, 
oriunde s-ar afla. Intrăm chiar și pe drive-urile USB pe care 
curierii Al Qaeda obișnuiesc să le care de colo-colo, pentru că 
toate au o semnătură electronică. Nu există dispozitiv informatic 


fără semnătură electronică. Lumea digitală e foarte precisă - de- 
aia e atât de frumoasă. 

— li atragem în capcană, a spus Hoffman, continuând 
expunerea lui Azhar. Deţinem supremaţia în domeniul 
comunicaţiilor. Atunci când distrugem o celulă, urmărim și să îi 
speriem pe ceilalţi teroriști, astfel încât să-i obligăm să intre în 
circuite pe care le putem urmări. Să zicem că arestăm niște 
indivizi la Londra, sau în Uzbekistan, sau în vreun orășel uitat de 
lume. Care crezi că e scopul nostru? 

— Să-i interogaţi, a răspuns Ferris. Să-i trimiteţi la 
Guantânamo. Sau lui Hani. Ceva de genul ăsta. 

— Mă rog, sigur că vrem să-i interogăm. Putem obține 
informaţii preţioase. Dar nu ăsta e scopul principal. Chiar dacă 
nu reușim să scoatem nimic de la individul pe care punem 
mâna, băieţii răi presupun că a ciripit. Așa că își schimbă 
numerele de mobil, adresele de internet, ba chiar și 
computerele - își cumpără unele noi. lar mai devreme sau mai 
târziu, o să-l sune pe unul dintre cei pe care-i supraveghem, 
chiar dacă e vorba de proprietarul unui restaurant din Karachi 
unde se mănâncă chebapuri. Și haţ, înregistrăm noul aparat pe 
care-l folosesc! Nu trebuie decât ca unul dintre ei să atingă un 
punct fierbinte și apoi iese la iveală întreg circuitul. Sau îi 
obligăm să-și schimbe locul. Și vrei să-ţi spun ceva? Mișcarea e 
periculoasă! Om fi proști, dar nu suntem chiar atât de proști 
încât să nu monitorizăm toate avioanele, autobuzele și trenurile 
care traversează o graniţă naţională. 

— Dar încă n-aţi dat de Suleiman. Deci e limpede că Suleiman 
e un caz aparte. Tehnicile pe care tu și Sami mi le-aţi descris 
funcționează când vine vorba de alţii, dar nu dau rezultate în 
cazul lui. Incă n-am reușit să înregistrăm niciuna dintre 
convorbirile lui. De-aia avem nevoie de ceva nou. 

— Amin, frate! Ai pus punctul pe „i”! Și deja știi care e soluţia! 

— Tagiyya. 

— Exact! Acum câteva zile, când mi-ai spus ce idee ţi-a venit, 
mi-a căzut fisa! O să procedăm așa cum ai zis: trebuie să-i dăm 
de înţeles lui Suleiman că am reușit să facem un lucru pe care, 
de fapt, n-am fost în stare să-l facem, anume să pătrundem în 
rețeaua lui. Apoi o să-i sucim minţile. O să-l chinuiască 
bănuielile și orgoliul și o să creadă că totul e zadarnic. Aceste 
sentimente fundamentale or să-l facă pe Suleiman să se 


deschidă ca o stridie durdulie. Vom plasa în universul lui niște 
informaţii atât de năucitoare, chinuitoare și amenințătoare, 
încât o să vrea să afle despre ce e vorba. lar în momentul ăla, o 
să trebuiască să ia legătura cu ceilalţi. O să trebuiască! Și o să 
poată fi observat și cuantificat. lar în cele din urmă, o să-l putem 
nimici! 

e 

Au făcut o pauză de cafea. Hoffman primise un mesaj de la 
directorul agenției, care îi cerea să-l sune urgent și să-i spună ce 
era nou în legătură cu atentatul de la Frankfurt, așa că s-a 
scuzat și a intrat în biroul său, aflat lângă al lui Azhar, închizând 
ușa în urma lui. Ferris a profitat de pauză și l-a întrebat pe Azhar 
dacă putea să vadă centrul de comandă. 

— ȚI-l prezint eu, dar trebuie să ţii minte că mare parte din 
munca noastră constă în construirea unor iluzii. Organizăm un 
spectacol de magie. Sala asta e biroul din care coordonăm un fel 
de centru comercial pentru Al Qaeda, pe care l-am pus pe 
picioare ca să satisfacem nevoile membrilor din rețeaua 
subterană, astfel încât să coboare garda în mod inconștient și 
să-și facă afacerile prin intermediul nostru. Să începem cu 
agenţia de voiaj. 

Azhar l-a condus pe Ferris până la un grup de birouri situat la 
celălalt capăt al sălii. Acolo stăteau trei angajaţi tineri, dintre 
care niciunul nu avea mai mult de treizeci de ani. judecând după 
fețele lor palide, ai fi zis că nu mai ieșiseră din acea cavernă de 
câteva luni. Lui Ferris i se părea că semănau cu tocilarii care 
câștigau toate concursurile de știință de la liceul George 
Marshall. Azhar s-a întors către persoana cea mai în vârstă - o 
femeie cu ten acneic, al cărei păr dat cu gel era țepos ca al unui 
punkist. 

— Adrienne, explică-i musafirului nostru cu ce vă ocupați. l- 
am spus că voi sunteţi agenţia de voiaj. 

— Ah... Bine. 

O neliniștea ideea de a dezvălui unui străin detaliile activităţii 
lor, dar Azhar i-a făcut un semn discret cu mâna. 

— Păi, membrii Al Qaeda trebuie să călătorească și ei, nu? Dar 
știu că putem monitoriza toate operaţiunile computerizate, așa 
că încearcă să facă rezervări în așa fel încât să nu poată fi 
depistaţi. lar noi am început să oferim tocmai astfel de servicii. 

— Dă-i un exemplu, a spus Azhar. 


Adrienne l-a dus pe Ferris spre un alt calculator, în faţa căruia 
tasta de zor un tânăr cu tenul măsliniu. 

— El e Hanif. Se ocupă cu supravegherea omului nostru de 
încredere din Karachi. Nu știm cum îl cheamă de fapt, dar noi îi 
spunem Ozzy, de la Ozzy Osbourne. Nu mă întreba de ce. 
Oricum, Ozzy din Karachi e specialist în călătorii imposibil de 
depistat. E foarte bun. Și-a făcut studiile la o școală teologică și 
familia lui are legături strânse cu reţeaua subterană din Kașmir. 
Dacă ești jihadist și vrei să-ţi faci o rezervare cu nume și 
pașaport false pentru un zbor de la Karachi la Londra, Ozzy e 
omul de care ai nevoie - se ocupă de tot și nici nu cere bani 
mulţi. Oamenii din reţeaua subterană le povestesc prietenilor 
lor. Ozzy e foarte iubit. Dar de fapt noi monitorizăm toate 
rezervările, astfel încât ne putem da seama dacă vreunul dintre 
cei care apelează la Ozzy se regăsește pe listele noastre de 
suspecți. Am montat în agenţia lui de voiaj camere digitale cu 
ajutorul cărora îi urmărim în timp real pe cei care vin la el. În 
felul ăsta, putem să aflăm dacă faţa vreunuia dintre ei seamănă 
cu cea a unui suspect identificat de noi. Arată-i, Hanif! 

Tânărul american de origine pakistaneză a apăsat pe un 
buton al computerului, iar pe ecran au apărut imediat imagini 
transmise prin internet de camera montată în firma din Karachi. 
Era un bărbat negricios, cu fața ciupită de vărsat, care îl bătea 
la cap pe angajatul de la ghișeu în legătură cu un bilet pentru 
Maroc. 

— O să aflăm cine e. O să-i vindem biletul, o să-l lăsam să 
meargă în Maroc și o să urmărim unde se duce. Poate că o să-i 
șterpelim telefonul într-un moment de neatenţie și o să-i copiem 
cartela SIM, ca să vedem cu ce oameni stă de vorbă. Deci 
suntem foarte răi! 

Hanif și ceilalţi tineri strânși în jurul calculatorului au început 
să râdă. A râs și Ferris. Întotdeauna sperase ca agenţia să 
desfășoare asemenea operaţiuni, dar se temea că nu era în 
stare de așa ceva. 

După aceea, Azhar l-a dus la un alt grup de birouri, pe care l-a 
descris ca fiind departamentul bancar. Oamenii de acolo făceau 
o treabă similară. Membrii reţelelor teroriste aveau nevoie să 
vireze clandestin bani în toată lumea. America și aliaţii săi 
blocaseră toate mijloacele la îndemână - au făcut presiuni 
asupra băncilor și instituţiilor filantropice islamice, ba chiar și 


asupra agenţilor hawala. Astfel, jihadiștii se treziseră că le era 
foarte greu să trimită bani de la o celulă teroristă la alta, așa că 
începuseră să apeleze la oameni pricepuţi. Ca să satisfacă 
această cerere, Azhar și gaşca lui de ciudaţi veniseră cu o 
ofertă. Cu ajutorul câtorva oameni pe care reușiseră să-i 
strângă, Hoffman și Azhar creaseră o rețea care putea transmite 
bani în mod clandestin. De multe ori, nici măcar nu știau care 
erau agenţii lor de legătură, dar toate informaţiile de care 
aceștia reușeau să facă rost ajungeau în bazele de date ale lui 
Azhar. 

— Trebuie să gândești la fel ca ei, i-a spus Azhar lui Ferris. lar 
eu am avantajul de a fi crescut printre oamenii ăștia. Știu cum 
gândesc, ce le trebuie și cum se deplasează. După ce aflu de ce 
lucruri au nevoie, mă gândesc la un mod în care aș putea să le 
ofer acele lucruri - bilete de avion, pașapoarte, transferuri de 
bani, ascunzători în orașe care mai de care mai ciudate, 
telefoane mobile și computere. Teroriștii nu-mi văd niciodată 
chipul, dar le stau la dispoziție șapte zile din șapte, douăzeci și 
patru de ore pe zi. Asta e planul meu de afaceri. 

Egipteanul a făcut un gest cu mâna către birourile cu 
computere și tinerii cu fețe optimiste care se uitau în monitoare, 
încercând să găsească mijloace de a-i înţelege și de a-i înșela pe 
dușmani. Ferris citise despre moșia Bletchley, unde câţiva 
excentrici, obsedaţi de tehnică și alţi inadaptaţi reușiseră să 
spargă codurile naziste. Mulțumită lor, Marea Britanie reușise să 
supraviețuiască și să câștige cel de-al Doilea Război Mondial. 
Hoffman și Azhar creaseră ceva asemănător - o mașinărie care 
dădea de urma celulelor Al Qaeda și le supraveghea în timp ce 
se deplasau prin sistemul sanguin al rețelei. Mașinăria funcţiona 
impecabil, atâta doar că nu reușise să-l scoată la iveală pe 
Suleiman. Ferris îi aflase numele, iar Hoffman îi încredința 
sarcina de a-l face să iasă la lumină. 

Hoffman revenise în biroul lui Azhar, iar când Ferris și Sami s- 
au întors din turul Parcului Talmeș-balmeș, l-au găsit frecându- 
se la ochi de oboseală. 

— Așa se întâmplă când oamenii își închipuie că pierd un 
război, a spus Hoffman, dând din cap. Toată lumea începe să 
tipe: „Să i se taie capul!” 

Nu le-a explicat ce se întâmplase, dar Ferris bănuia că 
directorul tocmai îl făcuse cu ou și cu oţet pentru că 
investigaţiile asupra atentatului de la Frankfurt nu progresau. Și 
bineînţeles că, înainte de asta, directorul agenţiei fusese 
muștruluit de președinte, care la rândul său fusese pisălogit de 
presă. Oamenilor nu le plăcea traiul cu frica în sân. Nu aveau să 
suporte multă vreme situaţia. Voiau să li se riposteze 
dușmanilor, dar se simțeau lipsiţi de ajutor când vedeau că 
ofiţerii din serviciile secrete nu reușeau să le dea de urmă. 
Toate oalele se spărgeau în capul lui Hoffman pentru simplul 
motiv că, dintre toţi oamenii care lucrau pentru guvern, era 
singurul care avea o idee despre ce trebuia făcut. Unii deveneau 
tensionaţi atunci când erau supuși unei asemenea presiuni, dar 
Hoffman părea să se relaxeze. 

— Directorul e furios. Casa Albă tocmai i-a ordonat ca mâine 
să dea socoteală cu privire la atentatele de la Milano și Frankfurt 
în faţă Comisiei pentru serviciile secrete din Senat. Mi-a cerut să 
întocmesc eu raportul despre aceste „eșecuri ale serviciilor 
secrete”. Dacă n-ar fi atât de prost, zău că i-aș înțelege 
supărarea. 

— Un vast imperiu în care minţile înguste se prostesc una pe 
alta, a spus Azhar. E o remarcă a lui Edmund Burke, dacă nu mă 
înșel. _ 

— Să lăsăm prostiile deoparte, prieteni! In curând, va trebui 
să mă duc în sediul central, așa că trebuie să terminăm repede. 
Roger, carevasăzică urmează să desfășurăm operaţiunea 
Tagiyya 101. În ultimele zile, l-am pus la punct pe omul care n-a 
existat niciodată - domnul Harry Meeker. Sami și cu mine am 


preluat ideea ta și i-am umplut spaţiile goale. Cred că am reușit 
să punem mâna pe ceva care ne va ajuta foarte mult. 

l-a făcut semn lui Azhar să pornească din nou calculatorul. 

— Sami, pune planșa cu Sadiki. 

Azhar a apăsat pe mouse, iar pe ecran a apărut o imagine 
nouă. Era fotografia unui arab care se apropia de patruzeci de 
ani. Avea o barbă îngrijită și era îmbrăcat în costum. Dădea 
impresia unui om care lua în serios posturile și rugăciunile. 

— Asta e Omar Sadiki. E un arhitect născut în Ma'an, un oraș 
foarte tradiţionalist din sudul Iordaniei. Acum trăiește la Amman, 
unde lucrează pentru o firmă specializată în arhitectura 
islamică. E un musulman credincios, care activează în mai multe 
instituţii caritabile sponsorizate de saudiţi. În ultimii zece ani, a 
mers în mod regulat la Zarqa, la nord de Amman, ca să ia parte 
la rugăciunile din zilele de vineri. Câţiva dintre cei care fac parte 
din grupul său de studii islamice au dispărut, iar noi credem că 
s-au alăturat unei celule teroriste. Credem că lui Omar însuși i s- 
a propus să meargă în Afganistan pe când era tânăr, dar a 
hotărât să rămână în lordania și sa studieze arhitectura. De 
aceea au încredere în el oamenii de la moschee. Pentru că nu 
ciocănește pe la toate ușile, pentru că nu face presiuni. Unii 
oameni din Zarqga își închipuie că deja e membru Al Qaeda, dar 
nu-i adevărat. E doarun tip credincios, deștept și tenace. 

— Stai puţin! a spus Ferris, ridicând o mână. Nu vreau să par 
meschin, dar cum aţi aflat atât de multe despre un individ de pe 
teritoriul meu? Oricine ar fi acest Omar Sadiki, nu e unul dintre 
agenţii mei. N-am auzit niciodată de el. Ai obţinut informaţiile 
astea de la Hani? Ai cumva la Amman un centru care acţionează 
în paralel cu al meu? Ce naiba se întâmplă? 

— Doamne, nu fi atât de nărăvaș! Hani habar n-are de Sadiki. 
N-o să mai fac greșeala de a-l implica pe Hani în vreuna dintre 
operaţiunile organizate de noi. Sadiki este unul dintre proiectele 
iscusitului doctor Azhar. S-a gândit la următoarea stratagemă: 
să-l folosească pe post de agent sub acoperire într-o firmă care 
se ocupă de proiectarea și construirea clădirilor în stil tradițional 
arab. In felul ăsta, pe lângă faptul că facem rezervări la avioane 
și transferăm bani pentru membrii Al Qaeda, le putem construi 
și sedii. 

— Bine, dar cum aţi reușit să daţi de el? 

— Ei bine, să zicem că Sami îi cunoaște familia. 


— Adică? 

— Adică fratele lui lucrează pentru mine, a spus dintr-odată 
Azhar. Lucrează pentru filiala UBS din Dhahran, dar mai face și 
alte treburi. Fără să vrea, munca lui ne e de mare folos. Nici 
măcar nu-și dă seama cât ne ajută. Saudiţii care investiseră bani 
în fondul mutual pentru care lucram au început să lucreze cu 
Sadiki, convingându-i și pe prietenii lor să apeleze la serviciile 
lui. lar acum, Sadiki spală bani pentru multă lume. Așa am 
construit contra-rețeaua prin care transferăm bani - ne-am 
folosit de prietenii prietenilor și de verii verilor. Domnii din 
Arabia Saudită ne-au povestit despre Omar, fratele său evlavios 
din lordania, și așa am reușit să ajungem la el. 

Ferris s-a uitat la fotografia de pe ecran, apoi a zâmbit și a dat 
din cap. A înțeles la fel de fulgerător pe cât înțelesese Hoffman. 

— M-am prins. Face parte din tagiyya pe care am pus-o la 
cale. O să pretindem că e omul nostru, deși nu-i adevărat. Așa 
e? 

— Exact! 

Hoffman a întins mâna spre Ferris și l-a bătut ușor pe obraz. 

— Îţi spun cinstit că-mi place grozav planul ăsta. E o chestie 
atât de trăsnită, încât s-ar putea să meargă. 

— Dacă procedăm așa cum trebuie, o să meargă, a adăugat 
Ferris, a cărui minte începuse să zbârnâie. O să procedăm în așa 
fel, încât să pară că Omar Sadiki face parte din reţeaua 
dușmanului. Pretindem că-l plimbăm de colo-colo, că-i dăm 
misiuni - construim o poveste în jurul lui. Am putea crea 
impresia că încalcă teritoriul lui Suleiman. Am putea să 
pretindem și că organizează atentate, că lucrează pe cont 
propriu, ceea ce o să stârnească invidia maestrului. Suleiman o 
să devină agitat. _ 

— O să-l înnebunim! a spus Hoffman. II vom face pe Sadiki să 
pară un om atât de important, încât maestrul va trebui să afle 
ce pune la cale. Chestia asta are să-l scoată din fire. O să se 
întrebe dacă a fost dat la o parte, sau dacă i-am deturnat 
rețeaua. Va vrea să știe ce dracului se întâmplă. Se va întreba 
cum de nu auzise nimic despre acest Omar Sadiki. In felul ăsta, 
Suleiman va ieși la iveală. O să fie nevoit să ia legătura cu 
oamenii lui. O să creadă că reţeaua a fost infiltrată. N-o să știe 
ce se întâmplă. Va începe să se poarte ciudat, iar oamenii lui își 
vor pune întrebări în legătură cu el - poate că Suleiman însusi e 


intrusul. lar apoi, pac! Aruncăm în joc agentul fals - dovada că 
Suleiman e trădătorul. 

— Adică pe Harry Meeker? 

— Exact! Și în felul ăsta o să punem mâna pe el. Sami, arată- 
ne următoarea planșă! 

Pe ecran a apărut faţada unei clădiri din centrul Amman-ului. 
Era de piatră albă, la fel ca toate construcţiile din oraș. Lângă 
intrare se vedea o placă elegantă, pe care era scris în arabă și în 
engleză: „Al Fajr - Birou de arhitectură”. Dedesubt era un logo 
care înfățișa un răsărit de soare. 

— Aici lucrează Omar, a explicat Hoffman. Firma lui are multe 
contracte în zona Golfului Persic. Am făcut rost pentru tine de 
adresa și numărul de telefon al biroului Al Fajr. 

Apoi a apărut o altă planșă. 

— lar asta e o poză a fratelui lui Omar, a continuat Hoffman, 
adică a prietenului lui Sami, care lucrează pentru filiala UBS din 
Dhahran. Nu cred că o să fie nevoie să te întâlnești cu el, dar e 
bine să știi cum arată, pentru cazul în care dai de bucluc și va 
trebui să-l strângem cu ușa. 

— Hai să pornim operaţiunea! a zis Ferris. 

— Mai departe o să lucrezi cu Sami. A strâns laolaltă câteva 
informaţii foarte importante. A reușit să-ţi facă rost de o slujbă 
la o bancă. Ei bine, banca asta îi va încredința lui Sadiki 
proiectarea filialei sale din Emiratele Arabe Unite. Când o să te 
întorci în lordania, va trebui să te ocupi de celelalte detalii ale 
operațiunii, dar Sami îţi va furniza elementele necesare la 
început. 

— O ţii întruna „Când o să te întorci în lordania”, dar de unde 
știi că Hani va accepta să mă întorc la Amman? Când am plecat 
de acolo, era extrem de furios. Nu mai voia să aibă de-a face cu 
mine vreodată. 

— S-a calmat. leri a informat ambasada noastră că încă ești 
dorit ca agent de legătură între CIA și DGI. De fapt, a zis că 
numai tu ești dorit și că n-o să accepte să trimitem pe nimeni 
altcineva - un începător i-ar da prea multă bătaie de cap. In 
plus, te place. Altfel spus, vrea să te întorci la Amman. Pentru 
noi, cei din Parcul Talmeș-balmeș, ar fi mai ușor dacă ai lucra pe 
cont propriu, fără să știe nimeni de tine. Dar nu-l mai putem 
trage în piept pe Hani. Așa că atunci când nu te afli pe teren, o 
să stai la Amman. Nu-ţi face griji! 


— Când plec? 

Ferris se gândea la Alice și la cât de multe alte lucruri avea 
să-i ascundă. 

— Habar n-am! Când o să fii pregătit! 

— Deja sunt pregătit. Vreau să mă întorc în lordania cât mai 
repede cu putinţă. 

— Nu vrei să te vezi cu nevastă-ta? 

— Nu ţin neapărat. Când ai venit la Amman, ţi-am zis că, într- 
un fel, suntem despărțiți. In urmă cu două zile, i-am spus că 
vreau să divorțăm. 

— OK. Tu știi cel mai bine. Oricum, nu e treaba mea. Se pare 
că toți cei care lucrează în agenție își distrug căsniciile, așa că 
de ce-ai fi o excepţie? Poţi să pleci când vrei. Dar în drum spre 
Amman, aş vrea să rămâi puţin în Europa, ca să întâlneşti 
câteva persoane. 

— Pe cine mai exact? 

— E vorba de acei ninja implicaţi în operaţiunea noastră. Sunt 
oameni de la baza aeriana MacDill. Trăiesc la Roma și, în timp 
ce așteaptă ca cineva să le spună ce au de făcut, fac tot 
posibilul să nu-și trădeze adevăratele identități. Tu o să fii cel 
care o să le spună ce misiune au. O să te ajute Sami. Sigur o să- 
ţi placă - sunt niște țicniţi. Sunt mult prea săriţi de pe fix ca să 
poată lucra pentru CIA așa cum o știm, dar tocmai de-aia îmi 
plac atât de mult. 

Hoffman s-a ridicat brusc în picioare. 

— Trebuie să merg la director. Mi-ar plăcea grozav să rămân 
aici, alături de voi, ca să ne gândim cum să-i sucim minţile lui 
Suleiman, dar mă cheamă datoria. Ferris, ţine minte ce-a zis 
Sam Snead: dacă nu te gândești la păsărică, înseamnă că nu 
ești concentrat. 

e 

Ferris a petrecut restul acelei zile și cea mai mare parte din 
cea care a urmat alături de Sami Azhar, pregătindu-se pentru 
călătoria pe care urma s-o facă. Au lucrat împreună la scenariul 
primelor întâlniri ale lui Ferris cu Omar Sadiki. Au ales locurile 
din Abu Dhabi în care avea să se întâlnească. l-au pus pe cei de 
la Departamentul logistic să conceapă felul în care urma să se 
deghizeze atunci când avea să se vadă cu Sadiki. De asemenea, 
au început să țeasă în jurul lui Omar rețeaua de minciuni care 
avea să dea impresia că făcea parte dintr-o rețea cu care de 


fapt nu avea nicio legătură. S-a dovedit că Azhar era foarte 
ingenios: interceptase convorbirile acelor specialiști în domeniul 
informatic, avocaţi și intermediari financiari care, într-un fel sau 
altul, puteau conferi credibilitate poveștii pe care o construiau în 
jurul lui Sadiki. 

— Mă tem că o să avem nevoie de explozibili ca să-l facem pe 
Sadiki să pară un adevărat atentator, a spus Azhar. 

— Nicio problemă, a răspuns Ferris. O să vorbesc despre asta 
cu băieţii din Roma. 

Hoffman fusese foarte convingător atunci când spusese că, 
odată ce hotărai să inventezi un nou joc, totul era posibil. 

Când Ferris se pregătea să plece, Azhar a devenit agitat. La 
început, Ferris s-a gândit că probabil era invidios, pentru că el 
pleca într-un loc în care fostul specialist în analiza cantitativă de 
pe Wall Street n-avea să meargă niciodată. Dar nu era vorba 
despre asta. Azhar i-a dat lui Ferris o cutiuță de plastic 
semisferică, asemănătoare cu cele în care copiii își ţin 
apărătoarele pentru dinţi sau aparatele dentare. Cutiuţa 
conţinea o pilulă de cauciuc lunguiaţă, asemănătoare cu o 
apărătoare dentară, în care se aflau cele câteva picături de 
otravă mortală. 

— Pentru cazul în care... a spus Azhar. Dar sper să nu ai 
nevoie. 

— N-o să mi se întâmple nimic rău. Nu-ţi face griji, Sami. 

Dar atunci când s-au despărțit, a simţit că mâna colegului său 
tremura ușor. Ştia că Azhar avea motive să fie îngrijorat. Ferris 
urma să ajungă într-un ţinut fără graniţe și fără reguli, unde într- 
adevăr i se putea întâmpla orice. Și atunci a realizat că, înainte 
de-a pleca din Washington, mai avea ceva de făcut - să-și 
viziteze mama. 


e Capitolul 16 œ 
CHARLOTTESVILLE 


Joan Ferris locuia în Charlottesville, la marginea de vest a 
orașului, într-o casă lungă cu coridoare întortocheate, care avea 
vedere spre munţii Blue Ridge. O cumpărase împreună cu soțul 
ei, cu câţiva ani înainte ca el să moară. Tom Ferris avusese grijă 
de casă și o dotase cu câte o priză la fiecare câţiva metri. 
Trăsese cablu de telefon în fiecare cameră și făcuse alte câteva 
zeci de îmbunătăţiri ingenioase, pe care nu mai apucase să le 
folosească. Tom Ferris nu știuse niciodată să-și administreze 
timpul. La înmormântarea lui, Roger citise din poezia lui Yeats 
Navigând spre Bizanț. Voise să-și exprime în felul acesta 
sentimentul că tatăl său trăise într-un timp și într-o ţară care nu 
i se potriveau și că se străduise să mulțumească oameni care nu 
fuseseră demni de eforturile lui. Cei care au asistat la 
înmormântare îl felicitaseră că reușise să citească poezia fără să 
izbucnească în lacrimi, ceea ce-l făcuse să se simtă și mai rău. 

Roger crescuse în districtul Fairfax, în apropierea autostrăzii 
50, care făcea legătura dintre Washington și suburbiile sale. Cea 
mai mare parte a familiilor din cartierul în care locuiau erau 
legate într-un fel sau altul de Pentagon și CIA. Pe vremea când 
Roger era copil, tatăl său arbora zi de zi în faţa casei steagul 
Statelor Unite, apoi a renunţat, de parcă își pierduse încrederea 
în spiritul întreprinzător al americanilor. Ferris l-a întrebat de ce 
renunţase, iar el a făcut un semn cu mâna spre casele care se 
întindeau de-a lungul străzii. „Sunt prea multe steaguri pe-aici, 
da' nu-s destui patrioți.” Mama lui s-a angajat ca profesoară de 
literatură engleză la liceul George Marshall, unde învățase și el. 
Crescuse cu sentimentul că ceva nu era în regulă și că modul de 
viață al americanilor avea un defect ascuns. Tatăl își pierduse 
slujba despre care nu avea voie să vorbească niciodată; mama 
se săturase de disperarea apăsătoare a soțului, iar într-o după- 
amiază hotărâse să nu se mai întoarcă acasă. 

Ferris voise ca părinţii lui să fie mulţumiţi de el, în parte 
pentru ca familia lor să nu se destrame. Fusese unul dintre 
studenţii cei mai buni ai promoţiei. În plus, se înscrisese în 


echipele de fotbal american și lupte greco-romane, fiind 
cunoscut printre colegi drept un tip „cu sânge în vine”. Jucase 
fotbal mai ales ca fundaș, dar ocupase și poziția de atacant în a 
doua jumătate a ultimului an de liceu, când titularul postului se 
accidentase. La lupte, ajunsese până la nivelul campionatului 
naţional, învingând adversari mai buni, care cedaseră cu toţii în 
cea de-a treia repriză, când Ferris reușea să adune energie 
pentru un ultim efort. „Citatul preferat” pe care-l trecuse în 
dreptul pozei sale din albumul absolvenţilor era deviza 
antrenorului Vince Lombardi: „Victoria nu este lucrul cel mai 
important, ci singurul care contează.” În perioada liceului, 
problema lui - în măsura în care exista una - era că avea prea 
multă minte ca să fie un simplu sportiv și era prea vânjos ca să 
fie tocilar. Din această cauză, nu făcea parte de fapt din nicio 
gașcă și a învăţat să-și ascundă sentimentele, astfel încât 
oamenii să nu știe niciodată ce gândea cu adevărat. Secretul pe 
care îl păzea cu cea mai mare strășnicie în liceu era că voia 
foarte mult să-și piardă virginitatea, dar după ce a trecut peste 
asta, a început să tăinuiască alte lucruri, mai ales ambiția sa. 
Totuși, faţă de mama lui nu avea niciun secret; nu se străduia 
deloc să-i ascundă că voia să plece din casa situată în suburbii, 
ai cărei pereţi păreau să se fie întruchiparea ratării. 

Lui Ferris nu-i plăcea să meargă acasă. Nu-i plăcea nici casa 
cu vedere spre munţii Blue Ridge, pentru că îl făcea să se 
gândea la tatăl său, a cărui amintire era pentru el o conversaţie 
neterminată. Nu se simţea bine când mergea acolo și pentru că 
locuinţa era plină de amintiri cu Gretchen. Merseseră deseori 
acolo înainte și imediat după căsătorie și făcuseră dragoste în 
aproape toate camerele și, de asemenea, în multe locuri din 
jurul casei. Gândul la Gretchen îi dădea fiori. Ar fi vrut s-o sune 
pe Alice, dar nu reușise să dea de ea în ultimele zile. Sau 
plecase undeva, sau nu voia să răspundă. Lui Ferris îi era dor de 
ea. 

Joan a insistat ca Roger să ia cina cu ea. A gătit ceea ce 
întotdeauna crezuse că era mâncarea lui preferată: un amestec 
de carne tocată, mazăre din conservă și sos de roșii, căreia ea Îi 
spunea „tocătură sfârâitoare”. Dar nu fusese nici pe departe 
mâncarea lui preferată - numele ei îl făcuse întotdeauna să se 
întrebe dacă nu cumva era cam nesănătoasă. Dar nu dorea 
deloc să-și dezamăgească mama, căreia părea să-i placă foarte 


mult s-o gătească, ca și cum acea mâncare ar fi dovedit că, la 
urma urmelor, era o mamă bună. Era ciudăţenia ei. „Câteodată, 
am impresia că sunt o impostoare și că toată lumea își dă 
seama” - așa spunea ea uneori, când rămâneau în bucătărie 
până târziu în noapte, după ce luau cina. Ferris încerca să o 
convingă că nu era așa, dar ea privea în gol, dându-i de înțeles 
că nu avea cum să înţeleagă la ce se referea. 

Joan Ferris era o fire intelectuală. Citea mult și cu interes, iar 
Ferris întotdeauna își spusese că ar fi fost o profesoară 
universitară excelentă. Îi plăceau ideile și discuta despre ele cu 
Ferris ore în șir, în timp ce tatăl lui trebăluia în atelier, șlefuind 
cu meticulozitate obiecte din lemn care nu aveau absolut nicio 
utilitate. În casa lor nu aprindea nimeni televizorul duminică 
după-amiaza ca să se uite la meciurile echipei Redskins. Mama 
lui a fost încântată când a aflat că se angajase la Time, iar când 
și-a dat demisia de la revistă, Ferris a trebuit s-o mintă: i-a spus 
că urma să lucreze pentru Departamentul de Stat. Însă Joan și-a 
dat seama că lui Ferris îi plăcea noua sa slujbă și, după atâţia 
ani petrecuţi alături de soţul ei secretos, a înţeles ușor unde 
lucra de fapt fiul ei. A înțeles și că pentru el era un fel de 
răfuială. 

După cină, Ferris s-a uitat prin albumele cu fotografii stivuite 
cu grijă în debara. A încercat să-i ascundă mamei sale că 
șchiopata, dar n-a reușit. 

— Piciorul tău încă nu și-a revenit, nu-i așa? 

— Ba da. Mă simt bine. Plesnesc de sănătate! 

Albumele erau stivuite și înșirate cu grijă pe rafturi, iar pe 
cotoare erau trecute datele și locurile în care fuseseră făcute. 
Ferris a scos unul pe al cărui cotor scria: „Mamaie și tataie”. Era 
vorba de bunicii din partea tatălui, care trăiseră lângă 
Pittsburgh. Cei din partea mamei - „buna” și „bunul” - fuseseră 
niște oameni cultivați, care trăiseră în Upper Saddle River. În 
albumul pe care l-a scos nu erau multe fotografii - mamaie și 
tataie fuseseră niște oameni retrași. Ferris crezuse întotdeauna 
că erau stânjeniţi pentru că trăiau în Pittsburgh, iar tataie 
lucrase într-o oțelărie, și pentru că nu reușiseră să se 
acomodeze cu modul de viață american suficient de bine cât să 
fie pe gustul fiului lor perfect adaptat și al soţiei sale - o 
americancă tipică: albă, anglo-saxonă și protestantă. 


Tataie era la fel de musculos ca Ferris, dar era mai negricios. 
Pielea lui avea o culoare închisă, asemănătoare cu cea a uleiului 
de măsline, iar părul său era des și țepos ca o perie. 

— Mi-ar fi plăcut să știu de unde a venit familia lui tataia, a 
spus Ferris. 

Il întrebase deseori pe tatăl său, dar nu căpătase decât 
răspunsuri vagi. Din Balcani. Dintr-un ţinut care ajunsese să facă 
parte din lugoslavia. „Poate din Bosnia” - acesta fusese 
răspunsul cel mai precis pe care-l primise. 

— O cunoștință a mea din lordania mi-a spus că s-ar putea să 
fiu arab. Cine știe, poate glumea. 

— Nu cred, i-a spus ea, râzând. Tataie spunea că venea din 
fostul Imperiu Otoman, care cuprindea un teritoriu foarte vast. 
Întotdeauna mi-am închipuit că se trăgea dintr-un ţinut cu nume 
greu de pronunţat de la est de Dunăre, cum ar fi Bosnia- 
Herțegovina, sau poate tocmai din Abhazia. Imi aduc aminte că 
a spus odată că familia lui trăise printre musulmani. Dar nu-i 
plăcea să vorbească despre asta, iar tatăl tău n-a insistat 
niciodată. Imigranții veniţi să trăiască în Pittsburgh s-au 
amestecat unii cu alţii, și presupun că nu le plăcea să li se spună 
că erau cehi sau polonezi, sau ce-or fi fost. Așa că se considerau 
pur și simplu americani. Sau cel puţin așa mi-am închipuit 
întotdeauna. 

— Totuși, „Ferris” nu pare un nume est-european, nu-i așa? 
Tata mi-a spus că părinții lui tataia își schimbaseră numele, dar 
nu știa cum îi chemase înainte. 

— Și mie mi-a spus același lucru înainte să ne căsătorim. Cred 
că povestea asta îl stingherea. Intotdeauna îmi spunea că ar 
trebui să fie niște documente pe undeva, dar n-a vrut niciodată 
să scormonească după ele. Mie mi se părea trist că tatălui tău îi 
păsa atât de puţin de strămoșii lui, dar lui tocmai asta îi plăcea 
în agenţie: ceea ce fuseseși înainte pur și simplu nu conta. 
Odată, i-am cerut să mă ajute să fac un arbore genealogic, dar 
nu era interesat. 

— Familia lui tataia era catolică, nu-i așa? 

— Cred că da. El și mamaia mergeau întotdeauna la biserică. 
Pe tataie nu-l deranja că eram protestantă, dar ei nu-i plăcea. 
Când i-am spus că sunt congregaţionalistă, m-a întrebat: „Nu 
ești evreică, nu?”, ca să fie sigură. Mi-am dat seama că amândoi 
erau niște prezenţe cât se poate de insolite în Pittsburgh. 


Ferris s-a uitat încă o dată la fotografia bunicului său. 

— Seamănă cu mine, nu-i așa? 

— Puțin, dar tu arăţi mai bine, dragul meu. 

Ferris a pus deoparte albumul. Așteptase destul de mult până 
să aducă în discuţie o anumită chestiune, ca să-i minimalizeze 
importanţa, dar se făcuse târziu, iar în zori avea să pornească 
spre Washington. 

— l-am spus lui Gretchen că vreau să divorțăm. Nu mai 
locuim împreună. Și nici când stăteam împreună nu eram foarte 
fericiți. De-aia cred că a sosit momentul să ne despărțim, înainte 
să facem copii și situaţia să devină și mai complicată. 

— Înţeleg. Și Gretchen ce-a zis? 

Ferris și-a adus aminte de toate modurile în care Gretchen 
spusese nu în noaptea pe care o petrecuse alături de ea. Incă 
era rușine de ușurința cu care se lăsase sedus și de faptul că 
lăsase să creadă că reușise să domolească fermitatea cu care îi 
spusese că voia să încheie relaţia cu ea. 

— N-a fost deloc încântată. Pretinde că ne potrivim foarte 
bine. Sunt sigur că nu vrea să piardă timpul căutându-și un alt 
soț - e foarte ocupată. 

— Ah, da! Întotdeauna mi-a făcut impresia asta. Părea 
ocupată încă din ziua în care am făcut cunoștință cu ea, la 
absolvire. 

— Deci ce crezi, mamă? 

— Gretchen e o femeie de succes. Mi-aș fi dorit să am și eu 
energia ei. Dar niciodată n-am fost sigură că ești fericit cu ea. 
Așa că dacă ai hotărât să faci o schimbare în viaţa ta și ești 
pregătit să înduri suferinţa pe care ţi-o va provoca, ar trebui să 
faci cum crezi că e mai bine. Ai încredere în inima ta. Și din 
moment ce am adoptat o atitudine tipică de mamă, o să-ţi pun 
și întrebarea inevitabilă: a apărut în viaţa ta o altă femeie? 

— Încă nu-mi dau seama. S-ar putea. Dar, oricum ar fi, vreau 
să divorțez. Într-adevăr, am cunoscut o femeie la Amman. Sper 
că relaţia cu ea să meargă bine. O să văd. 

Ferris a sărutat-o pe obraz de noapte bună. Ea i-a spus că mai 
rămâne puţin, ca să facă ordine în bucătărie, dar a rămas 
nemișcată la masă. Pe chipul mamei lui se citeau grija și 
neajutorarea, ca de fiecare dată când Ferris își lua la revedere. 

Gretchen îl sunase de mai multe ori pe telefonul mobil. Ferris 
nu răspunsese când îl sunase de acasă, de la serviciu sau de pe 
numărul ei de telefon mobil și nici la mesajele pe care i le 
trimisese. În timp ce se îndrepta spre Washington, telefonul 
mobil i-a sunat din nou și el a preluat apelul, întrucât pe ecran 
nu a apărut niciunul dintre numerele ei. A recunoscut imediat 
vocea lui Gretchen. Sunase de pe telefonul mobil al altcuiva și 
aproape că ţipa. 

— Roger, unde naiba ești? De ce nu mi-ai răspuns? N-ai 
dreptul să-mi faci una ca asta! N-ai niciun drept! Sunt soţia ta. 
Toată lumea știe. 

— Sunt în mașină. Mă întorc de la mama. l-am spus că o să 
divorțăm. 

— N-o să divorțăm! Mă iubești! Știi bine! 

— Gretchen, nu-mi face o scenă! Nu te iubesc. Vreau să 
divorțăm. 

— Mincinosule! Eşti un om slab și demn de milă! Cum de m-ai 
futut în halul ăla acum câteva nopţi, din moment ce nu mă 
iubești? Nu te-a obligat nimeni! Ce părere crezi c-o să aibă 
despre chestia asta judecătorul? 

— Ce amestec are judecătorul? Chiar și eu știu că legea nu 
funcţionează așa. Divorțul nu e o decizie luată de comun acord. 
E sfârșitul unei decizii luate în comun. 

— Ţi-ai dat drumul în mine! De trei ori! 

— Gretchen, îmi pare rău că am cedat în noaptea aia. 
Întotdeauna ai fost foarte sexy. Dacă sexul satisfăcător ar fi 
suficient pentru o căsătorie, n-am avea nicio problemă. Darnu e 
suficient. 

— Mă tratezi ca pe o curvă! Îți închipui că poţi să mă futi, iar 
apoi să pleci, dar te înșeli. Dacă mergi mai departe, o să regreţi. 
Fii atent! O să am grijă să nu scapi ușor! 

— Gretchen, nu mă ameninţa! Crede-mă, am de-a face zi de 
zi cu oameni mult mai înspăimântători decât tine. 

— Nu fi atât de sigur, Roger! Până acum, nu m-ai înfuriat 
niciodată! Când lupt pentru un principiu, nu fac niciun 
compromis. Fac tot ce trebuie. Te asigur că o să regreți! 

Ferris voia să încerce s-o calmeze, să-i sugereze să meargă 
împreună la un consilier, înainte ca el să plece, dar Gretchen i-a 
închis. 


e Capitolul 17 e 
ROMA și GENEVA 


Când a ajuns la Roma, Ferris s-a cazat la un mic hotel din 
apropierea pieței Cavour, în cartierul posomorât mărginit de 
Vatican și Tibru. Hotelul însuși avea un aer ponosit și anonim - 
pentru americani, nu era suficient de luxos, iar pentru europeni, 
nu avea suficient farmec. Totul fusese aranjat de tinerii din 
subordinea lui Azhar, care se gândiseră că probabil era o 
ascunzătoare bună. Odată ajuns, Ferris urma să-i contacteze pe 
ninja. Trebuia să sune la un număr de telefon mobil și după 
aceea să aștepte să fie contactat de „Tony”, șeful micului grup 
de militari din Forţele Speciale. A sunat chiar în după-amiaza în 
care a ajuns, dar nu a primit niciun răspuns, nici în ziua aceea, 
nici a doua zi. 

In prima noapte, a sunat-o pe Alice de la un telefon public. l- 
ar fi plăcut să se vadă cu ea la Roma, să se plimbe prin centrul 
orașului, să se hrănească numai cu dragoste și, din când în 
când, cu cappuccino, dar în situaţia în care se afla nici măcar 
nu-i putea spune unde era. A aflat că fusese plecată din 
Amman. l-a spus că mersese la taberele de refugiaţi de lângă 
graniţa cu Siria. Ferris a dojenit-o pentru că se expusese 
riscurilor, dar Alice l-a oprit brusc. 

— Au nevoie de mine! a spus ea cu hotărâre. 

Era furioasă din pricina ultimelor vești: alți morți în Liban, alţi 
morți în Irak. Ce păţise toată lumea? Ferris nu avea niciun 
răspuns. 

— Te iubesc! 

Era prima oară când îi spunea. A urmat o pauză lungă, apoi 
Alice i-a răspuns: 

— Vai! 

— l-am spus lui Gretchen că vreau să divorțăm. 

— Ce bine! Adică e bine că i-ai spus, nu că ţi se destramă 
casnicia. Dacă nu i-ai fi spus, aș fi crezut că ești unul dintre acei 
oameni care nu știu cum să fie fericiți. Sau că ești slab de înger. 

Ferris a râs, apoi i-a spus încă o dată: 

— Te iubesc! 


— Întoarce-te la Amman, ca să te pot iubi și eu. 

Ferris i-a promis că avea să se întoarcă în scurtă vreme, dar 
că era posibil să mai dureze o săptămână sau două. Când a 
închis telefonul, aproape că simţea o durere fizică. 

Timp de două zile, a așteptat să fi contactat de „Tony”, 
plimbându-se pe străzile peticite ale Romei ca să-și mai 
domolească nervozitatea. Încerca să și-i închipuie pe colegii lui 
din Forţele Speciale amestecați în grupurile de americani care 
umblau prin Piazza Navona sau pe lângă Fontana di Trevi. Se 
gândea că erau bărbaţi musculoși, cu cămăși prea strâmte 
pentru pectoralii lor și cu gâturi groase; nu vorbeau și priveau în 
jos prin ochelarii lor fumurii. Toţi oamenii din Roma îi făceau 
impresia că erau veniţi din altă ţară, chiar și vagabonzii de pe 
cheiul murdar al Tibrului. 

După-amiaza se întorcea la hotel, însă nu găsea niciun mesaj. 
În după-amiaza celei de-a treia zile, a găsit în cutiuţa lui de la 
recepţie un bileţel pe care scria „Antony”. Semăna destul de 
mult cu numele celui care trebuia să-l contacteze. Ferris s-a dus 
la un telefon public situat peste drum de Palatul de Justiţie și a 
sunat la numărul de pe bilețel. 

— Îmi pare rău, am fost într-o situaţie de căcat, a spus vocea 
de la celălalt capăt. O problemă de securitate. A trebuit să stăm 
liniștiți o vreme. 

— Și care-i situaţia acum? 

— E mai bine. Mâine dimineaţă o să fie foarte bine. 

— Unde să ne întâlnim? 

— La templul lui Esculap din grădinile vilei Borghese, a spus 
ofițerul din Forţele Speciale, pronunţând cu dificultate cuvântul 
„Borghese”. 

A doua zi, Ferris a luat un taxi până la Via Condotti, a hoinărit 
o vreme prin magazine, să vadă dacă nu cumva era urmărit, 
apoi a luat un alt taxi până la grădinile vilei Borghese, aflate pe 
partea cealaltă a fluviului. l-a cerut șoferului să-l lase lângă 
templul lui Esculap, în apropierea lacului care mărginea Grădina 
zoologică. Când a ajuns acolo, a văzut un bărbat vânjos care 
stătea în picioare atât de ţeapăn, încât ai fi zis că era încălţat cu 
ghete de beton. Ferris și-a dat seama că trebuia să fie „Tony”. 
Numele lui adevărat era Jim, sau cel puţin așa i-a spus lui Ferris. 
Era îmbrăcat cu o pereche de blugi, un tricou și un pulover cu 


guler en-coeur. Era un tânăr cu o înfățișare foarte obișnuită, cu 
excepția ochilor, care scrutau neîncetat împrejurimile. 

Când s-a apropiat de Jim, Ferris a dat mâna cu el și s-a uitat 
cu atenţie la chipul său. 

— Nu cumva ne-am mai văzut undeva? 

— S-ar putea, dar e puţin probabil. 

— La Balad. La începutul acestui an. Erai implicat în 
operațiunile desfășurate de Task Force 145. Eu acţionam în 
afara bazei. Până când am fost grav rănit. 

— Ah, exact! Asta înseamnă că suntem amici. 

Faptul că amândoi avuseseră de-a face cu situaţia de căcat 
din Irak i-a transformat dintr-odată în prieteni. De obicei, 
militarilor nu prea le păsa de ofiţerii CIA, cel puţin nu de cei care 
nu proveneau din armată. Dar Ferris era o excepţie: fusese la un 
pas de a-și pierde un picior pe vremea când desfășura 
operaţiuni în Irak. 

— Deci care-i situaţia? Mi-ai spus la telefon că aţi avut o 
problemă de securitate. 

— Ne-au făcut necazuri italienii ăștia ţicniţi, a spus Jim, dând 
din cap jenat. Unul dintre oamenii mei a fost implicat într-un 
accident de mașină. N-a fost vina lui. Italienii nu conduc la fel ca 
noi. În orice caz, polițiștii l-au întrebat unde locuiește și cu ce se 
ocupă, apoi au trimis niște carabinieri la casa noastră 
conspirativă, care dintr-odată nu mai era deloc sigură. Ne 
stabiliserăm într-un apartament situat în apropierea 
universității, la aproape doi kilometri de locul în care ne aflăm. 
Momentan, suntem prinşi cu mutatul. 

— Unde e sediul vostru temporar? 

— La hotelul Cavalieri Hilton, pe Monte Mario. 

— Doamne fereşte! Păi acolo o cameră costă cinci sute de 
dolari pe zi. 

— Exact! a spus Jim, zâmbind uşor. Pentru noi, ca americani, 
e un camuflaj bun: bazin de înot, fete și toate celelalte. Să știți 
că e un loc în care nu facem notă discordantă. Și spuneţi-mi: de 
ce să fim strânși la pungă în timp ce luptăm împotriva 
terorismului global? 

Ferris a izbucnit în râs. 

— De câtă vreme sunteți aici? Şi te rog să nu-mi mai vorbești 
cu „dumneavoastră”. 


— De o lună, însă n-am făcut mare lucru. Ne-am construit 
identități false și ne-am pus la punct niște mijloace de 
comunicaţie, dar se pare că s-a ales praful de ele acum. 
Colonelul a spus că urmează să aflăm de la dumneavoastră 
care-i adevărata noastră misiune și că aveţi de făcut o treabă 
foarte murdară. Ne-a spus și că generalul de la MacDill și-a dat 
acordul, iar noi trebuie să facem tot ce ni se spune. Dar cred că, 
de fapt, colonelul nu știe despre ce este vorba, iar chestia asta îl 
scoate din sărite. Vorbea de dumneavoastră, cei de la CIA, de 
parcă aţi fi învăluiţi într-o aură magică. 

— Hai să ne plimbăm, a spus Ferris. 

Și-a dat seama că nu o să-l convingă pe Jim să nu se mai 
adreseze cu „dumneavoastră”. Pentru mica echipă a lui Jim, 
Ferris era un fel de zeu pogorât din ceruri. Au mers până au 
ajuns la o bancă de unde se vedeau foarte bine lacul și zona din 
jurul grădinii zoologice. Ferris i-a făcut semn lui Jim să ia loc. 

— Uite despre ce e vorba: desfășurăm o operaţiune foarte 
dificilă împotriva indivizilor care au pus la cale atentatele cu 
mașini-capcană din ultima vreme. Operaţiunea nu e organizată 
chiar de CIA, ci de un departament autonom. Șeful meu i-a 
explicat șefului tău cum stă treaba, și e tot ce trebuie să știți, 
nu-i așa? 

— Aveţi dreptate. Dar care e de fapt șmecheria? 

— Nu pot să-ţi spun. Dar vreau să fiți în permanenţă pregătiți 
să faceți două lucruri. Întâi de toate, trebuie să fiți pregătiţi să 
atacați atunci când identificăm unul dintre indivizii pe care-i 
urmărim. Câţi sunteţi în echipă? 

— În afară de mine, mai sunt patru. 

— Bine. Ar trebui să fiţi gata să acţionaţi imediat ce dăm de 
unul dintre băieţii răi. Trebuie să aveţi tot timpul pregătite 
armele, echipamentul și tot ce mai trebuie. Ai mai avut vreodată 
misiunea de a răpi pe cineva? 

Ofiţerul din Forţele Speciale a încuviințat din cap, iar mușchii 
gâtului i s-au încordat vizibil. 

— În Irak și în Indonezia. 

— Bine. Acum știi despre ce-i vorba. Despre misiuni 
clandestine. Nu trebuie să vă vadă nimeni nici când vă duceţi, 
nici când vă întoarcețţi. Totul trebuie să rămână neobservat timp 
de patruzeci și opt de ore, astfel încât să avem timp să-l urcăm 
în avion pe individul pe care-l răpiți și să-i infiltrăm reţeaua. 


Obiectivul trebuie să rămână în viaţă. Știu că e greu, dar în 
operaţiunea asta e un lucru foarte important. Nu putem distruge 
rețeaua decât dacă reușim să obținem informaţii de la indivizii 
pe care-i capturăm. Sunteţi toţi pregătiţi pentru așa ceva? Adică 
oamenii tăi au mai făcut chestii dintr-astea până acum? 

— Da, cu excepţia unuia, dar o să se descurce. E din Biloxi, la 
fel ca mine. 

— Atunci spune-i să fie atent la mărunţișurile pe care indivizii 
ăștia le au asupra lor. Mă refer la chestiile pe care le păstrează 
prin buzunare pentru că-s prea paranoici ca să le arunce: note 
de plată, numere de telefon, cartele de telefon mobil, chitanţe 
emise de bănci, drivere USB. Trebuie să vă asiguraţi că băieții 
răi nu distrug niciunul dintre lucrurile astea după ce le spargeţi 
ușa. Când întocmiţi planul operaţiunii, alegeţi-vă mai multe 
locuri prin care să pătrundetți în locuinţele lor, astfel încât să nu 
poată distruge nimic. 

— Am înţeles. 

In timp ce asculta, ofițerul de armată scruta împrejurimile, ca 
să se asigure că nu erau urmăriţi. 

— Și trebuie să le percheziționați foarte atent locuinţele când 
vă duceţi să-i înhăţaţi, chiar dacă trebuie să plecaţi cât mai 
repede de acolo. Indivizii ăștia au în permanenţă asupra lor 
toate documentele și toate mijloacele de comunicaţie de care 
dispun. Sunt paranoici, pentru că știu că încercăm să punem 
mâna pe ei. Așa că atunci când o să-i răpiți, o să le găsiţi 
laptopurile, telefoanele mobile, cele câteva cartele SIM și 
agendele. Poartă cu ei toate lucrurile astea zi de zi, douăzeci și 
patru de ore din douăzeci și patru. Dacă reușim să-i înhăţăm și 
să punem mâna pe toate aparatele și mărunţișurile lor, dăm 
lovitura. 

— Am auzit, am înțeles și sunt absolut de acord. Aţi spus că 
trebuie să fim pregătiţi să facem două lucruri. Care-i al doilea? 

Inainte să-i răspundă, Ferris s-a uitat în jur. A observat un 
bărbat care se apropia de ei, ţinând un câine în lesă. Venea 
dinspre strada care mărginea latura de nord a parcului. 

— Cine naiba o fi ăla? a spus Ferris, ridicându-se de pe bancă. 

S-au plimbat încă vreo cinci minute, până au ajuns la o bancă 
de unde se vedea o grădină cu terase, a cărei verdeață era 
dispusă în forme geometrice. Apoi Ferris și-a reluat instructajul. 

— Cea de-a doua parte e niţel cam ciudată. 


— Putem să facem și chestii ciudate. 

— O să aveţi nevoie de explozibili. Trebuie să fie de tipul celor 
folosiți în atentatele de la Milano și Frankfurt. Trebuie să aibă 
aceeași provenienţă. Oamenii mei o să vă ajute să faceţi rost de 
ei. Și o să ne trebuiască detonatoare de un anumit tip. O să vă 
dăm și compoziţia lor exactă. 

— Am înţeles. Și ce-o să facem noi cu toate astea? 

— O să faceţi o mașină-capcană. 

Jim s-a uitat la Ferris. Era prima oară când nu spunea: „Am 
înţeles.” S-a mulțumit să dea din cap. 

— Și ce-o să facem cu mașina-capcană? 

— Păi, o s-o detonaţi. 

— Ptiu, drace! Îmi închipui că toată tărășenia a fost aprobată. 
Așa-i? 

— Da. Mă rog, mai mult sau mai puţin. 

— Vreţi să-mi mai spuneţi ceva? 

— Nu. Mai mult n-am voie să-ţi spun. Nu vreau să adaug 
decât un lucru. Dacă ai ști la fel de multe lucruri ca mine despre 
povestea asta, probabil că ţi-ai zice: „E o operaţiune al dracului 
de mișto!” 

(J 

În dimineața următoare, Ferris a plecat la Geneva, de unde 
trebuia să ia legătura cu Omar Sadiki. Povestea construită în 
jurul lui Ferris era următoarea: îl chema „Brad Scanlon” și lucra 
pentru o companie numită Unibank. Deţinea postul de director 
responsabil cu extinderea activităţii în Europa și Orientul 
Mijlociu. Avea cărţi de vizită, un șablon personalizat pentru 
faxuri și o adresă de e-mail. A revăzut planul pe care-l pusese la 
cale împreună cu Azhar. Banca voia să deschidă o filială la Abu 
Dhabi... își dorea ca sediul să ofere o ambianţă islamică... 
contractul trebuia negociat repede... era nevoie să se 
stabilească o întâlnire la faţa locului... Ferris urma să-i ceară 
datele de contact... trebuia să-i spună că-i va trimite 
documentaţia necesară... că voia un răspuns până la sfârșitul 
săptămânii. Planul părea credibil, însă toate păreau astfel la 
început, iar în cele din urmă se dovedeau a fi cusute cu aţă albă. 

e 

Ferris l-a sunat pe Omar Sadiki în dimineaţa următoare. Când 
arhitectul a ridicat receptorul, i-a spus că se numește Brad 
Scanlon, apoi i-a prezentat pe scurt Unibank și proiectul noii 


filiale. A întrebat dacă biroul de arhitectură Al Fajr ar fi interesat 
să participe la licitația pentru construcţia sediului. 

— Nu știu, i-a răspuns o voce precaută de la celălalt capăt al 
firului. Clienţii noștri sunt companii arabe. 

— Biroul dumneavoastră ne-a fost recomandat călduros de 
prietenii noștri arabi. 

Ferris i-a înșirat câteva companii arabe care beneficiaseră de 
serviciile biroului Al Fajr. Azhar întocmise lista cu multe luni 
înainte, când îi venise ideea de a-l folosi pe Sadiki. 

— Dacă biroul pentru care lucraţi e interesat să participe la 
licitaţie, am vrea să vedeţi amplasamentul nostru din Abu 
Dhabi. Credeţi că aţi putea veni? 

— E posibil. Dar numai dacă directorii biroului vor fi de acord. 

Atitudinea lui Sadiki era reținută, dar nu dovedea o precauţie 
exagerată. În Orientul Mijlociu, discuţiile de afaceri întotdeauna 
erau rezervate la început. Înainte să meargă mai departe, Ferris 
trebuia să stabilească legătura cu Sadiki. 

— Cine va reprezenta Al Fajr în cazul în care directorii vor 
decide că sunt interesați de proiect? 

— Eu aș fi acela, a răspuns Omar. Eu merg pe teren pentru 
evaluările necesare noilor proiecte. 

Ferris nu voia să pară foarte entuziasmat. Și-a exprimat 
regretul că nu va veni însuși directorul general, apoi s-a oferit 
să-i trimită detaliile proiectului imediat, prin e-mail sau prin fax. 
Omar i-a cerut să le trimită prin fax, iar el l-a asigurat că avea să 
primească documentația până la sfârșitul zilei. Ferris i-a spus că 
avea nevoie de un răspuns în cel mult cinci zile și că trebuia să 
vadă împreună amplasamentul din Abu Dhabi cât mai repede cu 
putință, dacă biroul său hotăra să participe la licitaţie. 

— Aţi putea să-mi spuneţi, vă rog, ce buget are acest proiect? 

Ferris i-a dat o sumă consistentă - un pic mai mare decât ar fi 
necesitat în mod normal un asemenea proiect, dar nu atât de 
extravagantă încât să trezească suspiciuni. Omar i-a promis că 
avea să-i dea un răspuns în cursul acelei săptămâni. 

Când a închis, Ferris a zâmbit. Fusese mult mai ușor decât se 
așteptase - era singurul lucru care-l neliniștea. 

L-a contactat pe Hoffman cu ajutorul unei linii telefonice care 
trecea prin Departamentul pentru Orientul Apropiat. Hoffman l-a 
felicitat și l-a întrebat unde stătea. Ferris i-a spus numele 
hotelului unde se cazase. 


— Verifică-ţi adresa de e-mail, a zis Hoffman. 
e 

Răspunsul lui Sadiki nu s-a lăsat aşteptat prea mult. Două zile 
mai târziu, într-o miercuri, arhitectul l-a sunat pe Ferris să-i 
spună că Al Fajr voia să participe la licitația pentru proiectul noii 
filiale. Sadiki avea alt ton - aproape că era entuziasmat. Voia să 
stabilească data la care se puteau întâlni în Emiratele Arabe. 
Ferris și-a consultat agenda imaginară și i-a propus să se vadă 
în joia următoare, apoi Omar și-a consultat agenda reală și i-a 
propus să se întâlnească sau cu o zi mai devreme, sau trei zile 
mai târziu. În mod evident, voia să stea acasă la sfârșitul 
săptămânii islamice - era băiat cuminte. Așa că a rămas să se 
întâlnească la Abu Dhabi într-o săptămână. 

Singurul lucru ciudat a fost că iordanianul părea că vrea să 
verifice identitatea noului său client. L-a rugat să-i dicteze rar 
numele pe litere, S-C-A-N-L-O-N, apoi l-a întrebat din ce parte a 
Statelor Unite este. Părea că vrea să-l ţină cât mai mult la 
telefon. Dar Ferris nu-și făcea griji, pentru că avea o identitate 
falsă foarte bine construită. Numai un om care ar fi cunoscut 
foarte bine vocea lui Ferris ar fi putut bănui că ascundea ceva, 
dar era foarte puţin probabil ca un asemenea om să le asculte 
convorbirea. 

Ferris i-a trimis un mesaj lui Hoffman, să-i spună că avusese 
succes și să-l întrebe dacă putea să se oprească la Amman în 
drum spre Emiratele Arabe. Voia s-o vadă pe Alice, dar Hoffman 
i-a spus să nu facă nicio escală, deoarece ar fi fost nesigur. l-a 
zis că trebuia să se ocupe de legătura cu Omar în afara 
lordaniei, pentru ca Hani să nu adulmece nimic. 

e 

Câteva zile mai târziu, Hoffman i-a trimis lui Ferris un e-mail 
cifrat. Făcuse rost de un cadavru. Harry Meeker stătea la gheață 
într-o ladă frigorifică din Parcul Talmeș-balmeș. Urma ca, mai 
târziu, cadavrul să fie îmbrăcat și bărbierit, iar buzunarele să-i 
fie umplute cu mărunţișuri care să ateste viața lui fictivă. Pastila 
cu otravă avea mâini și picioare, iar în scurtă vreme, avea să 
aibă și o biografie. Mai trebuia ca Ferris să-i provoace pe 
dușmani să o bage în gură și să o înghită pe nerăsuflate. 


e Capitolul 18 e 

În lumina strălucitoare a amiezii, Ferris l-a văzut pe Omar 
Sadiki apropiindu-se de Restaurantul Pescăriei de pe strada 
Bainuna. Era un bărbat înalt și suplu, cu faţă îngustă și barbă 
foarte îngrijită. Venise la întâlnire într-un costum gri, dar era 
ușor să ţi-l închipui îmbrăcat cu un burnuz alb și cu o broboadă 
pe cap. Șeful de sală l-a dus pe Omar la masa pe care o alesese 
Ferris. Între timp, el privea din cealaltă parte a restaurantului, să 
se asigure că nu erau urmăriți. S-a uitat cu atenţie la chipul lui 
Sadiki: avea un aer liniștit și hotărât, ca și cum ar fi știut ce 
urmărea. Singurul care îl deranja pe iordanian era neamţul 
foarte masiv care stătea la câteva mese mai încolo și bea bere 
în timp ce citea revista Stern. Ferris s-a gândit că pe Sadiki îl 
deranja berea. În mod ciudat, lucrul acesta l-a liniștit. 

A ieșit din umbră, s-a dus la masă și s-a prezentat ca fiind 
Brad Scanlon de la Unibank. Dar numele nu era singurul său 
camuflaj. Era deghizat în așa fel, încât nici mama lui nu l-ar fi 
recunoscut. Părul și sprâncenele nu mai erau maro închis, ci 
blonde ca paiul. Avea o mustață subţire și purta o pereche de 
ochelari cu ramă neagră, care îi modificau trăsăturile feței și îi 
estompau strălucirea ochilor. Vata pe care și-o pusese în jurul 
taliei și pe fund îl făcea să pară cu vreo cincisprezece kilograme 
mai gras. Niciunul dintre oamenii care îl cunoscuseră pe Ferris în 
lordania n-ar fi bănuit că sub numele de Brad Scanlon se 
ascundea chiar el. 

lordanianul i-a strâns mâna foarte ușor - era un semn de 
politeţe în Orient. Ferris și-a cerut scuze pentru că întârziase, iar 
Sadiki și-a cerut scuze pentru că ajunsese devreme. Un chelner 
pakistanez apăru silențios în spatele lor, ţinând în mână 
meniurile. Ferris s-a uitat cu atenţie la chipul lui Sadiki: din 
pricina mătăniilor pe care le făcea cu înflăcărare în fiecare zi, 
avea o bătătură în mijlocul frunţii. Semnul acela nu se vedea în 
poza pe care i-o arătase Azhar. Era evlavios în mod ostentativ. 
Pentru Ferris, era încă un semn bun. 


— Îmi pare foarte rău, a spus Ferris, făcând un semn cu capul 
spre neamt. Nu știam că aici se servește bere. Putem merge în 
altă parte. 

— Nu-i nicio problemă, domnule Scanlon. Nu e musulman, așa 
că poate face ce vrea, a răspuns Sadiki, afișând un zâmbet 
aspru. 

După ce chelnerul a luat comanda, Ferris a scos din servietă 
câteva documente pe care le luase cu el. Primul dintre ele era o 
vedere aeriană a unei parcele goale din Al Bateen - un cartier 
luxos din Abu Dhabi -, situată lângă centrul elegant al orașului și 
cu vedere spre promenada de pe faleză și spre Golful Persic. De 
asemenea, avea schița amplasamentului și fotografiile altor 
sedii ale Unibank. Sadiki nu s-a lăsat mai prejos: și-a golit și el 
servieta, arătându-i un teanc de documente despre biroul său și 
despre lucrările pe care le realizase. Ferris a observat că Sadiki 
își adusese și laptopul, ceea ce era neplăcut: din pricina lui, 
situaţia s-ar fi putut complica. 

lordanianul a început să-și prezinte oferta în mod stângaci, 
dar apoi a devenit mai încrezător. l-a arătat lui Ferris fotografii 
ale câtorva clădiri proiectate de Al Fajr: un centru comercial în 
orașul Fahaheel din Kuweit, două clădiri de birouri la Amman, un 
cămin studenţesc pentru Facultatea lordaniană de Tehnologie 
din Irbid. Erau clădiri bine proiectate, deși nu vădeau prea multă 
inventivitate. Sadiki mai avea un dosar cu fotografii, iar Ferris l-a 
rugat să i le arate. Era vorba de fotografii ale unor clădiri în stil 
tradițional arab: biroul proiectase moschei mici în orașele 
palestiniene Halhul și Jenin, situate în Cisiordania, și în orașul 
iordanian Salt, iar în orașul Sanaa din Yemen, proiectase o 
moschee de mari dimensiuni. Ferris și-a adus aminte că, pe 
vremea când era ofițer de recrutare în Sanaa, văzuse șantierul 
acelei moschei. Ultimele fotografii înfățișau două moschei mari 
construite în Arabia Saudită: una în Taif, oraș situat pe țărmul 
Mării Roșii, iar cealaltă în Hafr Al-Batin, o localitate de lângă 
graniţa cu lordania. Erau clădiri masive, acoperite cu cupole, 
deasupra cărora se avântau grațios minaretele zvelte. 

— Sunt frumoase, a spus Ferris. Au fost finanţate de guvernul 
saudit? 

— Nu, de o organizaţie caritabilă islamică, a răspuns Sadiki. E 
o organizaţie privată. Aceste moschei sunt pentru credincioși, 
nu pentru guvern. 


Ferris a încuviințat din cap cu respect și a zâmbit în sinea lui. 
Începea să înțeleagă de ce Azhar hotărâse ca Omar Sadiki să 
joace în piesa lor: avea legături cu organizaţiile caritabile 
islamice care finanţaseră Al Qaeda în perioada ei de început. 
Într-adevăr, avea toate însușirile unui membru al reţelei 
subterane. După ce Sadiki și-a terminat prezentarea și a închis 
dosarul cu fotografii, Ferris a observat că logoul firmei lui era o 
semilună roșie tăiată în două de un triunghi albastru cu laturi 
groase. Sub logo era scris: „Proiecte arhitecturale islamice”. 

Sadiki s-a dus la toaletă ca să se spele pe mâini înainte să 
mănânce, iar Ferris a rămas la masă și se uita pe fereastră de 
parcă intrase în transă. Vedea carenele albe ale iahturilor 
ancorate în portul din spatele digului. Acele ambarcaţiuni mari 
care străluceau în soare cu siguranţă costaseră câteva zeci de 
milioane de dolari fiecare, dar Ferris bănuia că nu erau folosite 
decât rareori. Aveau un scop decorativ. Poate că, o dată la 
câteva luni, un prinţ al deșertului ducea într-o croazieră de 
plăcere un alai de femei occidentale suple - le punea să se 
dezbrace la pielea goală și își distra partenerii de afaceri. Portul 
pentru iahturi făcea parte dintr-un spectacol - era o atracţie din 
parcul tematic al vieţii moderne care devenise posibilă 
mulțumită râurilor de aur negru. Era greu să-ţi închipui că, pe 
vremea când erau tineri, bărbaţii mai în vârstă așezați la mesele 
din restaurant trăiseră în deșertul aspru, alături de cămile și oi, 
sau se scufundaseră după perle, sau transportaseră clandestin 
mărfuri în Iran, folosindu-se de ambarcaţiuni cu pânze. In anii 
'30, Emiratele Arabe erau o ţară atât de săracă, încât oamenii se 
temeau că economia ei avea să se prăbușească din pricina 
avântului pe care-l luase industria perlelor de cultură din 
Japonia. 

În timp ce aștepta să vină mâncarea, Ferris se gândea la 
Alice. Singurătatea i s-a furișat iarăși în suflet. L-a cuprins 
dorinţa de a fi alături de ea. Îi era dor de râsul lui Alice și de 
atingerea mâinilor ei. S-a întrebat ce-ar fi zis dacă l-ar fi văzut 
deghizat în felul acela. În plus, părea gras. Ar fi fost frumos dacă 
Alice ar fi izbucnit în râs din pricina absurdităţii situaţiei, dar 
Ferris știa că reacţia ei ar fi fost alta: și-ar fi spus că el trăia în 
mijlocul unor minciuni, că era înfășurat în minciuni. S-ar fi gândit 


că întregul lui univers era alcătuit din minciuni. Oare cum ar fi 
putut un mincinos s-o facă fericită? 

Chelnerul le-a servit aperitive tradiţionale arabe: salată de 
vinete cu năut, gogoși cu carne, păsat de grâu și brânză de 
capră. Apoi le-a adus un calcan din Golful Persic preparat la 
grătar și creveţi fripţi. Ferris nu vorbea mult, ci îl lăsa pe Sadiki 
să întrerupă tăcerea cu întrebări despre familia lui. Când i-a 
spus că era căsătorit, dar nu avea copii, iordanianul a încercat 
să-l consoleze. In cele din urmă, Sadiki a ajuns la chestiunea 
care era limpede că-l frământa. 

— De ce vreți să încredințați acest proiect biroului Al Fajr? Noi 
ne pricepem la moschei, nu la clădiri de birouri. 

Când alcătuise planul operaţiunii împreună cu Azhar, Ferris se 
gândise că Sadiki o să-i pună această întrebare. l-a explicat că 
noua filială avea să fie amplasată într-un cartier cu un puternic 
specific islamic, unde locuiau doar câţiva expatriaţi din 
Occident. Odată cu terminarea hotelului Emirates Palace, 
înfățișarea cartierului începuse să se schimbe - acel hotel luxos 
era situat la o depărtare de un kilometru și jumătate de 
amplasamentul ales. Unibank voia să-și construiască noua filială 
în Al Bateen, care devenise de puţină vreme o zonă elegantă, 
dar dorea și să respecte specificul islamic al cartierului. lar 
biroul Al Fajr le fusese recomandat cu multă căldură, drept care 
alegerea a fost simplă. 

Sadiki a mulțumit lui Dumnezeu și a murmurat în arabă 
câteva vorbe smerite, așa cum se cuvenea. Părea mulțumit de 
răspuns. S-a rezemat de speteaza scaunului și a început să-și 
curețe dinţii cu o scobitoare. Se simţea mai în largul său decât 
s-ar fi așteptat Ferris. 

Mustaţa falsă începuse să-i provoace mâncărimi lui Ferris, 
care ar fi vrut să se întoarcă la hotel, dar mai avea câteva 
sarcini în agendă. L-a invitat pe iordanian să viziteze 
amplasamentul filialei, iar Sadiki a acceptat bucuros. Adusese o 
cameră de luat vederi digitală și un caiet pentru schiţe. Au 
pornit pe strada Bainuna într-o Lincoln Town Car închiriată, au 
cotit la stânga pe strada Șeicul Zayed |, apoi au parcat în faţa 
unei parcele îngrădite, unde se vedea o placă pe care era scris 
cu litere mari: „Unibank”. Centrul CIA din Abu Dhabi decorase 
frumos parcela. 


Cerul după-amiezii era puţin înceţoșat - la orizont se vedea o 
fâșie albă cu nuanţe roz, care se continua în partea de sus cu un 
albastru pal. Ferris simţea sub tălpi asfaltul moale, iar pielea 
capului îi transpira sub perucă. Pe stradă treceau câteva 
Mercedes-uri și BMW-uri cu geamurile ridicate, dar cei mai mulți 
oameni merseseră acasă să-și facă siesta. 

Sadiki a făcut un tur al parcelei, a luat o mostră de pământ, a 
fotografiat din mai multe unghiuri și a făcut câteva măsurători. 
A examinat amplasamentul aproape o oră, apoi i-a pus lui Ferris 
câteva întrebări tehnice. Părea că iordanianul punea în scenă 
propriul său spectacol. S-au așezat în mașina închiriată de 
Ferris, iar întrebările lui Sadiki erau însoţite de vâjâitul 
aparatului de aer condiţionat. Câţi angajaţi va avea filiala? Câţi 
clienţi urmau să beneficieze de serviciile ei? Ce suprafaţă totală 
trebuiau să aibă spaţiile de birouri? Câte etaje urma să aibă 
sediul? Luase Unibank legătura cu un antreprenor local? 
Obţinuse deja  autorizaţiile de construcție? Ferris avea 
răspunsuri pentru cea mai mare parte a întrebărilor - toate erau 
luate din ghidul pe care îl pregătise echipa lui Azhar. 

lordanianul s-a gândit o vreme la lucrurile pe care le aflase, 
dar nu foarte mult. Când Ferris i-a explicat că, până la sfârșitul 
săptămânii următoare, Unibank avea posibilitatea de a cumpăra 
acel teren, Sadiki i-a spus că avea să-i trimită o ofertă și câteva 
schițe preliminare cel târziu joia următoare la prânz, înainte să 
înceapă week-end-ul musulman. Ferris l-a întrebat pe Sadiki 
dacă se puteau întâlni la Beirut, unde avea niște întâlniri de 
afaceri în săptămâna care urma, iar iordanianul a fost de acord. 

Ferris mai avea o singură rugăminte. Voia să știe dacă Sadiki 
ar fi putut veni la biroul lui Adnan Masri - avocatul local de ale 
cărui servicii se folosea Unibank pentru a semna un precontract. 
Era o formalitate, dar era necesară în cazul noilor furnizori de 
servicii. La început, Sadiki a ezitat, dar după ce a vorbit de pe 
telefonul mobil cu cineva din Amman, a spus că Al Fajr era de 
acord să semneze. Ferris și-a cerut scuze pentru că biroul 
avocatului se afla în cartierul Al Markaziyah, în apropierea 
vechiului bazar, iar nu în partea elegantă a orașului. Sadiki a 
ridicat din umeri - îi era indiferent. 

Avocatul Masri era un bărbat în vârstă, care purta barbă și era 
îmbrăcat cu hainele tradiţionale din partea locului: o burnuz alb 
și o pelerină neagră cu fir de aur. A vorbit cu Sadiki în arabă, i-a 


oferit ceai și i-a explicat despre ce era vorba în documente. În 
scurtă vreme, hârtiile au fost semnate. Dacă Sadiki avea 
suspiciuni, nu și le-a trădat în niciun fel. Dar de ce ar fi avut vreo 
suspiciune? Nu avea cum să-și închipuie înșelătoria pe care 
Azhar și Hoffman o puseseră la cale sub acel paravan. Sadiki nu 
avea de unde să știe că Adnan Masri făcea parte din rețeaua lui 
Azhar, prin care se spălau bani și se transferau fonduri pentru 
organizaţiile teroriste, și nici că, în timp ce stătea de vorbă cu 
Masri, era fotografiat cu un aparat montat într-ascuns în biroul 
avocatului. Nu avea de unde să știe că una dintre acele 
fotografii avea să fie trimisă în scurtă vreme serviciului secret 
din Emiratele Arabe, care îl supraveghea constant pe Masri, și 
nici că o copie a fotografiei urma să ajungă pe biroul unui 
simpatizant Al Qaeda din interiorul serviciului, care întotdeauna 
încerca să găsească mijloace de a-i proteja pe membrii 
organizaţiei. Nu avea de unde să știe nici că acest simpatizant 
local al organizaţiei urma să transmită o copie a fotografiei 
omului său de legătură din Al Qaeda, ca să-l avertizeze că unul 
dintre membri a fost surprins într-un loc supravegheat de către 
serviciul secret din Emiratele Arabe. 

Sadiki era străin de toate aceste lucruri. Și tocmai în asta 
consta toată șmecheria. În imaginaţia altora, avea o identitate 
mai precis conturată - și cu siguranţă avea mai multă putere - 
decât în propriii săi ochi. 

e 

Ferris a mai zăbovit puţin în biroul lui Masri, apoi și-a luat 
rămas-bun de la arhitectul iordanian și i-a urat să ajungă acasă 
sănătos cu avionul care pleca a doua zi. Voia ca cei din 
departamentul logistic să aibă timp să-și termine treaba în 
camera de hotel a lui Sadiki - strângeau și copiau tot ce găseau: 
carnetele, agenda telefonică și fiecare bucăţică de hârtie din 
buzunarele hainelor pe care arhitectul le adusese din lordania. 

Cu scrupulozitatea sa de arhitect, Sadiki își lua cu el laptopul 
peste tot pe unde mergea. Dar departamentul logistic se 
ocupase de problema computerului în toiul nopţii. Pe la ora trei 
dimineața, unul dintre băieţii lui Hoffman a declanșat alarma de 
incendiu la hotelul unde era cazat Sadiki. lordanianul amețit de 
somn a urmat instrucţiunile pompierilor și a coborât în foaier. N- 
a lipsit mult - doar vreo cincisprezece minute -, dar echipa CIA 
aflată într-o cameră de pe același palier a avut timp suficient să 


descarce tot ce se afla pe hard disk. l-au copiat e-mailurile, 
fișierele personale și lista de musulmani cucernici cărora le 
trimitea felicitări la sfârșitul Ramadanului, când începea Eid al- 
Fitr”. Au găsit și numele celor care făceau parte din Ikhwan 
Ihsan - „Frăția Conștiinţei” -, care s-a dovedit a fi un grup de 
studiu al credincioșilor de la moscheea unde mergea Sadiki. A 
doua zi, tinerii și tinerele din Parcul Talmeș-balmeș se aflau în 
posesia firelor suplimentare de care aveau nevoie pentru a-și 
isprăvi rețeaua de minciuni. 


15 Eid al-Fitr: sărbătoare musulmană care durează trei zile și marchează sfârșitul 
Ramadanului. (n.tr.). 

Din pricina unei furtuni de nisip, avionul cu care Ferris trebuia 
să plece din Abu Dhabi a decolat cu întârziere și a ajuns pe 
aeroportul Regina Alia după miezul nopţii. Ferris i-a arătat 
pașaportul diplomatic ofițerului de la punctul de control. De 
obicei, era lăsat să treacă foarte repede, dar nu s-a întâmplat 
așa și în noaptea aceea. L-au făcut să aștepte vreo treizeci de 
minute într-o anticameră prăpădită de la al doilea etaj al 
aeroportului, dar s-au purtat politicos: l-au servit repede cu ceai 
și biscuiţi dulci. În tot acest timp, un comandant al 
Departamentului General de Informaţii dădea telefoane cu 
frenezie. Ferris a protestat cu voce tare, spunând că pașaportul 
său era în regulă, că avea o viză valabilă și că era liber să intre 
în lordania. A cerut să i se dea telefonul mobil - voia s-o sune pe 
Alice, să-i spună că se întorsese -, dar comandantul nu l-a luat 
în seamă. Ofiţerul iordanian îi tot făcea lui Ferris semne cu 
arătătorul și cu degetul mare - shway, shway, ușor, ușor! -, 
cerându-i să aibă răbdare. |n cele din urmă, telefonul 
comandantului a sunat și, după ce a vorbit o vreme în șoaptă, i- 
a dat receptorul lui Ferris. Era Hani. 

— Dragă Roger, am ţinut să-ţi urez eu însumi bun venit cu 
ocazia întoarcerii tale în Iordania. Sunt foarte bucuros că ai 
hotărât să revii în adevărata ta patrie. 

— Îți mulțumesc, Hani Pașa. Din păcate, comitetul de primire 
de la aeroport n-a fost înștiințat că sunt un oaspete atât de 
prețuit. M-au pus să aştept jumătate de oră. Vreau să ajung 
acasă și să dorm. 

—la-o ca pe un compliment. Nu facem șicane decât 
oamenilor importanţi. De ceilalţi nu-i pasă nimănui. Și zău că 
totul s-a întâmplat numai din vina mea. Am vrut să-ţi urez eu 
însumi bun venit la întoarcere. Aș fi venit să te întâmpin la 
aeroport, însă e prea târziu, și chiar acum se află la mine un 
musafir foarte interesant. Dar trebuie să stăm de vorbă, nu-i 
așa? Eu așa cred. Hai să luăm micul dejun împreună poimâine. 
Vouă, americanilor, vă plac întâlnirile la micul dejun, așa-i? Hai 


să ne întâlnim la ora opt și jumătate în Clubul Ofiţerilor din 
cartierul Jebel Amman. Clubul se află lângă Consiliul Britanic. ÎI 
știi? Sunt sigur că la ora aceea n-o să ne deranjeze nimeni. 
Arabii nu pot suferi întâlnirile la micul dejun. lar acum, dă-mi-l te 
rog la telefon pe comandant. 

Ferris i-a întins receptorul ofițerului care conducea micul grup 
de la aeroport, iar Pașa i-a dat acestuia instrucțiuni cu privire la 
ce avea de făcut în continuare. Întrucât îi provocaseră neplăceri, 
oamenii de la aeroport au început să afișeze o ospitalitate care, 
în felul ei, era la fel de enervantă pe cât fusese întârzierea. A 
fost dus repede în sala de așteptare pentru VIP-uri, unde a fost 
servit iarăși cu ceai și dulciuri, în timp ce oamenii din subordinea 
ofițerului adunau bagajele lui Ferris de pe banda rulantă de la 
parter. A fost organizată o coloană oficială, care a însoţit jeepul 
ambasadei americane în care se afla Ferris: două mașini de 
poliţie - una în față, cealaltă în spate - și șase motociclete. 
Coloana s-a îndreptat spre centrul Amman-ului cu girofarurile și 
sirenele pornite. Cu siguranță, nu era modul în care șeful 
interimar al unui centru CIA trebuia să se întoarcă în orașul unde 
lucra, dar Hani voia să-i arate tocmai acest lucru: fie că era 
reținut la aeroport, fie că era răsfăţat cu o coloană oficială, 
Ferris se afla sub controlul lui pe durata șederii sale în Iordania. 

Au părăsit aeroportul la ora unu și jumătate noaptea. In mod 
normal, era prea târziu pentru un telefon, și totuși, Ferris a 
sunat-o pe Alice. Cu o zi înainte, o sunase din Abu Dhabi și îi 
spusese că avea să se întoarcă în scurtă vreme, dar voise ca 
ziua sosirii să rămână o surpriză. A trezit-o dintr-un somn adânc, 
așa că Alice a rostit primele cuvinte spontan, fără nicio reţinere. 

— Bună, iubitule! Unde ești? 

— lubito, m-am întors la Amman. Mi-au dau voie în sfârșit să 
mă întorc acasă. 

— Ce bine! Nu știu cine sunt cei care „ti-au dat voie”, dar nu 
contează. Cât e ceasul? Unde ești? 

Încă nu era complet trează. 

— E aproape două noaptea. Sunt pe autostradă. Tocmai am 
plecat de la aeroport. Pot să vin să te văd? 

— Acum? Nu, bineînţeles că nu. 

— Mi-e dor de tine. 

— Și mie mi-e dor de tine, Roger, dar gândește-te că suntem 
în toiul nopţii, iar tu ai fost plecat aproape trei săptămâni. 


Trebuie să mă spăl pe dinţi. Vino pe la mine mâine seară și o să 
luăm cina împreună. 

— Te iubesc! a spus Ferris. 

Nu avea de gând să-i spună asta - rostise cuvintele în mod 
spontan. 

— Hm, mai vedem noi, i-a răspuns Alice. 

Deşi au fost puțin surprinși, angajații ambasadei s-au bucurat 
să-l revadă pe Ferris. După plecarea lui neașteptată, se zvonise 
că fusese expulzat, la fel ca Francis Alderson. Ambasadorul, 
căruia nu-i plăceau deloc legăturile pe care le avea centrul CIA 
cu palatul, a părut puțin dezamăgit când Ferris a trecut pe la el 
ca să-l salute. Șeful de operațiuni a fost și el dezamăgit: 
coordonase activitatea centrului în absenţa lui și cu siguranță 
spera că-l va putea conduce încă o bucată de vreme. Ferris a 
găsit o soluţie care să-i mulțumească pe amândoi: i-a spus 
șefului de operațiuni că îi încredința sarcina de a se ocupa de 
latura birocratică a centrului pe durata călătoriilor pe care el 
avea să le facă în lunile următoare. Urma să aprobe închirierea 
caselor conspirative, să-i întâlnească pe delegaţii Congresului 
care făceau parte din comisiile pentru serviciile secrete și să 
aducă la zi dosarele de activitate ale agenţilor. Se putea îngriji 
de tot, mai puţin de relaţia cu Hani Salaam, de care Ferris avea 
să se ocupe personal. Şeful de operaţiuni era încântat. Avea să 
fie un prinţ al birocraţiei, la fel ca toţi șefii centrelor CIA. 

Angajaţii ambasadei erau agitaţi: în absenţa lui Ferris, 
fuseseră instituite noi măsuri de securitate. În multe dintre 
zonele Amman-ului, personalul ambasadei nu avea voie să 
meargă decât cu escortă, iar personalul militar nu avea voie să 
umble în uniformă. Fusese elaborat un regulament nou pentru 
deplasările între reședințele angajaţilor și ambasadă: erau 
întrebuințate trasee variate, iar fiecărui angajat îi venea rândul 
să-i ia de acasă și să-i ducă la serviciu pe colegii săi. Ofiţerul de 
la ambasadă însărcinat cu problemele de securitate afișase noi 
instrucțiuni cu privire la ce trebuia făcut în cazul unui atac cu 
arme biologice sau radioactive. De asemenea, au fost alese noi 
adăposturi pentru cazurile de forță majoră. lţi puteai da seama 
de efectele acestei preocupări obsesive pentru securitate după 
ochii angajaţilor: priveau pe furiș, clipeau și tresăreau la fiecare 
zgomot suspect, în timp ce își îndeplineau în continuare 


atribuţiile de serviciu. Afișau curajul neautentic al oamenilor 
care știu că sunt vânați. 

Ferris a plecat de la birou la ora patru și jumătate, deși 
secretara îl rugase să mai rămână, ca să se uite împreună pe un 
teanc de scrisori. Ferris i-a spus că era o treabă care putea fi 
amânată. Voia să tragă un pui de somn înainte de întâlnirea cu 
Alice. A încercat să doarmă, dar era prea agitat, așa că a aprins 
televizorul și, până a venit vremea să plece, s-a uitat la un meci 
de fotbal din Qatar. În drum spre apartamentul lui Alice, s-a 
oprit să cumpere flori. A ales un buchet elegant de orhidee și 
crini - acele flori mari și splendide erau prea bătătoare la ochi 
pentru o persoană ca Alice, dar transmiteau un mesaj. 
Florăreasa le-a împachetat cu foarte multă grijă: a adăugat cu 
meticulozitate fire de ferigă, a împrăștiat peste flori puţin lac 
dintr-un pulverizator și le-a legat cu aţă și panglici într-un mod 
atât de complicat, încât Ferris își închipuia că Alice n-o să fie în 
stare să desfacă buchetul. S-a uitat la ceas și a spus cu 
jumătate de gură că era în întârziere, dar florăreasa i-a zâmbit 
cu înțeles și a continuat să meșterească la buchetul ei 
extravagant. 

Apartamentul lui Alice se afla într-o clădire veche de piatră, 
care fusese construită pe vremea otomanilor. Probabil că, la 
început, aparținuse unui negustor înstărit, pentru că piatra și 
olanele erau de foarte bună calitate. Ferris a urcat la etajul al 
doilea și a ciocănit la o ușă vopsită în culori pastelate, care 
inspirau bună dispoziţie. Când Alice a apărut în cadrul ușii, Ferris 
a privit-o fermecat câteva clipe, rămânând nemișcat. Alice avea 
un chip radios, iar pielea ei catifelată era splendidă. Işi legase la 
spate părul blond, astfel încât i se vedea conturul fin al gâtului, 
iar ochii ei căprui și adânci aveau o privire nerăbdătoare și 
jucăușă. Era îmbrăcată cu o rochie decoltată neagră, care îi 
scotea în evidenţă chipul. 

— Bună! l-a întâmpinat ea, cu faţa luminată de zâmbet, apoi l- 
a luat de mână. 

— Arăţi... incredibil! a vorbit Ferris. 

Rămăsese încremenit în prag, ţinând în mână prostește 
buchetul enorm. 

— Vai, ce flori drăgălașe! a spus Alice, pe un ton ușor ironic. 

După ce a luat buchetul, l-a tras de mână în apartament. 

— la loc în sufragerie cât mă duc să pun florile în apă. 


A rupt ambalajul complicat în care erau împachetate florile și 
l-a îndesat în coșul de gunoi, apoi a căutat o vază suficient de 
mare pentru grădina botanică în miniatură pe care i-o adusese 
Ferris. 

Apartamentul semăna cu o casetă de bijuterii orientală. În el 
se găseau lucruri de preţ, comandate cu multă vreme în urmă 
de proprietarul iniţial, pe care vizitatorul nu le-ar fi putut bănui 
privind din exterior. Tavanele și pereţii erau decoraţi cu lemn de 
esenţă fină, sidef și foiţă de aur. Se vedeau și fresce care 
înfățișau scene din lumea arabă: portul levantin al Alexandriei, 
gemând de lume, munţii Liban cu vârfurile acoperite de zăpadă, 
cupola aurită a moscheii Al Aqsa din lerusalim și pământurile 
fertile din câmpiile Damascului. Pe peretele din fundul 
sufrageriei se înșirau câteva ferestre cu vitralii care dădeau 
înspre grădina de la parter. În mijlocul grădinii se afla o mică 
fântână arteziană înconjurată de arbuști și flori, dintre care 
unele încă erau înflorite, deși era noiembrie. Se auzeau 
acordurile slabe ale unei melodii arăbești, și în timp ce o asculta 
Ferris și-a dat seama că era cântată de Fairuz, o interpretă 
libaneză despre care se spunea că descria în cântecele sale 
desfătările aproape uitate ale satelor arabe în așa fel, încât 
stârnea lacrimi celor care o ascultau. Alice s-a întors din 
bucătărie ducând în braţe o vază mare, în care pusese noianul 
de flori primite de la Ferris. 

— Ai un apartament nemaipomenit! Nu mi-ai spus că e atât 
de frumos. 

— Nu m-ai întrebat. Oricum, în noaptea în care m-ai adus 
acasă cu mașina, era limpede că mă compătimești pentru că 
locuiesc tocmai aici, în partea veche a orașului. Expresia ta mi-a 
dat de înţeles că n-are cum să-ţi placă foarte mult o locuinţă 
atât de veche, care nici măcar nu e dotată cu aparat de aer 
condiţionat. Mi-am zis: „Dă-l naibii! Nu știe să aprecieze lucrurile 
frumoase.” 

Apoi i-a făcut cu ochiul. 

— De fapt, a continuat ea, am vrut să fie o surpriză. 

A adus o sticlă de vin din frigiderul mic și multe aperitive: 
fistic cu coaja crăpată, ouă mici de prepeliţă presărate cu sare 
grunjoasă și piper, măsline de bună calitate, ardei dulci și 
morcovi crocanţi. Încă era puţin năucit de revedere. S-a așezat 
pe canapea alături de ea și a luat-o de mână - Alice avea mâini 


micuţe. Ferris nu prea voia să vorbească, ci doar s-o ţină în 
brațe, dar trebuia să spună ceva. 

— Alice, mi-a fost dor de tine. Îmi pare rău că am fost plecat 
atât de multă vreme. Tot timpul mi-am dorit să fiu alături de 
tine. 

Alice a așteptat câteva clipe înainte să-i răspundă. 

— Mi se făcuse frică, Roger. La vreo două săptămâni după ce 
ai plecat, am început să mă gândesc că n-aveai să te mai 
întorci. Am stat de vorbă cu prietena mea de la ambasadă și am 
aflat că nimeni nu știa dacă urma să revii la Amman. Când am 
aflat, am izbucnit în lacrimi. Mi-era foarte teamă că n-aveai să te 
mai întorci. Am crezut că necazurile de la ambasadă aveau să te 
îndepărteze de mine. 

Ferris a strâns-o în brațe, iar trupul femeii s-a lipit de al său. 
Abia după câteva clipe și-a dat seama că Alice plângea. 

— Nu fi tristă. Acum sunt alături de tine. 

— Nuss tristă. Sunt fericită. Nu vreau să ni se întâmple ceva 
rău. Toată lumea a luat-o razna. Aș vrea să mă pot ascunde în 
apartamentul ăsta frumos. 

Cina avea să mai aștepte. Alice l-a luat de mână și l-a dus în 
dormitorul ei, care părea să fie alcovul unei prințese arabe. Il 
împodobise cu flori și lumânări parfumate, astfel încât semăna 
cu o grădină vrăjită. S-au dezbrăcat încet unul pe altul, fiecare 
haină fiind îndepărtată la momentul potrivit: rochia i-a căzut 
ușor pe podea, nasturii cămășii lui au ieșit din butoniere unul 
după altul, cureaua i s-a desfăcut, iar fermoarul i-a fost tras ușor 
în jos, clemele sutienului ei s-au desfăcut și ele, bretelele au 
căzut, iar sânii ei catifelaţi s-au lipit de pieptul lui Ferris. Când au 
rămas goi, erau două fiinţe desăvârșite. Cicatricele de pe 
piciorul lui dispăruseră din minţile amândurora. La început, 
Ferris a luat-o ușor, vrând să prelungească fiecare moment, dar 
trupurile lor erau atât de nerăbdătoare, încât nu puteau aștepta 
foarte mult. Ferris și-a dat seama că Alice plângea din nou abia 
după ce a terminat. 

— Te iubesc! i-a spus ea printre lacrimi. Te iubesc, te iubesc, 
te iubesc! 

Ferris a strâns-o în braţe cu blândețe. Era îngrijorat. O iubea, 
și îl iubea, dar ce aveau să facă mai departe? 


Alice stătea pe cearșafurile răcoroase, sprijinită de pieptul lui. 
Ventilatorul se învârtea alene deasupra lor, iar adierea sa 
înviorătoare le mângâia trupurile, făcând să tremure flăcările 
lumânărilor. În cele din urmă, s-a ridicat din pat, s-a dus la baie, 
apoi s-a întors și a început să aranjeze hainele căzute pe podea. 
Când a ridicat sacoul lui Ferris, a căzut dintr-un buzunar o 
cutiuță de plastic. Ferris a văzut-o pe podea și s-a aplecat s-o 
ridice. Era pilula cu otravă de la Hoffman, primită la sediul din 
Langley. Elvis, pisoiul lui Alice, a început să ţopăie prin dormitor 
și a lovit cu botul cutiuţa. 

— Ce-i aia? a întrebat ea. 

— Nimic, a răspuns Ferris. 

Apoi i-a luat haina din mână și a pus cutiuța de plastic într-un 
buzunar. Alice îl privea într-un mod ciudat, iar el știa că trebuia 
să-i dea un răspuns mai satisfăcător. A desfăcut cutiuţa și i-a 
arătat tubușorul de cauciuc în formă de semicerc. 

— E o apărătoare pe care o pun în gură noaptea, ca să nu-mi 
rod dinţii. 

Alice și-a recăpătat zâmbetul. 

— N-aș putea să-ţi spun de ce, dar nu pari genul de om care- 
și roade dinţii noaptea. 

— N-ai de unde să știi. Pe toţi ne frământă câte ceva. 

Ferris i-a zâmbit, apoi și-a atârnat haina în cuier. Cum putea 
s-o mintă cu atâta seninătate pe femeia pe care o iubea? 

e 

Ferris s-a trezit la ora șase. Au făcut dragoste încă o dată - cu 
multă pasiune apoi s-a dus la apartamentul lui ca să facă duș și 
să se schimbe înainte de întâlnirea cu Hani. Își simţea mintea 
limpede de la atât de mult sex și atât de puţin somn și avea un 
fior în stomac. În timp ce făcea duș, și-a adus aminte de 
momentul în care, cu douăzeci de ani în urmă, îi rupsese mâna 
adversarului său fără să vrea. Dar nu cumva voise? Amintirea 
acelui episod i-a dat fiori. Când depășise limita? In ce moment 
osul nu se mai putuse îndoi și se rupsese? 

e 

Hani îl aștepta la Clubul Ofiţerilor, unde, așa cum prevăzuse, 
era pustiu. lordanianul părea foarte mulțumit de sine. Purta un 
sacou la două rânduri, cu nasturi strălucitori de alamă, și una 
dintre acele cămăși în două nuanţe care se vindeau pe strada 


Jermyn, cu guler și manşete albe, iar la gât avea o cravată 
dungată ţipătoare. L-a salutat pe Ferris, măsurându-l din priviri. 

— Ai avut o noapte lungă? a întrebat iordanianul. Arăţi puţin... 
obosit. 

— M-a dat peste cap schimbarea fusului orar. 

S-a întrebat dacă Hani ceruse să fie urmărit. Dar bineînţeles 
că Hani îl supraveghea! 

Au luat un mic dejun tipic englezesc, care le-a fost servit de 
un chelner cu mănuși albe. Pereţii clubului erau decoraţi cu piele 
tăbăcită și panouri de lemn închis la culoare. Probabil că fusese 
construit pe vremea când Glubb Pașa impusese armatei 
hașemite disciplina britanică. Hani avea apetitul unui gurmand 
și vorbea printre îmbucăturile de omletă și scrumbie afumată. 

— Roger, voiam să-ţi spunem că te-am iertat. Ne pare rău că 
ne-am pierdut cumpătul, dar am fost provocați. 

Vorbea despre sine folosind pluralul majestăţii. Nici măcar 
regele nu vorbea așa. 

— Nu-i nimic. Și eu m-aș fi înfuriat, dacă aș fi fost în locul 
dumneavoastră. Îmi pare bine că aţi hotărât să mă reprimiţi. Mă 
simt bine aici. 

— Știm că te simţi bine. Și avem grijă de tine - ești fratele 
nostru mai mic. 

Oare era un avertisment? 

— Mulţumesc! Mă bucur că vă gândiţi la mine, dar îmi pot 
purta de grijă singur. 

— Cum vrei, dragul meu. Am încredere în tine. Chiar și după 
ce i s-a întâmplat sărmanului Mustafa Karami, omul meu de la 
Berlin. Unul dintre motivele pentru care am vrut să te întorci la 
Amman este că-mi fac griji pentru domnul Ed Hoffman. N-am 
încredere în el. 

— Atunci mai bine vorbiți cu el. Hoffman nu spune nimănui ce 
pune la cale, nici măcar mie. 

— Vai, nu-mi vine să cred! Chiar nu-mi vine să cred. Doar ești 
preferatul lui. Sau „feblețea” lui - parcă așa se zice, nu? Imi 
închipui că știi foarte multe despre domnul Ed Hoffman și 
planurile sale. Și îţi dai seama că nu vreau să fiu tras pe sfoară 
încă o dată. Mă îngrijorează că aud pașii lui Ed și îi simt 
respiraţia, dar nu-l văd nicăieri - mă tem că ăsta e lucrul care 
mă deranjează. 


— Nu vă pot ajuta. Îmi pare rău. Cunoașteţi regulile: în 
privinţa asta, sunt și surd, și mut. 

— Da, bineînțeles. Stai liniștit! N-o să încerc să te „recrutez”. 
N-am să fiu la fel de grosolan ca Francis Alderson, predecesorul 
tău, și n-am să încerc să corup vreun membru al serviciului 
secret aliat. Te rog să nu-ţi faci griji. Dar aș vrea să înţelegi un 
lucru: nu suntem atât de proști pe cât vă închipuiţi tu și domnul 
Ed Hoffman. Zău așa! Să nu faci greșeala de a ne crede idioţi. 

— Știu că nu sunteți prost. De fapt, vă respect foarte mult. 
Sunteţi maestrul meu, ustaaz!* Hani. 

_ — Foarte frumos! O să ţin minte această dovadă de prietenie. 
In această parte a lumii, prietenia contează. Dar deja știi - și tu 
ești arab. Sau cel puţin așa ne place să credem. 

e 

Tot în dimineaţa aceea, în timp ce Ferris se afla la ambasadă 
și încerca să scape de rapoartele și mesajele telegrafice care se 
strânseseră pe biroul lui, secretara a deschis ușa și l-a întrebat 
dacă auzise veștile din Arabia Saudită. Ferris a dat din cap în 
semn că nu. 

— Cu puţin timp în urmă, au explodat două bombe la Riad: 
una în fața hotelului Four Seasons, iar cealaltă, lângă filiala 
locală a băncii HSBC. 

— Căcat! a exclamat Ferris, dând din cap. Câţi oameni au 
murit? 

— Încă nu se știe. Știrea se difuzează chiar acum. 

Ferris a deschis televizorul pe CNN și s-a așezat în fața 
computerului său, prevăzut cu sisteme de protecţie 
performante. In momentul acela, posturile de televiziune erau, 
ca întotdeauna, mai bine informate decât CIA. Apoi l-a sunat pe 
Hani, care ajunsese la biroul său de la DGI cu câteva minute 
înainte ca Ferris să se întoarcă la ambasadă. Hani i-a spus că 
instituise blocaje în lordania oriunde fusese posibil. De 
asemenea, ceruse să fie trimise forțe suplimentare care să 
întărească paza atât la Ambasada Statelor Unite, cât și în jurul 
tuturor țintelor potenţiale din Amman. 

Apoi Ferris a sunat-o pe Alice. A încercat să dea de ea la 
biroul unde lucra, dar nu era acolo, așa că a sunat-o pe telefonul 
mobil. După șuierul vântului, și-a dat seama că se afla în aer 


14 În arabă, în original: „învăţător” (n.tr). 


liber. l-a spus veștile de la Riad, iar ea a tăcut preț de câteva 
clipe. 

— Atentatele astea or să continue și or să se înmulțească. Nu- 
ţi dai seama? Bombele explodează la Milano, Frankfurt și Riad, 
în Afganistan, Irak și Cisiordania. N-o să încetăm și nici ei n-or să 
înceteze. 

— Unde ești? 

— Sunt într-o tabără de refugiaţi palestinieni din afara 
orașului. Încerc să fac rost de computere noi pentru școala de 
aici. 

— Cred că ar fi mai bine să te duci acasă sau să te întorci la 
birou. Ziua asta e periculoasă. Imi fac griji pentru tine. 

— N-o să mi se întâmple nimic. Toate zilele sunt periculoase. 
În plus, aici sunt mulţi oameni care îmi pot oferi protecţie. 

A făcut o pauză, apoi a continuat: 

— Într-o zi ca asta, nu trebuie să mă ascund. Trebuie să stau 
aici, alături de oameni, să le arăt că nu toți suntem ţicniţi, că le 
sunt prietenă și că n-o să dau bir cu fugiţii. Spune-mi că mă 
înţelegi. 

„Tocmai de-aia o iubesc”, și-a zis Ferris. 

— Te înţeleg. Atâta doar că-mi fac griji pentru tine - nu mă 
pot abţine. Te iubesc! 

— Și eu te iubesc, a șoptit ea pe un ton domol. Vino să mă iei 
cu mașina diseară. O să-ţi pregătesc cina. O să mergem la tine, 
dacă așa o să te simţi mai în largul tău. Și-o să te las pe tine să 
ţii telecomanda televizorului. Ce zici? 

— Așa e cel mai bine, i-a răspuns el zâmbind. 

Știa că Alice avea dreptate. Era o zi în care trebuia să stea 
alături de prietenii ei arabi. Sau poate că nu era o asemenea zi, 
dar Alice urma să afle abia atunci când oricum avea să fie prea 
târziu. Ferris s-a întors la știrile de pe CNN și la computerul său. 
Și-a petrecut restul zilei trimițând mesaje în toată lumea și 
încercând să pară că face ceva care să îndrepte situaţia. La 
sfârșitul zilei, a aflat că la hotel muriseră nouăsprezece oameni, 
iar în faţa băncii, doisprezece. Într-o asemenea zi, funcţionai pe 
pilot automat: respectai o serie de proceduri stricte, care 
fuseseră întocmite la fel ca un scenariu. 

Ferris își făcea griji pentru Alice, dar simţea că deja se afla 
într-un montagne russe. Trenuleţul urcase panta zăngănind, 
trecuse de vârful ei și începuse să coboare cu elan, fiind atras 


de forța de gravitație. Chiar dacă Alice s-ar fi purtat frumos cu 
toți palestinienii din lume, tot n-ar fi reușit să-i oprească pe cei 
ca Suleiman. Dar Ferris avea să-l doboare pe Suleiman. Avea să- 
și croiască drum până în măruntaiele și venele lui. Avea să-l 
distrugă dinăuntru. Altminteri, atacurile n-ar fi încetat. 


e Capitolul 20 e 
BEIRUT și AMMAN 


Când a ajuns în apartamentul pe care Ferris îl închiriase la 
hotelul Phoenicia din Beirut, Omar Sadiki avea un aer sfios. 
Părea impresionat de clădirea care își păstra strălucirea în 
mijlocul măreției ruinate a Beirutului. lordanianul zâmbea 
stânjenit și, pe măsură ce zâmbetul i se lărgea, semnul pe care-l 
avea pe frunte de la mătănii se transforma într-o adâncitură 
stacojie. Ferris a înțeles de ce se purta Sadiki atât de ciudat abia 
când a văzut oferta făcută de biroul Al Fajr: costul estimat al 
proiectului era de două ori mai mare decât se aștepta. Deja își 
închipuia șpăgile pe care antreprenorii din Abu Dhabi aveau să 
le dea directorilor biroului din Amman, ca să obţină lucrarea. Nu 
era de mirare că Sadiki avea rânjetul mâncătorilor de căcat: 
încerca să ia pielea de pe păgâni. Preţ de câteva clipe, Ferris s-a 
întrebat cum ar fi reacționat Brad Scanlon. In timp ce se gândea 
la ce să spună, își mângâia mustata falsă. 

Au ieșit împreună pe terasă, iar Ferris l-a invitat pe iordanian 
să ia loc pe un scaun de fier forjat. Priveliștea era superbă: 
dincolo de golful Beirutului, se vedeau orașul Jounieh și pantele 
colțuroase ale munţilor Liban. Era o zi de toamnă târzie, dar 
soarele strălucea cu putere, iar aerul înviorător era atât de 
limpede, încât puteai zări crestele munţilor. De acolo nu se 
observau distrugerile provocate de nenumăratele explozii ale 
bombelor. Ferris a sunat la recepţie și a comandat cafea, apoi s- 
a așezat și el, ţinând în mână estimările costurilor și ofertele 
antreprenorilor. Cât timp a studiat sumele de pe foi, a tot 
clătinat din cap. Din când în când, scotea din buzunar un 
calculator și făcea propriile lui estimări imaginare, însemnând 
niște sume într-un carnețel alb. După ce a revăzut toate 
estimările, Ferris și-a dat jos ochelarii cu ramă groasă și neagră, 
apoi s-a frecat la ochi. 

— E o ofertă prea scumpă. Directorul meu n-o va aproba. 

— Dar vă rog, domnule Scanlon! Doar știți că Al Fajr face 
proiectele cele mai bune. Reputația noastră se datorează tocmai 


serviciilor de foarte bună calitate pe care le oferim. Tocmai de 
aceea vreţi să lucraţi cu noi, nu-i așa? 

— Am să vă vorbesc prietenește. Bineînţeles că dorim 
proiectul cel mai bun, dar Unibank nu se gândește să 
construiască un palat. Trebuie să înțelegeţi că suntem o bancă 
și că suntem nevoiţi să fim precauţi când vine vorba de bani, 
altminteri oamenii n-or să aibă încredere în noi. După cum v-am 
spus, n-aș reuși să obţin aprobarea conducerii pentru acest 
proiect, chiar dacă mie mi s-ar părea acceptabil. Ar fi cel mai 
scump sediu al băncii noastre din întreaga lume. Va trebui să 
negociem, ca să ajungem la costuri mai scăzute. 

Sadiki a încuviinţat din cap, iar Ferris s-a gândit că procedase 
bine. Bineînţeles că estimările iniţiale erau umflate. Viaţa era ca 
un bazar, iar dacă americanii erau atât de proști încât ar fi fost 
în stare să plătească sume exagerate, de ce n-ai fi încercat să 
profiți? 

— Se pot face oricând modificări, indiferent de proiect. Le-am 
putea cere unor subantreprenori din Abu Dhabi să-și modifice 
ofertele. N-am avut suficient timp la dispoziţie, așa că sumele 
sunt aproximative. Dar la ce sumă v-aţi gândit atunci când aţi 
alocat bugetul pentru acest proiect? 

Ferris s-a uitat în carnețelul său alb, apoi a mai introdus 
câteva numere în calculator. A improvizat niște calcule, sperând 
să nu-i trezească suspiciuni lui Sadiki. 

— Cred că directorul meu ar accepta o sumă cu douăzeci și 
cinci la sută mai mică decât cea pe care mi-aţi propus-o. 

— Domnule Scanlon, cred că nu prea cunoașteți domeniul 
construcţiilor. 

Ferris s-a mișcat puţin pe scaun, simțindu-se stânjenit. Tonul 
observației l-a făcut să se teamă că Sadiki îi ghicise stratagema. 

— Ce vreți să spuneţi? l-a întrebat Ferris pe un ton tăios. 

lordanianul a bătut în retragere imediat. 

— Domnule Scanlon, douăzeci și cinci la sută înseamnă o 
reducere considerabilă. Va trebui să faceţi sacrificii la calitate. 
Cu niște costuri atât de scăzute, n-o să obţineţi un sediu de care 
să fiți mulţumiţi. 

— Atunci haideţi să facem în felul următor: spuneţi-mi care e 
cea mai bună ofertă a dumneavoastră. Propuneţi-mi o reducere 
care să fie cât mai aproape posibil de cele douăzeci și cinci de 
procente cerute de mine. N-o să ne târguim pentru fiecare 


bănuţ, dar încercați să faceţi cât mai multe economii cu putinţă. 
Dacă reușiți ce v-am rugat și îmi propuneţi o sumă mai mică, 
sunt sigur că vom ajunge la o înţelegere. 

Sadiki i-a spus că trebuia să sune la Amman, să discute cu 
directorul general. lordanianul a discutat în arabă cu directorul, 
a făcut câteva însemnări pe foile în care erau trecute costurile 
estimative, apoi a sunat pe cineva din Abu Dhabi. În mijlocul 
celei de-a doua convorbiri telefonice, s-a auzit chemarea la 
rugăciune a muezinului dintr-o moschee aflată în apropiere, 
căreia i-au răspuns vreo șase moschei din partea de vest a 
Beirutului. Sadiki s-a scuzat și s-a retras să se roage. 

S-a întors înviorat. Se vedea limpede că era un om cucernic. 
Și-a cerut scuze pentru întârziere, apoi și-a reluat convorbirea 
telefonică. După ce a bătut la cap doi subantreprenori din 
Emirate, a revenit la hârtiile lui și, câteva minute mai târziu, a 
propus o reducere a costurilor care echivala cu aproximativ 
jumătate din cea pretinsă de Ferris. Era exact ce se aștepta să 
obţină în momentul în care începuse să negocieze cu Sadiki, așa 
că a acceptat oferta și i-a propus să se întâlnească încă o dată 
peste două săptămâni, la Amman, ca să aibă o ultimă discuţie 
despre costurile estimative și planurile clădirii. Acea întâlnire în 
lordania era o încălcare a regulilor pe care le stabilise împreună 
cu Hoffman, dar nu avea să se întâmple decât o dată. În plus, nu 
voia să stea departe de Alice mai mult decât era cazul. 

— Incă ceva, i-a spus Ferris înainte de a da mâna cu 
iordanianul ca să consfințească încheierea afacerii. Cât mai staţi 
la Beirut, aș vrea să faceţi cunoștință cu Hussein Hanafi, 
consultantul nostru în probleme de securitate. E un tip cam 
ciudat. Cred că înainte a avut de-a face cu... mă rog, cu 
extremiștii. 

Ferris i-a explicat că ulterior Hanafi începuse să ofere 
consultanţă companiilor internaţionale. Era expert în mijloace de 
protecție a sistemelor informatice, viramente electronice și 
securitatea operaţiunilor pe internet. Întrucât planurile definitive 
ale sediului trebuiau să obţină aprobarea lui Hanafi, ar fi fost 
bine să afle cât mai repede care erau recomandările sale. Sadiki 
a încuviințat din cap și a zâmbit. Nu părea să aibă nimic 
împotrivă. 

Biroul consultantului se afla în partea de vest a Beirutului, în 
cartierul Fakhani, care cu multă vreme înainte fusese cartierul 


general al gherilelor conduse de Yasser Arafat, iar mai apoi 
devenise locul în care se reuneau micile grupuri de sunniţi 
fundamentaliști din Beirut. Când șoferul a pătruns în labirintul 
de străduţe al cartierului, Sadiki părea că nu se simte tocmai în 
largul lui - își făcea griji nu pentru el, ci pentru gazda sa. Era un 
ținut al hoţilor, în care un american precum Brad Scanlon nu 
avea ce căuta. 

Când au ajuns la clădirea mică în care se afla biroul lui Hanafi, 
au văzut la una dintre ferestrele de la etajul al doilea o firmă pe 
care era scris: „HH - Soluţii Globale”. Sadiki l-a luat pe Ferris de 
braț cu un gest protector și l-a condus spre clădirea de birouri, 
apoi pe scări. „Cine conduce pe cine?” s-a întrebat Ferris, dar l-a 
lăsat pe Sadiki să meargă înainte. Biroul era proaspăt vopsit și 
puternic luminat, iar mobila era nouă și curată. In anticameră se 
afla o femeie cu broboadă, care stătea la un birou. Imediat ce au 
intrat, secretara le-a anunţat sosirea prin interfon, apoi a venit 
să-i întâmpine un arab cu ochi ca mărgelele, care purta ochelari 
cu lentile groase. S-a prezentat și i-a condus în biroul său, unde 
se aflau câteva computere și o bibliotecă plină cu ghiduri de 
utilizare pentru softuri produse de Microsoft, Oracle și 
Symantec. 

Nu încăpea îndoială că Hanafi era obsedat de computere. 
Serviciul secret libanez îl supraveghea din 1998, când se 
întorsese din Afganistan. Pornise acea mică afacere și oferea 
consultanţă unor site-uri jihadiste - așa dăduse Sami Azhar de el 
și îl recrutase pentru rețeaua lui secretă de furnizori de servicii. 
Dacă Hanafi avusese unele suspiciuni cu privire la cei care se 
aflau în spatele lui Azhar, le ţinuse ascunse. Hanafi era o pradă 
foarte prețioasă - un om cu o figură și un nume adevărate, pe 
care membrii organizaţiei îl puteau recunoaște. Echipa lui 
Hoffman pătrunsese într-ascuns în biroul său și instalase două 
aparate de fotografiat și un microfon. 

Hanafi a vorbit cu arhitectul într-un amestec de engleză și 
arabă, discutând energic o listă de probleme de securitate 
informatică relevante pentru proiectarea noului sediu. Ferris se 
prefăcea că nu prea înțelege, iar după zece minute, s-a scuzat și 
a spus că-i lasă să hotărască ei ce anume era mai bine pentru 
sediul din Abu Dhabi. După ce Ferris a plecat cu mașina, Sadiki 
și Hanafi au mai stat de vorbă vreo oră, glumind și râzând din 
când în când. Au descoperit că aveau câţiva prieteni comuni. In 


tot acest timp, conversaţia lor era înregistrată, iar aparatele de 
fotografiat digitale își vedeau de treabă. 
e 

Ferris avea la Amman un asistent nou. Era un american mic 
de statură pe nume Ajit Singh, a cărui familie se trăgea din 
India. Avea pielea cafenie și netedă și afișa în permanenţă un 
zâmbet indescifrabil. La fel ca tinerilor de vârsta sa, lui Ajit îi 
plăcea să poarte șapcă: o ţinea ba cu cozorocul în față, ba cu el 
în spate, ba într-o parte. Azhar îl trimisese la Amman ca să dea 
o mână de ajutor în problemele tehnice. 

Ajit era un caz interesant. Tatăl lui adunase o avere frumușică 
în Silicon Valley: la început, a făcut un soft de gestiune pe care 
l-a vândut lanțului de magazine Wal-Mart, apoi și-a investit banii 
cu chibzuială în companiile unde erau angajaţi câţiva prieteni ai 
săi - ingineri care se trăgeau tot din familii indiene. Tânărul Ajit, 
care absolvise de curând Universitatea Stanford și urma să 
înceapă și el o carieră extrem de bănoasă, intrase în CIA ca să 
se răzbune. După absolvire, mersese cu familia într-o vacanţă în 
Kaşmir. Șase luni mai târziu, câteva dintre rudele lui muriseră în 
urma unui atac sinucigaș pus la cale de Al Qaeda. După cea 
avut o discuţie cu tatăl său, care era foarte patriot, la fel ca 
mulți dintre imigranții îmbogățiţi, Ajit și-a depus dosarul la CIA. 


Datorită priceperii sale în domeniul informaticii - încă din 
primele luni, s-a dovedit a fi unul dintre cei mai buni hackeri ai 
agenției -, i-a atras repede atenţia lui Azhar, care l-a ademenit 


în Parcul Talmeș-balmeș, acea gaură neagră plină de 
superdotaţi. 

Ajit Singh știa absolut tot în legătură cu computerele. Avea 
aptitudini similare și pentru limbile străine, care pentru el erau 
niște seturi de simboluri asemănătoare limbajelor de 
programare. Învăţase să citească și să scrie în arabă în lunile de 
după ce se hotărâse să se angajeze în misiunea vieții lui. Singh 
se pricepea să manipuleze și să creeze site-uri și, de asemenea, 
știa să „însemneze” anumite pagini de internet, astfel încât 
serviciile secrete să-i poată urmări pe cei care le vizitau. Când a 
fost trimis să lucreze la Amman, Ferris i-a dat fostul birou al lui 
Francis Alderson, care încă era gol. Singh l-a umplut cu servere, 
monitoare cu ecran plat și alte dispozitive periferice. Postul de 
ascultare al Agenţiei pentru Securitate Naţională instalat la 


Amman a trebuit să trimită o echipă de tehnicieni care să facă 
toate conexiunile de care avea nevoie Singh. 

Pe un perete al noului său birou, tânărul indian agăţase o 
plăcuţă pe care scria: „Oamenii sunt proști.” Era secretul 
succesului său. Oamenii erau suficient de proști să-și introducă 
parolele în computerele personale, fără să-și dea seama că 
acestea fuseseră concepute în așa fel, încât fiecare literă tastată 
de utilizator să poată fi monitorizată. Erau suficient de proști să 
uite că, atunci când vizitau un site, se alegeau cu o marcă 
digitală care îi însoțea de la un site la altul. Suficient de proști să 
nu-și dea seama că, atunci când erau conectaţi la internet, hard 
disk-urile le puteau fi scormonite cu ușurință și nici că toate 
laptopurile și telefoanele mobile care aveau conexiune 
Bluetooth erau niște adevărate antene de emisie. Amuzant era 
că, de cele mai multe ori, oamenii făceau lucruri foarte prostești 
mai ales atunci când își închipuiau că sunt isteți și își luau 
măsuri de precauţie speciale. 

Treaba lui Singh la Amman era să se ocupe de latura 
electronică a operaţiunii lui Ferris. Strânsese laolaltă toate 
numele și adresele care fuseseră găsite în camera de hotel a lui 
Sadiki din Abu Dhabi. Luase fișierele care se aflau pe hard disk- 
ul lui Sadiki și le întorsese pe toate feţele, căutând informații 
care puteau fi manipulate și redirecționate. Colegii lui se 
întrebau dacă nu cumva dormea pe podeaua biroului, pentru că 
de fiecare dată ajungea la serviciu înaintea celorlalți și rămânea 
acolo chiar și după ce toată lumea pleca. Din când în când, 
angajaţii centrului din Amman îl vedeau în bufetul cu 
autoservire, unde venea să mănânce cartofi prăjiţi, ascultând 
muzică la iPod. Altminteri, era ca o nălucă. 

La vreo zece zile după ce sosise la Amman, Singh i-a cerut o 
întrevedere lui Ferris. Părea foarte agitat, iar Ferris era curios să 
afle cu ce se îndeletnicise de când se instalase acolo. S-au 
întâlnit în biroul lui Ferris chiar în ziua aceea, înainte de lăsarea 
serii. 

— Am descoperit nodurile, l-a înștiințat Singh cu un zâmbet 
neobișnuit de larg. 

Purta un tricou care făcea reclamă pentru Hysterics, o 
formaţie punk newyorkeză care îi plăcea foarte mult, și o 
brățară galbenă care contrasta foarte puternic cu pielea lui 
închisă la culoare. 


— Bravo ţie! a spus Ferris, fără să aibă habar despre ce 
vorbea tânărul indian. 

— Nodurile! a repetat Singh. 

Tânărul avea un aer ușor dezamăgit: se gândea că era posibil 
ca Ferris să fi înţeles deja ce urma să-i spună. 

— Am găsit nodurile reţelei în care încerci să te infiltrezi. Mă 
rog, nu știu exact cu ce te ocupi și nici nu vreau să-mi explici, 
pentru că nu mă interesează. Ce vreau să-ţi spun e că am 
descoperit ce căutam. Am studiat problema pe toate fețele 
împreună cu Sami și echipa din Langley și ne-am dat seama 
cum stă treaba. Domnul Sadiki, arhitectul nostru simpatic, a 
vizitat o puzderie de site-uri jihadiste. Am reușit să pătrundem 
în serverele care găzduiesc aproximativ jumătate dintre site- 
urile astea, așa că am descoperit cine le-a mai vizitat. Știm care 
dintre vizitatori sunt ocazionali și care se iau în serios. 
Carevasăzică, avem imaginea de ansamblu a comunității lui, 
cum ar veni. Adică a comunităţii lui virtuale. Așa-i că e mișto? 

— Foarte mișto. Dar aș vrea să te concentrezi asupra celor 
care fac parte din Ikhwan Ihsan, grupul de studiu de la 
moscheea pe care o frecventează Sadiki. De la oamenii ăia 
trebuie să pornim. Ne e foarte greu să ajungem la ei. Ei bine, 
Sadiki îi cunoaște pe indivizii ăștia - sunt cei mulțumită cărora 
legenda prinde viaţă. 

— Bineînţeles! Am comparat lista indivizilor care fac parte din 
grupul de studiu al lui Sadiki - i-am pus la socoteală și pe fraţii și 
verii lor primari - cu lista acelor vizitatori ai site-urilor jihadiste 
despre care știm că au primit și au difuzat pe internet mesaje de 
la Al Qaeda. Echipa din Langley le verifică numele și, în plus, 
investighează operaţiunile pe care le-au efectuat cu cârdurile de 
credit. O să aflăm dacă vreunul dintre ei a cumpărat suveniruri 
când s-a întors la Karachi sau dacă a sunat de la vreun telefon 
public din apropierea unei moschei salafiste din Birmingham. 
Deci ne-am construit o adevărată rețea. Nu mai trebuie decât s- 
o punem în funcțiune. 

— Mișto! a spus Ferris încă o dată, cu admiraţie sinceră. Dar 
ține minte că trebuie să-l facem pe Sadiki să pară un adevărat 
jihadist. Trebuie să creăm impresia că nu-i un simplu vizitator al 
site-urilor jihadiste, ci un individ care pune la cale și desfășoară 
operaţiuni. 

— Păi, da! 


Singh a vorbit pe tonul pe care îl foloseau copiii atunci când 
voiau să sugereze că un lucru era evident. 

— Acum mă pregătesc să trimit mesaje în numele lui Sadiki 
câtorva oameni din comunitatea lui. E vorba de adevăraţi 
jihadiști, care reprezintă nodurile despre care îţi vorbeam. Am 
creat o adresă de e-mail pe numele lui, de a cărui existenţă n- 
are cum să afle. Dar am nevoie de ajutor. Ce vrei să scriu în 
mesajele pe care o să le trimit? Va trebui să le scrii tu. Eu nu-s 
decât un tehnician. 

Ferris a căzut pe gânduri câteva clipe. Era nevoie ca mesajele 
să fie sugestive și, în același timp, vagi. Din ele trebuia să 
rezulte în mod implicit că cineva îi conferise lui Sadiki puteri 
sporite. De asemenea, mesajele trebuiau să facă referire la data 
de douăzeci și doi decembrie - era data aleasă de Ferris și 
Hoffman pentru operaţiunea pe care voiau să sugereze că Sadiki 
urma s-o desfășoare chiar înaintea Crăciunului. Ferris a rămas 
pe gânduri vreo treizeci de secunde, și-a făcut câteva însemnări 
succinte, apoi a scris trei propoziţii scurte în arabă, pe care i le-a 
citit lui Singh: 

— Dascălul mi-a cerut să pregătesc învățămintele morale. 
Acum căutăm locul cel mai potrivit pentru a le propovădui. 
Salutări fraților noștri și fie ca Domnul să ne ajute! 

— Sună bine, a spus Singh. „Dascălul”, „învăţămintele 
morale” - mi se pare un mesaj credibil. 

— Va trebui să scriu încă două, ca să nu primească toată 
lumea același mesaj. Și va trebui să concep și niște răspunsuri 
pentru cei care or să ne dea vreun semn. Mai ai puţină răbdare. 

Cât timp Ferris a conceput un nou mesaj în arabă, Singh a 
ascultat muzică la căşti. 

— Fii atent! i-a spus Ferris după câteva minute, trăgând de 
firul căștilor, să-l scoată pe Singh din reveria lui rock-and-roll. 
Mulţumim în numele Domnului fraților care ne-au pregătit calea. 
Sărbătoarea se apropie. Dumnezeu e mare! 

— Sună excelent! a spus Singh. 

Ferris a meșterit încă o oră la mesajele și răspunsurile în 
arabă. Apoi Singh le-a luat și a început să le trimită prin e-mail 
de pe adresa fictivă a lui Sadiki. Destinatarii erau vreo zece 
indivizi aleși din comunitatea virtuală a agentului lor fictiv. A 
adăugat fiecărui mesaj trimis următoarea precizare: „Fratele 
meu drag, dacă ne întâlnim, sunt sigur că-mi vei ierta tăcerea.” 


În felul acesta, dacă oamenii i-ar fi răspuns direct lui Sadiki, iar 
acesta ar fi spus că nu trimisese niciun mesaj, ar fi putut 
presupune că încerca să-și acopere urmele. 

Singh a așteptat să strângă recolta electronică. Câţiva dintre 
cei cărora le trimisese mesaje nu i-au răspuns, însă alţii au 
trimis răspunsuri pe adresa fictivă a lui Sadiki. Bineînţeles că 
mesajele lor au ajuns de fapt la Singh, iar el le-a trimis 
răspunsurile scurte și provocatoare concepute de Ferris, în care 
se făcea aluzie la unele detalii ale operaţiunii dinaintea 
Crăciunului. Trei dintre destinatarii aleși de Singh au trimis 
mesajul iniţial al lui Sadiki pe alte adrese de e-mail, adăugând 
comentarii curioase care, în esență, exprimau următoarele 
îndoieli: „E unul de-al nostru? E adevărat mesajul?” 
Răspunsurile primite de Singh le-au furnizat lui Azhar și echipei 
sale noi adrese de e-mail și servere pe care să le supravegheze. 
Descoperiseră o cale digitală care, bit cu bit, avea să-i ducă tot 
mai aproape de Suleiman. 

În timp ce Ferris se pregătea pentru cea de-a treia întâlnire cu 
Omar Sadiki, Singh se distra cu o nouă jucărie. In lumea 
serviciilor secrete, construirea de site-uri jihadiste fictive 
devenise un fel de joc, dar Singh credea că cele mai multe 
dintre ele erau inutile. Aveau un design prea sofisticat, iar 
retorica islamistă era mult prea înflăcărată. Unele dintre aceste 
site-uri fictive mergeau până la a-i sugera vizitatorului să se 
înscrie în bazele lor de date, cerându-i date personale preţioase, 
cum ar fi numărul telefonului mobil. Ajit voia să conceapă un 
site islamic mai puţin bătător la ochi, care să cuprindă informații 
despre militanţii musulmani împrăștiate printre o mulțime de 
materiale inofensive despre dragoste și viaţă. „O să fie o 
corcitură între Osama și Oprah”, i-a explicat el lui Ferris, care i-a 
spus că era liber să pună site-ul pe picioare, cu condiţia să nu 
piardă prea mult timp cu realizarea lui. Dar tânărul indian deja 
lucra la proiect de câteva zile și aproape că terminase o primă 
versiune. 

Ajit hotărâse că avea să se numească mySunna.com. Așadar, 
urma să fie un site despre „calea cea dreaptă”, afișat atât în 
arabă, cât și în engleză. L-a conceput ca pe un site comercial: 
nu arăta foarte frumos, dar era plin de opţiuni utile care aveau 
să atragă mulți vizitatori. L-a prevăzut și cu un „Calculator 
pentru milostenii”, care apărea pe ecran sub forma unei ferestre 
și le permitea vizitatorilor să socotească sumele pe care 
trebuiau să le dea de pomană. Vizitatorul își introducea capitalul 
total - banii, stocurile de mărfuri, soldurile, investiţiile 
imobiliare, cantităţile de aur și argint -, apoi apăsa pe butonul 
„Calculează milostenia” și Y'A/lah. Pentru cei care voiau să se 
țină la curent cu ce se întâmpla în lumea musulmană, a adăugat 
o opţiune care permitea consultarea în format RSS feed a știrilor 
publicate de cotidienele Kha/eej Times din Qatar și Dawn din 
Islamabad. 

Odată ce a început să lucreze la site, Ajit nu s-a mai putut 
opri. A adăugat și o mică fereastră care îi invita pe utilizatori să 


viziteze și magazinul online al site-ului. „Bazarul electronic” 
oferea poze înrămate cu Osama, Zawahiri și Zarqawi; se 
vindeau și covorașe de rugăciune brodate cu imaginea lui Bin 
Laden. Printr-un simplu clic, se putea ajunge la pagina intitulată 
„Filmele mele”, unde se găseau înregistrări video făcute de 
grupuri jihadiste din întreaga lume musulmană. Lista cuprindea 
titluri precum Rachete în Irak și Rachete în Irak 2 - în aceste 
două filmuleţe, făcute de amatori, se puteau vedea luptători 
irakieni care detonau bombe artizanale și trăgeau cu mortiere în 
bazele Statelor Unite. Un alt filmuleţ se numea Leii din Fallujah 
și conţinea înregistrări făcute de insurgenți în timpul unor 
atacuri ale armatei americane. Pentru cei care voiau să vadă ce 
se întâmplă și pe alte fronturi jihadiste, Ajit a adăugat și /adul 
rusesc, volumele 1, 2, 3, 4 și 5 - compilaţii alcătuite din 
înregistrări făcute în Cecenia. Vizitatorii puteau vedea și 
discursuri ale lui Bin Laden înregistrate de la postul Al Jazeera. 
Una dintre ultimele oferte era Atacatorii din Riad, o compilaţie 
înfiorătoare a „ultimelor dorințe” exprimate în fața camerei de 
luat vederi de organizatorii atentatului care a avut loc în 
capitala Arabiei Saudite în mai 2003. Ajit nu a respectat 
regulamentul și a pus linkuri către alte site-uri islamice care 
ofereau lucruri similare. 

Dar cel mai mult îi plăcea pagina de sfaturi. „Vorbește cu 
mySunna.com! Ce e haram și ce nu? Răspunsuri la întrebările 
intime ale unui musulman.” Vizitatorii erau invitaţi să pună 
întrebări cărora avea să le răspundă un șeic. S-a străduit sa 
aleagă întrebări cât mai intime și mai deocheate cu putinţă, să 
atragă cât mai mulţi vizitatori. 

— la uită-te la chestiile astea! i-a spus Ajit lui Ferris atunci 
când i-a prezentat prima versiune a site-ului. Arabii or să facă 
ochii cât cepele! 


SEXUL ANAL 


Întrebare: Are voie un musulman să facă sex anah 
Răspuns: Sexul anal este foarte makruh!5 (fără a fi 
totuși haram). Nu există nicio piedică în calea soțului și 


'5 Makruh: cuvânt arab întrebuințat pentru a desemna acţiunile pe care legea islamică 
nu le interzice, dar le consideră respingătoare. Pentru desemnarea faptelor interzise 
se folosește cuvântul haram. (n.tr.). 


soției care vor să obțină plăcere folosindu-se unul de 
trupul celuilalt. Dar nu trebuie uitat că anumite fapte nu 
sunt demne de un om. 


Întrebare: Este permis ca o femeie care se află la 
ciclu să facă sex anal 

Răspuns: Dacă femeia consimte, este permis, dar ar 
fi extrem de respingător. 


STRÂNGEREA MÂINII 


Întrebare: Este permis să dai mâna cu fete? 
Răspuns: Nu este permis. 


MASTURBAREA 


Întrebare: Dar masturbarea? E permisă dacă sotia nu 
este disponibilă? 
Răspuns: Nu este permisă. 


Întrebare: Este permisă masturbarea, dacă soția îi 
cere soțului să se masturbeze în fata ei? 

Răspuns: Este permisă, dar este preferabil ca soția 
să-și folosească mâinile, nu soțul. 


OGLINZI 


Întrebare: Este permis ca soțul și sotia să se 
privească în oglindă în timp ce fac sex? 
Răspuns: Este permis. 


SEX ORAL 


Întrebare: Îmi pare rău că trebuie să pun o asemenea 
întrebare, dar nu știu multe despre religia noastră, 
pentru că am crescut într-o țară occidentală. Așa că 
întrebarea mea e asta: putem să facem sex oral 

Răspuns: Sexul oral este permis, dar numai dacă nu 
se înghite niciun lichid. 


— De unde le-ai luat? l-a întrebat Ferris. Sunt foarte 
amuzante. Le-ai inventat? 

— Nicidecum! De unde era să știu care e diferenţa dintre 
faptele haram și cele care sunt doar makruh? Nu, toate astea-s 
adevărate. 

— Și de unde naiba ai făcut rost de ele? Ai plătit vreun imam 
obsedat de sex? 

— N-o să-ţi vină să crezi, dar de fapt le-am luat de pe site-ul 
unui ayatolah șiit. Toate chestiile astea se găseau acolo, frate! 
La Najaf există un grup de erudiţi islamici care dezbat 
următoarea problemă: ai voie să ejaculezi în gura unei tipe? Pe 
bune! 

— Ajit, m-ai binedispus pe ziua de azi. 

Era reconfortant să te gândești că dușmanul era preocupat de 
implicaţiile teologice ale sexului anal. 

Câteva zile mai târziu, site-ul mySunna.com a fost pus pe 
internet. Oricine putea vizita pagina cu filmuleţe sau pe cea cu 
sfaturi pentru musulmani, iar pe chatul site-ului intrau în mod 
regulat oameni care voiau să schimbe între ei mesaje 
adevărate. Ajit, omul invizibil aflat de cealaltă parte a ecranului, 
concepuse site-ul în așa fel încât agenţia să poată monitoriza și 
aceste mesaje. 

e 

Cea de-a treia întâlnire a lui Ferris cu Omar Sadiki a avut loc 
la Amman. Întrucât era foarte important ca Hani să nu afle nimic 
despre legătura pe care o stabilise cu arhitectul, Ferris avea 
grijă să nu fie urmărit și se ghida după regulile impuse de 
operaţiunile desfășurate în zone interzise. În ziua stabilită, a 
plecat de la ambasadă împreună cu un coleg. S-au urcat într-o 
mașină cu geamuri fumurii și au mers până când Ferris s-a 
convins că nu-i urmărea nimeni. Când mașina a virat cu viteză 
mică într-o curbă pustie din cartierul Jebel Amman, Ferris a 
deschis portiera și a coborât încetișor pe trotuar. Când a părăsit 
scaunul din faţă, o păpușă de cauciuc s-a umflat automat, 
ocupând locul unde stătuse. Șiretlicul fusese folosit deseori la 
Moscova. Întrucât mașina avea geamuri fumurii, cineva care ar 
fi privit de afară nu și-ar fi dat seama că Ferris nu se mai afla 
înăuntru. 

A urcat într-o mașină care îl aștepta pe străduța unde 
coborâse, apoi a oprit în parcarea subterană a blocului înalt în 


care se afla una dintre numeroasele case conspirative folosite 
de CIA la Amman. A luat liftul de la subsol și, odată ajuns în 
apartament, s-a deghizat la fel ca la primele două întâlniri cu 
arhitectul iordanian: și-a pus peruca, mustaţa, ochelarii negri și 
burta de vată. Ferris s-a recunoscut cu greu atunci când s-a 
uitat în oglindă. 

S-au întâlnit într-un apartament din Le Royal, un hotel mare 
din centrul orașului, deţinut de un miliardar irakian. Ca de 
obicei, Sadiki avea un aer serios și cucernic. l-a prezentat 
documentele finalizate ale ofertei, planurile și desenele realizate 
între timp și noi detalii obţinute de la subantreprenori. 
Mulțumită bunelor relaţii pe care le avea CIA cu Unibank, 
fondurile pentru proiect începuseră să fie virate către Al Fajr. In 
câteva luni, când contractul pentru proiectul filialei avea să fie 
anulat, Unibank urma să plătească biroului o „taxă de 
întrerupere” destul de consistentă - și lucrul acesta fusese 
aranjat. 

Ferris încerca să identifice semne de neliniște la Sadiki. Era 
atent la orice lucru neobișnuit care ar fi putut sugera că 
arhitectul avea suspiciuni cu privire la relaţia sa cu „Brad 
Scanlon” sau că vreun zvon ciudat auzit la moschee, un telefon 
alarmant primit de la o rudă ori un avertisment dat de oamenii 
lui Hani l-ar fi ajutat să descopere stratagemele lui Hoffman. Dar 
totul părea să fie în regulă. Sadiki era la fel de calm și afabil ca 
de obicei. Au rămas câteva ore în apartamentul închiriat de 
Ferris, timp în care s-au uitat împreună pe documente și au luat 
prânzul, stând de vorbă. 

La fel ca la Beirut, Sadiki s-a scuzat pe la mijlocul întâlnirii și 
s-a dus să-și facă rugăciunile. Când s-a întors, iarăși părea 
transfigurat. Era un lucru pe care, deși nu-l înțelegea, Ferris îl 
admira în mod sincer: pentru musulmanii credincioşi, 
rugăciunile zilnice erau ca o baie într-un bazin cu apă de izvor. 
Îngenunchiatul și mătăniile, mărturisirea și preamărirea lui 
Dumnezeu păreau să-i despovăreze și să-i purifice. Tocmai 
aceasta era semnificaţia cuvântului „islam”: supunere față de 
voinţa lui Dumnezeu. 

Într-o altă viaţă, Ferris i-ar fi îmbrățișat pe acești supuși ai lui 
Allah, dar el și colegii săi erau marcați de atacurile din 
unsprezece septembrie 2001. Și-a adus aminte de oamenii de la 
etajele superioare ale turnurilor World Trade Center, care nu 


putuseră să coboare pentru că etajele de sub ei fuseseră 
distruse de exploziile avioanelor deturnate. A încercat să-și 
imagineze ce-au simţit victimele atacurilor atunci când covorul li 
s-a încins sub picioare atât de mult, încât a început să ardă, iar 
birourile s-au umplut de flăcări și fum. S-a străduit să-și 
închipuie ce se petrecuse în mintea acelor oameni disperaţi, ale 
căror suflete și trupuri treceau prin chinuri atât de greu de 
suportat, încât au preferat ca, în loc să mai rămână în acel iad, 
să se arunce de la etajul optzeci și să se zdrobească de pământ. 
„Aşa e la război, și-a spus Ferris. Eşti soldat! Dacă nu-ţi faci 
datoria, or să moară și alţi oameni.” 


e Capitolul 22 « 
DRUMUL REGAL: DIN IORDANIA 


Ferris a acceptat cu plăcere propunerea lui Alice de a merge 
într-o excursie la sfârșit de săptămână. Nu putea să rămână în 
Amman și să aștepte să explodeze o nouă mașină-capcană. lar 
el avea nevoie să ia o pauză. Era atât de surescitat când pleca 
de la ambasadă, încât avea nevoie de o oră sau două și de 
câteva pahare de băutură să se liniștească. Incepuseră să-și 
petreacă împreună aproape toate nopţile, dormind când în 
apartamentul lui, când în al ei. Alice îl întreba din ce în ce mai 
rar despre serviciul lui - oamenii învaţă să nu pună întrebări ale 
căror răspunsuri nu vor să le afle. 

Alice a propus să se îndrepte spre sud. Voia să urmeze drumul 
antic cunoscut sub numele de „Drumul Regal”, pe care evreii 
pribegi, cruciații și pelerinii musulmani îl străbătuseră timp de 
mai bine de două milenii, traversând văile râurilor secate și 
colinele aride. Ofițerul de la ambasadă însărcinat cu problemele 
de securitate ar fi obiectat faţă de un traseu care avea să-i 
poarte prin multe orașe beduine din sudul neliniștit al lordaniei, 
dar Ferris nu i-a spus de excursie. In calitate de șef interimar al 
centrului din Amman, putea merge oriunde dorea. A preferat ca, 
în loc să ia unul dintre jeepurile blindate ale ambasadei, să 
închirieze un Mitsubishi mic. 

— Drăguţă mașină! a spus ea când Ferris s-a dus să o ia. 

Alice a observat că avea numere de înmatriculare iordaniene 
și a zâmbit. 

— Încerci să semeni cu oamenii din partea locului? 

Alice a consultat hărţile și ghidurile pe care le luase cu ea și |- 
a îndrumat pe Ferris spre ieșirea din oraș. S-au îndreptat spre 
sud și au luat-o pe strada șerpuitoare și îngustă care se întindea 
de-a lungul țărmului abrupt al Mării Moarte. Peisajul se lăsa spre 
suprafața strălucitoare a mării sărate, care avea înfățișarea 
ceţoasă a unui miraj. În timp ce mașina cobora spre locul cu cea 
mai joasă altitudine de pe pământ, Ferris simţea în urechi 


16 Drumul Regal: drum comercial antic din Orientul Mijlociu, care începea în Egipt, la 
Heliopolis, și se termina la Resafa, oraș situat pe actualul teritoriu al Siriei. (n.tr.). 


modificarea presiunii aerului. Dincolo de Marea Moartă era 
Cisiordania, iar și mai departe, pe vârful unei culmi, se distingea 
cu greu hățișul urban al lerusalimului. Alice l-a îndrumat pe 
Ferris către un complex turistic elveţian de pe ţărmul Mării 
Moarte. Directorul complexului era un palestinian pe care-l 
cunoștea. 

— Dragul meu, te duc la o partidă matinală de înot, atâta doar 
că nu prea o să poţi înota. 

l-a explicat că Marea Moartă e atât de sărată, încât nu poţi să 
ţii mâinile și picioarele sub apă - plutești pur și simplu. L-a 
prezentat pe Ferris directorului hotelului, un palestinian fercheș, 
care deprinsese felul de a fi al elveţienilor în perioada pe care o 
petrecuse la Lausanne. Palestinianul le-a dat prosoape și cheia 
unei vile de pe mal. În scurtă vreme, Alice îl ducea de mână spre 
apa strălucitoare a Mării Moarte. 

Alice s-a îndepărtat de țărm cu mișcări graţioase. Costumul 
de baie i se lipea de trup ca și cum ar fi fost făcut din cauciuc. 
Sfârcurile rotunde și tari i se vedeau prin materialul sutienului. 

Ferris s-a scufundat, dar trupul i s-a ridicat la suprafaţă ca un 
dop de plută, după cum îl prevenise Alice. Simţea înțepături din 
pricina apei, care îi pișcă pielea de parcă ar fi fost alcool 
mentolat. Se simțea și un miros de sulf, dar pe Alice n-o deranja. 
Plutea sub soarele de noiembrie, lăsându-se purtată de apă, ca 
și cum ar fi stat întinsă pe o targă lichidă, iar chipul îi era 
luminat de un zâmbet de încântare. Și Ferris încerca să se 
relaxeze, dar gândul îi zbura neîncetat la bombe și teroriști. 

e 

Apoi au făcut duș și s-au schimbat, iar în scurtă vreme, se 
aflau din nou în mașină, mergând pe culmile colinelor traversate 
de Drumul Regal. Ea voia să-i arate castelul cruciaților de la 
Kerak - fortăreaţa în care își avusese reședința odiosul cruciat 
Reynauld de Chatillon. Alice l-a plimbat pe Ferris pe sub 
portalurile de piatră și pe lângă zidurile și parapetele fortăreței, 
spunându-i povești despre perfidia lui Reynauld. l-a povestit 
cum îi jefuia pe bieţii pelerini musulmani care străbăteau 
Drumul Regal să ajungă la Mecca și cum le fixa celor pe care îi 
omora câte o cutie de lemn pe cap, după care îi arunca de pe 
zidurile castelului, astfel încât să rămână conștienți și să simtă 
durerile provocate de oasele rupte. Acestea erau lucrurile pe 


care și le aminteau musulmanii atunci când îi numeau „cruciațţi” 
pe americani. 

La vest de zidurile castelului se vedeau albiile secate care, 
atunci când ploua, drenau apele scurse de pe coline. Peisajul nu 
se schimbase prea mult în ultima mie de ani - forțele naturii îl 
modelaseră în mai mare măsură decât mâna omului. Soarele nu 
răsărise de multă vreme, iar în depărtare, acolo unde se ghicea 
lerusalimul, cerul avea culoarea safirului. Alice a ridicat capul și 
s-a uitat la Ferris, iar câteva șuviţe din părul lung i se 
desfăcuseră din coadă și fluturau în vânt. 

— Ştiai că și cruciații au început cu o mare minciună? 

Ferris a înțeles că urma una dintre predicile lui Alice, dar deja 
nu-l mai deranjau - făceau parte din ea la fel de mult ca părul 
auriu pe care i-l răsfira vântul. 

— Serios? a întrebat el, făcând pe neștiutorul. 

— Da. Papa Clement n-a pretins că musulmanii deţineau arme 
de distrugere în masă, ci un lucru aproape la fel de grav, anume 
că musulmanii jefuiau și torturau bieţii creștini care mergeau în 
pelerinaj în Țara Sfântă. Era o minciună sfruntată, dar oamenii 
din Evul Mediu erau creduli, proști și superstiţioși, așa că l-au 
crezut pe papă și au plecat să omoare musulmani. Au plecat la 
război mânaţi de o minciună. Nu ţi se pare că e un lucru 
îngrozitor? 

Ferris a încuviinţat din cap. Într-adevăr, era un lucru 
îngrozitor. 

— Când au ajuns în Țara Sfântă, au avut un șoc, a continuat 
ea. Pentru că musulmanii au ripostat, iar cruciații s-au 
împotmolit. Erau departe de casă și s-au trezit că trebuiau să 
ducă un război adevărat, așa că au fost trimiși din ce în ce mai 
mulţi soldaţi. În cele din urmă, cruciații au pierdut războiul, iar 
supraviețuitorii au fost nevoiţi să se întoarcă acasă târându-se. 
Crezi ca ai putea face o paralelă? Vezi vreo legătură cu 
evenimentele recente? 

— Nu, a spus Ferris zâmbind. Nu-mi vine în minte niciuna. 

— Vai, cât mă superi! 

Apoi s-a ridicat pe vârfuri și i-a șoptit la ureche: 

— Învață din lecţiile istoriei! 

Ferris privea în zare. Peisajul cuprindea vestigii din aproape 
toate etapele evoluţiei umane. Înspre sud, la mulţi kilometri 
distanţă de Kerak, se afla Petra, minunatul oraș roman ascuns 


într-o vale izolată, a cărui perfecţiune fusese dăltuită în piatră 
pentru eternitate. Inspre nord, la câteva ore de mers cu mașina, 
se aflau ruinele splendide ale orașelor antice Jerash, Pella și Um 
Quaiss, trei dintre cele zece centre comerciale din Orientul 
Apropiat pe care romanii le numeau Decapolis. Peisajul era 
presărat cu ruine surprinzător de bine păstrate. Se vedeau pieţe 
publice înconjurate de coloane ionice solide și străzi mărginite 
de colonade, al căror pavaj original încă se păstra. Teatrele 
romane se menţinuseră în stare foarte bună, iar treptele de 
piatră din jurul scenelor pustii îți dădeau impresia că spectatorii 
și actorii fuseseră luaţi dintr-odată de o rafală de vânt. 

— Ce s-a ales de ei? a întrebat Ferris, cu aerul că vorbea cu 
sine, uitându-se la peisajul cu un trecut atât de îndelungat. Ce s- 
a întâmplat cu grecii, romanii și cruciații? 

— Au murit, a spus Alice. Sau cel puţin așa mi s-a spus. 

Ferris a zâmbit, apoi a cuprins-o cu brațul. 

— Mă întreb de ce au dispărut. Clădirile romanilor erau făcute 
să dureze. După două mii de ani, încă le putem admira orașele. 
Unde au greșit? 

Alice s-a uitat la el. 

— Roger, chiar vrei să vorbim despre asta? Pentru că îmi 
închipui că nu o să-ţi placă răspunsul meu. 

— Da. Vreau să știu ce crezi. 

— Bine. Romanii au dispărut pentru că au făcut greșeli. Au 
avut parte de conducători nepricepuţi. De la Hadrian la 
Commodus, nu-s decât șaizeci de ani. N-a fost nevoie de mai 
mult timp pentru ca Roma să ajungă de la măreție la declin. 
Vezi cât de repede se pot întâmpla astfel de lucruri! Așa că 
deșteaptă-te! 

L-a înghiontit ușor în coaste, dar Ferris nu era dispus să-i 
accepte răspunsul. 

— Haide, nu se poate ca asta să fi fost singura cauză. Romanii 
s-au moleșit. Au devenit slabi. Legiunile romane și-au pierdut 
disciplina, iar barbarii au reușit să-i înfrângă. 

Ferris și-a încordat maxilarele. Cum de nu-și dădea seama 
Alice? O etică războinică era cel mai bun antidot împotriva 
decăderii. 

— Așa e, iubitul meu șchiop. E adevărat că s-au moleșit și că 
asta a contribuit la decăderea lor. Dar moleșeala a intervenit 
mult mai târziu. Incompetenţa conducătorilor a fost cea care i-a 


împins pe panta descendentă. Când a început declinul, Roma 
încă era o mare putere din punct de vedere militar. Garda 
pretoriană avea prea multă putere, nu prea puţină. Instituţiile 
politice au fost cele care s-au șubrezit. Descompunerea morală 
și pieirea au venit mai târziu. Roma a început să putrezească 
dinăuntru. Crede-mă! Am făcut un curs opţional. 

Ferris s-a uitat la ea: dădea din cap, mirându-se cum de el nu 
înțelegea. Coada i se mișca dintr-o parte într-alta, asemenea 
coamei unui cal. Oare de ce îl fascina într-o asemenea măsură? 
Pentru că îl tachina și-l lua peste picior, contrariindu-i 
certitudinile? Pentru că ţinea la el suficient de mult cât să-i 
spună că se înșela? Sau pentru că știa lucruri de care el n-avea 
habar și pentru că deţinea o experienţă vastă, pe care șuviţele 
ei blonde și ochii căprui și ademenitori reușeau s-o tăinuiascăâ? 
În momentele acelea, Alice îi era foarte dragă. Dacă noii barbari 
ar fi distrus toţi zgârie-norii din America, însă ar fi cruţat-o pe 
Alice, lui Ferris nu i-ar fi păsat. 

— Te iubesc! i-a spus el. 

— Vai, se recunoaște înfrânt! 

Apoi l-a luat de mână și l-a îndepărtat de pietrele aspre ale 
zidului lângă care stăteau. 

(J 

Alice luase pentru drum pâine franțuzească, vin, brânză, 
jambon și pepene galben. S-au urcat pe niște pietre înalte din 
interiorul fortăreței, scăldate de lumina soarelui de noiembrie, și 
s-au aşezat să mănânce. Ferris a tăiat pepenele galben cu un 
briceag mare, iar deasupra feliilor a așezat bucăți de jambon. 
Alice a pregătit pâinea și brânza, apoi a desfăcut vinul roșu 
făcut din strugurii de pe domeniul castelului Kefraya, situat la 
mai bine de o mie de kilometri distanță, în valea Bekaa din 
Liban. Aromele mâncărurilor erau desăvârșite, iar limba le 
savura pe fiecare în parte. După ce au terminat de mâncat, s-au 
întins pe pietrele străvechi, lăsând soarele să le încingă 
trupurile. 

e 

Alice avea de gând să mai meargă într-un loc. Voia să-l ducă 
pe Ferris la Mu'tah, care se afla la câţiva kilometri distanţă. Era 
un loc faimos în istoria musulmanilor, acolo se dăduse una 
dintre primele bătălii între armata musulmană care se formase 
în Arabia în secolul al șaptelea și legiunile Imperiului Bizantin. 


Mu'tah devenise apoi un oraș universitar și, la fel ca Zarqa, era 
un centru al fundamentaliștilor islamici. 

Când Alice i-a propus să meargă și acolo, Ferris s-a încruntat. 
Mu'tah era considerat un loc periculos pentru străini. Pe vremea 
lui Francis Alderson, predecesorul său, un ofiţer de recrutare al 
CIA încercase să ademenească un membru al Frăției Musulmane 
care locuia la Mu'tah, dar fusese răpit imediat de prietenii 
bărbatului înfuriat care fusese ţinta lui. Se zvonea și că acolo se 
afla un centru al membrilor din Ikhwan Ihsan - „Frăția 
Conștiinţei”. 

— Hai să mergem acasă. Am obosit. Vreau să trag un pui de 
somn, iar apoi să facem dragoste. 

— Dar trebuie să mergi la Mu'tah. E un loc încântător. lar la El 
Mazar, care se află în apropiere, se păstrează moaștele lui Zaid 
bin Haritha, fiul Profetului, și ale lui Jaffar bin Abi Talib, locţiitorul 
său. Roger, cum crezi că o să reușești să-i înţelegi, dacă nu le 
cunoști istoria? E ca și cum ai vizita Bostonul, dar nu te-ai duce 
să vezi Faneuil Hall. 

— N-am fost niciodată la Faneuil Hall. Hai să mergem acasă și 
să facem dragoste. 

Alice s-a bosumflat. 

— Dacă mă obligi să merg acasă, poţi să-ţi iei adio de la sex. 
Și nu doar în noaptea asta. În plus, am o scrisoare pe care vreau 
să i-o dau unui profesor din Mu'tah. l-a ajutat pe câţiva dintre 
elevii noștri, lucrând cu jumătate de normă. Am luat scrisoarea 
cu mine și vreau să i-o dau. Deci trebuie să mergem. 

Ferris și-a dat seama din tonul ei că n-o va putea îndupleca. S- 
au urcat în Mitsubishi și au pornit pe drumul plin cu hârtoape 
care ducea la Mu'tah. Alice cânta Big Yellow Taxi, interpretând 
corect aproape toate notele. Era bucuroasă că reușise să-l facă 
să pătrundă mai adânc în lumea ei; în plus, poate că și ea 
simțea că era bărbatul potrivit pentru ea. Ferris își ascundea 
îngrijorarea, dar atunci când au intrat în cartierele mărginașe 
ale orașului, se uita cu atenţie la fiecare casă. La Muttah nu erau 
soldați din forțele speciale iordaniene, ci doar câţiva polițiști 
neputincioși. Femeile purtau batic, iar unele dintre ele umblau 
cu faţa acoperită. Bărbaţii aveau chipurile dure ale beduinilor și 
mulţi dintre ei purtau bărbi lungi - dovada limpede că și-ar fi 
dorit să trăiască nu în lumea contemporană, ci în secolul al 
șaptelea. 


— Nu-mi place atmosfera de aici, a spus Ferris, întrerupând 
cântecul lui Alice. 

— Nu-i nicio problemă. 

— Nu știu ce să zic. Am sentimentul că suntem niște intruși. 

— Eu nu-s o intrusă. Am o scrisoare pe care trebuie s-o 
înmânez unui prieten pe nume Hijazi. Face parte dintr-un grup 
religios care, din câte îmi amintesc, se numește Ikhwan Ihsan. 
Hijazi ne-a fost de mare ajutor. Dacă ţi-e teamă, oprim undeva, 
iar eu mă duc să-i dau scrisoarea, după care plecăm. Ce zici? 

Ajunseseră în centrul orașului. Universitatea se afla cam la o 
sută de metri distanţă. 

— Dumnezeule! Alice, nu mi-ai spus că individul face parte 
din Ikhwan Ihsan. Membrii grupului sunt periculoși. 

— Roger, habar n-ai despre ce vorbești. Nu-s periculoși deloc. 
Dimpotrivă. Ne sunt de mare ajutor în proiectele pe care le 
desfășuram. Ne trimit profesori și oameni bine pregătiţi. Lucrez 
atât cu ei, cât și cu o mulţime de alţii care nu ţi-ar plăcea, și n- 
am nicio problemă. Rămâi în mașină, mă întorc imediat. 

Ferris i-a spus încă o dată că nu se simţea în largul său, dar 
Alice a coborât și a luat-o pe o străduță, îndreptându-se cu pași 
mari spre universitate. El a oprit motorul și s-a dus să-și ia o 
cafea de la cafeneaua din apropiere. Abia când a deschis 
portiera a observat că în faţa unei moschei situate în dreapta 
mașinii se afla un grup alcătuit din vreo șase tineri. II urmăreau 
din priviri, mișcându-și capetele la unison în timp ce Ferris 
traversa piaţa. Aveau expresia aspră și înflăcărată a celor care 
studiau, se rugau și se antrenau împreună. Pe vremea când se 
afla în Irak, Ferris văzuse zeci de astfel de grupuri care umblau 
pe străzi sau se reuneau pe câte o străduţă. Deși nu avea niciun 
indiciu cert, intuiţia îi spunea că oamenii aceia erau periculoși. 

— Alice! a strigat el. Întoarce-te! Trebuie să plecăm. Acum! 

Ferris deja n-o mai putea vedea, iar ea sau nu l-a auzit, sau n- 
a vrut să-i răspundă. Strigătul său nu o făcuse să se întoarcă, 
dar reușise să atragă atenţia oamenilor din faţa moscheii. Vocea 
lui Ferris le dăduse de înţeles că era american și că era 
îngrijorat. 

Ferris și-a plecat ochii în pământ și a continuat să meargă 
spre cafenea, încercând să nu facă vreun gest care să atragă și 
mai mult atenţia asupra lui. Pe terasa cafenelei se afla un 
bătrân care fuma narghilea. Când s-a apropiat de el, bătrânul s- 


a dat într-o parte. Întreg orașul avea un aer neprietenos. Și-a 
adus aminte că localnicii se revoltaseră atunci când regele 
încercase să taie subvenţiile pentru alimentele de bază, precum 
pâinea. Era un oraș al nemulţumiţilor de profesie. Ferris i-a cerut 
chelnerului o cafea turcească potrivit de dulce și a băut-o pe 
îndelete, așteptând ca Alice să se întoarcă. Tinerii de lângă 
moschee au discutat între ei o vreme, apoi au dispărut. Incotro 
plecaseră? Și oare unde era Alice? ` 

Vezica lui Ferris îi dădea bătăi de cap. Işi dorea să nu fi băut 
atât de mult vin roșu de Kefraya. S-a ridicat în picioare, a intrat 
în cafeneaua întunecată și a întrebat unde era toaleta. Barmanul 
nu i-a răspuns - era înspăimântat și dezorientat, iar ochii săi se 
mișcau rapid în semiîntunericul dinăuntru. Ferris a simţit că se 
afla în pericol, iar în momentul în care s-a întors ca să plece, a 
simţit o lovitură puternică în cap. Privirea i s-a întunecat, iar 
când s-a prăvălit pe podeaua cafenelei, i-a fost străbătută de 
străfulgerările albe ale durerii. 

Câteva clipe mai târziu, când Ferris a deschis ochii, câţiva 
tineri îi scotoceau buzunarele, încercând să dea de portofel. Doi 
dintre ei îl ţintuiau la podea, iar alți doi discutau în arabă. 
Aflaseră cine era? Oare îl urmăriseră până acolo? 

— Vă rog! Mi-e frică! a spus Ferris în engleză, gândindu-se că 
dacă ar fi vorbit în arabă, le-ar fi dat de înţeles că era ofiţer în 
serviciile secrete. 

l-au găsit portofelul și i-au examinat cartea de identitate 
iordaniană, potrivit căreia lucra pentru Ambasada Statelor Unite. 
Ferris a început să tremure - oamenii aceia reușiseră să pună 
mâna pe o pradă de preț. Tânărul care îi dăduse cu bâta în cap 
l-a lovit cu piciorul. 

— De ce ai venit la Mu'tah? Ca să-i spionezi pe musulmani? 

— Nu, nu! Sunt diplomat! Am venit să vizitez Kerak-ul și 
urmează să mă întorc la Amman. 

Ferris încerca să se gândească la ce-ar fi trebuit să facă. Dacă 
ar fi fost răpit, aveau să treacă multe ore până când cineva și-ar 
fi dat seama că dispăruse. A băgat mâna în buzunar, încercând 
să găsească cutiuța de plastic în care se afla pilula de cauciuc 
plină cu otravă mortală. Nu o purta niciodată asupra lui. Oare de 
ce o luase cu el în acea zi? Oamenii aceia aveau s-o descopere 
în curând. Se tot gândea ce să facă, dar dintr-odată s-a auzit un 
trosnet și ușa de la intrare s-a deschis cu putere. Întrucât era 


întins pe podea, nu putea vedea ce se întâmplă, dar a auzit o 
femeie care vorbea tare și hotărât în arabă. Lui Ferris i-a luat 
câteva clipe ca să-și dea seama că era Alice. 

— Daţi-i drumul! Imediat! Prietenii mei din Ikhwan Ihsan or să 
se înfurie foarte tare când or să afle că ați întâmpinat un 
oaspete cu atâta lipsă de respect. 

— Ikhwan Ihsan? a spus tânărul cu bâta. W Allah! 

Apoi s-au dat cu toţii înapoi. Ferris s-a ridicat de pe podea și a 
rămas în picioare alături de Alice, care părea tare ca fierul: nu 
clipea și nu șovăia. Nu a ţipat le ei și nici nu i-a ameninţat. Dar 
atitudinea ei, araba corectă pe care o vorbea și, mai ales, 
curajul de care dădea dovadă au impus respect acelor tineri. 

— Mulţumesc, a spus ea în arabă. Să vă dea Dumnezeu 
sănătate. 

Tinerii i-au răspuns cu formule de salut și urări de pace pline 
de evlavie. 

Imediat după aceea, un tânăr cu un burnuz lung, de culoare 
albă, a intrat în încăpere și s-a apropiat de Alice. Tinerii care îl 
atacaseră pe Ferris s-au dat și mai în spate, cu un aer plin de 
respect. Ferris a presupus că era Hijazi, omul pe care-l vizitase 
Alice. Nou-venitul l-a salutat cu un gest al mâinii, apoi s-a întors 
către tinerii din jur, care cu câteva clipe mai înainte păreau gata 
să-l răpească. 

— Fraţilor, a spus el, aţi făcut de rușine orașul Mu'tah și 
sângele pe care însoțitorii Profetului l-au vărsat pe meleagurile 
noastre. Omul acesta a venit aici împreună cu domnișoara Alice 
Melville, o prietenă a arabilor. Sunteţi mai răi decât acei jahi/oon 
- care nu cunosc legea lui Dumnezeu -, din moment ce vă 
purtaţi așa cu musafirul nostru. Vă rog să-i cereţi scuze! Cereţi-i 
să vă ierte pentru purtarea voastră necivilizată și prostească. 
Tinerii și-au cerut scuze în șoaptă și au dat mâna cu americanul. 
Părea că se căiau în mod sincer, nu pentru că îl loviseră cu bâta 
în cap pe Ferris, ci pentru că îl jigniseră pe Hijazi. Ferris se uita 
la Alice cu uimire. 

Hijazi a insistat ca Ferris și Alice să servească ceai și prăjituri 
împreună cu el. Ferris ar fi vrut să plece, dar știa că dacă ar fi 
refuzat această ceremonie de scuze, rușinea orașului ar fi fost și 
mai mare. A fost adus un doctor din partea locului, care i-a 
îngrijit rana de la cap. În timp ce stăteau în cafenea, le-au fost 
aduse daruri: în cea mai mare parte, obiecte artizanale simple 


făcute de meșteșugarii din oraș. Au fost serviţi cu prăjituri și 
curmale, iar tânărul care îl lovise cu bâta a încercat să-i dea 
bani lui Ferris, la fel cum procedau membrii triburilor arabe 
atunci când voiau să stingă vrajba dintre familiile lor, dar Ferris 
a refuzat. În cele din urmă, când afară începuse să se întunece, 
ceremonia de scuze a luat sfârșit, iar Alice și Ferris au putut 
pleca. 

După ce mașina a ajuns în siguranţă pe Drumul Regal, Ferris a 
tras pe dreapta. S-a uitat la Alice, care, în ochii lui, devenise o 
altă persoană după episodul din cafenea. li plăcea foarte mult 
spiritul ei liber și impertinent, dar și mai mult îi plăcea femeia cu 
voinţă de fier pe care o văzuse cu puţin timp în urmă. 

— S-ar putea să-mi fi salvat viaţa. 

— Se prea poate, deși nu cred că ţi-ar fi făcut ceva rău. Ce-ţi 
mai face capul? 

— Mă doare. 

— Îmi pare foarte rău. 

Apoi s-a aplecat și l-a sărutat pe creștet. 

— Ai avut dreptate, n-ar fi trebuit să mergem la Mu'tah. E un 
oraș prea mic, iar oamenii sunt prea furioși. Totul s-a întâmplat 
din vina mea. Mă ierți? 

Ferris a dat din cap în semn că da. Părea că toate părţile din 
care era alcătuită Alice formau un tot unitar. Se dovedea a fi 
una dintre rarele persoane care își trăiau valorile cu toată ființa 
și în mod fățiș. 

— Mi-a plăcut prietenul tău Hijazi. M-a scăpat dintr-o situaţie 
dificilă. Dar cum l-ai cunoscut? 

— După cum ţi-am spus, membrii grupului din care face parte 
ne-au ajutat de mai multe ori. Sunt oameni bine pregătiţi din 
toată lordania. Sunt foarte credincioși, dar și foarte simpatici; 
cei mai mulţi n-ar omori nici măcar o muscă. Câţiva dintre 
membrii din Amman lucrează pentru noi în mod constant: doi 
doctori, un avocat și un arhitect. Toţi patru sunt foarte de 
treabă. 

Lui Ferris i-a pierit zâmbetul și a rămas nemișcat. Inima a 
început să-i bată cu putere. 

— Serios? Un arhitect? Și de ce ar fi interesat de o școală? 

— Nu știu. Oricum, arhitectul e cel mai de treabă. E un tip 
înalt și cam tăcut, dar e un om foarte plăcut. Pe frunte i-a apărut 
un semn drăguţ, pentru că face multe rugăciuni. S-a oferit să 


facă pe gratis planurile pentru noua școală pe care vrem s-o 
construim. 

Ferris și-a luat privirea de la ea și a închis ochii. larăși i se 
întuneca privirea. 

— Și cum îl cheamă pe arhitect? 

— Nu mai ţin minte. Dar e un tip foarte de treabă. Stai, mi-am 
amintit. Numele lui de familie e Sadiki, care înseamnă „prieten” 
în arabă. Omar Sadiki. E un tip plăcut. Toţi sunt niște oameni 
plăcuţi. Și, Doamne, câtă nevoie avem de ajutor! 

Ferris înlemnise și stătea în continuare cu ochii închiși. Se 
simţea de parcă ceva dinăuntrul trupului său tocmai se 
prăbușise. Și-a dat seama că o pusese în pericol; picurase 
deasupra ei otrava muncii sale. A luat-o de mână. Nu se putea 
uita la ea. Trebuia să se gândească repede la ce avea de făcut 
ca s-o protejeze cât mai bine și, în clipa aceea, a hotărât că nu 
trebuia să facă nimic. Dacă i-ar fi dezvăluit ceva și ar fi 
determinat-o să facă anumite lucruri, Alice, Sadiki și toate 
lucrurile care contau pentru el ar fi fost puse în mare pericol. 

— Hei, ce s-a întâmpla? Ai mâna rece ca gheaţa. Mai bine am 
merge acasă. Ai trecut printr-un șoc. 

— Mda, a spus Ferris, întorcându-se către ea. Cred că mi s-a 
făcut frig. Poate că ar trebui să o luăm spre casă. 

A pornit mașina și a mers mai departe pe Drumul Regal. 
Soarele se apropia de asfinţit, așa că Ferris a dat drumul la 
căldură. Alice butona la radio, iar lui îi venea greu să o 
privească. Când au ajuns la Amman, soarele deja apusese în 
spatele colinelor din vestul orașului. 


e Capitolul 23 « 
AMMAN și WASHINGTON 


În week-end-ul acela, Ferris a primit un mesaj urgent de la 
Inspectorul General al CIA, prin care i se cerea să se întoarcă de 
urgență la sediul central, pentru discutarea unei „chestiuni 
foarte importante”. Mesajul telegrafic nu cuprindea alte lămuriri. 
Luni, Ferris i-a trimis lui Hoffman un mesaj urgent, în care îi 
cerea să-l sune imediat ce ajungea la birou. Hoffman a luat 
legătura cu el abia după vreo șapte ore. 

— Ce se întâmplă, Ed? Mesajul pe care l-am primit sună de 
parcă aș fi anchetat. 

— Păi, ești. Am aflat și eu de foarte puţină vreme. De-aia te- 
am sunat atât de târziu. A trebuit să mă întâlnesc cu niște 
oameni. 

— Ce-am făcut? 

Primul lucru care i-a trecut prin minte lui Ferris a fost că era 
anchetat din pricina unor nereguli contabile. 

— Tocmai asta e problema: nu știu. lar spionii mei de la Biroul 
Inspectorului General nu vor să-mi spună despre ce-i vorba. Sau 
poate că nu pot să-mi spună. Sau chiar nu știu, deși mă 
îndoiesc. 

— Nu poţi să împiedici ancheta? Acum am de făcut lucruri mai 
importante. Dacă vrei să ne iasă diversiunea de pe douăzeci și 
doi decembrie, e foarte important ca în perioada următoare să 
fiu aici. 

— O să încerc. Dar indivizii de la Biroul Inspectorului General 
sunt niște cretini. Închipuie-ţi cum ar arăta Departamentul 
Afacerilor Interne al celei mai de căcat secţii de poliţie din lume: 
polițiștii sunt cotonogiţi, criminalii o duc boierește, iar între timp 
indivizii de la Departamentul Afacerilor Interne îi investighează 
pe polițiștii care iau gogoși pe gratis de la 7-Eleven. Ei bine, așa 
e și Biroul Inspectorului General. Oamenii de acolo fac tot 
posibilul ca să distrugă ofiţerii de recrutare. Imi pare rău, dar 
ăsta e adevărul. 

— Dar n-am făcut nimic rău. Sau cel puţin nu-mi aduc aminte. 
Spune-mi, am făcut ceva ilegal? 


— Eu așa sper! Dar pe moment nu-mi aduc aminte nimic. 

— Ed, să știi că pentru mine nu e deloc amuzant. Ce să fac? 

— Trebuie să te întorci acasă. Imediat! Cu primul avion. Vino 
să stai de vorbă cu indivizii ăștia, ca să afli despre ce e vorba. 
Apoi o să găsim noi un mijloc să scăpăm de chestie. 

Ferris se gândea la Alice și la Omar Sadiki și a simţit iarăși un 
nod în stomac. 

— Chiar nu vreau să plec de la Amman acum. Lucrurile au 
început să se miște. In perioada asta, trebuie să fiu aici. 

— Te înțeleg, dar nu ai de ales. Indivizii ăștia sunt niște 
nenorociți. Dacă nu vii când te cheamă, or să trimită pe cineva 
care o să te aducă de acolo în cătușe. Nu e bine să te pui cu ei! 
Crede-mă pe cuvânt. Am încercat să le ţin piept o singură dată 
și era cât pe-aci să mă facă praf, dar am avut un avocat bun. O 
să-l sun să văd dacă te poate ajuta. Dar mai întâi trebuie să vii 
să vorbești cu indivizii ăștia. Sună-i azi și stabilește o întâlnire 
pentru poimâine, la prima oră. Și să te duci acolo singur. După 
ce vorbești cu ei, du-te să te întâlnești cu avocatul ca să vedeţi 
ce naibii trebuie să faci. Dacă o să te întâlnești cu nenorociţii 
ăștia în prezenţa avocatului, or să facă eforturi și mai mari să 
dea cu tine de pământ. 

e 

În după-amiaza aceea, Ferris a băut o cafea cu Alice la hotelul 
Intercontinental, aflat în apropierea biroului ei. l-a spus că 
trebuia să plece acasă de urgență. Avea să ia primul avion spre 
Europa al companiei Royal Jordanian, apoi urma să se îmbarce 
pentru Washington. l-a spus că mama lui era bolnavă și că nu 
avea pe nimeni în preajma ei. Trebuia să meargă să aibă grijă 
de ea. Se gândise ce să-i spună și i se păruse că minciuna cu 
mama era cea mai sigură. 

— Mi-am dat seama sâmbătă că te frământa ceva. Ai devenit 
foarte trist în timp ce ne întorceam. Deja aflaseși că mama ta e 
bolnavă, nu-i așa? 

— Da, a minţit Ferris. 

— Mi-ar plăcea să o cunosc pe mama ta într-o bună zi. 

— O să vă fac cunoștință, iubito. O să-ţi fac cunoștință cu 
toată lumea. 

Alice i-a examinat rana de la cap, a spus că o să se vindece 
repede, apoi i-a strâns mâna între ale ei și a rămas așa multă 
vreme. Nu era genul de om care să încerce să afișeze un 


optimism fals în legătură cu lucruri pe care nu le înţelegea. 
Ferris a fost cel care a rupt tăcerea. 

— Ar trebui să fii precaută cu oamenii din Ikhwan Ihsan care 
îți dau o mână de ajutor în desfășurarea proiectelor tale. 

— Ce motive aș avea să fiu precaută? a întrebat ea, dând 
drumul mâinii lui Ferris. Sunt oameni încântători, care vor să 
ajute câțiva copii musulmani săraci. Și dacă nu mă înșel, unul 
dintre oamenii din Ikhwan Ihsan ţi-a sărit în ajutor sâmbătă, 
când eram la Mu'tah. Ce-ar putea fi în neregulă cu ei? 

— Cu oamenii ăștia, nu se știe niciodată. Sunt fundamentaliști 
și nu prea le place America. 

— E un motiv în plus să lucrez cu ei! În felul ăsta, or să-și dea 
seama că nu toţi suntem niște criminali nebuni și că nu avem 
impresia că în fiecare moschee se ascund teroriști, ce 
Dumnezeu! Roger, hai să nu ne certăm din pricina asta chiar 
acum. 

Ferris îi privea cu atenție chipul, încercând să hotărască ce să 
facă. Tenul ei alb se îmbujorase din pricina însuflețirii cu care 
vorbise. Nu voia să-l asculte. Ferris i-ar fi dezvăluit mai multe 
lucruri, viaţa ei ar fi fost și mai primejduită. Pentru Alice, cea 
mai bună protecţie era să nu știe nimic. Niciunul dintre oamenii 
care petreceau o vreme alături de ea nu s-ar fi putut îndoi de 
sinceritatea ei. Ferris i-a strâns mâna cu putere. 

— Ai grijă de tine, iubito. O să mă întorc la Amman cât de 
repede am să pot. 

Alice l-a sărutat pe obraz. 

— Tot timpul îmi spui asta: „Ai grijă de tine, iubito.” Dar tu 
ești cel care ar trebui să umble cu băgare de seamă. Tu îi 
cunoști pe ţicniţii și criminalii adevăraţi, nu eu. 

— Poate că ai dreptate, a spus Ferris, pe un ton calm. 

— Ei bine, când te întorci, o să ai o treabă de făcut la mine 
acasă. Ai putea să gătești pentru câţiva copii refugiaţi din Irak. 
Ce zici? 

— Excelent! Poate mă convertesc și mă înscriu și eu în Frăția 
Conștiinţei. 

Alice l-a condus până la apartamentul lui și a stat cu el până 
și-a făcut bagajele. L-a certat pentru că nu-și dusese la spălat 
rufele și era nevoit să ia cu el lenjerie de corp și cămăși 
murdare. În faţa blocului aștepta o mașină a ambasadei, care, în 
drum spre aeroport, a lăsat-o acasă pe Alice. In timpul zborului 


lung până la Washington, s-a gândit la minunatul apartament 
levantin în care locuia Alice, ascunsă de lumea care pe el părea 
să-l asalteze din toate părţile. 

e 

Treizeci și șase de ore mai târziu, primul lucru pe care Ferris l- 
a observat când a ajuns la intrarea principală a sediului central a 
fost că nu-i mai mergea cardul magnetic - deja îi fusese 
dezactivat. Doi ofițeri de la Biroul de Securitate au coborât și l- 
au dus într-o sală de ședințe fără ferestre, situată în partea din 
spate a clădirii vechi. Inăuntru îl așteptau anchetatorul șef de la 
Biroul Inspectorului General, un avocat de la Biroul Juridic al CIA 
pe nume Robert Croge și un agent FBI al cărui nume de origine 
slavă Ferris nu l-a putut ţine minte. „Mânca-ţi-aș! Ce-am făcut?” 
s-a întrebat. Reprezentantul din partea Biroului Inspectorului 
General era o femeie solidă și dură, cu părul până la umăr, care 
purta un taior dungat. S-a prezentat - o chema Myra Callum - și 
i-a adus la cunoștință că Biroul Inspectorului General desfășura 
o anchetă asupra unui caz în care era implicat și el. Apoi s-a 
prezentat și agentul FBI, care i-a spus că discuţia lor era 
înregistrată, după care i-a citit drepturile Miranda”, ceea ce l-a 
speriat și mai mult. A întrebat dacă putea sta de vorbă între 
patru ochi cu tânărul avocat de la Biroul Juridic, despre care își 
închipuia că se afla acolo ca să apere agenţia sau poate chiar pe 
el. După o consultare rapidă, cei trei au acceptat, iar inspectorul 
și agentul FBI s-au retras pe hol. În drum spre ieșire, agentul a 
oprit casetofonul care înregistra convorbirea. 

— Pentru numele lui Dumnezeu, ce vrea să însemne asta? 

— Nu vă pot spune. Fiți atent la întrebările lor și, în felul ăsta, 
o să vă daţi seama singur despre ce e vorba. 

Era un tânăr cu tenul catifelat, care purta un costum gri. Îi 
aducea aminte de fotografiile lui John Dean, avocatul din 
afacerea Watergate. Nu avea niciun pic de culoare în obraji, iar 
pe chipul său nu se putea citi nicio emoție. 

— Sunt obligat să le răspund la întrebări? 

— Nu. Puteţi să refuzaţi să răspundeţi la întrebările care nu vă 
convin. Invocaţi al cincilea amendament. Desigur, n-o să sune 
bine, dar vă privește. 


17 Drepturile Miranda: avertisment dat suspecţilor aflaţi în custodia poliţiei, dar care 
nu sunt arestați, înainte să li se pună întrebări cu privire la comiterea unei infracţiuni. 
(n.tr.). 


— Sunteţi avocatul meu? 

— Nu, reprezint agenţia. Vă puteţi angaja un avocat, dar v-aș 
recomanda ca mai întâi să vedeţi ce întrebări or să vă pună. 
Dacă refuzaţi să cooperaţi, or să vă suspende temporar din 
funcție și aţi putea rămâne într-o situaţie incertă pentru multă 
vreme. E o anchetă secretă și s-ar putea să treacă multe luni 
până când avocatului dumneavoastră o să i se permită accesul 
la documente. 

— Deci sunt în căcat! Și nici măcar nu știu despre ce-i vorba. 

— Îmi pare rău. Sfatul meu e să vorbiţi cu doamna de la Biroul 
Inspectorului General. Oricum, dacă întrebările lor se vor referi 
la detalii ale operaţiunilor, o să intervin. Dar staţi de vorbă cu ei. 
În fond, nu aveţi de ales. 

Ferris a încuviinţat din cap, apoi avocatul a deschis ușa și i-a 
chemat pe ceilalți doi. Când s-a întors, Myra Callum avea un aer 
și mai fioros. Agentul FBI a pornit din nou casetofonul, după care 
s-au prezentat amândoi încă o dată, ca să se înregistreze pe 
bandă. La fel a procedat și Ferris. L-au întrebat dacă renunţa la 
dreptul de a vorbi în prezenţa avocatului, iar Ferris a încuviinţat 
cu voce scăzută. Dar li se păruse că nu vorbise suficient de tare, 
așa că l-au rugat să răspundă încă o dată. 

— Vă voi pune câteva întrebări cu privire la activitatea 
dumneavoastră trecută, a spus Callum. Este adevărat că, în 
perioada 1999-2000, aţi fost detașat în Republica Democrată 
Yemen, la centrul CIA din Sanaa? 

În principiu, răspunsul la întrebare era secret. Ferris s-a uitat 
la avocatul de la Biroul Juridic, iar acesta i-a făcut semn cu 
capul, dându-i de înțeles că nu era nicio problemă dacă 
răspundea. 

— Da, este adevărat. 

— În centrul din Sanaa aţi avut funcţia de adjunct al șefului de 
operațiuni? 

— Da. La început, am fost simplu ofițer, dar, după vreo șase 
luni, a plecat cineva și am fost numit adjunct al șefului de 
operaţiuni. 

— Și, în această calitate, a continuat Callum, aţi păstrat 
legătura cu serviciile secrete din ţara gazdă? 

Callum avea o voce seacă și severă, care părea că vine de 
undeva din spatele ei, de parcă ar fi fost păpușa unui ventriloc, 
iar o persoană nevăzută ar fi vorbit în locul ei. Lui Ferris îi era 


antipatică și nu-i plăcea deloc faptul că era interogat ca un 
criminal. 

— În mod evident, a răspuns el pe un ton tăios, care îi trăda 
furia. Bineînţeles că păstram legătura cu serviciile secrete din 
tara gazdă. Cu asta se ocupă ofițerii CIA peste tot în lume. Mă 
refer la ofiţerii de pe teren, nu la cei care stau la sediu central și 
le fac necazuri oamenilor care duc greul. 

Avocatul agenției i-a făcut un semn cu capul, dându-i de 
înţeles că nu era bine să-i înfurie. 

— Domnule Ferris, răspundeți-mi prin da sau nu, a spus 
Callum. Și puteţi să păstraţi aceste observaţii sarcastice cu 
privire la agenţie pentru viitori dumneavoastră colegi de celulă. 

— Ce naiba înseamnă asta? 

Dar Callum nu l-a luat în seamă, ci și-a continuat 
interogatoriul. 

— V-aţi întâlnit, pe data de șaptesprezece februarie 2000, cu 
membrii serviciului secret din Yemen, cunoscut sub numele de 
Mouk-ha-ba-rat? 

A pronunţat cuvântul arab așa cum se scria, astfel încât să nu 
apară confuzii atunci când înregistrarea acelui interogatoriu 
avea să fie transcrisă. 

— Cum aș putea să-mi amintesc? Nu mi-am adus agenda. 

— O să vă ajut să vă reîmprospătaţi memoria, domnule Ferris. 
Aţi asistat, în zilele de șaptesprezece, optsprezece și 
nouăsprezece februarie, la interogatoriul pe care ofițerii din 
Mouk-ha-ba-rat i l-au luat lui Samir Na-kib, un presupus membru 
Al Qaeda care se afla în custodia lor? 

„Am dat de dracul!” și-a spus Ferris. Și-a dat seama dintr- 
odată despre ce era vorba, ca și cum ar fi fost izbit cu un ciocan. 
„Chestia asta mi se întâmplă din cauza lui Gretchen.” || turnase. 
Își amintise ce-i pomenise cu multă vreme în urmă în legătură 
cu interogatoriile din Yemen. Cu câţiva ani înainte, îi povestise 
că un suspect Al Qaeda murise de faţă cu el într-o celulă a 
serviciului secret yemenit, iar Gretchen îl avertizase să nu mai 
spună nimănui că asistase la acel interogatoriu, pentru că, în 
principiu, era un lucru ilegal. Ferris uitase că-i povestise 
episodul, dar ea îl ţinuse minte tot timpul, păstrându-l pentru 
cazul în care ar fi avut nevoie să facă presiuni asupra lui. 

— Aştept, domnule Ferris, a spus Myra Callum cu vocea ei 
nazală. 


— De unde aţi obţinut informaţia? a întrebat Ferris cu furie. 
De la un informator, nu-i așa? De la un informator „anonim”. 

— Sursa informaţiei este irelevantă. Răspundeţi la întrebare. 
V-aţi întâlnit, în zilele de șaptesprezece, optsprezece și 
nouăsprezece februarie 2000, cu ofițeri ai serviciul secret din 
Yemen? 

— Refuz să răspund. 

— Din ce motiv? 

— Sunt informaţii secrete. 

Croge a intervenit în discuţie. 

— Sunt aici ca să reprezint agenţia și vă pot asigura, domnule 
Ferris, că domnișoara Callum, agentul Sackowitz și cu mine am 
obținut permisiunea de a investiga operaţiunile secrete. Suntem 
autorizaţi sa primim aceste informaţii de la dumneavoastră. 

— Îmi pare rău, dar vă văd pentru prima oară în viaţa mea. 
Am nevoie de o confirmare scrisă de la șeful meu, adică de la Ed 
Hoffman, directorul Departamentului pentru Orientul Apropiat. 
Altminteri, n-am cum să vă răspund. 

Croge era obosit, Callum - furioasă, iar agentul FBI - plictisit. 

— Continuaţi cu întrebările, a spus Croge. O să sun imediat la 
biroul lui Ed Hoffman. 

— În timpul interogatoriului care i-a fost luat lui Sa-mir Na-kib 
în zilele menţionate mai înainte, aţi fost martorul unor bătăi 
aplicate prizonierului? 

— Refuz să răspund. 

— De ce? 

— Din același motiv. E o informaţie secretă. Aș încălca legea 
dacă v-aș răspunde fără ca șeful meu să verifice dacă sunteți 
autorizaţi să obţineţi asemenea informaţii. 

— Aţi fost de faţă când membrii Mouk-ha-ba-rat-ului din 
Yemen l-au ameninţat pe Sa-mir Na-kib cu un baston de crichet, 
apoi l-au lovit cu el în cap? 

— E o informaţie secretă, secretă! 

— Aţi încercat în vreun moment să-i opriți pe membrii Mouk- 
ha-ba-rat-ului din Yemen, așa cum prevăd atât decretul 
prezidenţial numărul 12333, cât și ordinele interne ale agenţiei 
cu privire la tortură? 

— E o informaţie secretă, secretă, secretă! 

Callum i-a aruncat lui Ferris o privire în care se citea o ură 
intensă. Pentru ea, Ferris făcea parte din categoria nenorociţilor 


care o împiedicau să înainteze în grad și să obțină posturi mai 
bune, care își asumau mari riscuri, creând probleme pentru 
toată lumea, și care făceau boacăne, iar apoi se așteptau ca alţii 
să le îndrepte. 

— Domnule Ferris, resping motivul pentru care refuzaţi să-mi 
răspundeţi. Am toate aprobările necesare pentru a primi de la 
dumneavoastră aceste informaţii. Prin punerea la îndoială a 
acestor aprobări, mă insultaţi nu numai pe mine, ci și Biroul 
Inspectorului General. Este doar un mijloc de a evita 
răspunsurile la întrebările mele. Pe lângă faptul că e posibil să fi 
încălcat codul penal al Statelor Unite, sunteţi și arogant. O să 
am grijă să plătiţi pentru asta. 

Ferris s-a uitat la ea și a zâmbit pentru prima oară de când 
intrase în sala de ședințe. Reușise să-i înfurie și să zdruncine 
siguranţa de sine a avocatului, ceea ce nu era puţin lucru. 

— Găsiţi-l pe Ed Hoffman. Aduceţi-mi o autorizaţie scrisă din 
partea șefului meu, care să-mi confirme că am voie să vă 
dezvălui astfel de informaţii, iar apoi o să stau de vorbă cu 
dumneavoastră. Poate. 

(J 

Interogatoriul a fost amânat. Nu reușeau să ajungă nicăieri, 
iar Croge se temea că era posibil ca Ferris să aibă dreptate: 
poate că avea într-adevăr nevoie de o autorizaţie scrisă ca să 
poată vorbi despre detaliile legăturilor cu serviciile din alte ţări, 
care erau unele dintre cele bine păzite secrete ale agenţiei. l-au 
dat lui Ferris o cartelă magnetică provizorie. După ce a plecat de 
la sediul central, Ferris l-a sunat pe Hoffman și i-a cerut să se 
întâlnească la cafeneaua Starbucks din centrul comercial 
McLean. 

Se apropia ora prânzului, iar cafeneaua Starbucks era 
aproape pustie. Doar o studentă cu părul creţ, care tasta la un 
laptop PowerBook și asculta muzică la un iPod. Ferris stătea într- 
un colţ ferit și mânca o prăjitură enormă, cu banane și alune, în 
speranţa că toate caloriile pe care le conţinea aveau să-l facă să 
se simtă mai bine. Hoffman comandase un nescafe frappe cu 
migdale, iar când s-a așezat lângă Ferris, deja sorbea cu un pai 
gros. 

— Măcar am aflat despre ce e vorba, a început Ferris. Totul a 
pornit de la Gretchen, nevastă-mea. Odată, i-am povestit niște 
chestii nasoale care i s-au întâmplat unui suspect Al Qaeda în 
timp ce era interogat în Sanaa. l-am spus că n-am încercat să-i 
opresc pe ofițerii yemeniţi și că, în cele din urmă, prizonierul a 
murit. Acum se folosește de episodul ăsta ca să mă strângă cu 
ușa, pentru că vreau să divorțăm. Mă crezi sau nu, despre asta 
e vorba. 

— Sunt impresionat! a spus Hoffman, dându-și la o parte 
băutura. Probabil că te iubește foarte mult. Dar asta nu schimbă 
cu nimic faptul că ești în căcat până la gât. 

— Vrei să spui că au luat chestia în serios? 

— Din păcate, da. Spionul meu din Biroul Inspectorului 
General mi-a spus că informatorul lor - nevasta ta fermecătoare, 
probabil - are relaţii în lumea politică. Cunoaște mulți oameni 
sus-puși aflaţi în strânsă legătură cu Casa Albă. Așa că în 
momentul în care informatorul a furnizat informaţia, Biroul 
Inspectorului General a fost nevoit să declanșeze o anchetă. 
Spionul meu mi-a spus că nu e un caz grav. Dacă ar începe să-i 
ancheteze pe toți ofiţerii care au asistat la interogatorii dure, 
jumătate dintre directorii Serviciului Clandestin Naţional ar 
trebui demiși. Dar trebuie să te ancheteze, în afară de cazul în 
care informatorul își retrage declaraţiile. Apropo, am vorbit cu 
Mark Sheehan, avocatul meu. Are toate aprobările necesare 
pentru accesul la informaţiile secrete, iar oamenii de la Biroul 
Juridic mi-au spus că e un om la care poţi apela cu încredere. De 


fapt, cred că Biroul Juridic n-are chef de poveste, pentru că nu 
miroase prea bine și poate crea probleme. Sheehan o să se 
întâlnească cu tine în după-amiaza asta, dar nu mai ţin minte la 
ce oră - la cinci sau la șase. l-am spus că avem mare nevoie de 
tine și că nu ne putem pierde timpul cu toate porcăriile legale. 
Trebuie să ne mișcăm repede! 

Ferris a rămas pe gânduri câteva clipe, în timp ce Hoffman își 
sorbea cu zgomot nescafe-ul. 

— Deci, dacă informatorul își retrage plângerea, Biroul 
Inspectorului General o să anuleze ancheta? Asta vrei să zici? 

— Mda, s-ar putea. Intreabă-l pe Sheehan. E foarte priceput la 
chestii dintr-astea. Oricum, n-au cum să te dea în judecată 
decât dacă au martori. Și dacă nimeni nu depune mărturie, n-au 
ce să-ţi facă. Ce Dumnezeu, doar n-o să ciripească yemeniţii, că 
doar ei au omorât suspectul. lar victima nu mai poate vorbi, 
pentru că e oale și ulcele. Deci, la urma urmelor, ce dovezi au 
împotriva ta? Absolut niciuna! Așa că stai liniștit. E un caz fără 
martori. In afară de nevastă-ta, mai știe cineva de episodul 
ăsta? 

— Nu. Am pus în dosar o fișă în care am scris că individul a 
murit după interogatoriu. Probabil că au găsit fişa. Dar n-am dat 
detalii. Nu ţi-am spus nici măcar ție. Adică sper că nu ţi-am zis. 

— Bineînţeles că nu. Dacă mi-ai fi spus, ar fi trebuit să 
întocmesc un raport. lar acum șterge-o! Du-te să te întâlnești cu 
Sheehan. Un avocat bun te poate scoate din orice necaz. Am 
nevoie să te întorci la Amman. Cronometrul a pornit. 

e 

Biroul lui Mark Sheehan era într-o clădire elegantă de pe 
bulevardul Pennsylvania. Când intrai, aveai impresia că pășești 
într-o altă lume. Secretara l-a invitat pe Ferris să ia loc într-o 
sală de așteptare care ar fi putut servi drept cameră de primire 
pentru capetele încoronate. Ferris ajunsese prea devreme - a 
aflat că întâlnirea urma să aibă loc la șase, nu la cinci -, dar nu 
avea nicio importanţă. Aveau fotolii confortabile și reviste 
lucioase, iar pe pereţi atârnau tablouri adevărate, nu copii 
prăfuite, ca la agenţie. De-a lungul anilor, Sheehan devenise un 
adevărat înger păzitor pentru ofițerii de recrutare aflaţi la 
ananghie. Era unul dintre cei mai buni avocaţi din oraș și câștiga 
foarte bine din apărarea în instanţă a infractorilor din corporații, 
care probabil că meritau să meargă la închisoare. Dar Sheehan 


lucrase în Corpul de Marină și se înfuria când vedea că ofițeri de 
recrutare înzestrați erau chinuiţi de comisiile Congresului, de 
avocaţi care căutau să iasă în evidenţă și de toţi cei care aveau 
chef să dea cu ei de pământ. Așa că apăra ofițerii din Serviciul 
Clandestin Naţional pe gratis. In atmosfera acelui birou de 
avocatură, care era unul dintre cele mai bune din Statele Unite, 
Ferris s-a mai relaxat. Secretara i-a adus cafea într-o ceașcă de 
porțelan cu farfurioară, apoi o cola dietetică, iar în cele din 
urmă, l-a condus în biroul lui Sheehan. 

Ferris i-a povestit cazul în detaliu. l-a spus că soţia lui avea un 
post important la Departamentul de Justiţie și că avea motive să 
creadă că Gretchen jucase un rol important în conceperea 
regulilor de interogare impuse de departament. De asemenea, i- 
a povestit amănuntele înfiorătoare ale celor trei zile de 
interogatoriu la care fusese martor în acea închisoare subterană 
din Sanaa: amenințările, instrumentele de tortură, sângele care 
țâșnea din capul prizonierului, balta de sânge de pe podea. l-a 
descris totul cât de bine a putut. l-a spus că nu știuse că aveau 
să folosească bastonul de crichet și că nu-și dăduse seama cât 
de grav fusese rănit prizonierul. Dar nu încăpea niciun dubiu: 
fusese torturat până când murise. 

— Atunci când prizonierul a fost bătut, mai era de față vreun 
cetățean american? a întrebat Sheehan. 

În momentul în care Ferris i-a spus că, dintre angajaţii 
centrului din Sanaa, numai el fusese de față la interogatoriu, 
avocatul a părut ușurat. Insemna că nu exista decât un singur 
„martor” - unul indirect -, anume Gretchen Ferris, soţia lui, iar 
acuzaţiile ei puteau fi puse la îndoială. 

— Ce trebuie să fac? 

— Ar fi bine dacă soţia dumneavoastră și-ar modifica 
declaraţiile. Mai exact, dacă l-ar suna din nou pe cel cu care a 
vorbit și i-ar spune că nu mai e atât de sigură de ce a declarat. 
Lucrul ăsta ar ușura situația tuturor, inclusiv pe a ei. 

— Știu ce vrea de la mine. Işi dorește ca eu să renunţ la 
divorț, dar n-am de gând. 

— Am înţeles. Dar poate că sunt anumite lucruri pe care nu și 
le dorește. Se înțelege că nu vreau să vă dau sfaturi, dar să știți 
că, în unele cazuri, informatorul își dă seama că nu e în interesul 
lui să ducă la capăt ce a început. 

— Nu e în interesul ei. 


Era o idee pe care Gretchen sigur o înţelegea. 
e 

În seara aceea, Ferris a aşteptat să se facă ora nouă, apoi a 
sunat la numărul de acasă al lui Gretchen, stând pe o străduţă 
de lângă clădirea în care se afla apartamentul ei. Când a 
răspuns, Ferris i-a închis, apoi a urcat pe scări și a apăsat pe 
butonul soneriei. Lanţul de la ușă era pus și, la început, 
Gretchen n-a vrut să-l lase înăuntru. Ferris s-a gândit că poate 
era cu un bărbat, dar de fapt era singură în apartament și se 
machia. 

— Ce surpriză! a spus ea, luând lanţul de pe ușă. Ţi-ai băgat 
mințile în cap? 

Își pusese un pulover lung de culoare neagră pe deasupra 
fustei și bluzei pe care le purtase la serviciu. Modulaţiile vocii ei 
l-au făcut să se întrebe dacă nu cumva își băuse deja paharul de 
martini. În timp ce se uita la femeia frumoasă, care-l privea cu 
buzele întredeschise, Ferris nu trebuia să uite că Gretchen 
încerca să-l distrugă. 

— Știu ce vrei să faci. Ţi-ai propus să mă distrugi, dar să știi 
că n-o să-ţi meargă. 

— Nu fi caraghios, Roger! Cum aș putea să distrug un ofițer 
CIA înalt și vânjos, căruia nu-i este frică de nimeni? Cred că 
delirezi. Tu încerci să mă distrugi, spunându-mi că vrei să 
divorțăm. 

— M-am întâlnit astăzi cu cineva de la Biroul Inspectorului 
General, apoi mi-am angajat un avocat bun. Știu ce se întâmplă, 
dar îţi spun că n-o să meargă. Nu există nicio dovadă și niciun 
martor. E vorba de cuvântul tău împotriva cuvântului meu. lar tu 
ești o soţie care s-a înfuriat pentru că soţul ei vrea s-o 
părăsească, așa că n-o să te creadă nimeni. O să jur în fața 
curţii ca nu ţi-am povestit nimic despre Yemen. Ai inventat totul 
numai ca să te răzbuni. E un caz pierdut. Problema e că nu am 
timp de irosit cu toate procedurile legale. Așa că vreau să-ți 
retragi plângerea. Spune-le că te-ai înșelat și că îţi pare rău. 
Pune capăt acestei povești și suntem chit. 

Gretchen a râs forțat, fiind ușor ameţită de băutură. 

— E absurd! Roger, zău că ești vrednic de milă! 

— Pune capăt acestei povești! a repetat Ferris. Nu glumesc. 


Vocea lui era rece și hotărâtă, iar Gretchen a rămas 
descumpănită preț de câteva clipe. Dar și-a revenit imediat și i-a 
spus care era preţul pe care trebuia să-l plătească. 

— N-o să mișc un deget ca să ajut un bărbat care vrea să 
divorțeze de mine. Singurul om care îţi poate rezolva 
problemele ești tu însuţi. Totul depinde de tine... iubitule. Ca 
soţie, n-aş putea să depun mărturie împotriva soțului meu. Dar 
dacă sunt o soţie pe care soţul ei vrea s-o părăsească, după 
cum ai spus tu cu atâta răceală, atunci situaţia se schimbă. Așa 
că trebuie să alegi. 

— Nu - asta e hotărârea mea. 

— Adică? 

— Adică nu-ţi accept șantajul. N-o să rămân căsătorit numai 
ca să scap de o acuzaţie de rahat, bazată pe niște lucruri pe 
care îţi închipui că ţi le-am spus. Dacă accept, o să inventezi 
altă poveste atunci când o să te înfurii din nou. În orice caz, n- 
am venit pentru că vreau să-ţi cer ceva, ci pentru că vreau să-ţi 
spun un singur lucru. 

— Ce anume, durule? 

Vocea lui Gretchen ere zeflemitoare, dar în ea se simţea și o 
urmă de incertitudine. 

— Dacă nu-ţi retragi plângerea imediat, voi fi nevoit să mă 
apăr. 

Gretchen a râs încă o dată, și mai puţin convingător decât 
prima oară. 

— Cum anume? O să-i ceri unuia dintre agenţii lăi caraghioși 
să se ocupe de mine? Sunt îngrozită! 

— O să mă apăr spunând adevărul. O să spun că, după ceai 
aflat că vreau să divorțăm, ai avut o criză de gelozie și ai 
inventat o poveste. lar apoi o să le arăt - atât șefului tău, cât și 
șefului meu - că nu se pot bizui pe declaraţia ta, pentru că nu 
ești demnă de încredere. 

Gretchen s-a uitat la el, apoi a dat din cap. 

— Ţi-ai pierdut minţile, Roger. Îi cunosc bine pe oamenii ăștia. 
Angajaţii Casei Albe sunt prietenii mei. Fac parte din lumea lor. 
N-or să creadă pe cineva ca tine, angajatul unei agenţii pe care 
o urăsc, ci or să mă creadă pe mine, care le sunt prietenă. N-ai 
nicio șansă. 


— N-o să fie vorba de cuvântul meu împotriva cuvântului tău. 
Am înregistrări, scrisori, poze și tot felul de documente. Te pot 
distruge. 

In loc s-o sperie, această ameninţare explicită a înfuriat-o pe 
Gretchen și a dat la iveală disprețul pe care îl simţise tot timpul 
faţă de Ferris. 

— Roger, n-ai atâta tupeu cât să faci chestia asta! Eşti prea 
bine-crescut. Te cunosc. Nu ești în stare să calci pe cadavre. 

— Numai pune-mă la încercare! Ți-am acceptat toanele și ți- 
am satisfăcut pofta continuă de sex - am făcut cum ai vrut tu. 
Dar de data asta e altfel. Lupt pentru viața mea. Dacă nu 
renunţi, o să te distrug. Vorbesc serios. Așteaptă și-ai să vezi. 

Apoi i-a întors spatele și a plecat. Gretchen l-a strigat, apoi a 
început să înjure - îi spurca numele cu tot felul de obscenităţi 
scârboase. Vecinii au început să scoată capul pe hol, dar era 
prea târziu pentru Gretchen. Ușa liftului se închisese, iar Ferris 
se îndrepta spre ieșirea din bloc. 

e 

Ferris s-a dus la casa din munţi a mamei sale, unde, din 
precauţie, își ascunsese actele personale atunci când plecase în 
străinătate. Mama lui a încercat să-l liniștească, dându-și seama 
că ceva nu era în regulă, dar el era pe altă lume. Și-a strâns 
documentele și a început să le sorteze: acte, e-mailuri vechi 
salvate pe CD-uri, fotografii digitale pe care nu le imprimase 
niciodată pe hârtie, scrisori scrise de mână. S-a încuiat în fostul 
său dormitor și, aproape o zi întreagă, a revăzut acea arhivă a 
vieții lui cu Gretchen, hotărând ce anume avea să-i fie util 
pentru situaţia în care se afla. Din teancul mare de documente a 
ales doar câteva, apoi le-a examinat pe fiecare în parte. 

Făcuse nişte fraude în legătură cu împrumuturile 
guvernamentale pentru studiile universitare. Probabil că era cea 
mai bună armă a lui. Ferris o ajutase și îi trimisese un e-mail 
prin care îi confirma că totul se rezolvase. Și făcuse o fraudă 
babană pe vremea când era studentă la Facultatea de Drept, 
pretinzând că lucra la slujba ei fictivă mult mai multe ore decât 
era îndreptăţită. Se mândrise și cu acea ispravă într-un e-mail. 
Aceasta era problema lui Gretchen: avusese prea mare 
încredere în decenţa lui Ferris. În plus, minţise în legătură cu 
consumul de droguri atunci când fusese la interviul pentru 
postul de la Departamentul de Justiţie. Putea demonstra și asta, 


pentru că Gretchen îi ceruse sfatul într-un e-mail, înainte să-și 
depună dosarul pentru post. Ferris i-a răspuns pe un ton glumet, 
sugerându-i să spună adevărul, adică să spună că nu a luat 
niciodată droguri. Așa că Gretchen a minţit și, până la urmă, s-a 
descurcat, iar după aceea, când totul s-a încheiat, s-a simţit atât 
de ușurată și de recunoscătoare, încât i-a trimis un e-mail plin 
de însuflețire. FBl-ului avea să-i placă acest lucru. 

În sfârșit, era vorba și despre impozitele ei. În anul dinainte de 
căsătorie, când încă își plătea taxele separat, îi venise un 
impozit neobișnuit de mare. Era disperată să găsească un mijloc 
prin care să-și reducă cheltuielile, așa că a strâns toate 
chitanţele de la prânzuri și cine, pretinzând că erau pentru 
întrevederi de serviciu și pentru găzduirea musafirilor oficiali. A 
inclus chiar și chitanțele pe care le strânseseră în timpul unei 
călătorii pe care o făcuseră în insulele Virgine în vacanța de 
Crăciun din acel an. Ferris păstrase copiile acestor chitanţe. 
Gretchen se înșelase în privinţa lui: își pusese deoparte niște 
muniţie încă de la început. 

e 

Când a început să scotocească prin acte, mama lui și-a dat 
seama că îl frământa ceva și nu l-a deranjat decât după ce a 
terminat, când trecuse de miezul nopţii. După ce a isprăvit, 
mama lui i-a cerut să vină în bucătărie și i-a făcut o ceașcă de 
ceai. Era începutul lunii decembrie. Frunzele copacilor din valea 
Shenandoah căzuseră, iar vântul de iarnă făcea să zornăie 
ferestrele casei mari și goale. 

— A trecut pe aici un ofițer de la FBI. Cel puţin așa mi-a zis, că 
era de la FBI. Mi-a arătat un fel de insignă. 

— Da? Și ce voia? 

— Mi-a spus că voia să-ţi reînnoiască autorizaţia de 
securitate. Voia să știe dacă avem aici documente de familie: 
acte vechi, scrisori și alte lucruri de genul ăsta. Voia documente 
legate de familia tatălui tău. 

— Serios? Ciudat. l-ai dat ceva? 

— L-am lăsat să copieze câteva acte. N-am avut să-i arăt prea 
multe lucruri. L-am lăsat să scotocească prin casă cam o oră și 
jumătate. Au venit să se uite prin casă și când ai intrat în 
agenție. Și au făcut asta de multe ori pe vremea când trăia tatăl 
tău. Așa că nu mi s-a părut în neregulă. 

— Și a dat peste ceva care nu i-a plăcut? 


— Nu. Părea foarte mulţumit când a plecat. Mi-a spus că totul 
e în regulă și că n-am niciun motiv de îngrijorare. Autorizaţia de 
securitate urmează să-ţi fie reînnoită. 

Ferris a ridicat din umeri. Probabil că Hoffman îl trimisese pe 
responsabilul cu problemele de securitate atunci când Ferris 
fusese cooptat în Parcul Talmeș-balmeș. Oricum, nu avea nicio 
importanţă. Nu avea secrete, iar în momentul acela își făcea 
griji din pricina unor lucruri mult mai importante. l-a urat noapte 
bună mamei și a dormit câteva ore înainte să se întoarcă la 
Washington. 

e 

A făcut câte două copii ale tuturor documentelor și le-a pus în 
două dosare. Pe unul i l-a dat avocatului său, iar cu celălalt s-a 
dus la apartamentul lui Gretchen. Când a deschis ușa, Ferris a 
văzut că avea un aer abătut și cearcăne groase. Bănuia că nu 
dormise prea mult de când o vizitase ultima oară. Gretchen știa 
că Ferris avea suficiente mijloace pentru a-și atinge scopul, dar 
nu-și închipuise niciodată că le va folosi. 

Ferris i-a înșirat pe podea toate documentele. l-a explicat ce 
era fiecare dintre ele - pentru cazul în care uitase -, dar era 
limpede că ţinea minte totul. l-a spus că un duplicat al dosarului 
se afla deja la avocat, căruia îi ceruse să-l trimită la Biroul 
pentru Responsabilitate Profesională din cadrul Departamentului 
de Justiţie a doua zi, la ora zece, în afară de cazul în care ar fi 
fost anunţat să nu-l mai expedieze. Se aștepta ca Gretchen să 
se apere atunci când i-a prezentat dovezile - să pretindă că nu 
erau decât niște minciuni, sau să-l învinuiască de perfidie, 
pentru că păstrase atâţia ani toate acele documente. Se gândise 
și că avea să plângă, dar ea a rămas tăcută, dând din cap din 
când în când. Când Ferris a terminat, Gretchen s-a întors către 
el. 

— Te-am iubit. Dar după episodul ăsta, nu te mai iubesc. 
Pleacă. Trebuie să mă gândesc. 

Gretchen s-a dus în dormitor și a închis ușa, iar Ferris a strâns 
documentele și a plecat. 

A doua zi dimineaţă, Biroul Inspectorului General a fost sunat 
de avocatul lui Gretchen Ferris. Avocatul a spus că doamna 
Ferris descoperise informaţii suplimentare cu privire la soțul ei, 
că nu era pregătită să depună mărturie împotriva domnului 
Ferris și că își retrăgea declaraţia potrivit căreia, în calitate de 


angajat CIA, soțul ei ar fi încălcat vreo lege sau reglementare 
federală. Avocatul lui Gretchen l-a sunat apoi pe Sheehan și i-a 
povestit discuţia pe care o avusese cu Inspectorul General. l-a 
spus și că doamna Ferris îl însărcinase să-i transmită că accepta 
să divorțeze. 

Ferris nu s-a bucurat de victorie. Știa că înșelase încrederea 
lui Gretchen. Ea voise să-i pricinuiască rău, însă o făcuse din 
dragoste, în timp ce el încercase să-i facă rău numai ca să se 
apere, iar lucrul acesta împrăștiase vraja dintre ei. Din moment 
ce nu-l mai iubea, Gretchen nu mai avea niciun motiv să-i pese. 
Nu era genul de om care să lupte pentru cauze pierdute și avea 
să fie asediată de peţitori foarte curând. Gretchen știa că era un 
trofeu. Ferris mizase pe rezonabilitatea ei, dar nu se așteptase 
ca totul să se rezolve atât de repede. 

e 

— Întoarce-te la muncă, i-a spus Hoffman. 

L-a sunat pe Ferris de pe un telefon sigur și l-a anunțat că 
Biroul  Inspectorului General renunțase în mod oficial la 
anchetarea lui. l-a spus și că, în după-amiaza aceea, avea să-l 
aştepte un avion al agenției. Nu i-a spus încotro avea să se 
îndrepte, dar era limpede că nu avea să meargă la Amman. 

— Vreau să-l văd pe Harry Meeker. 

— Harry te aşteaptă într-o ladă frigorifică. Crede-mă, n-o să 
plece nicăieri. Și suntem aproape gata să-l aruncăm în peștera 
lui Suleiman, dar trebuie să ne mai ocupăm de câteva detalii. 
De-aia ţi-am făcut rost de un avion. Începutul operaţiunii este 
foarte aproape. Trebuie să facem ultimele retușuri frumos și cu 
grijă. 

Ferris a făcut o pauză. Era pregătit să plece, ba chiar 
nerăbdător. Dar în mintea lui stăruia o mică întrebare provocată 
de unul dintre multele mistere care învăluiau viaţa lui Hoffman. 

— Pot să te întreb ceva? 

— Bineînţeles. Întreabă-mă tot ce vrei, dar nu promit că o să- 
ţi răspund. 

— De ce ai avut nevoie de un avocat? Ce făcuseși atunci când 
ai apelat la ajutorul lui Sheehan? 

Hoffman i-a răspuns pe un ton plictisit, de parcă amintirea 
acelui episod l-ar fi epuizat. 

— Nu vrei să știi. 


— Ba vreau. Ai făcut ceva asemănător cu ce-am făcut eu, nu-i 
așa? 

— Hai să zicem că am depășit o limită, una marcată cu o line 
groasă și roșie. lar Sheehan i-a convins pe toţi că ar fi mai bine 
dacă s-ar preface că nu am depășit-o. 

— Despre ce limită e vorba? 

— Asta e chestia pe care nu vrei s-o știi. 

— Ed, nu mă lua cu chestii dintr-astea. Eu mă duc să mă ocup 
de treburile murdare, iar tu te joci cu mine. Ce limită ai depășit? 

Hoffman a oftat cu disperare. li era mai ușor să-i spună lui 
Ferris despre ce era vorba decât să i se împotrivească. 

— Am depășit limita care spune că n-ai voie să omori oameni. 
Nimănui nu îi place să recunoască, dar în branșa noastră facem 
ce trebuie făcut. lar eu am făcut ce trebuia făcut. A fost ceva 
asemănător cu ce ţi s-a întâmplat în Yemen cu prizonierul 
torturat, atâta doar că a fost vorba de mai mulţi oameni și de o 
perioadă mai lungă. Să nu mă mai întrebi niciodată. Și nu uita: 
vorbesc serios când spun că, atunci când desfășor o operaţiune, 
fac tot ce e necesar. 


e Capitolul 25 e 
ANKARA și INCIRLIK 


Două zile mai târziu, avionul Gulfstream de culoare albă în 
care se afla Ferris a aterizat la Ankara. Apoi Ferris a luat un taxi 
din faţa aeroportului dărăpănat și s-a dus la hotelul Hilton din 
Ankara, un zgârie-nori extrem de curat ridicat în mijlocul 
cartierului diplomatic. Era o zi aspră de decembrie. Vântul 
năvălea în oraș dinspre platoul Anatoliei, iar turcii mergeau în 
grabă pe trotuare, înfofoliţi cu pulovere și fulare, ghemuindu-se 
din pricina frigului. Din mașini, din clădiri și din gurile oamenilor 
ieșeau dâre cenușii de abur. Cu câteva decenii în urmă, Ankara 
ar fi dat impresia unui oraș cu sute de moschei, dar fără 
musulmani - atât de drastic aplicase armata reforma seculară. 
Dar între timp, Turcia își redescoperise islamismul și rareori 
vedeai în afara cartierelor cosmopolite câte o femeie care să nu 
poarte broboadă. 

După ce a închiriat o cameră la Hilton, Ferris l-a sunat pe 
Omar Sadiki, care se afla la Amman. l-a vorbit cu vocea de om 
de afaceri a lui Brad Scanlon, iar din tonul său se înţelegea că 
era vorba de ceva urgent. Apăruse o problemă serioasă. 
Inginerul-șef de la Unibank responsabil cu Orientul Mijlociu 
studiase planurile întocmite de Al Fajr pentru filiala din Abu 
Dhabi și făcuse observaţii pe marginea izolaţiei clădirii și a 
capacităţii ei de a reţine în mod eficient aerul condiţionat. Abu 
Dhabi avea o clima extremă - pe timpul verii, temperatura urca 
până la patruzeci și cinci de grade iar inginerul consultant nu 
era sigur că Al Fajr întocmise planurile în mod adecvat. Izolarea 
pe care o propusese biroul de arhitectură era bună pentru 
lordania, dar nu și pentru Emiratele Arabe. Era posibil să se 
piardă prea mult aer condiţionat prin pereţi, iar din această 
cauză costurile de întreţinere ale clădirii ar fi fost foarte ridicate. 

Sadiki a părut surprins. 

— Izolarea este bună, a insistat el. E cea pe care o folosim în 
Arabia Saudită. La Hafr Al-Batin e chiar mai cald și acolo n-au 
fost probleme din cauza izolaţiei. 


— Va trebui să-i explicaţi asta inginerului nostru responsabil 
de Orientul Mijlociu, care se află cu mine la Ankara. E turc. 
Trebuie să se întâlnească imediat cu dumneavoastră, altminteri 
va trebui să suspende temporar proiectul. 

— Și asta ce înseamnă? 

— Înseamnă că n-o să fiţi plătiţi. Îmi pare rău. Sunt la fel de 
dezamăgit ca și dumneavoastră. Dar nu o să vă ia mult timp - 
puteţi să veniţi până aici și să vă întoarceți în aceeași zi. 
Persoana care se ocupă de călătoriile angajaţilor noștri vă poate 
face rezervările și vă poate expedia biletul de avion la birou. 

Ferris se străduia să nu pară agitat, dar totul depindea de 
succesul acelui șiretlic. 

— Când vreţi să vin? 

Sadiki era mai degrabă curios decât neliniștit. Când venea 
vorba de proiecte arhitecturale, întotdeauna apăreau întârzieri 
neprevăzute. 

— Miercuri, adică poimâine. E singura zi în care inginerul-șef 
vă poate întâlni. Imi pare rău, dar trebuie să vă rog să veniţi - 
inginerul nu va vrea să stea de vorbă cu altcineva din partea 
biroului. 

— Așteptaţi, vă rog. 

Sadiki a întrerupt convorbirea și probabil că a stat de vorbă cu 
unul dintre superiori. Întreruperea a durat câteva minute. Ferris 
a început să-și facă griji că răspunsul va fi negativ. El și Azhar 
concepuseră și un plan de rezervă, dar nu era la fel de bun. 

Ferris a auzit niște pârâituri în receptor, apoi Sadiki s-a 
conectat la linia pe care aștepta americanul. 

— Rămâne cum am stabilit? 

— Călătoria va fi plătită de bancă? 

— Noi vom suporta toate costurile. Veţi călători la clasa 
business, iar după ce se va rezolva această problemă, vom 
urgenta virarea fondurilor. Ne pare foarte rău. 

— Atunci rămâne așa. Cu voia lui Dumnezeu, o să ajung acolo 
miercuri, pe douăzeci și unu decembrie. 

Ferris i-a spus cum să ajungă la locul de întâlnire, situat într-o 
clădire din vechiul cartier islamic al orașului. l-a spus că biletul 
de avion avea să fie expediat la biroul din Amman a doua zi 
dimineaţa. Sadiki l-a asigurat că înțelegea situaţia și că nu era 
nevoie să-și facă probleme. lordanianul era întotdeauna foarte 


flexibil. Deși lucrul acesta poate că ar fi trebuit să-i dea de 
gândit, Ferris nu și-a făcut deloc griji. 
e 

În după-amiaza aceleiaşi zile, Ferris a mers cu un elicopter al 
armatei americane la marea bază aeriană de la Incirlik, situată 
la vreo patru sute de kilometri vest de Ankara. Baza fusese unul 
dintre locurile unde staționaseră forțele aeriene ale americanilor 
înainte de izbucnirea războiului din Irak. La terminalul militar 
dărăpănat îl aștepta un ofițer al agenției, pe care Ferris îl știa de 
undeva, poate de la bufetul cu autoservire de la sediul central. 
Era un bărbat de vreo patruzeci și cinci de ani, cu început de 
chelie și adus de spate, care s-a recomandat ca făcând parte din 
centrul CIA de la Ankara. Departamentul pentru Orientul 
Apropiat îi ceruse să meargă acolo să dea o mână de ajutor în 
domeniul logisticii. L-a condus pe Ferris la platforma de care îi 
fusese prins bagajul cu ajutorul unor curele, apoi au urcat într- 
un blindat care îi aștepta și au mers aproape un kilometru, până 
au ajuns la o baracă pe care nu era scris nimic. 

lnăuntrul barăcii, Jim, ofiţerul de armată pe care Ferris îl 
întâlnise la Roma, stătea cu picioarele sprijinite de raniţă și citea 
un număr ferfeniţit al revistei People. Jim avea ochelarii de soare 
proptiţi pe frunte, cu toate că se întunecase, și purta o cămașă 
cu mânecile suflecate, deși afară se simţea frigul de la mijlocul 
lunii decembrie. Părea mai vânjos și mai pus la punct decât la 
Roma, de parcă și-ar fi petrecut cea mai mare parte din timpul 
care trecuse de atunci la sala de forţă. 

— Salut, străine! a spus Ferris. Ce-ai aflat? 

— Nu foarte multe, doar că tipii de la agenţie sunt foarte 
ciudaţi. 

— Asta așa e. Suntem Agenţia Centrală de Ciudăţenii. 

Ofiţerul de la Ankara nu se simţea în largul său. 

— Vă las singuri. Blindatul e afară. Mi s-a spus că o să aveţi 
nevoie de el. O să mă întorc mâine dimineaţă la ora șase și o să 
vă duc la popotă. Dacă n-o să fiţi aici, o să trebuiască s-o găsiţi 
singuri. Se închide la ora șapte și jumătate. 

S-a scuzat și i-a lăsat pe cei doi bărbaţi mai tineri decât el 
stând faţă în faţă în semiîntunericul din acel birou provizoriu. 
Ferris și-a pus jos bagajul și a căutat ceva de băut în micul 
frigider din fundul barăcii. 


— Ai adus bombita? a întrebat Ferris după ce a dat pe gât un 
bidon de apă minerală. 

— Bineînţeles, a spus Jim, făcând un semn cu capul spre un 
geamantan pe roţi, de mari dimensiuni, așezat într-un colţ. În el 
am suficient explozibil cât să ne arunc în aer de aici până la Tel 
Aviv. 

— Și ai făcut rost de o mașină? 

— Da, un Volkswagen Golf - același model care a fost folosit 
într-unul dintre atentatele de la Istanbul. Unul dintre oamenii 
mei a parcat mașina lângă cantonamentul ofițerilor, așa cum 
mi-aţi cerut. 

— Foarte bine. Carevasăzică distracţia poate să înceapă. 

Jim se scărpina în cap. Era limpede că-l frământa ceva. 

— Chiar o să folosim căcaturile astea? 

— Mda. Destul de mult. 

— Mișto. Dar cum? Pentru că avem foarte mult explozibil, 
credeţi-mă. 

Pentru ca Jim să nu se neliniștească și mai tare, Ferris i-a 
prezentat planul operaţiunii. A scos din servietă schițele pe care 
el și Azhar le întocmiseră și le-a întins pe masă. l-a descris 
colegului său din armată fiecare etapă a planului. l-a luat 
aproape o oră ca să-i prezinte fiecare piesă a întregului 
angrenaj. 

— Și n-o să fie rănit nimeni? a întrebat Jim după ce a terminat 
Ferris. 

Jim avea o reprezentare foarte vie a daunelor pe care avea să 
le provoace o cantitate atât de mare de explozibil. 

— Dacă acționăm așa cum trebuie, n-o să păţească nimeni 
nimic. Doar o să pară că mulți oamenii au fost răniţi. 

Ferris s-a uitat la ceas: era trecut de zece. 

— Avem la dispoziţie șase ore. 

— Să-i dăm bice! 

Ferris și-a dat seama că nu lucrase niciodată cu un militar 
care să nu spună la un moment dat: „Să-i dăm bice!” Foloseau 
această expresie când mergeau să bea la bar și înainte să se 
uite la un meci de fotbal american transmis la televizor; poate 
că așa le spuneau și nevestelor înainte să facă sex. 

— Fiecare cu biciul lui, a spus Ferris. Ce zici? 

Ferris și-a strâns echipamentul - lanterna, hărţile și aparatura 
de monitorizare care avea să le permită supravegherea zonei 


din jurul cantonamentului. Apoi a scos o pereche de ochelari cu 
infraroșii dintr-un compartiment al bagajului său. Jim a împins cu 
grijă geamantanul pe rotile spre ușa barăcii. Pe umăr ţinea un 
rucsac în care avea fitiluri, temporizatoare și echipament de 
comunicaţie. Au așezat bagajele în blindat cu multă grijă, apoi 
Ferris s-a urcat la volan. S-a uitat pe hartă preţ de câteva 
minute, să fie sigur că a identificat corect coordonatele. 

— Cantonamentul ofiţerilor se află la zece minute de aici. O să 
mergem cu farurile stinse, chiar dacă la ora asta n-ar trebui să 
mai fie nimeni în zonă. 

Ferris și-a reglat ochelarii cu infraroșii, până când aerul nopţii 
a căpătat o strălucire artificială. A băgat în viteză blindatul cu 
bot pătrat și a pornit pe macadamul cu hârtoape. Au virat de 
câteva ori, ghidându-se cu ajutorul hărţii, și au ajuns în 
apropierea unui punct de control unde se aflau militari 
americani. Era singura intrare într-un perimetru împrejmuit cu 
gard și sârmă ghimpată, care avea aproximativ suprafaţa unui 
teren de fotbal. Era cantonamentul ofițerilor, unde se aflau 
încartiruiți cei mai mulţi dintre piloții care decolau de la baza din 
Incirlik. Cantonamentul era destul de aproape de perimetrul 
bazei, astfel încât oamenii din orașele și satele învecinate să 
poată vedea dacă se întâmpla ceva rău, dar suficient de departe 
cât să nu poată fi supravegheată îndeaproape. 

Ferris s-a apropiat încet de linia zigzagată a barierelor de 
beton care protejau intrarea. A aprins farurile de trei ori, iar unul 
dintre soldaţi a răspuns prin două aprinderi ale lanternei. Când 
au ajuns la punctul de control, Ferris a scos capul pe fereastră și 
a spus o parolă. Cei doi soldaţi l-au salutat, apoi unul dintre ei a 
apăsat pe un buton, iar gardul mare de metal care bloca drumul 
s-a lăsat în jos. 

Ferris s-a îndreptat spre o clădire de lemn cu două etaje. Ca în 
fiecare seară, în parcare se aflau blindate și câteva vehicule 
civile. Perdelele erau trase, dar în cea mai mare parte a 
camerelor lumina încă era aprinsă. Era atât de multă lumină, 
încât nu mai era nevoie de ochelarii cu infraroșii. 

— Gata! a spus Ferris. Au plecat cu toţii în urmă cu două ore. 

— Dar de ce naibii sunt aprinse toate luminile? a întrebat Jim. 

Era limpede că prefera să acţioneze pe întuneric. 

— Pentru ca oamenii să creadă că americanii încă sunt aici. 

— Ah, exact! Am înțeles. 


— Unde e mașina? 

— În spate. Lângă containerul de gunoi. 

S-au îndreptat ușor spre colţul îndepărtat al clădirii, unde 
aștepta în întuneric un Volkswagen Golf roșu, cu numere de 
înmatriculare turcești. 

— Să ne apucăm de treabă! a spus Ferris. 

A pornit dispozitivul electronic de supraveghere care urma să- 
i avertizeze dacă ar fi detectat mișcări în perimetrul 
cantonamentului. Apoi au scos din blindat restul echipamentului 
și l-au dus lângă Volkswagen-ul roșu. 

— Ai mai pregătit vreo mașină capcană? a întrebat Ferris. 

— Nu, e prima oară. Așa că să spargem gheaţa! 

Jim a început să scoată cu grijă pachetele de explozibil din 
geamantanul pe rotile, dându-i-le lui Ferris, care le aranja în 
portbagajul mașinii. După ce au acoperit cu explozibil fundul 
portbagajului, Jim s-a oprit. 

— Cât de mult punem? 

— Pe tot. 

— Asta înseamnă că o să dărâmăm toată clădirea. 

— Numai dacă acționăm cum trebuie. 

Ferris a observat privirea îngrijorată din ochii ofițerului de 
armată. 

— Sunteţi sigur că la momentul exploziei n-o să fie în clădire 
niciunul dintre oamenii noștri? 

— Cei mai mulţi au plecat în permisie, dar turcii nu știu. lar cei 
care n-au plecat s-au retras temporar în cantonamentul 
soldaţilor, care se află în apropiere. Oricum, ăsta e planul, și 
trebuie să ai încredere în el. 

— Așa ne-au spus și în Irak. 

Ferris a zâmbit. 

— Nu te mai gândi. Dar ești sigur că ai făcut rost de 
explozibilul de care avem nevoie? E de același tip ca acela 
folosit de teroriști? 

— Ah, da! Când porcăria asta o să se termine, pirotehnicienii 
turci trimiși să investigheze cazul or să dea de urmele 
explozibilului și de rămășițele fitilurilor și ale temporizatorului, 
apoi n-or să stea mult pe gânduri până să spună că a fost mâna 
celor din Al Qaeda. E același explozibil care a fost folosit la 
Istanbul în atentatele din 2004. 

— Asta e un detaliu subtil, a spus Ferris. 


Au lucrat în tăcere. După ce au mutat tot explozibilul în 
portbagaj, Jim a început să pregătească fitilurile, detonatorul și 
temporizatorul. Ferris s-a îndreptat spre intrarea principală a 
clădirii. Ușa fusese lăsată deschisă. A coborât la subsol, unde se 
afla tabloul electric care controla iluminatul întregii clădiri. A 
montat un temporizator care, în următoarele șaptezeci și două 
de ore, avea să menţină un program fix al iluminatului: becurile 
urmau să rămână aprinse atunci când locuitorii fictivi ai clădirii 
ar fi trebuit să fie treji, și urmau să fie stinse când aceștia ar fi 
trebuit să doarmă. 

Ferris s-a întors în partea laterală a clădirii, unde Jim încă 
lucra, verificând fitilurile și temporizatorul, pentru ca totul să fie 
în regulă. Apoi, cu o precizie maximă, a adăugat ultimele fire. 

— La ce oră să fixez temporizatorul? a întrebat Jim, după ce a 
terminat. 

— Fixează-l pentru joi, la ora șapte dimineaţa. Și ai grijă să nu 
faci vreo prostie. 

— Noi, militarii, nu facem așa ceva - îi lăsăm pe ofițerii CIA să 
se ţină de prostii. 

A fixat temporizatorul așa cum îi spusese Ferris, apoi a închis 
portbagajul. Dacă s-ar fi întâmplat ca cineva să treacă pe lângă 
clădire în cele două zile care urmau, n-ar fi observat nimic în 
neregulă. Ferris a scos dispozitivul de supraveghere și a făcut o 
cercetare amănunţită a locului în care lucraseră, să se asigure 
că nu lăsaseră nimic în urmă. _ 

Jim zăbovea lângă Volkswagen. Nu-i venea să plece. Incă îl 
frământa ceva. 

— Aş vrea să vă întreb ceva. Ce se întâmplă dacă joi 
dimineaţă o să se afle vreun turc în preajma clădirii? Sau dacă 
un ofițer care locuiește aici se întoarce din permisie mai 
devreme, chiar înainte de Crăciun? Avem vreo santinelă care să 
supravegheze cantonamentul și să-i îndepărteze pe cei care s-ar 
afla aici la momentul nepotrivit? 

— N-avem nicio santinelă. Îmi pare rău. 

— Scuzaţi-mă că întreb, dar de ce nu avem? 

Ferris a făcut o pauză. Atunci când întocmiseră planul în 
Parcul Talmeș-balmeș, îi pusese lui Hoffman exact aceeași 
întrebare. Cum anume se va evita uciderea din greșeală a unor 
oameni nevinovaţi? „O să ne rugăm să nu se întâmple așa 
ceva!” primise răspuns. Când a insistat, Hoffman i-a reamintit că 


informaţiile trebuiau să fie cunoscute de cât mai puţini oameni 
cu putinţă. Privindu-l, Ferris înţelesese că șeful său era dispus să 
sacrifice vieţi omenești pentru ca planul să reușească. 

— E vorba de securitatea operaţiunii, i-a răspuns Ferris lui Jim. 
Nu putem risca să punem o santinelă, îmi pare rău, dar astea 
sunt ordinele. 

— S-a înțeles! 

Ofițerul de armată avea înfățișarea pe care o căpătau soldaţii 
atunci când își dădeau seama că era cazul să nu mai pună 
întrebări și să își vadă de treabă. 

Au încărcat restul echipamentului în blindat, apoi au trecut 
prin postul de control și s-au întors la baraca lor. Ferris i-a dat o 
bere lui Jim, apoi au băut amândoi, vorbind foarte puţin. După 
care s-au întins pe paturile de cazarmă să prindă câteva ore de 
somn. 

Așa cum promisese, ofițerul de recrutare de la Ankara a venit 
la ora șase dimineaţa. Jim deja începuse să înfulece mâncarea 
gata preparată, cu aspect respingător, pe care o avea în raniţă. 
Ferris i-a spus ofițerului CIA că nu avea să meargă la micul 
dejun, ci direct pe pistă, să găsească un elicopter care să-l ducă 
la Ankara. Când a plecat, Jim i-a dat lui Ferris un pumn în umăr 
suficient de tare cât să-l doară. 

— Crăciun fericit! i-a spus el. 

Zorii acelei zile de decembrie colorau partea dinspre răsărit a 
cerului în ocru-roșcat. Prin fereastra elicopterului Black Hawk, 
Ferris privea platoul denivelat al Anatoliei. Elicopterul aparţinea 
armatei turcești, așa că nu era nevoie să zboare atât de 
aproape de sol, dar pilotul voia mai multă adrenalină. Mergeau 
prin văile râurilor care brăzdau sudul Turciei, înclinându-se 
foarte repede când în stânga, când în dreapta, iar Ferris simţea 
forța gravitaţională în stomac. Treceau huruind pe lângă turme 
de oi îngrozite, care se împrăștiau în toate părţile sub vârtejul 
stârnit de rotoare. Zburau foarte aproape de câmpurile pustii, 
învolburând iarba înaltă ca într-un peisaj de Van Gogh. Pilotul 
voia să se distreze și înălța brusc elicopterul atunci când se 
apropiau de cablurile de înaltă tensiune sau trecea cu 
nesăbuinţă pe sub ele. Ştia că Ferris nu avea să facă o plângere; 
și chiar dacă ar fi făcut, nimeni de la bază nu s-ar fi sinchisit. 

În ziua aceea, Ferris a avut multă treabă la Ankara. S-a 
întâlnit cu Bulent Farhat, agentul turc care urma să joace rolul 
inginerului-șef de la Unibank. Cu multă vreme în urmă, Farhat 
locuise în Afganistan, dar când se întorsese, turcii reușiseră să-l 
lecuiască de pasiunile jihadiste și l-au eliberat cu condiţia să le 
furnizeze informaţii din grupurile salafiste de acasă, iar apoi, 
când le-a câștigat încrederea, l-au trimis să spioneze cercurile 
musulmane reunite în jurul moscheilor din Germania. CIA îl 
recrutase chiar în Germania și îl folosea ca agent propriu, deși 
încă figura în registrele serviciului secret turc. 

Ferris l-a dus pe Bulent în biroul unde urma să se întâlnească 
cu Omar Sadiki, pe o stradă comercială de lângă cea mai veche 
moschee a orașului. Era un birou modern, dar avea o înfățișare 
banală - după ce ar fi ieșit din el, cu greu și-ar fi putut aminti 
cineva cum arăta și i-ar fi fost și mai greu să se întoarcă. Ferris 
i-a dat agentului câteva cărţi de vizită de la Unibank și o 
servietă cu logoul companiei, apoi i-a prezentat planul. Bulent 
urma să-i pună întrebări lui Sadiki cu privire la capacitatea 
izolaţiei specificate de Al Fajr de a reţine aerul condiţionat și de 


a proteja împotriva căldurii. Urma să-i spună că izolaţia nu era 
suficient de compactă și să sugereze modificarea specificaţiilor 
tehnice ale proiectului. Dacă Sadiki ar fi refuzat, Bulent urma să- 
i spună că banca era dispusă să plătească pentru modificările 
cerute. În orice caz, în timpul discuţiei, trebuia să aibă grijă ca 
desenele și schiţele să treacă de la unul la altul. Aparatul de 
fotografiat și microfoanele din birou aveau să facă tot restul. 

După aceea, Ferris l-a sunat pe Ajit Singh, care se afla la 
Amman, să afle în ce stadiu se afla componenta virtuală a 
operaţiunii din douăzeci și doi decembrie. Singh i-a descris setul 
de șiretlicuri electronice pe care le pregătise. În ziua respectivă, 
avea să trimită mesaje enigmatice de pe adresa de e-mail pe 
care o făcuse pe numele lui Sadiki. Erau mesaje în care, cu 
ajutorul unui limbaj codificat, dădea de înțeles că se organizase 
o operaţiune împotriva unei ţinte americane. Pregătise și un 
comunicat prin care era asumată responsabilitatea pentru 
atacul de Crăciun și care, totodată, anunţa oficial un nou grup 
salafist; comunicatul avea să fie publicat pe un site jihadist 
autentic la câteva ore după ce se va fi răspândit știrea despre 
atentat. Concepuse câteva mesaje de felicitare care urmau să 
circule pe internet și avea mesaje pentru chatul islamic al site- 
ului mySunna.com și pentru alte site-uri jihadiste, în care erau 
explicate originile și concepţiile religioase ale grupului care 
pusese la cale atentatul. Mesajele aveau să explice că, în opinia 
noului grup, Al Qaeda începuse să-și piardă din vigoare - ataca 
ținte civile din Europa mai degrabă decât ţinte militare 
americane. Câteva mesaje chiar aveau să-i acuze pe liderii Al 
Qaeda că sunt plătiți de CIA. 

— Ești un geniu, i-a spus Ferris asistentului său. 

— Dacă e așa, atunci cum se face că nu reușesc să mi-o trag 
cu nicio tipă? 

— Când mă întorc, te scot eu în oraș. Îţi găsesc eu o fată. Ce 
zici? 

— Aş vrea două, te rog. 

Ferris a râs. S-a întrebat dacă asistentul său, care stătea 
conectat la atâtea reţele, era într-adevăr virgin. 

— Bine. Atunci două. 

e 

Sadiki a sosit în dimineața următoare. Ferris a trimis o maşină 

să-l aștepte la aeroport. lordanianul a fost reținut mult la 


punctul de control al pașapoartelor, ceea ce însemna că numele 
lui se afla pe listele cu persoane urmărite. Deghizat ca de obicei, 
Ferris îl aștepta pe Sadiki împreună cu Bulent. Întâlnirea a 
decurs conform planului. După o discuţie de o oră, au căzut de 
acord asupra modificărilor care trebuiau aduse izolaţiei. Bulent a 
insistat să ia prânzul cu Sadiki într-un restaurant din cartier, să 
sărbătorească înţelegerea la care ajunseseră. Ferris s-a scuzat, 
spunând că avea alte treburi, așa că ceilalţi doi s-au dus la un 
restaurant pe care îl frecventau politicienii și pamfletarii 
islamiști. Era un loc în care aveau să fie văzuţi atât de 
musulmani cucernici, cât și de forțele de securitate turce care îi 
urmăreau pe aceștia. După ce au luat prânzul, mașina l-a dus la 
aeroport pe Sadiki, care a reușit să prindă ultimul zbor spre 
casă. 
(J 

În dimineața următoare, joi, pe douăzeci și doi decembrie, o 
bombă de mare putere a explodat la baza aeriană de la Incirlik, 
situată în sudul Turciei. Explozia a putut fi văzută de la mulți 
kilometri distanţă, iar detunătura a făcut ca în jurul bazei să se 
adune repede o mulţime de oameni. Corespondenţii locali ai 
agenţiilor de presă au trimis informaţii la vreo treizeci de minute 
după producerea exploziei, iar filiala CNN din Turcia a transmis o 
înregistrare video realizată cu ajutorul unei camere cu obiectiv 
puternic, în care se vedea coloană groasă de fum înălțându-se 
dintre rămășițele clădirii. La două ore după atac, aceeași filială 
CNN cita surse turcești potrivit cărora ţinta era o cazarmă 
americană. 

Câteva ore mai târziu, Ferris l-a sunat pe Hoffman pe o linie 
telefonică sigură, să-i spună că totul mersese conform planului. 
li era teamă, așa cum îi era și lui Jim în noaptea în care 
amplasaseră bomba, ca nu cumva să se fi întâmplat ceva rău. 

— Totul a fost aproape perfect. 

— Adică? a întrebat Ferris. 

— Înseamnă că un soldat tâmpit s-a dus în cazarma ofiţerilor, 
pentru că auzise că erau acolo multe camere libere. A reușit să 
se strecoare pe lângă soldaţii care păzeau intrarea. Cadavrul lui 
a fost identificat în urmă cu treizeci de minute. 

— Dumnezeule! 


Ferris permisese ca accidentul să se întâmple. Fusese 
conștient că era posibil, dar nu făcuse nimic să-l preîntâmpine. 
Ce se întâmpla cu el? 

— Nu-ţi face griji. Individul a încălcat ordinele și a pătruns 
într-o zonă interzisă. Nu e nici vina ta, nici a mea. E vina lui. Așa 
că nu fi emotiv și nu pierde din vedere lucrurile care contează 
cu adevărat. Am făcut un pas important. Acceptă situaţia. 

Preţ de câteva clipe, Ferris nu a spus nimic. A așteptat ca 
vorbele lui Hoffman să-și facă efectul asupra lui. 

— Chiar nu-ţi pasă că a murit, nu-i așa? 

— Nu. Presupun că nu. Și nici ţie n-ar trebui să-ţi pese. 

Ferris nu a încercat să-i răspundă, ci doar și-a luat la 
revedere. 

e 

Militarii americani și cei turci au făcut tot ce au putut ca să 
mușamalizeze atacul și, întrucât era o bază militară, au reușit 
într-o oarecare măsură. Dar a doua zi dimineaţă, la ora zece, 
biroul prim-ministrului de la Ankara a organizat o conferinţă de 
presă pentru jurnaliștii turci și a anunţat că avusese loc o 
explozie de amploare la Incirlik. Explozia produsese victime, dar 
printre morți și răniţi nu se afla niciun cetăţean turc. Purtătorul 
de cuvânt al prim-ministrului le-a spus reporterilor prezenţi la 
conferință că explozia a avut loc în cantonamentul ofițerilor 
americani de lângă bază, în care locuiau mulți piloţi. Purtătorul 
de cuvânt a declarat că o mare parte a clădirii fusese distrusă și 
că americanii acordau îngrijiri răniților în propriul lor spital de 
campanie, unde de obicei erau îngrijiţi soldaţii evacuaţi de 
urgenţă din Irak. 

Americanii abia se trezeau când, la ora paisprezece - ora 
Ankarei -, respectiv ora șapte - ora Washington-ului -, 
Pentagonul a emis un comunicat în care se spunea că o mașină- 
capcană distrusese cazarma ofițerilor americani și că explozia 
nu produsese multe victime, deoarece mulţi dintre ofiţeri erau 
plecaţi în permisia de Crăciun. Pentagonul a refuzat să facă 
publică lista morţilor și răniților înainte ca familiile să fie 
înștiințate, iar în timpul discuţiei de după conferință, câtorva 
reporteri li s-a spus că era posibil ca lista nici să nu fie dată 
publicităţii, pentru că printre victime se numărau și persoane 
care se aflau la Incirlik cu misiuni secrete. Nu era o surpriză. 
Biroul de presă al Pentagonului știa că Incirlik servea drept bază 


pentru operațiunile secrete desfășurate în Irak - era o bază 
„secretă”, a cărei existenţă putea fi negată, dar despre care 
toata lumea știa totul. Fotografiile descriau foarte bine situaţia: 
ele înfățișau reporterilor daunele produse de explozie unui 
obiectiv simbolic - baza folosită chiar de piloţii care lansaseră 
bombe asupra Irakului. 

Atunci când pe site-ul islamist a apărut comunicatul prin care 
atentatul era revendicat, întreaga poveste a căpătat o amploare 
și mai mare. Comunicatul afirma că unele grupuri teroriste se 
vânduseră americanilor. Era prima oară când lumea auzea de 
Brigada Răzbunătoare Nasr al-Din Albani, grupul care își asuma 
responsabilitatea pentru atentat. Dar la sfârșitul zilei, analiștii 
de la Londra și Washington emiteau ipoteza că ar fi putut fi 
vorba de o ramură nouă și foarte puternică a grupării Al Qaeda. 
Omul al cărui nume și-l luase grupul terorist era un ceasornicar 
din Damasc care, înainte de moartea sa, survenită în 2000, 
devenise celebru pentru interpretările libere date spuselor lui 
Mahomed, cunoscute sub numele de „hadith”, interpretări care 
însemnaseră o provocare pentru ortodoxia stearpă a canonului 
oficial. Albani era considerat un sfânt al timpurilor moderne de 
către unii dintre susținătorii cei mai radicali ai salafismului, care 
voiau să îndepărteze coruperea moravurilor contemporane și să 
reinstaureze puritatea și comunitatea războinică din vremea 
Profetului. Albani avea adepţi în Siria, Arabia Saudită și lordania, 
iar sediul mișcării iniţiate de el se afla într-o moschee din Zarqa, 
oraș în care își găsiseră adăpost mulţi dintre adepţii săi după ce 
fugiseră din Siria. Deși nu le spuneau nimic reporterilor, analiștii 
serviciilor secrete știau că unul dintre membrii comunității 
musulmane de la acea moschee din Zarga era un arhitect 
iordanian misterios, care începuse să capete importanţă în 
cercurile jihadiste. 

Prin amabilitatea lui Ajit Singh, au apărut și alte informaţii 
fragmentare. Analiştii au observat asemănări între retorica 
salafistă, cea a comunicatului emis de Brigada Răzbunătoare 
Albani și cea a mesajelor jihadiste publicate pe internet în 
ultimele luni. De exemplu, o anumită frază în arabă apărea în 
mod frecvent: Nahnu rijal wa hum rijal, care însemna: „Noi 
suntem oameni, iar ei sunt tot oameni.” Pentru jihadiști, fraza 
însemna că interpretările tradiționale ale Coranului și ale 
hadithei nu erau mai valabile decât cele ale radicalilor salafiști. 


Tocmai aceasta era esenţa reinterpretării radicale propuse de 
Albani. Un articol din London Daily Telegraph cita analiști 
britanici care observaseră că o frază a lui Abdel-Rahim al- 
Tahhan - un șeic salafist - care apăruse pe mai multe site-uri, se 
regăsea și în comunicat: La khayra fi qur an bi-ghayri sunna, wa 
la khayra fi sunna bi-ghayri fahm salafna al-silah. Era o frază 
care echivala cu o declaraţie de independenţă faţă de Sunna, 
tradiția musulmanilor sunniţi: „Coranul nu este de niciun folos 
fără Sunna, iar Sunna nu este de niciun folos fără dreapta 
înţelegere salafistă a ei.” Ziarul The Telegraph avertiza că 
aceștia erau noii criminali, mai periculoși chiar și decât cei care 
detonaseră mașinile-capcană de la Frankfurt și Milano. 

Abia după douăzeci și patru de ore au fost publicate primele 
informaţii care transpiraseră dinspre echipa însărcinată cu 
expertiza pirotehnică a locului exploziei. Descoperirile echipei 
alcătuite din turci și membri ai FBI au fost publicate pe prima 
pagină a ziarelor din întreaga lume. Nu era niciun dubiu că 
atentatul de la Incirlik avea legătură cu reţeaua Al Qaeda. 
Tehnicienii descoperiseră că explozibilul și detonatorul folosite 
în atacul de la cantonament erau identice cu cele folosite într-un 
atentat anterior organizat de Al Qaeda la Istanbul. 

Nicio operaţiune adevărată nu era perfectă, dar pe măsură ce 
Ferris urmărea jocul de umbre al evenimentelor fictive, își dădea 
seama că falsitatea era perfectibilă în mult mai mare măsură 
decât viaţa reală. Și-a adus aminte de ceva din experienţa lui de 
jurnalist de la începutul anilor '90. Era vorba de o remarcă 
făcută de Janet Malcom, un critic literar sarcastic; ea spusese că 
nu există decât un singur tip de naraţiune în care acurateţea a 
ceea ce este descris pe o pagină tipărită nu poate fi pusă la 
îndoială, anume ficţiunea. Se putea spune același lucru și 
despre atacul de la Incirlik. Adevărul pe care lumea l-a înţeles 
atunci era că un grup nou de atentatori furioși îi putea ataca pe 
americani chiar în propriile lor baze. Era un șoc, mai ales pentru 
atentatorii adevărați. 

e 

Ferris a primit un e-mail de la Gretchen. Mai întâi, când a 
văzut expeditorul, și-a făcut griji, dar apoi și-a dat seama că, 
într-un sens, mesajul era liniștitor. Titlul mesajului era: „Ai dat-o 
în bară!” Mesajul însuși cuprindea textul unui articol care 
apăruse în dimineaţa aceea la rubrica de mondenităţi din The 


Washington Post. Potrivit articolului, o avocată de la 
Departamentul de Justiţie care urma să divorţeze în curând 
fusese văzută în timpul vacanței la braţul unui consilier de la 
Casa Albă, care era unul dintre cei mai atrăgători burlaci ai 
orașului. Ferris a zâmbit în semn de apreciere: Gretchen era o 
forță a naturii. Când văzuse că drumul ales era blocat, 
schimbase direcția și o luase pe altă cale. Darul ei natural 
consta tocmai în faptul că nu-și complica viaţa cu introspecţia. 
Hotărâse ce lucru își dorea, apoi a ieșit în lume și a făcut rost de 
el. Viitorul îi era deschis și lui Ferris. Avea să se întoarcă la 
Amman, ca să fie alături de femeia pe care o iubea. Dar era o 
problemă: la mijlocul relaţiei sale cu Alice Melville se afla o 
minciună. 


e Capitolul 27 œ 
AMMAN 


În ziua în care Ferris s-a întors de la Ankara, Hani Salaam i-a 
cerut să-i facă o vizită. Hani nu i-a spus la telefon decât că era o 
chestiune urgentă, care avea legătură cu atentatul de la Incirlik. 
Presa era din ce în ce mai interesată de atacul asupra 
cantonamentului, iar Ferris se temea că Hani ar fi putut face 
ceva care să destrame plasa țesută de el cu atât de mult efort. 

Când Ferris a ajuns la sediul central al DGI, a observat că în 
holul de la intrare fusese instalat un nou portret al regelui. În 
locul tabloului vechi, care îl înfățișa pe rege într-o postură 
relaxată, stând într-o cămașă cu mâneci scurte alături de soția 
și copiii săi și având un aer atât de lipsit de griji, încât ai fi zis că 
se aflau cu toţii într-o staţiune turistică, fusese pus unul nou, 
care îl înfățișa pe rege în uniforma Forțelor Speciale, privind în 
depărtare, spre locul în care stăteau la pândă dușmanii. Ferris s- 
a gândit că era un semn al vremurilor în care trăiau. Discuţiile 
frivole despre reformă și înnoire se terminaseră: liderii lumii 
arabe se aflau în cușca leilor. 

Hani era la fel de elegant ca de obicei și părea că nu se lăsa 
afectat de bătăliile care se dădeau în jurul său. Era îmbrăcat cu 
o cămașă azurie cu nasturii de sus descheiaţi și cu butoni de 
aur. Costumul îi stătea atât de bine, încât cu siguranţă fusese 
făcut la comandă: pantalonii îi atârnau elegant deasupra 
vârfurilor pantofilor, iar haina era ușor cambrată. Purta la rever 
o mică insignă în forma unui baston de zahăr candel care se 
agaţă în pomul de Crăciun. Ferris nu-și putea da seama dacă era 
un semn de respect față de musafirul său american sau faţă de 
angajații creștini din DGI. 

— Crăciun fericit! i-a spus Hani. 

Apoi l-a luat de mână și a rămas așa cât timp s-a gândit la ce 
urma să-i spună lui Ferris. 

— Desigur, presupunând că ești creștin. Nu știu dacă ţi-am 
spus, dar mi se pare că voi, americanii, sunteţi foarte credincioși 
de la o vreme încoace. La voi e mai rău decât în Arabia Saudită. 


Și totuși, Crăciunul este pentru toată lumea, nu-i așa? În 
lordania chiar și musulmanii împodobesc brazi de Crăciun. 

— Nu sunt credincios, a răspuns Ferris. Imi place să cânt 
imnurile religioase, dar am încetat să mai merg la biserică în 
urmă cu mulţi ani, când n-am mai fost în stare să spun crezul. 
Mi se părea că eram făţarnic, aveam impresia că eram ca un 
musulman care bea. Dar vă mulţumesc pentru întrebare. 

— Și ce mai face doamna Ferris? A 

Hani nu-l întrebase niciodată despre Gretchen. Intrebarea lui 
nu putea fi întâmplătoare. 

— Urmează să divorțăm. Actele ar trebui să fie gata peste 
câteva săptămâni. 

— Da, am auzit câte ceva. Sper că totul este în ordine. 

— Nu-i nicio problemă. Totul e în regulă. 

lordanianul își dădea aere - voia ca Ferris să-și dea seama că 
era la curent cu viaţa lui privată. Probabil că Hani auzise și de 
ancheta începută de Biroul Inspectorului General, dar a ales să 
fie discret cu privire la episod. 

Ferris nu avea chef de conversaţie. Se simţea obosit din 
pricina activităţii sale intense din Turcia și încă era mâhnit de 
conversaţia pe care o avusese cu Hoffman. 

— Mi-aţi spus la telefon că vreţi să discutăm despre ceva 
important. Sunt numai ochi și urechi, ca să zic așa. 

— Da, dragul meu, urma să ajung și la asta. Cred că vă putem 
ajuta în legătură cu atentatul îngrozitor de la Incirlik. Pentru că 
tot veni vorba, să știi că sunt alături de voi. 

A scos o fotografie din dosarul pe care îl avea pe birou și i-a 
arătat-o lui Ferris. Fotografia îl înfățișa pe Omar Sadiki, îmbrăcat 
în costum. Avea aceeași barbă îngrijită și aceiași ochi prudenti și 
cucernici. Era o fotografie de pașaport mărită. 

Ferris s-a uitat la poză, străduindu-se să nu i se miște niciun 
mușchi de pe față. Se temuse de momentul în care Hani avea să 
înceapă să se intereseze de Sadiki. Hoffman îi recomandase lui 
Ferris să nege că ar avea vreo legătură cu arhitectul. 

— Cine e? a întrebat Ferris, privind fotografia cu indiferență. 

— ÎI cheamă Omar Sadiki și e arhitect. Lucrează la o firmă din 
Amman care se ocupă cu proiectarea unor moschei în Arabia 
Saudită. Firma lucrează și pentru instituţiile caritabile care 
finanţează școlile teologice islamice. lar Sadiki activează și în 


comunitatea musulmană din jurul unei moschei din Zarga pe 
care o urmărim de multă vreme. Știm foarte multe despre el. 

Hani a făcut o pauză și s-a uitat cu atenţie la chipul 
musafirului său, de parcă ar fi vrut să verifice un anumit lucru. 
Ferris tăcea. Își simţea fiecare respiraţie. Aștepta ca Hani să 
continue, dar și iordanianul tăcea, vrând ca Ferris să-i pună 
întrebări. 

— Are vreo legătură cu atentatul de la Incirlik? s-a hazardat 
Ferris să-l întrebe. 

— Așa bânuim. Dovezile nu sunt foarte concludente, dar ne 
îndreptăţesc să credem că e implicat. A luat avionul de la 
Amman la Ankara în ziua dinaintea atentatului. Pretextul acestei 
călătorii a fost o întâlnire de afaceri, dar am vorbit cu turcii și 
ne-au spus că, în ziua aceea, acest domn Sadiki s-a întâlnit cu 
un turc care a stat o vreme în Afganistan. Omar al nostru a stat 
în Turcia doar câteva ore - timp suficient cât să se ocupe de 
planificarea unei operaţiuni, presupunând că ăsta a fost motivul 
călătoriei lui. Apoi s-a întors la Amman. 

Ferris a tăcut câteva clipe și s-a gândit la ce avea să-i spună 
lui Hani. Dacă nu era atent, munca lor de câteva luni avea să se 
ducă pe apa sâmbetei. 

— Sunt informaţii preţioase. Ce aveţi de gând să faceţi cu ele? 

lordanianul s-a uitat curios la el, apoi a luat o țigară din 
pachetul de pe birou și a aprins-o. A ţinut fumul în plămâni 
multă vreme și abia apoi i-a dat drumul. 

— Tocmai ăsta e motivul pentru care te-am chemat, Roger. 
Am vrea să-l supraveghezi pe acest domn Sadiki, să afli cu cine 
vorbește. Arhitectul e cea mai bună pistă pe care am 
descoperit-o în ultima vreme. Deocamdată, nu am de gând să-l 
arestez. Și sper ca nici tu să nu încerci să faci vreun lucru ieșit 
din comun. Cred că ar fi o greșeală. 

Ferris s-a îndepărtat de Hani și s-a apropiat de canapea. 
Încerca să-i ascundă lui Hani că se simţea ușurat. Dacă 
iordanienii l-ar fi arestat pe Sadiki, consecințele ar fi fot 
dezastruoase. Arhitectul ar fi îngăimat că nu avea nicio legătură 
cu atentatul de la Incirlik. După câteva ore chinuitoare, avea să 
fie limpede că spunea adevărul, iar stratagema pusă la cale de 
el și Hoffman ar fi ieșit la iveală. Ferris s-a întors către Hani, care 
încă trăgea pe îndelete din ţigară. 


— Cred că aveţi dreptate. Mai bine nu-l arestaţi. Lăsaţi-l în 
pace. 

Hani a mijit foarte mult ochii. 

— Da, așteaptă și vezi ce se întâmplă - ăsta e întotdeauna cel 
mai bun mod de a acţiona. Eram sigur că nu m-am înșelat în 
privinţa ta, dar vreau să-mi promiţi că o să stai departe de el. 
Nu vreau să daţi buzna în casa lui în toiul nopţii. Să știi că o să 
fiu cu ochi-n patru. Poţi să-mi dai cuvântul tău că n-o să se 
întâmple așa ceva? 

— Da, bineînţeles! N-o să ne apropiem de el. Și nici voi. O să-l 
urmărim cu toţii și o să așteptăm. Nu-i așa? 

Hani a încuviinţat din cap și a zâmbit ușor. 

— Ar trebui să-l suni pe domnul Ed Hoffman. Cred că ar fi 
interesat să afle ce ţi-am spus. 

— O să-i spun imediat ce ajung la ambasadă. O să fie foarte 
încântat. E o mare reușită. Nimeni în afară de dumneavoastră 
nu ar fi putut să descopere lucrurile astea. Vă suntem 
recunoscători. 

Hani și-a stins ţigara. Încă avea o privire curioasă, sau poate 
că lui Ferris doar i se părea. 

— Suntem aliaţi. Cum am putea să nu ne ajutăm între noi? 

Și-au dat mâna, apoi Ferris l-a întrebat dacă avea nevoie de 
sprijin logistic pentru supravegherea lui Sadiki - era un domeniu 
în care americanii aveau întotdeauna ceva de oferit. Dar 
directorul DGI a spus că avea să se descurce câtă vreme Sadiki 
nu părăsea teritoriul lordaniei. Ferris l-a întrebat dacă voia să 
furnizeze informaţiile pe care le obținuse turcilor sau altor 
servicii secrete prietene, iar iordanianul a afișat iarăși un 
zâmbet discret. 

— Deocamdată nu. O să fie micul nostru secret. 

(J 

Patruzeci și cinci de minute mai târziu, i-a povestit șefului său 
conversaţia cu Hani, iar Hoffman a început iarăși să-și facă griji. 
Șeful lui Ferris spunea întruna „Căcat!”, de parcă ar fi știut că 
avea să primească vești proaste. Când a terminat de povestit și 
i-a spus că Hani îi promisese că avea să-l lase în pace pe Sadiki, 
Hoffman a răsuflat ușurat: „Slavă Domnului!” Ferris și-a dat 
seama cât de teamă îi fusese șefului său că operaţiunea s-ar fi 
putut duce de râpă. 

— Crezi că știe? a întrebat Hoffman. 


— Ce să știe? 

— Crezi că și-a dat seama că îi jucăm o festă lui Sadiki? 

— E posibil. Hani e deștept. Dar nu cred că s-a prins. Sunt 
destule informaţii care arată că Sadiki e implicat în atentat: cu 
cât va scormoni mai adânc, cu atât va descoperi mai multe 
dintre informaţiile pe care le-am răspândit. 

— Povestea e credibilă, asta e sigur. lar Hani nu e un geniu, 
după cum îţi tot spun. Cred că totul e în regulă. Vrei să vin să 
stau de vorbă cu el? 

— Numai dacă vrei să-l implici și pe el în operaţiune. Dacă ai 
veni aici, ar intra la bănuieli. Ar crede că iarăși vrei să-l tragi pe 
sfoară. 

— Exact asta fac. 

— Așa-i, dar să avem grijă să nu bată la ochi. 

— Crăciun fericit! a spus Hoffman. 

Într-adevăr, era Ajunul Crăciunului. 

e 

Ferris s-a dus la Alice în noaptea aceea. Avea o căciulă de 
Moș Crăciun roșie, pe care și-o pusese pe-o parte, și se dăduse 
cu ruj pe obraji, ceea ce o făcea să semene cu o femeie care ar 
fi putut apărea în reclamele de Crăciun pentru scotch sau pentru 
mașinile de curățat zăpada. Ferris fusese plecat câteva 
săptămâni și se temea că ea ar fi putut pleca la Boston, ca să-și 
petreacă zilele de Crăciun alături de mama sa. Dar a apărut în 
ușă, mai frumoasă decât orice plăsmuire. 

Când l-a văzut, și-a pus braţele în jurul gâtului său, s-a ridicat 
pe vârfuri ca să-l sărute, apoi l-a strâns în braţe cu putere. Ferris 
îi simţea mâinile pe coastele lui proeminente. 

— Ce s-a întâmplat? Te-ai lăsat de mâncat? Pari cu cinci 
kilograme mai slab. 

— Am fost ocupat și a trebuit să sar peste multe mese. 

— Ai ajuns numai piele și os. Dar tot a mai rămas ceva pentru 
la noapte, a spus ea, afișând un zâmbet șiret. 

L-a condus pe scări până la grădina secretă a apartamentului. 
Avea un pom de Crăciun în sufragerie - era un cedru înclinat, 
care supraviețuise cu greu drumului pe care îl făcuse din Liban 
până la Amman, dar strălucea de la atâtea becuri, globuleţe și 
beteală. Cum reușise să facă rost de ele la Amman? Pusese un 
CD cu colinde cântate de corul de la King's College, iar sub pom 
erau rânduite șase cadouri împachetate în ambalaj strălucitor. 


Ferris reușise cu greu să-și facă timp ca să meargă la 
cumpărături în după-amiaza aceea. A scos cadourile din pungă 
și le-a înșirat pe jos. 

Alice s-a dus în bucătărie și s-a întors cu două pahare de vin. 
Au băut cât să se pilească puţin, iar după aceea, Alice a început 
să-și plimbe un deget pe cusătura pantalonilor lui, apoi pe 
fermoar. 

— Nu încă, a spus Ferris. Încă nu m-a cuprins spiritul 
Crăciunului. 

Într-adevăr, încă nu era pregătit pentru intimitate. Avea să-i 
spună multe lucruri care se întâmplaseră de la plecarea lui 
subită din Amman. O sunase de câteva ori, dar nu voise să-i 
spună multe lucruri - era sigur că Hani deja urmărea 
convorbirile ei telefonice -, așa că îi vorbise de fiecare dată 
repede și fără să-i dea detalii. „Nu pot să vorbesc acum. O să-ți 
explic mai încolo.” lar ea înțelegea. Ajunsese să cunoască atât 
de bine stilul lui de viaţă, încât își dăduse seama că avea 
secrete și că uneori trebuia să-l lase în pace și să aștepte până 
când avea să-i poată vorbi pe îndelete. 

Așa că Ferris i-a povestit ce se întâmplase - nu tot, desigur, și 
nici măcar o felie întreagă din vreuna dintre întâmplările prin 
care trecuse, ci doar fărâme. l-a explicat că se dusese la 
Washington pentru că fusese supus unei anchete. Când îi 
spusese soţiei lui că voia să divorţeze, ea îl ameninţase că avea 
să se răzbune. Ei bine, soţia lui se răzbunase scoțând la iveală 
niște fapte necurate care se petrecuseră pe vremea când el se 
afla într-o misiune la Ambasada Statelor Unite din Yemen. 
Fusese nevoit s-o convingă să bată în retragere și să nu-i mai 
facă probleme, iar în cele din urmă soţia lui acceptase să 
divorţeze. 

— Cu ce o aveai la mână? 

— Cu niște chestii necurate. Nu contează. Era vorba mai ales 
de nereguli financiare. In orice caz, am reușit să pun capăt 
poveștii. 

— Cum? 

Alice insista să afle. 

— Am convins-o că ar fi neînțelept să continue. 

— Miroase a șantaj. 

— Cam așa a fost. Să zicem că soţia mea - mă rog, fosta mea 
soţie - avea multe puncte vulnerabile. Era conștientă că știu ce 


matrapazlâcuri făcuse, dar cred că nu se aștepta să mă folosesc 
de chestiile astea. Credea că aș fi prea elegant pentru așa ceva. 

— Deci chiar ai șantajat-o! E niţel înspăimântător, nu crezi? 

— N-am avut de ales. Și chestia asta n-ar trebui să te 
înspăimânte. Tu ești la fel de nepătată ca zăpada de la Polul 
Nord. 

Alice a mai umplut o dată paharele, iar corul înregistrat pe CD 
cânta Cele douăsprezece zile ale Crăciunului. 

— Unde ai fost după ce ai plecat de la Washington? Sunt 
sigură că nu la Polul Nord. 

— Am fost în Turcia. 

— Dumnezeule! Sper că n-ai fost acolo în ziua în care a avut 
loc atentatul ăla îngrozitor. Încă nu s-a dat publicităţii numărul 
americanilor omorâţi de explozie. Probabil că au murit mulţi și 
tocmai de-aia încercă să mușamalizeze totul. 

Ferris a tresărit ușor - își dădea seama de succesul operaţiunii 
pe care o puseseră la cale. Reușise s-o înșele și pe iubita lui. 

— Am fost la Ankara. Atentatul s-a produs la o bază din sudul 
Turciei. N-am fost în zona aia. Mi-am făcut treaba la Ankara, 
apoi m-am întors la Amman. La iubita mea. 

Ferris a mai băut puţin vin, dar i s-a părut că nu avea gust 
bun. 

— Tu ce-ai mai făcut? Ce s-a întâmplat pe-aici câtă vreme am 
fost plecat? La serviciu a mers totul bine? 

— Destul de bine. Copiii palestinieni au plecat în vacanţa de 
iarnă - nu au voie să spună: „vacanţa de Crăciun”. Unii dintre ei 
au venit pe la biroul meu. Și am primit o donaţie de la Fundaţia 
Malcolm Kerr care ne va ajuta să plătim computerele pentru 
școală. Angajaţii binevoitori de la firma Cisco Systems ne-au 
spus că urmează să pună internet de mare viteză la toate 
școlile. A fost foarte frumos din partea lor. S-au gândit probabil 
că treaba asta o să dea bine în felicitările oficiale pe care le-au 
trimis cu ocazia Crăciunului. Singura chestie nasoală e că am 
pierdut câţiva dintre voluntarii iordanieni. 

— Serios? Pe cine? 

Corpul lui Ferris a reacţionat de parcă ar fi fost apăsat un 
întrerupător. 

— E vorba de oamenii din grupul care ţie nu-ţi place deloc - 
Ikhwan Ihsan. Arhitectul despre care ţi-am vorbit a trecut pe la 
noi ieri și ne-a dat un cec. A spus că era ultima lor donaţie. lar 


astăzi a venit un angajat al serviciilor secrete care ne-a spus că 
îi pare rău, dar că nu mai avem voie să lucrăm cu Frăția. Ne-a 
spus că noile reguli pentru grupările musulmane nu ne mai 
permiteau să colaborăm cu ei. Pentru noi, chestia asta e nasoală 
- chiar avem nevoie de bani. 

— Ai vorbit cu agentul de la serviciile secrete? 

— Bineînţeles, prostuțule. Suntem în Iordania. Toată lumea 
vorbește cu agenţii serviciilor secrete. 

Ferris s-a simţit cuprins de un sentiment pervers de ușurare. 
Și-ar fi dorit ca iordanienii să nu ia măsuri aspre faţă de prietenii 
lui Sadiki într-un mod atât de evident, dar era bucuros că Alice 
nu avea să mai aibă de-a face cu oamenii din Frăţie. Altminteri, 
situaţia ar fi fost nasoală: oamenii ar fi putut intra la bănuieli 
dacă și-ar fi dat seama că Alice îl cunoștea atât pe Sadiki, cât și 
pe Ferris. Ar fi putut face anumite legături. 

— Poate că e mai bine așa. Grupările astea musulmane o pot 
lua razna. 

— Dar nu și oamenii din Ikhwan Ihsan. Sunt foarte amabili. 
Sadiki chiar mi-a dat câteva idei de proiecte. 

Ferris vorbea cu grijă. 

— E un om periculos. Altminteri, agenţii DGI n-ar fi venit să 
stea de vorbă cu tine. O să găsești alţi donatori. E plină balta de 
pește. 

Alice s-a îndepărtat de pieptul lui cald și s-a așezat în capul 
oaselor pe canapea. 

— Ce îmi ascunzi, Roger? Nu mă minţi. Crezi că-s fraieră? Ori 
de câte ori auzi de omul ăsta, te trec fiori. 

— Nu mă întreba. Ştii bine că nu-ți pot răspunde la anumite 
întrebări. Uită că ţi-am cerut să-mi dai detalii despre Sadiki. Uită 
tot. 

— Spune-mi, Roger. Dacă mă iubești, o să-mi spui. 

Ferris a simţit că-l cuprinde un fel de ameţeală. Voia să treacă 
dincolo de zidul tuturor minciunilor pe care i le spusese și să se 
lase în voia confesiunii eliberatoare. Dar știa că nu putea, așa că 
a revenit la minciunile care aveau s-o protejeze. 

— Îmi pare rău, dar sunt unele lucruri despre care nu putem 
vorbi, pentru că ar fi periculos. 

— Ce vrei să spui? Poate adevărul să fie periculos? Minciunile 
sunt periculoase. 


Ferris a cuprins-o cu brațul. La început, Alice s-a împotrivit, 
dar Ferris a încercat încă o dată, iar ea i-a dat voie să-și așeze 
brațul pe umărul ei. Ferris a strâns-o ușor, până când trupul ei s- 
a relaxat. Alice a renunţat la a-i mai pune întrebări sau, cel 
puţin, la speranţa că avea să primească răspunsuri. 

— Ține-te departe de războiul ăsta, Alice. Te rog. Deja a 
distrus multe vieţi. E un război care n-o să aducă nimic bun 
decât atunci când o să se sfârșească. 

Alice s-a dus la baie, iar când s-a întors, era mai tăcută și mai 
precaută. Ceva se schimbase. Ferris și-a dat seama, dar nu 
putea face nimic. În noaptea aceea, și-au deschis cadourile sub 
pomul de Crăciun. Alice îi cumpărase un burnuz brodat cu aur, 
care era atât de frumos, încât ai fi zis că fusese croit pentru un 
prinţ, și un fes roșu asemenea celor pe care le purtau pașalele 
otomane. Și Ferris îi cumpărase îmbrăcăminte: o rochie marca 
Ferragamo, pe care o găsise într-un magazin de la parterul 
hotelului Four Seasons. A lăsat la sfârșit cadoul cel mai 
important. Era un inel de logodnă cu diamant așezat într-o 
cutiuţă. 

Când Alice a deschis cutiuţa și a văzut ce era înăuntru, a 
început să plângă. A ieșit din cameră câteva clipe să își revină. 
Când s-a întors, l-a sărutat pe Ferris și i-a spus că-l iubește. Apoi 
a pus inelul în cutiuţă și i l-a dat înapoi. 

— Roger, nu-l pot primi acum. Nu înainte să știu cine ești. 

A doua zi după Crăciun, Ferris a fost chemat iarăși la sediul 
central al agenţiei. Ziua de Crăciun pe care o petrecuse alături 
de Alice fusese presărată cu tăceri lungi și fraze care începeau, 
dar nu se încheiau. Ce-i spune un bărbat unei femei care i-a 
refuzat cererea în căsătorie? Ce-i spune o femeie unui bărbat 
despre care știe că o minte? Cum ar fi putut Ferris să-i dea de 
înţeles că, dacă i-ar fi răspuns la întrebări, situaţia s-ar fi 
înrăutățit și mai mult. „De dragul bunătăţii, refuz să fiu bun”, a 
scris cândva Bertolt Brecht. De dragul adevărului, Ferris refuza 
să vorbească. Alice a încercat să-și ia un aer sărbătoresc, 
pregătind la cuptor un curcan pe care reușise să-l cumpere 
dintr-o piaţă din Amman. A ţinut pe cap căciula roșie de Moș 
Crăciun până în momentul în care Ferris a rugat-o să și-o dea 
jos. Apoi Hoffman l-a sunat pe telefonul mobil - lucru pe care nu- 
| făcea niciodată - și i-a spus să se întoarcă acasă cât mai 
repede cu putință. Pentru Ferris, plecarea era o adevărată 
ușurare. Voia să creadă că, dacă n-ar mai fi stat în preajma ei, 
Alice avea să fie mai în siguranţă. 

La Washington ningea abundent. Mașinile derapau pe 
bulevardul George Washington și era gheaţă chiar și la intrarea 
în sediul CIA. Ferris a înaintat derapând până în parcarea situată 
la nord de sediul central (pe care administratorii agenţiei, 
folosindu-se de codul lor hazliu de culori, o botezaseră cu 
numele de „Parcarea Verde”), și-a lăsat acolo mașina închiriată, 
apoi a coborât în bârlogul căptușit cu tehnică de vârf al lui 
Hoffman. Deja i se dăduse un card cu datele lui biometrice. 
Mulțumită lui, putea să treacă prin uși secrete și să coboare cu 
lifturi oficial care nu existau până la Parcul Talmeș-balmeș. 
Hoffman era mai agitat ca de obicei - era roșu la faţă, iar Ferris 
a crezut iniţial că șeful lui băuse prea mult de Crăciun, dar de 
fapt Hoffman se îmbujorase din altă pricină. 

— Ho, ho, ho! Crăciun Fericit, a spus Hoffman. 


— Foarte amuzant! a răspuns Ferris, care era epuizat de 
zborul lung până la Washington. Ar fi bine să fie vorba de ceva 
interesant. 

— Interesant? Te cred și eu! „A sosit timpul, spuse Morsa, să 
vorbim despre multe lucruri: despre pantofi, vapoare și ceară 
pentru peceţi, despre verze și regi. E timpul să ne întrebăm de 
ce fierbe marea și dacă porcii au aripi.” L-am citat pe 
respectabilul Lewis Carroll. 

„Dumnezeule, și-a spus Ferris, și-a pierdut complet minţile! E 
nebun de legat!” 

— Ca să fiu mai exact, a continuat Hoffman, am citat din A/ice 
în Ţara din Oglindă, iar noi exact asta o să facem: o să mergem 
în Țara din Oglindă cu ajutorul domnului Harry Meeker, care va fi 
ghidul nostru. 

Pe chipul lui Ferris s-a așternut un zâmbet de morsă. Sosise 
momentul așteptat. Hoffman l-a luat de mână și l-a condus pe 
coridorul din Parcul Talmeș-balmeș, trecând pe lângă birourile 
analiștilor și ofițerilor care administrau site-uri jihadiste fictive și 
își urmăreau ţintele prin întreaga lume. Au ajuns la capătul sălii 
și s-au apropiat de niște uși de sticlă care, din câte își amintea 
Ferris, erau întotdeauna închise. Hoffman și-a apropiat cardul de 
un detector electronic montat pe perete, a trecut o cheie 
magnetică printr-un șănţuleţ, apoi s-a deschis o ușă. Au mers 
mai departe pe un coridor întunecat, apoi au luat-o la dreapta, 
iar Hoffman a deschis încă o ușă. 

Înăuntrul camerei în care ajunseseră simţeai că pur și simplu 
îngheţai. Din penumbră a apărut Azhar, care se îmbrăcase cu un 
palton gros și își pusese mănuși, ca să nu-i fie frig. Era o cameră 
întunecată, unde nu se vedea decât o lumină fluorescentă într- 
un colț. Era slabă și cristalină și îți dădea impresia că priveai 
prin bucățele de gheaţă. Ferris a mers în urma lui Hoffman, care 
se îndrepta către locul de unde venea lumina. În locul acela, a 
văzut un cadavru de bărbat întins pe o masă. Era ţeapăn ca o 
scândură, iar pielea palidă care îi acoperea oasele feţei semăna 
cu un strat de parafină. Era îmbrăcat cu haine lejere: o pereche 
de pantaloni cu pense și o cămașă albă. 

— Asta-i omul nostru! a spus Hoffman. 

Ferris a atins pielea rece, ca de ceară, a bărbatului - era 
însăși imaginea morții. Vedea pentru prima oară cadavrul de 
care făcuse rost Hoffman și avea impresia ciudată că el însuși îl 


omorâse pe omul acela. Ferris și-a amintit de exemplarul 
ferfeniţit din Omul care nu a existat niciodată, cartea despre 
serviciile secrete britanice care îi sugerase operațiunea. In urmă 
cu șaizeci și cinci de ani, numele cadavrului fusese William 
Martin, iar britanicii pretinseseră că era maior în Marina Regală. 
Cadavrul apăruse pe o plajă din Spania, iar stratagema 
funcționase, însă germanii erau mai proști decât Suleiman. 

— Îmi place tipul, a spus Hoffman, lovind ușor obrazul ca de 
gheaţă al cadavrului. E genul meu de ofiţer de recrutare. Se 
duce oriunde îl trimiţi și nu se ia la harţă cu tine. Tace tot 
timpul. 

Dar Ferris nu era atent la zeflemeaua lui Hoffman. Uitându-se 
la corpul ţeapăn și fără viaţă, se întreba dacă stratagema avea 
să meargă, dacă toate pistele false pe care le concepuseră 
aveau să indice aceeași direcție. 

e 

Era prea frig pentru ca Hoffman și Ferris să poată rămâne 
lângă cadavru foarte mult timp, așa că s-au dus o vreme într-o 
sală de conferințe din apropiere, lăsându-l pe Azhar să se 
îngrijească de mort. Pe masa din sala de conferinţe se afla o 
servietă de metal deschisă, care era crestată și decolorată din 
pricina folosirii îndelungate. De mânerul servietei era prins un 
lanţ, care la celălalt capăt avea o brățară de metal 
asemănătoare cu o cătușă. Lângă servietă erau înșirate câteva 
dosare de carton. Hoffman s-a așezat în capul mesei. 

— A sosit momentul să aruncăm nada. A fost ideea ta, Roger. 
Ce vrei să punem în servieta lui Harry Meeker? Ce ar trebui să 
aibă la el un ofițer de recrutare foarte bun, care este împușcat 
în momentul în care încearcă să ia legătura cu un agent de 
legătură din Al Qaeda. Ajută-mă să-mi dau seama. 

Ferris a închis ochii și a încercat să se pună în situaţia fictivă 
pe care o concepuseră cu atât de mult efort. 

— Are un mesaj pentru Suleiman. O să fie un adevărat 
detonator. Are un mesaj pe care CIA i-l trimite lui Suleiman. 
Când oamenii or să-l citească, or să creadă că Suleiman 
lucrează pentru noi. Aţi pregătit mesajul? 

Hoffman a încuviințat din cap. 

— Avem un mesaj pentru Suleiman, care urmează să-i fie 
transmis prin intermediul unui agent de legătură din Pakistan. 

Apoi Ferris a continuat: 


— Harry vrea să-i ceară ajutor lui Suleiman în lupta cu un 
pericol apărut de curând. Pericolul este Omar Sadiki, despre 
care Harry a strâns mai multe informații. 

— Exact! a spus Hoffman. Sadiki a depășit o limită. Suleiman 
a omorât doar europeni, dar individul care a ieșit la iveală 
omoară americani de la baza aeriană din Turcia. Așa că Harry ia 
legătura cu sursa lui ultrasecretă din Al Qaeda. Vrea ca 
Suleiman să neutralizeze facțiunea teroristă pe care o conduce 
Sadiki. E o facțiune care nu se află sub controlul său. 

Ferris a dat din cap cu surprindere. 

— Sper ca băieţii răi să creadă că într-adevăr suntem atât de 
vicleni și de deștepți. 

— Bineînţeles că or să creadă. Își închipuie că suntem 
Superman. Tocmai de-aia ne urăsc atât de mult. 

— Aţi pregătit toate documentele? a întrebat Ferris. 

— Da, dar vreau să-ţi arunci o privire pe ele înainte să punem 
explozibilul în torpilă. 

Ferris s-a uitat pe toate dosarele de carton înșirate pe birou, 
să vadă ce conţineau, apoi a revenit la unul dintre ele. A scos 
dinăuntru o fotografie cu granulaţie mare făcută la Ankara în 
timpul întâlnirii lui Sadiki cu Bulent Farhat. 

— Pe asta sigur o s-o folosim. E dovada limpede că Sadiki se 
afla în legătură cu un membru Al Qaeda din Turcia înainte de 
atentatul de la Incirlik. Dacă agenţia ar face un dosar împotriva 
lui Sadiki, poza asta ar fi proba cea mai importantă. 

— S-o băgăm în servietă, a spus Hoffman, punând poza 
înăuntru. Altceva? 

Ferris a luat o altă fotografie dintr-un dosar pe care se uitase 
mai înainte. În ea apărea Sadiki la Abu Dhabi, în timpul întâlnirii 
sale cu avocatul care altădată făcuse parte din reţeaua prin care 
Al Qaeda își transfera fondurile. 

— Avem nevoie și de asta. E dovada lui Harry că Sadiki e cel 
care a virat banii necesari pentru atentatul de la Incirlik. 

— Bineînţeles! Ce altceva? 

Ferris a scos un document cu antetul FBI, pe care fusese 
trecută data chiar în ziua aceea. Era conceput în așa fel încât să 
pară o analiză a explozibilului care fusese folosit la Incirlik. Din 
document reieșea că explozibilul era identic cu cel întrebuințat 
în atentatele din 2003 împotriva filialei HSBC și a consulatului 
israelian din Istanbul. 


— Harry Meeker sigur ar vrea să aibă hârtia asta în servietă - 
dovedește în mod limpede legătura atentatorilor cu Al Qaeda. 

Când a luat documentul în mână, Hoffman a râs și spus: 

— Chestia asta o să-i scoată din minţi pe oamenii lui 
Suleiman. Cum de n-au aflat de existenţa unui individ care are 
un stoc de explozibil identic cu cel folosit în câteva dintre 
operaţiunile anterioare? Cum de n-au habar de el? Nu cumva... 
nu cumva... Suleiman îi duce de nas? Nu cumva Suleiman e 
altceva decât pare? Nu cumva un vierme îi roade pe dinăuntru? 
N-or să știe ce să creadă. 

Ferris s-a uitat la o a treia fotografie. Textul de pe margine 
preciza că era vorba de o fotografie a biroului din Amman folosit 
de Frăția Conștiinţei. Ferris a recunoscut cartierul: biroul se afla 
în partea veche a orașului, în apropierea clădirii în care lucra 
Alice. 

— Ce-i cu asta? a întrebat Hoffman. 

Ferris încă se uita la fotografie, dus pe gânduri. 

— N-avem nevoie de asta, a spus el foarte calm, cu o voce 
foarte slabă. 

Apoi a pus fotografia în dosar. 

— Care-i problema? Nu-i o fotografie suficient de interesantă? 

— Nu. Hai să n-o punem. Nu ne ajută cu nimic. 

Ferris a ales alte câteva documente. A adăugat un dosar de 
urmărire întocmit de serviciul secret din Emiratele Arabe cu 
privire la drumurile pe care le făcuse Sadiki în Abu Dhabi - Harry 
Meeker studiase acel dosar. A pus și chitantele biletului de avion 
dus-întors pentru Ankara. Constituiau probe în dosarul lui Sadiki. 
A adăugat raportul întocmit de biroul pentru imigrare din Turcia, 
trimis agenţiei de omul de legătură al serviciului secret turc, în 
care era vorba despre sosirea și plecarea lui Sadiki din data de 
douăzeci și unu decembrie. Era un set complet de documente: 
cuprindea dovezi care arătau că Sadiki făcea parte dintr-o celulă 
Al Qaeda înfiinţată de puţină vreme, pe care CIA voia s-o 
anihileze. A apucat servieta de mâner și a ţinut-o în mână, ca să 
vadă cât de grea era. 

— Îi urăsc pe nenorociţii ăștia, a spus Hoffman. Tocmai de-aia 
îmi place stratagema asta - pentru că o să-i facă să se anihileze 
singuri. Chestiile din servietă or să se împrăștie în reţeaua 
teroristă și o să-i facă pe toți să se întrebe dacă nu cumva 
liderul lor e controlat de CIA. Aruncăm o sămânță de îndoială în 


interiorul organizaţiei, apoi așteptăm să încolţească. Or să 
înceapă să se îndoiască de orice. Intreaga lor lume o să fie dată 
peste cap. Asta e pastila cu otravă. Dacă o înghit, or să crape. 

Ferris a încuviinţat din cap. Fusese ideea lui. Voia să fie sigur 
că pregătiseră totul așa cum trebuia, dar îi era teamă să nu le fi 
scăpat ceva. 

— Carevasăzică eu sunt Harry, a spus Ferris, ţinând servieta 
în mână. Sunt omul pe care agenţia l-a însărcinat să 
investigheze atentatul de la Incirlik. Am toate dovezile necesare 
pentru a dovedi că Omar Sadiki a organizat totul și am nevoie 
de ajutorul lui Suleiman. Cum ajung în Pakistan? 

— Uite care e traseul. Mai întâi, Harry se duce la Londra și la 
Paris, ca să-i informeze pe aliaţi. O să-l facem pe unul dintre 
agenţii noștri să semene cu Harry și o să-l punem să prezinte 
cazul agenţilor de legătură din Sistemul de Informaţii Schengen 
și din Direcţia Generală pentru Securitate Externă, ca să 
întărească povestea pe care am construit-o în jurul lui Meeker. O 
să zboare în același avion Gulfstream care o să transporte și 
cadavrul. Am făcut rost de tot felul de mărunţișuri de la Londra 
și Paris: note de plată de la restaurante, chitanţe de la 
taximetriști și alte căcaturi de genul ăsta. Harry o să meargă să 
vadă Cats la Londra, apoi o să-i trimită iubitei sale un mesaj de 
pe telefonul mobil, să-i spună cât de frumos a fost. Când 
membrii Al Qaeda or să dea de telefonul lui Harry, o să le placă 
povestea cu Pisicile. E ceva tipic american. Am adăugat chestia 
asta ieri. 

— Foarte frumos. Dar cum o să ajungă Harry în Pakistan? Asta 
e singura chestie care contează cu adevărat. 

— O să zboare de la Paris la Islamabad. Primul lucru pe care o 
să-l facă va fi să treacă pe la Direcţia pentru Informații Secrete. 
Presupunem că Direcţia e infiltrată, așa că îl trimitem pe tipul 
care seamănă cu Harry Meeker. O să prezinte cazul ofiţerilor 
pakistanezi. Dar după aceea, Harry hotărăște să acționeze pe 
cont propriu. 

— Se duce în Waziristan, să-l contacteze pe agentul său de 
legătură din Al Qaeda. 

— Exact! Harry, șeful bazei militare din Peshawar și șase 
soldați din Forțele Speciale se duc în munţi, sub pretextul de a 
se întâlni cu un anume Azzam, un tip din tribul paștunilor care a 
lucrat cu Suleiman pe vremea când acesta se afla în Afganistan. 


Chiar ne-am întâlnit cu acest Azzam, i-am dat niște bani și am 
încercat să-l recrutăm ca agent de legătură. N-a mers, dar 
băieţii răi n-au de unde ști. lar Harry urmează să-i ducă un 
mesaj lui Suleiman, adică lui „Raouf” - ăsta e numele de cod pe 
care îl folosește Suleiman atunci când ia legătura cu oamenii lui. 
lar mesajul e... Ei bine, trebuie să recunosc: e o capodoperă. 
Sami l-a compus. 

Hoffman i-a dat un text scris în arabă pe o hârtie atât de 
groasă, încât nu putea proveni decât din America. Ferris a citit-o 
cu voce tare, traducând-o pe loc în engleză. 


În numele Profetului, pacea fie cu tine și fii 
binecuvântat etc.! Raouf îti trimit salutări prin Azzar, 
fratele și prietenul nostru. Avem nevoie de ajutorul tău 
în legătură cu un frate iordanian trădător. li dau lui 
Azzar fotografiile și dosarul acestui om. La fel ca în 
trecut, te rugăm să iei măsurile cuvenite. Pacea fie cu 
tine și fii binecuvântat! 


— Hai să punem și fotografia asta, a spus Hoffman. 

Șeful departamentului i-a arătat o mică fotografie a lui Omar 
Sadiki. Ferris i-a dat scrisoarea lui Hoffman, iar acesta i-a atașat 
fotografia cu o clemă și a pus-o în servieta metalică pregătită 
pentru Harry Meeker. _ 

— N-o să sângereze, a subliniat Ferris. |ți dai seama, nu? Când 
Harry o să fie împușcat în acel sat din munţi, n-o să sângereze. 

— Bineînţeles că n-o să sângereze! E mort, ce Dumnezeu! Dar 
se va scurge ceva din el. O să se prelingă un lichid. Am făcut 
niște probe. O să fie bine. 

— Oare am înnebunit? a întrebat Ferris, de parcă ar fi vorbit 
cu el însuși. 

— S-ar putea, dar știi ceva? Când oamenii lui Suleiman or să 
vadă toate chestiile astea și or să se străduiască să înţeleagă ce 
înseamnă, or să înnebunească și mai tare. Or să simtă că 
turbează pentru că nu știu ce e adevărat și ce e fals. Or să 
înceapă să fie suspicioși în legătură cu orice. indoiala e 
sentimentul cel mai devastator. E o chestie drăcească! 

Ferris a încuviinţat din cap și a încercat să nu se gândească la 
faptul că afirmaţia lui Hoffman ar fi putut fi adevărată în mai 
multe sensuri. 


e Capitolul 29 « 

L-au examinat pe Harry Meeker pentru ultima oară, de parcă 
se pregăteau să tragă o ghiulea umană. Azhar stătea aplecat 
deasupra cadavrului și, ţinând în mână o mapă, parcurgea lista 
lucrurilor care trebuiau verificate, iar cei din echipa tehnică îi 
confirmau că totul era în regulă. La sfârșit, Azhar a spus: „S-a 
verificat!” Cea mai mare grijă a lor era temperatura cadavrului. 
În ultima săptămână, temperatura îi fusese ridicată cu câteva 
grade. Se ajunsese la temperatura la care avea să fie 
transportat. Medicul legist al agenţiei recomandase o încălzire 
treptată a cadavrului, astfel încât, cu câteva ore înainte ca 
cineva să dea de el, să ajungă la temperatura locului în care 
urma să fie depus. Au făcut câteva măsurători cu ajutorul unui 
termometru chirurgical asemănător cu cel care permite 
măsurarea temperaturii din interiorul cărnii pentru gătit. Apoi 
Azhar a spus „S-a verificat”, și a trecut mai departe. 

Au făcut inventarul fiecărui buzunar. Au adăugat și câteva 
ambalaje de gumă de mestecat cumpărată de la Londra, Paris și 
Pakistan. (Hoffman hotărâse ca Meeker să aibă în gură gumă de 
mestecat atunci când avea să fie descoperit - era un detaliu 
convingător -, așa că îl pusese pe Azhar să mestece în prealabil 
niște gumă.) Meeker avea asupra lui niște mărunţiș: doi euro, o 
monedă mare de două lire sterline și un pumn de rupii 
pakistaneze. „S-a verificat!” A urmat portofelul: chitanţele de la 
benzinăria Exxon de pe autostrada 123 și de la spălătoria din 
complexul comercial Melean - plătite toate cu cârdul de credit 
permisul de conducere și cârdurile de credit, poza cu autograf a 
lui Denise, prietena lui fictivă, cotoarele de bilete, o cutie de 
chibrituri și prezervative. Toate acestea conturau identitatea lui 
Meeker. 

Apoi a venit rândul portofelului. Azhar alcătuise deja o listă cu 
„Apeluri recepționate” și una cu „Numere formate”. În timp ce 
făceau verificarea finală, a hotărât să adauge trei apeluri 
nepreluate de la Denise. Dacă cineva ar fi fost curios și ar fi 
sunat la așa-zisul număr al Denisei, ar fi auzit vocea puternică a 


unei femei care ar fi spus: „Bună! Sunt Denise. Lăsaţi-mi un 
mesaj sau ce vreţi voi.” 

In cele din urmă, a venit rândul hainelor. Meeker era îmbrăcat 
cu un palton gros - cadavrul avea să fie descoperit în luna 
decembrie, între teritoriul paștunilor și granița cu Afganistanul. 
Era un palton cu glugă căptușit cu lână, pe care îl cumpăraseră 
de la magazinul Land's End. Era bine ales, atâta doar că părea 
prea nou, chiar și după ce fusese dus la curăţătorie de vreo zece 
ori. Așa că Hoffman a trimis tuturor angajaţilor din Parcul 
Talmeș-balmeș un mesaj cu titlul: „Caut haine”, cerând un 
palton bărbătesc obișnuit, mărimea patruzeci și patru, care să 
fie uzat și, preferabil, căptușit cu lână. A primit două paltoane: 
unul părea mai nou decât cel pe care îl aveau deja, iar celălalt 
devenise slinos de la atâta purtat și avea o pată mică pe una 
dintre mâneci, iar căptușeala se îngălbenise din pricina 
transpiraţiei. Hoffman a spus că al doilea era perfect. Pantalonii 
de lână, cămașa albă și pantofii erau buni. În timpul ultimei 
verificări, înainte să-l pună pe Harry Meeker în containerul 
frigorific în care avea să facă ultimul său drum, Hoffman a 
observat că pantalonii aveau o cută. 

— Dumnezeule! a strigat el. Cine se duce tocmai la mama 
dracului cu o cută nenorocită la pantaloni? Ce naiba aveți? 

Azhar, care era pregătit pentru orice, avea la îndemână un 
fier de călcat cu abur și a îndepărtat repede cuta. 

e 

Hoffman și echipa sa puteau monitoriza înaintarea lui Harry 
Meeker de la centrul de comandă din Parcul Talmeș-balmeș. Au 
urmărit aterizarea avionului la Londra, Paris și, în cele din urmă, 
la Islamabad. În timp ce Harry stătea în containerul său, un 
ofițer de recrutare adevărat de la Departamentul pentru 
Orientul Apropiat, care călătorea deghizat exact ca Harry, a 
coborât din avion la fiecare oprire și s-a dus la centrele CIA din 
orașele respective, apoi a trecut pe la sediile serviciilor secrete 
aliate, unde a prezentat șefilor ultimele informații cu privire la 
atentatul de la Incirlik. La o zi după vizita sa la Paris, a apărut în 
Le Figaro un articol scurt care preciza că Statele Unite deţineau 
informaţii noi cu privire la explozia din Turcia, potrivit cărora în 
organizarea atentatului era implicată o nouă celulă Al Qaeda din 
lordania. 


În ziua când avionul a aterizat la Islamabad, sosia lui Harry a 
făcut o vizită la sediul central al Direcţia pentru Informatii 
Secrete și, în noaptea care a urmat, s-a dus la Peshawar. A doua 
zi, avea să se întoarcă la Islamabad, apoi avea să se întoarcă la 
Washington, schimbând câteva avioane comerciale. În cursul 
acelei nopţi, Harry însuși - „adevăratul” Harry, cel care stătea la 
gheaţă -, a fost dus la Peshawar cu un camion. 

Alex Smite, șeful bazei din Peshawar, a întâmpinat camionul. 
Ştia ce anume se afla în el, și totuși, când a văzut cadavrul 
pentru prima oară, l-a sunat pe Hoffman. 

— Sunteţi sigur că directorul a aprobat această operaţiune? 

— Stai liniștit! i-a spus Hoffman. Stratagema o să dea 
rezultate. Și au fost completate toate actele necesare. 

Hoffman nu-l putea învinui pe omul lui din Islamabad: viaţa în 
agenţie te obliga să fii suspicios. 

Cadavrul a fost pus în jeepul Land Rover al lui Smite - era o 
mașină fără blindaj, cu geamuri fumurii. Cadavrul a fost proptit 
în partea dreaptă a banchetei din spate, locul de onoare al 
musafirului. Cadavrul a fost imobilizat cu o centură de siguranţă 
bine strânsă. Hoffman a sunat de pe o linie telefonică sigură și a 
cerut să se verifice temperatura cadavrului. Smite a folosit chiar 
un termometru pentru măsurarea temperaturii din interiorul 
cărnii pentru gătit, care a lăsat o gaură în cadavru, întrucât nu 
avea la îndemână alt instrument. Avea să capete temperatura 
din acea zonă, adică de aproximativ două grade Celsius, cam în 
douăsprezece ore. După alte douăsprezece ore, cadavrul avea 
să înceapă să se descompună. Dar, în momentul acela, Harry 
avea să fie „mort” sau, mai exact, cadavrul său ciuruit de 
gloanţe avea să zacă pe bancheta din spate a Land Rover-ului. 

Smite s-a întâlnit cu echipa sa din Forțele Speciale pe 
dealurile din jurul Peshawar-ului, la o tabără care fusese folosită 
în ultimii ani ca punct de plecare pentru operaţiunile - lipsite de 
rezultate, în cea mai mare parte - de capturare a liderilor Al 
Qaeda. Nu-i păsa că întâlnirea sa cu soldaţii din Forţele Speciale 
era supravegheată. Ce naiba, chiar voia să fie văzut! Smite și 
echipa lui s-au deplasat într-un convoi alcătuit din trei mașini: 
un jeep blindat în faţă, unul în spate, iar între ele, Land Rover-ul. 
In fiecare dintre cele două jeepuri blindate se aflau câte patru 
soldaţi bine înarmaţi de la Comandamentul pentru Operaţiuni 


Speciale. Primii optzeci de kilometri, convoiul a fost însoțit de o 
escortă a armatei pakistaneze. Când convoiul a ajuns într-o zonă 
aridă, escorta s-a îndepărtat, iar americanii au continuat singuri 
drumul spre Kosa, un sat din provincia Frontiera de Nord-vest, 
situat la sud de orașul Mingaora. Unul dintre agenţii paștuni ai 
lui Smite îi transmisese prin radio lui Azzam că aveau să vină la 
Kosa niște musafiri americani. 

Sosirea la Kosa a fost bine regizată, iar Ferris a urmărit cea 
mai mare parte a ei în timp real, mulţumită imaginilor transmise 
de un satelit de spionaj. Când convoiul s-a apropiat de casa lui 
Azzam, soldaţii din cele două jeepuri au scos pe fereastră ţevile 
puștilor. Era o procedură standard în zona aceea: trebuia etalată 
o forță suficientă pentru a intimida, însă nu atât de mare încât 
să provoace focul inamic. Dar nici camera satelitului și nici 
paștunii de la sol nu-i puteau vedea pe cei patru ofițeri din 
Forțele Speciale care stătuseră ascunși în munţi, iar în 
dimineaţa aceea, coborâseră în sat. Când Smite a ajuns la casa 
lui Azzam, a respectat aceeași procedură de rutină ca în timpul 
vizitei pe care i-o făcuse cu patru luni mai înainte. A așteptat în 
Land Rover în timp ce un băiat s-a dus să-l cheme pe Azzam, iar 
paștunul a apărut după câteva minute, însoţit de bodigarzii săi. 
Smite a coborât din Land Rover, i-a făcut semn cu mâna lui 
Azzam să se apropie, iar șeful de trib a venit, așa cum făcuse și 
la vizita anterioară. Voia să-și primească banii. 

— Ușurel, ușurel! a spus Hoffman în timp ce urmărea 
imaginile de pe monitor și asculta discuţia celor doi - era ca și 
cum ar fi stat deasupra satului, într-un copac, și s-ar fi uitat în 
jos, să vadă ce se întâmplă. 

Smite vorbea cu Azzam în urdu, suficient de tare cât să poată 
fi auzit de oamenii șefului de trib, care stăteau la vreo douăzeci 
de metri distanță. l-a spus că avea un musafir special venit de la 
Washington, care voia să stea de vorbă cu el între patru ochi. 
Făcuse un drum lung ca să se întâlnească cu marele șef din 
Kosa și să-i transmită salutări. 

_ Azzam s-a apropiat de mașină încet, cu gesturi ceremonioase. 
Iti puteai da seama ce gândea: „De ce să nu le iau banii proștilor 
astora din America.” Smite a deschis portiera pentru ca șeful de 
trib să urce pe bancheta din spate a Land Rover-ului. După ce 
Azzam s-a așezat, Smite a activat o încuietoare electronică, 
astfel încât portierele să nu poată fi deschise din interior. Apoi s- 


a îndreptat liniștit spre jeepul blindat din fruntea coloanei și a 
urcat în el. 

Probabil ca în momentul în care a văzut cadavrul lui Harry 
Meeker proptit pe bancheta din spate, Azzam și-a dat seama că 
ceva nu era în regulă, dar i-a luat câteva clipe să înţeleagă 
despre ce era vorba. Poate că Azzam evita să-l privească în faţă, 
respectând norma de politețe orientală potrivit căreia nu-l 
puteai privi în ochi pe musafirul care venea să-ţi aducă bani. 
Sau poate că îl deghizaseră atât de bine, încât Azzam aștepta ca 
bărbatul cu palton să spună ceva. După vreo cinci secunde, și-a 
dat seama, iar microfoanele instalate în Land Rover au transmis 
la Langley un țipăt foarte puternic. Dar deja era prea târziu. 
Azzam nu mai putea ieși din mașină. 

Soldaţii din Forţele Speciale au auzit ţipătul la căști. Imediat 
după aceea, comandantul lor a strigat la șeful bodigarzilor lui 
Azzam și i-a cerut să-și arunce arma. A strigat și paștunul, apoi 
toate armele s-au ridicat de jur împrejurul locului în care se 
aflau. In zonele de frontieră, armele erau deseori agitate 
amenințător și, de cele mai multe ori, tensiunile erau aplanate 
prin ţipete sau prin focuri trase în aer. Dar în ziua aceea, s-a 
auzit dintr-odată o rafală de armă automată, iar doi dintre 
bodigarzii paștuni au căzut la pământ. Ceilalţi bodigarzi au 
deschis focul asupra celor două jeepuri, dar mitralierele lor AK 
47 aveau un calibru prea mic pentru a putea să străpungă 
caroseria blindată. Când focul s-a întețit, Land Rover-ul fără 
blindaj a fost ciuruit de gloanţe de la un capăt la celălalt. Deși 
era o înscenare, paștunilor li s-a părut că era o bătălie 
sângeroasă. 

Oamenii lui Azzam nu aveau de unde să știe că prima rafală 
fusese trasă de cea de-a doua echipă din Forţele Speciale, care 
stătea în spatele jeepurilor blindate. Soldaţii americani care 
stăteau ascunși îi urmăriseră încontinuu pe bodigarzi, iar unul 
dintre ei avea o mitralieră AK 47 și a tras numai în Land Rover. A 
tras câteva focuri în partea unde se afla Harry Meeker, ca să fie 
sigur că încasase și el câteva gloanţe. Trupul lui Azzam se 
zgâlţâia cu putere în interiorul Land Rover-ului în timp ce 
gloanţele îl străpungeau. Și lucrul acesta făcea parte din plan. 
Agenţia voia ca și Azzam să moară, astfel încât singura 
explicaţie a ceea ce se petrecuse acolo să se găsească în 
servieta lui Harry Meeker. Cadavrul lui Harry nu s-a zgâlţâit și 


nici n-a sângerat prea mult, dar din el a început să se prelingă 
un lichid vâscos. 

Sub rafalele bodigarzilor, Smite s-a retras împreună cu cele 
două jeepuri blindate către strada principală. Soldaţii din echipa 
care stătuse ascunsă s-au retras repede spre dealuri, unde își 
lăsaseră mașinile. Când au plecat, au lăsat în urmă un suvenir 
de pe câmpul de luptă: cadavrul unui american adus din 
Afganistan cu câteva zile înainte. Indivizii din zonă aveau să se 
simtă mai bine știind că uciseseră și ei un soldat american. Acel 
cadavru reducea probabilitatea ca aceia care aveau să analizeze 
ce se întâmplase acolo să se îndoiască de autenticitatea lor. 

Smite și cele două jeepuri blindate au ieșit în viteză din sat. 
Puțin mai târziu, au venit câteva elicoptere de luptă, al căror 
scop era să dea impresia că ar fi fost vorba de o misiune de 
recuperare a cadavrului american din Land Rover și a 
documentelor secrete pe care le-ar fi putut avea asupra sa. 
Elicopterele au aterizat la locul incidentului, iar soldaţii au 
încercuit Land Rover-ul și au scotocit prin mașină timp de 
douăzeci de minute. Dar Harry Meeker deja nu se mai afla 
înăuntru. Cadavrul și valiza fuseseră duse în munţi de membrii 
Al Qaeda, așa cum prevăzuse Hoffman. În câteva ore, unul 
dintre oamenii de încredere ai organizaţiei avea să deschidă 
servieta de metal și să încerce să înțeleagă ce semnificaţie 
aveau documentele care se aflau în ea. După aceea, membrii Al 
Qaeda aveau să înceapă să-și pună întrebări. 

In ziua aceea, rapoartele trimise telegrafic confirmau 
ambuscada în care fuseseră implicaţi soldaţii Statelor Unite și 
precizau că unul dintre ei fusese omorât. Nu se spunea nimic 
despre un al doilea american, îmbrăcat în haine civile, care 
fusese ucis în mașina sa în timp ce se întâlnea cu un șef tribal 
din zonă, aflat în legătură cu cercurile Al Qaeda. Dar nu era 
nevoie ca aceste rapoarte să fie făcute publice, pentru că, în 
seara aceea, întâlnirea lui Azzam cu americanul era pe buzele 
oamenilor din toate satele aflate în vecinătatea graniţei. Se 
spunea fără ocolișuri că era probabil ca Azzam să fi lucrat 
pentru CIA. Prada înghiţise momeala. 

Hoffman știa că stratagema pe care o puseseră la cale 
mergea. Au urmărit discuţiile de pe telefoanele mobile și de pe 
site-uri. Oamenii lui Suleiman se chinuiau să înţeleagă care era 
semnificaţia lucrurilor pe care le găsiseră, dar erau plasați prea 


jos în ierarhie ca să ia vreo decizie. Liderii Al Qaeda care se 
ocupau de planificarea operaţiunilor erau cei care aveau să 
decidă. Direcţia pentru Informaţii Secrete a capturat un curier 
care se îndrepta spre Karachi. Mesajul pe care trebuia să-l 
transmită se referea la convocarea de urgenţă a unui consiliu - 
o întâlnire a u/lemalelor - în care avea să se discute o problemă 
atât de serioasă, încât era posibil să fie nevoie de o decizie a 
califului însuși. Agenţia pentru Securitate Naţională a început să 
intercepteze convorbiri ale unor oameni de care nu se mai 
auzise nimic de ani de zile. Membrii rețelei fuseseră nevoiţi să 
încalce regulile de securitate. Li se întâmpla cel mai grav lucru 
imaginabil. 

Norocul era rezultatul bunei planificări. Hoffman se ocupase 
mult de planificare, așa că începuse să aibă și noroc. Agenţia 
pentru Securitate Naţională a interceptat convorbirea unui 
bărbat aflat la Viena, a cărui voce avea un timbru asemănător 
cu al unuia dintre teroriștii cei mai căutaţi de către CIA. 
Convorbirea era bruiată, dar o analiză tehnică minuțioasă a scos 
la iveală că era vorba de vocea lui Karim al-Shams, un șef de 
operațiuni născut în Siria, la Hama, al cărui nume conspirativ 
era Suleiman. Eminenţa cenușie a operaţiunilor ieșise la iveală. 
Sensul conversaţiei era greu de descifrat, deoarece fusese 
purtată într-un limbaj codat, dar Suleiman vorbise despre 
martiriul lui Hussein, căruia i se trăsese moartea de la gelozia 
rivalilor. Analiștii lui Hoffman credeau că reușiseră să înţeleagă 
esenţa mesajului: Suleiman spunea că era victima unui vicleșug. 

Cu ajutorul Agenţiei pentru Securitate Naţională, poliţia 
austriacă a primit coordonatele cele mai probabile ale zonei din 
care sunase Suleiman. În noaptea aceea, polițiștii au încercuit 
zona în cauză și au percheziționat apartamentele din șase 
blocuri. Cu puţin înainte de zorii zilei, a fost găsit telefonul de la 
care fusese efectuată convorbirea, dar Suleiman bineînţeles că 
nu se mai afla acolo. 

Ferris voia să se întoarcă la Amman, să-și petreacă revelionul 
cu Alice, dar Hoffman i-a cerut să mai rămână o zi. Voia să 
sărbătorească. Problema era că la petrecere aveau să participe 
numai cei care știau secretul, adică numai angajaţii Parcului 
Talmeș-balmeș. Dar însuși faptul că lucrau împreună era un 
secret, așa că Hoffman a hotărât să sărbătorească revelionul 


acolo. A adus pe furiș mâncare și băutură, apoi i-a pus pe câţiva 
analiști să facă pe barmanii, iar drept disk-jokey l-a ales pe un 
ofițer de recrutare care întotdeauna visase să ajungă artist hip- 
hop. Ferris a încercat să uite de sine bând și ascultând muzică. 
Ba chiar a dansat cu o tânără angajată a lui Azhar, care se 
îmbătase și se freca de el ca și cum ar fi fost bara dintr-un club 
de noapte. 

Dar mintea lui Ferris se afla în altă parte. In acele momente, 
când operaţiunea se încheiase, se simţea epuizat. Nu numai că 
nu putea controla, dar nici măcar nu putea vedea ce avea să se 
întâmple mai departe. Golul din sufletul sau era umplut doar de 
Alice. În anii în care trăise alături de Gretchen, se întrebase 
uneori cum era să fii îndrăgostit. Ei bine, în momentele acelea 
știa. l-a trecut prin minte că, în noaptea aceea, trebuia să ia o 
hotărâre. L-a căutat pe Hoffman, gândindu-se că ar fi trebuit să-i 
spună ceva, dar nu era de găsit nicăieri. 

Ferris vorbise deja cu Alice în ziua aceea și aflase că se 
pregătea să meargă împreună cu niște prieteni iordanieni la o 
petrecere organizată la hotelul Four Seasons. Alice nu i-a 
reproșat că nu era alături de ea - a trecut în tăcere peste faptul 
că nu se întorsese în lordania. La ora douăsprezece - ora 
Amman-ului -, a sunat-o pe Alice pe telefonul mobil, însă nu i-a 
răspuns, iar lui Ferris i-a părut rău că nu reușise să-i rostească 
numele la cumpăna dintre ani și s-o sărute măcar prin telefon. l- 
a lăsat un mesaj și, întrucât telefonul său mobil nu avea semnal 
în interiorul sediului central al agenţiei, nu avea de unde să știe 
dacă ea încercase să-l sune. 

Ferris a plecat dintre petrecăreţi și s-a dus într-un birou gol ca 
să o sune pe Alice. Chiar și cu ușa închisă, tot se auzea bubuitul 
boxelor. Alice a răspuns când telefonul a sunat a treia oară. 
Părea somnoroasă, ba chiar ușor ameţită, de parcă ar fi luat un 
somnifer. 

— Vreau să-ți spun ceva, a început Ferris. Am luat o hotărâre 
în noaptea asta. 

— Poftim? a întrebat ea. 

Era limpede că încă nu se trezise de-a binelea. 

— Sunt pregătit. 

— Poftim? 

— Sunt pregătit să fim împreună. Restul nu mai contează. 

— Totul contează. Când te întorci? 


Vocea ei părea îndepărtată. Alice aproape că părea rătăcită. 

— Mâine. O să plec chiar mâine și o să ajung poimâine seară. 
O să-ți pregătesc cina. Te iubesc! O să-ţi dau ce mi-ai cerut. 

— Mă bucur. 

Alice începuse să-și revină. 

— Ce vrei să spui? 

— O să-ţi spun adevărul. Nu vreau să mai trăiesc înconjurat 
de minciuni. Nu mai sunt nevoit. S-a terminat. 

— Nu știu despre ce vorbești, dar sună frumos. 

— Nu-ţi face griji. Eu știu despre ce vorbesc. 

Ferris a rămas în biroul gol o vreme, gândindu-se la Alice și la 
ce avea de făcut în anul care tocmai începuse, dacă decizia pe 
care o luase era serioasă. Avea să-i povestească totul, ceea ce 
însemna că trebuia să-și dea demisia din agenţie, altminteri n-ar 
fi fost posibil. Se apropia miezul nopţii, iar Hoffman a deschis 
ușa cu putere. Venise cu o sticlă de șampanie și două pahare. 

— De ce te-ai închis aici, frate? a mormăit el. Trebuie să stăm 
de vorbă. 

Era foarte beat, iar alcoolul îi domolise exuberanţa pe care o 
avea de obicei. Aproape că era melancolic. S-a așezat la birou în 
fața lui și a umplut paharele cu șampanie. Ferris se aștepta ca 
șeful său să facă un toast plin de avânt și de măscări, dar el 
tăcea. 

— Am reușit, a spus Ferris în cele din urmă, ridicând paharul. 
Nu credeam că o să fie posibil, dar am scos-o la capat. Am reușit 
să pătrundem în ADN-ul lor. 

— Mda, s-ar putea, a spus Hoffman ursuz. 

— Nu mai încape niciun dubiu. Nu după ce Agenţia pentru 
Securitate Naţională a reușit să intercepteze convorbirea lui 
Suleiman. A dat de bucluc, altminteri n-ar fi ieșit din 
ascunzătoare. In ultimele zile, am reușit să facem rost de atât 
de multe piste noi, încât o să fim în stare să anihilăm rețele 
teroriste pe tot teritoriul cuprins între Londra și Lahore. 

Hoffman dădea din cap, dar nu numai din pricina băuturii. Îl 
frământa ceva, dar Ferris nu voia să se gândească la problemele 
lui Hoffman, ci la ale lui. 

— Inveselește-te! Bucură-te de victorie! 

— Încă n-am învins. 

— Dar suntem mult mai aproape de victorie decât eram în 
urmă cu o lună. Hai să bem. 


Au ciocnit paharele, iar Ferris a dat pe gât aproape toată 
șampania, însă șeful lui n-a băut. 

— A ieșit totul prea bine, a spus Hoffman. Sigur e ceva în 
neregulă. 

— Ce tot spui acolo? Dumnezeule, de ce nu accepți o reușită? 
Stratagema a mers. Numai Dumnezeu știe cum, dar a mers. 

Ferris nu avea chef să stea de vorbă despre îndoielile lui 
Hoffman și despre punctele slabe ale operaţiunii. Întrucât își 
terminase treaba, voia să se gândească la noua lui viață. Voia 
ca Hoffman să plece și să-l lase cu propriul său viitor. 

— Ceva nu e în regulă. Suleiman n-ar fi trebuit să iasă din 
ascunzătoare atât de repede. Nu m-am așteptat niciodată la una 
ca asta. Am impresia că ne pune la încercare, ca să afle cât de 
multe știm. 

— Haide, Ed! Devii paranoic. Te-ai implicat prea mult în 
operaţiune. Suferi de depresie postnatală. Lasă situaţia așa cum 
e - ai reușit să aduci pe lume un copilaș drăguţ și pervers. 

— Crezi? De ce și-a lăsat Suleiman telefonul în apartament, 
astfel încât noi să-l găsim? Și cu cine a avut conversaţia aia 
despre trădare? încă nu am obţinut nicio informaţie importantă. 
Chestia asta mă scoate din minţi. 

Ferris a râs, apoi și-a mai turnat un pahar de șampanie. Era 
obosit și, într-adevăr, nu era interesat de problemele lui 
Hoffman. L-a sărutat pe șeful său pe amândoi obrajii, suficient 
de apăsat cât să-i simtă obrazul neras și respiraţia urât 
mirositoare. Petrecăreţii din sală strigau și dansau, scandând 
numele șefului lor: „Hoff-man! Hoff-man!” Era aproape miezul 
nopții. Tinerii de alături numărau secundele. Voiau să vină și 
șeful lor. 

Hoffman a ieșit din micul birou în care stătuse cu Ferris - era 
un adevărat lider, așa că nu putea să lipsească. S-a urcat pe o 
masă, a ridicat sticla deasupra capului și a strigat către angajaţii 
săi: 

— La mulţi ani! Vă mulțumesc pentru că aţi muncit din greu! 
Și să știți că o să mai aveţi de muncit! Vă iubesc pe toţi! 

A terminat cu câteva secunde înainte ca ceasul să arate ora 
douăsprezece. Ca de obicei, se încadrase perfect în timp. 
Oamenii din sală au început să strige - erau beti, fericiţi și 
epuizați. Cântau și dansau conga, într-un șir indian sub 
conducerea unei femei voluptuoase, care supraveghea celule 


teroriste. În frenezia generală, probabil că Ferris a fost singurul 
care a observat că Hoffman a plecat pe furiș într-un birou gol și 
a închis ușa după el. 

Omar Sadiki a dispărut în prima zi a noului an. Ferris a primit 
vestea în timp ce se îndrepta spre aeroport, că să ia avionul 
spre Amman. Oamenii de la centrul CIA din capitala lordaniei 
interceptaseră convorbirile telefonice ale lui Sadiki, ca să fie 
siguri că nu dă de bucluc. In prima zi a noului an, nu răspunsese 
la telefon, iar șeful de operațiuni din Amman, care conducea 
centrul în absenţa lui Ferris, a sfârșit prin a se îngrijora. Când la 
Amman aproape că se înserase, l-a trimis pe unul dintre agenţii 
săi iordanieni să-i facă o vizită lui Sadiki. Când a ajuns, casa era 
plină de femei și copii derutați. Soția lui Sadiki i-a spus că soțul 
ei plecase în acea dimineaţă împreună cu niște musafiri și nu se 
mai întorsese. Il căutase la birou, la moschee și la cafeneaua 
unde se adunau după-amiaza membrii Frăției Conștiinţei, dar nu 
dăduse de el. Soţia lui i-a spus agentului că pe Omar îl frământa 
ceva. Oricare ar fi fost acel lucru, se părea că fusese motivul 
dispariţiei sale. 

După ce a vorbit cu oamenii de la centrul din Amman, Ferris |- 
a sunat pe Hani pe o linie telefonică sigură. Hani i-a spus că 
auzise vestea și s-a scuzat de mai multe ori - nu-și putea da 
seama cum de reușise Sadiki să scape de sub supraveghere. 
Spunea întruna că era vina lui. DGI ar fi trebuit să-l urmărească 
mai îndeaproape. N-ar fi trebuit să-l lase să dispară. Ferris nu-l 
auzise niciodată vorbind pe un ton atât de plin de regret. 

— Căcat! a răbufnit Ferris după ce a închis telefonul. 

Incă de când se întâlnise prima oară cu Sadiki la Abu Dhabi, 
Ferris știa că, în cele din urmă, avea să se întâmple ceva rău. 
Era prea vulnerabil și se lăsa folosit pe post de pion în 
stratagemele celorlalţi. Ferris își propusese să nu se gândească 
prea mult la consecinţele implicării lui Sadiki, pentru că dacă îţi 
făceai prea multe griji pentru ce li s-ar fi putut întâmpla 
agenților tăi, n-ai mai fi desfășurat nicio operaţiune. Dar Sadiki 
nici măcar nu era agentul său. Nu era nimic. Și nici nu știa 
nimic. Poate că tocmai de aceea avea să-i fie ușor atunci când 
răpitorii săi aveau să-l interogheze. Dar altceva îl îngrijora pe 
Ferris. Abia îndrăznea să recunoască faţă de el însuși. De fapt, 


nu-l frământa soarta lui Sadiki, ci faptul că o cunoștea pe Alice 
Melville. 
e 

— De ce nu l-am scos din lordania, ca să-l protejez? l-a 
întrebat Ferris pe Hoffman o oră mai târziu, când a reuşit să 
vorbească cu el la telefon. De ce l-am lăsat acolo? Era o pradă 
uşoară! 

— N-o să i se întâmple nimic. O să-l strângă cu ușa, iar el o să 
le spună ce știe, adică nimic. O să nege că ar avea vreo legătură 
cu atentatul de la Incirlik. O să spună că s-a dus în Turcia ca să 
discute despre proiectul unui sediu pentru o bancă americană. O 
să le spună despre Brad Scanlon, iar răpitorii lui n-or să știe ce 
să creadă. Or să-l bată până o să se cace pe el, și din cauza asta 
mărturisirea lui o să fie și mai ciudată, iar la sfârșit, o să fie și 
mai derutaţi decât la început. 

— O să-l omoare. 

— Nu cred. Dar care ar fi problema dacă l-ar omori? După 
cum ţi-am mai spus, se mai întâmplă și căcaturi dintr-astea. 
Dacă ne-am face griji pentru fiecare târâie-brâu care dă ortul 
popii, n-am mai ajunge nicăieri. 

— Doamne! Ești un ticălos cu sânge rece! 

— Și tu ești la fel, atâta doar că nu vrei s-o recunoști. 

Lui Hoffman chiar nu-i păsa. Pentru el, oamenii implicaţi în 
operaţiuni erau ca niște piese de plastic pe o tablă de șah. 

— Răpitorii lui o să ajungă la mine! a spus Ferris. Or să-l 
interogheze pe Sadiki, iar el o să le povestească despre mine. In 
felul ăsta, oamenii ăia or să știe cine sunt. 

— Nu, n-or să știe. Or să ajungă la personajul pe care l-ai 
interpretat, dar unde-i problema? Erai deghizat perfect! 
Povestea din jurul lui Scanlon a fost foarte bine construită. E o 
poveste perfect credibilă. Nu-ţi mai face griji! Omar o să se 
întoarcă la biroul lui de arhitectură. E drept, s-ar putea să vină 
fără câteva degete de la mâini și de la picioare. Ei bine, și ce 
dacă? Poţi să-l angajezi ca să-ţi construiască o casă pe malul 
mării. 

— Or să-l interogheze pe Sadiki în legătură cu alţi americani 
din Amman. Or să încerce să afle dacă menținea legătura cu 
Ambasada Statelor Unite prin intermediul unor persoane care 
mă cunosc. 

Hoffman era exasperat. 


— Roger, ce încerci sa-mi spui? Pentru că am alte treburi de 
făcut. 

Ferris s-a gândit dacă să-i spună lui Hoffman secretul tulbure 
pe care-l tăinuia în inima sa, anume că Omar Sadiki cunoștea o 
americancă și că ea, la rândul ei, cunoștea un american care 
lucra la ambasadă. Și că numele americanului era Roger Ferris. 
Dar n-a avut tăria să-i spună toate astea - în momentul acela, 
și-a pierdut încrederea în Hoffman. După ce a închis telefonul, 
Ferris a sunat-o pe Alice. Nu era de găsit nici la numărul de 
acasă, nici la cel de la birou și nici pe telefonul mobil. Poate că 
jieșise să se plimbe. Sau poate că era mahmură. Poate că 
plecase într-o excursie. Sau poate că avea un nou iubit. Ferris a 
luat avionul de noapte spre Londra. Era din ce în ce mai 
îngrijorat. Îndoise osul la maximum, și în cele din urmă trosnise. 

Când Ferris a ajuns la Amman în seara zilei de doi ianuarie, 
aeroportul Regina Alia avea un aer părăsit, ca după sărbători. 
Ofițerul de la punctul de control al pașapoartelor s-a uitat într-o 
doară la lista electronică a persoanelor urmărite, apoi i-a 
ștampilat pașaportul. În magazinele duty-free care îi îmbiau pe 
călătorii musulmani cu băuturi și ţigări încă atârnau podoabele 
de Crăciun, dar nu intra niciun client. Chiar și hamalii care 
încercau să facă rost de un bacșiș împingându-ţi căruciorul 
pentru bagaje câteva zeci de metri aveau un aer plictisit. Afară, 
o furtună de nisip se dezlânţuise dinspre deșert. Ferris a ieșit din 
aeroport într-un semiîntuneric straniu. Mașinile păreau fantome 
și nu puteau fi văzute decât în ultimul moment, când ieșeau din 
norul de praf cărămiziu. Ferris a inspirat profund și a simţit între 
dinţi mici particule de praf. 

O sunase pe Alice imediat după ce coborâse din avion, dar nu 
răspunsese, așa că hotărâse să meargă direct la apartamentul 
ei din cartierul vechi al orașului. Deja avea și el cheia 
apartamentului, iar Alice întotdeauna îi spunea că îi plăceau 
surprizele. Ferris a încercat să rămână calm și să alunge 
gândurile negre. Dacă ieșise să se plimbe, o va aștepta - va 
pregăti cina, va aprinde lumânările și va aștepta într-o 
atmosferă plină de dragoste. Aveau s-o ia de la început. Era 
vorba de un sfârșit și de un nou început. Probabil că, după ooră 
sau două și după câteva pahare de vin, stânjeneala avea să 
dispară. lar după un timp, Alice va face observaţii amuzante în 
legătură cu oamenii de la serviciu și avea să-l terorizeze cu 
întrebări despre America și lumea arabă. Și pe măsură ce 
amândoi s-ar fi relaxat, Roger ar fi început să dea pe faţă 
minciunile și să-i spună lucruri adevărate. 

Ferris i-a cerut taximetristului care l-a luat de la aeroport să-l 
lase pe strada Basman, în faţa clădirii unde locuia Alice. A 
apăsat pe butonul soneriei de la intrare, dar n-a răspuns nimeni, 
așa că a intrat și a urcat în fugă pe scări până la apartamentul 
ei. Ușa era întredeschisă, iar la început, Ferris s-a simţit ușurat, 


gândindu-se că, până la urmă, era acasă. A deschis larg ușa și a 
strigat-o. Când a văzut că nu răspunde, s-a dus în dormitor, 
sperând că era acolo, apoi în baie, strigând-o la fiecare câţiva 
pași. Elvis, motanul lui Alice, era tolănit pe pat, dar în cameră nu 
mai era nimeni. Când a văzut că ușa băii era închisă, Ferris și-a 
închipuit că probabil era acolo și că, în câteva clipe, avea s-o 
audă cântând un blues de Joni Mitchell. Dar și baia era goală, iar 
Ferris a început să se îngrijoreze foarte tare. 

A mers încă o dată prin toate camerele, strigând de parcă 
Alice s-ar fi ascuns în pereţi. Prima oară, nu se uitase cu atenţie 
prin apartament, dar la o a doua privire, a observat lucruri care 
nu erau în regulă. Covorul din holul de la intrare era strâmb, iar 
lui Alice îi plăcea să păstreze ordinea - cu siguranţă l-ar fi 
aranjat. În sufragerie, biblioteca era puţin răvășită. Câteva cărti 
fuseseră scoase și lăsate pe masă, iar altele fuseseră puse la loc 
cu susul în jos sau cu cotorul înspre perete. În bucătărie era un 
mic dejun pe jumătate pregătit: o pungă de cereale desfăcută și 
o cutie de lapte lăsată pe bufet. Ferris a mirosit laptele - încă nu 
se acrise. 

Apoi a străbătut holul și a ajuns la mica încăpere pe care Alice 
o folosea pe post de cameră de lucru. Sertarele biroului erau 
deschise, câteva dintre documentele ei zăceau împrăștiate, iar 
laptopul dispăruse. A început să se teamă cu adevărat abia în 
acel moment, când și-a dat seama că cel care fusese în 
apartamentul ei luase laptopul și documentele electronice. 
Poate că era vorba de un jaf: în dimineaţa aceea, Alice plecase 
în grabă la birou: își luase repede micul dejun, pentru că era în 
întârziere, iar după ce plecase, intrase un hoţ în apartament. 
Ferris a sunat-o la birou de la telefonul din bucătărie. Telefonul 
de la birou suna, dar nu răspundea nimeni. 

Abia când a închis telefonul a observat că lângă bufet erau 
urme de sânge. Ferris a scos un țipăt aproape mut, un țipăt de 
suferință cumplită. A văzut picături de sânge chiar la ieșirea din 
bucătărie, apoi a observat că, până la ușa de la intrare, se 
vedeau alte picături la fiecare câţiva pași. Dumnezeule! Unde 
era Alice? A încercat din răsputeri să nu tipe. Cel mai rău lucru 
pe care și-l putea imagina - lucrul pe care îl zărise ca pe un 
punct la orizont - se năpustise către el. S-a așezat pe canapea și 
a încercat să se gândească. „Nu intra în panică! Asigură-te că 
într-adevăr a dispărut!” A sunat la numărul Organizaţiei 


Umanitare pentru Orientul Apropiat și a întrebat de Hoda, o 
palestiniană care era asistenta lui Alice. Și ea părea speriată. l-a 
spus că Alice nu trecuse pe la serviciu în ziua aceea. Toţi cei de 
la birou erau îngrijoraţi, pentru că nu îi stătea în fire să lipsească 
fără să anunţe. Dar se gândiseră că poate era cu iubitul ei 
american. 

— Eu sunt iubitul ei american, a spus Ferris, încercând să-și 
controleze tonul. 

l-a spus lui Hoda să nu sune la poliţie și nici să încerce să facă 
ceva înainte s-o sune el din nou. Trebuia să se gândească, dar în 
ce fel? În felul lui Hoffman său în felul său? 

Greutatea situaţiei îl împovăra. Totul se întâmplase din pricina 
lui. Alice fusese răpită. Cineva intrase în apartamentul ei și o 
luase cu el. Ferris a încercat să gândească în mod raţional. Oare 
trebuia să-l sune pe ofiţerul responsabil cu securitatea de la 
ambasadă și să-i ceară să ia legătura cu poliţia iordanianăa? 
Aceasta ar fi fost procedura standard pentru un american aflat 
în străinătate. Sau să sune la centrul CIA din Amman și să-l pună 
pe locţiitorul lui să vină la apartamentul lui Alice împreună că 
agentul FBI de la ambasadă, ca să strângă probele, înainte ca 
iordanienii să le distrugă din neatenţie? Sau să-l sune pe Hani și 
să-i ceară un ajutor special? In cele din urmă, a făcut toate 
aceste trei lucruri. Nu-i mai păsa de protejarea identității lui 
false - precauţiile de tipul acesta dispăruseră odată cu Alice. In 
momentul acela, singura greșeală ar fi fost să nu facă tot ce 
putea ca s-o salveze. 

e 

Echipa de la ambasadă a ajuns prima la fața locului. Agentul 
FBI a cercetat rapid apartamentul; a luat probe de sânge de pe 
podea și câteva amprente din bucătărie, unde părea că avusese 
loc atacul. In timp ce echipa aduna probele, Ferris stătea pe 
canapea, ţinându-și capul în mâini. Locțiitorul său de la centrul 
CIA s-a așezat lângă el. Era mai în vârstă decât Ferris și, în 
trecut, se purtase urât cu el, dar în momentele acelea nu mai 
era așa. 

— E iubita ta, nu-i așa? Cum aș putea să te ajut? Spune-mi. 
De data asta n-o să respectăm regulile. 

— Nu știu, a răspuns Ferris. Mi-e teamă să nu se fi întâmplat 
ceva foarte rău. 

— Poţi să-mi spui la ce anume te gândești? 


— Nu acum. E prea complicat. E vorba de prea multe lucruri 
pe care nu le știi - pe care nu le știe nimeni. Dar cred că a fost 
răpită. 

— Hoffman vrea să stea de vorbă cu tine. L-am sunat imediat 
după ce am aflat ce s-a întâmplat. Vrea să-l suni de urgenţă pe 
o linie telefonică sigură. 

Ferris a dat din cap și a spus: 

— Nu acum. Trebuie să mă gândesc. 

— Cum zici tu, frate, dar o să se enerveze. 

Locţiitorul și-a pus o mână pe umărul lui Ferris. Voia să mai 
spună ceva, dar s-a abținut. Și-a dat seama că Ferris avea 
dreptate: era vorba de prea multe lucruri pe care nu le știa. 

Hani Salaam a sosit câteva minute mai târziu împreună cu o 
echipă de tehnicieni de la DGI. Au împrejmuit locul incidentului, 
și-au pus mănușile de cauciuc și s-au apucat de treabă. 
Radioreceptoarele pârâiau în timp ce erau chemate forțe 
suplimentare. Din ce auzea, Ferris și-a dat seama că deja erau 
instituite blocaje rutiere și puncte de control, ca să fie reținută 
mașina în care s-ar fi putut afla Alice. Ferris s-a uitat pe 
fereastră și a văzut soldaţi din Forţele Speciale îmbrăcați în 
uniforme bleumarin. 

Hani s-a îndreptat spre Ferris, care se afla în capătul 
îndepărtat al sufrageriei, lângă oglinzi și palisandri. lordanianul 
l-a sărutat pe tânărul american pe amândoi obrajii. Ferris a 
văzut că avea o faţă îngrijorată și, pentru prima oară, s-a lăsat 
cuprins de disperare. Ochii i s-au umplut de lacrimi, apoi și-a 
sprijinit capul de umărul lui Hani, ca și cum ar fi fost tatăl său, 
iar iordanianul l-a băut ușor pe spate, de parcă Ferris ar fi fost 
un copil. 

— Totul o să fie bine, i-a spus Hani de câteva ori. 

Ferris a tăcut un timp îndelungat, stând cu ochii închiși, și a 
încercat să se gândească la ce trebuia să facă. Când a deschis 
ochii, l-a rugat pe Hani să meargă cu el în dormitor, ca să stea 
de vorbă. Locţiitorul său și agentul FBI au vrut să vină și ei, dar 
Ferris le-a făcut semn să-l lase singur cu Hani. A închis ușa și s-a 
dus în colțul cel mai retras al dormitorului. A luat telefonul de 
lângă patul lui Alice, a ridicat receptorul din furcă și l-a pus 
deoparte, apoi a scos fișa telefonului din priza fixată în perete. 
Nu trebuia să audă nimeni ce urma să spună. S-a așezat pe pat 
și i-a făcut semn lui Hani să se așeze lângă el. 


— Am nevoie de ajutor, a spus Ferris, cu o voce ușor 
tremurătoare. O să mă ajutaţi? Trebuie să știu înainte să stăm 
de vorbă. 

lordanianul a încuviinţat din cap. Era la fel de elegant ca de 
obicei, dar avea un aer grav. 

— Cred că știu ce s-a întâmplat. Sunt speriat. 

— Spune-mi. Dacă ne ajuţi, o s-o găsim. 

— Cred că se află în mâinile membrilor Al Qaeda - au răpit-o. 

Hani a dat din cap cu neîncredere. 

— De ce ar fi făcut una ca asta. lubita ta e asistent social. Se 
ocupă de copiii palestinieni. Nu-i așa? De ce ar vrea cineva să 
pună mâna pe ea? 

Ferris intra pe un teritoriu interzis. Ar fi trebuit ca mai întâi să- 
| sune pe Hoffman și să întocmească un plan. Dar când și-a adus 
aminte de regulile și condiţiile de la CIA, i s-a făcut sila de el 
însuși. Tocmai respectarea acelor reguli o pusese pe Alice în 
primejdie. Trebuia să stea de vorbă cu Hani imediat și să-l 
mobilizeze înainte să fie prea târziu. 

— Ascultaţi-mă și încercaţi să nu daţi importanţă detaliilor 
care nu ne pot ajuta s-o găsim pe Alice. Fiţi prietenul meu, vă 
rog. Aţi putea? 

— Bineînţeles, dragul meu. Întotdeauna ţi-am fost prieten. 
Chiar și atunci când tu nu-mi erai prieten. 

— Bine. Motivul pentru care au răpit-o pe Alice este că îl 
cunoaște pe un om cu care am lucrat în ultima vreme. E vorba 
de Omar Sadiki, arhitectul iordanian despre care deja am stat de 
vorbă. 

Hani a făcut ochi mari. 

— Alice îl cunoaște pe acel Sadiki despre care presupunem că 
ar fi fost implicat în atentatul de la Incirlik? Dar cum anume ai 
lucrat tu cu el? Ce înseamnă asta, dragul meu? Vrei să spui că 
era agentul tău? 

— Nu mă întreba. Nu acum. Dar sunt sigur că, în prima zi a 
noului an, când Sadiki a dispărut, n-a fost vorba de o fugă. Cred 
că membrii Al Qaeda l-au răpit că să afle ce știe. Probabil că 
acum îl strâng cu ușa ca să afle dacă are legături cu Statele 
Unite. N-or să-și dea seama că a avut de-a face cu noi, pentru că 
am avut grijă să nu lăsăm urme. Dar or să afle că o cunoaște 
destul de bine pe Alice Melville, care s-a întâlnit deseori cu 
Sadiki de-a lungul acțiunilor ei umanitare. 


— Dumnezeule! a spus Hani dintr-odată. Îmi pare rău. 

Era cel mai rău lucru pe care Hani l-ar fi putut spune, pentru 
că, vorbindu-i astfel, îi confirma lui Ferris bănuiala că Alice se 
afla în mare pericol. lordanianul a tăcut câteva clipe, apoi a 
vorbit iarăși: 

— Această Alice lucrează pentru tine? Este un agent sub 
acoperire care nu figurează în evidența agenţiei? 

— Nu, în niciun caz! Urăște CIA. Lucrează pentru un ONG și 
încearcă să-i ajute pe palestinieni. Nu e o identitate falsă - chiar 
cu asta se ocupă. E exact ceea ce pare. 

— Și crezi că unii oameni și-ar putea închipui că lucrează 
pentru agenţie? 

Ferris s-a uitat în ochii lui Hani. 

— Da. 

— Unii ar putea crede, pentru că îl cunoaște pe Sadiki. 

— Exact. 

Vocea lui Ferris abia putea fi auzită, fiind înăbușită de regretul 
său amarnic. 

— lar acum, trebuie să o găsești repede, a continuat Hani, 
înainte ca oamenii ăștia să folosească metode neobișnuite 
pentru a obţine informaţii de la ea. 

Ferris s-a cutremurat când a auzit cuvintele acelea: „metode 
neobișnuite”. L-a luat pe Hani de mână și i-a spus: 

— Vă rog! Vă rog să mă ajutați. Nu pot s-o găsesc fără 
ajutorul dumneavoastră. 

— Sigur nu e vorba de un șiretlic? 

Era o întrebare crudă, dar deloc nerezonabilă, dat fiind ce se 
întâmplase cu câteva luni mai înainte. Într-un fel, Hani încă era 
furios. Ferris stătea pe pat, ţinându-și din nou capul în mâini - 
era întruchiparea neputinței și a remușcării. 

— lartă-mă, Roger. Îmi pare rău că ţi-am pus întrebarea asta, 
i-a spus Hani, luându-l pe după umeri. Bineînţeles că o să te 
ajut. Avem câţiva agenţi în cercurile înalte din Al Qaeda și îi 
putem contacta imediat. Ne folosim de ei numai în situații de 
urgență, iar acum e vorba de o urgenţă. Pot afla de la ei dacă a 
fost răpită. Sunt sigur. Dar nu știu dacă or să-mi poată spune 
unde se află. lar acum, lasă-mă să vorbesc cu oamenii mei și să 
mă pun pe treabă. 

Apoi l-a ridicat pe Ferris în picioare. 


— Haide, ridică-te! Dumnezeu te pune la încercare. La El e 
toată puterea, iar tu ești robul Lui. Abd-A/lah - robul lui 
Dumnezeu. Noi așa spunem. Nu poţi scăpa de soarta care ţi-a 
fost scrisă. Trebuie doar să ai credinţă și încredere. Așa că vino 
să stai de vorbă cu oamenii din echipa mea. O să ne punem pe 
treabă chiar acum. Trebuie să fii puternic. Dacă oamenii văd că 
ești slab, se vor speria și mai tare. 

Ferris s-a ridicat în picioare, s-a dus la baie ca să se spele pe 
faţă, apoi s-a întors la oamenii care se strânseseră în sufragerie. 

În timpul nopţii, vântul s-a întețit, iar furtuna a devenit și mai 
violentă. Era un vânt fierbinte care bătea dinspre Arabia Saudită 
și peninsula Sinai, aducând cu sine un nor enorm, întins pe sute 
de kilometri, provenind din nisipurile Arabiei. În seara aceea, 
mașinile înaintau cu viteza melcului. Circulau cu reflectoarele 
aprinse, dar chiar și așa, nu le puteai distinge decât atunci când 
se apropiau foarte mult de tine. Traficul era blocat pe arterele 
principale și la sensurile giratorii, iar flota fantomatică de mașini 
înţepenite semăna cu un grup de cargoboturi ancorate în timpul 
unei nopţi cu ceaţă. Cei câţiva pietoni de pe trotuare aveau 
capetele înfășurate în broboade cu carouri mici și mergeau 
aduși de spate, ca să poată ţine piept vântului; nu li se vedeau 
decât ochii prin crăpăturile înguste ale broboadelor. Nu puteai 
nici să mergi cu mașina, nici să te deplasezi cu un aparat de 
zbor. Vremea era numai bună pentru răpitori - o lume plină de 
nisip cărămiziu, în care puteai ascunde aproape orice. 

Ferris a stat treaz la ambasadă aproape toată noaptea, 
așteptând să primească informaţii. După ce a plecat din 
apartamentul lui Alice, l-a sunat în cele din urmă pe Hoffman, 
care la început era enervat din pricina întârzierii, dar când și-a 
dat seama cât de necăjit era Ferris, s-a temperat. Hoffman nu a 
încercat să-și ceară scuze. A spus că agenţia mobilizase toți 
agenţii în încercarea de a o găsi pe Alice Melville. Toată 
șmecheria consta în a o căuta în așa fel, încât să nu le 
întărească răpitorilor convingerea că Alice era „o persoană care 
prezenta interes”, după cum a spus Hoffman. 

— O s-o găsim, i-a zis el lui Ferris. 

Hoffman încerca să-l încurajeze, însă Ferris simţea, fără să-și 
poată da seama de ce, că vorbele șefului său îl adânceau și mai 
mult în disperare. Preţ de câteva clipe, Ferris a pus receptorul 
deoparte, iar Hoffman a întrebat: „Alo, mai ești la telefon?” 
Când a luat iarăși receptorul în mână, șeful său i-a sugerat că ar 
fi fost bine să doarmă. Ferris i-a răspuns că o să se culce, dar 
știa că dacă s-ar fi întins pe canapeaua din birou, i-ar fi trecut 


prin minte numai imagini cu Alice legată și cu căluș în gură, 
aruncată în portbagajul unei mașini sau într-un beci rece și 
umed. Sau și mai rău: și-ar fi închipuit că e interogată și că 
mâna îi era răsucită până când osul trosnea. 

— Amice, ar fi trebuit să-mi povestești despre Alice. Adică să- 
mi fi spus că îl cunoștea pe Sadiki. Am fi putut s-o punem la 
adăpost pentru o vreme. 

Ferris nu i-a răspuns nimic. Ştia că era o minciună - Hoffman 
n-ar fi făcut nimic. Încerca să pară grijuliu după ce nenorocirea 
se întâmplase. Vocea lui Ferris tremura. li era greu să se 
stăpânească. 

— Fii atent la mine! i-a spus Hoffman. Cel mai important este 
să respectăm procedurile prevăzute pentru asemenea situaţii. 
Ambasada trebuie să anunţe că Alice a fost răpită. Cineva 
trebuie să sune la organizaţia unde lucrează - nu știu ce chestie 
pentru Orientul Apropiat - și să-i pună pe cei de acolo să publice 
un apel. Și în niciun caz nu trebuie să fii tu cel care sună! Cere-i 
șefului de la biroul de relații publice să dea telefon. Și pune-l să 
ia legătura cu ziarele iordaniene și să le trimită un comunicat de 
presă cu privire la dispariţia lui Alice. lar șeful organizaţiei 
pentru care lucrează ar trebui să sune la ziarele arabe și la 
posturile Al Jazeera și Al-Arabiya, să spună ca a fost răpită o 
femeie care își dedică tot timpul ajutorării arabilor. Dacă o să se 
afle adevărul despre ea, o să fie eliberată, nu-i așa? CIA nu are 
absolut nicio legătură cu ea. Am vorbit cu cei de la 
Departamentul de Stat, iar ambasadorul are să ia legătura cu 
câţiva palestinieni importanţi, ca să vadă dacă nu cumva putem 
iniţia negocieri secrete. Ambasada o să spună că nu suntem 
dispuși să dăm bani ca să fie eliberată, dar bineînțeles că o să 
plătim. Toată lumea știe chestia asta. Așa că stai liniștit! _ 

Ferris n-a putut decât să încuviinţeze cu un murmur. În acel 
moment, îi părea bine că Hoffman, cu sângele lui rece, știa ce 
trebuia făcut. În scurtă vreme, au fost date comunicatele de 
presă și au avut loc convorbiri telefonice secrete. A doua zi 
dimineaţă, răpirea lui Alice ţinea prima pagină a ziarelor din 
lordania și din Statele Unite. Cele mai multe articole îl citau pe 
șeful lui Alice, directorul Organizaţiei Umanitare pentru Orientul 
Apropiat, care spusese că Alice Melville era „cea mai bună 
prietenă pe care o putea avea poporul arab” și că răpirea ei era 
„O greșeală imensă”. Precizarea că Alice Melville avea un iubit 


care lucra ca ofițer politic la Ambasada Statelor Unite a apărut 
pentru prima oară în articolul publicat de Agence France-Presse. 
Articolul menţiona un „diplomat occidental” anonim - probabil 
un angajat al Ambasadei Franţei -, care credea că era posibil ca 
relația lui Melville cu diplomatul american anonim să fi fost una 
dintre cauzele răpirii. 

e 

Oamenii lui Hani de la DGI au fost eficienţi și, date fiind 
împrejurările, destul de rapizi. Mulțumită analizei ADN-ului din 
firele de păr găsite în pieptenele lui Alice, au constatat că 
sângele de pe podeaua bucătăriei era al ei - specialiștii 
laboratorului de la Spitalul Regele Hussein au stat până târziu în 
noapte ca să ajungă la acest rezultat. Au găsit multe amprente 
în apartament, dar s-a dovedit că multe dintre ele erau ale lui 
Roger Ferris. Speraseră să găsească amprente în bucătărie - era 
limpede că acolo fusese prinsă Alice -, dar nu au reușit să 
preleveze niciuna, iar agentul FBI a spus că oamenii care o 
răpiseră pe Alice probabil purtaseră mănuși. Și-au dat seama că 
fuseseră mai mulţi răpitori după urmele de pantofi de pe podea. 
Spărseseră încuietoarea de la intrarea în clădire și pe cea de la 
ușa apartamentului cu multă grijă, provocând stricăciuni foarte 
mici. Era vorba de profesioniști foarte îndemânatici, nu de hoţi 
amatori - Ferris nu-și putea da seama dacă era un lucru bun sau 
rău pentru Alice. 

În dimineaţa următoare, Hani l-a vizitat pe Ferris la 
ambasadă. Era un lucru neobișnuit. În mod normal, Pașa insista 
ca oamenii să se ducă la el. Dar era o situaţie specială. S-au 
întâlnit într-o sală de conferințe securizată, pe care angajaţii 
centrului CIA o foloseau pentru întâlnirile cu ofițerii de legătură 
ai Departamentului General de Informaţii. Ferris avea înfățișarea 
unui om distrus: tenul său, care de obicei era neted și bronzat, 
era palid și lăsat. Părea că cearcănele îi fuseseră trasate cu 
cărbune, iar ochii lui nu mai erau vii și curioși ca altădată - îi 
avea duși în fundul capului. 

Șeful DGI l-a îmbrățișat pe Ferris, l-a sărutat de trei ori pe 
obraji și o dată pe frunte. Și-a dat seama că tânărul american 
suferea și că suferința nu avea să-i fie alinată decât de găsirea 
lui Alice. Hani încerca să amâne discuţia cu el fie pentru că era 
politicos ca de obicei, fie pentru că îl îndrăgea pe Ferris, dar 


tânărul american l-a luat de mână cu un gest rugător. Își pusese 
toată nădejdea în Hani. 

— Spuneți-mi ce-aţi aflat, oricât de grav ar fi. 

— Am luat legătura cu unul dintre agenţii noștri din interiorul 
rețelei. E vorba de un agent din Siria, dar e la curent cu 
operaţiunile din lordania. 

— Și ce ai aflat de la omul tău? 

În vocea lui Ferris s-a strecurat o urmă de speranţă. Nu se 
putea împiedica să-și dorească să afle vești bune. 

— Mi-a spus că, într-adevăr, reţeaua a răpit o americancă la 
Amman. E exact așa cum ai bănuit. O urmăreau de ceva vreme. 
Voiau să afle ce legături are cu Omar Sadiki. Nu știu ce să 
creadă despre Sadiki și, pentru ei, e foarte important să 
înţeleagă ce-i cu el. Au răpit-o ieri dimineaţă și au scos-o repede 
din oraș. Au pus-o în portbagajul unei mașini. E o operaţiune 
care a fost organizată de oameni de la vârful organizaţiei. 
Oricine ar fi cel care vrea să afle ce știe Alice, cu siguranţă e un 
lider foarte important. Și asta e bine. 

— De ce? a întrebat Ferris, uitându-se la el cu disperare. 

— Pentru că oamenii de la vârful ierarhiei vor fi mai atenţi cu 
ea decât membrii mărunți. Nu sunt mardeiași, ci oameni care 
vor să obţină informaţii. N-o să-i facă rău fără motiv. Deci poţi să 
te liniștești puțin, prietene. Totul o să fie bine. 

Ferris s-a șters la ochi cu mâneca. li era jenă că plângea. 

— Unde e? Aţi aflat? 

— Nu știu. Omul nostru nu a vrut să ne răspundă la întrebarea 
asta. Cred că nu știe. Când a văzut că insistăm, ne-a spus că s- 
ar putea să fie în Siria. Cred că a fost dusă peste graniță 
noaptea trecută, în timpul furtunii de nisip. Sigur n-au ascuns-o 
în lordania, pentru că ar fi fost prea periculos. Cred că au dus-o 
în Siria, ca să stea de vorbă cu ea. 

— Și ce-or să facă după aceea? 

Hani s-a apropiat de Ferris și i-a vorbit pe un ton calm și 
liniștitor. 

— O vor elibera. Când or să-și dea seama că nu pot obţine de 
la ea informaţiile de care au nevoie, îi vor da drumul și vor 
încerca să le obţină în alt fel. Oamenii ăștia sunt criminali, dar 
nu sunt proști - e unul dintre lucrurile pe care le-am învățat de-a 
lungul timpului. 

— Eu ce-aș putea face? 


Cel mai mult îl împovăra neputinta lui. Se simţea la fel ca un 
părinte al cărui copil se află în pericol de moarte: și-ar fi dorit să 
fie el în locul lui Alice. „Luaţi-mă pe mine! Faceţi-mi rău mie!” 
De ce să sufere Alice din pricina unor lucruri pe care le-ar fi 
disprețuit, dacă le-ar fi aflat? 

Hani i-a aruncat o privire plină de înţeles. Voia să-l liniștească, 
dar nu avea cum. 

— Nu poţi face nimic, dragul meu. Trebuie să aștepți. 

e 

Șeful centrului CIA din Viena îl botezase „Nokia-Suleiman” - 
era telefonul pe care îl găsise poliția austriacă după ce, la puțin 
timp de la incidentul cu Harry Meeker din Pakistan, Agenţia 
pentru Securitate Națională interceptase convorbirea șefului de 
operațiuni sirian. Directorul serviciului secret austriac i-l predase 
ofițerului care conducea centrul CIA din Viena, care la rândul 
său îl trimisese la Langley cu primul avion. Specialiștii lui 
Hoffman îl studiaseră în detaliu, dar nu găsiseră nicio informaţie 
utilă. Au descoperit că în telefon se afla o cartelă SIM care 
fusese folosită numai pentru convorbirea pe care reușiseră să o 
intercepteze. Dar Hoffman a pus telefonul la încărcat, pentru 
orice eventualitate. 

Pe data de patru ianuarie, telefonul „Nokia- Suleiman” a sunat 
- o singură dată. De fapt, nu era un apel, ci un mesaj. Când l-a 
citit, Hoffman a rămas uluit, apoi a început să se îngrijoreze. Era 
ca și cum s-ar fi înfundat o ţeavă, iar apele menajere s-ar fi 
revărsat prin acel telefon direct în biroul său. Mesajul suna 
astfel: „Domnule Ferris, vă rog să o sunaţi pe domnișoara Alice, 
la numărul 963-5555-8771.” Era numărul unui telefon mobil din 
Siria. Agenţia pentru Securitate Naţională și CIA au reușit să 
obțină din Siria documentele cu privire la cumpărătorul cartelei 
Syriatel care avea acel număr, dar nu au putut identifica 
persoana care trimisese mesajul. Numărul acela de telefon era 
ca un carnețel care nu fusese folosit decât o dată. Cineva îl 
folosise pentru o singură convorbire telefonică, apoi îl aruncase. 
Hoffman s-a gândit multă vreme la ce avea de făcut și, în cele 
din urmă, a hotărât că, din punct de vedere operaţional, nu avea 
de ales. L-a sunat pe Ferris și i-a citit mesajul. 

Când Hoffman i-a citit mesajul, Ferris s-a gândit că nu putea 
să însemne decât că Alice încă era în viață. Răpitorii ei știau că îl 
cunoștea pe Ferris. Voiau să facă un schimb: s-o elibereze pe 
Alice, în speranţa că l-ar putea ademeni pe iubitul ei de la CIA. 
Își dăduseră seama că nu știa nimic, așa că voiau s-o folosească 
pe post de momeală. Dar pentru ca Alice să fie eliberată, trebuia 
ca cineva să meargă în locul ei. În timp ce Hoffman îi citise 
mesajul, Ferris își notase numărul de telefon. Se uita ţintă la el 
și transpira, deși biroul său era cuprins de frigul iernii. 

— E în viaţă, a murmurat Ferris. 

— Probabil că e în viaţă, i-a atras atenţia Hoffman. Cel puţin, 
vor să crezi că încă e în viaţă. Asta e partea bună. 

— Și care ar fi parte proastă. 

— Păi, că au aflat despre tine. Știu că lucrezi pentru agenţie. 
Îți trimit un mesaj pe telefonul lui Suleiman, știind că se află în 
posesia noastră. Asta înseamnă două lucruri: pe de-o parte, 
oamenii care au răpit-o pe Alice se află în vârful ierarhiei și sunt 
apropiaţi ai lui Suleiman, iar pe de altă parte, au aflat atât de 
multe de la „domnișoara Alice”, încât și-au dat seama că e 
iubita ta - altfel spus, au interogat-o. 

Pe Ferris l-a străbătut un fior. Prin mintea lui s-au succedat cu 
repeziciune diferite scenarii, unul mai sumbru decât altul. 

— Trebuie să sun. Trebuie să stau de vorbă cu ea. 

— Sunt de acord. Ar trebui să suni. La început, am crezut că 
ar fi o idee proastă. E limpede că-i un șiretlic prin care încearcă 
să te ademenească. Dar apoi mi-am zis: „Și ce dacă?” Trebuie 
să jucăm jocul. Dar mai întâi trebuie să punem totul la punct, 
nu-i așa? Trebuie ca totul să fie pregătit. S-ar putea ca asta să 
fie singura noastră șansă s-o scăpăm pe Alice și să aflăm ceva 
despre Suleiman, desigur. E cea mai bună ocazie. Așa că vrem 
să profităm de ea. 

— Ce vrei să spui? Cum adică să profităm de ea? Mie îmi pasă 
doar de Alice. 


— Știu că-ţi pasă. Dacă aș fi în locul tău, nici mie nu mi-ar 
păsa de nimeni altcineva. Dar e o șansă foarte importantă. 
Poate că nu-ți dai seama în momentul ăsta - și zău că te înţeleg 
-, dar operaţiunea noastră chiar dă rezultate. Indivizii ăștia sunt 
derutați, nu știu ce se întâmplă. Tocmai de-aia i-au răpit pe 
Sadiki și pe Alice. Tocmai de-aia ne-au trimis mesajul ăsta 
ciudat. Sunt debusolați. Ne apropiem din ce în ce mai mult. 

— Nu-mi mai pasă de operaţiune. Nu vreau decât s-o salvez 
pe Alice. Dacă stăm și așteptăm, s-ar putea să fie omorâtă. 

Ferris a așteptat ca Hoffman să încuviinţeze, dar șeful său nu 
a spus nimic. 

— Pentru numele lui Dumnezeu, nu poţi să înţelegi? Eu am 
vârât-o în coșmarul ăsta. 

— Potolește-te, Roger. Vom face tot ce ne stă în putinţă ca s-o 
salvăm, mai puţin un singur lucru: n-o să lăsăm să se aleagă 
praful de operaţiune, înţeleg că te simţi vinovat pentru că ai 
pus-o în primejdie. Și chiar trebuie să te simţi vinovat. A fost o 
greșeală din partea ta să nu-mi spui că ai o relaţie cu o femeie 
care îl cunoaște pe Sadiki - ai pus-o în pericol pe Alice, dar și pe 
noi toți. Dar să știi că n-o să îmbunătăţești deloc situaţia dacă o 
să acţionezi în pripă. Sunt în joc vieţile mai multor oameni. 
Căcat! E vorba de milioane de vieți! Statele Unite sunt în război. 
Nu e vorba doar de tine și de iubita ta. Ne-am înţeles? 

Ferris simţea că îi plesnea capul. Nu spunea nimic, iar tăcerea 
s-a înstăpânit pe linia telefonică de parcă ar fi fost ea însăși o 
voce. Apoi totul i s-a limpezit. 

— Da. Ne-am înţeles. Poţi să te bazezi pe mine. 

— Bravo! Îmi dau seama cât de greu îţi este, dar să știi că o s- 
o scoatem la capăt. O să-ţi recapeți iubita. Și o să primeşti și o 
medalie. 

— O medalie, a repetat Ferris. 

Dar deja era cu gândul în altă parte. 

Ferris a pus în portofel numărul telefonului mobil din Siria. l-a 
spus locțiitorului său că se duce la apartamentul lui, ca să facă 
un duș și să doarmă. Apoi a plecat de la ambasadă și a mers cu 
mașina până la sediul central al DGI. S-a dus acolo neanunţat și 
i-a spus șefului de cabinet, care a coborât în pripă, că trebuia 
să-l vadă pe Hani Pașa de urgenţă. | s-a cerut să aștepte, dar 


după numai câteva minute a fost condus în biroul spaţios al lui 
Hani. 

Când Ferris a intrat în biroul său, Hani l-a privit cu atenţie. Nu 
l-a mai sărutat, ci doar i-a strâns mâna - în momentul acela, era 
un gest mai intim. 

— Arăţi îngrozitor, Roger. Îmi pare rău pentru ce ţi s-a 
întâmplat. 

— Vă mulţumesc că vă preocupaţi de starea în care mă aflu, 
dar nu vă faceţi griji pentru mine. Nu e vorba despre mine. Se 
prea poate ca tocmai eu să fiu problema, dar aș vrea să fiu și 
soluția. De aceea mă aflu aici. 

Hani s-a uitat foarte curios la american, de parcă ar fi încercat 
să-și dea seama ce era în mintea lui. 

— Ce tot spui, habibi? Azi vorbești cam incoerent. 

Dar Ferris știa exact despre ce vorbea. Totul se lămurise într- 
un moment de maximă limpezime. Mintea i se luminase și toate 
lucrurile din capul său își schimbaseră ușor poziţia și alcătuiseră 
un nou model, unul foarte diferit, dar nu mai puţin precis. 

— lată care-s regulile. Această conversaţie nu a avut loc. 
Vorbesc în nume propriu, nu ca angajat al guvernului Statelor 
Unite. Nu veţi povesti nici unui angajat al agenţiei despre vizita 
mea aici și nici despre ce am discutat. Niciodată. Sunteţi de 
acord? 

— Sunt niște reguli neobișnuite. S-ar putea să fiu de acord, 
dar încă nu mi-ai spus mare lucru. 

— „S-ar putea” nu e un răspuns bun. De data asta, trebuie să 
fie „da” sau „nu”. Ceea ce vreau să fac n-o să prejudicieze 
lordaniei, ba chiar s-ar putea să-i fie de folos. Și veţi avea 
avantajul de a ști ce fac și de a folosi această informaţie cum 
veţi crede de cuviinţă. Nu-mi pasă. Dar vreau să-mi promitetți 
ferm că mă veţi proteja. 

Hani a înclinat capul într-o parte, apoi și-a aprins o ţigară în 
timp ce se gândea la cererea lui Ferris. Îl măsura din priviri, 
trăgând din când în când din ţigară. lordanianul aproape că 
părea mulțumit. 

— Dragul meu Roger, întotdeauna am spus că ești de-al 
nostru, adică pui oamenii mai presus de lucruri și prețuiești 
onoarea mai mult decât orice, întotdeauna am bănuit, dar abia 
acum sunt sigur. Așa că răspunsul este da. Bineînțeles că o să 
respect confidenţialitatea acestei conversații. Nimeni nu poate 


auzi ce vorbim în acest birou. Dar acum trebuie să-mi spui ce 
vrei. 

Ferris s-a apropiat de Hani și a început să vorbească mai 
încet. Din câte știa, agenţia nu pusese niciun microfon în biroul 
lui Hani, dar, la urma urmelor, erau multe lucrurile pe care nu le 
știa. 

— Mă puteţi face să dispar în așa fel, încât nimeni să nu mă 
găsească - inclusiv și mai ales guvernul Statelor Unite? Și mă 
puteţi duce apoi în Siria fără ca nimeni să afle? 

— Presupun că da. Nu ne-ar fi greu. Deţinem controlul asupra 
acestui teritoriu. Dar ce vrei să faci? 

— Vreau să iau legătura cu oamenii care au răpit-o pe Alice 
Melville. Vreau să mă ofer drept monedă de schimb. Nu pe ea o 
vor, ci pe mine. 

— WAllah! a spus Hani, desfăcându-și brațele. Ai înnebunit, 
prietene? 

— Nu. De fapt, acum m-am însănătoșit. Eram nebun înainte. 

— Dar cum o să iei legătura cu ei? Nu-i poţi găsi pe membrii 
Al Qaeda în Pagini Aurii. Nu-i chiar atât de ușor să dai de ei. 
Chiar și mie îmi este greu. 

— Au luat legătura cu noi. Mi-au trimis un mesaj - probabil din 
locul unde se afla Alice -, în care mi-au cerut să sun la un număr 
de telefon mobil din Siria. Hoffman vrea să aștept, ca să pună la 
cale un plan prin care să-i tragă pe sfoară. Dar stratagemele lui 
sunt de căcat - știți mai bine decât mine. Tot ce reușim e să ne 
tragem pe sfoară pe noi înșine. 

— Dar, Roger, e foarte periculos ceea ce vrei să faci. Știi prea 
multe secrete. Or să vrea să le afle. O să fie... neplăcut. 

Ferris și-a atins ușor buzunarul unde ţinea cutiuţa de plastic în 
care se afla pilula cu otravă. O avusese la el în ultimele luni, dar 
nu se gândise niciodată că o să aibă nevoie de ea. 

— O să mă descurc. Numai așa poate fi eliberată. Nu-i vor da 
drumul decât dacă mă ofer pe mine la schimb. E evident, nu? 
Hoffman n-o să mă lase niciodată, ceea ce înseamnă că Alice o 
să moară. N-am de ales. Trebuie să fac asta. Și am s-o fac, orice 
mi-aţi spune. Dar vreau să mă ajutaţi. In felul ăsta, o să am mai 
multe șanse s-o salvez. 

Hani nu spunea nimic. Nu era un om care să facă promisiuni 
cu ușurință. Ferris a cuprins cu ambele palme mâna 


iordanianului. Ar fi îngenuncheat și i-ar fi sărutat-o, dacă ar fi 
știut că asta l-ar fi convins pe Hani. 

— Vă rog să mă ajutați. Vă implor să mă ajutaţi. 

Hani s-a uitat la el și a zâmbit. Era un zâmbet discret - o 
curbură fină a buzelor care se cuibaărise pe chipul lui Hani, deși 
Ferris n-o putea observa. 

— Da, dragul meu. Bineînţeles că o să te ajut. Ești un om 
curajos și vrei să te sacrifici pentru a o salva pe femeia pe care 
o iubești. Numai o inimă de piatră te-ar putea refuza. 

Hani a acţionat repede. Unul dintre oamenii săi a dus mașina 
lui Ferris pe strada Zahran și a parcat-o lângă hotelul Four 
Seasons. Când colegii de la ambasadă ai lui Ferris aveau să-și 
dea seama că lipsea, aveau să piardă un timp preţios căutându-l 
în hotel. Hani a dat câteva telefoane și s-a întâlnit între patru 
ochi cu adjunctul său, apoi l-a însoţit pe Ferris până la garajul 
DGI, unde era parcată limuzina sa mare, marca BMW. Au luat 
loc în spate, iar Hani a tras perdelele. Odată urcați în limuzină, 
deveniseră aproape invizibili, dat fiind că lordania era o ţară în 
care autoritatea DGI nu era pusă la îndoială de nimeni. Ferris și- 
a pipăit încă o dată buzunarul, ca să fie sigur. 

Au luat-o pe un drum care ducea la nord de Amman, spre 
graniţa cu Siria. Când au intrat pe autostradă, Hani a dat la o 
parte perdeaua ca să vadă peisajul, dar Ferris a lăsat-o trasă pe 
cea de pe partea lui. N-au luat-o pe autostrada cu patru benzi 
care trecea prin Al-Mafrag, ci au luat-o pe vechea autostradă 15, 
care traversa granița siriană câţiva kilometri mai la vest, 
trecând prin orașul Dera'a. În timp ce limuzina înainta spre nord, 
Hani i-a explicat planul său. Ferris i-a pus câteva întrebări, dar 
numai ca să fie sigur că a înţeles. La un moment dat, lui Ferris i- 
a sunat telefonul mobil. Era locţiitorul său. l-a spus cu o voce 
obosită că încerca să doarmă și urma să vină la birou a doua zi 
dimineață, după ce va fi mers la sala de forţă. 

Chiar înainte ca mașina să intre în Ramtha - oraș de graniţă -, 
Hani i-a cerut șoferului să o ia pe un drum lateral care se 
întindea de-a lungul frontierei. Când au ajuns într-un sătuc 
numit Shajara, au luat-o pe un drum de pământ, apoi pe drumul 
situat în mijlocul unui ansamblu de clădiri construite din 
cărămizi de beton, ale căror acoperișuri erau pline de antene. Pe 
drumul acela era parcat un taxi - un Mercedes ruginit - cu 


numere de înmatriculare siriene. Granița se afla la mai puţin de 
un kilometru și jumătate distanţă. Hani l-a dus pe Ferris într-una 
dintre clădiri. Ofițerii DGI, îmbrăcaţi simplu, care îl așteptau pe 
Hani, l-au întâmpinat cu sărutări, o tavă cu prăjituri și ceai 
dulce. Hani le-a refuzat trataţia cu un gest al mâinii și a cerut o 
cameră liniștită situată la ultimul etaj. A închis ușa și s-a întors 
către Ferris. 

— A sosit momentul să suni. 

— Ai un telefon nou? 

— Bineînţeles. 

Hani a scos din haină un telefon cu clapetă nou - marca 
Samsung - și i l-a dat lui Ferris. lordanianul avea și o pereche de 
căști, astfel încât să poată asculta conversaţia. Ferris a zâmbit 
ușor când a văzut cât de bine se pregătise, apoi a scos din 
portofel numărul de telefon pe care reușise să-l noteze în grabă 
atunci când Hoffman îi citise mesajul. A format cu grijă numărul 
pe telefonul lui Hani: 963-5555-8771. După ce s-a auzit soneria 
de trei ori, a răspuns cineva. 

— Alo, s-a auzit în engleză. 

Îl așteptau. La numărul acela nu putea suna decât o singură 
persoană. 

— Sunt Roger Ferris de la CIA și vreau să vorbesc cu 
domnișoara Alice. 

— Foarte bine, domnule. Slavă domnului că aţi sunat. Vă rog 
să-mi răspundeţi la o întrebare, ca să fiu sigur că nu sunteţi 
altcineva. 

— Bine. Care-i întrebarea? 

— Unde aţi luat prima oară cina cu domnișoara Alice? 

Ferris a simţit că i se face greață. Aflaseră acel lucru de la ea 
în timpul interogatoriului. Sau poate că îl urmăriseră. 

— La Amman. La restaurantul italian din hotelul Hyatt. 

— Da, bine. Vă mulțumesc. Și spuneţi-mi, vă rog, cum se 
numește motanul pe care domnișoara Alice îl are în 
apartament? 

— Elvis. Numele motanului este Elvis. 

— Exact. Cred că într-adevăr sunteţi domnul Ferris. 

— Bine, acum aș putea vorbi cu Alice, vă rog? 

— Da, dar îmi pare foarte rău. Domnișoara Alice nu este aici, 
însă m-a rugat să vă transmit un mesaj dacă sunati. 

— Care este mesajul? 


Ferris avea un ton aspru. Voia să nu stea prea mult la discuţii, 
ca să ajungă cât mai repede la subiect. 

— Dacă vreţi s-o vedeţi pe domnișoara Alice, trebuie să vă 
duceţi acolo unde o să vă spun eu. Numai dumneavoastră. Și 
fără șiretlicuri, altminteri domnișoara Alice n-o să mai fie în 
viaţă. 

— Unde trebuie să merg. 

— În Siria, vă rog. 

Ochii lui Ferris străluceau din pricina încordării și exasperării. 

— Bine, dar unde anume în Siria? 

— Vă spun acum. La Hama. Acolo se află domnișoara Alice. 

Hani a încuviinţat din cap când a auzit numele orașului în care 
aveau să se întâlnească. Hama era orașul natal al lui Suleiman. 
Toată povestea aceea îngrozitoare începuse acolo, odată cu 
anihilarea Frăției Musulmane în 1982. 

— Trebuie să facem o învoială. Dacă n-am s-o văd pe Alice, n- 
am să vin. 

— Da, domnule Ferris! Desigur! 

Arabul avea o voce plină de entuziasm, de parcă nu i-ar fi 
venit să creadă că americanul chiar avea de gând să se predea. 
Deja avea pregătită o propunere. 

— Domnule Ferris, o veţi vedea pe domnișoara Alice la norias 
- roţile de lemn pentru irigaţii de pe râul Orontes -, care sunt 
situate chiar în centrul orașului. O veţi vedea acolo. Veţi vedea 
că este teafără și că am eliberat-o. Apoi o să ne sunaţi și o să ne 
așteptați. O să vă urmărim în permanenţă. Dacă plecaţi, o să vă 
omorâm atât pe dumneavoastră, cât și pe domnișoara Alice. 

Ferris a făcut o pauză și s-a uitat la Hani. Urma să aibă nevoie 
de întăriri, ca să fie sigur că, după eliberare, Alice avea să fie 
protejată. Hani părea să-i fi citit gândurile. A încuviinţat din cap 
și i-a șoptit lui Ferris: 

— O să fim acolo. 

— Sunt de acord. La ce număr trebuie să vă sun după ce văd 
că Alice a fost eliberată? 

— Domnule Ferris, sunaţi, vă rog, la numărul 963-5555-5510. 
N-o să vorbiți cu mine, pentru că nu-s decât un om de legătură. 
Când or să vă răspundă, spuneţi în arabă că sunteţi Roger Ferris 
de la CIA și că sunteţi gata să vă întâlniți cu ei la Hama. Vreţi să 
vă spun numărul încă o dată? 


Hani notase în grabă numărul de telefon pe o bucată de hârtie 
și i-a dat-o lui Ferris. 

— O să vi-l citesc eu, ca să fiu sigur că l-am notat corect. 963- 
5555-5510. 

— Exact, domnule Ferris. 

— Și trebuie să-i spun persoanei care o să-mi răspundă că 
sunt Roger Ferris de la CIA și că sunt gata să mă întâlnesc cu ei 
la Hama. 

— Mumatzi*, domnule Ferris. Foarte bine! În regulă. Și când o 
să veniţi să vă întâlniți cu noi? 

Ferris s-a uitat la Hani. lordanianul a scris în grabă câteva 
cuvinte pe o hârtie și i-a dat-o. 

— O să vin mâine dimineaţă. La ora opt, o să fiu la roţile 
pentru irigaţii de pe Orontes. Dacă Alice nu se află acolo, 
înţelegerea nu mai e valabilă. Aţi înțeles? 

— Da, domnule Ferris. O să le zic. Nu-s decât un om de 
legătură. Îmi dau seama că sunteţi foarte grăbit. 

A spus-o pe un ton surprins, ca și cum nu putea înțelege de ce 
era Ferris atât de nerăbdător să se lase torturat. 

— Aveţi grijă ca Alice să fie acolo. Apoi o să obţineţi ce vreţi. 
Altminteri, nimic. 

Apoi Ferris a închis. 

— WAllah, Roger. Eşti un om curajos, a spus Hani, luându-l de 
mână. Orice ţi s-ar întâmpla, Alice o să afle cât de mult o iubeai. 
O să am grijă. O să trăiești mereu în sufletul ei. 

Taxiul marca Mercedes se afla la intrarea în clădire. Şoferul 
fuma o ţigară și era gata de plecare. Se înserase, și de dincolo 
de ansamblul de clădiri se înălța larma unui sat arab. Copiii se 
întorseseră de la școală și jucau fotbal în praf, iar mamele îi 
cicăleau și îi mustrau, pregătind masa de seară. Umbrele se 
alungeau, culorile se întunecau și lumina zilei dispărea treptat, 
iar timpul părea că stătuse în loc. 

Hani i-a spus lui Ferris că venise timpul să plece și i-a schiţat 
planul pe care îl concepuse. Taxiul avea să se îndrepte spre 
nord și să-l ducă în Siria prin vama de la Dera'a. Șoferul era un 
contrabandist, iar DGI îl folosise de multe ori. De-a lungul anilor, 
îi mituise de multe ori pe vameșii sirieni - toţi erau atât de 
corupți, încât alcătuiau o mare familie. Ca să ajungă în Siria, 


18 În arabă, în original: „excelent” (n.tr.). 


Ferris avea să străbată câţiva kilometri într-un compartiment de 
sub bancheta din spate. Era un disconfort care avea să dureze 
doar vreo treizeci de minute, apoi avea să se așeze pe scaunul 
din dreapta șoferului. Hani urma să trimită două mașini care să 
însoțească taxiul prin Damasc, apoi până la Hama. Trebuia să 
meargă toată noaptea. Șeful DGI urma să trimită la Hama încă o 
echipă. In momentul în care Alice avea să fie eliberată, oamenii 
lui urmau să o ia de acolo și să o aducă în Iordania. Cei din 
echipa de la Hama aveau să fie foarte bine înarmaţi, pentru 
cazul în care ceva ar fi mers prost, dar iordanianul l-a asigurat 
că totul avea să meargă bine. Apoi, la momentul potrivit, 
oamenii lui aveau să facă tot ce le stătea în putinţă ca să-l 
salveze și pe Ferris. 

lordanianul i-a dat un mic dispozitiv electronic asemănător cu 
o brichetă. 

— Dacă dai de bucluc și nu mai poţi aștepta, apasă pe 
butonul dispozitivului și o să venim să te luăm. 

Ferris l-a luat și i-a mulțumit prietenului său. Era frumos din 
partea lui Hani că vorbea despre salvarea lui, dar Roger știa că 
era o călătorie din care nu avea să se mai întoarcă. 

Ferris s-a dus singur la taxi. Şoferul - un bărbat de vreo 
patruzeci de ani - avea ochi vicleni, iar mustata groasă îi atârna 
peste buze ca o bidinea. Când l-a văzut, a deschis portiera din 
spate a Mercedes-ului ruginit, a tras un zăvor secret și a ridicat 
bancheta, dând la iveală un compartiment suficient de mare cât 
să încapă în el un om. Fundul de tablă era acoperit cu o 
rogojină, iar într-un colț se afla un bidon de apă minerală. „Clasa 
business”, a mormăit Ferris. Şoferul a încuviinţat din cap, deși 
nu înțelesese spusele americanului. Apoi Ferris s-a băgat în 
compartiment, chircindu-și trupul în spaţiul strâmt. Mirosea a 
transpiraţie și a urină. Bineînţeles că nu era primul călător 
clandestin. Şoferul i-a spus că va lovi de trei ori în compartiment 
atunci când va putea să iasă de acolo în siguranţă. Apoi a 
coborât bancheta, iar Ferris a rămas închis în întuneric. 

Roger nu era o persoană morbidă. Când era mic, se gândea la 
moarte la fel ca toţi copiii, încercând să înțeleagă cum ar fi fost 
dacă n-ar mai fi existat. Dar era un gând prea complicat și 
deprimant, așa că uitase de el aproape complet. În mijlocul 
adolescenţei, se temea că avea să moară virgin, dar după ce 
Priscilla Warren îi rezolvase această problemă, a încetat să se 
gândească la moarte. Dar în momentele acelea, când stătea în 
compartimentul întunecos și împuţit al taxiului, Ferris s-a gândit 
fără să vrea la moartea lui. Nu îi era teamă de moarte, ci de 
durerea dinaintea ei. Avea în buzunar apărătoarea dentară plină 
cu otravă și se tot gândea când anume trebuia s-o folosească. 
Dacă aștepta prea mult, era posibil să fie prea târziu: teroriștii 
ar fi putut să i-o ia înainte să poată înghiţi otrava care avea să-l 
scape de agonie. Dar dacă ar fi spart-o prea repede, s-ar fi putut 
sinucide inutil, chiar înainte să fie salvat sau poate chiar cruțat. 
Ar fi irosit șansa de a duce o viață normală și n-ar mai fi putut 
îmbătrâni alături de Alice. Cel mai mult îl mâhnea că n-ar mai fi 
avut copii; din punctul de vedere al speciei, ar fi trăit degeaba. 
Viaţa lui ar fi fost cu adevărat stearpă - era un lucru chiar mai 
rău decât să mori virgin. 


Taxiul a încetinit când s-a apropiat de vama iordaniană. Ferris 
a devenit agitat, dar mașina a stat foarte puţin la punctul de 
control și n-a fost nicio problemă. Probabil că Hani avusese grijă 
ca totul să fie în regulă. Mașina a înaintat huruind prin zona 
neutră dintre cele două granițe, iar Ferris s-a afundat iarăși în 
reveria lui sumbră. Dacă ar fi reușit să scape, poate că ar fi 
făcut copii cu Alice; dacă ar fi trăit, poate că ar fi îmbătrânit 
alături de ea. Se agăța de acest „poate”. Trăia cu aceeași 
speranţă care îi dă curaj bolnavului de cancer chiar și atunci 
când nu mai poate mânca, iar trupul său se mistuie - speranţa 
că, într-un fel sau altul, pedeapsa cu moartea îi va fi anulată în 
mod miraculos, că își va târî oasele fragile până la poarta vieţii 
de apoi și că va reuși să păcălească straja câteva ore, câteva 
zile sau chiar câţiva ani. Ferris știa în mod abstract că durerea 
putea fi atât de îngrozitoare, încât să-și dorească să moară. Dar 
n-ar fi vrut să piară dacă ar fi știut că mai era o șansă să fie din 
nou alături de Alice. Ar fi putut să-i zdrobească picioarele cu 
ranga, să-i sfărâme rotulele, să-i lovească șira spinării cu 
barosul - și totuși, în fiecare clipă a agoniei, s-ar fi gândit la Alice 
și ar fi vrut să rămână în viaţă pentru ea. 

In mintea lui, imaginea lui Alice era limpede și desăvârșită. 
Dintr-odată, Ferris s-a eliberat de toate îndoielile și a făcut un 
gest nestăpânit: a scos apărătoarea dentară din buzunar și a 
pus-o pe rogojina din compartimentul secret. Dacă ar fi avut-o la 
el, frica l-ar fi putut împinge s-o folosească, iar dacă ar fi folosit- 
o, ar fi renunţat nu doar la viaţă, ci și la iubire. Ar fi murit 
degeaba. li promisese lui Hoffman să nu divulge niciun secret, 
să se sinucidă înainte să mărturisească vreunul dintre lucrurile 
care ar fi pus în pericol vieţile altora. Dar dacă ar fi respectat 
acea promisiune, ar fi încălcat una și mai importantă. A împins 
otrava mai departe de el, făcând-o să se piardă în întunericul 
ascunzătorii. 

e 

Taxiul s-a oprit dintr-odată, iar Ferris a auzit murmurul unor 
voci care vorbeau în arabă. Şoferul discuta cu un om căruia i se 
adresa cu apelativul „căpitane”. Ferris a surprins o urmă de 
teamă în vocea șoferului. Portiera s-a deschis și s-a închis cu 
putere, apoi s-au auzit pașii cuiva care se plimba în jurul mașinii. 
Ceva nu era în regulă. Căpitanul ţipa la șofer la fel ca ofiţerii de 
armată aflaţi într-o situaţie în care știau că deţin puterea 


absolută. Căpitanul i-a spus șoferului că graniţa era închisă - ar 
fi trebui să știe că regulile nu-i permiteau să treacă, pentru că 
era prea târziu. Şoferul repeta întruna un nume. Abu Walid 
spusese că totul era în regulă. Abu Walid spusese că nu era 
nicio problemă. Să-l întrebe pe Abu Walid. Ferris auzea zgomotul 
pașilor pe pavaj și vocea șoferului care spunea întruna că era 
vorba de o greșeală. După aceea, cei doi s-au îndepărtat. 

Ferris a rămas chircit pe podeaua ascunzătorii. Se simţea 
cuprins de o nouă frică: dacă murea chiar acolo sau - lucru la fel 
de rău - ar fi fost arestat, băgat într-o închisoare siriană, apoi 
trimis înapoi în lordania? Alice ar fi murit cu siguranţă: răpitorii l- 
ar fi așteptat la Hama și, când ar fi văzut că nu mai vine, ar fi 
omorât-o. Ferris și-a dat seama că lucrul cel mai rău cu putinţă 
n-ar fi fost moartea lui, ci moartea lui Alice. În acel moment, 
viaţa lui avea un singur sens: s-o salveze pe Alice. Dacă n-ar fi 
reușit, s-ar fi sinucis, pentru ca totul să se sfârșească. 

Așteptarea se prelungea prea mult. Din când în când, se 
auzeau ţipete îndepărtate dinspre locul în care probabil că se 
afla biroul căpitanului. Pe Ferris îl durea capul atât din pricina 
mirosului de benzină al rezervorului, cât și pentru că inspirase 
praf tot timpul drumului. Stătuse ghemuit atât de multă vreme, 
încât picioarele începuseră să-l doară. La început, durerile 
semănau cu înţepături ca de ac, apoi se transformaseră în 
spasme ale articulaţiilor și mușchilor. Ajunsese să vrea ca, în loc 
să simtă acele dureri, să i se întâmple orice altceva, chiar și să 
fie prins. Dar știa că mintea îi juca feste. În comparaţie cu 
suferinţele pe care avea să le îndure mai târziu, durerile acelea 
erau ca o lovitură ușoară pe obraz. 

Ferris aștepta. Poate că trecuse jumătate de oră, sau chiar o 
oră întreagă. În întunericul criptei lui pierduse noţiunea timpului. 
Întrucât motorul era oprit, în mașină nu era niciun pic de 
căldură, iar aerul nopţii de ianuarie era foarte rece. Nu putea să 
se miște ca să se încălzească, așa că frigul îi pătrundea în oase. 
Ferris voia să moară, dar și mai mult își dorea ca Alice să 
trăiască. A bâjbâit după otravă, dar și-a amintit că o aruncase 
într-unul dintre cotloanele ascunzătorii. Era bucuros că scăpase 
de tentatție. 

A auzit iarăși țipete - părea vocea căpitanului -, apoi a distins 
vocea supusă a șoferului și zgomotul unor pași grei, care se 
îndreptau spre Mercedes. Şoferul îl turnase. Vocea lui era firavă 


precum chiţăitul unui șoricel. Abu Walid nu garantase pentru el 
și, în lumina orbitoare a unei camere de interogare, hotărâse să- 
și toarne pasagerul, ca să poată face contrabandă în continuare. 
Țintele de pe tălpile unei perechi de ghete ţăcăneau pe pavaj, 
iar pașii s-au apropiat până au ajuns lângă mașină. S-a deschis o 
portieră - probabil că era cea din spate. In câteva clipe, aveau 
să-l scoată din ascunzătoare și totul avea să se sfârșească. Dar 
șoferul deschisese portiera din faţă. Îi mulțumea căpitanului cu 
o voce lingușitoare, spunându-i că Abu Walid avea să-i fie foarte 
recunoscător pentru ajutorul acordat și urându-i ca Dumnezeu 
să le dea viață lungă și sănătate lui și copiilor săi. „Domnul fie 
lăudat!” Apoi a închis portiera, a răsucit cheia, iar motorul a 
pornit. A băgat Mercedesul în viteză și s-a îndepărtat de punctul 
de control, luându-și încă o dată rămas-bun pe un ton supus. 

Apoi s-au oprit pentru un control vamal superficial. Ferris s-a 
speriat când a auzit că s-a deschis capota portbagajului. Dar s-a 
închis imediat. Un vameș i-a mulțumit șoferului pentru cartușul 
de ţigări pe care i l-a oferit, apoi i-a făcut semn să treacă. 

(J 

Taxiul a mers huruind încă douăzeci de minute, înaintând 
încet pe străzile din Dera'a, apoi a luat viteză când a intrat pe 
autostradă. Ferris auzea un vâjâit de fiecare dată când 
Mercedesul vira la stânga ca să depășească mașinile și 
camioanele. li era teamă că șoferul ar fi putut să-l ţină în acea 
cutie până la Hama, dar, la un moment dat, mașina a încetinit și 
a virat spre dreapta. Ferris a auzit scrâșnetul pietrișului sub el în 
momentul în care taxiul a ieșit pe marginea șoselei și a oprit 
brusc. Şoferul a deschis portiera din spate, a lovit de trei ori 
bancheta de deasupra lui Ferris și apoi a ridicat-o. La început, 
Ferris nu se putea mișca - avea mâinile și picioarele foarte 
înțepenite -, așa că șoferul a fost nevoit să-i dea o mână de 
ajutor ca să iasă din ascunzătoare. l-a dat o șapcă ponosită, ca 
să-și ascundă față sub cozoroc, și o haină uzată de lână de felul 
celor pe care le-ar fi purtat prietenul unui șofer de taxi sirian, 
apoi i-a făcut semn să se așeze pe scaunul din dreapta lui. Ferris 
și-a amintit abia mai târziu că lăsase otrava în compartimentul 
secret. Nu a încercat să o recupereze. 

e 

Mașina înainta în noapte. Damascul era aglomerat și gălăgios 

chiar și la miezul nopţii. Taberele de refugiaţi palestinieni care 


se înșirau la marginea de sud a orașului erau învăluite în 
atmosfera camaraderiei care îi unește pe săraci. Cafenelele erau 
deschise, bărbaţii trăgeau din narghilele și împrăștiau nori de 
fum, iar brutăriile vindeau produse de patiserie și prăjituri 
pentru cei cuprinși de o poftă nocturnă de dulciuri. În casele 
făcute din cărămizi de ciment care se înșirau de-a lungul 
străzilor înguste ale taberei, se vedeau luminile albăstrui și 
pâlpâitoare ale televizoarelor conectate fiecare la antena lui 
parabolică - oamenii se ţineau la curent cu ce se întâmpla în 
lumea modernă, pe care o iubeau și o urau în același timp. Când 
au ajuns în oraș, au văzut că oamenii încă umblau de colo-colo. 
Multe dintre femeile care mergeau pe trotuare erau îmbrăcate 
regulamentar cu rochii terne și broboade. Unele dintre ele 
arătau ca niște prostituate - erau îmbrăcate cu bluze foarte 
decoltate chiar și în noaptea aceea de iarnă. Câteva s-au uitat în 
ochii lui Ferris. Poate că erau într-adevăr prostituate, dar Ferris 
știa că, în ochii musulmanilor, nu conta dacă erau plătite pentru 
serviciile lor sau nu - erau oricum pângărite de apucăturile 
occidentale. 

După ce au ieșit din Damasc, Ferris a moţăit câteva minute, 
dar s-a trezit dintr-odată cu imaginea lui Alice însângerată și 
legată fedeleș într-un subsol. Era o imagine de care nu putea 
scăpa. S-au oprit să cumpere cafea și mâncare dintr-un local 
situat la sud de Homs, pe care șoferul îl cunoștea bine, și deși 
acesta îi spusese că era curat, când Ferris s-a dus la toaletă, a 
văzut că de fapt era o simplă gaură în podea care mirosea a 
căcat. Era aproape trei dimineaţa. Următorul mare oraș în care 
aveau să ajungă continuându-și drumul spre nord era chiar 
Hama. Ferris i-a cerut șoferului să ducă mașina în parcarea 
restaurantului, pentru că voia să doarmă în ea până la ora șase 
și jumătate. Poliţia nu avea să-i deranjeze acolo, iar Ferris nu 
voia să ajungă la Hama atât de devreme, ca să nu atragă 
atenţia în timp ce aștepta să se întâlnească cu răpitorii. În 
parcare se aflau alte câteva mașini, iar Ferris s-a întrebat dacă 
nu cumva oamenii lui Hani se aflau într-una dintre ele. Ferris a 
adormit iarăși, trezindu-se din când în când. Lumina zorilor l-a 
trezit de-a binelea. Înspre răsărit, o fâșie de lumină portocalie s- 
a revărsat asupra peisajului arid, iar cerul de deasupra ei și-a 
schimbat culoarea de la purpuriu la alb-gălbui. S-a întrebat dacă 
avea să mai vadă vreun răsărit. 


Au ajuns în centrul orașului Hama tot prea devreme, în jurul 
orei șapte și jumătate. Ferris i-a spus șoferului să meargă până 
în cartierele mărginașe din nordul orașului, apoi să se întoarcă, 
în timp ce mergeau, Ferris se uita la clădirile care se înșirau de-a 
lungul drumului. Unele dintre ele erau dărâmate, iar el și-a dat 
seama că probabil era una dintre zonele distruse cu aproape trei 
decenii mai înainte, când Hafez al-Assad trimisese în cartierele 
musulmane tancuri care trăseseră în case de la mică distanţă, 
distrugând tot ce se afla în ele. Membrii Frăției Musulmane 
fugiseră în peșterile și galeriile din centrul vechi al orașului, aflat 
în apropierea râului, dar fuseseră scoși de acolo cu aruncătoare 
de flăcări, gaze lacrimogene și gloanţe. Era lumea în care se 
formase Suleiman. Ura care se înfiripase în acele locuri ajunsese 
să fie concentrată asupra Americii, iar în ziua aceea, asupra lui 
Roger Ferris. 

Şoferul a parcat taxiul în staţia de autobuz de lângă râul 
Orontes. Ferris stătea în mașină și se uita după Alice. Era 
aproape ora opt. l-a spus șoferului că iese să facă o plimbare și 
că, dacă nu avea să se întoarcă în două ore, trebuia să plece 
fără el. l-a dat o sută de dinari - știa că era o sumă mult prea 
mare, dar la ce aveau să-i mai folosească banii după moarte? A 
ieșit din mașină și s-a îndreptat spre roțile de lemn antice care 
alimentau apeductele orașului cu apă din râu. S-a uitat de jur- 
împrejur, întrebându-se unde s-ar fi putut afla oamenii lui Hani, 
presupunând că într-adevăr veniseră. Și-a băgat capul între 
umeri, apoi și-a ridicat gulerul de la haină, ca să se apere de 
aerul răcoros. Ferris șchiopăta mai tare decât de obicei, pentru 
că piciorul rănit era ţeapăn din pricina poziţiei ghemuite în care 
stătuse atâta timp. 

Era o dimineață fără nori. Cerul de iarnă era bleu la orizont, 
iar deasupra, albastru ultramarin. Ferris s-a așezat pe o bancă 
de pe malul râului, lângă cea mai mare dintre roţile de lemn. 
Apa de un negru albăstrui a râului era liniștită și în ea se 
reflectau vechea moschee Al-Nuri și celelalte clădiri de piatră 
care se înșirau de-a lungul malurilor. În lumina strălucitoare a 
soarelui de dimineață, roţile de lemn căpătaseră o strălucire 
aurie. A stat pe bancă vreo cincisprezece minute, privind cu 
atenţie malurile Orontes-ului. De o parte și de alta a râului se 
înșirau mai bine de zece roţi de lemn, iar Ferris habar n-avea 


unde urma să apară Alice. S-a ridicat în picioare, a dat o raită 
prin împrejurimi, apoi s-a întors pe bancă. Avea impresia că era 
urmărit, dar nu putea deosebi tarabagii și vânzătorii ambulanți 
de teroriști. 

În lumina soarelui de dimineaţa, Ferris cerceta pe furiș 
împrejurimile și, dintr-odată, a văzut un grup de arabi care se 
apropiau de norias dinspre partea de vest a orașului. Printre ei 
era și o femeie. Purta o rochie neagră și lungă, iar pe cap avea 
broboadă. Mersul ei l-a făcut pe Ferris să o privească mai cu 
atenţie. S-a ridicat și s-a îndreptat spre acel grup, care ajunsese 
la vreo șaptezeci de metri de el. Când l-au văzut, cei din grup s- 
au oprit și s-au separat. Unul dintre bărbați i-a spus ceva femeii 
- era un fel de ordin -, iar ea și-a dat jos broboada. Bărbatul a 
împins-o ușor, apoi a fugit împreună cu prietenii săi, iar femeia a 
rămas singură pe malul râului. 

Ferris a început să meargă mai repede spre ea, ca să-i poată 
vedea faţa și să fie sigur. Într-o clipă, în care a avut impresia că 
timpul a stat în loc, și-a dat seama că era Alice - a văzut părul 
blond, trupul grațios și zâmbetul larg pe care eliberarea i-l 
așternuse pe chip. Probabil că o spălaseră și o aranjaseră, dar 
Ferris nu voia să se gândească la asta. Nu-l interesa decât că 
fusese eliberată. A strigat-o și a început să alerge spre ea, dar 
șchiopăta din pricina piciorului rănit și, dintr-odată, s-a 
împiedicat și a căzut. Din cauza vântului și a zgomotului de pe 
stradă, Alice nu l-a auzit, dar nu era nicio problemă - fusese 
eliberată. 

În timp ce Ferris alerga, a văzut îndreptându-se către Alice 
trei arabi bine îmbrăcaţi, care nu semănau cu cei din grupul 
dinainte. Se apropiaseră foarte mult de Alice, iar Ferris a auzit 
că unul dintre ei a strigat-o. Preţ de câteva clipe, Ferris s-a 
speriat, dar apoi și-a dat seama că era o voce cunoscută și, 
când s-a uitat mai de aproape, a văzut că era Hani. lordanianul 
mersese spre nord în timpul nopţii, ca s-o salveze el însuși pe 
Alice. Ferris a strigat-o încă o dată, dar Hani deja ajunsese lângă 
ea și o luase în braţe, iar apoi a dus-o împreună cu oamenii lui 
spre o dubă parcată în apropiere. Alice s-a simţit ușurată când l- 
a văzut pe Hani, de parcă ar fi fost un prieten pe care-l pierduse. 
În timp ce alerga șchiopătând, Ferris striga întruna după Alice, 
dar a văzut dintr-odată că un poliţist se îndrepta spre el - 
judecând după șapca ponosită și după haina zdrențuită, 


polițistul își închipuise că Ferris era sirian -, așa că s-a oprit din 
alergat și a început să meargă încet. A strigat-o încă o dată, dar 
Alice nu l-a auzit. Hani a deschis o portiera, iar Alice s-a așezat 
pe bancheta din spate, flancată de două gărzi, apoi duba a 
plecat. 

Ferris a renunțat s-o mai strige. Duba a plecat în viteză, 
îndreptându-se către autostrada care ducea la Damasc. 
Bărbatul avea ochii înlăcrimaţi - se petrecuse imposibilul. 
Răpitorii își respectaseră promisiunea. La fel și Hani - se ţinuse 
de cuvânt și venise să o protejeze în momentul eliberării. Doar 
el mai trebuia să-și respecte promisiunea. S-a gândit să fugă, 
dar știa că Alice avea să fie în pericol până în momentul în care 
avea să iasă din Siria. Lui Ferris îi trebuia un șiretlic, o 
stratagemă, ca să câștige timp. Răpitorii așteptau ca Ferris să 
sune. A scos telefonul din buzunar, apoi l-a pus la loc. Să 
aștepte. L-a cuprins o bucurie reţinută - știa că Alice avea să 
scape, orice s-ar fi întâmplat. 


e Capitolul 34 « 
HAMA și ALEP 


Telefonul mobil a sunat de cinci ori înainte ca Ferris să 
răspundă. A auzit vocea unui arab, care l-a întrebat dacă stătea 
de vorbă cu Roger Ferris, iar el a răspuns că da. 

— Vă așteptăm, domnule Ferris. Spuneţi-mi, vă rog, de ce nu 
aţi sunat până acum? 

Ferris și-a cerut scuze, apoi a închis. Nu voia să moară, dacă 
nu era necesar. S-a ridicat de pe bancă și început să meargă, 
întrebându-se în ce direcţie să fugă. Dar după ce a făcut primii 
pași, a văzut îndreptându-se către el doi bărbaţi cu barbă 
îmbrăcaţi cu haine de iarnă. 

Ferris a căutat pagerul pe care i-l dăduse Hani - era în 
buzunarul unde ţinuse otrava până în urmă cu câteva ore. A 
apăsat pe butonul brichetei false o dată și încă o dată. Cei doi 
bărbaţi ajunseseră lângă el și îl flancau. Ferris a simţit în coastă 
ţeava boantă a unui pistol. Cel care ţinea pistolul avea ochi 
strălucitori, iar faţa îi era aurie precum mierea sălbatică. 
Probabil că era egiptean. Lui Ferris i s-a părut că semăna cu 
unul dintre membrii Al Qaeda pe care îi văzuse în poze la 
agenţie, dar nu era sigur. 

— Tu ești Ferris? a întrebat egipteanul. 

— Da. 

Când a auzit răspunsul lui Ferris, egipteanul a apăsat și mai 
tare țeava pistolului. 

— Nu-i un șiretlic? 

Ferris a dat din cap în semn că nu. 

— Nu, nu-i un șiretlic. Aţi făcut ce aţi promis. O să fac și eu ce- 
am promis. 

— Ce anume? Ce o să faci pentru noi? 

Avea un zâmbet ciudat și o privire nemiloasă, încerca să-și 
ascundă ura de-o viață. 

— Așteaptă și-ai să vezi. 

Se uita cu coada ochiului după oamenii lui Hani, dar n-a văzut 
pe niciunul dintre ei. Aveau grijă de Alice. Era tot ce-i ceruse lui 
Hani. Ferris putea fi sacrificat - aceasta fusese înțelegerea. Dar 


simțind respiraţia înțepătoare, cu miros de usturoi, a celor doi 
bărbaţi și știind că se afla în mâinile lor, lui Ferris i s-a făcut 
frică. Voia să strige, sau să se smucească și să fugă, dar s-a 
abținut, pentru că n-ar fi reușit decât să-și grăbească moartea, 
iar hotărârea lui era să rămână în viaţă cât mai mult cu putinţă. 

— Ne pare rău că te tratăm ca pe un prizonier, i-a șoptit la 
ureche egipteanul. Nu știm dacă ne spui adevărul sau ne minţi, 
așa că trebuie să te luăm prizonier. Îmi pare rău. 

Ferris s-a uitat la răpitori. Pe cine încercau să prostească? 
Bineînţeles că era prizonierul lor. S-a întrebat dacă procedase 
bine atunci când aruncase otrava și decise că da - tentaţia de a 
o folosi ar fi fost mult prea mare. Ar fi putut să fie mort deja. 

Cei doi l-au condus până la o mașină Hyundai de culoare 
galbenă, parcată în apropierea pieţei principale a orașului. La 
volan se afla un șofer, iar în dreapta lui era un bărbat cu barbă 
care mânuia un pistol. Ferris avea să străbată un drum fără 
întoarcere. A băgat încă o dată mâna în buzunarul hainei și a 
apăsat pe butonul pagerului, dar egipteanul l-a tras de mână și 
i-a pipăit buzunarele. 

— Ce-i asta? a întrebat, scoțând dispozitivul din buzunarul lui 
Ferris. 

Părea să fie o brichetă, dar nu funcţiona. Egipteanul a apăsat 
pe buton de câteva ori, așteptând să se aprindă, apoi a 
bombănit și a aruncat-o. 

— Vrei cumva să ne tragi pe sfoară? l-a întrebat, privindu-l 
încruntat. 

Ferris a început să protesteze, dar unul dintre răpitori i-a 
acoperit repede gura cu mâna, apoi cu o bucată pe leucoplast. 
După aceea, l-au percheziţionat cu atenţie. Egipteanul i-a luat 
telefonul mobil pe care îl avea într-unul dintre buzunarele 
pantalonilor, iar celălalt bărbat înarmat i-a scos portofelul și 
pașaportul, apoi și le-a băgat în buzunarul hainei. L-au împins pe 
bancheta din spate a Hyundai-ului de mici dimensiuni, apoi s-au 
așezat unul în stânga, celălalt în dreapta lui. Mașina a pornit și, 
după câteva sute de metri, a virat pe un drum prăfuit. Au mers 
suficient de departe cât să nu poată fi văzuţi de pe strada 
principală. Apoi l-au legat la ochi, i-au legat mâinile și picioarele 
și l-au împins pe podeaua de lângă bancheta din spate. 

— Ne pare râu, i-a spus egipteanul lui Ferris, care era legat 
fedeleș. 


Egipteanul și celălalt răpitor s-au dat jos și au urcat într-o 
mașină care aștepta pe drum, apoi cele două mașini au luat-o 
din loc. De ce își cereau scuze? Oricum era un om mort. 

e 

Au mers câteva ore. Ferris nu-și putea da seama câte anume 
- era legat la ochi atât de strâns, încât nu putea vedea dacă 
afară era lumină sau întuneric -, dar a simțit că aerul din maşină 
s-a răcorit și a presupus că se făcuse seară. Bănuia că mașinile 
se îndreptau spre nord, în direcția Alepului, sau spre est, adică 
spre Irak. În cele din urmă, s-au oprit. Ferris a rămas legat 
fedeleș pe podea, în timp ce răpitorii au urcat niște scări. După 
câteva minute, s-au întors și au deschis portiera din spate. L-au 
scos din mașină și l-au dus ca pe un covor înfășurat, apucându-l 
cu brutalitate de gât și de picioare. Au urcat cu el câteva trepte, 
apoi au coborât, iar Ferris a presupus că era dus într-o pivniţă. 
„Deci ăsta e sfârșitul”, și-a spus. 

Dar sfârșitul nu sosise încă. Doi bărbaţi au coborât cu zgomot 
scările, recitându-și unul altuia versete din Coran. L-au lăsat 
legat la ochi, dar i-au desfăcut legăturile de la mâini și de la 
picioare, i-au dat apă și mâncare și l-au lăsat să folosească un 
closet împuţit. Apoi l-au legat din nou, l-au pus pe o saltea 
murdară și i-au spus să doarmă. Şi Ferris chiar a dormit, dar a 
avut un somn agitat, trezindu-se la fiecare zgomot care venea 
dinspre etajul de deasupra. 

În dimineaţa următoare, l-au mutat iarăși. Legătura de la ochi 
slăbise din pricina transpiraţiei și a sforțărilor lui Ferris. Cel de-al 
doilea drum cu mașina nu a fost la fel de lung ca primul - n-a 
durat mai mult de jumătate de oră. Ferris se gândea că-l mutau 
dintr-o casă conspirativă în alta și că probabil se afla la Alep. Nu 
puteau să-l fi dus în Irak - ar fi fost mult prea periculos, chiar și 
pentru răpitorii lui. Au procedat la fel ca prima oară: au urcat și 
au coborât niște trepte, cărându-l ca pe un covor înfășurat. În 
cea de-a doua casă conspirativă, i s-a dat iarăși mâncare și apă 
și i s-a permis să meargă la o toaletă care nu mirosea foarte 
tare, ba chiar avea și closet. Ferris avea nevoie să se cace, așa 
că cei care aveau grijă de el l-au așezat pe closet și s-au întors 
cu spatele. Apoi l-au legat din nou și l-au pus să stea o vreme pe 
un scaun. Se auzea gălăgie de deasupra - zgomotele câtorva 
mașini care au venit la casa conspirativă și voci înăbușite care 
urau bun venit sau spuneau rugăciuni. 


Pe Ferris îl cuprindea frica ori de câte ori cobora cineva, 
gândindu-se că avea să înceapă tortura. Când a auzit scârţăitul 
treptelor, a simţit un gol în stomac. Dar vocea care l-a salutat nu 
era foarte aspră. l-a dezlipit leucoplastul de pe gură, i-a desfăcut 
legăturile de la mâini și de la picioare, iar apoi, spre 
surprinderea lui, chiar și legătura de la ochi. Era același bărbat 
cu faţa de culoarea mierii care se apropiase de el și îi pusese 
pistolul în coaste. Egipteanul i-a dat un aparat de ras, cremă de 
ras și un prosop, apoi l-a dus la baie. Ferris a văzut că era și o 
cabină de duș. 

— Spală-te și rade-te, i-a spus. Ești musafirul nostru. 

Începeau să se poarte mai bine cu el. Nu știa ce putea 
însemna acel tratament, dar nu putea fi de bun augur. A închis 
ușa băii, a dat drumul la apă și s-a băgat sub duș. Era murdar - 
călătorise în compartimentul secret și pe podelele mașinilor și 
dormise pe o saltea soioasă. Se uita la murdăria care se scurgea 
prin gaura căzii și s-a gândit preţ de o clipă că tot trupul său s-ar 
fi putut scurge prin acel orificiu din podea. S-a simţit bine după 
ce s-a spălat. Încă și mai bine s-a simţit după ce s-a bărbierit. Şi- 
a privit ochii în oglindă. Erau încercănaţi și duși în fundul 
capului. Strălucirea din ei dispăruse - erau aspri, neliniștiţi și 
cenușii. S-a întrebat dacă Alice ar fi putut iubi un asemenea 
chip, presupunând că ar fi supravieţuit și ar fi putut s-o revadă. 
Dar și ea probabil că era schimbată după coșmarul prin care 
trecuse. Niciunul dintre ei nu mai era la fel ca înainte. Ferris s-a 
șters cu prosopul, s-a pieptănat și s-a pregătit pentru ceea ce-l 
aștepta când avea să iasă din pivniţă. 

Au venit să-l ia pe la ora zece, după ce sosise încă o mașină. 
L-au legat iarăși la ochi, dar legătura era slabă. Au urcat două 
șiruri de trepte și au ajuns într-o încăpere mare, situată în 
partea din spate a clădirii. Camera era întunecată - draperiile 
fuseseră trase -, dar răpitori au aprins o lumină puternică, apoi 
l-au așezat pe un scaun și i-au spus să aștepte. Cineva s-a 
apropiat de el pe la spate, i-a desfăcut legătura de la ochi și a 
aruncat-o pe jos. În semiîntunericul din celălalt capăt al camerei, 
Ferris a văzut un obiect care semăna cu o cameră de luat vederi 
montată pe un trepied. „Dumnezeule! O să mă filmeze în timp 
ce-mi taie capul, așa cum au făcut și cu alţii.” S-a cutremurat de 
frică. A închis ochii și a încercat să se liniștească. „Dacă-mi taie 


capul, cel puţin o să se termine repede”, s-a gândit. Spera să-și 
poată îndura sfârșitul în liniște. 
e 

După vreo douăzeci de minute, a intrat în cameră un bărbat 
care s-a așezat pe un scaun în fața americanului. Ferris s-a uitat 
ţintă la el multă vreme. Buzele sale s-au mișcat de parcă a fi 
spus „Dumnezeule!”, dar nu s-a auzit niciun sunet. Voia să 
vorbească, dar și mai mult își dorea să înţeleagă. 

Era Suleiman. Deși avea părul mai deschis la culoare și își 
tunsese barba, nu încăpea nicio îndoială că era același om pe 
care Ferris îl văzuse de atâtea ori în planșele proiectate la 
ședințe și în fotografiile strânse în dosare sau prinse cu bolduri 
pe pereţii birourilor. Ochii săi păreau să nu reflecte lumina - ai fi 
zis că erau niște lacuri care te absorbeau. Avea riduri la ochi, iar 
colţurile gurii îi erau ușor ridicate, astfel încât, în mod ciudat, 
părea să zâmbească. Chipul său era plin de curiozitate și, în 
același timp, împietrit. Părea să aștepte ca Ferris să spună ceva, 
de parcă americanul ar fi fost un papagal obţinut ca premiu la 
un concurs din bazar. Poate că voia să fie flatat. 

— Vă cunosc. Sunteţi faimos, dar nu credeam că voi ajunge să 
vă văd altundeva decât în fotografii. Presupun că e onoare 
faptul că aţi venit să mă întâlniți. 

— Vai, dar trebuia să vă văd cu ochii mei, domnule Ferris! Ar 
fi fost o greșeală dacă l-aș fi lăsat pe un neștiutor să stea de 
vorbă cu dumneavoastră. 

Ferris nu înțelegea. 

— De ce? L-aţi fi putut însărcina să mă interogheze pe oricare 
dintre oamenii dumneavoastră. 

— N-ar fi fost demni de o asemenea sarcină, pentru că sunteți 
primul, domnule Ferris. 

— Primul, a repetat Ferris. 

Nu voia să se dea de gol, dar habar n-avea despre ce vorbea 
Suleiman. Primul ofițer CIA capturat? Primul prizonier american? 
Suleiman se exprimase evaziv. 

— Da! Sunteţi primul care dezertaţi, a spus Suleiman 
zâmbind. 

Ochii săi întunecaţi aproape că sclipiseră. 

— Primul, a repetat Suleiman. Și chiar de la faimoasa CIA! 
Trebuia să vă văd eu însumi, ca să-mi dau seama dacă sunteţi 
într-adevăr ce pretindeți. Ne oferiţi un lucru atât de bun, încât 


ne gândim că s-ar putea să fie rău. În orice caz, cred că este o zi 
mare. Și să știți că suntem pregătiţi pentru dumneavoastră. Am 
pregătit o cameră video ca să înregistrăm această întâlnire. 
Vom trimite caseta la Al Jazeera, pentru ca toată ummah” s-o 
poată vedea și pentru ca toţi musulmanii să se bucure împreună 
cu noi. Și împreună cu dumneavoastră. Vom face un film 
împreună. Un film pentru lumea întreagă. 

Ferris a mijit ochii, dar nu a spus nimic. Era adevărat că se 
oferise la schimb ca să o salveze pe Alice, dar nu era deloc un 
dezertor. Dacă acea cameră de luat vederi nu se afla acolo 
pentru a înregistra interogarea și decapitarea lui, atunci la ce 
anume avea să folosească? Instinctul îl îndemna să spună cât 
mai puţine lucruri și să-l lase pe Suleiman să decidă cadrul 
întâlnirii lor. 

— Vă mulțumesc. Acum mă aflu deja în mâinile 
dumneavoastră. 

— Să vă dea Dumnezeu sănătate! Vreţi ceai? Cafea? Sau 
poate niște apă? 

— Cafea. Și apă minerală. 

Suleiman i s-a adresat pe un ton răstit unui tânăr servil - 
existau subordonați slugarnici chiar și într-o casă conspirativă 
teroristă. Apoi s-a întors către Ferris. 

— Aş vrea să vă pun o primă întrebare. Sunt foarte curios. 
Abia aştept să aflu. Spuneţi-mi, când ați aflat că sunteţi 
musulman? Când aţi auzit a/-dawa - chemarea? 

— Scuzaţi-mă, a spus Ferris. 

Și-a băgat degetul într-o ureche, de parcă ar fi vrut să 
îndepărteze un strat de ceară. Voia să audă încă o dată 
întrebarea. 

— Când aţi aflat că, înainte să meargă în America, bunicul 
dumneavoastră plecase din Liban și trăise o vreme în Bosnia? 
Cumva înainte de a intra în agenţie? Mă întreb dacă un 
musulman adevărat ar fi primit în CIA, unde ar putea afla 
secretele evreilor și cruciaților. 

Ferris a încercat să-și limpezească mintea, ca să poată gândi 
- a încercat să pună cap la cap piesele acelui puzzle. Suleiman 
părea să creadă că venise de bunăvoie în bârlogul lor, pentru că 


19 Ummah: cuvânt arab care înseamnă „comunitate” sau „naţiune” și este folosit 
pentru a desemna fie țările arabe, fie comunitatea credincioșilor musulmani de 
pretutindeni. (n.tr.). 


era musulman. Căuta să-și dea seama care era răspunsul corect 
la întrebare - cel care i-ar fi oferit cel mai mare spaţiu de 
manevră. Și-a adus aminte că, în copilărie, voia să afle ce origini 
avea familia sa și că nu știuse niciodată din ce ţară se trăgea 
bunicul său dinspre tată. Nu descoperise niciodată secretul 
ascuns în spatele șoaptelor și bălmăjelilor. Oare era posibil ca 
bunicul lui să nu fi fost catolic, așa cum pretindea, ci musulman? 
Bineînţeles că da! Amintirea discuţiei pe care avusese cu mama 
sa în urmă cu câteva săptămâni l-a ajutat să dea un răspuns. 

— Am aflat după ce am intrat în agenţie. Am descoperit în 
momentul în care mama mea a găsit niște documente de 
familie. 

— Al hamdu I'lllah.2 Cred că am văzut documentele. Sunt 
cele pe care ni le-aţi trimis cu ajutorul omului dumneavoastră de 
legătură. 

Ferris a încuviinţat din cap, simțind că gândurile se 
învârtejeau din ce în ce mai iute. Care documente? Care om de 
legătură? Cine pusese la calea acea stratagemă complicată? 
Cine plănuise tertipul de spionaj căruia îi căzuse victimă? 

— La început, am crezut că documentele erau falsuri, a 
continuat Suleiman, dar apoi le-am verificat noi înșine 
autenticitatea. Ne-am dus în Liban, am căutat în arhivele de la 
Tripoli și am descoperit că sunt autentice. Am găsit actul de 
naștere al bunicului dumneavoastră. Am găsit la Tripoli chiar și 
un document care menţionează nașterea tatălui dumneavoastră 
în America. Oamenii din jurul meu tot mai credeau că sunteţi un 
mincinos, dar eu am căzut pe gânduri. 

— Vă mulţumesc, a spus Ferris. 

— Drept care o să vă spun Fares - acesta este adevăratul 
dumneavoastră nume de familie. Așa e corect, din moment ce 
acum vă aflaţi la noi, într-un loc atât de apropiat de patria 
strămoșilor. Știaţi că sunniţii din Tripoli se află la doar câteva 
zeci de kilometri de noi, chiar peste graniță? E un dar pentru 
dumneavoastră, domnule Fares. Poate că după ce terminăm, o 
să vă lăsăm să mergeţi acasă. V-ar plăcea? Mai întâi, o să vă 
ducem la Damasc, unde o să predăm postului Al Jazeera caseta 
cu mărturia dumneavoastră de credință, astfel încât s-o poată 
vedea toată ummah, care așteaptă să dau un semn. Apoi o să 


20 În arabă, în original: „Slăvit fie Dumnezeu!” (n.tr.). 


mergem la Tripoli, în ţinutul strămoșilor dumneavoastră. Aţi 
vrea să faceţi această călătorie? 

— Mi-ar plăcea foarte mult. ` 

Pe fața lui a apărut un zâmbet discret. Ințelegea care era 
povestea construită în jurul său, dar încă nu-și putea da seama 
cine era autorul ei. 

— Mi-ar plăcea să merg acasă. A trebuit să străbat o cale 
lungă, ca să ajung până aici. 

— Știu. Allah u akhbar - Dumnezeu este cel mai mare! Slăvit 
fie Domnul! 

— Allah u akhbar. La ilaha ill-Allah, Muhammad-ur-rasool- 
ullah. 

Ferris rostise cuvintele mărturiei de credinţă care îl fac pe un 
musulman să fie musulman: „Nu există alt Dumnezeu în afară 
de Allah, iar Mahomed este profetul Său.” 

A venit rândul lui Suleiman să zâmbească. Și-a dus mâna la 
inimă, apoi s-a aplecat spre Ferris și l-a sărutat de trei ori pe 
obraji. 

— Informațiile pe care ni le-aţi furnizat ne-au fost de mare 
folos, domnule Fares: numerele de telefon pe care CIA le 
supraveghează, site-urile care nu sunt sigure, șiretlicurile pe 
care le-aţi folosit ca să ne faceţi să ne dăm de gol, ba chiar și 
faptul că ne cunoșteaţi numele de cod - până și numele de cod 
pe care îl întrebuințez cu oamenii mei de legătură. La început, 
am crezut că nu era decât o nouă stratagemă pusă la cale de 
CIA. Dar nu avea niciun sens. Un ofiter CIA nu ar fi oferit 
asemenea informaţii rețelei noastre decât dacă ar fi vrut să ne 
tragă pe sfoară. Însă informaţiile erau foarte valoroase. Apoi ne- 
aţi transmis că sunteţi musulman, iar noi am verificat 
informaţiile despre familia dumneavoastră și ne-am gândit că s- 
ar putea să fie adevărat. Faptul că sunteţi musulman ni s-a 
părut un motiv credibil. Nimic nu e mai rău decât să fii 
musulman într-o ţară plină de kufr și jahiloon - de necredincioși 
și ignoranți. 

S-a oprit și s-a uitat la Ferris cu ochii lui negri. 

— Sunt singur, a spus Ferris. 

Avea de gând să mai spună ceva, dar s-a oprit. Tot nu știa 
care erau răspunsurile corecte, dar avea o certitudine: era 
singur. 


— Apoi, când ne-aţi transmis prin omul dumneavoastră de 
legătură că vreţi să veniţi la noi și să vă alăturaţi rețelei, ne-am 
spus că sau sunteţi nebun, sau tot ce ne spuneți este adevărat. 
Ne-am gândit că s-ar putea să fiți ce pretindeți. Ne-am gândit că 
singurul test este să ne întâlnim cu dumneavoastră și să vedem 
ce aveţi să ne oferiţi. In felul acesta, ne putem da seama dacă 
aurul dumneavoastră este autentic. 

Ferris tăcea. Nu voia să calce strâmb și se gândea că, pentru 
el, tăcerea avea să fie mai avantajoasă decât vorbăria. 

— E adevărat, a rostit în cele din urmă. Sunt ceea ce pretind. 

— Ah, sunt sigur! a spus Suleiman, dar Ferris și-a dat seama 
din tonul său că omul acela născut în Siria nu era nicidecum 
convins de buna sa credinţă. 

Ferris avea nevoie de mai multe informaţii. Încă se străduia să 
deslușească drumul în întuneric. Era limpede că amabilităţile se 
apropiau de sfârșit și că adevăratul interogatoriu avea să 
înceapă în curând. A încercat să găsească un mijloc de a afla 
mai multe fără să se dea de gol. Trebuia să afle cum arăta 
versiunea lui Suleiman asupra realităţii. În acel moment, Ferris 
nu putea decât să facă presupuneri. Avea nevoie să știe mai 
multe. 

— Mă bucur că aţi ascultat ce avea să vă transmită omul meu 
de legătură. Era o parte importantă a planului meu. 

— Ah, bineînţeles! Am avut încredere în domnul Omar Sadiki. 
ÎI știm de multă vreme. Este prietenul prietenilor noștri. Și când 
a început să ne transmită mesaje din partea dumneavoastră, 
am fost foarte interesaţi. Și am înţeles că a trebuit să jucaţi un 
rol dublu, astfel încât întâlnirile dumneavoastră cu Hajj Omar să 
nu dea de bănuit. Desigur! 

— Și atentatul de la Incirlik? a întrebat Ferris, încercând în 
continuare să afle cât de multe știa Suleiman. 

— vă referiţi la atentatul contrafăcut - a fost o stratagemă 
foarte ingenioasă. Și aţi convins pe toată lumea că Hajj Omar l-a 
pus la cale, ca să vă acoperiţi urmele. Foarte ingenios! Ne-a luat 
câteva zile ca să înţelegem ce s-a întâmplat. 

Suleiman a mijit ochii, iar pe buzele sale s-a așternut un 
zâmbet discret și suspect. 

— Cel puţin ne închipuim că am înțeles, a continuat el. Dar o 
să aflăm mai târziu cum au stat lucrurile, nu-i așa? Ne sunteţi 


prieten, domnule Fares. Faceţi parte din ummah, din Dar al 
Islam. Ne veţi ajuta. _ 

Ferris s-a lăsat pe speteaza scaunului. Incepuse să înțeleagă 
mai multe. După fiecare întâlnire pe care o avusese cu Sadiki, 
cineva îi transmisese acestuia mesaje pentru rețeaua Al Qaeda. 
Oamenii care îi trimiseseră mesajele creaseră impresia că Ferris 
îl folosea într-ascuns pe Sadiki drept om de legătură cu Al 
Qaeda, ceea ce, într-un sens, era adevărat, dar cineva răsucise 
totul pe dos. Lui Ferris îi era limpede că Omar Sadiki nu fusese 
răpit de Al Qaeda, așa cum crezuse la început, ci de oamenii 
care trăgeau sforile în acea piesă de teatru cu păpuși. Dar dacă 
Sadiki nu fusese răpit de Al Qaeda, atunci de ce o răpiseră 
teroriștii pe Alice? Pentru moment, situația era atât de încâlcită, 
încât Ferris nu o putea înțelege. Ştia doar că Alice fusese 
eliberată, așa că și-a concentrat atenţia asupra acelei certitudini 
- Alice era în viață. Era tot ce conta. 

— Vă mulțumesc pentru că aţi eliberat-o pe Alice Melville. 

A rostit acele cuvinte cu o voce sugrumată de emoție - în 
acele momente, era singura emoție autentică a lui Ferris, 
singura piesă din puzzle pe care credea că o înţelegea. 

— Nu este musulmană, a continuat el, dar o iubesc foarte 
mult. 

Dintr-odată, Suleiman și-a ridicat puţin capul, la fel ca un 
animal care aude un zgomot neplăcut. 

— Îmi pare rău. Despre ce vorbiţi? Cine este Alice? 

— Nu vreau decât să vă mulţumesc pentru că aţi eliberat-o pe 
Alice Melville la Hama, lângă roţile de lemn pentru irigaţii. Vă 
sunt foarte recunoscător - asta e tot. 

Suleiman și-a întins brațele spre Ferris, ţinând palmele în sus 
- gestul său exprima nevinovăția. 

— Dar, domnul Fares, nu am eliberat-o pe această Alice. Cum 
am fi putut? Pentru că nu am răpit-o! De fapt, nici măcar nu știu 
cine e. Alice? Mă îngrijoraţi. Mă întreb dacă nu cumva încercaţi 
să mă trageţi pe sfoară. 

— Dumnezeule! a spus Ferris cu o voce care abia putea fi 
auzită. 

Înţelesese. Era evident. Un singur om cunoștea atât de multe 
dintre secretele cele mai bine păzite ale agenţiei, încât să-i 
poată trimite lui Suleiman câteva informaţii ademenitoare. Un 

singur om știa suficient de multe despre Omar Sadiki ca să-l 
poată dirija într-o altă direcţie - să-i inverseze polaritatea în așa 
fel încât să pară în ochii celorlalți că îndeplinește o cu totul altă 
misiune secretă. Un singur om ar fi putut afla suficient de multe 
despre Alice Melville, încât să-i însceneze răpirea, cu scopul de 
a-l ademeni pe Ferris. Nu putea fi decât Ed Hoffman. ÎI 
transformase pe Ferris într-o momeală foarte ademenitoare, 
făcuse din el o imagine strălucitoare într-o sală cu oglinzi. Ferris 
îl ura pe Hoffman mai mult ca niciodată. 

— Aveţi o impresie greșită cu privire la un anumit lucru, 
domnul Fares, și aș vrea să știu de ce, a spus Suleiman. 

Și el căzuse pe gânduri în cele câteva momente de tăcere 
când, în mintea fiecăruia dintre ei, toate informaţiile pe care le 
știau căpătaseră un nou sens. Suleiman și-a tras scaunul mai 
aproape de american și i-a cuprins gâtul cu mâna - nu l-a strâns 
tare, ci doar cât să-i amintească lui Ferris că se afla la discreţia 
lui. 

— Lăsaţi-mă să mă uit în ochii dumneavoastră, a continuat 
sirianul. Uitaţi-vă la mine și spuneţi-mi că ceea ce afirmații e 
adevărat. Acesta este detectorul meu de minciuni: vă cuprind 
gâtul cu mâna și mă uit în ochii dumneavoastră. Spuneţi! 

— Ceea ce spun este adevărat. 

Ferris a încercat să-și înăbușe complet emoţiile. Și aproape că 
a reușit. Dar pleoapele i s-au mișcat ușor - n-a clipit, dar nu 
lipsise mult. Se străduise prea mult, iar Suleiman și-a dat seama 
că ceva nu era în regulă. 

— Cred că minţi, Fares. Ceva din ce spui e fals. Nu-mi dau 
seama dacă m-ai minţit doar un pic sau în totalitate, iar asta mă 
neliniștește. Dar e bine că mă aflu alături de tine, pentru că în 
curând o să aflu unde ai minţit. Fie ca Dumnezeu să mă ierte, 
dar nu mai ești musafirul meu. Te-am izgonit din inima mea. 

— Atunci ce sunt? 

— Ești prizonierul meu. 

Suleiman a strigat pe cineva, iar egipteanul a venit în fugă în 
cameră împreună cu un bărbat cu cagulă neagră. Suleiman le-a 
spus în arabă celor doi că venise timpul să-l interogheze pe 
ofițerul CIA. Aveau să facă înregistrarea pentru Al Jazeera mai 
târziu, când aveau să știe exact ce poveste vor înregistra. Apoi 
s-a ridicat în picioare, s-a aplecat spre Ferris, l-a scuipat în obraz 
și a ieșit din cameră. 


L-au așezat pe Ferris pe un scaun de lemn, apoi au pus 
deasupra braţelor scaunului o bucată mare de placaj în care 
fuseseră date câteva găuri. l-au legat braţele și picioarele de 
scaun cu bandă adezivă groasă și sârmă, apoi i-au prins mâinile 
de placaj, legându-i pe rând degetele, astfel încât fiecare dintre 
ele să fie o ţintă separată. După ce-au terminat, egipteanul a 
adus un ciocan de fier și l-a așezat pe placaj, între braţele și 
degetele imobilizate ale lui Ferris. 

— Bine ai venit la Guantánamo, a spus egipteanul. 

Apoi l-au lăsat singur în cameră vreo douăzeci de minute. 
judecând după zgomotele care veneau din camera alăturată, 
Ferris a presupus că cei aflaţi acolo mâncau. Ferris se gândea la 
durerea pe care avea s-o îndure și a simţit că degetele 
începuseră să-i tremure. Dacă ar fi avut otrava la el, oare ar fi 
folosit-o? Suferința care îl aștepta era inutilă. Crezuse că dacă 
se preda, avea s-o salveze pe Alice. Dar ea nu avusese nevoie 
să fie salvată, pentru că nu fusese răpită de Al Qaeda. Cineva îl 
păcălise și îl făcuse să-și dea viaţa degeaba. Ferris și-a amintit 
un episod dintr-un roman al lui Andre Malraux, citit în timpul 
facultății. Doi partizani comuniști devotați urmau să fie 
torturați, iar unul dintre ei face un beau geste*: dintr-un 
altruism eroic, hotărăște să-i dea fiola cu otravă pe care o avea 
la el camaradului său, care era mai slab. l-a dat fiola 
camaradului său firav, iar acesta a scăpat-o într-o crăpătură din 
podea, astfel încât nu mai putea fi de folos nici unuia. Pentru 
Ferris, episodul fusese imaginea însăși a morții inutile. Dar 
numai până în acel moment. 

e 

Suleiman a intrat în cameră împreună cu egipteanul și cu 
bărbatul cu cagulă. S-a așezat pe un scaun în fața lui Ferris, iar 
ceilalți doi au rămas în picioare, unul la stânga, celălalt la 
dreapta lui. Suleiman își pusese o pereche de mănuși, ca să 
apuce mai bine ciocanul și ca să-și ferească de sânge mâinile 
fine. 

— Nu prea ne pricepem la așa ceva, a spus el, apucând 
ciocanul cu mâna înmănușată. Nu avem foarte mulți prizonieri 
cu care să exersăm, dar învăţăm de la voi. Voi sunteţi cei care 

ne învăţaţi cum să procedăm. Cum de voi, americanii, nu vă dați 
seama atunci când ne torturați că, într-o bună zi, o să vă 
torturăm și noi la fel? Cum de sunteţi atât de proști încât nu vă 
daţi seama că, încălcând regulile războiului, voi veţi avea cel 
mai mult de suferit? Poate pentru că nu aveţi imaginaţie. Îi 
torturați cu nepăsare pe alţii, pentru că nu vă puteţi imagina că 
aţi putea trece și voi prin așa ceva. 

A ridicat ciocanul de metal, apoi l-a izbit de placaj, făcând să 
sară așchii. Ciocanul căzuse chiar lângă mâna dreaptă a lui 
Ferris și, deși nu-l atinsese, tot a ţipat. Cei doi bărbaţi care 
stăteau în picioare au râs, însă nu și Suleiman. 

— O lovitură de probă. Acum știi ce o să-ţi facem. Ai zece 
degete. O să-ţi pun zece întrebări, apoi încă zece și încă zece. 
De fiecare dată când n-ai să-mi spui adevărul, o să-ţi zdrobesc 
un deget. Când o să terminăm cu degetele, o să vină rândul 
picioarelor, ochilor, limbii și dinţilor tăi. Dacă ciocanul o să se 
rupă din pricina atâtor lovituri, o să aducem altul. 

— lar dacă spun adevărul? 

— Dar ești un mincinos! a pufnit Suleiman. 

A ridicat ciocanul, l-a ţinut în aer o clipă, apoi a lovit cu o forță 
teribilă degetul mic de la mâna dreaptă. Ciocanul a căzut pe 
articulația de la mijlocul degetului, strivind osul și pielea, care 
aproape că s-au lipit pe placa de lemn. Durerea era atât de 
intensă, încât, cuprins de o suferință insuportabilă, Ferris a tras 
cu putere de legăturile de la mâini și picioare. Singura lui alinare 
au fost țipetele. 

— Țipetele sunt prea puternice, a spus Suleiman. S-ar putea 
să audă cineva. 

A întors capul și s-a uitat la egiptean, apoi s-a dus la fereastră 
și a dat la o parte draperia groasă. ` 

— Cine a ales casa? Sunt oameni în zonă. li văd chiar de aici, 
de la fereastră. E un loc prost ales. Înainte să-i zdrobim 
următorul deget, trebuie să-i punem un căluș, ca să nu-l audă 
nimeni. 

Egipteanul a încuviinţat din cap. 

Ferris încă gemea. Se uita la carnea zdrobită care cu puţin 
timp înainte încă era degetul său mic. În scurtă vreme, ambele 
mâini aveau să-i fie distruse: n-avea să mai poată ţine, pipăi sau 
atinge nimic niciodată. 

— Te rog să taci, a spus Suleiman. 


Geamătul lui Ferris s-a transformat într-un scâncet. 

— Mulţumesc. Acum cred că putem începe. Eu îți pun o 
întrebare, iar tu răspunzi. Ori de câte ori o să minţi, o să-l chem 
pe prietenul meu, domnul Ciocan. Ne-am înţeles? 

Ferris a încuviinţat cu un murmur. 

— Bine. lată prima întrebare. Cine era de fapt ofițerul CIA pe 
nume Harry Meeker? Spune-mi, te rog, de ce avea asupra lui 
acele documente? 

— Harry Meeker n-a existat niciodată. 

După ce i-a răspuns, Suleiman a început să ridice ciocanul, iar 
Ferris a strigat: 

— Oprește-te! Te rog, oprește-te! Harry Meeker era un ofițer 
fictiv. Era un cadavru de care reușiserăm să facem rost dintr-o 
morgă. L-am aranjat în așa fel, încât să pară că era un ofiţer CIA 
care urma să se întâlnească cu un agent din Al Qaeda. 

— Dar acest Harry avea un mesaj pentru mine. 

— Da, dar era un mesaj fals, pe care l-am conceput pentru ca 
membrii Al Qaeda să creadă că lucrezi pentru noi. 

— W Allah! 

Era un țipăt de furie puternic și gutural. Faţa lui Suleiman s-a 
înroșit și, cuprins de un atac de mânie, a ridicat iarăși ciocanul și 
l-a izbit pe Ferris peste degetul de lângă cel pe care i-l strivise 
mai înainte. N-a fost o lovitură foarte puternică - părea să se fi 
răzgândit în ultimul moment, când și-a dat seama că Ferris nu 
avea căluș. Ferris a ţipat atât de durere, cât și de frică. De data 
aceasta, nu s-a mai oprit din ţipat. 

— Pune-i căluș, a ordonat Suleiman. 

Egipteanul a luat o bucată de cârpă și a îndesat-o în gura lui 
Ferris. Bărbatul cu cagulă încerca să lipească o bucată de bandă 
adezivă peste cârpă, dar a auzit dintr-odată un zgomot care 
venea de afară și a întors capul. La fel au făcut și ceilalți doi, iar 
de jos au început să se audă rafale de puști automate. Ferris și-a 
spus doar atât: „Poate că am să mor repede.” 

e 

Totul s-a întâmplat într-o clipă foarte lungă: zgomotul 
geamurilor făcute țăndări, apoi bubuitura unei explozii, o lumină 
foarte intensă, care l-a orbit pe Ferris, zgomotul ușilor sparte, 
strigătele oamenilor și rafalele armelor automate. Camera s-a 
umplut de fum, iar toţi cei dinăuntru au început să gâfâie și să 
tușească. Ferris a auzit cum au dat buzna în cameră câțiva 


oameni. Suleiman nu mai putea vedea nimic, înjura și încerca să 
se îndrepte spre fereastră, dar a fost imobilizat la podea 
împreună cu ceilalți doi arabi. La parter, împușcăturile 
continuau, dar au încetat după vreo cincisprezece secunde. 
Toate gărzile Al Qaeda fuseseră omorâte. Fumul a început să se 
împrăștie, iar Ferris a putut să vadă din nou. L-a zărit pe 
Suleiman întins pe podea, legat și cu căluș în gură. Câţiva 
bărbaţi îmbrăcaţi în uniforme negre l-au băgat într-un sac de 
plastic pentru cadavre, apoi l-au luat din cameră. Alţi oameni 
îmbrăcaţi în negru au procedat la fel cu ceilalţi doi arabi: i-au 
pus în saci pentru cadavre și i-au scos afară. 

Câteva clipe mai târziu, după ce au fost ridicaţi din cameră 
cei trei membri Al Qaeda, a venit un alt bărbat, care s-a apropiat 
de Ferris. Şi acesta era îmbrăcat în negru, dar părea să fie 
medic. A desfăcut încet legăturile cu care degetele lui Ferris 
fuseseră prinse de placa de lemn și a început să se îngrijească 
de cele zdrobite. 

— O să rămâneți fără degetul mic. Dar poate vom reuși să-l 
salvăm pe celălalt. g 

Ferris a observat că vorbea engleza cu accent arab. li era 
foarte teamă să nu nimerească din lac în puț, să nu fie luat 
dintr-o casă conspirativă a reţelei teroriste și să fie băgat într-o 
închisoare siriană, unde să i se aplice același tratament. Medicul 
i-a dezinfectat braţul cu o bucată de vată îmbibată cu alcool, 
apoi i-a făcut o injecție subcutanată. După câteva clipe, Ferris a 
simţit că se scufundă într-o stare de inconștiență plăcută, apoi 
totul s-a întunecat. 

Ferris s-a trezit într-un pat de spital cu cearșafuri albe și 
apretate, care avea pe margini gratii metalice, la fel ca un pătuţ 
de copil. Nu-și putea da seama dacă se afla într-o închisoare sau 
într-un spital. S-a uitat la mâna dreaptă și a văzut că unul dintre 
degete era prins cu aţele. Degetul mic lipsea - îi fusese 
amputat, desigur. A încercat să se miște, dar era imobilizat cu o 
curea de piele care îi fusese trecută peste piept. A întors capul 
și a văzut că pe noptieră se afla o vază cu un buchet de flori 
aranjat cu multă grijă. A inspirat parfumul florilor și a înțeles că 
n-avea cum să se afle într-o închisoare, din moment ce avea un 
buchet în cameră. 

Ferris era treaz de vreo zece minute în momentul în care o 
infirmieră a intrat în cameră. Vorbea în arabă cu cineva care se 
afla pe hol. Ferris a întors capul și a văzut prin ușa întredeschisă 
că infirmiera vorbea cu un soldat cu tenul măsliniu, care stătea 
de pază la ușă. În momentul acela a înţeles că, oriunde s-ar fi 
aflat, încă nu părăsise lumea arabă. Când infirmiera a văzut că 
era treaz, i-a desfăcut cureaua de piele de pe piept și l-a ajutat 
să se așeze în capul oaselor. L-a întrebat dacă stătea bine, iar 
Ferris i-a spus că da. S-a uitat la pansamentul de la degetul cu 
atele și la cel al ciotului care rămăsese din degetul mic, apoi i-a 
spus că rănile se vindecau repede. 

— Dacă vă simţiţi suficient de bine cât să primiţi o vizită, să 
știți că ar vrea să vă vadă cineva, i-a spus infirmiera. 

L-a ajutat să se ridice în picioare. Deși era slăbit din pricina 
încercării prin care trecuse, Ferris putea să se plimbe prin 
cameră. Infirmiera i-a dat niște haine. Când s-a uitat la ele, și-a 
dat seama că erau ale lui și că-i fuseseră aduse din șifonierul 
apartamentului său de la Amman. Era un lucru foarte ciudat, dar 
habar n-avea ce putea să însemne. 

— Unde mă aflu? 

— Sunteţi în Liban, a spus infirmiera. La Tripoli. 

Ferris s-a întrebat dacă nu cumva visa. Infirmiera i-a spus să 
se îmbrace și că avea să revină după cinci minute, să-l conducă 


la musafirul său. Într-adevăr, s-a întors după cinci minute, apoi 
au străbătut împreună un coridor lung și au ajuns la o ușă de 
stejar. Infirmiera a ciocânit o dată și a strigat: 

— Ya, Pasha! 

Cineva i-a răspuns în arabă, iar femeia a deschis ușa. 

e 

Hani Salaam îl aștepta într-unul dintre fotoliile mari din 
celălalt capăt al camerei. Fuma un trabuc, iar pe faţa lui se 
putea citi o mare satisfacţie. Într-adevăr, uitându-se la el, Ferris 
s-a gândit că nu mai văzuse niciodată un om atât de mulțumit. 
Piesa de teatru se terminase. Ferris avea în faţa lui un Prospero 
arab care rânduise marea, cerul și vânturile, care pusese în 
mișcare actorii și crease monștri și iluzii. Fiecare moment al 
acelei drame pe care alţii își închipuiseră că o puseseră în scenă 
fusese regizat de fapt de mână lui nevăzută. El transformase 
albul în negru și negrul în alb. 

— Dragul meu Roger! a spus el, ridicându-se din fotoliu și 
îmbrăţișându-l. Arăţi destul de bine, ţinând seama de încercarea 
prin care ai trecut. Vrei un trabuc? Te rog! Trebuie să fumezi un 
trabuc! Eşti un erou! Ai salvat mai multe vieţi decât îţi poţi 
imagina! De fapt, n-o să știm niciodată cât de multe. 

Ferris s-a uitat la Hani. In ciuda furiei de care era stăpânit, nu 
se putea abtine să nu zâmbească în timp ce se uita la Hani 
Pașa. Avea mustaţa aranjată cu grijă, iar părul său era tuns de 
curând și proaspăt vopsit - avea aceeași strălucire ca părul unei 
vedete de cinema. Purta un sacou sport nou, de cașmir albastru, 
cu dunguțe galbene, iar în picioare avea o pereche strălucitoare 
de pantofi noi. 

— Da, o să fumez un trabuc, a spus Ferris. 

Hani i-a dat un trabuc lung și gros marca Romeo y Julieta - 
era acel tip de trabuc cunoscut sub numele de „Churchill”. După 
ce Ferris și l-a așezat între buze, Hani a aprins un chibrit lung, 
apoi a ținut flacăra la capătul trabucului, care devenea roșu 
incandescent la fiecare fum tras. În timp ce fuma trabucul, 
Ferris și-a așezat picioarele pe taburetul tapisat care se afla 
între ei. 

— Îmi datoraţi un deget. 

— Da, așa este. Și-ţi datorez multe alte lucruri! Dar te asigur 
că o să ne revanșăm faţă de tine. Întotdeauna am ţinut la tine 
de parcă ai fi propriul meu fiu. Tocmai de aceea a fost foarte 


dureros pentru mine să te induc în eroare. Dar, după cum 
spuneţi voi, americanii, a fost pentru o cauză nobilă - mă 
consolez cu gândul ăsta. E drept că n-am să-ţi pot da înapoi 
degetul pe care l-ai pierdut. Îmi pare foarte rău pentru ce ţi s-a 
întâmplat. Am crezut că oamenii mei vor ajunge la timp. Nu mi- 
am închipuit că, în cazul unui „dezertor”, interogatoriul avea să 
înceapă atât de repede. Dar imediat ce te-am auzit ţipând, am 
dat buzna. 

— Dumneavoastră aţi pus la cale toate astea, a vorbit Ferris, 
cu o voce în care se amestecau uimirea și furia. A fost 
spectacolul dumneavoastră. Hoffman habar n-avea de toată 
operaţiunea asta. 

— Da, eu am pus la cale spectacolul ăsta, a spus iordanianul, 
trăgând un fum din trabuc. Lumea arabă e lumea mea - o 
înțeleg foarte bine. Voi, americanii, sunteți simpli vizitatori aici. 
Încercaţi să înţelegeţi ce se întâmplă, dar vă este absolut 
imposibil. Faceţi greșeală după greșeală. Și îmi pare rău că 
trebuie să spun, dar sunteţi îngâmfaţi. Nu vă daţi seama ce 
anume nu știți. Când am înţeles, după întâmplarea nefastă de la 
Berlin, am hotărât că trebuia să acţionez în secret. 

Ferris a încuviinţat din cap. Ce spunea Hani era adevărat. Nu 
putea nega nimic. 

— lar eu ce-am fost? Marioneta dumneavoastră? 

— Nicidecum, dragul meu. Ai fost agentul meu. Omul meu 
infiltrat în CIA. Am stat cu ochii pe tine din momentul în care ai 
venit la Amman, atâta doar că n-am încercat să te recrutez. N-ai 
fi acceptat. Așa că te-am transformat în agentul meu fictiv. 

Ferris a izbucnit în râs. 

— Asta am vrut să facem eu și Hoffman cu Sadiki. Am crezut 
că-l putem prinde pe Suleiman folosindu-l pe Sadiki drept „agent 
fictiv” - am folosit aceeași expresie. 

— Dar era un plan caraghios, nu crezi? lordania este teritoriul 
meu - acolo pot controla orice și pe oricine. lar eu îl folosesc pe 
Sadiki de câţiva ani. Oare Ed Hoffman chiar a crezut că putea 
acționa pe teritoriul meu fără ca eu să aflu? 

— După cum aţi spus, noi, americanii, nu știm atât de multe 
pe cât ne închipuim. 

— Slavă Domnului că încă aveţi prieteni! Deși nu prea îmi dau 
seama de ce ar mai vrea cineva să vă ajute - singurul motiv ar fi 
că sunteţi foarte bogaţi. Ei bine, am descoperit că oamenii lui Ed 


Hoffman puseseră la cale o nouă stratagemă prostească și că îi 
urmăreau pe Sadiki și pe fratele său. In momentul acela, mi-am 
spus că lucrurile merseseră suficient de departe. lar tu, Roger, 
îmi puteai fi de mare ajutor. Puteai fi o momeală bună pentru Al 
Qaeda. Erai omul care putea juca rolul ofițerului CIA care 
dezertează. Erai un musulman din interiorul CIA. Și aveai și 
dovezi că ești musulman. 

— De unde știați că sunt musulman? Mă rog, presupunând că 
e adevărat și că nu l-aţi pus pe Sadiki să le transmită celor din Al 
Qaeda un teanc de falsuri. 

— Știam pentru că am făcut cercetări. Voi, americanii, credeţi 
că sunteţi singurii în stare să lucraţi meticulos, dar vă înșelaţi 
amarnic. Am avut o bănuială, așa că am făcut niște verificări. De 
fapt, am făcut foarte multe verificări. Mi-am pus oamenii să se 
uite în registrele de evidenţă a populaţiei din Statele Unite și pe 
listele pasagerilor sosiți cu vaporul în Ellis Island. Câţiva dintre 
oamenii mei au fost în Bosnia, ca să stea de vorbă cu niște rude 
de-ale tale despre care habar n-ai. Am pus pe cineva să stea de 
vorbă chiar și cu mama ta, ca să aflu dacă știe ceva despre 
originea bunicului tău. Apoi am trimis o echipă aici, la Tripoli, ca 
să se uite în arhivele otomane. Aveam nevoie de documente - 
știam că și oamenii lui Suleiman or să meargă să facă verificări. 
Nici ei nu-s proști, prietene. Așa că trebuia ca totul să fie 
adevărat. Și era adevărat! La naștere, numele bunicului tău 
dinspre tată era Mahomed Fares. Când a ajuns în America, a 
păstrat cu strășnicie acest secret. Secretul a fost inventat chiar 
pe aceste meleaguri, dragul meu. Noi îi spunem tagiyya. 

— Am împrumutat acest cuvânt de la dumneavoastră. Am 
crezut că înţeleg ce înseamnă. 

— Dar, dragul meu, tagiyya nu e un simplu șiretlic pe care să-l 
poţi folosi la nevoie. Pentru un musulman, este un mijloc de 
supraviețuire. Bunicul tău știa ce înseamnă tagiyya. Tocmai 
tagiyya te-a ajutat să te afli astăzi în acest loc. E un lucru pe 
care noi îl înțelegem în deșert. Ceea ce contează este 
supraviețuirea. Noi nu ne punem în pericol comorile pentru 
nimic în lume. 

Ferris s-a gândit la toate eforturile pe care el și Hoffman le 
făcuseră pentru ca stratagema lor să funcţioneze: întâlnirile de 
la Abu Dhabi, Beirut și Ankara, fotografiile și înregistrările audio. 
Se străduiseră atât de mult și stratagema chiar funcţionase, dar 


totul fusese spre folosul lui Hani. Ferris era furios pe iordanian, 
dar nu se putea împiedica să zâmbească atunci când se gândea 
că îi trăsese pe sfoară. 

— Povestea pe care am construit-o noi în jurul lui Sadiki v-a 
ușurat munca, nu-i așa? 

— Foarte mult! Am profitat de operaţiunea pe care o 
puseserăţi la cale. Am început să-l folosesc pe Sadiki în același 
timp cu voi. L-am pus să-l contacteze pe omul lui de legătură din 
cercurile de suprafaţă ale reţelei - într-adevăr, Sadiki avea un 
om de legătură cât se poate de real - și i-am cerut să-i spună că 
un ofiţer CIA nemulţumit voia să le ofere niște secrete 
membrilor Al Qaeda. Bineînțeles, la început n-au crezut, dar au 
fost curioși. După ce Sadiki s-a întâlnit pentru prima oară cu 
tine, le-a dus membrilor Al Qaeda informaţii adevărate - 
desigur, eu îi furnizasem informaţiile. Cele mai multe nu mai 
erau de actualitate: numere de telefon mobil vechi și operaţiuni 
care deja își pierduseră din importanţă. Le-am spus o poveste 
încântătoare despre recrutarea de la Berlin și despre toate 
șiretlicurile voastre cu Hussein Amary. În momentul acela, au 
început să creadă că ești un adevărat dezertor, din moment ce 
le furnizai asemenea informaţii. De fiecare dată când te 
întâlneai cu Sadiki, pregăteam câte un nou set de documente 
pentru ei. Între timp, dragul meu, mica operaţiune pe care o 
desfășuraţi nu făcea decât să întărească povestea mea. Pentru 
noi era foarte convenabil că existau fotografii cu Sadiki făcute la 
Abu Dhabi, Beirut și Istanbul, ca să nu mai vorbim de cele de la 
Londra și Paris. Am avut noroc. 

— Ne-ai dus de nas. 

— Nu tocmai. Doar m-am folosit de voi. M-am strecurat în 
planul vostru. Sunteţi o superputere și, chiar și atunci când 
credeţi că sunteţi abili și vă mișcaţi discret, faceţi de fapt atâta 
zarvă, încât uneori, cu puţin noroc, putem să ne strecurăm în 
urma voastră și să profităm. 

— Dar convorbirea lui Suleiman pe care am interceptat-o? Și 
mesajul pentru mine trimis pe telefonul lui? A fost cumva tot 
mâna dumneavoastră? 

— Da, mă tem că da. Trebuia să strângem bine laţul, ca să 
fim siguri că o să te putem târî până la acea întâlnire. Aveam în 
baza noastră de date interceptarea unei conversații telefonice 


mai vechi a lui Suleiman. Îmi pare rău, dar să știi că nu sunteţi 
chiar atât de greu de manipulat. 

Ferris și-a apropiat palmele și a aplaudat, de parcă ar fi văzut 
cum se lasă cortina după un spectacol de teatru. 

— E impresionant! Singurul lucru pe care nu vi-l pot ierta este 
că aţi manipulat-o pe Alice. Işi făcuse un rost în lordania. lubea 
Amman-ul. Aţi distrus tot ceea ce construise. N-o să se mai 
poată întoarce niciodată acolo. Or să creadă că lucrează pentru 
dumneavoastră. 

— Dragul meu Roger, în lordania toată lumea lucrează pentru 
mine. Ea de ce ar fi făcut excepţie? Dar trebuie să-ţi spun pe 
șleau că te înșeli dacă îţi închipui că eu am fost cel care a pus-o 
în pericol. Tu i-ai primejduit viaţa. Membrii Al Qaeda chiar ar fi 
putut s-o răpească, dacă nu s-ar fi aflat la noi, în „arest de 
protecţie”, ca să zic așa. N-ai de ce să fii furios pe mine. Aveam 
situaţia sub control. 

Hani a tras cu putere din trabuc și a scos un rotocol de fum 
care s-a îndepărtat ușor, dar Ferris nu se uita la iordanian. 

— Mi-a fost atât de teamă pentru ea. Eram dispus să mor ca 
s-o salvez. V-aţi folosit de asta. Aţi mizat pe sentimentele mele. 
Fără ele, stratagema dumneavoastră n-ar fi mers. Aţi 
transformat iubirea mea pentru Alice într-o armă. Cum aș putea 
să vă iert? 

Hani tăcea. S-a uitat la apa albastră a Mediteranei, privind pe 
fereastra camerei de oaspeţi a spitalului, apoi s-a întors iarăși 
spre Ferris. Pentru prima oară, în ochii iordanianului a apărut o 
ușoară umbră de regret, care le-a întunecat puţin strălucirea 
bucuroasă. _ 

— Îmi pare rău, Roger. Intr-adevăr, am contat pe 
generozitatea ta - știam că erai dispus să faci un lucru pe care l- 
ar fi făcut orice alt om. Dar nu mi-am dat seama cât de mult o 
iubeai decât atunci când am stat de vorbă între patru ochi în 
apartamentul ei. O să-ţi spun adevărul: discuţia pe care am 
avut-o cu tine atunci m-a făcut să mă străduiesc și mai mult 
pentru ca totul să iasă bine. Te supravegheam clipă de clipă. Ţi- 
am dat pantofii cu un praf special, astfel încât să-ți putem lua 
urma, iar în haina pe care ţi-a dat-o șoferul taxiului am cusut 
dispozitive de urmărire, însuși președintele Siriei ne promisese 
ajutorul său pentru cazul în care ceva n-ar fi mers așa cum 
trebuia. 


Ferris a dat din cap, dar se gândea la Alice. larăși s-au înroșit 
obrajii de mânie. 

— Când aţi răpit-o din apartamentul ei și aţi dus-o la Hama, 
aţi bătut-o - am văzut urmele de sânge. 

— Dragul meu, în primul rând, nu a fost răpită. Și n-am bătut- 
o, pentru numele lui Dumnezeu! Cu o lună înainte, donase 
sânge pentru Semiluna Roșie din Palestina și am presărat 
câteva picături în bucătărie, pentru că m-am gândit că ne va fi 
util mai târziu. Nici măcar n-a fost nevoie să spargem ușa 
apartamentului. A venit cu noi de bunăvoie, dintr-un motiv cât 
se poate de simplu: credea că în felul acesta avea să-ţi fie de 
ajutor. 

— N-aţi obligat-o? 

— Deloc! Alice e o femeie cu o viață mai complicată decât îţi 
imaginezi. E o viață pe care tu n-o înţelegi. Crezi că o femeie ca 
ea ar putea să lucreze în lordania și să umble prin taberele de 
refugiaţi palestinieni fără să aibă nicio legătură cu serviciile 
secrete? Nu-ţi spun asta ca să te mâhnesc, ci ca să te simţi bine. 
E o femeie enigmatică, la fel ca tot ce e preţios pe lumea asta. 
Dragul meu, Alice își făcea griji pentru tine de multă vreme. În 
mod ciudat, te iubește la fel de mult pe cât o iubești tu. 

Ferris a clipit, apoi ochii i s-au umezit. Oare reușise s-o 
înţeleagă vreun pic pe Alice? 

— Trebuie s-o văd. Unde e? 

— E și ea la Tripoli. A aflat că te simţi bine. Florile din camera 
ta sunt de la ea. 

— Pot s-o văd? 

— Bineînţeles, dragul meu. Ești un om liber. Dar cred că, mai 
întâi, trebuie să stăm de vorbă despre Ed Hoffman. 

Ferris s-a așezat brusc în capul oaselor. Din momentul în care 
se trezise în patul de spital, nu se gândise aproape deloc la 
Hoffman - era dovada limpede că tot cortegiul de întâmplări 
prin care trecuse îl afectase foarte mult. 

— Ştie ce s-a întâmplat? 

— Ah, da! A aflat cea mai mare parte din cele întâmplate. Mă 
rog, a aflat câte ceva. E la Amman. De fapt, tocmai de-aia te-am 
adus aici. Pe lângă faptul că e orașul din care se trage bunicul 
tău, aici poţi să rămâi neobservat până când vei hotărî ce 
atitudine o să ai față de Ed. 

— Cred că e scos din minţi. Toată povestea o să-l distrugă. 


— Nicidecum. S-ar putea să fie momentul lui de glorie. În 
orice caz, asta va fi impresia șefilor lui de la Washington. Vom 
exploata împreună informaţiile pe care ni le va furniza Suleiman 
despre reţelele din Pakistan, Irak, Siria și Europa. Nu cred că mă 
laud dacă spun că este cel mai mare succes pe care l-am 
obținut în lupta cu Al Qaeda. Suleiman se afla în centrul tuturor 
operaţiunilor pe care le organiza reţeaua. Din moment ce l-am 
anihilat, Al Qaeda o să aibă nevoie de mulţi ani să se refacă. 

— lar lumea o să creadă că Suleiman a fost capturat 
mulțumită operaţiunii lui Hoffman? 

— Bineînţeles.  Adevăratele operațiuni ale serviciilor de 
informaţii rămân secrete pentru totdeauna. Voi, americanii, nu 
puteți înțelege asta. Sunteţi incapabili să păstraţi un secret, 
pentru că la voi este democraţie. Noi n-avem o așa problemă. 
Cât privește gloria, ah/an wa sahlan, îţi revine toată ţie. Sau lui 
Ed, mai degrabă. Tu ești o problemă. 

— De ce-s o problemă? Toate au fost posibile mulțumită mie. 
Desigur, cu ajutorul dumneavoastră, Hani Pașa. 

— Poate că nu-ţi dai seama, dragul meu, dar Ed Hoffman o să 
creadă că ai lucrat tot timpul pentru mine. Ai fost agentul meu 
fictiv, dar el o să creadă că tu chiar ai fost agentul meu. Au ieșit 
la iveală niște detalii incomode. Provii dintr-o familie 
musulmană, iar bunicul tău era originar din Tripoli - oraș sunnit 
-, însă nu le-ai spus asta niciodată celor din CIA, ceea ce mă 
tem că este cam stânjenitor. 

— Dar nici eu n-am știut. Dumneavoastră aţi descoperit că 
bunicul meu era musulman. 

— Da, dar să fim cinstiţi, îţi închipui că Ed o să te creadă? Și 
chiar dacă Hoffman te-ar crede, oare te-ar putea crede și 
departamentul de contraspionaj, Inspectorul General, 
Președintele Senatului și Comisia pentru Serviciile Secrete? Îți 
vor pune multe întrebări. Și din pricina acestor întrebări îţi va fi 
foarte greu să rămâi în CIA. Oamenii vor crede că ai fost agentul 
meu. Și ar avea toate motivele. 

Ferris a închis ochii, apoi și-a dus mâna teafără la cap, să-și 
maseze tâmplele. Trebuia să se gândească. Unde ajunsese de 
fapt? Și încotro voia să meargă? Parcursese un drum lung, dar 
nu ca să sfârșească în camera de oaspeţi a unui spital din 
Tripoli, alături de Hani Pașa. 


Hani a tras un ultim fum din trabuc, apoi l-a pus deoparte. Din 
el nu mai rămăsese decât un ciot. 

— Mintea ta îţi spune că nu ai fost un agent al serviciului 
secret iordanian, dar, obiectiv vorbind, ai fost într-adevăr 
agentul meu: te-am controlat, ţi-am fixat obiective și te-am 
trimis de colo-colo. După părerea mea, faptul că nu ţi-ai dat 
seama e neimportant. Orice ai spune, oricâte teste cu poligraf ai 
face, Hoffman și prietenii lui vor avea întotdeauna suspiciuni în 
ce te privește. Îmi pare rău, dar asta este situaţia. 

— Toate-s aiureli. Dar, presupunând că ar fi adevărate, ce 
crezi că ar trebui să fac? 

— Cel mai important lucru este că ai învins. Poţi să faci ce 
vrei. 

e 

Ferris s-a uitat pe fereastră la lumina strălucitoare și limpede 
de afară, care dădea la iveală lucrurile ascunse în multe colțuri 
întunecate. Lucrurile pe care i le spusese Hani erau adevărate - 
măcar unele dintre ele. O apucase pe un drum fără întoarcere. 
Și totuși, simțea că nu-și terminase treaba. El reușise să scape, 
însă mulţi alți oameni muriseră, iar mulţi dintre ucigași încă se 
aflau în libertate. Se simţea ca o marionetă. Fusese manevrat cu 
multă abilitate, dar știa mai bine decât oricine că povestea încă 
nu se sfârșise. El fusese cel care, într-o cocioabă împuţită de la 
sud de Tikrit, auzise pentru prima oară de existenţa lui Suleiman 
de la un agent irakian. Era cazul lui, nu al lui Hoffman, nici al lui 
Hani. Și încă nu era încheiat. Hani se înșela: încă nu câștigase. 

Ferris a închis ochii și a văzut fața adversarului său. Și-a adus 
aminte de încăperea din Alep, de camera de luat vederi 
amplasată lângă un perete și de certitudinea diabolică a lui 
Suleiman că avea situaţia sub control. Arabul îi spusese că voia 
să facă un film care urma să fie difuzat de Al Jazeera. Dar la ce 
film se referea Suleiman? După ce a întors pe toate părțile 
întrebarea, i-a devenit limpede ce avea de făcut. S-a întors către 
Hani, care se descurca impecabil atât când își alegea hainele, 
cât și atunci când își propunea să inducă în eroare pe cineva. 

— Bine. O să facem așa cum vreţi. Sunt agentul 
dumneavoastră - „obiectiv vorbind”. Nimeni n-o să creadă că n- 
am fost. Dar, din moment ce sunt omul dumneavoastră, va 
trebui să-mi dați o ultimă misiune. 

— Ce misiune, dragul meu Roger? 


Chipul lui Hani era luminat de un zâmbet de satisfacție 
deplină. În mintea lui, spectacolul se încheiase. Nu-i trecuse prin 
minte că Ferris și-ar fi putut dori să scrie un ultim act. 

— Vreau să distrug rețeaua lui Suleiman. 

Hani a izbucnit în râs. Își închipuia că Ferris voia să-l 
tachineze. , 

— Nu fi lacom, prietene! Asta e un alt defect al americanilor. 
L-am prins pe Suleiman și, în curând, o să punem mâna pe mulți 
dintre oamenii lui. Nu e suficient? Ce ne-am mai putea dori? 

— Trebuie să distrugem ideea lui. Am pus mâna pe el și pe 
câțiva dintre oamenii lui, dar se vor găsi alții la fel de inteligenți 
și furioși. Ce naiba, tot Irakul este o adevărată pepinieră pentru 
Al Qaeda. Incă nu am terminat. Pe vremea când lucram cu 
Hoffman, voiam să inventez o otravă care să distrugă toate 
lucrurile pe care le atinsese Suleiman. Să-l contaminez atât pe 
el și ideile lui, cât și pe toţi oamenii din jurul său. Voiam ca toți 
să devină radioactivi pentru o sută de ani. Încă avem nevoie de 
o astfel de pastilă cu otravă. Otrava pot fi chiar eu. 

— Despre ce tot vorbești, Roger? Ești bandajat și infirm. Abia 
poţi să mergi. 

— Pot gândi. Pot să nu mai fiu atât de prost. Pot deveni 
deștept. Mă puteţi ajuta, Hani Pașa. Asta vă cer în schimbul a 
ceea ce v-am oferit. Vreau ca povestea să ia sfârșit. 

Hani s-a mișcat stânjenit în fotoliu. Își dăduse seama că Ferris 
vorbea serios. 

— Și Alice? 

— Nu mă va putea iubi decât atunci când toate vor lua sfârșit. 
Tocmai de-aia trebuie să pun capăt acestei povești. 

— Foarte bine. Te ascult, dragul meu Roger. Dar numai dacă 
ce vrei să faci n-o să distrugă binele înfăptuit până acum. 

— Trebuie să vă pun o întrebare. Aţi găsit cumva o cameră de 
luat vederi în casa conspirativă din Alep? 

— Da, bineînţeles. Se afla în camera unde erai interogat, dacă 
ăsta e cuvântul potrivit pentru ce ţi-au făcut. Oamenii mei au 
luat-o cu ei, pentru cazul în care în ea s-ar găsi ceva folositor. 
Cred că se află în camera alăturată. 

— Bine. Inseamnă că putem să ne punem pe treabă. 
Ascultaţi-mă, ustaaz Hani. Dumneavoastră sunteţi maestrul, iar 
eu, ucenicul. Dar vreau să vă fac o propunere. 


Hani a ascultat ce avea să-i spună Ferris - cum ar fi putut să 
nu-l asculte? Ferris a început să gândească cu voce tare. S-a 
străduit să întocmească un plan cu ajutorul informaţiilor pe care 
le adunase de la Hoffman, de la Hani și chiar de la Suleiman, 
până când a reușit să obţină ceva care părea coerent. Hani era 
prudent - nu era un jucător nesăbuit. Reușise suficient de multe 
lucruri cât să-și bage câștigurile în buzunar și să se ridice de la 
masă. Dar în cazinoul în care se afla, Ferris încă voia să obțină 
potul cel mare. Hani nu a încercat să-l facă să renunţe la planul 
său. Ştia că, orice i-ar fi spus, tot ar fi încercat să-l pună în 
aplicare. De aceea, controlul asupra acelei operaţiuni avea să-i 
revină ucenicului. „Obiectiv vorbind”, Ferris era agentul lui Hani, 
dar operaţiunea nu era a iordanianului, ci a lui Ferris. 

Chipul lui Suleiman se vedea prin fereastra cu geam gros de 
pe ușa celulei sale. Avea pungi sub ochi, iar pe faţă i se 
întipăriseră urmele tensiunii și nesomnului. Dar chiar și în 
captivitate, în închisoarea secretă din Cipru unde îl ascunsese 
Hani după ce casa conspirativă fusese luată cu asalt, Suleiman 
arăta ca un om care avea situaţia sub control. li luaseră tichia 
de rugăciune împletită, de un alb imaculat, și burnuzul de stofă 
fină pe care le purta la Alep. Era îmbrăcat într-o uniformă de 
închisoare - nu purta combinezonul portocaliu specific 
închisorilor americane, ci uniforma de bumbac cenușiu a 
prizonierilor ciprioţi. O purta cu o demnitatea plină de furie. Nu 
avea să cedeze ușor. Că să-l facă să vorbească, ar fi trebuit să-l 
tortureze până la mutilare, și chiar dacă Hani era dispus să facă 
asta, în urma torturii, Suleiman n-ar mai fi fost în stare să 
divulge secretele valoroase pe care le deţinea. Hani era dispus 
să aștepte suficient de mult cât să descopere resorturile 
psihologice asupra cărora ar fi putut acţiona ca să obţină efectul 
dorit. În orice caz, Suleiman avea să cedeze greu. 

— Aşteptaţi să cedeze de la sine, îi spusese Ferris lui Hani 
când încă se aflau la Tripoli. 

În momentul acela, Hani și-a dat seama că, într-adevăr, Ferris 
se schimbase foarte mult - americanul înţelesese că o stâncă nu 
poate fi sfărâmată cu ajutorul altei stânci, ci trebuie lăsată să se 
crape singură din pricina fisurilor din ea. După ce le descoperi, 
nu mai e nevoie decât de o apăsare foarte ușoară. Din acest 
punct de vedere, Ferris devenise oriental și se folosea de 
înțelepciunea sângelui său. 

Ca să nu piardă un timp preţios, Hani și Ferris au mers cu 
elicopterul de la Tripoli în Cipru chiar în după-amiaza zilei în care 
se întâlniseră. Fără să știe ce se întâmpla, Hoffman aștepta la 
Amman, beneficiind de o recunoștință nemeritată. Alice aștepta 
în Liban. Ferris nu voia s-o vadă înainte să poată fi al ei în 
întregime. Mai întâi, trebuia să se elibereze de sub jugul 
minciunilor. Nu erau decât ei doi - Ferris și Hani. Erau în aceeași 


situaţie ca atunci când merseseră împreună în acel apartament 
murdar din Berlin. Se aflau amândoi în afara cuștii în care era 
închisă prada și încă nu pătrunseseră în mintea ei. 

Hani l-a condus pe Ferris pe un coridor pustiu, până au ajuns 
la o celulă goală. Americanul era îmbrăcat cu hainele murdare 
pe care le purtase la Hama - o pereche de pantaloni ponosiți și 
o cămașă îmbibată cu transpiraţie -, iar pe faţă avea urme 
roșiatice. Ferris insistase ca oamenii lui Hani să se poarte brutal 
cu el, ca și cum ar fi fost un informator de rând care începuse să 
o facă pe nebunul. Îi dăduseră jos bandajul de la deget, ca să se 
vadă ciotul roșu și proaspăt din care încă se prelingea puroi. 
Ferris i-a spus lui Hani că era pregătit pentru interogatoriu. Dar 
nu urma să fie interogat Suleiman, ci însuși Roger Ferris. 

Ferris s-a așezat pe un scaun de lemn foarte uzat și a așteptat 
ca oamenii lui Hani să-i lege mâinile și picioarele. Camera de 
interogatoriu era strâmtă și rece. Umezeala dinăuntru se 
transforma în picături de apă care se prelingeau pe pereţii 
mizerabili. In faţa lui Ferris se afla camera de luat vederi a lui 
Suleiman, montată pe același trepied pe care stătuse în 
încăperea din Alep. Hani, care purta o cagulă neagră, s-a așezat 
în faţa lui Ferris. 

— Să-i dăm drumul, a spus Ferris. 

A urmat o pauză, cât timp Hani a pornit camera, apoi Ferris a 
început să vorbească șovăielnic și gutural, ca un om care a fost 
bătut până a devenit docil. 

— Numele meu este Roger Ferris. 

Vorbele erau aspre și deformate, de parcă ar fi fost rostite din 
adâncul măruntaielor. 

— Lucrez pentru CIA. 

Ferris s-a uitat în pământ. Își ţinea ciotul degetului mic în 
mâna teafără, ca și cum i-ar fi fost teamă ca nu cumva cineva 
să-i reteze încă unul. Hani i-a poruncit pe un ton aspru să 
vorbească în arabă și să-și spună mai departe povestea. Ferris a 
început să vorbească în araba lui academică și monotonă. 

— Mă numesc Roger Ferris. Lucrez pentru CIA. Aceasta este 
mărturisirea mea. Timp de mulţi ani, am luat parte la o 
operaţiune care avea ca scop infiltrarea rețelei Al Qaeda. Am 
încercat să-i facem pe musulmani să-l urmeze pe agentul 
nostru. Cerem iertare tuturor musulmanilor. 


Ferris s-a oprit și s-a uitat cu teamă într-o parte a camerei de 
luat vederi, spre locul unde se afla Hani. În acel moment, 
iordanianul l-a lovit cu putere peste obraz. Ferris a gemut - însă 
nu doar pentru cameră de luat vederi. Lovitura lui Hani fusese 
foarte puternică, iar obrazul lui Ferris a început să se înroșească 
din pricina usturimii. 

— Cum îl cheamă? a strigat Hani. Cine era agentul vostru? 

Ferris s-a străduit din răsputeri să-și găsească cuvintele. Ochii 
lui priveau în toate părțile. Și-a dus mâna ciopăârțţită la obraz. 

— Agentul nostru era un sirian. Numele lui este Karim al- 
Shams. Își spunea Suleiman Magnificul. Pretindea că era cel 
care punea la cale operaţiunile Al Qaeda. Dar de fapt a lucrat tot 
timpul pentru CIA. Cerem iertare tuturor musulmanilor. Suntem 
uneltele diavolului. Cerem iertare tuturor musulmanilor. 

Mâna lui Hani l-a lovit încă o dată pe Ferris. De data aceasta, 
iordanianul l-a lovit atât de tare, încât l-a trântit de pe scaun. 
Americanul a rămas gemând pe podea, până când Hani a închis 
camera de luat vederi. 

— Dumnezeule! a spus Ferris, masându-și obrazul, după ce 
Hani i-a desfăcut legătura de la mâini și l-a așezat pe scaun. A 
fost o lovitură al dracului de convingătoare! 

Hani a insistat să fie chemat un doctor cipriot, care să se 
îngrijească de Ferris. Ştia că trebuia să fie brutal în timpul 
înregistrării, dar era îngrozit că-l lovise cu atâta putere, încât îi 
cursese sânge. l-a acordat o oră să se refacă și i-a dat să 
mănânce chebapuri și mâncare de orez. l-a oferit și arak?*, dar 
Ferris a refuzat. Ştia că urma partea cea mai importantă a 
planului și, deși capul lui era plin de vânătăi, voia să și-l 
păstreze limpede. 

Ferris s-a îmbrăcat cu o uniformă de închisoare: o pereche de 
pantaloni simpli și o tunică, ambele de culoare gri. S-a dus 
împreună cu Hani într-o cameră de interogatoriu mare, în care 
se aflau trei scaune. Ferris s-a așezat pe unul dintre ele și a 
așteptat să-i fie legate iarăși mâinile și picioarele. Apoi a fost 
lăsat singur. Nu vedea camera de luat vederi, dar știa că era 
montată în spatele geamului reflectorizant și că obiectivul îi 
fusese focalizat pe scaunul de lângă el. 


24 Arak: băutură alcoolică incoloră obţinută prin distilare din struguri fermentati, foarte 
asemănătoare cu ţuica. (nitr.). 


Suleiman a apărut zece minute mai târziu, împleticindu-se 
între două gărzi. l-au fost puse cătușe la mâini și la picioare, 
apoi a fost așezat cu brutalitate pe scaunul de lângă Ferris. La 
început, nu l-a recunoscut pe american, dar când și-a dat seama 
cine era, a înjurat printre dinţi. Ferris și-a ridicat privirea din 
pământ. Faţa lui era mai distrusă decât a lui Suleiman. 

— Ești Fares, ofițerul CIA. Ce cauţi aici, pocitanie? 

Ferris vorbea nedeslușit, ca și cum ar fi fost chinuit de durere. 
Pentru ca totul să iasă așa cum plănuise, trebuia să scoată de la 
Suleiman câteva fraze, câteva zeci de cuvinte. 

— Te-ai înșelat în privinţa mea, a murmurat Ferris. 

Apoi capul i-a căzut în piept, ca și cum ar fi fost extenuat. Nu 
spunea nimic, ci doar suspina din când în când, așteptând ca 
Suleiman să-i pună întrebări. Au trecut treizeci de secunde, apoi 
un minut întreg. Lui Ferris începuse să-i fie teamă că Suleiman 
nu avea să înghită momeala, dar în cele din urmă acesta a 
vorbit. 

— Ce cauţi aici? 

— M-au prins. M-au făcut să mărturisesc. 

— Deci e adevărat? Ești musulman? Chiar lucrai pentru noi? 

— Ce-ai zis? a întrebat Ferris, sforțându-se, de parcă n-ar fi 
auzit din pricina durerii. 

— Eşti ofițer CIA, dar lucrai pentru noi? 

— Adică împreună cu voi? a întrebat Ferris gemând. 

— Da, împreună cu noi. Spune-mi, lucrai pentru noi, Fares? 

— Da, încă de la început. 

— Și toate informaţiile de la CIA erau adevărate? 

— Da, toate erau adevărate. Erai în interiorul CIA. 

— W Allah! a spus Suleiman zâmbind. Eram în interiorul CIA. 
Mă bucur să aud. Slăvit fie Domnul! 

— Slăvit fie Domnul! a repetat Ferris. 

— Împreună am fi putut face multe lucruri bune pentru 
ummah. Atât de multe lucruri! 

Ferris a gemut și a lăsat din nou capul în piept. Obţinuse 
suficient de la Suleiman. Nu voia să-și forțeze norocul. Suleiman 
i-a mai pus o întrebare, dar Ferris doar a suspinat. 

Zece minute mai târziu, Hani a intrat în cameră cu cagula pe 
faţă, s-a așezat pe cel de-al treilea scaun și le-a spus pe un ton 
răstit lui Ferris și lui Suleiman să fie atenţi. Hani folosea un 
dialect arab aspru. Nu vorbea cu vocea elegantă pe care o avea 


de obicei, ci în felul în care ar fi vorbit un membru Al Qaeda în 
timp ce interoga un fost lider care trădase cauza reţelei. 

— Uită-te la mine, Karim al-Shams. Marele „Suleiman”! Ai 
primit informaţii de la ofițerul CIA pe nume Roger Ferris? 

Suleiman a început să râdă - era o dovadă de independență. 
Hani l-a lovit peste față cu mult mai multă putere decât îl lovise 
pe Ferris. Apoi i-a tras un șut peste fluierul piciorului, în 
genunchi și în coapsă. Camera de luat vederi a filmat doar mâna 
și piciorul lui Hani, nu și faţă lui. 

— Ai primit informații de la ofiţerul CIA pe nume Roger Ferris? 
a repetat Hani. 

— Da, a gemut Suleiman. Și îmi pare bine! Slăvit fie Domnul! 
Aceasta a fost victoria noastră. 

— De ce ai făcut lucrul ăsta îngrozitor? a spus Hani printre 
dinţi. 

— Suntem mândri de ce-am făcut. Suntem mândri de 
operaţiunea desfășurată împreună cu acest american. 

— Asta e o insultă la adresa tuturor musulmanilor! Îmi vine să 
te calc în picioare! Eşti o rușine pentru ummah! 

—Nu mi-e deloc rușine! Sunt mândru! Operaţiunea 
desfășurată împreună cu acest american este foarte importantă 
pentru toţi musulmanii. E dovada clară că putem face absolut 
orice. 

Hani i-a dat un pumn în figură, ca și cum nu și-ar fi putut 
stăpâni furia, iar lui Suleiman i-a ţâșnit sângele pe nas. Hani l-a 
blestemat, apoi s-a ridicat de pe scaun și a ieșit din cameră. 
Cameramanul aflat în spatele geamului reflectorizant a oprit 
camera de luat vederi. Făcuseră rost de tot ce le trebuia. 

Unul dintre oamenii lui Hani a venit să-l dezlege pe Ferris. 
După ce i-au fost desfăcute legăturile de la mâini și de la 
picioare, Ferris s-a ridicat în picioare, s-a uitat la Suleiman și a 
zâmbit. N-a fost nevoie de mai mult pentru ca Suleiman să-și 
dea seama ce se întâmplase. Pe faţa lui se citea o disperare 
cumplită - înțelesese totul dintr-odată. 

— Ai pierdut, a spus Ferris. 

Suleiman a începu să urle de durere - era ţipătul unui suflet 
frânt. Reușiseră să-l tragă pe sfoară. Spusese că lucrase 
împreună cu un ofițer CIA. Era mai rău decât dacă ar fi murit. 


Ferris a luat un taxi din Beirut și i-a spus șoferului că voia să 
ajungă la Damasc. Drumul dura cam trei ore - trebuiau să 
ajungă dincolo de crestele munţilor Liban. Era o mașină destul 
de confortabilă, marca Subaru. Ferris avusese de gând să ia un 
microbuz, dar Hani l-a convins să renunțe la idee. Ar fi părut 
ciudat ca un american să călătorească împreună cu muncitori 
turci și menajere libaneze. Ferris trebuia să meargă până acolo 
cu o mașină bună și să stea pe bancheta din spate, ca orice 
american. De fapt, Hani ar fi vrut ca Ferris să nu meargă la 
Damasc. Ar fi vrut ca altcineva să lase caseta video la Al 
Jazeera, dar Ferris insistase să meargă. Dacă ar fi apărut 
probleme, el ar fi fost singurul în măsură să dea explicaţii. 
Prezenţa lui avea să confirme proveniența casetei - el însuși era 
dovada autenticităţii ei. Hani știa că Ferris avea dreptate, dar tot 
se opunea. S-a oferit să-i pună la dispoziţie o echipă din Forțele 
Speciale care să-i asigure paza, dar americanul a refuzat - 
prezența lor ar fi făcut ca drumul până acolo să fie mai 
periculos, nu mai sigur. Hani a fost de acord cu răspunsul, dar 
tot nu era liniștit. li era teamă ca nu cumva lui Ferris să-i 
explodeze în mâini bomba pe care o ducea. 

Taxiul marca Subaru a pornit din apropierea portului și a 
început să urce drumul abrupt care trecea prin orașele Aley și 
Bhamdoun, situate pe colinele din jurul orașului Tripoli, apoi a 
mers mai departe spre crestele munţilor Liban, acoperite cu un 
strat gros de zăpadă. Chiar și în acea zi însorită, drumurile aflate 
în preajma vârfurilor erau pline de polei. Mașina șerpuia pe 
versantul estic al munţilor, trecând prin punctele de control ale 
armatei libaneze, apoi a coborât huruind spre orașul Chtaura și 
spre valea Bekaa. La apropierea de graniţa siriană, lui Ferris a 
început să-i fie frică și a simţit un gol în stomac. Îi era groază de 
acea frontieră încă de la începutul șederii lui în Orientul Mijlociu. 
După ce treceai graniţa, o apucai pe un drum fără întoarcere: 
când ajungeai în Siria, erai la discreţia unor mâini nevăzute. 

Hani îi dăduse un pașaport diplomatic iordanian. În principiu, 
mulțumită acelui pașaport, Ferris ar fi trebuit să tracă graniţa 
fără probleme. Dar sirienii erau curioși. De ce ar călători acest 
„Fares” cu un pașaport iordanian? Sistemul lor informatic era 
prea rudimentar ca să facă o verificare serioasă a identităţii lui 
Ferris, și totuși, vameșii erau suspicioși. L-au întrebat cât timp 
avea să rămână în Siria, iar el le-a răspuns că nu se aștepta să 


stea mai mult de câteva ore. Trebuia să predea ceva, apoi avea 
să se întoarcă în Liban. Răspunsul lui a părut să-l liniștească pe 
căpitanul poliţiei de frontieră. Chiar dacă Ferris ar fi fost un 
individ problematic, nu avea să facă probleme prea mult timp. 

Mașina a traversat munţii Antiliban, mergând de-a lungul 
graniţei siriene și, după treizeci de minute, a ajuns la marginea 
Damascului. Orașul se întindea pe mulţi kilometri de-a lungul 
câmpiei siriene - era un giuvaer al Orientului care își pierduse 
strălucirea. Ferris i-a dat șoferului adresa sediului Al Jazeera, 
situat în cartierul Abu Rummaneh, lângă Ambasada Franţei. 
Sediul se afla într-o clădire de beton fără ornamente, cu aspect 
plăcut. La fel ca mare parte din Damasc, și acea clădire părea să 
fi fost transportată în prezent direct din anii '60. Ferris i-a cerut 
șoferului să-l aștepte - avea să stea acolo doar câteva minute, 
apoi avea să se întoarcă la Beirut. 

Ferris ţinea strâns într-o mână caseta cu înregistrarea 
originală a interogatoriilor, pe care o înfășurase în hârtie de 
împachetat. În buzunarul hainei avea o copie a casetei. A apăsat 
butonul soneriei în dreptul căreia era scris: „Al Jazeera”, iar când 
secretara a deschis ușa de la intrare, i-a spus că voia să stea de 
vorbă cu directorul. După aceea, a venit un bărbat mic și gras, 
care purta un costum la două rânduri și o cravată cu picăţele. 
Directorul s-a uitat la el cu circumspecţie. 

Ferris și-a dres glasul. Voia să nu pară agitat, dar nu se putea 
abtine - era capătul unei călătorii foarte lungi. 

— Am pentru dumneavoastră o casetă de la Raouf. 

— De la cine? a întrebat directorul, dându-se în spate. 

— De la Raoulf - acesta este numele pe care-l folosește. Mi-a 
spus că așteptați o casetă din partea lui. O casetă foarte 
importantă pentru telespectatorii postului. 

Directorul s-a făcut palid. S-a întors repede în birou, iar Ferris 
l-a auzit vorbind la telefon. Vorbea pe un ton supus. L-a auzit 
pronunțând de mai multe ori numele „Raouf”, dar n-a înţeles 
nimic altceva din ce spunea. În cele din urmă, directorul s-a 
întors. Era ușurat, iar Ferris a înţeles imediat de ce. Urma să se 
descotorosească de musafirul buclucaș. Directorul i-a dat o 
bucată de hârtie pe care notase o adresă din zona veche a 
orașului. 

— Dacă aveţi o casetă din partea lui Raouf, mergeţi să vorbiți 
cu Hassan. Nu aici trebuia să veniţi. Mergeţi la această adresă. 


Apoi a dat din mâini, ca și cum ar fi vrut să-l gonească de 
lângă ușa biroului său. 

— Aș vrea să vă las o copie, a spus Ferris, scoțând caseta din 
buzunar și punând-o pe masă. Dacă mi se întâmplă ceva și nu 
pot preda înregistrarea acolo unde trebuie, sunt sigur că aţi vrea 
să vă uitaţi la ea. Este o casetă foarte importantă pentru toată 
lumea arabă. E un cadou special din partea lui Raouf. 

Directorul era stingherit de faptul că trebuia să primească 
acel cadou îngrijorător de important, dar nu l-a refuzat. 

Adresa se afla chiar în Bab Touma, cartierul creștin situat în 
orașul vechi. Poate că era o altă formă de tagiyya. Taxiul s-a 
pierdut în traficul aglomerat de pe bulevardul Bagdad și a 
înaintat printre zgomotele claxoanelor până a ajuns la strada 
care ducea spre Bab Touma. Au mers cu viteză foarte mică pe 
acea stradă veche care se întindea de-a lungul zidului antic al 
orașului și, în cele din urmă, au ajuns la o străduță pietruită atât 
de îngustă, încât taxiul nu mai putea înainta. Șoferul i-a făcut lui 
Ferris un semn cu mâna: adresa pe care o căuta se afla în 
apropiere, printre cotigile cu măgari și gangurile întunecate. l-a 
cerut șoferului să aștepte - avea să se întoarcă în câteva 
minute. 

Roger și-a continuat drumul pe jos. Piciorul rănit de schije 
începuse să-l chinuiască, dar s-a străduit să-și alunge durerea. 
Strada îngustă era plină de sirieni care ieșiseră la cumpărături. 
Un măcelar tăia în aer liber o halcă de carne de miel, iar câţiva 
metri mai încolo doi tineri stăteau într-o frizerie și se uitau pe o 
revistă deocheată siriană în timp ce așteptau să le vină rândul 
să se tundă. Câţiva copii cu ochii negri se întorceau de pe 
terenul de joacă al școlii armenești din apropiere, iar în prăvălia 
unui bijutier un cuplu își cumpăra verighete. Ferris avea 
impresia că era absorbit de furnicarul anonim al acelui oraș 
arab, dar știa că nu era așa - rămânea la suprafaţă lui precum 
crusta unei răni. La fiecare fereastră, Ferris vedea icoane 
întunecate cu lisus îndurerat - un lisus oriental, care știa cu 
adevărat ce însemna suferinţa. 

Ferris a ajuns la câţiva pași de adresa pe care o căuta. La 
parter se afla un mic magazin cu copertină viu colorată, care 
vindea muzică și casete video. Chiar lângă magazin se afla o 
ușa care ducea la apartamentul de la etaj. lnăuntrul 


apartamentului se vedea o lumină slabă. Ferris s-a oprit și s-a 
uitat în susul și în josul străzii. Mulțimea agitată din jurul lui 
părea să se fi împuţinat. Oamenii se întorceau pe la casele și 
prăvăliile lor. Poate că aflaseră ce se întâmpla. Orașele precum 
Damascul aveau întotdeauna un limbaj secret. În momentul în 
care ceva se întâmpla sau era pe cale să se întâmple, toată 
lumea afla în mod instantaneu. În felul acesta reușeau oamenii 
să supravieţuiască. 

Ferris a băgat capul pe ușă. Era întuneric înăuntru, așa că a 
căutat întrerupătorul și a aprins lumina. O femeie care stătea 
lângă o ușă din celălalt capăt al coridorului s-a retras în 
întuneric. 

— Unde locuiește Hassan? a întrebat Ferris. 

Femeia a făcut un gest cu capul spre apartamentul de la etaj, 
apoi a închis ușa. Ferris a început să urce pe scară. Treptele 
erau șubrede și scârțâiau, iar balustrada de lemn se clătina. La 
capătul de sus al scării era întuneric. Ferris voia să aprindă 
lumina, dar nu găsea întrerupătorul. În timp ce bâjbâia pipăind 
peretele cu palma, s-a deschis o ușă și a apărut un bărbat a 
cărui faţă bărboasă era luminată pe jumătate de becul 
dinăuntru. 

— Dumneavoastră sunteţi Hassan? Am adus ceva pentru 
Hassan. 

Bărbatul cu barbă nu i-a răspuns, ci i-a făcut semn cu mâna 
să intre în camera slab luminată. Lui Ferris nu-i plăcea defel 
locul în care se afla, dar nu avea de ales. Nu trebuia decât să 
predea caseta. Caseta avea să facă tot restul. După ce a intrat, 
a auzit în spatele său țăcănitul zăvorului. 

In apartament se afla încă un bărbat. Și acesta avea barbă 
deasă. Purta o tichie de rugăciune împletită. judecând după 
privirea sa dură și energică, ar fi putut fi fratele lui Suleiman. 

— Eu sunt Hassan. Dumneavoastră cine sunteți? 

— V-am adus o casetă din partea lui Raouf. Mi-a cerut să vin 
să v-o dau - e o casetă pentru Al Jazeera. Aceasta a fost ultima 
lui rugăminte. Mi-a spus că așteptați s-o primiţi. 

— Dumneavoastră sunteţi americanul? Cel pe care îl aștepta 
Raouf? 

— Da. 

Simţea că se împotmolește din ce în ce mai mult, dar nu 
conta. Singurul lucru cu adevărat important era să lase caseta 


celor doi. Hassan a dat din cap. Știa cine era Ferris - tocmai de 
aceea deschisese ușa -, dar era nemulţumit. 

— Această casetă trebuia să ajungă la noi cu câteva zile în 
urmă. Dar am pierdut legătura cu Raouf. Unde se află acum? De 
ce n-a mai dat niciun semn de viaţă? 

— Nu știu. Voia doar să ajungă la dumneavoastră caseta. 

l-a dat gazdei sale caseta învelită în hârtie de împachetat. 
Hassan a desfăcut pachetul cu grijă, apoi a privit caseta cu 
atenţie. S-a uitat la cuvintele în arabă scrise pe marginea ei. 
Probabil că era o însemnare într-un limbaj codat. Hassan a citit- 
o de două ori, apoi a încuviinţat din cap. 

— Slăvit fie Domnul! 

— Slăvit fie Domnul! a repetat Ferris. lar acum o să plec. 
Raouf mi-a spus că, după ce vă dau caseta, trebuie să plec. 

— Nu, a spus Hassan. Mai întâi vedem caseta. 

Pe Ferris l-a străbătut un val de căldură. | s-a părut că 
încăperea în care se afla devenea din ce în ce mai mică. Trebuia 
să îndepărteze cumva pereţii de el, ca să nu fie strivit. 

— Trebuie să plec, a spus el, îndreptându-se spre ușă cu 
spatele. Când veți vedeţi caseta, veţi înțelege. Trebuie să fie 
difuzată de Al Jazeera. 

— Asta e un lucru pe care o să-l hotărâm noi, a spus Hassan. 

l-a dat caseta celuilalt bărbat, iar acesta a pornit televizorul 
cu video incorporat care se afla în sufragerie. În câteva clipe, 
caseta urma să fie pusă în aparat, iar imaginile aveau să apară 
pe ecran. Ferris știa că nu mai avea timp. 

— Trebuie să plec, a repetat el. Acum. 

Hassan s-a așezat în spatele lui Ferris, ca să blocheze ușa. 
„Până aici mi-a fost!”, și-a spus. A aruncat o privire spre 
fereastră și, în momentul acela, și-a amintit de magazinul de la 
parter. Și-a amintit vag și că avea o copertină. 

— Pune caseta, a cerut Hassan. 

Celălalt bărbat a introdus-o în video, iar pe ecran au început 
să tremure niște imagini. 

Ferris a acționat instinctiv, fără să ţină seama de piciorul rănit 
și de mușchii săi epuizați și fără ţină cont de teama care îi 
imobiliza membrele și încheieturile. S-a răsucit cu spatele spre 
fereastră și s-a izbit cu toată forța de cercevele, protejându-și 
capul cât de bine putea. A auzit cum au trosnit și s-au despicat 
sub greutatea corpului său și a simţit cioburile despicându-i 


pielea cu o mie de tăieturi subţiri. Apoi a plutit prin aer, fără să 
știe dacă trupul va lovi piatra colțuroasă a pavajului sau pânza 
moale a copertinei. Zborul n-a durat decât un moment. Imediat 
după aceea, a simţit că trupul i-a ricoșat din pânza copertinei 
suficient cât să-i atenueze căderea, apoi s-a izbit de caldarâm. 

Oamenii de pe stradă au început să ţipe, arătându-l cu mâna. 
Nu și-a dat seama de ce, până în momentul în care și-a dus 
mâna la ceafă, apoi s-a uitat la ea și a văzut că era plină de 
sânge. În câteva secunde, Hassan și oamenii lui aveau să 
coboare în stradă ca să pună mâna pe el. A încercat să se ridice, 
s-a clătinat câteva clipe, apoi și-a recăpătat echilibrul. A început 
să alerge pe stradă, înaintând atât de repede cât îi permitea 
piciorul rănit. Cel mai bun lucru care i s-ar fi putut întâmpla ar fi 
fost să-l aresteze polițiștii sirieni. Dar aceștia l-au lăsat în pace. 

Înainte de a ajunge la Bab Touma, și-a dat seama că Hassan 
și oamenii lui nu-l urmăreau. Oare unde erau? Apoi a înțeles ce 
se întâmplase. Dăduseră drumul la casetă chiar în momentul în 
care el sărise pe geam. Fuseseră ţintuiţi de înfățișarea lui 
Suleiman: era speriat, buimăcit, paralizat. Otrava din pilulă 
tocmai atinsese primul nod și avea să se împrăștie tot mai mult, 
atingând toţi nervii și sinapsele, iar în cele din urmă avea să 
ajungă la centrul de comandă. In momentul acela, luminile 
aveau să se stingă încetul cu încetul. Întregul organism avea să 
se clatine și să slăbească, iar pielea avea să i se zbârcească. 

e 

Ferris l-a găsit pe taximetrist exact în locul în care îl lăsase. S- 
a șters de sânge cu prosopul pe care șoferul îl avea în portbagaj. 
Instinctul îi spunea că nu era bine să se apropie de spitalele 
siriene și de Ambasada Statelor Unite. l-a cerut șoferului să se 
îndrepte către Ambasada Franţei, care era cea mai bună și mai 
modernă din tot orașul. l-a explicat soldatului francez care 
stătea în fața porţii de la intrare că trebuia să-l vadă pe șeful 
centrului din Damasc al Direcţiei Generale pentru Securitate 
Externă. Poate că pe soldatul francez l-a convins sângele, sau 
poate privirea extrem de hotărâtă din ochii lui Ferris, dar cert 
este că, în timp ce a sunat, l-a invitat pe Ferris să intre și să stea 
în spatele porții solide a ambasadei. Un minut mai târziu, șeful 
centrului DGSE a sosit împreună cu o infirmieră care l-a dus în 
cabinetul medical al ambasadei să-i curețe rănile. După aceea, a 
fost adus un doctor. În cădere își rupsese două coaste, și a fost 


nevoie de mai mult de patruzeci de copci să-i coasă toate rănile. 
In orice caz, avusese noroc. Apoi Ferris a povestit câte ceva din 
ce se întâmplase - nu mult, ci suficient cât ofițerul DGSE să nu 
se facă de râs atunci când avea să trimită un mesaj telegrafic la 
sediul central al serviciului secret pentru care lucra. La 
întrebarea de ce nu s-a dus la Ambasada Statelor Unite, Ferris i- 
a răspuns ofițerului: „M-am retras”, iar francezul i-a zâmbit cu 
simpatie. 

Ofiţerul francez s-a oferit să-i pună la dispoziţie o mașină 
diplomatică și un șofer care să-l ducă la Beirut, iar Ferris a 
acceptat bucuros. Totul se terminase. Nu mai avea decât un 
singur scop: s-o găsească pe Alice. 

e 

Caseta a fost difuzată de Al Jazeera patru ore mai târziu. 
Crainicul a numit înregistrarea „confesiunea unui trădător”. Era 
ca și cum ai fi privit o spânzurare publică. Era ceva îngrozitor, 
dar nu puteai să-ţi iei ochii de la ea. 

Când s-a difuzat caseta, Ferris deja se afla sub protecţia lui 
Hani. Nici măcar nu s-a obosit să se uite la televizor. A lăsat 
„confesiunea” lui Suleiman să-și facă efectul. Știa că rușinea și 
acuzaţiile se împrăștiau în întreagă lume musulmană, că aveau 
să urmeze dezminţiri și contraacuzațţii și că purtătorii de cuvânt 
aveau să vorbească emfatic, să se bucure sau să bage capul în 
pământ. Era o poveste care n-avea să dureze doar câteva zile 
sau câteva săptămâni. Reţeaua urma să aibă nevoie de mulţi 
ani ca să-și revină după contaminarea cu acea toxină. Pentru că 
din moment ce membrii rețelei nu putea avea încredere în 
Suleiman, arhitectul desăvârșit al Jihadului, atunci nu mai 
puteau avea încredere în nimic. 

Primele zile au fost stingheritoare. Niciunul dintre ei nu voia 
să vorbească prea mult, de teamă să nu declanșeze o cascadă 
de emoţii puternice care să le distrugă toate șansele de fericire. 
Erau grijulii unul cu celălalt, la fel ca soţii care sunt suficient de 
înţelepţi cât să nu aducă în discuţie iubirile trecute. Ferris îi 
promisese că avea să-i destăinuiască toate minciunile trecute și 
nu avea s-o mai mintă niciodată, dar nu-i era ușor să se ţină de 
cuvânt. Aproape toată viaţa lui era construită din minciuni. Era 
vorba mai degrabă de un nou început decât de rescrierea 
trecutului, iar Alice părea să înțeleagă. Și ea avea secrete - erau 
tainele vieții ei în lordania, pe care n-ar fi putut să i le explice în 
totalitate lui Ferris și nici măcar ei însăși. 

S-au întâlnit la spitalul din Tripoli - Alice rămăsese acolo cât 
timp lipsise Ferris. Când Alice a intrat în camera de oaspeți, 
Ferris a început să plângă. Nu voia să plângă, dar nu se putuse 
abţine. A încercat să-i explice ce se întâmplase, dar apoi a 
renunțat, iar ea l-a strâns în braţe cu putere. l-a văzut vânătăile 
de pe faţă și de pe ceafă. A vrut să-l ţină de mâna bandajată și a 
văzut dintr-odată că-i lipsea un deget, apoi și-a imaginat tot 
restul. Ferris nu i-a povestit ce i se întâmplase la Damasc. Putea 
să-i spună prin ce trecuse acolo și mai târziu, dacă avea să mai 
fie nevoie. 

Hani le-a pus la dispoziţie o mașină și un șofer, și au ieșit 
amândoi pe ușa spitalului în lumina strălucitoare a soarelui de 
iarnă, care scălda nordul Libanului. Pe crestele munților din 
spatele lor se așternuse zăpada, iar apa scânteietoare a mării 
era de un albastru limpede. În momentul în care au ieșit din 
spital, puritatea soarelui și a mării a părut să îndepărteze câteva 
dintre petele trecutului lor. Ferris a mers la moscheea din Tripoli 
unde, după spusele lui Hani, Mahomed Fares fusese șeic. Voia s- 
o vadă. Apoi i-a arătat lui Alice casa de piatră în care se născuse 
bunicul său, iar ea doar a zâmbit, de parcă și ea ar fi știut 
întotdeauna că Ferris era musulman. 

În după-amiaza aceea, s-au îndreptat spre sud, mergând cu 
mașina de-a lungul țărmului până au ajuns la Beirut, orașul ca 
un smarald care și-a pierdut strălucirea. Hani le rezervase un 
apartament în hotelul Phoenicia, de la ale cărui ferestre se 
vedeau curbura portului și zăpada de pe munţii de dincolo de el. 
Alice a agăţat de clanţă cartonul cu inscripţia: „Nu deranjaţi!” 


Apoi s-au dezbrăcat încet unul pe altul, iar Alice a avut grijă să 
nu-i lovească rănile. L-a condus până la pat, apoi au rămas 
întinși multă vreme, fără să facă dragoste - s-au atins, și-au 
adus aminte de trecut și au așteptat ca dragostea și dorinţa să 
revină. Ferris o aștepta. În acele moment, nu el trebuia să 
înceapă - aștepta ca ea să-l posede. lar Alice l-a posedat. 

Au rămas în pat toată noaptea și toată ziua care a urmat. Au 
cerut la recepţie să li se servească masa în cameră și au stat pe 
terasa apartamentului lor, care dădea spre mare. Aveau tot 
timpul din lume. Nu se grăbeau să ajungă undeva și nici nu 
aveau de ce să-și spună minciuni. În după-amiaza aceea, Ferris 
era pe jumătate adormit în momentul în care Alice a început să-i 
cânte un cântec de leagăn. Când a văzut că s-a trezit, Alice s-a 
oprit, dar apoi a continuat, mângâindu-i părul aspru și negru din 
creștetul capului. Mintea lui hoinărea prin trecut. Intr-un anume 
sens, reușise să înțeleagă tot ce se întâmplase, însă numai 
mergând dinspre prezent înspre trecut. Dar oare ar fi putut 
înţelege întreaga poveste și dacă ar fi încercat să și-o reprezinte 
pornind de la început către momentul în care se afla? 

— Ai participat la toată operaţiunea, a spus el. 

— La urma urmelor, așa e. 

Se oprise din cântat, dar continua să-i mângâie părul. 

— Mai fusesem în Siria. Știam ce fac. 

— Ai mai fost acolo pentru Hani? 

— Da. M-a ajutat să rămân în lordania, așa că și eu l-am ajutat 
din când în când. Dar ultima oară, am fost pentru tine. Mi-a spus 
că n-aveai să păţești nimic. Și că dacă nu-l ajutam, n-aveai să fii 
eliberat niciodată. 

— Mai vrei să-mi spui ceva? 

Alice a rămas pe gânduri multă vreme. 

— Nu, a răspuns ea. 

l-a atins faţa și a zâmbit, iar în scurtă vreme a adormit alături 
de el. 

J 

S-au întors la Amman cu avionul personal al lui Hani. Hoffman 
aștepta ca Ferris să se întoarcă și, dacă fusese furios, nu i-a 
arătat în niciun fel. După cum prevăzuse Hani, lumea credea că 
Hoffman fusese cel care pusese totul la cale, chiar și difuzarea 
de către Al Jazeera a casetei video. Hoffman voia să afle cum 
decursese întreaga operațiune, iar Ferris i-a povestit pe 


îndelete. N-a omis nimic, iar discuţia din camera securizată a 
durat aproape trei ore de la un cap la altul. 

— Vreau să-mi dau demisia din agenţie, a spus Ferris după ce 
a terminat. 

Hoffman nu a încercat să-l facă să se răzgândească. A 
mormăit câteva cuvinte din care reieșea că îl înțelegea perfect. 
Era limpede că se simțea ușurat. Ferris era singurul american 
care știa tot ce se întâmplase. Din acest punct de vedere, Ferris 
era ultimul om pe care ar fi vrut să-l vadă în CIA. 

Hoffman i-a oferit lui Ferris o consistentă indemnizaţie de 
despărţire - nu era chiar cât una de concediere, dar era mai 
mult decât suficientă. Urma să i se plătească pe viaţă o pensie 
pentru handicap, o primă pentru pensionarea înainte de termen 
pe motiv că fusese rănit la datorie, o primă neimpozabilă din 
„Fondul pentru performanţă”, sporul de risc și sumele pentru 
orele pe care le lucrase peste program și pentru zilele de 
concediu pe care Ferris nu și le luase niciodată. Nu era o avere, 
dar era o sumă frumușică. Hoffman i-a spus că agenţia voia să-i 
acorde o medalie și l-a întrebat dacă dorea să vină la sediul 
central, pentru ca directorul să i-o poată înmâna. Dar Ferris i-a 
spus că nu și că puteau s-o păstreze într-un dulăpior, alături de 
cea pe care o primise pentru operaţiunea din Irak. 

e 

Roger Ferris și Alice Melville s-au căsătorit la Amman, în luna 
iunie a acelui an. Ferris își schimbase puţin înfățișarea: avea 
părul mai lung și își lăsase barbă. Alice i-a spus că arăta și mai 
bine decât înainte. A fost o ceremonie simplă. Ferris nu se 
convertise la islam, dar, alături de preotul care a oficiat cununia 
religioasă, a fost prezent și un șeic. Au venit atât mama lui 
Ferris, cât și părinţii lui Alice. Ferris nu avea cavaler de onoare și 
atunci a hotărât să-l roage pe Hani să joace acest rol, iar 
iordanianul a fost foarte bucuros, întrucât era o propunere care 
îi confirma că Ferris îl iertase pentru că-l manipulase. După 
nuntă, Alice a continuat să lucreze pentru copiii refugiaților 
palestinieni. Ferris a început să muncească alături de ea, iar 
palestinienii din taberele de refugiaţi erau încântați de el: le 
vorbea limba și asculta ce aveau de spus. Au trăit fericiţi toată 
toamna. S-au stabilit în apartamentul lui Alice din cartierul vechi 
al orașului și s-au învăţat unul pe altul să gătească. 


Într-o zi de septembrie, la un an după ce Alice și Ferris se 
cunoscuseră, au primit o vizită din partea lui Hani. La început, a 
vrut să stea de vorbă cu Ferris între patru ochi, dar el a refuzat 
să aibă o conversaţie privată cu Hani, spunându-i că totul se 
terminase. Așa că Hani le-a povestit amândurora: un jurnalist de 
la Sunday Times îi pusese câteva întrebări despre o ambuscadă 
din Alep în care fusese implicat și Roger Ferris, un diplomat 
american care demisionase de curând. Hani i-a spus că putea 
împiedica apariţia anchetei - avea suficienţi prieteni la Londra, 
Beirut și Paris, ba chiar și la Tel Aviv, dacă acolo se produsese 
scurgerea de informaţii. Dar începuseră să umble zvonuri, ceea 
ce însemna că Ferris și Alice nu mai erau în siguranță la Amman. 
Hani avea să-i protejeze, dar voise să știe și ei cum stăteau 
lucrurile. 

La începutul lui octombrie, s-au mutat într-un alt oraș arab, 
unde activa o organizaţie umanitară care avea nevoie de 
voluntari. Nu le-au spus nici măcar prietenilor în ce oraș pleacă. 
Înainte să părăsească Amman-ul, Alice a aflat că era însărcinată. 
Copilul s-a născut în lumea arabă. De aceea, se putea spune că 
pământul arab îi învăluise pe Roger și Alice, îi pătrunsese cu 
spiritul său și le curgea prin vene. Nu puteau și nici nu voiau să 
se despartă de cultura încântătoare și chinuită care îi atrăsese 
pe acele meleaguri. Și astfel și-au trăit viaţa. 

